(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΞΘ΄

Πέμπτη, 14 Δεκεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το Γυμνάσιο Περδίκα Κοζάνης, το 17ο Δημοτικό Σχολείο Νίκαιας, το 3ο Τοσίτσειο Δημοτικό Σχολείο Εκάλης, το 2ο Δημοτικό Σχολείο Πεύκης, το 11ο Δημοτικό Σχολείο Αργυρούπολης, το 2ο Γυμνάσιο Θήβας, το 4ο Γυμνάσιο Πάτρας, το 4ο Δημοτικό Σχολείο Πύργου, το 8ο Δημοτικό Σχολείο Σερρών και από το 2ο Γυμνάσιο Διαπολιτισμικής Εκπαίδευσης Ιωαννίνων, σελ.   
2. Επί διαδικαστικού θέματος, σελ.   
3. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Συνέχιση της συζήτησης του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Κρατικού Προϋπολογισμού οικονομικού έτους 2024», σελ.   
   
ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ

ΓΕΩΡΓΑΝΤΑΣ Γ., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.  
ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΔΑΒΑΚΗΣ Α. , σελ.   
 ΚΑΖΑΜΙΑΣ Α. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΡΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΠΛΕΥΡΗΣ Α. , σελ.   
 ΠΟΛΑΚΗΣ Π. , σελ.   
  
Β. Επί προσωπικού θέματος:  
 ΚΩΝΣΤΑΝΤΟΠΟΥΛΟΥ Ζ. , σελ.   
 ΠΛΕΥΡΗΣ Α. , σελ.   
 ΠΟΛΑΚΗΣ Π. , σελ.   
 ΣΚΥΛΑΚΑΚΗΣ Θ. (Υπουργός Περιβάλλοντος και Ενέργειας) , σελ.   
  
Γ. Επί του σχεδίου νόμου του Υπουργείου Εθνικής Οικονομίας και Οικονομικών:  
 ΑΘΑΝΑΣΙΟΥ Χ. , σελ.   
 ΑΘΑΝΑΣΙΟΥ Μ. , σελ.   
 ΑΝΔΡΙΑΝΟΣ Ι. , σελ.   
 ΑΝΤΩΝΙΟΥ Μ. , σελ.   
 ΑΠΟΣΤΟΛΑΚΗ Ε. , σελ.   
 ΑΠΟΣΤΟΛΑΚΗΣ Γ. , σελ.   
 ΑΥΛΩΝΙΤΗΣ Α. , σελ.   
 ΑΧΜΕΤ Ι. , σελ.   
 ΒΑΛΤΟΓΙΑΝΝΗΣ Δ. , σελ.   
 ΒΛΑΣΗΣ Κ. , σελ.   
 ΒΛΑΧΑΚΟΣ Ν. , σελ.   
 ΒΟΛΟΥΔΑΚΗ Σ. , σελ.   
 ΒΡΕΤΤΟΣ Ν. , σελ.   
 ΒΡΟΥΤΣΗΣ Ι. , σελ.   
 ΓΑΒΡΗΛΟΣ Γ. , σελ.   
 ΓΑΥΓΙΩΤΑΚΗΣ Μ. , σελ.   
 ΓΕΡΟΒΑΣΙΛΗ Ό. , σελ.   
 ΓΙΑΤΣΙΟΣ Ι. , σελ.   
 ΓΙΩΡΓΟΣ Ι. , σελ.   
 ΓΚΙΚΑΣ Σ. , σελ.   
 ΔΑΒΑΚΗΣ Α. , σελ.   
 ΔΕΛΒΕΡΟΥΔΗΣ Κ. , σελ.   
 ΔΕΛΗΚΑΡΗ Α. , σελ.   
 ΔΕΛΗΣ Ι. , σελ.   
 ΔΗΜΑΣ Χ. , σελ.   
 ΕΥΘΥΜΙΟΥ Ά. , σελ.   
 ΖΕΪΜΠΕΚ Χ. , σελ.   
 ΖΕΜΠΙΛΗΣ Α. , σελ.   
 ΗΛΙΟΠΟΥΛΟΣ Α. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΚΛΑΜΑΝΗΣ Ν. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΑΝΛΗ Ά. , σελ.   
 ΚΑΡΑΜΕΡΟΣ Γ. , σελ.   
 ΚΑΤΡΙΝΗΣ Μ. , σελ.   
 ΚΕΛΛΑΣ Χ. , σελ.   
 ΚΕΡΑΜΕΩΣ Ν. , σελ.   
 ΚΕΦΑΛΟΓΙΑΝΝΗ Ό. , σελ.   
 ΚΕΦΑΛΟΓΙΑΝΝΗΣ Κ. , σελ.   
 ΚΟΚΚΑΛΗΣ Β. , σελ.   
 ΚΟΥΒΕΛΑΣ Δ. , σελ.   
 ΚΤΕΝΑ Α. , σελ.   
 ΚΤΙΣΤΑΚΗΣ Ε. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΠΟΥΛΟΣ Ι. , σελ.   
 ΛΑΜΠΡΟΥΛΗΣ Γ. , σελ.   
 ΛΙΒΑΝΙΟΣ Θ. , σελ.   
 ΛΙΟΥΤΑΣ Α. , σελ.   
 ΜΑΛΑΜΑ Κ. , σελ.   
 ΜΑΝΟΥΣΟΣ Γ. , σελ.   
 ΜΑΡΙΝΟΣ Γ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΤΖΩΚΑΣ Α. , σελ.   
 ΜΠΙΜΠΙΛΑΣ Σ. , σελ.   
 ΜΠΡΑΤΑΚΟΣ Ι. , σελ.   
 ΝΙΚΟΛΑΪΔΗΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΝΑΣ Α. , σελ.   
 ΠΑΠΑΔΑΚΗΣ Π. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΑΠΑΪΩΑΝΝΟΥ Α. , σελ.   
 ΠΑΠΑΚΩΣΤΑ - ΠΑΛΙΟΥΡΑ Α. , σελ.   
 ΠΑΠΑΣΤΕΡΓΙΟΥ Δ. , σελ.   
 ΠΑΠΑΣΩΤΗΡΙΟΥ Σ. , σελ.   
 ΠΑΠΠΑΣ Π. , σελ.   
 ΠΑΡΑΣΥΡΗΣ Φ. , σελ.   
 ΠΑΣΧΑΛΙΔΗΣ Ι. , σελ.   
 ΠΑΦΙΛΗΣ Α. , σελ.   
 ΠΕΤΡΑΛΙΑΣ Α. , σελ.   
 ΠΙΕΡΡΑΚΑΚΗΣ Κ., σελ.   
 ΠΛΕΥΡΗΣ Α. , σελ.   
 ΠΟΥΛΑΣ Α. , σελ.   
 ΣΑΡΑΚΙΩΤΗΣ Ι. , σελ.   
 ΣΚΟΝΔΡΑ Α. , σελ.   
 ΣΚΥΛΑΚΑΚΗΣ Θ. , σελ.   
 ΣΟΥΚΟΥΛΗ - ΒΙΛΙΑΛΗ Μ. , σελ.   
 ΣΤΑΡΑΚΑ Χ. , σελ.   
 ΣΤΕΦΑΝΑΔΗΣ Χ. , σελ.   
 ΣΤΟΛΤΙΔΗΣ Λ. , σελ.   
 ΤΡΙΑΝΤΟΠΟΥΛΟΣ Χ. , σελ.   
 ΤΣΑΒΔΑΡΙΔΗΣ Λ. , σελ.   
 ΤΣΑΚΑΛΩΤΟΣ Ε. , σελ.   
 ΤΣΟΚΑΝΗΣ Χ. , σελ.   
 ΦΑΜΕΛΛΟΣ Σ. , σελ.   
 ΦΕΡΧΑΤ Ο. , σελ.   
 ΦΛΩΡΙΔΗΣ Γ. , σελ.   
 ΦΩΤΙΟΥ Θ. , σελ.   
 ΧΑΤΖΗΙΩΑΝΝΙΔΟΥ Μ. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.   
 ΧΡΗΣΤΙΔΟΥ Ρ. , σελ.   
 ΧΡΥΣΟΜΑΛΛΗΣ Μ. , σελ.   
  
Δ. ΠΑΡΕΜΒΑΣΕΙΣ:  
 ΜΠΑΡΚΑΣ Κ. , σελ.   
 ΠΟΛΑΚΗΣ Π. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΞΘ΄

Πέμπτη 14 Δεκεμβρίου 2023

Αθήνα, σήμερα στις 14 Δεκεμβρίου 2023, ημέρα Πέμπτη και ώρα 9.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Κρατικού Προϋπολογισμού οικονομικού έτους 2024».

Τον λόγο έχει ο κ. Κωνσταντίνος Βλάσης από τη Νέα Δημοκρατία.

**ΚΩΝΣΤΑΝΤΙΝΟΣ ΒΛΑΣΗΣ:** Κύριε Υπουργέ, κύριε Πρόεδρε, κυρίες και κύριοι συνάδελφοι.

Ο κρατικός προϋπολογισμός του 2024 συνιστά ένα ακόμη ορόσημο για τη διακυβέρνηση της Νέας Δημοκρατίας. Και αυτό γιατί για πρώτη φορά μετά από δεκατρία ολόκληρα χρόνια καταρτίζεται προϋπολογισμός με το αξιόχρεο της χώρας μας να έχει ανακτήσει την επενδυτική του βαθμίδα. Γνωρίζω πως πολλοί από τους συναδέλφους της Αντιπολίτευσης μπορεί να υποβαθμίζουν την τεράστια σημασία του επιτεύγματος αυτού, όμως η στάση αυτή αδικεί τόσο τις επιδόσεις της Κυβέρνησής μας όσο και τη σκληρή προσπάθεια και τις θυσίες των Ελλήνων πολιτών.

Πραγματικά είναι απορίας άξιο η ευκολία με την οποία η Αντιπολίτευση κατακρίνει την οικονομική μας πολιτική επιμένοντας να αγνοεί την αδιαμφισβήτητη αντικειμενικότητα των αριθμών. Το 2023 η ελληνική οικονομία εκτιμάται ότι θα επιτύχει τριπλάσιο ρυθμό ανάπτυξης σε σχέση με το σύνολο της Ευρωζώνης, δηλαδή 2,4%, έναντι 0,6%, ενώ για το 2024 προβλέπεται ρυθμός ανάπτυξης 2,9%. Αντίστοιχα εντυπωσιακή είναι η επίδοση της αποκλιμάκωσης του χρέους της Γενικής Κυβέρνησης από 172,6% του ΑΕΠ το 2022 σε 160,3% το 2023 και 152,3% το 2024. Οι επενδύσεις αναμένεται να αυξηθούν κατά 7,1% κατά το τρέχον έτος και ακόμα περισσότερο κατά 15,1% το 2024 ενώ η ανεργία αναμένεται να μειωθεί από 11,2% το 2023 σε 10,6% το 2024.

Οι δείκτες όμως και τα ποσοστά δεν λένε τίποτα αν δεν έχουν άμεσο αντίκτυπο στην καθημερινότητα και στην ποιότητα ζωής των πολιτών. Σε ένα διεθνές περιβάλλον έντονων αν και μειούμενων πληθωριστικών πιέσεων είναι στόχος και χρέος μας να στηρίξουμε το διαθέσιμο εισόδημα των πολιτών μέσα από μια σειρά παρεμβάσεων με έντονο κοινωνικό πρόσημο.

Αυξάνουμε για πρώτη φορά μετά από πολλά χρόνια τους μισθούς των δημοσίων υπαλλήλων με συνολικό κόστος σχεδόν 1 δισεκατομμύριο ευρώ. Αυξάνουμε εκ νέου τις συντάξεις κατά 3% ενώ προχωράμε και στην άρση του παγώματος των τριετιών στους μισθωτούς. Επιπλέον, αυξάνουμε το αφορολόγητο κατά 1.000 ευρώ στις οικογένειες με παιδιά. Αυξάνουμε το επίδομα μητρότητας στους εννέα μήνες για τους ελεύθερους επαγγελματίες και τους αγρότες ενώ μονιμοποιούμε και την απαλλαγή των πρώην δικαιούχων του ΕΚΑΣ από τη φαρμακευτική δαπάνη. Και αυτές είναι μόνο οι σημαντικότερες από τις πολλές μικρές και μεγάλες παρεμβάσεις μας.

Ανατρέχοντας στα όσα ο Πρωθυπουργός Κυριάκος Μητσοτάκης εξήγγειλε από το βήμα της ΔΕΘ θα διαπιστώσετε πως το σύνολο των μέτρων είτε ήδη έχουν υλοποιηθεί είτε έχουν συμπεριληφθεί στον προϋπολογισμό του 2024. Και μπορεί για εμάς που γνωρίζουμε τον τρόπο βάσει του οποίου λειτουργεί ο Κυριάκος Μητσοτάκης αυτό να φαντάζει αυτονόητο όμως στη χώρα που στο παρελθόν τα πολιτικά «θα» έγιναν λευκές επιταγές χωρίς αντίκρισμα και εν συνεχεία ανέκδοτο, εμείς επιμένουμε να πορευόμαστε με συνέπεια λόγων και έργων για να αλλάξουμε τη χώρα όπως οραματιστήκαμε και όπως δεσμευτήκαμε απέναντι στους Έλληνες πολίτες για να αφήσουμε παρακαταθήκη στα παιδιά μας μια πατρίδα αισιόδοξη, ασφαλή και ισχυρή. Μια πατρίδα που θα τιμά και θα εκτιμά τους κόπους των πολιτών της απαλλαγμένη από τις παθογένειες του παρελθόντος. Για να μπορούμε να κοιτάμε τους πολίτες στα μάτια με τη συνείδησή μας ήσυχη.

Έτσι κοιτώ κι εγώ τους συμπατριώτες μου τους Αρκάδες. Με μάτια και καθάριο βλέμμα. Γιατί γνωρίζω πως βλέπουν τον τόπο μας σιγά-σιγά να αλλάζει. Γιατί βλέπουν την αναπτυξιακή τροχιά για την οποία παλέψαμε να γίνεται πραγματικότητα. Οι επενδύσεις ήδη δύο μεγάλων φαρμακευτικών βιομηχανιών στη ΒΙΠΕ Τρίπολης και η προσέλκυση και άλλων σημαντικών επενδύσεων αποδεικνύουν στην πράξη πως η Κυβέρνηση έχει στραμμένη την προσοχή της στον τόπο μας και πως μέσω των κατάλληλων κινήτρων μπορεί να κινητοποιήσει ιδιωτικά κεφάλαια και να αλλάξει τον επενδυτικό χάρτη του τόπου. Για να μπορούν τα παιδιά μας να μείνουν στον τόπο στον οποίο μεγάλωσαν, να κάνουν τις οικογένειές τους και να μπορούν να μην έχουν ποτέ το άγχος της ανεργίας.

Αντίστοιχα σημαντική εξέλιξη είναι και η κατασκευή του δικτύου φυσικού αερίου σε Τρίπολη και Μεγαλόπολη αλλά και σε ολόκληρη την Πελοπόννησο έργο που θα ενισχύσει περαιτέρω τις δυνατότητες ολόκληρης της Περιφέρειας Πελοποννήσου.

Και βέβαια, από τις βασικές μας προτεραιότητες είναι η στήριξη της Μεγαλόπολης, αλλά και της Τρίπολης και της Γορτυνίας, μέσω του σχεδίου δίκαιης μετάβασης που εξασφαλίζει σημαντικούς πόρους ενώ, ταυτόχρονα, σημαντική είναι και η συμβολή του Πανεπιστημίου Πελοποννήσου που, μέσω προγραμμάτων και νέων δομών, θα εξελιχθεί σε έναν κόμβο καινοτομίας και ανάπτυξης της επιχειρηματικότητας. Όσον αφορά στην Κυνουρία, που ήδη τουριστικά ανελίσσεται συνεχώς τα τελευταία χρόνια, θα γίνει κυβερνητικά ό,τι είναι απαραίτητο για να ενισχυθεί περαιτέρω η αναπτυξιακή της πορεία.

Κυρίες και κύριοι συνάδελφοι, η εμπιστοσύνη των Ελλήνων πολιτών στο πρόσωπο του Κυριάκου Μητσοτάκη και στην παράταξή μας για δεύτερη συνεχόμενη τετραετία αποτελεί μεγάλη τιμή, αλλά ταυτόχρονα και τεράστια ευθύνη για όλους μας. Δεσμευτήκαμε να πάμε την Ελλάδα σταθερά και τολμηρά μπροστά και κάνουμε ό,τι περνάει από το χέρι μας για να πετύχουμε τον στόχο μας, για να πάψει η Ελλάδα να επιζεί και μάλιστα μέσω διαδοχικών θαυμάτων, όπως λέει ο μεγάλος Νίκος Καζαντζάκης, και να ξεκινήσει να ανθίζει και να αναπτύσσεται σταθερά μέσα από το θαύμα που όλοι οι Έλληνες κλείνουμε μέσα μας, ένα θαύμα που έχει σμιλευτεί από την ιστορία, τα επιτεύγματα και τα κατορθώματα ολόκληρων αιώνων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Βλάση.

Τον λόγο έχει η κ. Κυριακή Μάλαμα από τον ΣΥΡΙΖΑ.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, μπροστά μας έχουμε έναν προϋπολογισμό φόρων, έχουμε έναν προϋπολογισμό εχθρικό στη μικρομεσαία επιχείρηση, έναν προϋπολογισμό που βάζει στο στόχαστρο την παραγωγική οικονομία και πριονίζει κυριολεκτικά, για ραγδαία πτώση, το επίπεδο διαβίωσης για το σύνολο της κοινωνίας μας. Με αυτόν τον προϋπολογισμό της εικονικής πραγματικότητας συμβαίνουν όλα αυτά.

Κάποτε αποκαλούσατε τον ΣΥΡΙΖΑ «κόμμα των φόρων». Τώρα που τελειώσατε εσείς με τα προεκλογικά σας ψέματα και τις προεκλογικές σας φανφάρες, αποκαλύπτετε το πραγματικό σας πρόσωπο, 3,1 δισεκατομμύρια ευρώ περισσότεροι φόροι για το 2024 εγγράφονται σε αυτόν τον προϋπολογισμό που μας φέρατε. Από τους έμμεσους φόρους, υπολογίσατε να εισπράξετε 1,4 δισεκατομμύρια περισσότερα από πέρυσι, ένα δισεκατομμύριο περισσότερο από το φόρο εισοδήματος στους ελεύθερους επαγγελματίες. Συνολικά, ετοιμάζεστε να αφαιρέσετε από την οικονομία 56 και πλέον δισεκατομμύρια από φόρους.

Και σας ρωτάμε, στη βάση των όσων εσείς μας παρουσιάζετε εδώ στον προϋπολογισμό του 2024, ποιο είναι τελικά το κόμμα των φόρων; Προφανώς η Νέα Δημοκρατία, η οποία ετοιμάζεται το 2024 για ρεκόρ όλων των εποχών στην είσπραξη φόρων. Σε ποια βάση όμως; Στη βάση μιας κοινωνίας με πάνω από 1,4 εκατομμύρια ΑΦΜ που χρωστάνε. Από εκεί θα εισπράξετε. Στη βάση μιας οικονομίας με το μεγαλύτερο πληθωρισμό στα τρόφιμα στην Ευρώπη. Στη βάση μιας οικονομίας υπερχρεωμένης με κόκκινα δάνεια, μιας κοινωνίας που δεν μπορεί να καλύψει τις στεγαστικές της ανάγκες, τις ανάγκες διαβίωσης, που δεν μπορεί να ψωνίσει, δεν μπορεί να βάλει πετρέλαιο, δεν μπορεί να πληρώσει τους λογαριασμούς που του στέλνετε.

Ο τρόμος των φόρων, όμως, δεν αφορά όλους για εσάς, αφορά μόνο τους μικρούς, στοχευμένα. Ενώ μειώνετε τους φόρους στις μεγάλες εταιρείες, από τις οποίες προϋπολογίζετε απώλεια εσόδων και λιγότερους φόρους και σχεδόν 300 εκατομμύρια ευρώ το 2024.

Ταυτόχρονα, κρατάτε χαμηλά τις κοινωνικές δαπάνες, συμπιέζετε και άλλο τις δαπάνες στα νοσοκομεία, σε κοινωνικές δομές και στο κράτος πρόνοιας. Παράλληλα, συνεχίζετε να αποδυναμώνετε το κοινωνικό κράτος, την εκπαίδευση, την υγεία. Οι προσλήψεις προσωπικού που αναφέρετε στον προϋπολογισμό κινούνται στο μισό των αποχωρήσεων, αφήνοντας κρίσιμες δομές για την κοινωνία και τον πολίτη στο έλεος της υποστελέχωσης.

Κυρίες και κύριοι Βουλευτές, δεν υπάρχει καμμία αμφιβολία ότι αυτός ο προϋπολογισμός μάς γυρνάει πίσω ξανά στα μνημόνια. Είναι ένας προϋπολογισμός ξεκάθαρα μνημονιακός, με εμμονή στους φόρους, με εμμονή στη συρρίκνωση του δημόσιου τομέα και του κοινωνικού κράτους. Ο προϋπολογισμός αυτός επηρεάζει αρνητικά το σύνολο της δημόσιας λειτουργίας, που θα ήθελα -με την ιδιότητα του Τομεάρχη Πολιτισμού του ΣΥΡΙΖΑ - Προοδευτική Συμμαχία- να αναφερθώ στις επιπτώσεις του και στη διαχείριση της πολιτιστικής μας κληρονομιάς αλλά και στην στήριξη του σύγχρονου πολιτισμού.

Οι δαπάνες του προϋπολογισμού που αφορούν το Υπουργείο Πολιτισμού μειώνονται σημαντικά σε ό,τι αφορά την χρηματοδότηση του κράτους προς τον πολιτισμό. Το κράτος θα πληρώσει περίπου 50 εκατομμύρια ευρώ λιγότερα για τις ανάγκες του πολιτισμού σε σχέση με πέρυσι.

Το κενό αυτό προβλέπεται να καλυφθεί από πόρους του Ταμείου Ανάκαμψης που, αυτομάτως σημαίνει, όπως πλέον γνωρίζουμε όλοι, την εκχώρηση αρμοδιοτήτων του κράτους στον ιδιωτικό τομέα. Για την πολιτιστική κληρονομιά, αυτό σημαίνει λιγότεροι αρχαιολόγοι και αυτεπιστασία έργων από το δημόσιο, με αποτέλεσμα να είναι περισσότεροι οι εργολάβοι και περισσότερες οι κακοτεχνίες σε όλα μας τα μνημεία. Για τον σύγχρονο πολιτισμό, η μείωση αυτή σημαίνει λιγότερη στήριξη στους φορείς της τέχνης, περισσότερη αγορά για τον πολιτισμό -πολιτισμό, δηλαδή, «προϊόν»- με ό,τι αυτό σημαίνει.

Το Υπουργείο Πολιτισμού, επίσης, δεν συμμετέχει -όπως θα έπρεπε- στις προγραμματισμένες προσλήψεις μόνιμου προσωπικού, με καταφυγή για ακόμα μία χρονιά σε συμβασιούχους με όλο και χειρότερες σχέσεις εργασίας, αλλά και σε υπεργολαβίες έργου, όπως είδαμε και πρόσφατα στους σχεδιασμούς για τις ιδιωτικές εταιρείες υποδοχής κοινού, αντί για αρχαιοφύλακες στην Ακρόπολη.

Την ίδια στιγμή, θα πρέπει η Υπουργός Πολιτισμού να αναφερθεί διεξοδικά και στο θέμα των εσόδων του Οργανισμού Διαχείρισης και Ανάπτυξης Πολιτιστικών Πόρων. Η ΕΛΣΤΑΤ δημοσιεύει κάθε μήνα τα έσοδα και τις εισπράξεις του δημοσίου από τα μουσεία και τους αρχαιολογικούς μας χώρους. Τα έσοδα αυτά για το 2023 παρουσιάζουν πολύ μεγάλη υπεραπόδοση και το ερώτημα είναι: Πού πηγαίνουν αυτά τα λεφτά; Ο πολιτισμός το 2023 αναμένεται να βάλει στο δημόσιο ταμείο πάνω από 120 εκατομμύρια ευρώ, σχεδόν το ήμισυ δηλαδή του συνολικού προϋπολογισμού του Υπουργείου Πολιτισμού.

Και το ερώτημα είναι ένα: Πού κατευθύνονται αυτά τα χρήματα; Πόσα από αυτά επιστρέφουν πραγματικά στον πολιτισμό; Δεν μπορεί από τη μια να έχουμε υπεραπόδοση εσόδων και από την άλλη, δραματικές περικοπές, μηδενικές προσλήψεις και δημοσιονομικούς περιορισμούς που οδηγούν στην απώλεια της πολιτιστικής μας κληρονομιάς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα τελειώσω, κύριε Πρόεδρε.

Εμείς λέμε ότι πρέπει να βελτιωθεί αισθητά η διαφάνεια στη δημοσιονομική λειτουργία του ΟΔΑΠ. Άλλωστε, τα ίδια σάς έχει καταθέσει και εγγράφως το Ελεγκτικό Συνέδριο, το οποίο σας επισημαίνει ότι εδώ και τρία χρόνια τα έσοδα που εισφέρει ο ΟΔΑΠ στον πολιτισμό δεν εμφανίζονται στον προϋπολογισμό και κανείς δεν γνωρίζει ούτε πόσα ακριβώς είναι, ούτε πού ξοδεύονται, ούτε πού κατευθύνονται.

Και κλείνοντας, θα πρέπει να επαναλάβουμε για ακόμη μία φορά ότι ο προϋπολογισμός αυτός που έχουμε μπροστά μας είναι σε βάρος της κοινωνίας, είναι σε βάρος της υγιούς επιχειρηματικότητας, είναι σε βάρος της ανάπτυξης, είναι σε βάρος της προστασίας της πολιτιστικής μας κληρονομιάς και τελικά, είναι σε βάρος της κοινωνίας και γι’ αυτό τον καταψηφίζουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Πριν δώσω τον λόγο στον κ. Ανδριανό, έχουμε ένα αίτημα για άδεια απουσίας στο εξωτερικό.

Ο Βουλευτής κ. Παύλος Σαράκης ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τη ζητηθείσα άδεια.

Παρακαλώ, κύριε Ανδριανέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ κύριε Πρόεδρε.

Κυρίες και κύριοι συνάδελφοι, κύριοι Υπουργοί, ο προϋπολογισμός του 2024 επικυρώνει με τον πλέον σαφή τρόπο πως, η ελληνική οικονομία προχωρά δυναμικά μπροστά. Το 2023 ήταν μια ακόμη δύσκολη διεθνώς χρονιά, με την ενεργειακή κρίση να συνεχίζεται, με τις επιπτώσεις του πολέμου στην Ουκρανία να παραμένουν, με την πιστωτική επέκταση των προηγούμενων ετών να περιορίζεται σημαντικά.

Στην πατρίδα μας, μέσα σε όλα αυτά, ήρθαν να προστεθούν μια σειρά από φυσικές καταστροφές, αποτελέσματα της κλιματικής αλλαγής με αποκορύφωμα βεβαίως, τη θεομηνία στην κεντρική Ελλάδα αλλά και με εκτεταμένες ζημιές ιδίως στην πρωτογενή παραγωγή από ακραία και άκυρα καιρικά φαινόμενα που έπληξαν πολλές περιοχές της χώρας, μεταξύ των οποίων βεβαίως η Αργολίδα.

Παρά τα προβλήματα, όμως, αυτά η ελληνική οικονομία απέδειξε και φέτος την ανθεκτικότητα, τον δυναμισμό και τις αναπτυξιακές προοπτικές. Η μείωση της ανεργίας στα προ της κρίσης επίπεδα, το ρεκόρ των ξένων επενδύσεων, για μια ακόμη φορά, η ιδιαίτερα θετική επίδοση σε ό,τι αφορά την ανάπτυξη όπου καταγράφουμε τον τρίτο υψηλότερο ρυθμό ανάπτυξης στην Ευρωπαϊκή Ένωση, η σημαντικότατη μείωση του δημόσιου χρέους ως ποσοστού του ΑΕΠ και η επίτευξη πρωτογενούς πλεονάσματος σε επίπεδα που ξεπέρασαν τις σχετικές προβλέψεις, είναι τεκμήρια επιτυχίας που δεν αμφισβητούνται και βεβαίως, οι θετικές αυτές εξελίξεις για τις επιδόσεις τους αλλά και οι προοπτικές της ελληνικής οικονομίας επισφραγίστηκε με την ανάκτηση της επενδυτικής βαθμίδας από σειρά έγκριτων διεθνών αξιολογητών, που μειώνει το κόστος του δανεισμού για τη χώρα και τα νοικοκυριά και διευκολύνει σημαντικά τις επενδύσεις και τη δημιουργία νέων θέσεων εργασίας.

Η προσπάθεια αυτή πρέπει να συνεχιστεί και θα συνεχιστεί μετά και την αποφασιστική ανανέωση της εμπιστοσύνης των πολιτών στις φετινές εκλογές, στη Νέα Δημοκρατία και τον Κυριάκο Μητσοτάκη γιατί, οι προκλήσεις για την οικονομία και την κοινωνία παραμένουν υπαρκτές και πιεστικές.

Είναι πρώτα από όλα ο μεγάλος στόχος της αύξησης του πραγματικού εισοδήματος των πολιτών όσο ακόμα υπάρχουν οικογένειες που δυσκολεύονται να τα βγάλουν πέρα αλλά και όσο υπάρχουν νέοι άνθρωποι, που σκέφτονται να φύγουν από την πατρίδα μας, για να κυνηγήσουν με καλύτερους όρους τα όνειρά τους, δεν μπορούμε να χαλαρώσουμε τις προσπάθειές μας.

Οφείλουμε, λοιπόν, να ενισχύσουμε ακόμη περισσότερο την ανάπτυξη και τις ευκαιρίες για δημιουργία και προκοπή. Αυτό σημαίνει να ενισχύσουμε ακόμη περισσότερο την ανταγωνιστικότητα και την εξωστρέφεια. Σημαίνει όμως, επίσης, να ενισχύσουμε σημαντικά την ανταποδοτικότητα του κράτους, την ποιότητα των υπηρεσιών που προσφέρει στους πολίτες έναντι των φόρων που εισπράττει ιδίως, σε κρίσιμους τομείς όπως αυτών της υγείας, της παιδείας, της ασφάλειας, της άμυνας, των συντάξεων.

Είναι γι’ αυτό, λοιπόν, ιδιαίτερα σημαντικό ότι στους άξονες του φετινού προϋπολογισμού συμπεριλαμβάνονται η σημαντική αύξηση των δαπανών για την υγεία και την παιδεία με 20% περισσότερους πόρους στα νοσοκομεία. Είναι σημαντικά τα στοχευμένα μέτρα για την ουσιαστική στήριξη του εισοδήματος των πολιτών, όπως για το επίδομα κοινωνικής αλληλεγγύης για 2,3 εκατομμύρια δικαιούχους, η ενίσχυση έως 200 ευρώ για περίπου 740.000 συνταξιούχους με προσωπική διαφορά, η προκαταβολή του επιδόματος θέρμανσης, η συμβολική και ουσιαστική ενίσχυση για νέους δεκαοκτώ ετών, όπως επίσης η αύξηση των μισθών του δημόσιου τομέα και των συντάξεων, η αύξηση του αφορολόγητου κατά 1.000 ευρώ για οικογένειες με παιδιά, η αύξηση του επιδόματος μητρότητας στους εννέα μήνες και για τους ελεύθερους επαγγελματίες αλλά και για τις αγρότισσες, το ξεπάγωμα των τριετιών για τους μισθωτούς, η κατάργηση της μείωσης των συντάξεων στους απασχολούμενους συνταξιούχους, η μείωση του ΕΝΦΙΑ για τις ασφαλιζόμενες κατοικίες και η μονιμοποίηση της απαλλαγής από την φαρμακευτική δαπάνη για τους πρώην δικαιούχους του ΕΚΑΣ.

Κυρίες και κύριοι συνάδελφοι, όλες αυτές οι θετικές παρεμβάσεις αλλά και οι δημόσιες επενδύσεις σε αναπτυξιακά έργα που θα ξεπεράσουν το 2024 τα 12 δισεκατομμύρια ευρώ, οι επενδύσεις στην άμυνα και την ασφάλεια, η προώθηση σημαντικών μεταρρυθμίσεων για την ολοκλήρωση της ψηφιοποίησης του κράτους, οι δράσεις για την ριζική αντιμετώπιση των χρόνιων παθογενειών είναι εφικτές χάριν, στην σοβαρή οικονομική πολιτική της Κυβέρνησης, μια πολιτική που υπηρετεί με συνέπεια και αποτελεσματικότητα τον διπλό στόχο της οικονομικής ανάπτυξης και της κοινωνικής συνοχής.

Εδώ πρέπει να είμαστε ξεκάθαροι. Η σταθερότητα και η θετική προοπτική της χώρας τα τελευταία εξαιρετικά δύσκολα χρόνια, με αλλεπάλληλες εξωγενείς κρίσεις και μεγάλες εγχώριες προκλήσεις, δεν είναι καθόλου αυτονόητη. Στην οικονομία δεν υπάρχει αυτόματος πιλότος ακόμη και όταν οι διεθνείς συγκυρίες είναι ευνοϊκές. Χωρίς τις σωστές μακροπρόθεσμες και διαρθρωτικές πολιτικές και μεταρρυθμίσεις, τα όποια οφέλη γρήγορα εξανεμίζονται. Αυτό το δίδαγμα οφείλουμε να μην το ξεχνάμε.

Δεν πανηγυρίζουμε, λοιπόν, δεν περιαυτολογούμε. Οι προκλήσεις παραμένουν. Να ενισχυθεί σημαντικά το πραγματικό διαθέσιμο εισόδημα των Ελληνίδων και των Ελλήνων, να εξασφαλίσουμε περισσότερες ευκαιρίες δημιουργίας και προκοπής για όλους και ιδίως, για τους νέους μας, να ενισχύσουμε με την αποτελεσματικότητα του κράτους τόσο, σε κανονικές συνθήκες όσο, και σε έκτακτες συνθήκες κρίσης. Να εμπεδώσουμε μια νέα κουλτούρα εμπιστοσύνης ανάμεσα στον πολίτη και στο κράτος, τη βεβαιότητα ότι το κράτος σέβεται τους πολίτες και τα χρήματά τους που είναι και η μεγάλη και αναγκαία προϋπόθεση για το ξερίζωμα παγιωμένων νοοτροπιών και πρακτικών που κρατάνε τη χώρα πίσω όπως, η φοροδιαφυγή.

Τίποτα από όλα αυτά δεν είναι εύκολο. Όμως, όπως αποδεικνύουν όλα τα κρίσιμα μακροοικονομικά μεγέθη επιτέλους, βρισκόμαστε στο σωστό δρόμο και βλέπουμε τους πρώτους καρπούς αυτής της πορείας.

Αν κάτι, λοιπόν, σηματοδοτεί ο προϋπολογισμός για το 2024, είναι η δέσμευσή μας σε αυτή την πορεία προς τα μπροστά, να την συνεχίσουμε με μεγαλύτερη αυτοπεποίθηση και αποφασιστικότητα, για να σηκώσουμε τη χώρα και την κοινωνία ψηλότερα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, τον κ. Ανδριανό.

Θα πάρει τώρα τον λόγο ο κ. Ανδρέας Πουλάς από το ΠΑΣΟΚ.

**ΑΝΔΡΕΑΣ ΠΟΥΛΑΣ:** Ευχαριστώ πολύ κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο ετήσιος κρατικός προϋπολογισμός συνιστά τη βιτρίνα της κυβερνητικής πολιτικής και αποκαλύπτει το όραμά σας για την πορεία της χώρας. Μετά από πέντε προϋπολογισμούς που συντάξατε, σε ποια σημεία ακριβώς είναι καλύτερη η ζωή των πολιτών; Ποια είναι τα οικονομικά δεδομένα; Η μισθολογική απόκλιση με τις άλλες χώρες της Ευρωπαϊκής Ένωσης, αυξάνεται. Θυμάμαι το πώς πανηγυρίζατε την αύξηση 70 ευρώ στο μέσο όρο των μισθών των δημοσίων υπαλλήλων, ως προς την αγοραστική δύναμη η χώρα βρίσκεται στην προτελευταία θέση της Ευρωπαϊκής Ένωσης. Το δημόσιο χρέος εκτοξεύτηκε στα 405 δισεκατομμύρια, με τους τόκους εξυπηρέτησής του να επιβαρύνουν τον κρατικό προϋπολογισμό. Μόλις το 55% έχει απορροφηθεί από τα κεφάλαια του Ταμείου Ανάκαμψης και αυτά έχουν δοθεί στους λίγους και στους εκλεκτούς της Κυβέρνησης.

Βρισκόμαστε στην υψηλότερη κλίμακα του ΦΠΑ στην Ευρωπαϊκή Ένωση και μάλιστα από επιλογή. Η ανταγωνιστικότητα της ελληνικής οικονομίας βρίσκεται σε χαμηλά επίπεδα. Η ακρίβεια, η αισχροκέρδεια, σαρώνουν την ελληνική κοινωνία. Το κόστος ενέργειας, οι ανατιμήσεις, έχουν γίνει εφιάλτης του ελληνικού νοικοκυριού. Εσείς ως απάντηση προσφέρετε, μπλε, πράσινα, κίτρινα τιμολόγια.

Οι πολίτες, εδώ και καιρό, είναι θεατές της ίδιας επικοινωνιακής παράστασης με την Κυβέρνηση να χρησιμοποιεί τις διεθνείς συνθήκες οικονομικής ύφεσης για να δικαιολογήσει ένα ακόμη νεοφιλελεύθερο, συντηρητικό και κοινωνικά άδικο προϋπολογισμό που μεταφέρει τα βάρη, στους ανθρώπους του μόχθου και προστατεύει τους λίγους και ισχυρούς.

Για να επιτύχει την κοινωνική ανοχή, μας μασκαρεύει την εγχώρια και διεθνή πραγματικότητα σε τέτοιο βαθμό που αναρωτιέται ο κάθε καλόπιστος εάν η Κυβέρνηση έχει όντως επαφή με την κοινωνία ή αν χρησιμοποιεί εσκεμμένα κάθε επικοινωνιακό τερτίπι για να επιβάλλει την κρυφή της ατζέντα.

Καμμία υπόσχεσή σας δεν έχει μέχρι σήμερα αντανάκλαση στη βελτίωση της ζωής των πολιτών. Καμμία προσδοκία που δημιουργήσατε, δεν έγινε πράξη διότι κάθε φορά που εξαγγέλλονται μέτρα που ανακουφίζουν τους πολίτες, την επόμενη στιγμή λαμβάνετε άλλα που επιβάλλουν επαχθέστερες οικονομικές επιβαρύνσεις.

Την ώρα που ο Πρωθυπουργός συναντιέται με εκπροσώπους διεθνών επιχειρηματικών κολοσσών και υπόσχεται νέες θέσεις εργασίας, οι πολίτες επί πέντε χρόνια δεν έχουν δει καμμία επένδυση και καμμία αναπτυξιακή έκρηξη κεφαλαίων, πέρα από Golden Visas, αγορές ακινήτων και τουρισμό. Πού βρίσκεται η αλλαγή του οικονομικού μοντέλου που ευαγγελίζεστε;

Επαίρεστε για τον ψηφιακό μετασχηματισμό για την είσοδο της τεχνητής νοημοσύνης στη δημόσια διοίκηση. Την ίδια ώρα αφήνετε τον δημόσιο τομέα να βουλιάζει στο τέλμα της υποστελέχωσης το παρωχημένων υποδομών και της τεχνολογικής ανεπάρκειας.

Διαφημίζονται στα ευρωπαϊκά και διεθνή φόρα τα οικονομικά σας επιτεύγματα, όταν δεν έχουν γίνει νέες επενδύσεις σε νέους επιχειρηματικούς κλάδους. Δεν έχουν δημιουργηθεί νέες θέσεις εργασίας, παρά μόνο εποχιακές, για τις ανάγκες του τουρισμού. Δεν έχετε αξιοποιήσει το επιστημονικό κεφάλαιο της χώρας. Δεν έχετε αναστρέψει τη φυγή των νέων στο εξωτερικό. Δεν έχετε συγκρατήσει τις τιμές στα ράφια και στο κόστος ενέργειας. Δεν έχετε βελτιώσει το κοινωνικό κράτος. Δεν έχετε συγκροτήσει τη δημόσια υγεία, αλλά και τη δημόσια εκπαίδευση. Δεν έχετε αναχαιτίσει την εγκληματικότητα και την ατιμωρησία. Δεν έχετε αντιμετωπίσει τις κοινωνικές παθογένειες που λόγω οικονομικής ένδειας της ανασφάλειας και της απογοήτευσης των πολιτών έχουν εκτοξευτεί σε πρωτοφανή μεγέθη.

Ξέρετε ποια είναι η αιτία για όλη αυτή την κρίση που βιώνουμε μέχρι σήμερα; Το γεγονός ότι δεν έχετε σχέδιο. Σχέδιο για την ανάταξη της χώρας, για την αναγέννηση της υπαίθρου, για την άνοδο του βιοτικού επιπέδου των πολιτών, για την αναχαίτιση του δημογραφικού κατήφορου, που είναι η βασική αιτία για μια σειρά αρνητικών οικονομικών δεικτών.

Στην ίδια κατεύθυνση διαχειρίζεστε και τον τομέα της πολιτικής προστασίας, που σήμερα διαδραματίζει κορυφαίο ρόλο στη διαμόρφωση του κρατικού προϋπολογισμού. Άλλωστε, το κόστος των φυσικών καταστροφών είναι ο άγνωστος «Χ» που μπορεί να τινάξει στον αέρα κάθε πρόβλεψη. Όπως και πέρυσι και φέτος το κόστος αποκατάστασης των υποδομών και αποζημίωση των πληγέντων προκάλεσαν την κατάθεση συμπληρωματικών προϋπολογισμών 700 και 600 εκατομμυρίων ευρώ αντίστοιχα. Για το 2024 προβλέπεται το σύνολο των δαπανών του Υπουργείου στο Πρόγραμμα Δημοσίων Επενδύσεων να ανέλθει στα 150 εκατομμύρια και από το Ταμείο Ανάκαμψης να διατεθούν επιπλέον 107 εκατομμύρια ευρώ.

Το ζήτημα, όμως, είναι το πώς θα διατεθούν τα χρήματα αυτά, σε ποιους αποδέκτες και ποιος θα είναι στη διάθεσή τους; Αυτή τη στιγμή το κόστος πολιτικής προστασίας αφορά κυρίως στον εξοπλισμό του πυροσβεστικού σώματος, στη μίσθωση και συντήρηση εναέριων επίγειων μέσων πυρόσβεσης, στην προμήθεια ανταλλακτικών και μέσων προστασίας, στη λειτουργία των επιχειρησιακών μονάδων και στην προμήθεια τεχνολογικού εξοπλισμού μέσω του προγράμματος «ΑΙΓΙΣ».

Με αυτόν τον τρόπο δημιουργείται έναν πολυέξοδο γραφειοκρατικό συντονιστικό μηχανισμό πολιτικής προστασίας, που διαχειρίζεται ένα σωρό χρήματα, χωρίς να φέρνει τα αντίστοιχα αποτελέσματα. Εμείς στο ΠΑΣΟΚ μιλάμε για τη διάθεση των κονδυλίων στην πρόληψη, εσείς επιμένετε να τα διαθέτετε στην καταστολή και να διαχέεται παντού τις ευθύνες.

Κύριοι της Κυβέρνησης, υπάρχουν τεράστιες ανισότητες μεταξύ των αστικών κέντρων και της περιφέρειας. Για παράδειγμα, η αποψίλωση των υπηρεσιών τους για τους πολίτες της Αργολίδας και άλλων περιφερειών της περιφέρειας. Κλείνετε καταστήματα ΕΛΤΑ το ένα πίσω από το άλλο και καταργείτε τη ΔΟΥ μέσω συγχώνευσης.

Στην Αργολίδα, όπως και σε άλλες περιοχές της χώρας, οι άνθρωποι που ζουν στα χωριά, δεν έχουν ούτε να συνταγογραφήσουν τα φάρμακά τους, λόγω της μεγάλης έλλειψης ιατρών στα περιφερειακά ιατρεία. Την ίδια ώρα οι νοσηλευτικές μονάδες Άργους και Ναυπλίου και τα κέντρα υγείας του νομού λειτουργούν, χάρις στο φιλότιμο γιατρών-νοσηλευτών και αντιμετωπίζουν συχνά κρούσματα βίας, ένα θέμα που το έχουμε δείξει επανειλημμένως, αλλά δυστυχώς δεν έχει γίνει τίποτα μέχρι σήμερα.

Πάμε στο τεράστιο θέμα για την Αργολίδα που αφορά την υλοποίηση του έργου του Αναβάλου, ένα έργο που θα δώσει σημαντική λύση στο πρόβλημα της λειψυδρίας. Η περιοχή της Ερμιονίδας, η περιοχή των δικτύων του Μοναστηρακίου, των Μυκηνών της Μπόρσας διψάνε, περιμένουν ακόμα το νερό.

Η υφαλμύρωση των πηγών είναι ένα τεράστιο ζήτημα. Οι αγρότες ποτίζουν με δυόμισι χιλιάδες μονάδες αγωγιμότητας και κανείς δεν σκύβει πάνω στο πρόβλημα να κάνει έστω μια μελέτη, να κάνει ένα έργο, για να σταματήσει το φαινόμενο της υφαλμύρωσης. Επιπλέον, ο αγροτικός τομέας καλείται να επιβιώσει σε ένα δυσμενές περιβάλλον, λόγω αυξημένου κόστους παραγωγής, ακρίβειας, τεράστιας έλλειψης εργατικών χεριών, ακραίων καιρικών φαινομένων που προκαλούν καταστροφές στην παραγωγή και αδυναμία του ΕΛΓΑ να ανταποκριθεί στα σύγχρονα δεδομένα της αγροτικής ασφάλισης.

Κυρίες και κύριοι, κλείνοντας, το ΠΑΣΟΚ οραματίζεται μια Ελλάδα ισχυρή, κοινωνικά δίκαιη, απαλλαγμένη από ταξικά σύνδρομα και ελιτισμό. Γι’ αυτό έχουμε συγκεκριμένες προτάσεις, για μια Ελλάδα της αλληλεγγύης, με ισχυρό δημόσιο τομέα, με υποδομές και με υγιή επιχειρηματικότητα, με κανόνες διαφάνειας και λογοδοσίας, με πλούτο για όλους και ίσες ευκαιρίες.

Δυστυχώς, το δικό σας όραμα, όπως αντικατοπτρίζεται στον προϋπολογισμό του 2024, είναι εκ διαμέτρου αντίθετο με το δικό μας. Γι’ αυτόν τον λόγο και καταψηφίζουμε.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):**  Εμείς ευχαριστούμε.

Τον λόγο τώρα έχει η κ. Μαρία - Νεφέλη Χατζηιωαννίδου από τη Νέα Δημοκρατία.

**ΜΑΡΙΑ - ΝΕΦΕΛΗ ΧΑΤΖΗΙΩΑΝΝΙΔΟΥ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, βρισκόμαστε σε ένα κρίσιμο σημείο της ιστορίας μας, σε μια στιγμή που απαιτεί σοβαρότητα, συνέπεια και ολοκληρωμένη στρατηγική, καθώς οι προκλήσεις που έχουμε αντιμετωπίσει έως σήμερα, μετρώντας τρεις μεγάλες κρίσεις, δεν αποτελούν απλώς ιστορικά γεγονότα, αλλά μαθήματα για το πώς θα διαμορφώσουμε το μέλλον μας.

Η συζήτηση και η ψήφιση του φετινού κρατικού προϋπολογισμού πραγματοποιείται σε μία περίοδο αλλεπάλληλων εξωγενών κρίσεων. Παρά το δυσμενές και αβέβαιο διεθνές περιβάλλον, όμως, τις συνέπειες της πανδημίας που είναι ακόμα νωπές, την ενεργειακή κρίση, τον πληθωρισμό που παραμένει υψηλός διεθνώς, την κλιματική αλλαγή, τα πεπραγμένα της Κυβέρνησης της Νέας Δημοκρατίας του Κυριάκου Μητσοτάκη, τα πρώτα τέσσερα χρόνια διακυβέρνησης, αλλά και ο προς ψήφιση προϋπολογισμός, αποδεικνύουν, αφ’ ενός, την ανθεκτικότητα της ελληνικής οικονομίας και αφ’ ετέρου, τη δυνατότητά της να εξασφαλίσει περαιτέρω σταθερότητα και ανάπτυξη.

Η αξία του φετινού κρατικού προϋπολογισμού είναι ακόμη μεγαλύτερη αν αναλογιστούμε πως είναι ο πρώτος μετά από δεκατρία χρόνια που καταρτίζεται με το αξιόχρεο της χώρας μας να έχει ανακτήσει την επενδυτική βαθμίδα από μια σειρά διεθνών οίκων αξιολόγησης και το δημόσιο χρέος να βρίσκεται σε σταθερή τροχιά πτώσης σε ποσοστό του ΑΕΠ. Επιπλέον, έχει σημασία να εξετάσουμε και πού βρισκόμαστε σήμερα. Εκτιμάται ότι η Ελλάδα θα επιτύχει για το 2023 τρεις φορές το ρυθμό ανάπτυξης σε σχέση με αυτό της Ευρωζώνης, ενώ ταυτόχρονα καταγράφεται ρεκόρ άμεσων ξένων επενδύσεων. Η ανεργία, συμπεριλαμβανομένης αυτής των νέων και των γυναικών, μειώθηκε στα προ κρίσεως επίπεδα, ενώ το πρωτογενές πλεόνασμα ξεπέρασε τις προβλέψεις του μεσοπρόθεσμου προγράμματος.

Η ελληνική οικονομία πρέπει να γίνει αποδεκτό από όλες τις πλευρές ότι προχωράει μπροστά και αυτό είναι επίτευγμα πρωτίστως των θυσιών της ελληνικής πολιτείας, σε συνδυασμό όμως, με την πολιτική σταθερότητα και την αποτελεσματική δημοσιονομική πολιτική της Κυβέρνησης. Ο κατώτατος μισθός αυξήθηκε. Δημιουργήθηκαν νέες καλύτερα αμειβόμενες θέσεις εργασίας. Μειώθηκε το κόστος δανεισμού για νοικοκυριά και επιχειρήσεις, ενώ τον πρώτο μόλις μήνα της δεύτερης διακυβέρνησης υλοποιήθηκε το 50% του οικονομικού προγράμματος για το οποίο είχαμε δεσμευτεί προεκλογικά.

Από τις αρχές του νέου έτους επανέρχονται οι παγωμένες από το 2012 τριετίες των μισθωτών, έρχονται αυξήσεις στους μισθούς των δημοσίων υπαλλήλων -οι πρώτες από το 2010- αυξήσεις στο αφορολόγητο για οικογένειες με παιδιά, αυξήσεις στο ελάχιστο εγγυημένο εισόδημα και αυξήσεις στις συντάξεις. Σίγουρα ο υψηλός πληθωρισμός σε διεθνές επίπεδο αποτελεί ακόμα αγκάθι για την τσέπη των Ελλήνων πολιτών και πρόκληση για την ελληνική οικονομία. Δυστυχώς, δεν είναι ένα πρόβλημα το οποίο μπορεί να λυθεί από τη μία μέρα στην άλλη με κάποιο μαγικό τρόπο. Η Κυβέρνηση εφαρμόζει μέτρα με τα οποία καταφέρνει να διατηρήσει τον πληθωρισμό σε χαμηλότερα επίπεδα από το μέσο όρο της Ευρωπαϊκής Ένωσης, ενώ παράλληλα μειώνει -στο μέτρο του δυνατού- την οικονομική επιβάρυνση των πολιτών.

Σήμερα, καλούμαστε να ψηφίσουμε τον κρατικό προϋπολογισμό για το 2024. Έχουμε χρέος να εξετάσουμε τον φετινό προϋπολογισμό, κοιτάζοντας με το ένα μάτι στις μέχρι τώρα επιτυχίες της χώρας μας και το άλλο στο μέλλον και κυρίως, στις μεγάλες προκλήσεις που καλούμαστε να αντιμετωπίσουμε.

Ακούστηκαν πολύ ενδιαφέρουσες και λεπτομερείς τοποθετήσεις από συναδέλφους, οπότε χωρίς να θέλω να μακρηγορήσω, θα σταθώ στο γεγονός ότι ο φετινός κρατικός προϋπολογισμός, εκτός από τους αναπτυξιακούς στόχους που έχει θέσει, έχει και ένα πρόσημο βαθύτατα κοινωνικό. Είναι συμπεριληπτικός με την κοινωνική πολιτική στο επίκεντρο. Είναι σχεδιασμένος, με έμφαση στην υποστήριξη των πιο ευάλωτων κοινωνικών ομάδων. Περιλαμβάνει προγράμματα και πόρους που εστιάζουν σε θέματα κοινωνικής πρόνοιας στην εκπαίδευση, στην υγεία, αλλά και την υποστήριξη των συμπολιτών μας που βρίσκονται σε δυσχερή θέση.

Απαντάει στις ανησυχίες των πιο ευάλωτων συμπολιτών μας, με μια σειρά ευρύτερων κοινωνικών μέτρων που διασφαλίζουν ότι το κράτος είναι παρόν.

Στόχος της Κυβέρνησης είναι η στήριξη του εισοδήματος των πολιτών, η αποκατάσταση των ζημιών των νοικοκυριών και των επιχειρήσεων από τις φυσικές καταστροφές, η αντιμετώπιση της φοροδιαφυγής με έντεκα διαφορετικές πρωτοβουλίες. Μάλιστα, τα έσοδα που θα προκύψουν από τη μείωση της φοροδιαφυγής θα αυξήσουν τις δαπάνες στην υγεία και στην παιδεία. Συγκεκριμένα, τα έσοδα από τη μείωση της φοροδιαφυγής έρχονται να συμπληρώσουν το 20% της αύξησης της επιχορήγησης προς τα νοσοκομεία μας, ενώ ο προϋπολογισμός του Υπουργείου Παιδείας, Θρησκευμάτων και Αθλητισμού αυξάνεται κατά 255 εκατομμύρια ευρώ.

Επίσης, καθιερώνεται η ετήσια οικονομική ενίσχυση για αγορές των νέων δεκαοκτώ και δεκαεννέα ετών σε επιχειρήσεις σχετικές με τον τουρισμό, τον πολιτισμό και τις μεταφορές, αλλά επεκτείνεται και το επίδομα μητρότητας σε αγρότισσες και ελεύθερες επαγγελματίες, όπως ήδη ισχύει από τα μέσα του 2023 στον ιδιωτικό τομέα στους εννέα μήνες.

Συνεπώς, ο προς ψήφιση κρατικός προϋπολογισμός δεν περιλαμβάνει μεγάλα λόγια και υποσχέσεις. Αποτυπώνει τις δεσμεύσεις μας για ένα κράτος αρωγό στον πολίτη και για μία οικονομία ακόμα πιο ανταγωνιστική. Κυρίως αποτυπώνει τη συνέπεια λόγων και έργων, τη συνέχεια των μεταρρυθμίσεων που υποσχεθήκαμε στον ελληνικό λαό και την οικονομική σταθερότητα που πετύχαμε με την ορθολογική διαχείριση του δημοσιονομικού μας χώρου. Οι προκλήσεις που καλούμαστε να αντιμετωπίσουμε απαιτούν δύναμη και συνεργασία σε όλους τους τομείς.

Αυτός ο προϋπολογισμός επενδύει στον πυρήνα της κοινωνίας μας, στην υγεία, την εκπαίδευση και την κοινωνική πρόνοια για να διασφαλίσει ότι όλοι οι πολίτες θα έχουν την υποστήριξη και τις ευκαιρίες που χρειάζονται. Ας σταθούμε από κοινού, λοιπόν, στο ύψος των προκλήσεων μας και ας στηρίξουμε τον προϋπολογισμό που θα οδηγήσει τη χώρα μας σε ένα βιώσιμο και ευημερούν μέλλον.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείςευχαριστούμε πολύ και για την τήρηση του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τρεις εκπαιδευτικοί από το 2ο Γυμνάσιο Πτολεμαΐδας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Λεωνίδας Στολτίδης από το Κομμουνιστικό Κόμμα Ελλάδας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Τίποτα δεν ταιριάζει καλύτερα από το «Ε, ρε γλέντια» όταν ο λαός μας συνδέσει την πείρα του με αυτά που λέει το Κομμουνιστικό Κόμμα και δει καθαρά ότι η πολιτική που όλη η Κυβέρνηση, Αντιπολίτευση, σοσιαλδημοκρατία, κόμματα - φωτοβολίδες, μορφώματα και μέχρι τα φασιστοειδή δεν είστε τίποτε άλλο εκτός από κατασκευάσματα του μεγάλου κεφαλαίου για να υπηρετήσετε δύο βασικούς στόχους. Να μπορεί κάθε χρόνο να ληστεύει μεγαλύτερο κομμάτι από το μόχθο των εργατών, των εργαζομένων, των αυτοαπασχολούμενων και αγροτών και δεύτερο το στόχο του για περαιτέρω κέρδη να μαζεύει όπλα για να συμμετέχει με το αίμα του λαού στη μοιρασιά των αγορών και εδαφών σε όλον τον πλανήτη σε βάρος άλλων λαών.

Φτάσατε τη χώρα μας στην απίστευτη αθλιότητα το 0,7% -ούτε το 1%- του πληθυσμού της να κατέχει το 46% των καταθέσεων και συνεχίζετε ακάθεκτοι. Και πάλι, όπως πέρσι, 7 δισεκατομμύρια στο ΝΑΤΟ, 3 δισεκατομμύρια παραπάνω από τις συμβατικές υποχρεώσεις. Όταν με 1,3 δισεκατομμύρια καλύπτετε τα σαράντα χιλιάδες κενά υγειονομικών με 20% αύξηση για τον δέκατο τρίτο και δέκατο τέταρτο μισθό και με ένα ακόμα δισεκατομμύριο καλύπτεται τα σαράντα χιλιάδες κενά στην παιδεία με τις ίδιες αυξήσεις. Όλη η υγεία δηλαδή του λαού μας μια φρεγάτα που στείλατε για να βοηθήσετε τη σφαγή στη Γάζα. Όλη η παιδεία μια φρεγάτα που στείλατε στον Περσικό Κόλπο και αφήστε τα παραμύθια για την άμυνα της χώρας, τα είπε όλα η συνάντησή σας με τον Τούρκο Πρωθυπουργό.

Τα ίδια κάνατε και εσείς του ΣΥΡΙΖΑ. Μας πρήξατε με αυτό το μαξιλάρι των 37 δισεκατομμυρίων. Ας δίνατε 2, 3 δισεκατομμύρια για την υγεία, για την παιδεία. Να το παίζετε και λίγο αριστεροί, δηλαδή. Αλλά πού; Ούτε φράγκο. Γνήσια τέκνα των κορακιών. Ας δίνατε στη Νέα Δημοκρατία το μαξιλάρι χωρίς την μαξιλαροθήκη, χωρίς την δαντέλα έστω.

Κοιτάξτε! Όσα κομμάτια και να γίνετε μην ελπίζετε να ξεχαστεί ότι βάλατε την υπογραφή σας να γίνει η χώρα μας μέτωπο ανάσχεσης, δηλαδή τα κεφάλαια του λαού μας να φάνε τις βόμβες των αντιπάλων του ΝΑΤΟ, ότι βάλατε την υπογραφή σας να σουλατσάρουν οι νατοϊκοί καουμπόηδες δολοφόνοι, όπως προχθές στα Χανιά και να γρονθοκοπούν δεκαπεντάχρονες κοπέλες, επειδή τους είπαν ότι υπογράψατε να έχουν άσυλο. Δεν θα ξεχαστεί ότι δώσατε τα σπίτια του λαού στα κοράκια των τραπεζών. Δεν θα ξεχαστεί ότι ρουφήξατε μέχρι και το μεδούλι του λαού με τη φορολογία και μας φέρατε τη Νέα Δημοκρατία και με φόρα και με προίκα. Καλά το ΠΑΣΟΚ τα ψηφίζει τα πάντα της Νέας Δημοκρατίας και θα περιμένει στα μουλωχτά να περάσει ακόμα καμμιά γενιά για να ξεχαστεί ότι ξεριζώσατε και ξεπουλήσατε όσα έχτισε και κατέκτησε ο λαός μας.

Πάμε παρακάτω. Τρελά δισεκατομμύρια, 12 στους επιχειρηματικούς ομίλους. Πέρσι 15 δισεκατομμύρια, σε ποιους; Σε αυτούς που έσκασαν στα κέρδη με 300% αύξηση φέτος, σε αυτούς που μας έχουν γδύσει με τους λογαριασμούς ενέργειας, σε αυτούς που διπλασιάσουν τις τιμές των τροφίμων για να τα πουλάνε στο μισό στο εξωτερικό για να επεκτείνονται, σ’ αυτούς που διογκώνουν το δημόσιο χρέος με τα κόκκινα δάνεια τους. Όχι μόνο δεν είχε όφελος ούτε ευρώ ο λαός μας από αυτούς, αλλά έχασε και τα πάντα.

Όταν με 2 δισεκατομμύρια μπορείτε να δώσετε τον δέκατο τρίτο, δέκατο τέταρτο μισθό σε εξακόσιες πενήντα χιλιάδες δημοσίους υπαλλήλους, με άλλα 2 δισεκατομμύρια τη δέκατη τρίτη και τη δέκατη τέταρτη σύνταξη σε δυόμισι εκατομμύρια συνταξιούχους, με άλλα 3 δισεκατομμύρια το επίδομα σε ένα εκατομμύριο ανέργους, που τους κάνατε εσείς άνεργους με τους επιχειρηματικούς ομίλους και όχι ένας στους δέκα όπως τώρα.

Όταν 2 δισεκατομμύρια είναι τα προϋπολογισμένα αντιπλημμυρικά έργα σε όλη την Ελλάδα και αυτά υπολογισμένα με το κέρδος του παράσιτου μάλιστα. Θέλετε να κάνουμε και άλλου είδους κοστολόγηση; Όσο είναι τα αντιπλημμυρικά έργα στην Αθήνα είναι το χρέος του κόμματός σας και στην κεντρική Μακεδονία το χρέος του ΠΑΣΟΚ.

Όταν 2 δισεκατομμύρια μπορούν να κάνουν καινούργια την Πυροσβεστική από δυναμικό και υποδομές και άλλα τόσα λύνουν το θέμα της προστασίας και διαχείρισης των δασών.

Δουλεύετε τον λαό μας ότι ψάχνετε για δημοσιονομικό χώρο. Να σας θυμίσουμε εμείς. Ξεχάσατε να πάρετε αυτά που χρωστάει στο κράτος το 0,8 των ισχυρότερων επιχειρηματικών ομίλων, 87 ολόκληρα δισεκατομμύρια -μόκο όλοι σας. Πού να πείτε κουβέντα γι’ αυτό; Πάει και η καριέρα και ο βουλευτικός μισθός- όταν φτάσατε ΣΥΡΙΖΑ και Νέα Δημοκρατία τη φορολογία σχεδόν στον πάτο, στο μηδέν, 5%. Είναι 87 δισεκατομμύρια και είναι αυτά που φαίνονται, είναι τα ψίχουλα. Διότι θυμάστε εσείς του ΣΥΡΙΖΑ και του ΠΑΣΟΚ ότι στη συνταγματική αναθεώρηση ψηφίσατε κατά στην πρότασή του ΚΚΕ να απαγορευτεί η διακίνηση κεφαλαίων μέσω off shore και να ονομαστικοποιηθούν οι μετοχές για να ξέρουμε τη διακίνηση του κεφαλαίου. Ψηφίσατε, δηλαδή, να μην μπορούν να πιαστούν και να φορολογηθούν τα μεγάλα ψάρια. Και δεν φτάνει αυτό, τους πιο μεγάλους, τους πιο ισχυρούς, τους εφοπλιστές, τις τράπεζες πλήρη απαλλαγή, ούτε ευρώ φόρο στα ιλιγγιώδη κέρδη τους.

Και πρέπει να ξέρει ο Έλληνας ότι σε αυτά τα 87 δισεκατομμύρια δεν φτάνει ο χρόνος και με τη δική σας καπιταλιστική κοστολόγηση χωράνε πολλά. Ολοκαίνουργια όλα τα σχολεία και τα πανεπιστήμια, φοιτητικές εστίες για όλους, ολοκαίνουργια τα νοσοκομεία να γίνουν στολίδια, ολοκαίνουργια και διπλάσια τα αστικά λεωφορεία παντού σε όλη την Ελλάδα για να πετάνε οι συγκοινωνίες. Ούτε συζήτηση, βέβαια, για μητροπολιτικά πάρκα, χώρους αθλητισμού, πολιτισμού ψυχαγωγίας. Ούτε συζήτηση για μέτρα ασφάλειας στις συγκοινωνίες, τρένα που χρειάζονται απλώς μερικά εκατομμύρια.

Όλα αυτά έχουν έναν δημιουργό την εργατική τάξη. Εσείς όλοι σας, εκτός από τον μισθό που τον φτάσατε στα τάρταρα, της αφαιρέσετε και όλα αυτά και τα κάνατε κότερα, πισίνες, βίλες και παραγεμισμένα σεντούκια για μια χούφτα παράσιτα στην οικονομία και στην κοινωνία τους μεγαλομετόχους των επιχειρηματικών ομίλων.

Και επειδή τόση ώρα μιλάμε για τα ψίχουλα, όποιος κατάλαβε ότι το Κομμουνιστικό Κόμμα καλεί τον λαό να διεκδικήσει τα ψίχουλα και χαίρεται, ας αλλάξει καλύτερα πλευρό. Η μοίρα του λαού μας, της εργατικής τάξης, των λαϊκών στρωμάτων σε συμπόρευση με το Κομμουνιστικό Κόμμα είναι να είναι κυρίαρχος ενός πλούτου που δεν έχει προηγούμενο και μπορεί σήμερα κιόλας να εξαλείψει τη λέξη «ανάγκη» ακόμα και από τα λεξικά.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Τον λόγο τώρα έχει κ. Σέβη Βολουδάκη από τη Νέα Δημοκρατία.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, νιώθω ιδιαίτερα τυχερή που βρίσκομαι σήμερα στο Βήμα για να μιλήσω για τον προϋπολογισμό του 2024, τον πρώτο προϋπολογισμό της νέας θητείας της Κυβέρνησής μας μετά τις εκλογές του Ιουλίου, γιατί σήμερα θα μιλήσουμε για έναν προϋπολογισμό σε κλίμα επενδυτικής βαθμίδας κάτι που είχαμε προβλέψει και δεσμευτεί, γιατί σήμερα θα μιλήσουμε για έναν ακόμη αναπτυξιακό προϋπολογισμό με κοινωνικό πρόσημο κάτι που είχαμε προβλέψει και δεσμευτεί, γιατί σήμερα θα μιλήσουμε για έναν προϋπολογισμό που μειώνει φόρους, αυξάνει μισθούς και συντάξεις, έναν προϋπολογισμό που επιτρέπει στους ανθρώπους να ελπίζουν για τα καλύτερα κάτι για το οποίο είχαμε δεσμευτεί.

Ο προϋπολογισμός του 2024 είναι ο πρώτος μετά από δεκατρία έτη που καταρτίζεται, με το αξιόχρεο της χώρας να έχει ανακτήσει την επενδυτική του βαθμίδα. Πρόκειται για ένα επίτευγμα που οφείλεται πρωτίστως στη σκληρή προσπάθεια και τις θυσίες της ελληνικής κοινωνίας σε συνδυασμό με τη συνετή και αποτελεσματική δημοσιονομική πολιτική των τελευταίων ετών, την επιτυχία αντιμετώπισης αλλεπάλληλων εξωγενών κρίσεων και την πολιτική σταθερότητα που έχει επιτύχει η χώρα.

Η οικονομία αναπτύσσεται σταθερά μέσα από έναν συνδυασμό νοικοκυρεμένων οικονομικών, δομικών μεταρρυθμίσεων και απόδοσης στην κοινωνία της υπεραπόδοσης της οικονομίας.

Ο προϋπολογισμός του 2024 συνοδεύεται για τρίτο έτος από τον προϋπολογισμό επιδόσεων, επεκτείνοντας το πλαίσιο αξιολόγησης των προγραμμάτων, ενώ για πρώτη φορά παρουσιάζεται η περιβαλλοντική διάσταση των προγραμμάτων όλων των Υπουργείων.

Δεδομένου ότι ο προϋπολογισμός του 2024 καταρτίζεται λίγες εβδομάδες μετά από διαδοχικές φυσικές καταστροφές που έπληξαν τον Αύγουστο και τον Σεπτέμβριο του 2023 την επικράτεια, καταδεικνύει ότι οι συνέπειες της κλιματικής αλλαγής θα είναι εδώ και απαιτείται αντιμετώπισή τους σε μόνιμη βάση.

Γι’ αυτόν ακριβώς τον λόγο αποτελεί προτεραιότητα για την Κυβέρνηση η θωράκιση της χώρας απέναντι σε ακραία φυσικά φαινόμενα μέσω της δημιουργίας πιο ανθεκτικών υποδομών, της ενίσχυσης της πολιτικής προστασίας και της πρόληψης.

Σε δημοσιονομικό επίπεδο είναι προφανές ότι απαιτούνται πρόβλεψη σχετικών κονδυλίων κατ’ έτος στον προϋπολογισμό, ενίσχυση της ασφάλισης, καθώς και ταχύτητα και αποτελεσματικότητα της κρατικής αρωγής.

Δεν τρέφουμε αυταπάτες, υπάρχουν και δυσκολίες. Για παράδειγμα, ο πληθωρισμός, αν και αποκλιμακώνεται, συνεχίζει να παραμένει υψηλός διεθνώς, ειδικά σε βασικά είδη διατροφής.

Σε αυτό το δυσμενές και αβέβαιο διεθνές περιβάλλον η ελληνική οικονομία αποδεικνύεται ανθεκτική. Παράλληλα, ο εναρμονισμένος δείκτης τιμών καταναλωτή αναμένεται να κυμανθεί σε ελαφρώς χαμηλότερα επίπεδα και να διαμορφωθεί σε 4,1% έναντι 4,5% που προβλεπόταν στο Πρόγραμμα Σταθερότητας για το 2023 και να αποκλιμακωθεί περαιτέρω σε 2,6% για το 2024.

Οι επενδύσεις αναμένεται να αυξηθούν κατά 7,1% κατά το τρέχον έτος και ακόμη περισσότερο κατά 15,1% το 2024, ενώ η ανεργία αναμένεται να μειωθεί από 11,2% το 2023 σε 10,6% το 2024.

Βρισκόμαστε σε ένα «σταυροδρόμι» που χρειάζεται να συλλειτουργήσουν η δημοσιονομική σταθερότητα, η συγκράτηση - μείωση των τιμών, δηλαδή ο πόλεμος κατά της ακρίβειας και η διεύρυνση του διαθέσιμου εισοδήματος για τους πολίτες.

Η καταπολέμηση της φοροδιαφυγής, το σημαντικότερο μέτρο κοινωνικής δικαιοσύνης, συνεχίζει να αποτελεί προτεραιότητα. Το 2023 έγινε κατορθωτό να υπάρχει σημαντική αύξηση των φορολογικών εσόδων κατά 9,1% σε σχέση με το 2022, χωρίς να αυξηθούν οι φόροι, εξέλιξη που συνδέεται σε μεγάλο βαθμό με τους υψηλούς ρυθμούς ανάπτυξης της ελληνικής οικονομίας.

Στον προϋπολογισμό του 2024 έχουν συμπεριληφθεί όλα τα μέτρα που έχουν εξαγγελθεί προεκλογικά προς εφαρμογή το 2023 και 2024, όπως και επιπρόσθετα μέτρα στήριξης που εξαγγέλθηκαν μετέπειτα.

Καταλυτικά προς την κατεύθυνση της αύξησης του εισοδήματος το 2024 αναμένεται να δράσουν πολιτικές όπως η αύξηση των μισθών των δημοσίων υπαλλήλων, η άρση του παγώματος των τριετιών στους μισθωτούς, η αύξηση του αφορολόγητου για οικογένειες με παιδιά, η αύξηση του ελάχιστου εγγυημένου εισοδήματος, η εκ νέου αύξηση των συντάξεων και οι επενδυτικοί πόροι ύψους 12,17 δισεκατομμύρια ευρώ μέσω του Προγράμματος Δημοσίων Επενδύσεων και του Ταμείου Ανάκαμψης και Ανθεκτικότητας, που αναμένεται να εισρεύσουν στην οικονομία εντός του 2024.

Επιπλέον, ενισχύεται ο τομέας της υγείας με αύξηση της επιχορήγησης των νοσοκομείων κατά περίπου 20%, ενώ αύξηση των δαπανών υπάρχει και στον τομέα της υγείας.

Ο ρυθμός των μεταρρυθμίσεων συνεχίζεται με σταθερό ρυθμό και σε κάποιες περιπτώσεις επιταχύνεται. Θεσμοθετούνται πολυεπίπεδες παρεμβάσεις που περιλαμβάνουν, μεταξύ άλλων, περιορισμούς στη χρήση μετρητών και ενίσχυση ηλεκτρονικών συναλλαγών, πλήρη εφαρμογή της ηλεκτρονικής διαβίβασης των λογιστικών αρχείων και αύξηση της διαφάνειας και της αποτελεσματικότητας των ελέγχων, αυστηροποίηση των κυρώσεων, καθώς και μεταρρύθμιση της φορολογίας των ατομικών επιχειρήσεων.

Στόχος των ανωτέρω παρεμβάσεων είναι η δίκαιη κατανομή των φορολογικών βαρών και η περαιτέρω ενίσχυση της κοινωνικής πολιτικής. Όλα τα παραπάνω δεν έγιναν ούτε γίνονται τυχαία. Αποτελούν το απότοκο μιας συνετής οικονομικής στρατηγικής, με πρόγραμμα και σχέδιο. Η οικονομική σταθερότητα και πρόοδος διασφαλίζονται μόνο εάν τηρηθούν απαρέγκλιτα οι δημοσιονομικοί στόχοι, διοχετεύοντας παράλληλα τους πεπερασμένους δημοσιονομικούς πόρους στοχευμένα, με τη μέγιστη δυνατή οικονομική και κοινωνική αποτελεσματικότητα.

Το 2023 η ελληνική οικονομία εκτιμάται ότι θα επιτύχει τριπλάσιο ρυθμό ανάπτυξης σε σχέση με το σύνολο της Ευρωζώνης. Στηρίζουμε την κοινωνία και αυτούς που έχουν ανάγκη, τους αδύναμους. Τα κυβερνητικά μέτρα στήριξης της οικονομίας με έναρξη εφαρμογής το 2024 δημιουργούν επιπλέον συνέργειες με τις ισχύουσες πολιτικές ενίσχυσης των εισοδημάτων και της οικονομικής δραστηριότητας.

«Δίνουμε ώθηση στην ανάπτυξη με κοινωνικό πρόσημο» σημαίνει δημιουργία νέων θέσεων εργασίας. Χωρίς την κοινωνία, οικονομία δεν υπάρχει. Γι’ αυτόν ακριβώς τον λόγο, με τον προϋπολογισμό του 2024 στηρίζουμε την κοινωνία, την κατανάλωση, τις επενδύσεις, τις εξαγωγές, την εξωστρέφεια. Τολμάμε μεταρρυθμίσεις που θα αλλάξουν την Ελλάδα για τις μελλοντικές γενιές, τα παιδιά μας, με ρεκόρ επενδύσεων, με την ανεργία στα προ κρίσης επίπεδα και σημαντική μείωση της ανεργίας νέων και γυναικών, με σημαντική αύξηση του βασικού μισθού στα 780 ευρώ, με την αξιοποίηση της δημόσιας περιουσίας. Με λίγα λόγια, η ελληνική οικονομία προχωράει μπροστά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Βολουδάκη.

Θα δώσω τώρα τον λόγο στον κ. Γεώργιο Μανούσο από τους Σπαρτιάτες.

**ΓΕΩΡΓΙΟΣ ΜΑΝΟΥΣΟΣ:** Ευχαριστώ, κύριε Πρόεδρε.

Η εισηγητική έκθεση του Υπουργείου Εθνικής Οικονομίας και Οικονομικών αποδεικνύει για ακόμη μια χρονιά ότι η Κυβέρνηση δεν λαμβάνει επαρκή μέτρα για την αντιμετώπιση των δομικών προβλημάτων της ελληνικής οικονομίας.

Με το χρέος της γενικής κυβέρνησης να μειώνεται στο 152,3% του ΑΕΠ το 2024, η Κυβέρνηση προσπαθεί να πείσει, τόσο τον ελληνικό λαό όσο και τα πολιτικά κόμματα, ότι όλα βαίνουν καλώς και πως έχουμε περάσει πλέον στην ανάπτυξη, παραβλέποντας βεβαίως το γεγονός ότι το 2024 απενεργοποιείται η ρήτρα διαφυγής του Συμφώνου Σταθερότητας και Ανάπτυξης. Η επιστροφή στην κανονικότητα δεν αποτελεί τίποτα περισσότερο από ένα ευχολόγιο.

Μετά από μια δεκαετία ασφυκτικών οικονομικών συνθηκών, τρία χρόνια πανδημικής κρίσης και δύο σχεδόν χρόνια ενεργειακής κρίσης μετά την εισβολή της Ρωσίας στην Ουκρανία, αλλά και δεδομένης της νέας γεωπολιτικής κρίσης στη Μέση Ανατολή, οι πληθωριστικές πιέσεις στην ελληνική οικονομία είναι πάρα πολύ έντονες.

Οι Έλληνες αντιμετωπίζουν τα υψηλότερα επίπεδα φτώχειας, συμπεριλαμβανομένης της παιδικής φτώχειας, στην Ευρώπη. Ειδικά για τις πολύτεκνες οικογένειες, ο κίνδυνος φτώχειας είναι ιδιαίτερα αυξημένος, θυμίζοντας μια αναπτυσσόμενη χώρα και όχι ένα κράτος-μέλος της Ευρωπαϊκής Ένωσης. Είναι πλέον κανονικότητα για τους Έλληνες οι καθημερινές ανατιμήσεις βασικών προϊόντων κατανάλωσης, με συνεπακόλουθη την ένταση των κοινωνικών ανισοτήτων.

Τα μέτρα που λαμβάνει η Κυβέρνηση, όπως αυτά αποτυπώνονται στην εισηγητική έκθεση για τον κρατικό προϋπολογισμό, καλύπτουν πρόσκαιρα τις ανάγκες των πολιτών και μάλιστα μερικώς, χωρίς να επιλύουν τα δομικά προβλήματα μακροχρόνια. Είναι χαρακτηριστικό ότι δεν λαμβάνονται καθόλου μέτρα για την ενίσχυση του αγροτικού τομέα, βασικού πυλώνα βιώσιμης ανάπτυξης της χώρας μας.

Οι παθογένειες που παρατηρούνται στην ελληνική επαρχία συντελούν καθοριστικά στη διαιώνιση των προβλημάτων. Η πλήρης απουσία υποδομών υγείας, παιδείας και ασφάλειας στην ελληνική επικράτεια αποτελούν ξεκάθαρα αντικίνητρα ανάπτυξης.

Η βιώσιμη ανάπτυξη και η ενεργειακή αυτονομία της χώρας μας κρίνονται απαραίτητες, ειδικά εν μέσω της διεθνούς αστάθειας που παρατηρείται στη γεωγραφική μας γειτονιά. Η ενεργειακή κρίση θα συνεχιστεί, συμπαρασύροντας ανοδικά τις τιμές όλων των προϊόντων, εντείνοντας τις συνθήκες οικονομικής ασφυξίας των Ελλήνων.

Η απάντηση της Κυβέρνησης ωστόσο σε αυτές τις συνθήκες κάθε άλλο παρά αποτελεσματική κρίνεται. Οριακές αυξήσεις μισθών, συνοδευόμενες από φορολογική αφαίμαξη των εργαζομένων θεωρούνται από το υπουργικό επιτελείο υπεραρκετές ώστε να διασφαλιστεί η κανονικότητα της ελληνικής κοινωνίας.

Τα όσα αποτυπώνονται στην εισηγητική έκθεση για τον κρατικό προϋπολογισμό ενέχουν έναν μεγάλο βαθμό αβεβαιότητας, ενώ λείπει μια δυναμική ανάλυση των επιπτώσεων αυτής της αβεβαιότητας για τη μεσοπρόθεσμη πορεία των μακροοικονομικών μεγεθών.

Παρατηρώντας μόνο τους αριθμούς, η κατάσταση μοιάζει πάρα πολύ καλή: 2,9% ρυθμός ανάπτυξης, ένας από τους μεγαλύτερους στην Ευρωζώνη, πράγματι, 15% αύξηση των επενδύσεων σε σχέση με το προηγούμενο έτος. Αυξήσεις εσόδων από επιβολή φορολογίας.

Ωστόσο, αν δούμε μακροσκοπικά αυτά τα δεδομένα, θα διαπιστώσει κανείς ότι πρόκειται για πολύ φιλόδοξους στόχους. Για αρχή, τόσο το Διεθνές Νομισματικό Ταμείο όσο και η Ευρωπαϊκή Επιτροπή θέτουν στόχους για τον ρυθμό ανάπτυξης μικρότερους από 2%, περίπου στο 2,2%, αφού έχουν συνυπολογίσει τον κίνδυνο για τη γεωπολιτική αστάθεια στη νοτιοανατολική Μεσόγειο. Ο κίνδυνος και η αβεβαιότητα είναι παρόντες σε όλες αυτές τις αναφορές, ενώ αυτό τονίζεται και στην έκθεση του Ελληνικού Δημοσιονομικού Συμβουλίου.

Αναφορικά τώρα με την αύξηση των εσόδων από τη φορολογία, αυτό οφείλεται αφ’ ενός στο νομοσχέδιο που ψηφίσαμε την προηγούμενη εβδομάδα που αλλάζει δραματικά το τοπίο για τους ελεύθερους επαγγελματίες, αφού εντάσσει την έννοια του τεκμαρτού εισοδήματος, δηλαδή ενός εισοδήματος που δεν αντιστοιχεί στο πραγματικό εισόδημα. Υπενθυμίζεται ότι το τεκμαρτό εισόδημα έχει επιφέρει δυσμενείς συνθήκες για τους μισθωτούς, πολλοί από τους οποίους κλήθηκαν να πληρώσουν υπέρογκα ποσά φόρων για εισοδήματα που ποτέ δεν έλαβαν.

Χαρακτηριστικό αυτής της πολιτικής αποτελεί και το γεγονός ότι τα παιδιά αποτελούσαν τεκμήριο διαβίωσης, τιμωρώντας έτσι τους πολύτεκνους αντί να τους επιβραβεύει για τη συμβολή τους στην επίλυση του δημογραφικού προβλήματος.

Η αύξηση των εσόδων οφείλεται αφ’ ετέρου στον πληθωρισμό, αφού τα έσοδα από έμμεσους φόρους, όπως ο ΦΠΑ, επηρεάζονται άμεσα από την άνοδο των τιμών. Ως εκ τούτου, συμπεραίνεται ότι η αύξηση των εσόδων από ΦΠΑ, η οποία αποδίδεται στην αύξηση της ιδιωτικής κατανάλωσης, ουσιαστικά οφείλεται στην άνοδο των τιμών και όχι στην αύξηση της πραγματικής κατανάλωσης.

Αντίθετα, η πραγματική κατανάλωση των νοικοκυριών δείχνει να μειώνεται, επηρεάζοντας έτσι και την ιδιωτική αποταμίευση. Η έκθεση της EUROSTAT στις 23 Νοεμβρίου 2023 κάνει λόγο για αρνητική αποταμίευση των Ελλήνων πολιτών, αποδεικνύοντας ότι η Κυβέρνηση δεν έχει εντοπίσει στο ελάχιστο τις πραγματικές οικονομικές συνθήκες της ελληνικής οικονομίας και βεβαίως την οικονομική κατάσταση των νοικοκυριών.

Ένα ακόμα σημείο της εισηγητικής έκθεσης που αξίζει να τονιστεί είναι και το ελλειμματικό ισοζύγιο τρεχουσών συναλλαγών, το οποίο επηρεάζεται σημαντικά από το έλλειμμα του εμπορικού ισοζυγίου. Παρ’ όλο που οι εξαγωγές ενισχύονται έναντι των εισαγωγών, το εμπορικό ισοζύγιο εξακολουθεί να είναι ελλειμματικό, επιδρώντας αρνητικά στην εξάρτηση από τις εισαγωγές και άρα η χώρα μας ως οικονομία είναι εκτεθειμένη όχι μόνο σε μεγάλο εξωτερικό χρέος, αλλά και σε διεθνείς κρίσεις. Χαρακτηριστικό παράδειγμα αποτελεί η πρόσφατη ενεργειακή κρίση, κατά την οποία η Ελλάδα πλήρωσε βαρύτερο τίμημα από άλλες χώρες.

Η ενίσχυση της παραγωγής είναι απαραίτητη ειδικά σε προϊόντα αγροτικής παραγωγής. Ως εκ τούτου, ο πρωτογενής τομέας της οικονομίας μας περιορίζεται σημαντικά λόγω της έναρξης ισχύος της νέας Κοινής Αγροτικής Πολιτικής, για την οποία η Κυβέρνηση δεν διεκδίκησε κανένα αντάλλαγμα. Είναι γνωστό ότι η ΚΑΠ βλάπτει σημαντικά την αγροτική και κτηνοτροφική παραγωγή της χώρας, ωστόσο αυτό αντισταθμιζόταν από τα επιπλέον κονδύλια που λάμβανε η χώρα μας μέσω ΕΣΠΑ. Ωστόσο, ο ρυθμός απορρόφησης τέτοιων κονδυλίων έχει μειωθεί σημαντικά τα τελευταία χρόνια, αρχής γενομένης από την εποχή των πρώτων μνημονίων, ενώ η διάθεσή τους στα επιμέρους προγράμματα προκαλεί ουδέτερες ή οριακά θετικές συνέπειες στην ελληνική οικονομία.

Ως εκ τούτου και προκειμένου να αντιμετωπιστούν δομικά προβλήματα της ελληνικής οικονομίας, καταθέτουμε συγκεκριμένες προτάσεις και καλούμε και τα υπόλοιπα κόμματα να τις λάβουν σοβαρά υπ’ όψιν. Αυτές προσανατολίζονται στην αναπροσαρμογή του παραγωγικού μοντέλου του πρωτογενούς τομέα της χώρας, με έμφαση στην ενίσχυση της επιχειρηματικότητας, την πλήρη εκμετάλλευση των πλατφορμών των υπεράκτιων αιολικών πάρκων και την καταπολέμηση της υπογεννητικότητας.

Τέλος, υπάρχει συγκεκριμένη πρόταση για τη δημιουργία αφορολόγητης ζώνης στην περιοχή του Έβρου, με στόχο την έμπρακτη υποστήριξη της περιοχής, η οποία συμπίπτει χρονικά με την αναδιαμόρφωση της λειτουργίας του Δημοκρίτειου Πανεπιστημίου Θράκης.

Θα καταψηφίσουμε τον προϋπολογισμό, καθώς δεν αναφέρεται σε κανένα σημείο του ούτε η εξόρυξη των ελληνικών υδρογονανθράκων, ούτε η διεκδίκηση του κατοχικού δανείου και των γερμανικών αποζημιώσεων, σημεία-κλειδιά για την ανάπτυξη της ελληνικής οικονομίας.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς.

Θα δώσω τώρα τον λόγο στον Υφυπουργό στον Πρωθυπουργό κ. Ιωάννη Μπρατάκο.

Ορίστε, κύριε Υπουργέ.

**ΙΩΑΝΝΗΣ ΜΠΡΑΤΑΚΟΣ (Υφυπουργός στον Πρωθυπουργό):** Ευχαριστώ πολύ, κύριε Πρόεδρε.

Κυρία και κύριοι Υπουργοί, κυρίες και κύριοι Βουλευτές, ο προϋπολογισμός αποτελεί κορυφαίο ετήσιο νομοθέτημα για την πορεία της οικονομίας, τον οδηγό για τα οικονομικά και τις υπηρεσίες προς τον πολίτη, για την άμυνα, τη δημόσια ασφάλεια, την υγεία, την παιδεία, για την καθημερινότητα μας. Γι’ αυτό ακριβώς η συζήτηση του προϋπολογισμού απαιτεί σοβαρότητα, υπευθυνότητα και τεκμηρίωση, απαιτεί σεβασμό στον πολίτη.

Ακούστηκε από την πλευρά της Αντιπολίτευσης ότι ο νέος προϋπολογισμός προβλέπει αυξημένους φόρους. Η πραγματικότητα είναι, όμως, ότι είναι άλλο τα αυξημένα έσοδα και άλλο οι αυξημένοι φόροι, μια αλήθεια ξεκάθαρη την οποία οι πολίτες αντιλαμβάνονται πολύ καλά, διότι ξέρουν, το βλέπουν άλλωστε στην τσέπη τους, ότι τα τελευταία χρόνια πληρώνουν πολύ λιγότερους φόρους, ότι καταργήθηκαν ή μειώθηκαν την τελευταία τετραετία πάνω από πενήντα φόροι, ότι τα αυξημένα έσοδα προέρχονται από το μεγάλωμα της «πίτας», δηλαδή από την αύξηση του ΑΕΠ, από την αύξηση των μισθών στον ιδιωτικό τομέα, αλλά και από τον περιορισμό της φοροδιαφυγής, στοιχεία που αποτελούν τους βασικούς στόχους της κυβερνητικής πολιτικής μας τόσο για το 2024 όσο και για τα επόμενα χρόνια.

Αναπτύσσονται από την Κυβέρνηση συντονισμένες παρεμβάσεις για τον περιορισμό της φοροδιαφυγής, για τη δίκαιη κατανομή των βαρών και την ενίσχυση της κοινωνικής δικαιοσύνης. Δεν επιβάλλεται, όμως, κανένας νέος φόρος και δεν πρόκειται να καταβάλει κανένας από όσους δήλωναν κανονικά τα εισοδήματά τους ούτε ένα ευρώ παραπάνω. Αντιθέτως μάλιστα, σε αυτόν τον προϋπολογισμό προβλέπονται μόνιμες φορολογικές ελαφρύνσεις που αγγίζουν τα 1,6 δισεκατομμύρια ευρώ, ανάμεσα στις οποίες και η μείωση κατά 50% του τέλους επιτηδεύματος για όλους τους ελεύθερους επαγγελματίες.

Λέχθηκε από την Αντιπολίτευση ότι ο νέος προϋπολογισμός αποδεικνύει τη δογματική εμμονή της Κυβέρνησης στην αδιέξοδη οικονομική πολιτική της.

Αλήθεια, είναι αδιέξοδη η πολιτική που μετά από αλλεπάλληλες αναβαθμίσεις του αξιόχρεου της χώρας οδήγησε στην ανάκτηση της επενδυτικής βαθμίδας, που ανοίγει τον δρόμο για φθηνότερο χρήμα τόσο για τις οικογένειες και τα νοικοκυριά όσο και για τις επιχειρήσεις, που ανεβάζει την Ελλάδα στην πίστα των πιο ελκυστικών οικονομιών, που φέρνει περισσότερες επενδύσεις και υψηλότερους μισθούς;

Αλήθεια, είναι αδιέξοδη η πολιτική που οδήγησε τη χώρα στο δεύτερο υψηλότερο ρυθμό ανάπτυξης στην Ευρωζώνη, αλλά και σε ρεκόρ νέων επενδύσεων και εξαγωγών;

Αλήθεια, είναι αδιέξοδη η πολιτική που ανεβάζει τον μέσο μισθό από τα 1.176 ευρώ πέρυσι στα 1.250 ευρώ φέτος, προεξοφλώντας την αύξηση στα 1.500 ευρώ στο τέλος της τετραετίας;

Τέλος, είναι αδιέξοδη η πολιτική που δημιούργησε επιπλέον τριακόσιες χιλιάδες νέες θέσεις εργασίας και μείωσε την ανεργία από το 17% που ήταν το 2019 σε ποσοστά που για πρώτη φορά μετά από δεκατέσσερα χρόνια, τον περασμένο Οκτώβριο, ήταν κάτω από 10%;

Ειπώθηκε από την Αντιπολίτευση ότι ο προϋπολογισμός αγνοεί τα προβλήματα των πολιτών. Εμείς δεν αρνούμαστε και δεν κρύβουμε τίποτα. Γνωρίζουμε όλοι ότι το πιο σημαντικό πρόβλημα της κοινωνίας σήμερα είναι η εισαγόμενη ακρίβεια. Αναπτύσσουμε, λοιπόν, γι’ αυτόν τον σκοπό στοχευμένες δράσεις σε τρεις βασικές κατευθύνσεις.

Πρώτον, εξειδικευμένες πρωτοβουλίες για τη συγκράτηση των τιμών, όπως η επιβολή πλαφόν στο περιθώριο κέρδους σε είδη πρώτης ανάγκης, οι ρυθμίσεις για τη διαφάνεια και τη συγκράτηση των τιμών στα οπωροκηπευτικά και φυσικά η πρωτοβουλία για τη μόνιμη μείωση της τιμής.

Δεύτερον, εντατικοποίηση των ελέγχων για την αντιμετώπιση φαινομένων αθέμιτης κερδοφορίας. Ήδη από την αρχή του χρόνου έχουν γίνει πάνω από είκοσι χιλιάδες έλεγχοι και έχουν επιβληθεί πρόστιμα πάνω από 10 εκατομμύρια ευρώ.

Τρίτον, μέτρα ενίσχυσης των συμπολιτών μας που έχουν μεγαλύτερη ανάγκη, αλλά και παρεμβάσεις για μόνιμη αύξηση του διαθέσιμου εισοδήματος των πολιτών.

Το είπαμε προεκλογικά, το επαναλαμβάνουμε και τώρα: Οι μισθοί στη χώρα μας δεν είναι εκεί που θα θέλαμε να είναι. Δεσμευτήκαμε, όμως, ότι θα εργαστούμε για τη σύγκλιση με τον μέσο όρο της Ευρωπαϊκής Ένωσης και αυτό ακριβώς κάνουμε.

Ο νέος προϋπολογισμός προβλέπει πρόσθετους πόρους σχεδόν 500 εκατομμύρια ευρώ στην υγεία και παραπάνω από 250 εκατομμύρια ευρώ στην παιδεία. Πάνω απ’ όλα, όμως, προβλέπει παρεμβάσεις ύψους 2,5 δισεκατομμυρίων ευρώ για την ενίσχυση του εισοδήματος των πολιτών.

Για πρώτη φορά μετά από δεκατέσσερα χρόνια προβλέπονται οριζόντιες αυξήσεις στον βασικό μισθό των δημοσίων υπαλλήλων, καθώς και στα επιδόματα παιδιού και θέσης ευθύνης, όπως επίσης και στα επιδόματα για τους πιλότους και τα πληρώματα των αεροσκαφών της Πυροσβεστικής, αλλά και αναμόρφωση του ειδικού μισθολογίου των γιατρών του ΕΣΥ.

Προβλέπεται ακόμα ξεπάγωμα των τριετιών και των επιδομάτων προϋπηρεσίας στον ιδιωτικό τομέα, αλλά και νέα αύξηση του κατώτατου μισθού και των επιδομάτων που συνδέονται με αυτόν.

Προβλέπεται νέα αύξηση στις συντάξεις και κατάργηση της μείωσης κατά 30% των συντάξεων για τους απασχολούμενους συνταξιούχους και αντικατάσταση αυτού με 10% από τις αμοιβές που παίρνουν από την εργασία τους.

Τέλος, προβλέπονται αύξηση του αφορολόγητου κατά 1.000 για τις οικογένειες με παιδιά, αύξηση των αναπηρικών επιδομάτων, αύξηση του ελάχιστου εγγυημένου εισοδήματος, επέκταση του επιδόματος μητρότητας από έξι σε εννέα μήνες για τις ελεύθερες επαγγελματίες και τις αγρότισσες. Πλήρης απαλλαγή των πρώην δικαιούχων του ΕΚΑΣ από τη συμμετοχή τους στη φαρμακευτική δαπάνη, μείωση του ΕΝΦΙΑ κατά 10% σε οικίες οι οποίες ασφαλίζονται για φυσικές καταστροφές. Τέλος, θέσπιση του Youth Pass για όλες τις νέες και όλους τους νέους δεκαοχτώ και δεκαεννέα ετών.

Κυρίες και κύριοι Βουλευτές, η Κυβέρνηση αντιμετωπίζει τις προκλήσεις και ταυτόχρονα συνεχίζει τις μεταρρυθμίσεις. Δίνει έμφαση στη σύγκρουση με τις παθογένειες του παρελθόντος, στην αναβάθμιση των υπηρεσιών υγείας και εκπαίδευσης, στον ψηφιακό μετασχηματισμό του κράτους, στην επιτάχυνση της απονομής δικαιοσύνης, στη βελτίωση της καθημερινότητας για όλες τις Ελληνίδες και όλους τους Έλληνες όπου και αν ζουν.

Ο νέος προϋπολογισμός αποδεικνύει προσήλωση στις ράγες της δημοσιονομικής ισορροπίας, ώστε να μην κινδυνέψουν όσα με κόπους εδώ και χρόνια έχουμε κατακτήσει. Στηρίζει την εθνική οικονομία, στηρίζει τα νοικοκυριά, στηρίζει τις επιχειρήσεις. Υπηρετεί την αναπτυξιακή δυναμική και προάγει την κοινωνική συνοχή. Ο νέος προϋπολογισμός υπηρετεί την βιώσιμη ανάπτυξη, τη συλλογική πρόοδο και την ατομική προκοπή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Μισό λεπτό, κύριε Πρόεδρε.

Ανταποκρίνεται τέλος στο όραμα, στο όραμα που εκφράζει και μετουσιώνει στην πραγματικότητα ο Πρωθυπουργός Κυριάκος Μητσοτάκης και η Κυβέρνησή μας, για μία Ελλάδα που πάει ψηλά, μία Ελλάδα που γίνεται πιο ισχυρή οικονομικά και πιο συνεκτική κοινωνικά, μία Ελλάδα που αναβαθμίζει τη γεωπολιτική της θέση, ενισχύει τις Ένοπλες Δυνάμεις και προωθεί τα δίκαια και τα δικαιώματά της, μία Ελλάδα με περήφανους και αισιόδοξους Έλληνες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Θα δώσω τώρα τον λόγο στον κ. Μιλτιάδη Χρυσομάλλη από τη Νέα Δημοκρατία.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, ερχόμαστε στη συζήτηση για την ψήφιση του Κρατικού Προϋπολογισμού για το έτος 2024 και είμαστε στο ίδιο έργο θεατές από πλευράς Αντιπολίτευσης. Ακριβώς την ίδια κριτική που έχουμε ακούσει και άλλες φορές, την ίδια καταστροφολογία. Μάλιστα, πέρα από την ακατάσχετη καταστροφολογία που έχουμε ξανακούσει και τα προηγούμενα έτη, φέτος μας κατηγορείτε και για άγνοια κινδύνου της επερχόμενης νέας καταστροφής που θα έρθει σε ευρωπαϊκό και όχι μόνο επίπεδο και φυσικά τις γνωστές κατηγορίες για ταξική πολιτική, που ευνοεί τους λίγους και εκλεκτούς εις βάρος των πολλών και βυθίζοντας την ελληνική οικονομία στη φτώχεια.

Πραγματικά κάθε φορά ακούμε τα ίδια. Ούτε μια θετική πρόταση. Μάλιστα στις επιτροπές δεν έλειψε και η γνωστή ρήση που αναφερθήκατε ότι «οι αριθμοί ευημερούν, αλλά οι Έλληνες πένονται». Όμως, με τη ρήση αυτή ξεκινά μια βασική και κοινή παραδοχή, ότι οι αριθμοί ευημερούν.

Και τι λένε οι αριθμοί, κυρίες και κύριοι Βουλευτές; Λένε πως η ελληνική οικονομία παρουσιάζει μια αδιαμφισβήτητη σταθερότητα, μια αδιαμφισβήτητη ανθεκτικότητα απέναντι στις συνεχείς και επαναλαμβανόμενες κρίσεις, που έπληξαν και πλήττουν τη χώρα και την Ευρωζώνη. Λένε πως ο ρυθμός ανάπτυξης της οικονομίας μας έκλεισε στο 5,6% το 2022, διπλάσιος από τον ευρωπαϊκό μέσο όρο και θα κλείσει στο 2,4% το 2023, όταν η Ευρωζώνη θα κλείσει στο 0,6% τέσσερις φορές καλύτερος.

Οι ίδιοι αριθμοί μιλούν για συνεχή αύξηση του ΑΕΠ, το οποίο θα κλείσει στα 228 δισεκατομμύρια φέτος, από 206 που ήταν το 2022 και το 2024 αναμένεται να ξεπεράσει τα 233 δισεκατομμύρια, πλέον μιλάμε για ρυθμούς που υπήρχαν προ κρίσης. Είναι αυτοί οι αριθμοί που άλλαξαν τον δείκτη αξιοπιστίας της χώρας μας στις διεθνείς αγορές και τους επενδυτές και έφεραν και θα συνεχίσουν να φέρνουν επενδύσεις. Είναι αυτοί οι αριθμοί, κυρίες και κύριοι, που έφεραν τα διθυραμβικά σχόλια από τους Ευρωπαίους ομολόγους μας και έφεραν και την πολυπόθητη επενδυτική βαθμίδα που έρχεται.

Ξέρετε ίσως δεν μπορούμε πάντα με έναν ισορροπημένο προϋπολογισμό να κάνουμε τα πάντα. Μπορούμε, όμως, σίγουρα να δώσουμε στη χώρα τη σταθερότητα και την ευοίωνη προοπτική που έχει ανάγκη και αδιαμφισβήτητα αυτό το κάνουμε από το 2019 συνεχώς. Γιατί για μας οι ευημερούντες αριθμοί δεν αναφέρονται σε ένα απρόσωπο περιβάλλον. Πίσω από τους αριθμούς βρίσκονται άνθρωποι. Βρίσκεται η ελληνική κοινωνία που περιμένει από εμάς τη στήριξη που έχει ανάγκη, μέσα στο περιβάλλον κρίσεων που ζούμε τα τελευταία χρόνια.

Η Κυβέρνηση αυτή έχει αποδείξει ότι επέλεξε να παρέμβει άμεσα και ουσιαστικά υπέρ των πολιτών, με στοχευμένα μέτρα και μεταρρυθμιστικές πρωτοβουλίες, που είχαν και έχουν στο επίκεντρό τους τη στήριξη του εισοδήματος των πολιτών. Έχουμε αναφερθεί αμέτρητες φορές στις μειώσεις φόρων και εισφορών που πέτυχε η Κυβέρνηση του Κυριάκου Μητσοτάκη. Έχουμε αναφερθεί αμέτρητες φορές στα θετικά μέτρα στήριξης του εισοδήματος και της αγοραστικής δύναμης των πολιτών.

Μόνο για το 2023 Κυβέρνηση στήριξε άμεσα τους Έλληνες πολίτες με 2,6 δισεκατομμύρια ευρώ, ενώ για το 2024 που προϋπολογίζονται μόνιμα μέτρα ύψους 1,6 δισεκατομμυρίων, που περιλαμβάνουν την αύξηση μετά από δεκατρία χρόνια στους μισθούς όλων των δημοσίων υπαλλήλων, την αύξηση των συντάξεων κατά 3%, την άρση του παγώματος των τριετιών, την αύξηση του αφορολόγητου κατά 1000 ευρώ στους φορολογούμενους με ένα ή περισσότερα παιδιά, την αύξηση του επιδόματος μητρότητας στους εννιά μήνες για ελεύθερους επαγγελματίες και αγρότες, τη μονιμοποίηση της απαλλαγής από τη φαρμακευτική δαπάνη για τους πρώην δικαιούχους του ΕΚΑΣ, τη μείωση του ΕΝΦΙΑ κατά 10% για όσους ασφαλίζουν τις κατοικίες τους για φυσικές καταστροφές.

Με σύνεση και ουσιαστικό σχεδιασμό, φροντίζουμε για την οικονομία του τόπου και για τους συμπολίτες μας, χωρίς να υποθηκεύουμε το μέλλον μας, χωρίς να παρασυρόμαστε από τις κραυγές αυτών που ζητούν απίθανες και ανεδαφικές μειώσεις έμμεσων φόρων λαϊκίζοντας και ψηφοθηρώντας και καλύτερη απόδειξη των σωστών επιλογών μας δεν είναι άλλη από τη μείωση της ανεργίας -πάνω από τριακόσιες χιλιάδες συμπολίτες μας βρήκαν νέες θέσεις εργασίας-, την αύξηση των επενδύσεων, τη φορολογική συμμόρφωση, αλλά και την αύξηση των εσόδων από τη φορολογία που προέρχονται από χρόνια αύξηση των εισοδημάτων των μισθωτών και των νομικών προσώπων.

Στον προϋπολογισμό για μένα θα ισχύει πάντα η ρήση του Τζορτζ Ουάσιγκτον ότι «πρέπει να συμβουλευόμαστε τα μέσα μας, παρά τις επιθυμίες μας». Η Κυβέρνηση αυτή με σοβαρότητα και συνέπεια, διαχειρίζεται κάθε φορά με τον καλύτερο δυνατό τρόπο τα διαθέσιμα μέσα και τους πόρους προς όφελος της κοινωνίας. Γι’ αυτό και αυξάνουμε για το 2024 κατά μισό δισεκατομμύριο τις δαπάνες για την υγεία, 485 εκατομμύρια περισσότερα στα νοσοκομεία μας, 255 εκατομμύρια περισσότερο αυξάνονται οι δαπάνες για την παιδεία και 400 εκατομμύρια αυξάνονται περισσότερο οι δαπάνες για την άμυνα.

Ο Τζακ Λιου, κυρίες και κύριοι συνάδελφοι, ο πρώην Υπουργός Οικονομίας επί Προεδρίας Ομπάμα, συνήθιζε να λέει πως ο προϋπολογισμός δεν είναι απλά μία συλλογή αριθμών, είναι αντίθετα η έκφραση των αξιών και των φιλοδοξιών μας. Αυτό αντανακλάται στον κρατικό προϋπολογισμό του 2024. Είναι ένας προϋπολογισμός ισορροπίας, ανάμεσα στην πολυπόθητη δημοσιονομική σταθερότητα και την τόσο αναγκαία ανάπτυξη από τη μία όσο από την άλλη στη στήριξη της κοινωνίας, τον διαμοιρασμό, τη διάχυση του πλεονάσματος σε όλες και όλους και τη δημιουργία εκείνων των οικονομικών συνθηκών, που θα επιτρέπουν την προκοπή και τη βελτίωση της ζωής όλων των πολιτών, χωρίς διακρίσεις και ανισότητες.

Η Κυβέρνηση αυτή αγωνίστηκε τα προηγούμενα χρόνια και κατάφερε εν μέσω πολύ σοβαρών κρίσεων που αντιμετώπισε, να μη μείνει κανείς συμπολίτης μας πίσω, χωρίς να διακινδυνεύσει, όμως, το μέλλον της χώρας. Κατάφερε με τις επιλογές της να δημιουργήσει μια σχέση ειλικρίνειας και εμπιστοσύνης με τους πολίτες, με τις αγορές και με τους Ευρωπαίους εταίρους μας, μετατρέποντας τον παρία σε παράδειγμα. Και θα συνεχίσει και το 2024 με την ίδια συνέπεια και ειλικρίνεια να τιμά την εμπιστοσύνη που της δείχνουν οι Έλληνες πολίτες.

Ο προϋπολογισμός του 2024 ένας προϋπολογισμός εμπιστοσύνης και ελπίδας. Ελπίδας για τη συνέχιση αυτής της πορείας προς ένα καλύτερο αύριο για όλους μας, μακριά από κορώνες λαϊκισμού και πλειοδοσίες ανέφικτων μέτρων. Γι’ αυτό, κυρίες και κύριοι συνάδελφοι, θα τον υπερψηφίσω, ώστε να μπορώ για άλλη μια φορά να ισχυρίζομαι ότι το προϋπολογίσαμε, το κάναμε και το είπαμε. Συνεχίζοντας να τιμώ και εγώ και όλη η Κυβέρνηση και όλοι οι συνάδελφοί μου στη Νέα Δημοκρατία, τη συμφωνία αλήθειας με τους συμπολίτες μας, που την τιμούμε απαρέγκλιτα από το 2019.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κύριε Χρυσομάλλη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι επτά μαθήτριες και μαθητές και δυο συνοδοί εκπαιδευτικοί από το 2ο Γυμνάσιο Πτολεμαΐδος, β΄ τμήμα καθώς και δεκατρείς μαθήτριες και μαθητές και μία συνοδός εκπαιδευτικός από το Γυμνάσιο Περδίκα Κοζάνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τον λόγο στον κ. Γεώργιο Αποστολάκη από τη Νίκη.

**ΓΕΩΡΓΙΟΣ ΑΠΟΣΤΟΛΑΚΗΣ:** Σας ευχαριστώ,

Κύριοι συνάδελφοι, όλοι θυμόμαστε ότι στόχος της Κυβέρνησης ήταν να κερδίσει την επενδυτική βαθμίδα στην αξιολόγηση των ιδιωτικών εταιρειών που βαθμολογούν τις χώρες, τα κράτη και το πόσο φιλικές είναι για τις βραχυπρόθεσμες ξένες επενδύσεις. Η Κυβέρνηση τα κατάφερε και πήρε αυτή την αξιολόγηση που επιζητούσε. Ας δούμε τώρα και το κόστος για τους πολίτες.

Αυτοί οι οίκοι αξιολόγησης προηγούνται σαν ανιχνευτές, σαν κυνηγετικά σκυλιά των ξένων κερδοσκοπικών επενδύσεων. Γιατί η Ελλάδα, μετά τα μνημόνια που κατέστρεψαν την οικονομία και τη μεσαία τάξη μαζί με τη δημοκρατία και τα εργασιακά δικαιώματα των εργαζομένων, είναι πλέον μια κατ’ ευφημισμό αναπτυσσόμενη χώρα. Οι οίκοι αξιολόγησης όμως ενδιαφέρονται για δύο πράγματα: για το αν αυτή η χώρα θα συνεχίσει να πληρώνει τα δάνειά της τα επόμενα χρόνια και αν δεν κινδυνεύει η Κυβέρνηση, η φιλική προς τους δανειστές, από κάποια εξέγερση των αγανακτισμένων πολιτών της χώρας. Μείωση δανείων ως ποσοστό του ΑΕΠ και αύξηση της φορολογίας. Αυτό μεταφράζεται σε φορολογικά έσοδα και με την εκτίμηση αν η Κυβέρνηση απειλείται από κάποια ριζοσπαστική αντιπολίτευση που να απειλεί να εξοντώσει την απομύζηση της χώρας από τους ξένους δανειστές.

Και στους δύο αυτούς δείκτες η Κυβέρνηση Μητσοτάκη τα πάει πολύ καλά γι’ αυτούς. Έχει αυξημένα φορολογικά έσοδα και απίστευτη σταθερότητα. Κυβερνάει με αυτοδύναμη κοινοβουλευτική Πλειοψηφία και δεν απειλείται από κανένα κόμμα της κοινοβουλευτικής Αντιπολίτευσης. Ούτε εκτός Κοινοβουλίου έχει διαπιστωθεί κάποιο κίνημα αμφισβήτησης αφού οι μόνες απεργίες που οργανώνονται τις κάνουν με ελεγχόμενο θεσμικά τρόπο το ΚΚΕ και τα συνδικάτα που ελέγχονται από τα συστημικά κόμματα. Βλέπετε, λοιπόν, ότι η επιτυχία της Κυβέρνησης οφείλεται κυρίως στην απουσία κάθε αντιπολίτευσης ικανής να προστατέψει τα συμφέροντα των πολιτών. Η Κυβέρνηση Μητσοτάκη συνεχίζει ακάθεκτη την πώληση της δημόσιας περιουσίας των Ελλήνων χωρίς να υπάρχει καμμία αντίδραση αφού μετά από τρία μνημόνια και την πώληση της Μακεδονίας από τον ΣΥΡΙΖΑ οι πολίτες απέχουν επιδεικτικά από την πολιτική.

Έναντι της τεράστιας φορολογικής απομύζησης η Κυβέρνηση δίνει κάποια μικροεπιδόματα από τα κλεμμένα και πολύς κόσμος δεν αντιλαμβάνεται ότι αυτά τα επιδόματα δίνονται εφάπαξ για να μην υπάρξουν αντιδράσεις και δεν επαναλαμβάνονται τον επόμενο μήνα ούτε ενσωματώνονται στους μισθούς και τις συντάξεις. Η Ελλάδα αυτή τη στιγμή έχει ανάγκη από τουλάχιστον 100 δισεκατομμύρια ευρώ μακροπρόθεσμες παραγωγικές επενδύσεις κυρίως στον αγροτικό τομέα και στη βιομηχανία επεξεργασίας τροφίμων, όπου έχουμε συγκριτικό πλεονέκτημα και στη συνέχεια στην ελληνοποίηση της βιομηχανίας των μεταφορών, της επεξεργασίας μετάλλων και στην εκμετάλλευση και μεταποίηση του ορυκτού πλούτου. Αντί γι’ αυτό η Κυβέρνηση προσπαθεί να προσελκύσει τα βραχυπρόθεσμα κερδοσκοπικά κεφάλαια που πέφτουν συνήθως σαν τα κοράκια στις αναπτυσσόμενες χώρες και αγοράζουν μέσω του χρηματιστηρίου ή απευθείας από τους ιδιοκτήτες κάθε μεγάλη επιχείρηση που απασχολεί πάνω από πέντε χιλιάδες εργαζόμενους. Αυτό είχε συμβεί και την εποχή του Σημίτη με αποτέλεσμα να εκτιναχθεί το Χρηματιστήριο. Στη συνέχεια αυτά τα χρήματα αποεπενδύονται γιατί η χώρα παίρνει τις αξιολογήσεις από τους οίκους που οσφραίνονται τα κέρδη και πηγαίνουν σε άλλη χώρα που προηγουμένως λεηλάτησε το ΔΝΤ ή σε κάποια αναπτυσσόμενη χώρα της Αφρικής χωρίς Δημοκρατία και χωρίς εργατικά δικαιώματα ή σε κάποια χώρα κατεστραμμένη από τον πόλεμο όπως το Ιράκ, το Αφγανιστάν ή την Ουκρανία.

Η αποτυχία της Κυβέρνησης φαίνεται από την άνοδο των τιμών στα τρόφιμα που έφτασε το 30% με αποτέλεσμα οι λαϊκές τάξεις να μειώνουν τα τρόφιμα της οικογένειας και να υποβαθμίζουν την ποιότητά τους για να χορτάσουν. Φυσικά πρόκειται για αποτυχία αν και η Κυβέρνηση εμφανίζει αυτόν τον πληθωρισμό ως επιτυχία αφού σε τρέχουσες τιμές μειώνεται το ποσοστό του χρέους ως προς το ΑΕΠ και ταυτόχρονα αυξάνονται τα φορολογικά έσοδα. Φτάσαμε στο σημείο να μην μπορείς να αγοράσεις λάδι και φέτα για την οικογένεια σου γιατί οι αυξήσεις σε μισθούς και συντάξεις είναι υποπολλαπλάσιες του δείκτη τιμών καταναλωτή. Ενώ, λοιπόν, φαίνεται να επιστρέφουμε στο κατά κεφαλήν προϊόν του 2008 δεν πλησιάζουμε καθόλου στο ποσοστό σύγκλισης με τις άλλες ευρωπαϊκές οικονομίες της Ευρωζώνης ή της Ευρωπαϊκής Ένωσης των είκοσι επτά αλλά είμαστε στο 68% του μέσου όρου των είκοσι επτά, δηλαδή στην τρίτη θέση από το τέλος. Για τη σύγκριση, το 2002 η Ελλάδα είχε με το ΑΕΠ της το 93,3% του ΑΕΠ της Ευρωζώνης των 27.

Η φτώχεια θριαμβεύει την ίδια στιγμή που πλουτίζουν οι φίλοι του Πρωθυπουργού με κρατικά συμβόλαια και με νόμους του Υπουργείου για την ενέργεια. Σε κατά κεφαλήν εισόδημα περνάμε μόνο τη Βουλγαρία και τη Σλοβακία και αυτό οφείλεται στην ανικανότητα της Κυβέρνησης. Η οικονομία στραγγαλίζεται από τα 40 δισεκατομμύρια ευρώ του ελλείμματος του εμπορικού ισοζυγίου τα οποία κατευθύνονται στο εξωτερικό χωρίς ελπίδα να μειωθούν στο μέλλον αφού δεν γίνονται παραγωγικές επενδύσεις στην εγχωρίως παραγόμενη ενέργεια και στη βιομηχανία. Δεν υπάρχει ελπίδα, επίσης, να μειωθεί το εξωτερικό χρέος αφού εξανεμίζονται και τα έσοδα από τον τουρισμό.

Τι πρέπει να γίνει; Η Κυβέρνηση να ξεπαγώσει άμεσα τις επενδύσεις για την εκμετάλλευση των κοιτασμάτων πετρελαίου και φυσικού αερίου στον Πατραϊκό Κόλπο και στη δυτική Ελλάδα και να κατασκευαστούν εγχωρίως οι υποδομές που απαιτούνται αφού διαθέτουμε και χαλυβουργία και ναυπηγεία και προσωπικό με γνώσεις και δεξιότητες στην κατεργασία μετάλλου. Να ανοίξουν τα ελληνικά λιγνιτωρυχεία και οι εξορύξεις να τροφοδοτούν εκτός από τους σταθμούς ηλεκτροπαραγωγής και σταθμούς αεριοποίησης του λιγνίτη. Να στηριχθεί μια μεγάλη συστηματική τράπεζα η οποία να γίνει ο κρατικός πυλώνας του τραπεζικού συστήματος με εγγυημένες καταθέσεις και να αναλάβει να χρηματοδοτεί υγιώς και μακροπρόθεσμα τις παραγωγικές επιχειρήσεις στους τομείς που αναφέραμε. Να καταργηθούν οι πλειστηριασμοί που ωφελούν μόνο τα funds και καταστρέφουν τους Έλληνες, να απλοποιηθεί και να γίνει γρήγορη και αποτελεσματική η απονομή της δικαιοσύνης ενώ τώρα χρησιμοποιείται για να τρομοκρατηθούν οι λίγοι δημοσιογράφοι που αντιστέκονται με βροχή αγωγών και οι ελάχιστες φωνές που δεν ανήκουν στα συστημικά μέσα ενημέρωσης. Να αποκατασταθεί μια δίκαιη εργατική νομοθεσία που θα δίνει κίνητρα στους νέους και στους εργαζόμενους μιας ταχύτητας. Να αποκατασταθεί η αξιοκρατία στα Υπουργεία και σε όλο το δημόσιο τομέα ώστε να δρουν συλλογικά και όχι με κίνητρο το λάδωμα και την ανταλλαγή εξυπηρετήσεων με τους πολιτικούς. Όσο για τα φορολογικά έσοδα αφού δεν έχετε σκοπό να πολεμήσετε τους φορολογικούς παραδείσους και μέχρι να εκλεγεί μια έντιμη και αποτελεσματική Κυβέρνηση που θα το κάνει, υιοθετήστε ένα απλό σύστημα φορολογίας για όλες τις μεγάλες και μικρές επιχειρήσεις ίδιο για όλους, με φορολογία της τάξης του 12% - 15%. Μόνο έτσι θα φορολογηθούν οι μεγάλες και ξένες πολυεθνικές οι οποίες τώρα είναι αφορολόγητες.

Κάντε αυτά που η Νίκη σας υποδεικνύει και το κέρδος θα είναι για όλους τους Έλληνες και όχι μόνο για τους ολιγάρχες πολιτικούς σας φίλους.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Αποστολάκη.

Τον λόγο έχει ο κ. Γιώργος Μαρίνος από το Κομμουνιστικό Κόμμα Ελλάδας.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κύριε Πρόεδρε. Ό,τι και να ισχυριστεί η Κυβέρνηση, η κατεύθυνση και τα μεγέθη του κρατικού προϋπολογισμού αποδεικνύουν πως είναι ταξικό εργαλείο του καπιταλιστικού δρόμου ανάπτυξης που ληστεύει τους πολλούς, την εργατική τάξη, τους βιοπαλαιστές αγρότες και επαγγελματίες και δίνει στους λίγους, στους βιομήχανους, στους τραπεζίτες, τους εφοπλιστές, στο μεγάλο κεφάλαιο. Η πραγματικότητα είναι οδυνηρή για τον λαό. Πετσοκομμένο εισόδημα, άθλιοι μισθοί και συντάξεις, αβάσταχτη ακρίβεια και φοροληστεία, εμπορευματοποίηση και υποβάθμιση της υγείας, της πρόνοιας, της παιδείας. Οξυμένα προβλήματα από τη μια και κέρδη για τα μονοπώλια από την άλλη. Το πρόβλημα είναι χρόνιο, αποτέλεσμα της αντιλαϊκής πολιτικής της Νέας Δημοκρατίας, του ΠΑΣΟΚ, του ΣΥΡΙΖΑ και της Νέας Αριστεράς ως Κυβέρνηση και ως Αντιπολίτευση, υπηρετώντας τα συμφέροντα των οικονομικών ομίλων στις ράγες των ιμπεριαλιστικών οργανισμών της Ευρωπαϊκής Ένωσης και του ΝΑΤΟ.

Δεν πάει άλλο. Το κρίσιμο ζήτημα είναι να δυναμώσει το ρεύμα της αμφισβήτησης και της ανατροπής της κυρίαρχης πολιτικής και της εξουσίας του κεφαλαίου, να συμπορευτεί ο λαός με το ΚΚΕ στους καθημερινούς αγώνες και στις ευρωεκλογές του Ιούνη σε συνθήκες που κλιμακώνεται η αντιλαϊκή επίθεση, προωθούνται τα προαπαιτούμενα του υπερμνημονίου, του Ταμείου Ανάκαμψης της Ευρωπαϊκής Ένωσης και η λεγόμενη «πράσινη μετάβαση» που μαυρίζει τη ζωή του λαού, ενώ καιροφυλακτεί νέα καπιταλιστική κρίση και βαθαίνει η εμπλοκή της χώρας στους ιμπεριαλιστικούς ανταγωνισμούς και πολέμους.

Και εδώ, ο εφησυχασμός που καλλιεργεί η Κυβέρνηση για τα ελληνοτουρκικά είναι επικίνδυνος. Το βασικό ζήτημα είναι πως στη νατοϊκή Σύνοδο Κορυφής τον Ιούλη συμφωνήθηκε μεταξύ Μητσοτάκη - Ερντογάν ο λεγόμενος «οδικός χάρτης» για πάση θυσία διευθέτηση των ελληνοτουρκικών διαφορών, για να ενισχυθεί η νοτιοανατολική πτέρυγα του ΝΑΤΟ και να προχωρήσει η συνεκμετάλλευση στο Αιγαίο και την Ανατολική Μεσόγειο, με μεγάλους κινδύνους για την κυριαρχία και τα κυριαρχικά δικαιώματα της χώρας.

Για να υλοποιηθεί αυτός ο στόχος, αξιοποιείται η Κοινή Διακήρυξη ως μπούσουλας του συμβιβασμού και οι επιχειρηματικές συμφωνίες, από τις οποίες δεν έχουν να κερδίσουν τίποτα οι λαοί, όπως δεν κέρδισαν από τις προηγούμενες συνεδριάσεις του Ανώτατου Συμβουλίου Συνεργασίας από το 2010 μέχρι σήμερα.

Προωθείται εφ’ όλης της ύλης παζάρι, στο οποίο η τουρκική ηγεσία θέτει απαράδεκτες διεκδικήσεις για την αποστρατικοποίηση των νησιών και την αμφισβήτηση των δικαιωμάτων τους. Χαρακτηρίζει τη μουσουλμανική μειονότητα στη Θράκη ως τουρκική. Προσβλέπει στην παραπομπή στο Δικαστήριο της Χάγης του συνολικού πακέτου των τουρκικών απαιτήσεων, ενώ στην Κύπρο νομιμοποιείται το αποτέλεσμα της εισβολής και κατοχής.

Τι σημαίνει η αναφορά του κ. Μητσοτάκη ότι υπάρχει μια διαφορά, όπως είπε, που μπορεί να υπαχθεί σε διεθνή δικαιοδοσία; Ποιες είναι οι άλλες διαφορές; Θυμίζουμε ότι σε προηγούμενες διερευνητικές συνομιλίες οι κυβερνήσεις μιλούσαν για τη διαφορά της υφαλοκρηπίδας, αλλά στο τραπέζι τέθηκε ζήτημα κυριαρχίας, τέθηκε το εύρος των χωρικών υδάτων. Πώς συμβαδίζουν οι πανηγυρισμοί σας, κύριοι της Κυβέρνησης, για την Κοινή Διακήρυξη με τη διατήρηση του casus belli, αιτία πολέμου, σε περίπτωση επέκτασης των χωρικών υδάτων στο Αιγαίο;

Το Κομμουνιστικό Κόμμα της Ελλάδας καλεί τον λαό σε ετοιμότητα. Η πολιτική της συμμετοχής στα νατοϊκά σχέδια και η προώθηση των συμφερόντων του κεφαλαίου έχουν βαριές συνέπειες.

Η Νέα Δημοκρατία, μαζί με τον ΣΥΡΙΖΑ, το ΠΑΣΟΚ και τα ακροδεξιά κόμματα στηρίζουν το κράτος - δολοφόνο του Ισραήλ που, με τις πλάτες των Ηνωμένων Πολιτειών, του ΝΑΤΟ και της Ευρωπαϊκής Ένωσης, σκοτώνει μαζικά τον παλαιστινιακό λαό στη Γάζα με το πρόσχημα της αντιμετώπισης της Χαμάς. Μιλάτε προκλητικά για το δικαίωμα αυτοάμυνας του κατακτητή, του δυνάστη. Η Κυβέρνηση στέλνει φρεγάτες στις νατοϊκές αρμάδες στην περιοχή και διαθέτει τις αμερικανικές βάσεις για την προστασία του Ισραήλ.

Νέα Δημοκρατία και ΣΥΡΙΖΑ πετάξατε στα αζήτητα την ομόφωνη απόφαση της Βουλής το 2015 για την αναγνώριση του παλαιστινιακού κράτους. Είστε σε αντίθεση με τη θέληση του λαού μας που διαδηλώνει και εκφράζει την αλληλεγγύη του στον παλαιστινιακό λαό για να τερματιστεί τώρα η σφαγή στη Γάζα, να τερματιστεί η κατοχή. Για ανεξάρτητο παλαιστινιακό κράτος στα σύνορα του 1967, με πρωτεύουσα την ανατολική Ιερουσαλήμ.

Έχετε δώσει γη, αέρα και θάλασσα στο ΝΑΤΟ, στον ιμπεριαλιστικό πόλεμο με την καπιταλιστική Ρωσία στην Ουκρανία στέλνετε οπλισμό στο αντιδραστικό καθεστώς του Ζελένσκι. Είναι διάτρητη η θέση που αναμασάτε, κύριοι της Κυβέρνησης, πως η Ελλάδα είναι πυλώνας ασφάλειας και σταθερότητας. Η πολιτική σας έχει βάλει το λαό στη δίνη μεγάλων κινδύνων, ακόμα και αντιποίνων.

Όμως ο λαός αγωνίζεται, συγκεντρώνει πείρα και έχει τη δύναμη μαζί με το Κομμουνιστικό Κόμμα της Ελλάδας να περάσει στην αντεπίθεση, να διεκδικήσει το μέλλον που του ανήκει, να καρπωθεί τον πλούτο που παράγει και να ζήσει ειρηνικά με τους άλλους λαούς, έξω από τις ιμπεριαλιστικές συμμαχίες, με αποδέσμευση από το ΝΑΤΟ και την Ευρωπαϊκή Ένωση.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς σας ευχαριστούμε.

Το λόγο έχει ο κ. Βλαχάκος από τη Νέα Δημοκρατία.

**ΝΙΚΟΛΑΟΣ ΒΛΑΧΑΚΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σήμερα καλούμαστε να ψηφίσουμε τον κρατικό Προϋπολογισμό του έτους 2024 και πρέπει να τονίσουμε ότι πρόκειται για έναν ακόμη αναπτυξιακό προϋπολογισμό της Κυβέρνησης της Νέας Δημοκρατίας, καθώς, σύμφωνα με την εισηγητική έκθεση, η ισχυρή ανθεκτικότητα της ελληνικής οικονομίας που αποτυπώθηκε στις εξελίξεις του 2022 και του 2023 προβλέπεται να επιβεβαιωθεί και το 2024.

Η τρέχουσα πρόβλεψη για το ρυθμό ανάπτυξης της ελληνικής οικονομίας το 2024 ανέρχεται σε 2,9% σε ετήσια βάση και βάσει αυτής, το πραγματικό ΑΕΠ του 2024 αναμένεται να ανέλθει στο μεγαλύτερο ύψος της περιόδου μετά το 2010.

Ακούστηκαν πολλές φορές από χθες κατά τη συζήτηση του κρατικού προϋπολογισμού διάφορες αρνητικές κριτικές από τα κόμματα της Αντιπολίτευσης. Έγινε λόγος από διάφορους συναδέλφους για υπεραισιοδοξία της Κυβέρνησης και υπήρξαν διάφοροι άλλοι απαξιωτικοί χαρακτηρισμοί. Προφανώς, πρέπει να πουν κάτι, όπως και πέρυσι που είχαν τις ίδιες ανησυχίες, όμως ο Πρωθυπουργός και η Κυβέρνηση της Νέας Δημοκρατίας απέδειξαν ότι μπορούν να τα καταφέρουν κάτω από οποιεσδήποτε συνθήκες.

Αυτό αποδεικνύεται περίτρανα, καθώς φέτος είμαστε εδώ και συζητάμε τον Προϋπολογισμό του 2024 έχοντας υλοποιήσει, σχεδόν ολοκληρωτικά, όλες τις δεσμεύσεις της Κυβέρνησης για το 2023. Ας μην ξεχνάμε ότι η Κυβέρνηση της Νέας Δημοκρατίας και στην προηγούμενη, αλλά και σε αυτή τη θητεία, κλήθηκε από την πρώτη μέρα να αντιμετωπίσει πρωτόγνωρες καταστάσεις.

Και αναφέρομαι στην πανδημία, την οποία κατάφερε να αντιμετωπίσει με τον καλύτερο δυνατό τρόπο, τη στιγμή που ο τομέας της υγείας ήταν ήδη καταπονημένος με τεράστιες ελλείψεις προσωπικού και ιατροτεχνολογικού εξοπλισμού. Επιπλέον, οι γεωπολιτικές εξελίξεις στην ευρύτερη περιοχή της Μεσογείου οδήγησαν σε γενικότερες ανατιμήσεις των αγαθών και των υπηρεσιών, δημιουργώντας έντονες πιέσεις στους προϋπολογισμούς των νοσοκομείων κατά το οικονομικό έτος 2023, γεγονός που κατέστησε απαραίτητη την περαιτέρω στήριξή τους σε επίπεδο χρηματοδότησης από τον κρατικό προϋπολογισμό.

Ας μην ξεχνάμε και την κλιματική αλλαγή, που ήδη μαστίζει ολόκληρο τον πλανήτη, αλλά και τη χώρα μας. Και σας θυμίζω το πρόσφατο παρελθόν, το Σεπτέμβριο του 2023, ούσα λίγο καιρό Κυβέρνηση η Νέα Δημοκρατία, κληθήκαμε να αντιμετωπίσουμε τις φονικές πλημμύρες που έπληξαν το Θεσσαλικό Κάμπο με αρνητικό και βαρύ αποτύπωμα στην εθνική μας οικονομία.

Κυρίες και κύριοι, πρέπει να παραδεχτούμε ότι η Κυβέρνηση του Κυριάκου Μητσοτάκη, παρά τις αντίξοες συνθήκες που επικρατούν το τελευταίο διάστημα σε τοπικό και διεθνές επίπεδο, κατάφερε να κρατήσει όρθια την ελληνική οικονομία. Και αυτό είναι κάτι που αποδεικνύεται εμπράκτως από τους αριθμούς: Σύμφωνα με την εισηγητική έκθεση του κρατικού προϋπολογισμού του 2024, το Ακαθάριστο Εθνικό Προϊόν σε ονομαστικούς όρους αναμένεται να αυξηθεί από 206 δισεκατομμύρια το 2022, σε 228 το 2023 και τέλος 233,8 δισεκατομμύρια το 2024.

Παράλληλα, ο εναρμονισμένος δείκτης τιμών καταναλωτή αναμένεται να κυμανθεί σε ελαφρώς χαμηλότερα επίπεδα και να διαμορφωθεί σε 4,1 έναντι 4,5 που προβλεπόταν στο Πρόγραμμα Σταθερότητας για το 2023 και να αποκλιμακωθεί περαιτέρω σε 2,6 για το 2024.

Και όλα αυτά, κυρίες και κύριοι συνάδελφοι, τη στιγμή που όλοι οι δείκτες είναι αρνητικοί. Σε μια χρονική στιγμή που η παγκόσμια οικονομία παρουσιάζει ύφεση και οι προβλέψεις γενικά είναι δυσοίωνες, η Ελλάδα κατάφερε να εξασφαλίσει ένα περιβάλλον εμπιστοσύνης απέναντι στον ελληνικό λαό αλλά και στις παγκόσμιες αγορές.

Παρ’ όλα αυτά, η Κυβέρνηση της Νέας Δημοκρατίας μέχρι τώρα έχει τηρήσει τις υποσχέσεις της. Αν και χρειάστηκε πολλές φορές να αλλάξει το αρχικό της πλάνο, κατάφερε να ανταποκριθεί άμεσα σε όλες τις συνθήκες. Στάθηκε δίπλα στους πολίτες με ιδιαίτερη ευαισθησία, στις ευάλωτες ομάδες, για τις οποίες έχει υιοθετήσει μια κοινωνική πολιτική που εφαρμόζεται με μεγάλη συνέπεια από την πρώτη μέρα της θητείας της και συνεχίζει μέσα σε ένα σχέδιο σταθερότητας και συνέπειας.

Ας μιλήσουμε, ωστόσο, πιο συγκεκριμένα: Σύμφωνα με την έκθεση του προϋπολογισμού, η Κυβέρνηση εξακολουθεί και για το έτος 2024 να στηρίζει την πολιτική της σε τρεις βασικούς πυλώνες δημοσιονομική σταθερότητα, ανάπτυξη, κοινωνική συνοχή. Ο προϋπολογισμός του 2024 περιλαμβάνει όλα εκείνα τα μέτρα που εξαγγέλθηκαν από τον Πρωθυπουργό στην Έκθεση Θεσσαλονίκης και κάποια επιπλέον μέτρα στήριξης για τις ευάλωτες κοινωνικές ομάδες, όπως η αύξηση των μισθών των δημοσίων υπαλλήλων, η άνοδος του παγώματος των τριετιών στους μισθωτούς, η αύξηση του αφορολογήτου για οικογένειες με παιδιά, η αύξηση του ελάχιστου εγγυημένου εισοδήματος, η εκ νέου αύξηση των συντάξεων, αλλά και οι επενδυτικοί πόροι ύψους 12,17 δισεκατομμυρίων ευρώ μέσω του Προγράμματος Δημοσίων Επενδύσεων και του Ταμείου Ανάκαμψης και Ανθεκτικότητας που αναμένεται να εισρεύσουν στην οικονομία μας εντός του 2024.

Όσον αφορά το χώρο της υγείας, όπως όλοι γνωρίζετε, υπάρχει μια ιδιαίτερη ευαισθησία- στην εισηγητική έκθεση του προϋπολογισμού του 2023 είχαν αναφερθεί πιστώσεις για την υγεία συνολικού έκθεση ύψους 11,9 δισεκατομμυρίων ευρώ, ενώ στην εισηγητική έκθεση του προϋπολογισμού του 2024, οι αντίστοιχες προβλέψεις πιστώσεων ανέρχονται 12,8 δισεκατομμύρια ευρώ αυξημένες δηλαδή κατά 897 εκατομμύρια. Προβλέπεται, λοιπόν, μια αξιόλογη ενίσχυση του ευαίσθητου χώρου της υγείας.

Ωστόσο, στη ιδεολογία της Νέας Δημοκρατίας βασικό βραχίονα αποτελεί και το Πρόγραμμα Δημοσίων Επενδύσεων. Σύμφωνα με την έκθεση, ο ρυθμός ανάπτυξης της ελληνικής οικονομίας παραμένει πλησίον των στόχων που έχουν τεθεί στο Πρόγραμμα Σταθερότητας του Απριλίου του 2023 και αναμένεται να ανέλθει σε 2,4 το 2023 και 2,9 το 2024.

Οι επενδύσεις αναμένεται να αυξηθούν κατά 7,1% κατά το τρέχον έτος και ακόμη περισσότερο κατά 15,1% το 2024, ενώ η ανεργία αναμένεται να μειωθεί από 11,2% το 2023 σε 10, 6% το 2024. Σε όλα τα παραπάνω, πρέπει να λάβουμε υπ’ όψιν και την επιπλέον σημαντική ενίσχυση της οικονομίας από την αξιοποίηση κονδυλίων του Ταμείου Ανάκαμψης.

Υπερψηφίζω, λοιπόν, τον προϋπολογισμό του έτους 2024, καθώς προβλέπει μόνιμη στήριξη του εισοδήματος στο πλαίσιο κοινωνικής πολιτικής της Κυβέρνησης μέσα από μια σειρά κοινωνικών μέτρων, χωρίς να επηρεάζεται η δημοσιονομική πολιτική των τελευταίων ετών και η πολιτική σταθερότητα της χώρας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς σας ευχαριστούμε, κύριε Βλαχάκο.

Κυρίες και οι κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην Έκθεση της Αίθουσας Ελευθέριος Βενιζέλος, τριάντα ένας μαθητές και μαθήτριες και τέσσερις συνοδοί εκπαιδευτικοί από το 17ο Δημοτικό Σχολείο Νίκαιας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Μιχαήλ Χουρδάκης.

**ΜΙΧΑΗΛ ΧΟΥΡΔΑΚΗΣ:**  Ευχαριστώ, κύριε Πρόεδρε.

Δεν μπορώ να μην ξεκινήσω με το προφανές, το οποίο δυστυχώς δεν ακούγεται πια σχεδόν καθόλου. Δεν έχουμε βγει από τα μνημόνια. Δεν έχουμε αυτονομία αποφάσεων και εξακολουθούμε να έχουμε εκχωρημένη πρακτικά την κυριαρχία μας και δεν έχουμε ούτε καν μικρότερο χρέος σε απόλυτους αριθμούς από ότι όταν μπήκαμε στα μνημόνια και εξακολουθούμε να μην κάνουμε βέλτιστη χρήση των πόρων, να μην επιδιώκουμε καταλλήλως αυτούς να τους αυξήσουμε είτε βελτιώνοντας την παραγωγική διαδικασία είτε βελτιώνοντας το ανθρώπινο δυναμικό. Και σε αυτή την κατεύθυνση δεν είναι το να ιδρύουμε καινούργια πανεπιστημιακά τμήματα όπου υπάρχει πίεση από κάποιον Βουλευτή ή πολιτευτή, αλλά θα πρέπει να γίνει οικονομία κλίμακος και μεγιστοποίηση της χρησιμότητας.

Ταυτόχρονα, δεν είμαι καθόλου σίγουρος -και δεν είμαι ο μόνος- ότι ακόμα και αν σήμερα με ένα μαγικό τρόπο σβήναμε το χρέος είτε θα είχαμε ένα μαγικό ραβδί είτε επειδή θεωρούμε ότι είναι φούσκα, δεν θα βρισκόμασταν στο ίδιο πρόβλημα σε μερικά χρόνια και αυτό αφ’ ενός διότι δεν γίνεται καλή διαχείριση των δημοσίων πόρων, του δημόσιου χρήματος και θέλω να θυμίσω πόσα χρήματα σπαταλούνται δεν επενδύονται είτε σε μεγαλεπήβολα σχέδια, πλην όμως πολλά από αυτά δεν είναι άκυρα και υπερκοστολογημένα, να ταλαιπωρούν τους πολίτες και να υποβαθμίζουν την καθημερινότητά τους. Θυμίζω το flyover της Θεσσαλονίκης που δυστυχώς, έχει σαν αποτέλεσμα τις τελευταίες λίγες εβδομάδες για να διανύσει κάποιος επτά - οκτώ χιλιόμετρα, να κάνει ογδόντα και ενενήντα και εκατό λεπτά.

Ταυτόχρονα, πληρώνονται ρήτρες προς τους εργολάβους τους οποίους, έχουμε πλουτίσει με τα μεγαλεπήβολα και τα άκυρα έργα που σας περιέγραψα. Δεν αναζητώνται ρήτρες προς αυτούς, θυμίζω τη σύμβαση 717, την υπερκοστολόγηση, την καθυστέρηση στο Μετρό Θεσσαλονίκης και ο κατάλογος δυστυχώς δεν έχει τέλος.

Το βάρος της ευθύνης δεν είναι μόνο στους ώμους της σημερινής Κυβέρνησης, αλλά βαραίνει εξίσου και όλους όσους έχουν κυβερνήσει τη χώρα τις τελευταίες δεκαετίες. Θα βρισκόμασταν σε λίγα χρόνια ξανά και αν σβήναμε το χρέος, σε παρόμοιο πρόβλημα, διότι έχουμε καταντήσει, έχετε καταντήσει τη χώρα μη παραγωγική, μη αυτάρκη, κάτι που δυστυχώς δεν συνέβαινε πριν από τριάντα χρόνια και διαρκώς επιδεινώνεται.

Δεν υπάρχει αμφιβολία πως αυτός ο προϋπολογισμός έχει οριστεί και καθοριστεί όχι με στόχευση την ανακούφιση του λαού, όπως θα έπρεπε ή τη βελτίωση των συνθηκών του, αλλά με στόχευση το πρωτογενές πλεόνασμα το οποίο έχει τοποθετηθεί στο 2,1%.

Θυμίζω, ωστόσο, πως τέτοια στόχευση αναπτυξιακή κατά κάποιο τρόπο, είχαν και οι προηγούμενοι προϋπολογισμοί, αλλά δεν μειώθηκε το χρέος σε απόλυτους αριθμούς ούτε φυσικά βελτιώθηκε η ανταγωνιστικότητα της ελληνικής οικονομίας.

Και χθες κατατέθηκαν από πολλούς συναδέλφους κομμάτων της Αντιπολίτευσης σχετικές πληροφορίες για τα Πρακτικά -δεν έχει νόημα να τις καταθέσω ξανά- ούτε φυσικά βελτιώθηκαν συνθήκες καθημερινότητας των πολιτών. Θυμίζω πως είμαστε στις τελευταίες θέσεις των σχετικών λιστών είτε μεταξύ των χωρών της Ευρωπαϊκής Ένωσης και των χωρών του ΟΑΣΑ ή όποιες άλλες χώρες περιλαμβάνονται στις λίστες σε μισθούς, σε ανεργία, σε ώρες εργασίας, σε παραγωγικότητα ανά εργαζόμενο και ο κατάλογος αυτός ο αρνητικός δεν έχει τέλος.

Αν μάλιστα λάβουμε υπ’ όψιν και την πασιφανή υποβάθμιση των υπηρεσιών που απολαμβάνει -δυστυχώς δεν απολαμβάνει, παραλαμβάνει ο πολίτης σε καίριους τομείς της καθημερινότητας-, το αποτέλεσμα είναι απογοητευτικό και γι' αυτό πρωτεύουμε σε άλλες λίστες, αυτές του άγχους, της μικρότερης αίσθησης ικανοποίησης, της ευτυχίας και ούτω καθεξής.

Έχουμε όλοι εικόνα πόσο έχει υποβαθμιστεί το δημόσιο σύστημα υγείας, το οποίο απωθεί την είσοδο νέων εργαζομένων. Πρακτικά, διώχνει και αρκετούς από όσους βρίσκονται ήδη μέσα σε αυτό είτε λόγω των χαμηλών μισθών είτε της υποστελέχωσης των απαράδεκτων συνθηκών και άλλα πολλά προβλήματα τα οποία έχουμε συζητήσει πολύ πρόσφατα. Τι καινούργιο; Ποια βελτίωση φέρνει ο προτεινόμενος προϋπολογισμός για την υγεία; Πρακτικά τίποτα καινούριο και καμμία βελτίωση.

Τα πράγματα δεν είναι καλύτερα ούτε στην παιδεία και αυτό αποτυπώνεται τόσο σε διεθνείς διαγωνισμούς, στους οποίους τα Ελληνόπουλα δεν επιτυγχάνουν ικανοποιητικές επιδόσεις -δείτε τα αποτελέσματα που πρόσφατα ανακοινώθηκαν από τον διαγωνισμό PISA- αλλά και τα προβλήματα που υπάρχουν στη στελέχωση και τις κτηριακές εγκαταστάσεις των σχολείων, τόσο στην Ελλάδα, όσο και στο εξωτερικό. Σήμερα θα γίνει διαδήλωση στο Μόναχο για τα προβλήματα που αντιμετωπίζουν επτακόσια παιδιά με το πρόβλημα για τις κτηριακές εγκαταστάσεις.

Άρα ξανακάνω την ερώτηση: Τι καινούριο, ποια βελτίωση φέρνει ο προτεινόμενος προϋπολογισμός για την παιδεία; Πρακτικά, τίποτα καινούργιο και δυστυχώς καμία βελτίωση.

Και παρ’ όλες τις διαβεβαιώσεις για το πόσο καλός είναι αυτός ο προϋπολογισμός, πόσο ευοίωνο προβλέπεται το άμεσο μέλλον και πόσο καλά θα είναι τα νούμερα για τους πολίτες, η πραγματικότητα δυστυχώς επιβεβαιώνει το αντίθετο. Μειώνονται ξεκάθαρα τα διαθέσιμα έσοδα των πολιτών και σε απόλυτους αριθμούς και σε ό,τι αφορά την αληθινή αγοραστική τους δύναμη, ενώ παράλληλα μειώνονται και οι δαπάνες στις δημόσιες δομές και οι σχετικές δαπάνες που στοχεύουν σε πρόληψη από την Κυβέρνηση.

Γίνεται ταυτόχρονα ενίσχυση των τραπεζών. Είχαν 4 δισεκατομμύρια κέρδος το έτος που μας πέρασε και άλλα 4 το προηγούμενο και εξακολουθούν να μην έχουν τη φορολόγηση που θα έπρεπε. Υπάρχει ανεπαρκής προστασία των δανειοληπτών. Ναι, προέκυψαν κάποιες αυξήσεις και πίσω από αυτές έχει κρυφτεί η Κυβέρνηση και λέει ότι για πρώτη φορά μετά από τόσα χρόνια δημιουργήσαμε αυξημένο εισόδημα. Στην πράξη, όμως, αυτές είναι λίγες, είναι ανεπαρκείς. Και, ενώ θα έπρεπε ακόμα και τα επιδόματα -και φέρνω ως παράδειγμα τους πανεπιστημιακούς- να ενσωματωθούν στο μισθό, γιατί δημιουργούν και συνταξιοδοτικό δικαίωμα, αυτό δυστυχώς δεν γίνεται.

Θέλουμε περισσότερα έσοδα; Θέλουμε. Η Κυβέρνηση έχει πει ότι θα έχουμε ανάπτυξη 2,9%, αύξηση 50% στις εξαγωγές, 10% αύξηση στον ΦΠΑ, νέο ρεκόρ αύξησης 20 δισεκατομμύρια στον τουρισμό και πολλά άλλα, όπως αύξηση στα φορολογικά έσοδα. Μακάρι! Θέλουμε περισσότερα έσοδα, θέλουμε να υπάρχει μεγαλύτερος κορβανάς από τον οποίο θα προκύψει χρήση για τον δημόσιο τομέα, αλλά ταυτόχρονα θέλουμε αυτό να γίνεται κατανεμημένο με δίκαιο τρόπο. Και σαφώς, ενώ συμφωνούμε ότι θέλουμε έσοδα, δεν συμφωνούμε στο πού και πώς και με ποιον τρόπο θα πρέπει αυτά τα έσοδα να ξοδευτούν. Δεν έχετε καμία αληθινή μέριμνα για βελτίωση, εκτός από την υγεία και την παιδεία, στα οποία ήδη αναφέρθηκα. Δεν έχετε ούτε για την έρευνα και ούτε για την τεχνολογία και είμαστε σε πάρα πολύ χαμηλό επίπεδο.

Ταυτόχρονα -και θυμίζω τα 400 δισεκατομμύρια που χρωστάμε που είναι 400.000 εκατομμύρια!- όταν χρειάζεται να βγούμε πρόωρα από την «AEGEAN» ή να πουλήσουμε πρόωρα τις μετοχές μας στην τράπεζα, δεν σκεφτόμαστε για τα 100 από εδώ και τα 200 από εκεί. Όμως, με τα 100 και τα 200 μπορούμε με καλύτερες κινήσεις να δημιουργήσουμε το απόθεμα αυτό, το οποίο θα μας επιτρέψει και να έχουμε αφορολόγητο, τουλάχιστον στις 10.000 ευρώ για όλους και να επιδιώξουμε να βελτιώσουμε την κατάσταση στα λαϊκά στρώματα και να εξισώσουμε τους τρίτεκνους με τους πολύτεκνους και πολλές άλλες καλύτερες χρήσεις αυτών των χρημάτων. Έχετε στραγγαλίσει τα λαϊκά στρώματα, τώρα στραγγαλίζετε και τη μεσαία τάξη και δυσκολεύετε μεγάλο κομμάτι των συμπολιτών μας να τα βγάλει πέρα.

Κυρίες και κύριοι, κυρίως που εσείς που προτίθεστε να υπερψηφίσετε τον προϋπολογισμό, σας παρακαλώ να το σκεφτείτε ξανά. Δεν μπορεί και εσείς να μην θέλετε να κάνουμε την Ελλάδα πιο ελκυστική για τους κατοίκους της, πιο ελκυστική για τους Έλληνες και όχι μόνο για όσους ψάχνουν να πάρουν golden visa που έχει σαν αποτέλεσμα να αυξάνεται το κόστος της κατοικίας, για όσους θέλουν να είναι επενδυτές και μόνο για τους έχοντες και κατέχοντες. Και δεν μπορεί να μην έχετε προσέξει πόσες ελαφρύνσεις έχουν προκύψει τα τελευταία χρόνια γι’ αυτούς εις βάρος της μεσαίας τάξης. Στηρίξτε τη μεσαία τάξη.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Θα δώσω τώρα τον λόγο στην κ. Θεανώ Φωτίου από τη Νέα Αριστερά.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, το μεγάλο αφήγημα της Κυβέρνησης και του κ. Μητσοτάκη προσωπικά είναι ότι μπορεί να έχουμε ακρίβεια, να περνάμε πάρα πολύ δύσκολα, αλλά όμως φροντίζει τους ανάπηρους, τους φτωχούς και τους ευάλωτους. Αυτή είναι η μεγαλύτερη εξαπάτηση της κοινωνίας και βασίζεται σε τέσσερα μεγάλα ψεύδη-εξαπατήσεις που θα εξηγήσω.

Πρώτο ψεύδος. Λέτε ότι αυξήσατε τον προνοιακό προϋπολογισμό. Τον παραλάβετε το 2019 στα 3,3 δισεκατομμύρια ευρώ. Τον αφήσατε επί τέσσερα χρόνια στα ίδια, 3,4 δισεκατομμύρια και τα ίδια ποσά θα δώσετε και φέτος, δηλαδή, το 2024. Η αλήθεια, όμως, είναι ότι τον μειώσατε κατά 20%, δηλαδή, 680 εκατομμύρια, εάν υπολογίσουμε τον πληθωρισμό και την αύξηση του ΑΕΠ.

Δεύτερο ψέμα. Ακόμη και αυτά που υπόσχεστε κάθε χρόνο, δεν τα δίνετε. Είναι απλό, υπο-εκτελείτε τον προϋπολογισμό. Δηλαδή, φέτος, το 2023 που είναι δύσκολη χρονιά δώσατε 438 λιγότερα εκατομμύρια από ό,τι είχατε υποσχεθεί. Έτσι καταφέρατε τον μεγάλο άθλο, να δώσετε μέσα σε αυτό και δύο δώρα, Πάσχα και Χριστουγέννων και να σας μείνουν και 122 εκατομμύρια ευρώ αδιάθετα.

Τρίτο ψεύδος-εξαπάτηση. Λέτε δύο χρονιές τώρα: «Φροντίζουμε με τα έκτακτα δώρα Πάσχα και Χριστουγέννων τους ευάλωτους». Όμως, το 2023 μειώσατε το δώρο Χριστουγέννων σε σχέση με πέρυσι. Ακούστε αυτό το περιβόητο δώρο, που όλοι οι ομιλητές της Νέας Δημοκρατίας το επαναλαμβάνουν:

Στους αναπήρους ΕΦΚΑ και ΟΠΕΚΑ και στους αναδόχους αναπήρων παιδιών από 250 ευρώ πέρυσι, 200 εφέτος. Στους ανασφάλιστους υπερήλικες, από 250 ευρώ πέρυσι, 150 εφέτος. Στους ανασφάλιστους υπερήλικες! Στους ακραία φτωχούς του ελάχιστου εγγυημένου εισοδήματος, πέρυσι μια επιπλέον δόση, μισή εφέτος.

Τέταρτο ψεύδος-εξαπάτηση. Λέτε ότι αυξήσετε τα επιδόματα 8%. Η αλήθεια είναι ότι δεν αυξήσετε τα επιδόματα τέκνων, παρά το δημογραφικό, στέγασης, παρά την τεράστια στεγαστική κρίση, ανασφάλιστων υπερηλίκων. Αυξήσατε μόνο επιδόματα αναπήρων και το ελάχιστο εγγυημένο εισόδημα.

Με αυτές τις τέσσερις εξαπατήσεις και με ακρίβεια 30% στα τρόφιμα, με αύξηση 40% στα ενοίκια και χωρίς επιπλέον τα διάφορα pass. Καταδικάζετε στην οικονομική και κοινωνική εξαθλίωση έναν πληθυσμό, που κατά την ΕΛΣΤΑΤ είναι, δύο εκατομμύρια επτακόσιες είκοσι δύο χιλιάδες πολίτες. Δηλαδή, με απλά λόγια, για να καταλάβει ο κόσμος, ένας στους τέσσερις πολίτες ζουν σε κίνδυνο φτώχειας και κοινωνικού αποκλεισμού. Αυτό κατά την ΕΛΣΤΑΤ. Και κατά το ευρωβαρόμετρο επτά στους δέκα Έλληνες πολίτες κινδύνου πιστεύουν ότι κινδυνεύουν από φτώχεια και κοινωνικό αποκλεισμό. Εκεί μας καταντήσατε.

Γιατί, όμως, τα κάνετε όλα αυτά. Η εξήγηση είναι ότι πίσω από όλες αυτές τις εξαπατήσεις και τα ψεύδη, κρύβεται το ιδεολογικό χάσμα, μεταξύ της Νέας Δημοκρατίας και της Αριστεράς, ειδικά της Νέας Αριστεράς. Εμείς θεωρούμε τις δαπάνες της υγείας, της παιδείας, της πρόνοιας, της στέγης και των δημόσιων αγαθών, αναπτυξιακές. Η Νέα Δημοκρατία τις θεωρεί αντιαναπτυξιακές και τις αναθέτει στη φιλανθρωπία και στην οικογένεια. Γι’ αυτό στεγάζουν τα νοικοκυριά, γιατί τα έχουν επιβαρυνθεί όλα αυτά.

Είναι τόσο παρωχημένη αυτή άποψη, που ακόμη και οργανισμοί ιδεολογικά συγγενή σας, όπως το ΔΝΤ, παραδείγματος χάριν, παραδέχονται πλέον ότι αυτές οι δαπάνες είναι αναπτυξιακές. Δείτε τις εκθέσεις τους. Διότι, όπως λένε, πρώτον, μειώνουν τις ανισότητες. Δεύτερον, βελτιώνουν τις δημογραφικό τους δείκτες. Για ακούστε καλά, δημογραφικό εδώ! Τρίτον, τονώνουν την κατανάλωση και δημιουργούν νέες θέσεις εργασίας.

Ποιες είναι οι προτάσεις της Νέας Αριστεράς. Πρώτον, να διπλασιαστεί ο προϋπολογισμός για κοινωνική προστασία σε βάθος πενταετίας, ώστε να αυξηθούν τα επιδόματα και κυρίως, οι υπηρεσίες κοινωνικής προστασίας. Υπηρεσίες κοινωνικής προστασίας για το παιδί, τον ανάπηρο, τον ηλικιωμένο, τον πρόσφυγα. Αυτές αντιμετωπίζουν το δημογραφικό και την ενεργή γήρανση, αλλά αυτές αντιμετωπίζουν και κάτι άλλο, τις πολλαπλές μορφές βίας. Την τεράστια μάστιγα των τελευταίων χρόνων. Και δεύτερον, άμεση αντιμετώπιση της στεγαστικής κρίσης που ρημάζει τους νέους και τα νοικοκυριά των μεσαίων εισοδημάτων. Η μεγαλύτερη στεγαστική κρίση στην Ευρώπη είναι η δικιά μας, τριπλάσια από το μέσο όρο της Ευρώπης και θα εξηγήσω. Η μεγαλύτερη στεγαστική κρίση στην Ευρώπη, λοιπόν, που είναι στην Ελλάδα αποδεικνύει ότι το ευαγγέλιο σας για αυτορρύθμιση της ελεύθερης αγοράς οδηγεί κατευθείαν σε κοινωνική καταστροφή. Ένα στα τρία νοικοκυριά. Δηλαδή, πληθυσμός 32,4% της χώρας μας ξοδεύει πάνω από το 40% του εισοδήματός του για νοίκι ή δόση δανείου, λογαριασμούς νερού, ηλεκτρικό θέρμανση ή ψύξη -δείτε και τα μπλε, πράσινα κ.λπ. τιμολόγια- και κοινόχρηστα, όταν ο μέσος όρος της Ευρώπης είναι 11%, 10,9%, αλλά εγώ σας λέω 11%. Το αποτέλεσμα: Πέντε στα δέκα νοικοκυριά χρωστάει εξαιτίας στεγαστικών δαπανών.

Δεύτερον, παράλληλα αυξάνεται η φούσκα ακινήτων -άλλοι δεν συμφωνούν πολύ- δηλαδή, υπερτιμημένες αξίες ενοικίων και αγοράς.

Πρόσθετη αιτία για τις υπερτιμημένες αξίες ακινήτων είναι το φαινόμενο της βραχυχρόνιας μίσθωσης Airbnb, που συνδέεται με την Golden Visa. Δεν κάνατε τίποτε γι’ αυτό, απλά κάνατε ένα μηχανισμό φοροεισπρακτικό και το ενισχύσατε κιόλας.

Οι προτάσεις της Νέας Αριστεράς για τη στεγαστική κρίση: Πρώτον, να επιτρέπεται η βραχυχρόνια μίσθωση μόνο σε φυσικά πρόσωπα και έως τρία ακίνητα ανά ΑΦΜ ιδιοκτήτη, να απαγορεύεται σε επιχειρήσεις, δηλαδή στα νομικά πρόσωπα, διότι υποκρύπτουν τουριστικό προϊόν. Δεύτερον, να χρησιμοποιηθούν οι χιλιάδες έτοιμες προς χρήση κατοικίες ιδιωτών. Σήμερα ιδιώτες Έλληνες ενοικιάζουν τα ακίνητά τους, είναι έτοιμα, δεν χρειάζονται τίποτα. Πρέπει να εφαρμοστεί μια πολιτική παραχώρηση προς το κράτος για διάστημα πέντε έως δέκα ετών έναντι ενός ελκυστικού πακέτου κινήτρων που θα περιλαμβάνει φοροελαφρύνσεις, εξασφάλιση καταβολής δώδεκα ενοικίων ανά έτος, ενεργειακή αναβάθμιση, ασφάλεια κατά πυρός και φυσικών καταστροφών, νομική κάλυψη. Το κράτος και οι δήμοι μπορούν να διαθέσουν αυτές τις κατοικίες με χαμηλότερο ενοίκιο από ότι ισχύει σε κάθε περιοχή. Έτσι επιτυγχάνονται δύο στόχοι, μείωση ενοικίων και άσκηση κοινωνικής πολιτικής.

Άρα ο προϋπολογισμός του 2024 όσον αφορά τους ευάλωτους συμπολίτες μας νομίζω ότι απέδειξα ότι είναι κατά κυριολεξία βάρβαρος. Καταψηφίζουμε τον προϋπολογισμό.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο τώρα έχει ο κ. Πετραλιάς.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Το 2019 ο απολογισμός, γιατί εμφανίζατε παραπάνω στον προϋπολογισμό, και του 2018 και κάθε χρονιά σε επιδόματα του ΟΠΕΚΑ 3.187.000.000, αυξήθηκε σταδιακά 3.175.000.000 το 2020, 3.285.000.000 το 2021, 3.526.000.000 το 2023, 3.564.000.000, 11,8% παραπάνω δαπάνες για επιδόματα ΟΠΕΚΑ, γιατί ακούστηκε ότι μειώνονται. Αυξάνονται, παρ’ όλο που αυξάνονται οι μισθοί και μειώνεται η ανεργία. Αυξήσαμε πέρα από τα δώρα Χριστουγέννων που δίνουμε.

Να πω ότι εδώ υπάρχει ιδιαίτερη μέριμνα για το επίδομα παιδιού, ενάμισι επίδομα επιπλέον παιδιού και πέρσι και φέτος. Μόνιμες αυξήσεις 8% στο ελάχιστο εγγυημένο, 8% στα αναπηρικά επιδόματα. Και για τους ανασφάλιστους υπερήλικες που αναφέρατε αυξάνονται με την αύξηση των συντάξεων. Πήραν μόνιμη αύξηση 7,75% πέρυσι και θα πάρουν και 3% από 1 Ιανουαρίου.

Ευχαριστώ θερμά.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

**ΘΕΑΝΩ ΦΩΤΙΟΥ:** Κύριε Πρόεδρε, όταν έρθει ο Κοινοβουλευτικός μας Εκπρόσωπος θα του απαντήσει σε όλα τα νούμερα.

**ΠΡΟΕΔΡΕΥΩΝ (Ιωάννης Πλακιωτάκης):** Βεβαίως.

Τον λόγο έχει ο κ. Μπούμπας από την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα εστιάσουμε σε αυτόν τον προϋπολογισμό στον πρωτογενή τομέα για να δείτε πραγματικά πώς δαπανώνται κάποια χρήματα εις βάρος των φορολογουμένων πολιτών.

Και θα το πω αυτό, διότι με τη νέα Κοινή Αγροτική Πολιτική, που δεν μελετήσατε ως θα έπρεπε, πηγαίνουμε σε άγνωστα νερά, αχαρτογράφητα και για να δείτε τι γίνεται στον ΟΠΕΚΕΠΕ, γιατί βγαίνει ο Υπουργός Αγροτικής Ανάπτυξης, ο κ. Αυγενάκης και κατηγορεί ότι ο ΟΠΕΚΕΠΕ για τις δηλώσεις των αγροτών δεν έχει ορθή διαχείριση. Γίνεται, δηλαδή, ένα μπάχαλο. Ναι, αλλά να θυμίσω ότι και πριν εσείς πάλι ήσασταν Κυβέρνηση. Εδώ είναι τώρα το τραγελαφικό.

Τι συμβαίνει, λοιπόν, στον ΟΠΕΚΕΠΕ, όπου οι αγρότες δεν πληρώθηκαν ακόμη; Έχει ανοίξει η πλατφόρμα για να δηλώσουν τυχόν λάθη και δεν θα προλάβουν σε πέντε ημέρες. Και έρχεται ο Μάρτιος του 2024 και πραγματικά οι αγρότες που περιμένουν τούτη την ώρα και οι οικογένειές τους για να ορθοποδήσουν δεν θα πληρωθούν για τον απλούστατο λόγο, η διοίκηση του ΟΠΕΚΕΠΕ και να αλλάξει και λοιπόν, τι έγινε; Ο ΟΠΕΚΕΠΕ σήμερα είναι υποστελεχωμένος, χρειάζεται χίλια επτακόσια άτομα και έχει πεντακόσια τριάντα. Προσέξτε τώρα τι κάνουν. Πέραν του ότι παίρνουν εποχικούς που δεν έχουν την εξειδίκευση, ο ΟΠΕΚΕΠΕ δίνει σε εταιρεία ιδιωτική το πώς θα διαχειρίζεται τα πληροφοριακά συστήματα. Πόσο δαπανά γι’ αυτό; Μέχρι το 2027 -κρατήστε το νούμερο- 19,5 εκατομμύρια ευρώ, κύριε Φωτόπουλε, που είστε και οικονομολόγος και οι λοιποί μου ομοϊδεάτες εκεί, για να ξέρετε. Γιατί λέτε; Διότι έχουν συσταθεί τρεις υπηρεσίες του Υπουργείου Αγροτικής Ανάπτυξης για τη νέα ΚΑΠ και δεν έχουν ειδικούς και δίνουν σε εταιρεία ιδιωτική για να ελέγξει τα πληροφοριακά συστήματα και να δούμε αν θα πληρωθούν οι αγρότες.

Προσέξτε τώρα. Οι δύο εταιρείες που ξαφνικά ως διά μαγείας έγιναν μία από το 2003, είναι δηλαδή η ίδια εταιρεία, Γιάννης πίνει Γιάννης κερνάει, τους δίνει το Υπουργείο άλλα 5 εκατομμύρια ευρώ, πήγαμε στα 25, για να δει τα τυχόν λάθη που έγιναν από το 2019 μέχρι τώρα. Ναι, αλλά για αγρότες ακόμα απλήρωτοι είναι και αυτοί που υποβλήθηκαν σε έλεγχο.

Μάλιστα ως Ελληνική Λύση καταθέσαμε πριν από λίγες ημέρες για το ζήτημα αυτό επίκαιρη ερώτηση. Μπορεί τώρα να γίνει δουλειά στον ΟΠΕΚΕΠΕ με εποχικούς γεωπόνους για να στελεχώσουν τη διοίκηση όταν δεν γνωρίζουν το αντικείμενο; Διότι το μόνιμο προσωπικό είναι αυτό, το οποίο θα μπορεί να ξέρει και τις καλλιέργειες, αλλά και θα μπορεί να διαχειριστεί τον ΟΠΕΚΕΠΕ.

Ακούστε τώρα. Τη νέα ΚΑΠ την διαπραγματεύτηκε μία ιδιωτική εταιρεία απέναντι σε τρεις γενικές διευθύνσεις που συστάθηκαν στο Υπουργείο για τη νέα ΚΑΠ. Ξέρετε πόσα λεφτά πήρε ως σύμβουλος αυτή η εταιρεία; Δηλαδή ήταν μέντορες αυτοί, σύμβουλοι. Πήραν 800.000 ευρώ. Άλλα οκτακοσάρια, έτσι μοιράζονται. Τι έκανε αυτή η εταιρεία; Την πολυπλοκότερη ΚΑΠ που έχουμε σε όλη την Ευρώπη. Το αποτέλεσμα; Οι δηλώσεις των αγροτών που γίνονται να χάνουν δικαιώματα οι αγρότες κατά 20%.

Και ερωτώ: Μπορεί να έχει εμπιστοσύνη ο αγρότης και κτηνοτρόφος και ο αλιέας που μας ακούει αυτή την ώρα για τον προϋπολογισμό που κατατίθεται όταν έχουν γίνει αυτές οι ατασθαλίες, αυτή η μη σωστή χρηστή διοίκηση από πλευράς του ΟΠΕΚΕΠΕ; Κι όταν ο ΟΠΕΚΕΠΕ έπρεπε να είναι από την ΔΑΟΠ ελεγχόμενος, δηλαδή από τις κατά τόπους διευθύνσεις και να μην γίνεται από ένα προσωπικό εποχικό, το οποίο το παίρνουμε απλά, το προσλαμβάνουμε χωρίς να έχει την απαιτούμενη εξειδίκευση.

Είναι πολλά, διότι εδώ και τα λεφτά είναι πολλά και θα έρθει ο Μάρτιος του 2024 και θα είναι απλήρωτοι αυτοί οι αγρότες και κάποιοι ιδιώτες θα πανηγυρίζουν. Είναι πολλά τα λεφτά, 19,5 εκατομμύρια ευρώ, 5 εκατομμύρια ευρώ, 800.000 ευρώ.

Πάμε στον ΕΛΓΑ. Κατατίθεται ένας προϋπολογισμός, πέρα από το ότι θα πρέπει να υπάρχει ειδικός κωδικός για το αγροτικό πετρέλαιο, κάτι που δεν το κάνατε και τα προηγούμενα χρόνια, αν μιλάμε για αναβάθμιση του ΕΛΓΑ, κύριοι, που θέλετε να ψηφίσετε ένα καινούργιο νομοσχέδιο οσονούπω, η αναβάθμιση του ΕΛΓΑ ποια είναι; Να αυξήσετε το κόμιστρο κεφαλαιακός φόρος, το ασφάλιστρο από 4% σε 8%; Αυτή είναι η αναβάθμιση του ΕΛΓΑ; Ή η αναβάθμιση του ΕΛΓΑ είναι να πληρώνει για τυχόν δηλώσεις ζημιάς ο αγρότης 1 ευρώ κατά στρέμμα;

Με τον ΕΛΓΑ τι συμβαίνει; Δεν έχει προσωπικό. Παίρνει γεωπόνο από την Κρήτη να πάει στην εκλογική μου περιφέρεια, στις Σέρρες, να ελέγξει την καλλιέργεια. Ούτε την καλλιέργεια του καπνού δεν μπορεί να ξέρει αν και είναι σε φθίνουσα πορεία ο καπνός. Και παίρνει κατά τόπους γεωπόνο, δηλαδή είναι διπλά τα έξοδα και οι εργατοώρες, για να πάνε να του δείξει τα χωράφια. Ο ΕΛΓΑ, ο οποίος έπρεπε να είναι και στελεχωμένος με μόνιμο προσωπικό και έπρεπε να έχει ψηφιοποιηθεί, διότι ο αγρότης για να δηλώσει ζημιές περιμένει τη ντουντούκα στο καφενείο. Είμαστε κατά τα άλλα στην εποχή του know how, της σύγχρονης τεχνολογίας.

Τώρα μελετάτε και το ενδεχόμενο αύξησης ηλικίας συνταξιοδότησης για τους αγρότες και τις αγρότισσες. Αυτή είναι η αναβάθμιση του ΕΛΓΑ, όπως την οραματίζεστε; Γι’ αυτό λέμε ότι δεν υπάρχει και με βάση τον προϋπολογισμό ένα σταθερό πλαίσιο και ένα σταθερό σχέδιο απέναντι και στη διοίκηση του ΟΠΕΚΕΠΕ, όπου τα λεφτά είναι πολλά, αλλά και στον ΕΛΓΑ, αν θέλει ο ΕΛΓΑ πραγματικά να είναι στο κεφάλι του αγρότη. Πέραν του ότι πρέπει να γίνει ένας χωροταξικός σχεδιασμός για τα αγροκτήματα, πρέπει να θεσμοθετηθούν τα αγροτικά επιμελητήρια για να εργαλειοποιηθούν, πρέπει να γίνουν τοπικά συμβόλαια υποστήριξης αγροτικών προϊόντων για προωθηθούν σε ξενοδοχεία αγροτικά προϊόντα.

Αν πάμε στην κτηνοτροφία εκεί είναι μια άλλη αμαρτία. Η αύξηση ηλικιακά των κτηνοτρόφων, αύξηση των ζωοτροφών, παράνομες ελληνοποιήσεις ζώων και με την πάχυνση ακούγεται κάτι, τα βοσκοτόπια που δεν έχουν ολοκληρωθεί με διαχειριστικά σχέδια βελτίωσης.

Oπότε, πώς θα οραματίζεται σήμερα ο Έλληνας, με βάση τον προϋπολογισμό, ότι μπορεί να έχει μέλλον στον πρωτογενή τομέα; Δεν γίνεται έτσι δουλειά. Δουλειά δεν γίνεται. Διότι αυτή τη στιγμή δεν υποστηρίζουμε τον πρωτογενή τομέα. Και μάλιστα, το Υπουργείο κάθε εβδομάδα βγάζει διευκρινιστικές εγκυκλίους προσπαθώντας να μελετήσει τη νέα ΚΑΠ.

Το θέμα είναι ότι οι αγρότες έχουν πέντε μέρες να το δηλώσουν τώρα, δεν έχουν πληρωθεί από το 2019, θα έρθει ο Μάρτιος του 2024. Και είμαστε η χώρα της γηραιάς που αυτή τη στιγμή έχουμε το πολυπλοκότερο σύστημα σε ό,τι αφορά τη νέα ΚΑΠ.

Ολοκληρώνοντας, για να μην υπερκεράσω τον χρόνο, θέλω να πάω στο μέλι, γιατί γίνεται και μια μεγάλη διαμαρτυρία μελισσοπαραγωγών.

Ο Ευρωβουλευτής μας, ο Μανώλης Φράγκος, κατάφερε και πέτυχε ως υπεύθυνος της αρμόδιας αγροτικής επιτροπής να υπάρχει ιχνηλασιμότητα πλέον στο μέλι, διότι υπάρχει μεγάλη νοθεία στο μέλι. Και υποστηρίχθηκε το «καλάθι του πρωινού» στην Ευρώπη χάρη στην παρέμβαση του δικού μας Ευρωβουλευτή -δεν πλέκω εγκώμια, αλλά αυτή είναι η αλήθεια-, για να μπορεί να υπάρχει ιχνηλασιμότητα και ταυτοποίηση για το ελληνικό μέλι. Σήμερα οι μελισσοπαραγωγοί είναι στους δρόμους, διότι δεν έχετε θεσπίσει την ιχνηλασιμότητα.

Αυτό, λοιπόν, το πέτυχε με μια ευρεία πλειοψηφία ο Μανώλης Φράγκος, προκειμένου το ελληνικό μέλι και γενικότερα το σωστό μέλι να έχει ταυτοποίηση, να έχει brand name, και όλες οι χώρες που συμμετέχουν με γλυκαντικές ουσίες ή με άλλες προσμίξεις φθίνουσα να αναφέρονται μέσα, διότι πλέον γίνεται ένα εργαλείο, ένα εργαστήριο αναφοράς για το μέλι.

Αυτά είναι τα ζητήματα που μας απασχολούν και πρέπει να μας απασχολήσουν, διότι ο αγρότης, ο κτηνοτρόφος και ο αλιέας, που είναι ο ακρογωνιαίος λίθος σήμερα, περιμένει με βάση αυτόν τον προϋπολογισμό, κυρίες και κύριοι, να υπάρχει μία λελογισμένη, χρηστή διαχείριση χρημάτων, με σωστή λειτουργία και του ΟΠΕΚΕΠΕ και του ΕΛΓΑ και των άλλων υπηρεσιών και αρμόδιων φορέων, να είναι κοντά του για να του δώσουν έναν μπούσουλα. Και δη οι νέοι αγρότες, οι οποίοι θέλουν να επενδύσουν στην ύπαιθρο, αλλά το τοπίο είναι «θολό» και υπάρχει μία αβεβαιότητα.

Σε λίγες μέρες γίνεται το μεγαλύτερο φωτοβολταϊκό πάρκο στην Ελλάδα στις Σέρρες, την εκλογική μου περιφέρεια. Θα έχει πάνω από τετρακόσιες εξήντα χιλιάδες panels και ενενήντα μονάδες κτηνοτροφικές αφανίζονται από τον χάρτη.

Θέλει προσοχή, για να μπορέσουν οι επόμενες γενεές να μας μνημονεύουν ότι εμείς κάναμε κάτι γι’ αυτές για να τους δώσουμε μια σιγουριά και ένα μέλλον ως παρακαταθήκη για τα παιδιά μας.

Σας ευχαριστώ.

(Χειροκροτήματα από την Ελληνική Λύση)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι τρεις μαθητές και μαθήτριες και δύο συνοδοί εκπαιδευτικοί από το 3o Τοσίτσειο Δημοτικό Σχολείο Εκάλης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον Υπουργό Παιδείας και Θρησκευμάτων, τον κ. Πιερρακάκη.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έχουν περάσει παραπάνω από δεκατρία χρόνια απ’ όταν η χώρα μας ξεκίνησε να παλεύει με τα «κύματα» της κρίσης χρέους. Όλα αυτά τα χρόνια περάσαμε πολλά και τώρα, δεκατρία και παραπάνω χρόνια μετά, έχουμε τον πρώτο προϋπολογισμό στον οποίο το αξιόχρεο της χώρας έχει ανακτήσει την επενδυτική βαθμίδα.

Ταυτόχρονα, έχουμε μια συνθήκη κατά την οποία οι ρυθμοί ανάπτυξης της χώρας μας είναι πολλαπλάσιοι του ευρωπαϊκού μέσου όρου, το χρέος της χώρας μας αποκλιμακώνεται και οι οικονομικές προοπτικές είναι εν συνόλω ευοίωνες. Και αυτή είναι μια πάρα πολύ μεγάλη κατάκτηση, πρωτίστως του ελληνικού λαού, γιατί ειδικά κατά τη δίνη της οικονομικής κρίσης το βάρος υπήρξε δυσβάσταχτο. Αυτή τη στιγμή, όμως, έχουμε την ευθύνη όλοι μαζί να χτίσουμε το αύριο και να το χτίσουμε όσο γρηγορότερα γίνεται, με όσο μεγαλύτερη ορμή γίνεται.

Σε ό,τι αφορά την παιδεία, οι αριθμοί του προϋπολογισμού είναι χαρακτηριστικοί. Ο προϋπολογισμός για την παιδεία είναι προσαυξημένος κατά 255 εκατομμύρια ευρώ σε σχέση με πέρσι. Ενώ, αν κάνουμε τη σύγκριση με το 2019, η αύξηση είναι άνω του 15%, προσεγγίζει το 16%.

Αυτό αντανακλά το ενδιαφέρον του Πρωθυπουργού, του Κυριάκου Μητσοτάκη, και τη συνολική δέσμευση της Κυβέρνησης να επιταχύνουμε σε ό,τι αφορά την παιδεία και σε ό,τι αφορά τις εκπαιδευτικές μεταρρυθμίσεις, επενδύοντας σε αυτήν.

Σε ό,τι αφορά την πολιτική για την παιδεία, η οποία υπηρετείται από τον προϋπολογισμό και υπηρετεί τον προϋπολογισμό, θα μου επιτρέψετε να ξεκινήσω κάνοντας πολύ γρήγορα πέντε παραδοχές σε σχέση με το πώς πρέπει να αντιλαμβανόμαστε την παιδεία.

Η πρώτη είναι ότι οι πολιτικές στην παιδεία παίρνουν χρόνο, γιατί είναι σαν ένας σπόρος που θέλει αρκετές προϋποθέσεις για να δεις το αποτέλεσμά του στην πορεία.

Η δεύτερη παραδοχή είναι ότι η μεταπολεμική συνθήκη αφορά την ελληνική οικογένεια και έχει να κάνει με την κοινωνική κινητικότητα της χώρας. Κάθε οικογένεια επένδυσε το «είναι» της για να μπορέσει να σπουδάσει τα παιδιά της και να μπορέσει να δει τα παιδιά της να έχουν ένα καλύτερο μέλλον από τους γονείς και τους παππούδες και τις γιαγιάδες. Και αυτή η συνθήκη συνεχίζεται και σήμερα. Αυτό είναι που υπηρετούμε και σήμερα. Όμως, τα μέσα δια των οποίων αυτό το επιτυγχάνουμε αλλάζουν. Γιατί ο κόσμος γύρω μας κινείται και κινείται διαρκώς.

Τρίτη παραδοχή, η παιδεία δεν είναι μόνο ιμάντας κοινωνικής κινητικότητας, είναι και γεννήτρια μέλλοντος. Γιατί οι σημερινοί μαθητές είναι οι αυριανοί επαγγελματίες, οι αυριανοί καθηγητές, οι αυριανοί εργαζόμενοι. Και αν δει κανείς οποιαδήποτε διεθνή έρευνα, πρέπει το εκπαιδευτικό σύστημα σε κάθε χώρα να προετοιμάσει τους μαθητές, ειδικά τους πολύ πιο νέους που μόλις τώρα μπαίνουν στο δημοτικό, για επαγγέλματα που σε πολύ μεγάλο βαθμό δεν υπάρχουν.

Τέταρτη παραδοχή. Όλο αυτό γίνεται ενώ έχουμε, πρώτον, τεχνολογική επιτάχυνση. Μια μεγάλη τεχνολογική αλλαγή παλιά έπαιρνε είκοσι – τριάντα χρόνια ή και περισσότερο. Τώρα οι τεχνολογικές αλλαγές, όπως αυτές της τεχνητής νοημοσύνης, θα εκτυλιχτούν σε πενταετίες.

Ταυτόχρονα, έχουμε αλλαγές στο δημογραφικό. Το προσδόκιμο ζωής αυξάνεται. Η ζωή δηλαδή των τριών φάσεων, εκπαίδευση - εργασία - σύνταξη, όπως είχε δομηθεί στο μεταπολεμικό μοντέλο, ανατρέπεται, υπό την έννοια ότι κάθε τέσσερα χρόνια κερδίζουμε έναν χρόνο προσδόκιμου ζωής. Άρα -τυχερά να είναι- τα παιδιά που γεννιούνται σήμερα στη χώρα μας έχουν άνω του 50% πιθανότητες να φτάσουν τα εκατό, με αυτό συνεχιζόμενο. Άρα θα κάνουν περισσότερες από μία καριέρες. Υπό αυτή την έννοια, θα πρέπει να μπορέσουμε να υπηρετήσουμε με μεγαλύτερο δυναμισμό αυτές τις εναλλαγές.

Τέλος, όλοι «τρέχουμε» μαζί. Για παράδειγμα, αν δει κανείς τα οικονομικά στοιχεία μιας χώρας όπως η Τσεχία, το 2000 πριν μπούμε στο ευρώ η Τσεχία είχε το μισό κατά κεφαλήν ΑΕΠ από εμάς. Σήμερα η Τσεχία έχει 30% μεγαλύτερο κατά κεφαλήν ΑΕΠ από εμάς. Και αυτό είναι κυρίως λόγω της οικονομικής κρίσης και του βάθους που αυτή είχε, παρά τις μεγάλες ταχύτητες που καταφέραμε να αναπτύξουμε τα τελευταία τέσσερα χρόνια, που κάλυψαν ένα κομμάτι του χάσματος.

Όλες αυτές οι παραδοχές μαζί οριοθετούν το πεδίο στο οποίο θα ασκηθεί η εκπαιδευτική πολιτική, ανάμεσα σε άλλα. Πολύ σύντομα θα αναφέρω ότι οι στόχοι μας είναι σε τρία κεφάλαια.

Το πρώτο κεφάλαιο είναι η στοχευμένη επαγγελματική εκπαίδευση. Αυτό θα είναι και το πρώτο νομοθέτημα το οποίο θα φέρουμε στη Βουλή με τον νέο χρόνο. Η επαγγελματική εκπαίδευση είναι ζητούμενο στη χώρα μας από τις αρχές του 20ου αιώνα. Αν δει κανείς ομιλίες του Ελευθέριου Βενιζέλου μιλώντας για την τότε τεχνική εκπαίδευση, διαπιστώνει ότι το συνέδεε πάρα πολύ στενά με την οικονομική ανάπτυξη της χώρας. Αυτό το πέτυχαν περισσότερο τα κράτη της κεντρικής Ευρώπης από τα κράτη της νότιας Ευρώπης.

Και τώρα καλούμαστε και εμείς, με μια σειρά από μεταρρυθμιστικές ενέργειες που θα χτίσουμε πάνω σε όσα κάναμε την τελευταία τετραετία, πολύ κωδικοποιημένα να δομήσουμε εξήντα στοχευμένες δομές τύπου campus στην επαγγελματική εκπαίδευση σε όλη τη χώρα, να τα προικίσουμε με 114 εκατομμύρια ευρώ μέσω του Ταμείου Ανάκαμψης σε νέο εξοπλισμό στα επαγγελματικά εργαστήρια και με εκατό τριάντα νέους οδηγούς κατάρτισης στα ΙΕΚ, δηλαδή νέα επαγγέλματα, τα οποία θα μετονομάσουμε σε Σχολές Ανώτερης Επαγγελματικής Κατάρτισης. Η ιδέα θα είναι αυτά τα campus να μπορέσουν να λειτουργήσουν πιο στοχευμένα, ανάλογα με τις ανάγκες της κάθε τοπικής οικονομίας και σε συνάρτηση με τις ανάγκες της αγοράς ευρύτερα.

Δεύτερος στόχος, το ανοιχτό σχολείο. Το ανοικτό σχολείο έχει να κάνει με όλες εκείνες τις μεταρρυθμίσεις οι οποίες συντελούνται στο πλαίσιο το οποίο ανέφερα πριν, ενός κόσμου που «τρέχει».

Άρα εγώ θα πω ότι σε ό,τι αφορά, όχι μόνο τα σχολεία, αλλά και την επαγγελματική εκπαίδευση και τα πανεπιστήμια πρέπει να κάνουμε μια παραδοχή. Η εποχή της αυταρέσκειας τελείωσε. Πρέπει να ξεκινήσει η εποχή της περιέργειας, για να μπορέσουμε να διδαχθούμε απ’ όλα εκείνα τα καλά παραδείγματα που υπάρχουν διεθνώς και να εφαρμόσουμε τις καλύτερες δυνατές πρακτικές, για να πάμε όσο το δυνατόν καλύτερα.

Μας προβληματίζουν τα αποτελέσματα της PISA σε ό,τι αφορά το σχολείο. Δεν περιμέναμε την PISA, όμως, να μας το πει. Διότι όλες οι μεταρρυθμιστικές ενέργειες που έχουν γίνει την τελευταία τετραετία συντελούν ακριβώς στο να υπάρξει αντιστροφή αυτής της φοράς, παρά την επίδραση του COVID-19, όπως υπήρξε σε πολλές ευρωπαϊκές χώρες.

Άρα, σε ό,τι αφορά την πρωτοβάθμια και δευτεροβάθμια εκπαίδευση ο στόχος μας είναι να επενδύσουμε στα σχολεία περισσότερο με νέα βιβλία, πολλαπλά συγγράμματα το 2025, να πάμε μάθημα-μάθημα, σχολείο-σχολείο και να κάνουμε πολύ στοχευμένες αλλαγές, είτε αυτό αφορά, παραδείγματος χάρη, τη λογοτεχνία που θέλουμε να έχουμε πλήρη λογοτεχνικά βιβλία είτε αφορά την πληροφορική που θέλουμε να έχουμε διεθνείς πιστοποιήσεις της πληροφορικής στο σχολείο και βέβαια να μπορέσουμε να κάνουμε το σχολείο μια γεννήτρια κοινωνικού κεφαλαίου με περισσότερο εθελοντισμό, με περισσότερη διάθεση προσφοράς συνολικά της σχολικής κοινότητας στην ευρύτερη τοπική κοινότητα, αλλά και εθνικά, ώστε με μια ευρύτερη διάθεση το σχολείο να μπορέσει να αναταχθεί, κάτι που είναι ζητούμενο για πάρα πολλές ευρωπαϊκές χώρες, αλλά ζητούμενο και για εμάς. Θα αναλυθούν όλα αυτά περισσότερο τους επόμενους μήνες.

Τέλος, πολιτική μας είναι το ελεύθερο πανεπιστήμιο, ελεύθερο γιατί πρέπει να απελευθερωθεί από τα δεσμά της κρατικής γραφειοκρατίας και του κρατικού μονοπωλίου. Πιστεύουμε ότι το δημόσιο πανεπιστήμιο είναι η ναυαρχίδα αυτής της στρατηγικής. Η διεθνοποίηση του δημόσιου πανεπιστημίου, που έχει ξεκινήσει πολύ σθεναρά την τελευταία τετραετία, θα συνεχιστεί με ένταση. Ο στόχος είναι να μπορέσουμε από τους σαράντα χιλιάδες Έλληνες φοιτητές που σπουδάζουν αυτή τη στιγμή στο εξωτερικό, η πλειοψηφία τους να μπορεί να βρει το εκπαιδευτικό της πεπρωμένο στη χώρα μας και ταυτόχρονα να μπορέσουμε να φέρουμε όσο το δυνατόν περισσότερους ξένους φοιτητές εδώ.

Θα πω ένα παράδειγμα. Είμαστε όγδοοι στον αριθμό των Αμερικανών φοιτητών που σπουδάζουν εδώ, είμαστε η όγδοη χώρα, αλλά αυτό δεν συντελείται μέσω του ελληνικού δημοσίου πανεπιστημίου.

Πρέπει, λοιπόν, να μπορέσουμε ακόμη και τα μικρά προγράμματα, τα αγγλόφωνα μαθήματα του Erasmus –εγώ θα πω-, να τα παρέχουν τα δημόσια πανεπιστήμια και σε ξένους φοιτητές υπέρ του δημόσιου πανεπιστημίου. Πρέπει σίγουρα να διευκολύνουμε τους πρυτάνεις και τα συμβούλια διοίκησης. Για μία αλλαγή στον προϋπολογισμό σε κάθε ελληνικό δημόσιο πανεπιστήμιο εντός του budget, ακόμη και για ένα ευρώ, χρειάζεται υπογραφή του Υπουργού Παιδείας. Τέτοιου τύπου αλλαγές νομίζω ότι είναι κοινή συνισταμένη ότι πρέπει να τις κάνουμε και ταυτόχρονα επιθυμούμε, κάνοντας αυτό και επενδύοντας μέσω του Ταμείου Ανάκαμψης πάρα πολύ σημαντικά και στοχευμένα ποσά στα δημόσια πανεπιστήμια, να απελευθερώσουμε τον χώρο της τριτοβάθμιας εκπαίδευσης από το κρατικό μονοπώλιο, όπως συμβαίνει σε κάθε άλλη χώρα βασικά. Νομίζω ότι έχει πάρα πολύ ενδιαφέρον αυτό να μπορέσουμε να το κάνουμε με κανόνες, εύρυθμα, λειτουργικά και με πάρα πολύ αυστηρά ποιοτικά κριτήρια.

Κλείνω με αυτή τη σκέψη: Μιας και μιλήσαμε για την επίλυση της ελληνικής κρίσης το 2010, υπάρχει ένα πάρα πολύ ενδιαφέρον και χαρακτηριστικό άρθρο που είχε γράψει ο Τόμας Φρίντμαν, αρθρογράφος των «New York Times», ο οποίος είχε δει την τότε κυβέρνηση -είχαμε μόλις υπογράψει το πρώτο μνημόνιο- και είπε: «Εγώ δεν θα παρακολουθώ όλες αυτές τις ορολογίες» που τότε είχαν μπει στη ζωή μας, τα spreads, το έλλειμμα ή οτιδήποτε άλλο. «Δεν θα κοιτάζω τα μακροοικονομικά μεγέθη. Εγώ θα κοιτάζω κάτι άλλο για να δω πώς τα πάει η Ελλάδα. Θα κοιτάζω τι κάνουν οι νέοι Έλληνες». Και καταλήγει το άρθρο: «Αν τους δεις να φεύγουν, πούλα ελληνικά ομόλογα. Αν τους δεις να μένουν και κάποιους να έρχονται πίσω, ξεκίνα να αγοράζεις».

Αυτό ξεκίνησε να αντιστρέφεται τα τελευταία χρόνια. Έχουμε όλοι το εθνικό καθήκον, έχουμε όλοι την ευθύνη να το αντιστρέψουμε περαιτέρω, για να μπορέσουμε να απελευθερώσουμε το συνολικό δυναμικό της χώρας μας, στο οποίο εκ των πραγμάτων η παιδεία παίζει πάρα πολύ μεγάλο ρόλο όχι μόνο κοινωνικό, όχι μόνο οικονομικό, αλλά και σε ό,τι αφορά την ήπια ισχύ της χώρας μας.

Ακριβώς γι’ αυτόν τον λόγο, επειδή προϋπολογισμός υπηρετεί όλες αυτές τις προτεραιότητες, σας καλώ να τον υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Έχει ζητήσει τον λόγο ο κ. Κατρίνης. Σας υπενθυμίζω ότι έχετε συνολικά τρεις παρεμβάσεις.

Ορίστε, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Άκουσα με πολύ ενδιαφέρον τον Υπουργό Παιδείας. Προσπάθησε να δώσει έναν οραματικό χαρακτήρα στην τοποθέτησή του.

Για να ξεκινήσω από τα θετικά, θεωρώ θετικό ότι αναλώσατε τα τρία τέταρτα του χρόνου, κύριε Υπουργέ, στο θέμα της πρωτοβάθμιας - δευτεροβάθμιας εκπαίδευσης κι όχι όπως επικοινωνιακά προσπαθεί η ηγεσία του Υπουργείου Παιδείας να ασχολείται μόνο με το θέμα των ιδιωτικών πανεπιστημίων και της απελευθέρωσης των λειτουργίας τους.

Όμως είναι γεγονός, κύριε Υπουργέ, ότι η εκπαίδευση αναδεικνύεται στον μεγάλο ασθενή της χώρας και αυτό ήλθε η τελευταία έρευνα της PISA να το επιβεβαιώσει και να επιβεβαιώσει την αναποτελεσματικότητα του ελληνικού σχολείου που δυστυχώς συνεχίζει -και αυτό το λέω γιατί διάγετε τον πέμπτο χρόνο της παρουσίας σας στην Κυβέρνηση- να κατρακυλά στις διεθνείς κατατάξεις όσον αφορά τις βασικές δεξιότητες που πρέπει να διαθέτει ένας μαθητής που αποφοιτά από το ελληνικό δημόσιο σχολείο.

Η Ελλάδα είναι σταθερά στις τελευταίες θέσεις των δημοσίων γενικών δαπανών για την παιδεία σε σχέση με το ΑΕΠ ανάμεσα στις είκοσι επτά χώρες της Ευρωπαϊκής Ένωσης. Με βάση τα στοιχεία του προϋπολογισμού που συζητάμε τώρα, το ποσοστό αυτό είναι 2,8% -ήταν 2,9% πέρυσι-, όταν ο ευρωπαϊκός μέσος όρος είναι 5% με 5,5%. Άρα ωραία είναι όλα αυτά τα οποία αναφέρετε, αλλά πώς υλοποιούνται και πώς υποστηρίζονται με πόρους; Στις δαπάνες για υποδομές συνεχίζεται η υποχρηματοδότηση, κάτι που γίνεται ορατό από το Πρόγραμμα Δημοσίων Επενδύσεων και υπάρχει βεβαίως και ο κίνδυνος μειωμένης απορροφητικότητας και από ευρωπαϊκά κονδύλια και από πόρους του Ταμείου Ανάκαμψης.

Ενώ συμβαίνουν όλα αυτά για τις δαπάνες της δημόσιας παιδείας, την ίδια στιγμή η Ελλάδα είναι τέταρτη σε ιδιωτικές δαπάνες των νοικοκυριών για την εκπαίδευση, με ποσό που υπερβαίνει τα 3 δισεκατομμύρια ευρώ τον χρόνο. Εδώ δεν μιλάμε σε έναν ουδέτερο πολιτικά χρόνο. Μιλάμε στον πέμπτο χρόνο διακυβέρνησης του κυρίου Μητσοτάκη. Αδυνατεί να αναβαθμίσει τη διοίκηση της εκπαίδευσης, δεν έχει εφαρμόσει τον δικό της νόμο, τον ν.4823, δεν έχει επιλέξει επόπτες ποιότητας για τους οποίους η κ. Κεραμέως εδώ πανηγύριζε, δεν έχει επιλέξει περιφερειακούς διευθυντές εκπαίδευσης. Πώς θα γίνουν όλα αυτά, όταν η διοίκηση και η δομή της εκπαίδευσης αυτή τη στιγμή είναι πολύ πίσω σε σχέση με αυτά που έχετε εσείς εξαγγείλει;

Πείτε μας ένα ουσιαστικό μέτρο για την αναβάθμιση της δημόσιας υποχρεωτικής εκπαίδευσης την τελευταία πενταετία. Γιατί δεν έχετε αποκαταστήσει το ολοήμερο σχολείο καθολικά, οκτώ με δύο καθημερινά; Γιατί δεν έχετε επαναφέρει τις πέντε διδακτικές ώρες που η προηγούμενη κυβέρνηση του ΣΥΡΙΖΑ αφαίρεσε και γιατί βεβαίως δεν έχετε προχωρήσει στην πιστοποίηση της Αγγλικής γλώσσας και της Πληροφορικής Γ΄ γυμνασίου, όπως προέβλεπε νόμος των κυβερνήσεων του ΠΑΣΟΚ;

Αντί αυτού, έχουμε αναλυτικά προγράμματα και σχολικά εγχειρίδια που δυστυχώς εξυπηρετούν μια παρωχημένη λογική προετοιμασίας υποψηφίων για τριτοβάθμια εκπαίδευση, έχουμε υποβαθμισμένη τεχνική επαγγελματική εκπαίδευση -ακούω την εξαγγελία, αλλά την έχουμε ξανακούσει σ’ αυτήν εδώ την Αίθουσα, κύριε Υπουργέ- και βεβαίως έχουμε ένα σχολικό περιβάλλον που δυστυχώς καλλιεργεί ανασφάλεια με φαινόμενα σχολικής βίας και βίας ανηλίκων, με εξουθενωμένο και κακοπληρωμένο εκπαιδευτικό προσωπικό και εμείς θα επιμένουμε να σας το λέμε.

Εδώ, λοιπόν, όλη αυτή η συζήτηση απαιτεί έναν ανοικτό εθνικό θεσμικό διάλογο, κύριε Υπουργέ, όχι διάλογο όπως λέτε ότι τον κάνετε. Χρειάζεται μια ανασύσταση του Εθνικού Συμβουλίου Παιδείας και σ’ αυτό έχετε δυσανεξία. Γιατί; Έχετε δυσανεξία διότι και στην παιδεία, όπως και σε άλλους τομείς, έχετε κρυφή ατζέντα. Η κρυφή ατζέντα είναι η ανακατεύθυνση από τη δημόσια εκπαίδευση στα vouchers των μαθητών και των γονέων. Αυτή είναι η στρατηγική σας.

Αν, λοιπόν, θέλετε να πείσετε όλες τις πτέρυγες της Βουλής -και νομίζω ότι σ’ αυτό θα βρείτε ευήκοα ώτα- ξεκινήστε έναν ουσιαστικό θεσμικό διάλογο, αλλά επιτέλους δώστε και τους κατάλληλους πόρους για την παιδεία, κάτι που δυστυχώς στον Προϋπολογισμό που συζητάμε δεν αποτυπώνεται.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Έχει ζητήσει τον λόγο ο Κοινοβουλευτικός Εκπρόσωπος του ΣΥΡΙΖΑ κ. Ξανθόπουλος.

Ορίστε, κύριε συνάδελφε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, ειλικρινά με πολλή χαρά και ενδιαφέρον άκουσα την παρέμβασή σας, η οποία ξέφυγε από το τετριμμένο πλαίσιο της συζήτησης του προϋπολογισμού για την παράθεση κονδυλίων και δώσατε έναν οραματικό χαρακτήρα για το πώς θέλετε την παιδεία, πώς θέλετε τα Ελληνόπουλα, πώς βλέπετε την ελληνική κοινωνία μέσα από το πρίσμα αυτό και μου γεννήθηκαν πηγαία κάποιες ερωτήσεις.

Για την επαγγελματική εκπαίδευση -που είναι μείζον θέμα- δεσμεύσατε 140 εκατομμύρια, δηλαδή δηλώσατε ότι θα επενδύσετε 140 εκατομμύρια. Θυμίζω βεβαίως ότι η επαγγελματική εκπαίδευση ήταν το πρώτο θύμα των επιλογών σας ως κυβέρνηση και ήρθε ο ΣΥΡΙΖΑ και αποκατέστησε όλους αυτούς τους ανθρώπους που εν μια νυκτί είχατε απολύσει, αλλά αυτός ο μέσος όρος των χωρών της Ευρωπαϊκής Ένωσης από πλευράς δαπανών, το 5,5%, είναι πολύ μακριά απ’ αυτό που ακόμη κάνετε μετά από τεσσεράμισι χρόνια και νομίζω ότι αυτό είναι ένα βασικό ζήτημα το οποίο πρέπει να εξηγήσετε.

Μιλήσατε για ένα ανοιχτό σχολείο και κάνατε ένα πολύ ωραίο λογοπαίγνιο, τέρμα η αυταρέσκεια, έρχεται η περιέργεια. Αυτό το ανοιχτό σχολείο, κύριε Υπουργέ, που οραματίζεστε σήμερα έχει περί το 28%, αν θυμάμαι καλά, αναπληρωτές καθηγητές. Τι θα γίνει με αυτή την αναγκαία θεσμική παρέμβαση; Τι σκοπεύετε να κάνετε; Μπορεί αυτό το ανοιχτό σχολείο που λέγεται να ανοιχτεί στην κοινωνία, να έχει ανθρώπους οι οποίοι δεν ξέρω αν την επόμενη χρονιά θα πάνε; Τι θα κάνετε με το εθνικό απολυτήριο; Θα αποτελέσει αυτόνομη μορφωτική βαθμίδα η δευτεροβάθμια εκπαίδευση, το λύκειο, ή θα είναι όπως είναι τώρα προσανατολισμένη αμιγώς στην τριτοβάθμια εκπαίδευση;

(Στο σημείο αυτό την Προεδρική Έδρα καταλαμβάνει η Δ’ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Μιλήσατε για την PISA. Ναι, βγήκαν τα αποτελέσματα τα οποία δεν είναι ενθαρρυντικά, αλλά η PISA είναι μια μεθοδολογία, ένας τρόπος προσέγγισης του εκπαιδευτικού, του μορφωτικού φαινομένου το οποίο απέχει πολύ από τη λειτουργία του σχολείου. Βάζουμε τα παιδιά δηλαδή σε μια διαδικασία, για την οποία δεν έχουν καν προσομοίωση. Μήπως είναι άστοχο το να επικαλούμαστε τα στοιχεία της PISA ενώ δεν έχουμε προσανατολίσει την εκπαίδευση προς αυτό;

Τέλος, θα ήθελα λίγο να είστε πιο προσεκτικοί για το κρατικό μονοπώλιο, για την ανώτατη εκπαίδευση εννοώ. Κύριε Υπουργέ, η ελπίδα να μορφωθεί ένα παιδί από τη Δράμα και η ελπίδα να μορφωθεί ένα παιδί από μια αστική περιοχή της Αθήνας είναι η ίδια, όταν αυτά τα παιδιά έχουν προσανατολισμό και στόχευση σε ένα δημόσιο ανοικτό πανεπιστήμιο; Οι φραγμοί που θα βάλετε στη λειτουργία των δημόσιων πανεπιστημίων, δεν προάγουν ούτε τη μόρφωση ούτε την κινητικότητα και για την ενίσχυση του δημόσιου χαρακτήρα των πανεπιστημίων δεν ακούσαμε τίποτα.

Σας παρακαλώ κάποια στιγμή να μας δώσετε τις δέουσες διευκρινίσεις.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο στον κ. Καζαμία, να κάνω μια ανακοίνωση στο Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα επτά μαθήτριες και μαθητές και συνοδοί εκπαιδευτικοί από το 2ο Δημοτικό Σχολείο Πεύκης.

Η Βουλή σάς καλωσορίζει. Καλή πρόοδο και καλά Χριστούγεννα.

(Χειροκροτήματα απ’ όλες τις πτέρυγες της Βουλής)

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και δύο συνοδοί εκπαιδευτικοί από το 11ο Δημοτικό Σχολείο Αργυρούπολης.

Η Βουλή σάς καλωσορίζει. Έχετε τις ευχές μας για τις μέρες που έρχονται και για καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Αλέξανδρος Καζαμίας, Κοινοβουλευτικός Εκπρόσωπος της Πλεύσης Ελευθερίας, για τρία λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ πολύ, κυρία Πρόεδρε.

Κύριε Υπουργέ, τέσσερα σημεία σε όσα ακούσαμε από την ομιλία σας λίγο πριν.

Πρώτον, μιλάτε για το δημόσιο χρέος, το οποίο αποκλιμακώνεται. Το δημόσιο χρέος δεν αποκλιμακώνεται. Το δημόσιο χρέος παραμένει το ίδιο προσωρινά και έχει αυξηθεί πολύ επί των κυβερνήσεων σας. Αυτό που συμβαίνει είναι ότι λόγω κυρίως του πληθωρισμού και κατά δεύτερο λόγο εξαιτίας της ανάπτυξης το ΑΕΠ αυξάνεται, και ο λόγος του χρέους προς το ΑΕΠ είναι που αποκλιμακώνεται. Όμως το ίδιο το χρέος δεν αποκλιμακώνεται. Αυτό είναι μια βασική παράμετρος και δεν πρέπει να χρησιμοποιείτε τα στατιστικά με αυτό τον τρόπο, για να δίνετε ψευδείς εικόνες.

Επίσης, η Κυβέρνησή σας έχει γεννήσει αυτή την φοβερή στατιστική, ότι - λέει- η Ελλάδα έχει το ταχύτερα μειούμενο χρέος, είμαστε οι τελευταίοι στην Ευρώπη. Τι μας λέτε, δηλαδή; Ότι είμαστε λιγότερο τελευταίοι από ό,τι ήμασταν τελευταίοι πριν; Αυτή είναι η επιτυχία, για την οποία καμαρώνει η Κυβέρνησή σας;

Δεύτερο σημείο. Όσον αφορά τώρα τη σύγκριση που κάνατε με κράτη όπως είναι η Τσεχία και είπατε πολύ σωστά ότι η Τσεχία τώρα μας έχει ξεπεράσει στο κατά κεφαλήν εισόδημα. Είναι γεγονός εξαιτίας της κρίσης. Και μετά είπατε ότι είχαμε μεγάλες επιτυχίες στην ανάπτυξη την τελευταία πενταετία. Ποιες μεγάλες επιτυχίες; Ο μέσος όρος ανάπτυξης την τελευταία πενταετία επί κυβερνήσεων Νέας Δημοκρατίας είναι το πολύ στο 2%, είναι λίγο πιο κάτω από το 2%, γιατί υπάρχει χρονιά την οποία ποτέ δεν μετράτε, του κορωνοϊού, όπου η ανάπτυξη έπεσε στο -9. Ο μέσος όρος δεν είναι υψηλός, δεν είμαστε μια ταχέως αναπτυσσόμενη χώρα στην Ευρώπη αυτή τη στιγμή. Η ανάπτυξη φέτος θα είναι 2,2 και προβλέπεται από τους περισσότερους οργανισμούς ότι θα είναι μειωμένη του χρόνου, οπότε καλό θα είναι να προσέχουμε τι λέμε για την ανάπτυξη.

Όσον αφορά τώρα τα μεγαλεπήβολα σχέδια για το Υπουργείο Παιδείας, επειδή λέτε ότι υπάρχει μια αύξηση κονδυλίων, θέλω να σας πω ότι γίνονται συγχωνεύσεις σχολείων είναι ένα θέμα το οποίο γνωρίζετε και η Υφυπουργός σας είπε τις προάλλες ότι δεν υπάρχει μεγάλο πρόβλημα με αυτές τις συγχωνεύσεις -ήμουν στην Αίθουσα και την άκουσα- γιατί ο Παγκόσμιος Οργανισμός Υγείας λέει ότι πρέπει να περπατάμε οκτώ χιλιόμετρα την ημέρα! Τα παιδιά να περπατάνε οκτώ χιλιόμετρα την ημέρα για να πηγαίνουν στο σχολείο; Είναι σοβαρά επιχειρήματα αυτά; Είναι ένδειξη επιτυχίας στην οργάνωση του Υπουργείου Παιδείας αυτή;

Τέλος, θέλω να σας πω ότι η θέση της Ελλάδας -το είπε και προηγουμένως ο Κοινοβουλευτικός Εκπρόσωπος του ΠΑΣΟΚ- στην Ευρωπαϊκή Ένωση, όσον αφορά τις δαπάνες για τη δημόσια παιδεία, είναι πάρα πολύ χαμηλή. Μπορείτε να μας πείτε ποια είναι και γιατί είναι εκεί; Είναι κάτω από τον ευρωπαϊκό μέσο όρο αρκετά. Το 2020 ήμασταν προτελευταίοι και τώρα είμαστε πάλι στις τελευταίες θέσεις.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για τρία λεπτά.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Θα ξεκινήσω και εγώ κρατώντας τα θετικά, διότι τα σχόλια όλων εν τέλει δείχνουν ένα μεγάλο ενδιαφέρον για τον χώρο της παιδείας. Νομίζω, λοιπόν, κρατώντας αυτό, ειδικά αυτό το οποίο αναφέρατε, κύριε Κατρίνη, το ενδιαφέρον σας για την πρωτοβάθμια και τη δευτεροβάθμια, πως αυτό θα είναι μια αφορμή να σφυρηλατήσουμε συναίνεση μεταξύ μας σε όσο το δυνατόν περισσότερες μεταρρυθμιστικές πρωτοβουλίες φέρνουμε προς αυτή την κατεύθυνση. Έτσι θα ήθελα ιδανικά να το ερμηνεύσω.

Από εκεί και πέρα, τα συγκεκριμένα στοιχεία και τις συγκεκριμένες παραμέτρους τις οποίες θα φέρουμε, θα τα συζητήσουμε νομοσχέδιο με νομοσχέδιο. Προφανώς, θα υπάρξουν πράγματα στα οποία θα διαφωνήσουμε. Προφανώς, υπάρχουν πράγματα στα οποία θα συμφωνήσουμε.

Εγώ απλώς θέλω να κρατήσω κάτι το οποίο το είπατε στην αρχή, με το οποίο συμφωνώ. Δεν είναι η κύρια στρατηγική η απελευθέρωση του κρατικού μονοπωλίου. Όχι. Αλλά, από την άλλη, έχω την αίσθηση ότι κάποιοι το αποφεύγετε υπό την εξής έννοια: Είναι κάτι το οποίο πλέον έχει λυθεί σχεδόν σε όλες τις χώρες και απαντώντας σε αυτό το οποίο είπατε, κύριε Ξανθόπουλε, ειδικά στο τελευταίο, εγώ συμμερίζομαι την ανησυχία σας και είναι δόκιμη, αλλά -από την άλλη- αυτή η ανησυχία θα είχε λογική σε έναν κόσμο το 1970 με κλειστά σύνορα.

Αυτή τη στιγμή, στην πράξη, για να πετύχουμε τη μεγαλύτερη δυνατή κοινωνική κινητικότητα και να συγκεράσουμε την ισότητα με την ελευθερία, πρέπει να δούμε ποιες είναι άλλες δικλίδες -αυτό υπονοούσα και πριν- που το υπηρετούν.

Και θεωρώ ότι έχει μεγάλη αξία το εξής: Διάβαζα ένα βιβλίο χθες βράδυ και έχω την αφορμή τώρα να το αναφέρω, με την καταγωγή του άρθρου 16, η οποία είναι στο Σύνταγμα του ̓52 και στο -εντός πάρα πολλών εισαγωγικών- «Σύνταγμα» του 1968, δηλαδή της δικτατορίας. Αν δείτε τα Πρακτικά της Βουλής στο 1952 στη συντακτική συζήτηση, αναφέρεται ότι μπαίνει σε κρατικό μονοπώλιο για να μην μπορούν άνθρωποι που έχουν άλλες απόψεις, δηλαδή οι κομμουνιστές ρητά να διδάξουν στα δημόσια πανεπιστήμια.

Αυτό λέει η ιστορία αυτής της Αίθουσας και το 1968, αν δείτε τα Πρακτικά του Υπουργικού Συμβουλίου της δικτατορίας, ακούγονται φράσεις οι οποίες έχουν πάρα πολύ ενδιαφέρον, όπως «δεν πρέπει να ομιλούμεν περί του ανοίγματος της ανώτατης εκπαιδεύσεως προς τους ιδιώτας, Γεώργιος Παπαδόπουλος».

Η καταγωγή ήταν αυτή, στην πορεία έγινε τοτέμ για άλλους λόγους, η καταγωγή δεν λέει κάτι. Η καταγωγή δεν σημαίνει πεπρωμένο, αλλά το σκοτεινό τους παρελθόν. Νομίζω μας επιτρέπει να φωτίσουμε ορισμένες πτυχές αυτής της υπόθεσης λίγο διαφορετικά και να δούμε κάποια πράγματα όλοι μαζί λίγο πιο ανοιχτά. Το θέμα αυτό έχει λυθεί παντού.

Η συζήτηση αυτή νομίζω μεταξύ μας -είδαμε και στην Κύπρο τι συζητάγαμε τις προηγούμενες μέρες- πρέπει να είναι περισσότερο στο πώς θα συμφωνήσουμε σε κάποια κριτήρια ποιότητας κοινά αποδεκτά για το τι είναι και τι δεν είναι πανεπιστήμιο. Εκεί πρέπει να πάμε, γιατί αλλιώς υπάρχει και μια υποκριτική διάσταση σε σχέση με το ότι αποδεχόμαστε κάτι στην πρωτοβάθμια και τη δευτεροβάθμια εκπαίδευση και δεν το αποδεχόμαστε στην τριτοβάθμια. Ο λόγος που ξεκινήσαμε να μη το αποδεχόμαστε στην τριτοβάθμια ήταν αυτός. Αυτή ήταν η αρχική καταγωγή. Στην πορεία υπεισήλθαν αυτά τα επιχειρήματα, αλλά είχαν νόημα σε έναν κόσμο κλειστών συνόρων.

Αυτή τη στιγμή, για να απαντήσω και σε ένα τελικό σχόλιο, κρυφή ατζέντα δεν υπάρχει. Δεν υπάρχει κερκόπορτα γιατί δεν υπάρχουν τείχη, είναι όλα ευδιάκριτα. Αυτό το οποίο θέλουμε να κάνουμε είναι σαφές και εγώ θα πω σε όλους πως σας θέλουμε μαζί μας και θα κάνουμε ό,τι χρειαστεί για να μπορέσουμε να πετύχουμε τη μεγαλύτερη δυνατή συναίνεση σε αυτό.

**ΘΕΟΦΙΛΟΣ ΞΑΝΘΟΠΟΥΛΟΣ:** Με την άδειά σας μπορώ, κυρία Πρόεδρε;

**ΠΡΟΕΔΡΕΥΟΥΣΑ (Όλγα Γεροβασίλη):** Οι Κοινοβουλευτικοί Εκπρόσωποι δικαιούνται τρεις παρεμβάσεις σε όλη τη διάρκεια της ημέρας. Δηλαδή, αν πάρετε τον λόγο, κύριε Ξανθόπουλε, τώρα μέχρι το βράδυ άλλο ένα τρίλεπτο θα έχετε. Αν πάρετε τον λόγο έστω και για ένα λεπτό θα έχετε εξαντλήσει τη δεύτερή σας παρέμβαση. Επιλέγετε εσείς.

**ΘΕΟΦΙΛΟΣ ΞΑΝΘΟΠΟΥΛΟΣ:** Θα το κάνω.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία. Παίρνετε το δεύτερο τρίλεπτό σας.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, μου θυμίσατε το βιβλικό «αι μεν χείρες Ησαύ, η δε φωνή Ιακώβ». Εάν, δε, δεν σας έβλεπα θα έλεγα ότι μιλάει ο κ. Βορίδης.

Το 1974 υπήρξε μία τομή στη χώρα. Η χώρα μπήκε σε μια κανονικότητα και απολαμβάνει την πληρέστερη Δημοκρατία που γνώρισε ο τόπος. Το να μου κάνετε αναγωγές στο Σύνταγμα του 1952 και του 1968 για να φωτίσετε τη γενεσιουργό αιτία κατά τη γνώμη μου ήταν άστοχο διότι το 1974 έχουμε πλέον μια νέα σύμβαση, ένα νέο μεταπολιτευτικό συμβόλαιο για την πολιτική ζωή της χώρας. Πρώτον αυτό.

Δεύτερον, στα ζητήματα αρχής από την Αριστερά που είναι το δημόσιο πανεπιστήμιο, δεν νομίζω ότι μπορούμε από τώρα να κάνουμε μία συζήτηση -τουλάχιστον στο πλαίσιο του προϋπολογισμού- για το ότι άνοιξαν τα πάντα και εμείς είμαστε τελευταίοι στην Ευρώπη. Αυτά είναι ζητήματα αρχής σε σχέση με το δημόσιο πανεπιστήμιο. Θα δούμε τι θα φέρετε και εκεί πια θα αναπτύξουμε όλη μας την επιχειρηματολογία.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Ιωάννης Γιώργος, Βουλευτής της Νέας Δημοκρατίας.

**ΙΩΑΝΝΗΣ ΓΙΩΡΓΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, συζητάμε αυτές τις μέρες την κορυφαία διαδικασία που λαμβάνει χώρα ετησίως αυτή την εποχή στο ελληνικό Κοινοβούλιο, αυτή της ψήφισης του προϋπολογισμού της χώρας, μια συζήτηση που γίνεται σε μια άλλη Ελλάδα από αυτή του 2019, μια Ελλάδα που δεν μας πληγώνει πια, που βλέπει στα μάτια τους υπόλοιπους Ευρωπαίους που αναζητεί και βρίσκει λύσεις για να ξεριζώσει τις αιτίες που μας οδήγησαν στα δύσκολα του 2010. Μια Ελλάδα που μπορεί να αλλάξει τα κακώς κείμενα δείχνοντας ως παράδειγμα ορθής λειτουργίας ενός σύγχρονου κράτους τη λειτουργία του gov.gr, μιας επανάστασης που μας ανέδειξε σε όλη την Ευρώπη. Μια Ελλάδα που αποφάσισε να αφήσει πίσω της τον κακό της εαυτό αντιλαμβανόμενη ότι η εκτεταμένη φοροδιαφυγή είναι έντονη αντικοινωνική συμπεριφορά, πως η κλοπή φόρων στερεί από τους πολλούς την καλή παροχή υπηρεσίας σε υγεία, παιδεία, πολιτισμό και μια διαβίωση που τους αξίζει και πως δεν γίνεται το 47% των ελεύθερων επαγγελματιών να δηλώνει μέχρι 1.000 ευρώ, ενώ ένα ακόμη 27% από 1.000 έως 3.000 ευρώ ετησίως. Γνωρίζουμε ότι οι μικρομεσαίοι είναι η καρδιά της οικονομίας. Γνωρίζουμε, όμως επίσης, πως οι συνεπείς και έντιμοι επιχειρηματίες που δραστηριοποιούνται σε κάθε τομέα της οικονομικής και κοινωνικής ζωής του τόπου ζητούν φορολογική δικαιοσύνη.

Κυρίες και κύριοι συνάδελφοι, εάν το 2019 μας έλεγε κάποιος ότι το 2023 η χώρα μας θα αποκτούσε επενδυτική βαθμίδα από μια σειρά διεθνών οίκων αξιολόγησης, θα σημείωνε τον τρίτο υψηλότερο ρυθμό ανάπτυξης 2,4% στην Ευρώπη, θα κατέγραφε μείωση της ανεργίας -αναμένεται να μειωθεί σε 11,2% από 12,4%- θα πετύχαινε ένα πρωτογενές πλεόνασμα που θα ξεπερνούσε τις προβλέψεις του μεσοπρόθεσμου προγράμματος και ότι θα πετύχαινε να μειώσει το δημόσιο χρέος ως προς το ποσοστό του ΑΕΠ που πέτυχε, σίγουρα αυτό που θα εισέπραττε θα ήταν το λιγότερο κάποιο ειρωνικό μειδίαμα. Όμως, η ουσία είναι ότι όχι μόνο τα καταφέραμε αλλά όλες αυτές οι θετικές εξελίξεις συμπυκνώνονται στο ότι χωρίς να αυξηθούν οι φόροι, σημειώθηκε αύξηση των εσόδων κατά ένα ακόμη 9,1%. Η ελληνική οικονομία, λοιπόν, έχει αποδειχθεί ιδιαίτερα ανθεκτική τα τελευταία χρόνια παρά τις αλλεπάλληλες κρίσεις ξεπερνώντας πολλές φορές τις προβλέψεις.

Τι να πρωτοθυμηθεί κανείς; Την μεγάλη υγειονομική κρίση του COVID που για τρία περίπου χρόνια ταλαιπώρησε την παγκόσμια κοινότητα; Τους δύο πολέμους που επιδείνωσαν την ήδη επιβαρυμένη οικονομική κατάσταση όλων των χωρών του κόσμου; Την εισαγόμενη ακρίβεια και τον πληθωρισμό που με την άνοδο των επιτοκίων εκτροχίασαν το σύνολο των οικογενειακών νοικοκυριών σε πανίσχυρες οικονομίες, όπως της Γερμανίας και των υπόλοιπων ευρωπαϊκών χωρών; Τις φυσικές καταστροφές που την τελευταία πενταετία έφεραν σε δυσχερή θέση την πατρίδα μας αλλά και όλους τους επαγγελματίες δοκιμάζοντας τις αντοχές των υποδομών μας;

Η κλιματική κρίση είναι εδώ και πλέον θα πρέπει να επαναπροσδιορίσουμε τη στάση μας απέναντί της. Όμως, παρά τις δυσκολίες και τα προβλήματα που συνεχώς αναφύονται, βασική επιδίωξη της Κυβέρνησης και για το 2024 είναι η άσκηση μιας αναπτυξιακής και παράλληλα ουσιαστικής κοινωνικής πολιτικής με αυξήσεις στους μισθούς των δημοσίων υπαλλήλων, με άρση του παγώματος των τριετιών στους μισθωτούς, με αύξηση του αφορολόγητου για τις οικογένειες με παιδιά, με αύξηση κατά 8% του ελάχιστου εγγυημένου εισοδήματος από το Δεκέμβριο του 2023 αλλά και με μια νέα αύξηση κατά 3% των συντάξεων από την 1-1-2024.

Το 2024, λοιπόν, θα προχωρήσουμε με τη βασική συνταγή. Θα επιδιώξουμε, δηλαδή, να συνδυάσουμε τη δημοσιονομική σταθερότητα με τις αναπτυξιακές πολιτικές και την κοινωνική ευαισθησία στην πράξη. Ο προϋπολογισμός προβλέπει υψηλότερους ρυθμούς ανάπτυξης σε σχέση με τη φετινή χρονιά, χαμηλότερο πληθωρισμό, ακόμη μεγαλύτερη μείωση του δημόσιου χρέους και πιο υψηλά ποσοστά απασχόλησης. Βεβαίως, όλα αυτά θα πρέπει να επιτευχθούν μένοντας απολύτως προσηλωμένοι στον στόχο για ακόμη υψηλότερο πρωτογενές πλεόνασμα σε σχέση με φέτος, της τάξης του 2,1%.

Στην επίτευξη του στόχου μας καθοριστικό ρόλο θα παίξουν οι επενδύσεις που φέτος είχαν μια αύξηση της τάξης του 7,1%, ενώ το 2024 προβλέπεται στο σχέδιο του προϋπολογισμού για αύξηση κατά 15,1%. Αυτό θα επιτευχθεί με έναν συνδυασμό ιδιωτικών και δημόσιων επενδύσεων από το ΕΣΠΑ και το Ταμείο Ανάκαμψης. Πέραν των προαναφερόμενων όμως βλέπω με ιδιαίτερη ευαισθησία τη στήριξη της ελληνικής κοινωνίας και οικογένειας. Η μονιμοποίηση μειωμένου συντελεστή ΦΠΑ σε μεταφορές, γυμναστήρια, σχολές χορού, κινηματογράφους και αγαθά σχετιζόμενα με τη δημόσια υγεία -305 εκατομμύρια περίπου το κόστος τους- η μείωση κατά 10% του ΕΝΦΙΑ στις ασφαλιζόμενες για σεισμό, πλημμύρες και πυρκαγιά κατοικίες -26 εκατομμύρια ευρώ το κόστος για το 2024- η αύξηση του αφορολόγητου για οικογένειες με παιδιά -135 εκατομμύρια ευρώ- η κατάργηση της παρακράτησης 30% στους εργαζόμενους συνταξιούχους αλλά και άλλες ευεργετικές μειώσεις και καταργήσεις φόρων διαμορφώνουν ένα πλαίσιο στήριξης του οικογενειακού εισοδήματος, ελαφρύνοντας τα βάρη της εισαγόμενης ακρίβειας.

Τέλος, η μείωση της φοροδιαφυγής από την μία και η σημαντική αύξηση των δαπανών για την υγεία κατά 481 εκατομμύρια ευρώ και την παιδεία κατά 255 εκατομμύρια ευρώ, θα επιφέρουν μια ισορροπία στη δοκιμαζόμενη από τις διεθνείς, δυσμενείς συγκυρίες οικονομία της χώρας. Εδώ δεν θα πρέπει να ξεχάσουμε τη μείωση που επέφερε η προηγούμενη κυβέρνηση σε πάνω από πενήντα φόρους κατά την προηγούμενη τετραετία, παραδείγματος χάριν τη μείωση του ΕΝΦΙΑ, των φόρων των επιχειρήσεων, την προκαταβολή του φόρου αλλά και την κατάργηση της εισφοράς αλληλεγγύης και άλλες.

Κυρίες και κύριοι συνάδελφοι, ως Βουλευτής προερχόμενος από την αυτοδιοίκηση με μακρά θητεία τριάντα χρόνων περίπου, δεν μπορώ να μην κάνω μια μικρή αναφορά στη συνεισφορά της Κυβέρνησης στην ομαλή λειτουργία του θεμελιώδους αυτού θεσμού του ελληνικού κράτους. Νομοθετώντας ορθά και προς όφελος των πολιτών επανέφερε την κανονικότητα ως προς τη λειτουργία του στηρίζοντας μάλιστα οικονομικά ακόμη περισσότερο τους μικρούς δήμους της ελληνικής επαρχίας λαμβάνοντας υπόψιν στην κατανομή των ΚΑΠ κριτήρια που μέχρι χθες δεν υπήρχαν καν σαν σκέψη δίνοντας οικονομική ανάσα στην ξεχασμένη ορεινή και νησιωτική Ελλάδα. Στο πληθυσμιακό κριτήριο προστέθηκαν αυτό της γεωγραφικής έκτασης του ενός δήμου, της ορεινότητας, της νησιωτικότητας, του αριθμού των οικισμών, των δημοτικών κοινοτήτων και άλλα. Ένα μικρό παράδειγμα η αύξηση του προϋπολογισμού για τη Χαλκιδική ολόκληρη από 15.229.000 σε 20.910.000, ένα ποσοστό της τάξεως του 37%.

Και μιας και αναφέρθηκα στη Χαλκιδική, θα κλείσω με αυτή. Ο νομός μας στηρίζεται οικονομικά σε δύο πυλώνες ανάπτυξης, αυτούς του τουρισμού και του πρωτογενούς τομέα. Η συνεισφορά του καθενός εκ των δύο στο ΑΕΠ του νομού εξαρτάται κάθε φορά κυρίως από τις κλιματολογικές συνθήκες -για τον πρωτογενή τομέα προφανώς- και τις διεθνείς συγκυρίες για τον τουρισμό. Και οι δύο συμμετέχουν ετησίως με ποσοστά 33%-37% ανάλογα με τη χρονιά. Η περσινή χρονιά ήταν εξαιρετική για τον τομέα του τουρισμού αλλά και εξαιρετικά κακή για την πρωτογενή παραγωγή. Η πράσινη ελιά πήγε κάκιστα: πτώση λόγω ακαρπίας πάνω από 90%. Οι αγρότες της Χαλκιδικής προσδοκούν στη στήριξη της πολιτείας για να μπορέσουν να συνεχίσουν στο μέλλον την καλλιέργεια της πράσινης ελιάς. Ευελπιστώ ότι θα εισακουστούν οι λογικές φωνές μιας και θα υπάρξουν οι ανάλογες κινήσεις στήριξης από την πολιτεία.

Κυρίες και κύριοι συνάδελφοι, σε αυτό τον μαραθώνιο αντοχής της ελληνικής οικονομίας θα πρέπει όλοι να είμαστε ενωμένοι και προσηλωμένοι, ώστε ο στόχος της ανάπτυξης και της ευημερίας της πατρίδας να είναι εφικτός. Ας αποτελέσουμε παράδειγμα συνεργασίας και σύμπνοιας στηρίζοντας με όλες τις δυνάμεις μας τους Έλληνες πολίτες. Σας καλώ να υπερψηφίσουμε όλοι μαζί τον προϋπολογισμό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια είναι η κ. Ραλλία Χρηστίδου Βουλευτής του ΣΥΡΙΖΑ - Προοδευτική Συμμαχία.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, ο προϋπολογισμός του 2024, η κορυφαία κοινοβουλευτική διαδικασία, είναι μια πάρα πολύ καλή ευκαιρία για τον απολογισμό της κυβερνητικής δράσης, για τα έργα και τις ημέρες της Νέας Δημοκρατίας που θεωρούμε ότι έχουν οδηγήσει σε έναν προϋπολογισμό ακρίβειας, εισοδηματικής συρρίκνωσης, φοροεπιδρομής και κοινωνικής ανασφάλειας.

Οι αριθμοί –ξέρετε- πάντοτε είναι αποκαλυπτικοί. Και ρωτάμε: Αυξήθηκαν επτά δισεκατομμύρια ευρώ τα έσοδα από τον ΦΠΑ την τελευταία διετία, ναι ή όχι; Η απάντηση είναι «ναι», εκτοξεύτηκαν ποσοστιαία κατά 40%. Οι φόροι και οι εισφορές ανήλθαν στο 43% του ΑΕΠ, ναι ή όχι; Η απάντηση είναι «ναι». Έγιναν εβδομήντα πέντε χιλιάδες πλειστηριασμοί την τελευταία διετία, ναι ή όχι; Η απάντηση είναι «ναι». Και μέχρι το 2026 αναμένεται να γίνουν ακόμη διακόσιες πενήντα χιλιάδες πλειστηριασμοί. Αυξήθηκε κατά 20 δισεκατομμύρια το ιδιωτικό χρέος, από το 2019 μέχρι και σήμερα; Ναι ή όχι; Η απάντηση είναι «ναι». Αυξήθηκε το δημόσιο χρέος κατά 50 δισεκατομμύρια ευρώ; Ναι ή όχι; Η απάντηση είναι «ναι», με τη χώρα να κρατάει τα πρωτεία χρέους στην Ευρωπαϊκή Ένωση, αφού ξεπερνάει το 166% του ΑΕΠ.

Ξεπέρασε ο πληθωρισμός το 10%, ναι ή όχι; Η απάντηση είναι «ναι», κυρίες και κύριοι συνάδελφοι. Τον περασμένο Οκτώβριο αναδειχθήκαμε πρωταθλητές, πανευρωπαϊκά, με 10,3% πληθωρισμό και την ακριβότερη ενέργεια. Εκτοξεύτηκαν τα υπερκέρδη των τραπεζών, των εταιρειών ενέργειας και των διυλιστηρίων κατά 300%, δηλαδή 10,5 δισεκατομμύρια ευρώ; Ναι ή όχι; Η απάντηση είναι ξεκάθαρα «ναι». Ξεπεράσαμε ή δεν ξεπεράσαμε το ένα εκατομμύριο ανέργους; Η απάντηση είναι «ναι», τους ξεπεράσαμε.

Ο ΟΑΕΔ καταγράφει ένα εκατομμύριο τριάντα χιλιάδες ανέργους και ταυτόχρονα, τον χαμηλότερο μισθό στην Ευρωζώνη. Βέβαια, την πραγματική κατάσταση τη δείχνουν οι μαύρες τρύπες εκατομμυρίων: Μισό δισεκατομμύριο ευρώ στη ΔΥΠΑ -πρώην ΟΑΕΔ. Και έχουμε αφωνία εκ μέρους της Κυβέρνησης. Κανείς δεν ξέρει, κανείς δεν είδε, μόνο οι εργαζόμενοι που καταγγέλλουν. Κανείς δεν έχει απαντήσει τίποτα. Η Κυβέρνηση, δε, κουβέντα, σιωπή, για τις καταγγελίες περί αναντιστοιχίας 711 εκατομμυρίων ευρώ.

Κατά τα λοιπά, βέβαια, θα μου πείτε, οικονομικά σκάνδαλα, υποκλοπές, άλωση του κρατικού μηχανισμού από γαλάζιους ημέτερους, αδιαφανείς διαδικασίες στη διαχείριση δημόσιου πλούτου, ανεξέλεγκτη φοροδιαφυγή, λαθρεμπόριο καυσίμων, χειραγώγηση και έλεγχος των ανεξάρτητων αρχών, φίμωση των μέσων μαζικής ενημέρωσης, υποβάθμιση του Κοινοβουλίου. Εντάξει, δεν τρέχει κάτι. Πήρατε 41%.

Και με το υπόλοιπο 59% τι γίνεται, κυρίες και κύριοι συνάδελφοι; Σήμερα, σε συνθήκες ασφυκτικής οικονομικής πίεσης, ο προϋπολογισμός του 2024 θεωρούμε ότι δεν περιλαμβάνει ουσιαστικά μέτρα αντιμετώπισης της ακρίβειας των υπερχρεωμένων νοικοκυριών και των υπερχρεωμένων επιχειρήσεων, διότι ουσιαστικό μέτρο θα ήταν η άμεση κατάργηση της προκαταβολής φόρου εισοδήματος στις επιχειρήσεις, για να τονωθεί η ρευστότητα και η οικονομία και να καταπολεμηθεί η φοροδιαφυγή.

Ουσιαστικό μέτρο θα ήταν να έμπαινε αφορολόγητο 10.000 για όλους. Ουσιαστικό μέτρο θα ήταν να υπήρχε ακατάσχετος επαγγελματικός λογαριασμός για τις επιχειρήσεις. Ουσιαστικό μέτρο θα ήταν η ενιαία προοδευτική φορολόγηση φυσικών προσώπων, ανεξαρτήτως της πηγής εισοδήματος. Ουσιαστικό μέτρο θα ήταν ένας προοδευτικός συντελεστής και για τις επιχειρήσεις, ώστε να μπορούν να ελαφρυνθούν οι μικρότερες.

Και αντί γι’ αυτό, επιδίδεστε σε μια οριζόντια και άδικη -και τιμωρητική θα πω- φοροεπιδρομή. Και τα ερωτήματα είναι πάρα πολύ απλά: Θεωρείτε ότι παρέχει ο προϋπολογισμός ουσιαστικά μέτρα ενίσχυσης, ας πούμε στους μισθούς και στις συντάξεις; Ναι ή όχι; Η απάντηση από εμάς είναι «φυσικά και όχι». Εκτός και αν η Κυβέρνηση θεωρεί ότι οι αυξήσεις του 3% στις συντάξεις, οι πενιχρές ονομαστικές αυξήσεις στους μισθούς και τα όσα δίνετε στο ελάχιστο εγγυημένο εισόδημα και στα αναπηρικά επιδόματα μπορούν να αντέξουν τα όσα υφίσταται η κοινωνία από την ακρίβεια, την αύξηση φόρου εισοδήματος κατά 960 εκατομμύρια, την αύξηση φόρων κατά 8% και τον πληθωρισμό στα ύψη.

Λαμβάνονται –θεωρείτε- μέτρα –ειλικρινά;- για τη στεγαστική κρίση; Ναι ή όχι; Εμείς λέμε ότι «όχι». Σε μια κοινωνία που πλήττεται και το 85% των ηλικιών δεκαοκτώ με είκοσι εννέα εξακολουθεί να ζει με τους γονείς του και να παραμένουμε πρώτοι στα έξοδα στέγασης και τα νοικοκυριά να δαπανούν το 40% του εισοδήματός τους και το πρόγραμμα «Σπίτι μου» να ολοκληρώνεται λόγω δημοσιονομικής στενότητας, ε, δεν πιστεύουμε εμείς ότι κάνετε ουσιαστικά βήματα για τη λύση του προβλήματος της στεγαστικής κρίσης.

Λαμβάνετε μέριμνα για τη δημόσια υγεία ή την παιδεία; Η απάντηση για εμάς είναι «όχι». Σε μια κοινωνία καθημαγμένη από την πανδημική κρίση, με διαλυμένο το ΕΣΥ, με τις δαπάνες για την υγεία να φθάνουν μόλις το 6,7 του ΑΕΠ ενώ στην Ευρωζώνη ο ελάχιστος μέσος όρος είναι 8,2. Τα ίδια γίνονται και με την παιδεία, με τον προϋπολογισμό οριακά να φτάνει στο 3%. Θωρακίζεται η χώρα στις μεγάλες καταστροφές; Ναι ή όχι; Εμείς λέμε ότι δεν θωρακίζεται η χώρα, κυρίες και κύριοι συνάδελφοι. Ο κρατικός μηχανισμός ήταν και παραμένει πλήρως ανοχύρωτος.

Στον προϋπολογισμό του 2024 προβλέπεται η ένταξη επτακοσίων δεκαοκτώ έργων, υποέργων, συνολικού προϋπολογισμού 20,7 δισεκατομμυρίων ευρώ. Μάλιστα. Πώς θα γίνει, όμως, αυτό όταν στην απορρόφηση κονδυλίων η αρχική σας πρόβλεψη ήταν 3,66 δισεκατομμύρια και τελικά απορροφήθηκε λιγότερο από το μισό της αρχικής σας πρόβλεψης;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού).

Κλείνω, κυρία Πρόεδρε.

Κοιτάξτε, ο ΣΥΡΙΖΑ - Προοδευτική Συμμαχία θεωρούμε ότι παραμένει σταθερά προσηλωμένος στην στήριξη της κοινωνίας, στη στήριξη της κοινωνικής ευημερίας, στην κοινωνικά δίκαιη φορολόγηση και στις μεγάλες παρεμβάσεις για την αντιμετώπιση των πολλαπλών κρίσεων της εποχής μας.

Επειδή ο εισηγητής της κυβερνητικής πλειοψηφίας, προσκολλημένος σε αυτήν την εμμονική στάση -την οποία τηρούν πάρα πολλοί από τη Νέα Δημοκρατία και αυτό είναι πραγματικά λυπηρό και θλιβερό-, μάς κάλεσε να ζητήσουμε συγγνώμη και πράγματι δεν ξέρω τι είναι αυτό που σας δίνει το δικαίωμα να θεωρείτε ότι η έκφραση της αντίθετης άποψης, της άποψης που δεν είναι σύμφωνη με τη δική σας, δεν μπορεί να εκφράζεται, ακόμα και σε αυτή την Αίθουσα, ακόμα και στην πηγή της λαϊκής κυριαρχίας όπως είναι το Κοινοβούλιο.

Αφού, λοιπόν, μάς ζητάτε να ζητήσουμε συγγνώμη, θα ζητήσουμε συγγνώμη. Να ζητήσουμε συγγνώμη που σας αφήσαμε γεμάτα ταμεία, συγγνώμη που χάσαμε τις εκλογές δύο συνεχόμενες φορές και δεν έχετε το άλλοθι της προηγούμενης κυβέρνησης που –δήθεν- σας άφησε καμένη γη. Μας συγχωρείτε, συγγνώμη, που παραιτήθηκε ο Αλέξης Τσίπρας. Συγγνώμη που οι πολίτες επέλεξαν για πρόεδρο έναν νέο, πετυχημένο, αεικίνητο επαγγελματία και άνθρωπο προερχόμενο από την κοινωνία -και μόνον από την κοινωνία. Συγγνώμη που ο ΣΥΡΙΖΑ - Προοδευτική Συμμαχία που ξέρατε και που σας βόλευε, δεν υπάρχει πια. Συγγνώμη που έχουμε επιλέξει έναν δρόμο δίπλα στην κοινωνία, χωρίς ταμπού, χωρίς δογματισμούς, χωρίς στερεότυπα, χωρίς δεσμεύσεις και εξαρτήσεις.

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλούσα, κυρία συνάδελφε, να ολοκληρώσετε.

**ΡΑΛΛΙΑ ΧΡΗΣΤΙΔΟΥ:** Κλείνω, κυρία Πρόεδρε.

Ξέρετε, κύριοι συνάδελφοι, έρχεται κάποια στιγμή στη ζωή των ανθρώπων που λες είτε το μεγάλο «ναι» είτε το μεγάλο «όχι». «Συγγνώμη» που όσοι χτίζουμε τον ΣΥΡΙΖΑ - Προοδευτική Συμμαχία του σήμερα και του αύριο, οραματιζόμενοι μια καλύτερη Ελλάδα, αυτό το «όχι» το έχουμε πει πολλές φορές στο παρελθόν. Το ξαναείπαμε και θα το ξαναπούμε, όσες φορές κι αν χρειαστεί.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλούσα όλους τους συναδέλφους να τηρούν τον χρόνο. Αντιλαμβανόμαστε όλοι ότι δεν είναι ευχάριστες οι διακοπές από το Προεδρείο, αλλά θα πρέπει να τρέξει η διαδικασία με τους καλύτερους όρους για όλους.

Καλείται στο Βήμα η επόμενη ομιλήτρια, η κ. Μαρία Αντωνίου, Βουλευτής της Νέας Δημοκρατίας.

**ΜΑΡΙΑ ΑΝΤΩΝΙΟΥ:** Ευχαριστώ πάρα πολύ, κυρία Πρόεδρε.

Πριν ξεκινήσω την τοποθέτηση, να πω στη συνάδελφο που μόλις κατέβηκε ότι θα πρέπει από αυτό το Βήμα να σκεφτόμαστε ότι, όταν λέμε ψέματα στον ελληνικό λαό, έχουμε τα αποτελέσματα που έχουμε στις εκλογές. Όταν, λοιπόν, μιλάτε για πλειστηριασμούς, καλύτερα να ρωτήσετε τον παλιό σας συνάδελφο τον κ. Λαφαζάνη.

**ΡΑΛΛΙΑ ΧΡΗΣΤΙΔΟΥ:** Δεν επιτρέπεται από τον Κανονισμό της Βουλής να απευθύνεστε προς το Σώμα ονομαστικά.

**ΜΑΡΙΑ ΑΝΤΩΝΙΟΥ:** Κυρίες και κύριοι συνάδελφοι, κύριοι Υπουργοί, συζητάμε σήμερα την κύρωση του κρατικού προϋπολογισμού για το 2024, ο πρώτος προϋπολογισμός της νέας τετραετίας της Νέας Δημοκρατίας και του Κυριάκου Μητσοτάκη που αποτελεί τη σταθερή βάση για την αναπτυξιακή πορεία της πατρίδας μας, όπως άλλωστε δεσμευτήκαμε και προεκλογικά στον ελληνικό λαό.

Αυτή, όμως, δεν είναι η μοναδική πρωτιά που έχει αυτός ο προϋπολογισμός. Η δεύτερη πρωτιά και μάλλον πιο σημαντική είναι ότι είναι ο πρώτος προϋπολογισμός, μετά από δεκατέσσερα χρόνια, που καταρτίστηκε και κατατέθηκε προς ψήφιση με τη χώρα μας να έχει ανακτήσει την επενδυτική βαθμίδα, με τη χώρα μας να μην είναι πλέον αποδιοπομπαίος τράγος και στα σκουπίδια της ιστορίας, αλλά μια διαρκώς αναπτυσσόμενη οικονομία στον σκληρό πυρήνα της Ευρωπαϊκής Ένωσης.

Και ξέρετε καλά ότι η συγκεκριμένη επιτυχία, ασφαλώς, δεν είναι ένα φυσικό φαινόμενο. Από την αλήστου μνήμη εποχή των capital control, άλλωστε, δεν έχουν περάσει και πολλά χρόνια. Η ανάκτηση της επενδυτικής βαθμίδας είναι μια επιτυχία που αντανακλά τις προσπάθειες όλου του ελληνικού λαού, αλλά και τη συνεπή και αποτελεσματική πολιτική της Κυβέρνησης της Νέας Δημοκρατίας και του Κυριάκου Μητσοτάκη.

Κυρίες και κύριοι συνάδελφοι, ο προϋπολογισμός του 2024 έρχεται να κλείσει το βαθύ τραύμα που υπέστη η εθνική οικονομία από τη μακρά και επίμονη δημοσιονομική κρίση. Μετά από πολλά χρόνια οικονομικής και κοινωνικής καταιγίδας, η πατρίδα μας σήμερα έχει τον τρίτο υψηλότερο ρυθμό ανάπτυξης στην Ευρωπαϊκή Ένωση. Ρεκόρ άμεσων επενδύσεων, ρεκόρ εξαγωγών. Η ανεργία έχει μειωθεί στα προ κρίσης επίπεδα. Το πρωτογενές πλεόνασμα ξεπέρασε τις προβλέψεις του μεσοπρόθεσμου.

Κατατέθηκε, λοιπόν, προς ψήφιση ένας προϋπολογισμός που περιλαμβάνει αυξήσεις στους μισθούς των δημοσίων υπαλλήλων, τις πρώτες μετά το 2010, επαναφέρει τις παγωμένες από το 2012 τριετίες των μισθωτών και στη θέση των εκτάκτων υποστηρικτικών μέτρων έρχονται μόνιμες ελαφρύνσεις στους φόρους που αγγίζουν το 1,6 δισεκατομμύρια ευρώ ως αντίβαρο στον πληθωρισμό.

Κυρίες και κύριοι συνάδελφοι, στον προϋπολογισμό του 2024 αποτυπώνεται η βασική στρατηγική γραμμή της Κυβέρνησης: δημοσιονομική σταθερότητα με την κοινωνική ευαισθησία. Πρόκειται, λοιπόν, για έναν προϋπολογισμό με μόνιμες παρεμβάσεις ενίσχυσης του εισοδήματος ύψους 1,6 δισεκατομμύρια, έναν προϋπολογισμό που αποδεικνύει έμπρακτα ότι η αναπτυξιακή πολιτική μπορεί να συμβαδίζει με την κοινωνική πολιτική με αυξήσεις στους μισθούς, με άρση του παγώματος των τριετιών, με αύξηση του αφορολόγητου σε οικογένειες με παιδιά, με αύξηση 8% του ελάχιστου εγγυημένου εισοδήματος από τον Δεκέμβριο του 2023, με αύξηση 3% επιπλέον των συντάξεων από 1-1-2024.

Την ίδια ώρα, λοιπόν, οι συνάδελφοι της Αξιωματικής Αντιπολίτευσης μας κατηγορούν ότι ο προϋπολογισμός του 2024 δεν δίνει λύση στην ακρίβεια και δεν παρέχει ουσιαστικά μέτρα ενίσχυσης μισθών και συντάξεων. Δεν είναι αυξήσεις αυτές που θα δουν οι δημόσιοι υπάλληλοι και οι συνταξιούχοι από 1-1-2024; Οι αυξήσεις στους μισθούς στον ιδιωτικό τομέα; Η αύξηση του κατώτατου μισθού; Οι αυξήσεις στους συνταξιούχους;

Και τι άλλο μας λέει, κύριοι συνάδελφοι, η Αξιωματική Αντιπολίτευση; Μας λέει ότι η Κυβέρνηση αδυνατεί να αντιμετωπίσει την ακρίβεια. Όπως έχει επισημάνει ο ίδιος ο Πρωθυπουργός, έχουμε απόλυτη επίγνωση ότι η ακρίβεια είναι ένα πολύ μεγάλο πρόβλημα και σαφώς δεν ήρθα σήμερα εδώ μπροστά σας να ισχυριστώ ότι όλα είναι καλά, γιατί όντως δεν είναι.

Είμαστε όμως αποφασισμένοι να στηρίξουμε το εισόδημα των πολιτών. Να κάνουμε εξαντλητικά τους ελέγχους. Να επιβάλουμε σκληρά πρόστιμα όσο μεγάλες κι αν είναι οι εταιρείες που θα χρειαστεί να τα καταβάλουν και να ασκήσουμε πιέσεις για μείωση τιμών. Σε μια ευνομούμενη πολιτεία δεν θα επιτρέψουμε φαινόμενα εκμετάλλευσης συγκυριών, ώστε κάποιοι να αυξάνουν αδικαιολόγητα τις τιμές. Και όλα αυτά τα βλέπετε να συμβαίνουν.

Εν όψει των εορτών, μάλιστα, 2,3 εκατομμύρια συμπολίτες μας, φτωχά νοικοκυριά με παιδιά, δικαιούχοι του ελάχιστου εγγυημένου εισοδήματος, χαμηλοσυνταξιούχοι, άτομα με αναπηρία θα λάβουν και πάλι έκτακτες ενισχύσεις, που ξεπερνούν τα 350 εκατομμύρια ευρώ.

Οι συνάδελφοι από το ΠΑΣΟΚ επιχειρηματολογούν ότι ο προϋπολογισμός είναι κοινωνικά άδικος και αναπτυξιακά ανεπαρκής. Και εδώ υπάρχει τεκμηριωμένη απάντηση η έκθεση του ΟΑΣΑ για το 2024 και ο πίνακας ο οποίος κατατέθηκε από τον Υπουργό Οικονομίας και των Οικονομικών, τον κ. Χατζηδάκη, τον οποίο, καταθέτω ξανά, γιατί η επανάληψη είναι μήτηρ πάσης μαθήσεως.

(Στο σημείο αυτό η Βουλευτής κ. Μαρία Αντωνίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα πρέπει, λοιπόν, να καταλάβετε ότι ο προϋπολογισμός προβλέπει κοινωνικές δαπάνες, αυξημένες κοινωνικές δαπάνες.

Και εδώ θα έρθω να απαντήσω και ως Βουλευτής για το τι κάνει η Κυβέρνηση για την ακριτική Καστοριά, μια που τέθηκε από τον συνάδελφό από το ΠΑΣΟΚ και να καταθέσω ακόμη μία έγκριση της Κομισιόν για τη στήριξη της επιχειρηματικής δραστηριότητας της περιοχής με άλλα 30 εκατομμύρια.

(Στο σημείο αυτό η Βουλευτής κ. Μαρία Αντωνίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αγαπητοί συνάδελφοι, αυτή η Κυβέρνηση κοιτάει και τις τοπικές κοινωνίες που δεν έχει ξαναγίνει ποτέ η στήριξη της επιχειρηματικής δραστηριότητας τόσο άμεσα και τόσο γρήγορα από άλλες κυβερνήσεις.

Κυρίες και κύριοι συνάδελφοι, ο προϋπολογισμός του 2024 αποτελεί ένα νέο σημείο εκκίνησης για τη χώρα μας, καθώς έρχεται να συγκεράσει τον στόχο της δημοσιονομικής σταθερότητας με το βασικό πρόταγμα της κοινωνίας που δεν είναι άλλο από την αύξηση του διαθέσιμου εισοδήματος και των μισθών μέσα από τις συνθήκες ενός διεθνούς περιβάλλοντος πληθωριστικής κρίσης. Η Κυβέρνηση της Νέας Δημοκρατίας έχει αποδείξει τεσσεράμισι χρόνια τώρα ότι είναι ανθεκτική στις κρίσεις και αυτός ο προϋπολογισμός που βασίζεται στην ανθεκτικότητα της ελληνικής οικονομίας, έχει σχεδιαστεί ώστε να είναι ανθεκτικός και στην πληθωρική κρίση.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Θα μου δώσετε και εμένα ένα λεπτό μόνο, κυρία Πρόεδρε, τελειώνω.

Όπως έχει επανειλημμένα επισημάνει ο Πρωθυπουργός μας, ο Κυριάκος Μητσοτάκης, το πολιτικό στοίχημα της τρέχουσας κυβερνητικής περιόδου και η βασική κυβερνητική επιδίωξη είναι ο πολυδιάστατος εκσυγχρονισμός. Με τολμηρές μεταρρυθμίσεις και αλλαγές επιλέγουμε να κάνουμε γοργά, σταθερά βήματα στο μέλλον, απαλλαγμένοι από κάθε λογής βαρίδια που κρατούσαν τη χώρα μας στάσιμη στο παρελθόν.

Ο δρόμος της ανάπτυξης που έχουμε επιλέξει να βαδίσουμε δεν είναι στρωμένος με ροδοπέταλα. Είμαστε όμως έτοιμοι να τον βαδίσουμε, παρά τα εμπόδια και τις δυσκολίες. Σας καλώ, λοιπόν, αγαπητοί συνάδελφοι, να δώσουμε τη θετική μας ψήφο στον προϋπολογισμό του 2024, στον χάρτη αυτού του δρόμου της ανάπτυξης.

Και είμαι σίγουρη ότι κατά βάθος το θέλετε, απλά δεν αφήνει η κομματική σας συνείδηση, γιατί αυτή η Κυβέρνηση της Νέας Δημοκρατίας δεν μένει στα ημίμετρα. Εμείς δεν κάνουμε πολιτική με ημίμετρα. Το πρόθεμα «ημί», μισό, δεν συνάδει με την πολιτική της Κυβέρνησής μας. Εμείς κάνουμε πολιτική εξ ολοκλήρου με μοναδικό μέτρο το συμφέρον του κάθε πολίτη και του κάθε τόπου που θέλει τη χώρα να προχωρά μπροστά και να κοιτάει ψηλά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Φραγκίσκος Παρασύρης, Βουλευτής του ΠΑΣΟΚ - Κινήματος Αλλαγής.

**ΦΡΑΓΚΙΣΚΟΣ ΠΑΡΑΣΥΡΗΣ:** Κυρίες και κύριοι Βουλευτές, η συζήτηση για τον προϋπολογισμό του 2024 διεξάγεται μέσω οξείας διεθνούς ενεργειακής κρίσης που ανακυκλώνεται εξαιτίας των συγκρούσεων σε δύο μέτωπα της γειτονιάς μας. Θα αναμέναμε επομένως, ως είχατε υποχρέωση, να καταθέσετε έναν προϋπολογισμό που θα ανταποκρινόταν στα ευρωπαϊκά και διεθνή συμφραζόμενά του.

Η κατανομή των κονδυλίων αντανακλά και τις προτεραιότητες. Οι σπάνιοι των πόρων είναι που γεννά την ανάγκη για διακυβέρνηση και η ελπίδα ότι θα υπάρχει μια δικαιότερη κατανομή γεννά τη δημοκρατική διακυβέρνηση.

Αναρωτιούνται, λοιπόν, οι πολίτες κάθε τέτοια μέρα σε τι θα αλλάξει η ζωή τους από τον προϋπολογισμό, σε τι θα γίνει καλύτερη. Cui bono είναι η έκφραση που έχουμε στο μυαλό μας, ποιος κερδίζει.

Κυρίες και κύριοι Βουλευτές, η Κυβέρνηση επί της ουσίας είναι η πρώτη χρονιά που στερείται δημοσιονομικών ελευθεριών και θα δοκιμαστεί για την αποτελεσματικότητά της. Ήδη τα δείγματα, όμως, είναι ορατά. Με την κατάργηση των επιδοτήσεων στο ρεύμα, η Κυβέρνηση σε ρευστό γεωπολιτικό περιβάλλον περικόπτει το ειδικό αποθεματικό, κάνοντας την εκτίμηση ότι δεν υπάρχει πιθανότητα ενεργειακής κρίσης που θα επηρεάσει τις τιμές ρεύματος.

Η ελληνική κοινωνία μετά από δύο χρόνια αφήνεται χωρίς ενεργειακό δίχτυ προστασίας με αβεβαιότητα και ανασφάλεια σχετικά με ποιο τιμολόγιο να διαλέξει. Όλοι προσπαθούν να καταλάβουν μπροστά στο υψηλό ενεργειακό κόστος τι τους συμφέρει. Έχουν πάθει δυσχρωμία από τα πολύχρωμα τιμολόγια και οι δημοσιογράφοι, κύριοι Υπουργοί, μάλλον, το έχουν καταλάβει, αλλά το θέμα είναι να καταλάβει και ο κόσμος -από τον ηλικιωμένο μέχρι τον οικογενειάρχη- ο οποίος διερωτάται σε τι καλύτερο θα αλλάξει η ζωή του;

Μας λέτε ότι θα σύρετε τους παρόχους στο πράσινο τιμολόγιο και θα δημιουργήσετε συνθήκες ανταγωνισμού. Κανένας πάροχος δεν πρόκειται να επενδύσει για μάρκετινγκ ή να μειώσει το κέρδος του, για να κερδίσει ένα μερίδιο μιας πολύ μικρής αγοράς, όπως η ελληνική. Είναι πολύ προτιμότερο για τους τέσσερις, πέντε παρόχους να διατηρήσουν το μερίδιό τους, χωρίς να ρισκάρουν τα κέρδη τους. Συνεπώς, το φιλελεύθερο πρόταγμα και αόρατο χέρι της αγοράς σταματήστε να το λέτε.

Όμως, το αφήγημα αυτό στην ενέργεια αποτυπώνει συνολικά τη λογική σας, την αρχιτεκτονική με την οποία χτίζετε την οικονομία και πώς επηρεάζει αυτή την κοινωνία και τη ζωή μας. Με το άλλοθι του ανταγωνισμού σε κάθε πεδίο της οικονομίας επικρατούν ανενόχλητα τα ολιγοπώλια. Απουσία ισχυρών θεσμικών αντιβάρων και μιας πραγματικά ανταγωνιστικής αγοράς που λειτουργεί με υγεία, κανόνες, αλλά και μέγεθος. Μένουν μόνοι τους οι ισχυροί και οι ευνοούμενοι. Δείτε τι συμβαίνει γύρω μας στις μεταφορές, στις τράπεζες, στην τηλεπικοινωνία, στις αλυσίδες σουπερμάρκετ κ.λπ.. Παντού ολιγοπώλια, κανένας δεν πρόκειται να χτυπηθεί με τον ανταγωνιστή του. Διότι όταν είναι λίγοι οι παίκτες και μικρή η αγορά, είναι προτιμότερο να συντηρούν και να κερδίζουν από το μερίδιο που ήδη έχουν. Κι αυτή είναι μια δομική διαφορά μας, διότι με αυτούς τους όρους συντηρείται ψηλά το κόστος ζωής, η ακρίβεια παραμένει ανελαστική, μένει κλειστή η αγορά χωρίς νέους παίκτες και δεν μπορεί να εγγυηθεί με το αόρατο χέρι, παρά μόνο με ισχυρούς θεσμούς, με ελεγκτικούς μηχανισμούς, με ενισχυμένες ανεξάρτητες αρχές και ένα κράτος που να προστατεύει τους πολίτες από αυτή την πρακτική.

Ο κόσμος παρακολουθεί αυτό το στημένο σκηνικό με τις ανισότητες να καλπάζουν και να διαιωνίζονται, με λίγους να μένουν αλώβητοι και διερωτάται τι καλύτερο θα αλλάξει στη ζωή μας με αυτόν τον προϋπολογισμό. Το ίδιο, όμως, γίνεται και στη χονδρική αγορά ηλεκτρικού ρεύματος την ώρα που η κοινωνία βαδίζει χωρίς κανένα ενεργειακό δίχτυ ασφάλειας. Διαφημίζετε μεγάλα project και ενεργειακές λεωφόρους, ενώ τα προγράμματα «Φωτοβολταϊκά στη Στέγη» Net Metering και αναπαραγωγής ενέργειας, έχουν βαλτώσει.

Σας καταθέτω στα Πρακτικά προχθεσινό δημοσίευμα: Μόνον ένας δικαιούχος έχει πάρει επιδότηση από το πρόγραμμα «Φωτοβολταϊκά στη Στέγη», ενώ το πρόγραμμα είναι ανοιχτό από τον Μάϊο.

(Στο σημείο αυτό ο Βουλευτής κ. Φραγκίσκος Παρασύρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ταυτόχρονα, στο όνομα των φιλόδοξων στόχων του ΕΣΕΚ διαμοιράζετε σε μεγάλους ενεργειακούς παίκτες τον ηλεκτρικό χώρο, αποστερώντας αυτή την ευκαιρία από ενεργειακές κοινότητες, δήμους και μικρούς παραγωγούς.

Κυρίες και κύριοι συνάδελφοι, μεγάλο μέρος της ανάπτυξης για το 2024, όπως αποτυπώνεται στον προϋπολογισμό, οφείλεται στην εισροή των πόρων του Ταμείου Ανάκαμψης. Η χώρα έχει μια τεράστια χρηματοδοτική ευκαιρία που υπερβαίνει τα ογδόντα δισεκατομμύρια, μαζί με τις μοχλεύσεις από τον ιδιωτικό τομέα. Όλοι όσοι παρακολουθούμε, ρωτάμε: τι θα έχετε αλλάξει σε δύο, τρία, πέντε χρόνια, με αυτούς τους πόρους: Ποιες είναι οι μεγάλες τομές, ποιος ο βασικός στρατηγικός σχεδιασμός, σε δύο-τρεις μεγάλους εθνικούς στόχους, που θέλετε να είμαστε πρωταγωνιστές; Η απάντηση είναι πουθενά, διότι κυριάρχησε η αντίληψη να κατακερματίσετε τα κονδύλια των δημόσιων πόρων με μια ανέμπνευστη λογική. Ούτε καλύτερο σύστημα υγείας θέλετε να φτιάξετε ούτε συμμετοχική πράσινη μετάβαση θέλετε να κάνετε ούτε αλλαγή του παραγωγικού μοντέλου ούτε έχετε πλάνο για να λύσετε το πρόβλημα της στέγασης των νέων ανθρώπων. Και οι πολλοί αναρωτιούνται: Τι θα αλλάξει από αυτή την κατανομή των κονδυλίων από το Ταμείο Ανθεκτικότητας και Ανάκαμψης;

Κυρίες και κύριοι συνάδελφοι, δεν μπορώ κλείνοντας, να μην αναφέρω στο πλαίσιο και σε συνέχεια της κατανομής των πόρων του Ταμείου Ανάκαμψης, το μεγάλο έλλειμμα στο εμπορικό μας ισοζύγιο, ένα έλλειμμα ανταγωνιστικότητας βασικά, το οποίο μας οδήγησε στην περιπέτεια του 2010. Εάν συνεχίσουμε έτσι, πάμε σε τοίχο πάλι το 2032 και επισημάνθηκε αυτό αλλεπάλληλα και συνεχόμενα και σε αυτή τη συζήτηση από πολλούς συναδέλφους από το δικό μας κόμμα, από το ΠΑΣΟΚ.

Ενδεικτικά, θα αναφέρω, ότι για τρόφιμα και ζώα στο πρώτο δεκάμηνο του 2023 έχουμε 7,1 δισεκατομμύρια εισαγωγές και φαίνεται ότι θα υπερβούμε τα 8 δισεκατομμύρια μέχρι το τέλος του έτους. Στον τομέα αυτόν καταγράφεται μια εθνική αποτυχία, χωρίς να ακούτε τις καμπάνες κινδύνου. Αντί να τεθεί ένας εθνικός στόχος, με μοχλό τα 19,4 δισεκατομμύρια της νέας ΚΑΠ για αυτάρκεια προϊόντων στα βασικά μας αγαθά και έπειτα την αύξηση των εξαγωγών μας, με άνοιγμα εμπορικών λεωφόρων στα κηπευτικά, το ελαιόλαδο, τα τυροκομικά προϊόντα και τα προϊόντα αμπελιού, μετατρέπετε τους πόρους της ΚΑΠ σε βοήθημα αντιπαραγωγικών επιλογών για τους αγρότες.

Για όλους αυτούς τους λόγους ο προϋπολογισμός σας είναι ανέμπνευστος, αναχρονιστικός και προφανώς, άδικος. Αναπαράγει και διευρύνει τις κλειστές δομές του κοινωνικού και οικονομικού σας μοντέλου. Δεν ανοίγει ευκαιρίες, διαιωνίζει τις ανισότητες και κατανέμει άδικα τα φορολογικά βάρη. Cui bono, λοιπόν, είναι η έκφραση που πρέπει να έχουμε στο μυαλό μας, ποιος κερδίζει;

Επειδή, λοιπόν, ρωτούν οι πολλοί τι θα αλλάξει προς το καλύτερο στη ζωή τους και ουσιαστική απάντηση δεν παίρνουν και επειδή εμείς είμαστε με τους πολλούς, γι’ αυτό καταψηφίζουμε τον προϋπολογισμό.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και τρεις συνοδοί-εκπαιδευτικοί από το 2ο Γυμνάσιο Θήβας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επόμενος ομιλητής ο Βουλευτής της Νέας Δημοκρατίας κ. Νικήτας Κακλαμάνης.

**ΝΙΚΗΤΑΣ ΚΑΚΛΑΜΑΝΗΣ:** Κυρία Πρόεδρε, κυρίες και κύριοι συνάδελφοι, καλές γιορτές σας εύχομαι με υγεία! Το ίδιο εύχομαι και στους Υπουργούς που είναι σήμερα στην Αίθουσα.

Αναμφίβολα η συζήτηση που διεξάγεται και αφορά στον προϋπολογισμό αποτελεί μια από τις επιτομές της Κοινοβουλευτικής Δημοκρατίας στην πατρίδα μας και αυτό, γιατί συνδέεται με τη στήριξη της εκάστοτε κυβέρνησης, κυρίως δε, της οικονομικής πολιτικής που ακολουθεί.

Αισθάνομαι βέβαιος ότι το αποτέλεσμα το βράδυ στις 17 Δεκεμβρίου θα είναι ελπιδοφόρο για την Ελλάδα, όχι γιατί απλά θα επιβεβαιωθεί η κυβερνητική πλειοψηφία που επιτεύχθηκε πριν λίγους μήνες, αλλά κυρίως επειδή οι Ελληνίδες και οι Έλληνες ξέρουν ότι μετά από τεσσεράμισι χρόνια η Νέα Δημοκρατία εξακολουθεί να είναι η πιο σοβαρή και πιο αξιόπιστη πολιτική δύναμη του τόπου. Ναι, με τα λάθη της, ναι, με τις αρρυθμίες της, ναι, με τις ολιγωρίες της, αλλά και με τις ορθές και χρήσιμες μεταρρυθμιστικές πρωτοβουλίες της που αλλάζουν τη χώρα και τη μετατρέπουν σε ισότιμο συνομιλητή με τα ισχυρά κράτη της Ένωσης.

Αναφέρω ενδεικτικά την απόκτηση της επενδυτικής βαθμίδας, η οποία μπορεί να μην αρκεί για κάποιους, επειδή η ακρίβεια συνεχίζει να πλήττει τα οικογενειακά εισοδήματα, στο μέλλον, όμως, θα φανεί η σημαντικότητά της, αφού δανεισμός από τις περίφημες αγορές θα γίνει με χαμηλότερα επιτόκια, κάτι που θα προκαλέσει τη μείωση του δημόσιου χρέους με ό,τι αυτό συνεπάγεται.

Στη μακρά πορεία μου μέσα σε αυτή την Αίθουσα έχω καταλάβει κάτι. Ό,τι λάθος κι αν γίνεται στην οικονομία, αργά ή γρήγορα μπορεί να διορθωθεί. Για μένα όμως -και αυτό θα είναι το επίμαχο στη συνέχεια της ομιλίας μου- είναι να μην υπάρξει το ελάχιστο λάθος στα εθνικά θέματα, γιατί το παραμικρό σφάλμα, δεν διορθώνεται ποτέ!

Δείτε τι έγινε στην Κύπρο μας το ’74. Δείτε το γκριζάρισμα του Αιγαίου με την επαίσχυντη Συμφωνία της Μαδρίτης το ’97. Δείτε τι έγινε στα Ίμια. Αρκούν αυτά τα τρία παραδείγματα για να έχετε μία πλήρη εικόνα για το ανεπανόρθωτο κακό που μπορεί να συμβεί.

Πριν μια εβδομάδα στην Αθήνα βρέθηκε ο Τούρκος Πρόεδρος και συναντήθηκε με τον Έλληνα Πρωθυπουργό, Κυριάκο Μητσοτάκη. Αν με ρωτούσατε συναισθηματικά θα σας απαντούσα ότι δε θα επεδίωκα μια τέτοια συνάντηση, επειδή η Τουρκία του Ταγίπ Ερντογάν είναι μια γείτονα χώρα που δεν μπορείς να της έχεις καμμία εμπιστοσύνη.

Στην πολιτική, όμως και ιδιαίτερα στην εξωτερική πολιτική o συναισθηματισμός τις περισσότερες φορές είναι κακός έως επικίνδυνος σύμβουλος. Γι’ αυτό σας λέω ότι πιστεύω ορθώς η Κυβέρνηση μπήκε στη διαδικασία συζήτησης με την τουρκική ηγεσία, αφού έτσι αφόπλισε την όποια καταστροφική επιχειρηματολογία, η οποία ήταν έτοιμη να εξαπολυθεί εναντίον της από τους χαμαιλέοντες συμμάχους μας και από τους εγχώριους δήθεν ειρηνιστές, ότι δηλαδή σε μια τόσο δύσκολη γεωπολιτική περίοδο με το Ουκρανικό ανοικτό και τη Γάζα να φλέγεται, εκείνη σαμποτάρει τον διάλογο με την Άγκυρα.

Κυρίες και κύριοι συνάδελφοι, τόσο μέσα σε αυτή την Αίθουσα όσο και έξω από αυτή την Αίθουσα εγώ ποτέ δεν έκρυψα την ιδεολογική μου ταυτότητα. Ήμουν και εξακολουθώ να είμαι ένας εραστής της πατριωτικής λαϊκής Δεξιάς. Με αφετηρία, λοιπόν, αυτό που ακούσατε θέλω να μιλήσω λίγο για τα εθνικά θέματα, ξεκινώντας από το θέμα που είναι επί του πιεστηρίου και αναφέρομαι στον αγώνα που δίνει ο Έλληνας Πρωθυπουργός αυτή τη στιγμή στις Βρυξέλλες σχετικά με την ενταξιακή πορεία της Αλβανίας.

Πιστεύω ότι δεν υπάρχει ουδείς μέσα σε αυτή την Αίθουσα που να μην στηρίζει την άποψη ότι αν δεν βάλει μυαλό ο Ράμα, η Ελλάδα πρέπει να μπλοκάρει την ενταξιακή πορεία της Αλβανίας. Και ντρέπομαι ειλικρινά που οι εκπρόσωποι δύο μεγάλων χωρών της Ευρώπης, ο σοσιαλιστής Σολτς στη Γερμανία και η ακροδεξιά Μελόνι στην Ιταλία σε αγαστή συνεργασία προσπαθούν να ξεπεράσουν το θεσμοθετημένο βέτο με γραφειοκρατικά τερτίπια. Προφανώς, τα οικονομικά συμφέροντα και των δύο χωρών στην Χιμάρα και στους Αγίους Σαράντα είναι τέτοια που έχουν τον λόγο τους να στηρίζουν τον κ. Ράμα.

Μιλώ, λοιπόν, για κόκκινες γραμμές, οι οποίες έχουν τηρηθεί από όλες τις ελληνικές κυβερνήσεις από το ’74 μέχρι σήμερα, κόκκινες γραμμές που πηγάζουν από το σύνολο του Διεθνούς Δικαίου, όπως η Συνθήκη της Λωζάνης και η συνθήκη για το δίκαιο της θάλασσας που θεωρώ ότι αποτελούν τη βίβλο για την ενιαία εξωτερική πολιτική μας.

Σε ότι αφορά την αμυντική θεώρηση των ελληνικών νησιών είναι αδιαπραγμάτευτη, αφού η Ελλάδα ασκεί το δικαίωμα της νόμιμης άμυνας απέναντι σε μια συνεχώς προκλητική χώρα, όπως μπορεί να κάνει ως κράτος - μέλος του ΟΗΕ. Το άρθρο 51 του Καταστατικού Χάρτη του ΟΗΕ είναι ακλόνητο νομικό θεμέλιο για νόμιμη άμυνα απέναντι στην Τουρκία. Επομένως, αδιαπραγμάτευτη εθνική μας θέση είναι ότι μεταξύ Ελλάδας και Τουρκίας υφίσταται μία και μόνη διαφορά εκείνη της οριοθέτησης της νησιωτικής υφαλοκρηπίδας και των αντίστοιχων θαλασσίων ζωνών. Ουδέν άλλο ζήτημα υφίσταται ως προς την αμυντική θωράκιση των ελληνικών νησιών του Αιγαίου.

Σε ότι αφορά το κυπριακό η Ελλάδα μένει σταθερά να στηρίζει την κυπριακή κυβέρνηση για λύση του κυπριακού με βάση τις αποφάσεις του ΟΗΕ και του Συμβουλίου Ασφαλείας του ΟΗΕ. Και βεβαίως, αντιλαμβανόμαστε ότι στην απέναντι μεριά προσπαθούν να συνεχίσουν τον διάλογο με βάση πλέον τη διχοτόμηση της Κύπρου.

Και εδώ θέλω να απευθυνθώ και εν όψει ευρωεκλογών στην κοιμωμένη Ευρώπη. Η Ευρώπη αντέδρασε -και ορθώς αντέδρασε- για την εισβολή της Ρωσίας στην Ουκρανία και πήραμε τα μέτρα που πήραμε. Τώρα πόσο πετυχημένα είναι ο ιστορικός του μέλλοντος θα γράψει γι’ αυτό. Επί πενήντα χρόνια κάνει ότι δεν καταλαβαίνει, ότι η εισβολή υπάρχει και στην Κύπρο. Στρατεύματα κατοχής υπάρχουν και στην Κύπρο, σε ένα ισότιμο μέλος της Ευρωπαϊκής Ένωσης και δεν δίνει σημασία.

Και κλείνοντας, επειδή έρχονται ευρωεκλογές, εγώ επίσης ποτέ δεν έκρυψα ότι είμαι ένας ρομαντικός ευρωσκεπτικιστής. Και σύμφωνα με τον Μπαμπινιώτη ευρωσκεπτικιστής σημαίνει αυτός που αγωνιά και σκέπτεται για την Ευρώπη, όχι εναντίον της Ευρώπης. Αλλά για ποια Ευρώπη; Την Ευρώπη των μεγάλων ηγετών της του Άντεναουερ, του ντε Γκωλ, του Μπερλινγκουέρ, του Μιτεράν, του Βίλι Μπραντ και του Χέλμουτ Κολ, την Ευρώπη της κοινωνίας και όχι την Ευρώπη των τραπεζών και των τραπεζιτών.

Αυτά είναι που πληρώνει σήμερα η Ευρώπη και που, κυρία Πρόεδρε, όλες οι αναλύσεις που διαβάζω σε ξένες εφημερίδες, αλλά και σε ελληνικές δήθεν κλαίνε από τώρα και οδύρονται, γιατί κινδυνεύει το νέο ευρωπαϊκό Κοινοβούλιο να έχει ως δεύτερη πολιτική δύναμη μετά το λαϊκό κόμμα τους ακροδεξιούς. Αυτά είναι τα επιχείρια της πολιτικής των ηγετίσκων τόσα χρόνια για την Ευρώπη.

Αντί, λοιπόν, να κλαίμε, ας αλλάξουμε ρότα και ας πάμε στην Ευρώπη των ονείρων μας, στην Ευρώπη των ιδρυτικών της πατέρων. Αυτός είναι ο μοναδικός τρόπος για να ανακόψουμε τους ακροδεξιούς.

Ευχαριστώ.

(Χειροκροτήματα)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υφυπουργός Εθνικής Οικονομίας και Οικονομικών κ. Πετραλιάς.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρίες και κύριοι Βουλευτές, η συζήτηση του κρατικού προϋπολογισμού είναι μια κορυφαία κοινοβουλευτική διαδικασία, γιατί μας δίνει τη δυνατότητα να συζητήσουμε εκτενώς για την κατάσταση στην οποία βρίσκεται η ελληνική οικονομία, αλλά και τις προοπτικές της. Είναι μια ευκαιρία, επίσης, να ενημερωθούν οι πολίτες για τα θέματα της οικονομίας και να μπορούν να κρίνουν καλύτερα πολιτικές που ήδη εφαρμόζονται, αλλά και αυτές που πρόκειται να εφαρμοστούν στο μέλλον.

Με αίσθημα ευθύνης καταθέσαμε τον προϋπολογισμό του 2024, τον πρώτο μετά από δεκατρία έτη, όπως έχουμε πει, που καταρτίζεται με το αξιόχρεο της χώρας να έχει ανακτήσει την επενδυτική του βαθμίδα, ένα επίτευγμα αποτέλεσμα της συλλογικής προσπάθειας της ελληνικής κοινωνίας και της αποτελεσματικής δημοσιονομικής πολιτικής των τελευταίων ετών.

Με την πρόσφατη αναβάθμιση από τον οίκο «FITCH» ολοκληρώνεται μέσα στο 2023 ένας κύκλος αναβαθμίσεων στην επενδυτική βαθμίδα, γεγονός που αντανακλά την ενίσχυση του κύρους και της αξιοπιστίας της χώρας. Τι σημαίνει, όμως, η επίτευξη αυτού του σημαντικού στόχου; Σημαίνει απρόσκοπτη πρόσβαση στην αγορά ομολόγων -αυτό που μας έφερε στη δημοσιονομική κρίση- η μείωση του κόστους δανεισμού για το ελληνικό δημόσιο, αλλά και το χρηματοπιστωτικό σύστημα με άμεσα οφέλη σε επιχειρήσεις και τα νοικοκυριά, η αύξηση των ξένων επενδύσεων, καθώς αποκαθίσταται η πρόσβαση σε νέες αγορές πολλών χωρών.

Κυρίες και κύριοι Βουλευτές, η ελληνική οικονομία είναι σήμερα σε πολύ καλύτερο σημείο απ’ ότι βρισκόταν πριν από μερικά έτη. Αυτό αποτελεί μια γενικά αποδεκτή παραδοχή και μια δικαίωση των επιλογών μας και των επιλογών των πολιτών. Η σύγκριση με τα χρόνια της κρίσης και των μνημονίων είναι καταλυτική. Την τετραετία 2015 - 2018 ο μέσος ρυθμός ανάπτυξης ανήλθε σε 0,5% τη στιγμή που η Ευρώπη έτρεχε με 2,1%. Και ενώ το 2021 καλύψαμε τις απώλειες της πανδημίας με ανάπτυξη 8,4%, το 2022 πετύχαμε ανάπτυξη 5,6% έναντι 3,4% του μέσου όρου της Ευρωζώνης και το 2023 εκτιμάται ανάπτυξη 2,4% έναντι 0,6% του μέσου όρου της Ευρωζώνης, τετραπλάσια. Δηλαδή, πλέον η Ελλάδα δεν είναι ουραγός της Ευρώπης, αλλά πρωτοπόρος, έχοντας τον τρίτο υψηλότερο ρυθμό ανάπτυξης στην Ευρωπαϊκή Ένωση και ακαθάριστο εγχώριο προϊόν ύψους 222,8 δισεκατομμύρια ευρώ για φέτος και 233,8 για το 2024 υψηλότερο κατά 30% περίπου ή κατά 50 δισεκατομμύρια ευρώ σε σχέση με το 2019.

Και ενώ οι επενδύσεις μέχρι το 2019 μειώνονταν συνεχώς έχοντας φτάσει σε χαμηλό 19,6 δισεκατομμύρια ευρώ το 2019, φέτος αναμένεται να ανέλθουν σε 31,7 δισεκατομμύρια και του χρόνου σε 37,4 δισεκατομμύρια, αυξημένες δηλαδή κατά 90% σε σχέση με το 2019. Οι επενδυτικοί πόροι μέσω του Προγράμματος Δημοσίων Επενδύσεων που μετά βίας προσέγγιζαν τα 6 δισεκατομμύρια ευρώ ετησίως έως το 2019, την περίοδο 2020 - 2023 ανήλθαν σε 10,3 δισεκατομμύρια ευρώ κατά μέσο όρο και το 2024 αναμένεται να ανέλθουν σε 12,2 δισεκατομμύρια ευρώ, δηλαδή διπλάσιοι σε σχέση με την προηγούμενη δεκαετία.

Την ίδια στιγμή οι αμοιβές εξαρτημένης εργασίας αναμένεται να ανέλθουν σε 77,5 δισεκατομμύρια ευρώ φέτος αυξημένες κατά περίπου 10 δισεκατομμύρια σε σχέση με το 2019, με 7,5% να είναι η ποσοστιαία αύξηση φέτος, ενώ το ποσοστό ανεργίας διαμορφώνεται τον Οκτώβριο σε μονοψήφιο ποσοστό 9,6%, ποσοστό που έχουμε να παρατηρήσουμε από το 2009 πριν τη δημοσιονομική κρίση.

Παράλληλα, οι καταθέσεις νοικοκυριών και επιχειρήσεων έχουν αυξηθεί στα 189,5 δισεκατομμύρια ευρώ τον Οκτώβριο του 2023 έναντι 139,7 δισεκατομμύρια ευρώ τον Οκτώβριο του 2019, δηλαδή κατά 50 δισεκατομμύρια ευρώ σε τέσσερα χρόνια. Και όλα αυτά με τον λόγο χρέους ως προς ΑΕΠ να ανέρχεται εφέτος σε 160,3%, είκοσι ποσοστιαίες μονάδες χαμηλότερα από το 2019, παρά την υγειονομική και ενεργειακή κρίση που μεσολάβησε και με σκοπό να μειωθεί σε 152,3% το 2024 και κάτω από 140% του ΑΕΠ ως το 2026.

Όλα τα ανωτέρω τα πετύχαμε ενισχύοντας συνεχώς τα πιο αδύναμα εισοδήματα με έκτακτα μέτρα απέναντι σε διαδοχικές κρίσεις, αλλά και τη μεσαία τάξη, με μόνιμες μειώσεις φόρων και εισφορών, αλλά πλέον και με αυξήσεις των αμοιβών.

Έτσι, μόνο κατά τον τρέχοντα μήνα εκταμιεύονται -τις επόμενες λίγες μέρες- ενισχύσεις 717 εκατομμύρια ευρώ. Είναι η οικονομική στήριξη 352 εκατομμύρια ευρώ για 2,3 εκατομμύρια συμπολίτες μας. Δεν θα τα επαναλάβω. Ενίσχυση για επτακόσιους σαράντα χιλιάδες συνταξιούχους που έχουν προσωπική διαφορά. Προκαταβολή επιδόματος θέρμανσης. Market Pass για τη Θεσσαλία και Youth Pass.

Επίσης, από την 1η Ιανουαρίου του 2024 υλοποιούνται νέες μόνιμες παρεμβάσεις ενίσχυσης του εισοδήματος ύψους 1,6 δισεκατομμύρια ευρώ, με κυριότερες την αύξηση των μισθών στον δημόσιο τομέα, την αύξηση των συντάξεων κατά 3%, την αύξηση του αφορολόγητου κατά 1.000 ευρώ για οικογένειες με παιδιά, την αύξηση του επιδόματος μητρότητας στους εννέα μήνες για αγρότες και ελεύθερους επαγγελματίες και άλλες παρεμβάσεις. Και εργασιακές παρεμβάσεις, όπως η άρση του παγώματος των τριετιών και η κατάργηση της μείωσης 30% επί των συντάξεων για τους απασχολούμενους συνταξιούχους.

Είναι αλήθεια ότι ο υψηλός πληθωρισμός επηρέασε και συνεχίζει να επηρεάζει σημαντικά τους προϋπολογισμούς των νοικοκυριών. Ωστόσο, πρέπει να αναγνωρίσουμε όλοι ότι είναι ένα παγκόσμιο φαινόμενο και πάντα πρέπει να συγκρινόμαστε ως προς το τι κάνουμε σε σχέση με τις άλλες χώρες.

Φέτος αναμένουμε ετήσιο πληθωρισμό 4,1% έναντι όμως 5,6% του μέσου όρου της Ευρωζώνης και 6,5% της Ευρωπαϊκής Ένωσης και του χρόνου αποκλιμάκωση σε 2,6% έναντι 3,2% της Ευρωζώνης και 3,5% της Ευρωπαϊκής Ένωσης.

Μόνο κατά το 2023 οι παρεμβάσεις αντιμετώπισης της ενεργειακής και πληθωριστικής κρίσης ανήλθαν σε 2,6 δισεκατομμύρια ευρώ, εκ των οποίων 1,1 δισεκατομμύρια ευρώ ήταν οι επιδοτήσεις του ηλεκτρικού ρεύματος, 790 εκατομμύρια το Market Pass, 280 εκατομμύρια το επίδομα θέρμανσης και 430 εκατομμύρια οι λοιπές παρεμβάσεις.

Το 2024 για τους μήνες Ιανουάριο έως Μάρτιο θα καταβληθεί επιπλέον επιδότηση μέσω των λογαριασμών για τα νοικοκυριά που χρησιμοποιούν ρεύμα για κύριο μέτρο θέρμανσης -πάνω από ένα εκατομμύριο νοικοκυριά- ύψους 120 εκατομμυρίων, ενώ η επιδότηση στα κοινωνικά τιμολόγια για περίπου επτακόσιους χιλιάδες συμπολίτες μας συνεχίζεται. Παράλληλα, θεσπίζεται κοινωνικό τιμολόγιο ρεύματος για τις πολύτεκνες οικογένειες.

Για το ρεύμα συνολικά -να κάνουμε και τον απολογισμό- έχουν διατεθεί από το 2021 ως σήμερα 9,3 δισεκατομμύρια ευρώ μέσω του Ταμείου Ενεργειακής Μετάβασης σε εκπτώσεις των λογαριασμών. Σημαντικό μέρος αυτών καλύφθηκε από την παρακράτηση των υπερκερδών.

Πιο συγκεκριμένα, μέχρι σήμερα έχουν εισπραχθεί 3,6 δισεκατομμύρια ευρώ μέσω του πρότυπου μηχανισμού παρακράτησης των υπερκερδών των παραγωγών ενέργειας στο Χρηματιστήριο Ενέργειας. Επιπλέον 340 εκατομμύρια μέσω φορολόγησης των υπερκερδών για την περίοδο έως τον Ιούνιο του 2022, πριν τεθεί σε λειτουργία ο αυτόματος μηχανισμός παρακράτησης κερδών. Επιπλέον 140 εκατομμύρια ευρώ από το τέλος παραγωγής φυσικού αερίου στην παραγωγή φυσικού αερίου, ενώ επιπλέον σε 630 εκατομμύρια ανέρχεται η έκτακτη εισφορά στις εταιρείες διύλισης. Παράλληλα, 2,8 δισεκατομμύρια ευρώ έχουν καλυφθεί από τα δικαιώματα εκπομπών ρύπων.

Κυρίες και κύριοι Βουλευτές, ο προϋπολογισμός του 2024 καλείται να απαντήσει στις προκλήσεις της νέας εποχής. Μια από τις βασικότερες προκλήσεις, που δυστυχώς οι πρόσφατες μεγάλες φυσικές καταστροφές ανέδειξαν, είναι ότι η κλιματική αλλαγή είναι εδώ.

Γι’ αυτό τον σκοπό από το 2024 και εφεξής προϋπολογίζονται πόροι ύψους 600 εκατομμυρίων ευρώ στο εθνικό ΠΔΕ, ώστε να καλύπτονται σε μόνιμη βάση οι δαπάνες κρατικής αρωγής έναντι φυσικών καταστροφών.

Πέρα από τον συμπληρωματικό προϋπολογισμό φέτος 600 εκατομμυρίων, αναθεωρήθηκε το Ταμείο Ανάκαμψης με ένταξη προγραμμάτων ύψους 686 εκατομμυρίων ευρώ για την αποκατάσταση των σιδηροδρομικού δικτύου στη Θεσσαλία, του σιδηροδρομικού δικτύου και των αντιπλημμυρικών στον Έβρο, εντάχθηκαν επιπλέον προγράμματα 200 εκατομμυρίων στο ΕΣΠΑ 2014-2020 και προωθείται η μέγιστη αξιοποίηση του ΕΣΠΑ 2021-2027. Στόχος είναι να απορροφήσουμε 1,2 δισεκατομμύρια ευρώ για την αποκατάσταση υποδομών στη Θεσσαλία.

Επιπλέον, από τον Ιανουάριο του 2024 καθίσταται υποχρεωτική η ιδιωτική ασφάλιση για φυσικές καταστροφές για επιχειρήσεις με κύκλο εργασιών άνω των 2 εκατομμυρίων ευρώ και μειώνεται ο ΕΝΦΙΑ 10% για κατοικίες που ασφαλίζονται για φυσικές καταστροφές.

Είμαστε από τις πρώτες χώρες, όπως είδαμε και στο COP28 πρόσφατα, που έχουμε συγκεκριμένα και αναλυτικά μέτρα για την αντιμετώπιση των φυσικών καταστροφών, το «climate adaptation», όπως λέγεται. Ένα από αυτά τα μέτρα είναι να δημιουργείς αποθέματα για μελλοντικές φυσικές καταστροφές.

Στο σημείο αυτό θα ήθελα να αναφερθώ στον προϋπολογισμό επιδόσεων, ο οποίος συνοδεύει για τρίτο έτος την εισηγητική έκθεση, ενώ για πρώτη φορά παρουσιάζεται η περιβαλλοντική διάσταση των προγραμμάτων όλων των Υπουργείων μέσω του λεγόμενου «green budgeting». Επίσης, ιδιαίτερη σημασία έχουν οι key performance indicators για όλα τα Υπουργεία για την αύξηση της αποτελεσματικότητας του κράτους.

Στις προκλήσεις της νέας εποχής ανήκει και η καταπολέμηση της φοροδιαφυγής, μια έννοια που σκοπός μας είναι σε λίγα έτη να γίνει έννοια αναχρονιστική. Γιατί το πρόταγμα της κοινωνίας είναι η ενίσχυση των εισοδημάτων των πολλών και όχι των λίγων εις βάρος των πολλών. Γιατί η οικονομία μπορεί να είναι ανταγωνιστική μόνο αν λειτουργεί σε συνθήκες δίκαιου ανταγωνισμού. Γιατί απαιτείται επιτέλους να φτιάξουμε ένα κοινωνικό κράτος ενισχύοντας τις υπηρεσίες που αυτό προσφέρει στους πολίτες του.

Πέρα από το θέμα του προσδιορισμού του εισοδήματος των ατομικών επιχειρήσεων που έχει συζητηθεί εκτενώς, θέλω να σταθώ σε ιδιαίτερα σημαντικές παρεμβάσεις, όπως η θέσπιση υποχρεωτικής ηλεκτρονικής διαβίωσης λογιστικών αρχείων, το «myDATA», στην ΑΑΔΕ, η ολοκλήρωση διασύνδεσης ταμειακών με POS, η επέκταση υποχρεωτικής κατοχής POS στους υπόλοιπους κλάδους της λιανικής, ο περιορισμός χρήσης μετρητών, η καθιέρωση αγοραπωλησίας ακινήτων αποκλειστικά με χρήση τραπεζικών μέσων, η πληρωμή προνοιακών επιδομάτων μέσω χρεωστικών καρτών, η αυστηροποίηση προστίμων για αγορές με μετρητά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Η ενίσχυση του κοινωνικού κράτους αποτελεί βασική προτεραιότητα της Κυβέρνησης. Είναι ενδεικτικό ότι οι δαπάνες του Υπουργείου Υγείας ανήλθαν σε 5,6 δισεκατομμύρια φέτος από 4,77 που είχαν προϋπολογιστεί. Δώσαμε 679 εκατομμύρια από το αποθεματικό φέτος, ενώ το 2024 για πρώτη φορά ξεπερνούν τα 6 δισεκατομμύρια. Μέγεθος 46,5% υψηλότερο από τα 4,1 δισεκατομμύρια του 2019. 4,1 δισεκατομμύρια δαπάνες υγείας του 2019, 6 δισεκατομμύρια φέτος.

Για τα νοσοκομεία το 2019 ήταν 1,44 δισεκατομμύρια η τακτική επιδότηση, 2,86 φέτος. Διπλασιάστηκε η επιδότηση στα νοσοκομεία.

Όσον αφορά την φαρμακευτική δαπάνη του ΕΟΠΥΥ, αν δείτε όλες τις κοινωνικές δαπάνες, τα έχουμε αναφέρει.

Επίσης, έχουμε αύξηση του προϋπολογισμού του Υπουργείου Παιδείας και του ΟΠΕΚΑ. Ακόμα και η συνταξιοδοτική δαπάνη –θα αναφερθώ και σε αυτό- το 2024 είναι 900 εκατομμύρια περισσότερη από το 2023 και 4,6 δισεκατομμύρια αυξημένη σε σχέση με το 2019.

Κυρίες και κύριοι Βουλευτές, η ελληνική οικονομία κατάφερε να ανακάμψει από την πανδημία και να πετύχει το 2022 πρωτογενές πλεόνασμα 0,1%. Για το 2023 το πρωτογενές πλεόνασμα εκτιμάται σε 1,1% και το 2024 σε 2,1%, απόλυτα ευθυγραμμισμένο με τους στόχους του Προγράμματος Σταθερότητας που κατατέθηκε πριν τις εκλογές, τον Απρίλη του 2023, δείχνοντας την προσήλωσή μας στη δημοσιονομική σταθερότητα, που αποτελεί εθνικό κεκτημένο και όλοι πρέπει να διαφυλάξουμε.

Αυτά τα νούμερα έχουν πιστοποιηθεί και από το Eurogroup και από την ανάλυση των draft budgetary plans της Κομισιόν στις 21 Νοεμβρίου. Είναι από τους πιο αξιόπιστους προϋπολογισμούς στην Ευρωζώνη.

Με τον προϋπολογισμό του 2024, λοιπόν, η Κυβέρνηση αποδεικνύει στην πράξη ότι εφαρμόζει μια πολιτική με συνέχεια και συνέπεια. Ενισχύει το διαθέσιμο εισόδημα των πολιτών. Ενισχύει την κοινωνική συνοχή. Μειώνει τις ανισότητες, όπως φαίνεται και από το σχετικό κεφάλαιο του προϋπολογισμού. Βελτιώνει την ανταγωνιστικότητα της ελληνικής οικονομίας…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, ολοκληρώστε παρακαλώ.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Για μία Ελλάδα που θα παράγει πλούτο και θα τον διανέμει δίκαια και μια Ελλάδα ισχυρή που θα πρωταγωνιστεί.

Ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Επόμενη ομιλήτρια είναι η κ. Αφροδίτη Κτενά Βουλευτής του Κομμουνιστικού Κόμματος Ελλάδας.

**ΑΦΡΟΔΙΤΗ ΚΤΕΝΑ:** Ευχαριστώ, κυρία Πρόεδρε.

Η ομιλία νωρίτερα του Υπουργού Παιδείας ήταν μνημείο αντιστροφής της πραγματικότητας, από τις αρχικές παραδοχές μέχρι τη χυδαία και ανιστόρητη διαπίστωση ότι το δημόσιο πανεπιστήμιο ήταν δημιούργημα της χούντας για να αποκλείσει τους κομμουνιστές. Αυτά ακούσαμε νωρίτερα.

Τα στελέχη της Κυβέρνησης πρέπει κάποια στιγμή να διαβάσουν την ιστορία αυτού του τόπου, την πραγματική ιστορία, που είναι η ιστορία των λαϊκών αγώνων. Ο απόηχος των αγώνων της δεκαετίας του 1960 για το δικαίωμα των λαϊκών στρωμάτων στην εκπαίδευση φτάνει μέχρι τις μέρες μας.

Δεν έχετε ακούσει για το «1-1-4»; Δεν έχετε ακούσει για το «Ψωμί - Παιδεία - Ελευθερία» πάνω στην πύλη του Πολυτεχνείου; Αυτό το σύνθημα ήταν ότι ζητούσαν ιδιωτικοποίηση των πανεπιστημίων; Ας σοβαρευτούμε!

Καλά τα τσιτάτα απολογητών του αχαλίνωτου καπιταλισμού, αλλά η αλήθεια είναι ότι το δημόσιο πανεπιστήμιο αναπτύχθηκε σε όλη την Ευρώπη για να ανταποκριθεί στις ανάγκες της καπιταλιστικής ανάπτυξης της εποχής.

Δεν ήταν ιδιομορφία και έμπνευση της δικτατορίας. Σήμερα, γι’ αυτό τον λόγο, για να εξυπηρετηθούν οι ανάγκες της καπιταλιστικής ανάπτυξης, προωθείται η ιδιωτικοποίηση της εκπαίδευσης. Θα τα πούμε αυτά όταν έλθει η ώρα. Και τότε και τώρα η ανάγκη για ασφυκτικό έλεγχο της άλλης άποψης στα πανεπιστήμια ήταν ίδια, τότε από το κράτος, σήμερα από την αγορά.

Δεν έχουμε ψευδαισθήσεις. Το πανεπιστήμιο σε κάθε σύστημα στηρίζει κάθε φορά το οικονομικό-κοινωνικό σύστημα που αναπαράγει. Το είδαμε εξάλλου πρόσφατα στον εξαναγκασμό σε παραίτηση από τους χρηματοδότες των ιδιωτικών πανεπιστημίων στην Αμερική, πρυτάνεων εμβληματικών πανεπιστημίων, επειδή αρνήθηκαν να ταυτίσουν τις εκδηλώσεις αλληλεγγύης στον αγώνα του παλαιστινιακού λαού για πατρίδα με τον αντισημιτισμό. Μη μας μιλάτε, λοιπόν, για ακαδημαϊκή ελευθερία στο ιδιωτικό πανεπιστήμιο. Δεν υπάρχει.

Όσο για τον προϋπολογισμό, έχουμε μπροστά μας άλλον έναν προϋπολογισμό για τις δαπάνες στα πανεπιστήμια και στην έρευνα. Καθηλωμένες οι δαπάνες σε επίπεδα πολύ πίσω από τις στοιχειώδεις λειτουργικές ανάγκες των πανεπιστημίων και συνολικά τις ανάγκες των φοιτητών και των εργαζομένων σ’ αυτά, πολύ πίσω και από τις δραματικά διευρυμένες δυνατότητες της εποχής. Σε μια χρονιά που η ακρίβεια καλπάζει, που πανεπιστήμια και ερευνητικά κέντρα φωνάζουν ότι γι’ ακόμα μία φορά ο προϋπολογισμός δεν φτάνει να καλύψει ούτε φως, νερό, τηλέφωνο, η Κυβέρνηση διατηρεί στα ίδια επίπεδα την κρατική χρηματοδότηση, που πρακτικά σημαίνει ένταση της υποχρηματοδότησης. Να μη μιλήσουμε για τις τεράστιες ανάγκες στα κτήρια. Πέφτουν τζάμια, σοβάδες, μπάζουν νερά, βυθίζονται στο σκοτάδι. Να μη μιλήσουμε για τις τεράστιες ανάγκες της φοιτητικής μέριμνας που δεν είναι μόνο η σίτιση και η στέγαση, αλλά και σ’ αυτά ακόμα να μείνουμε, τι να πούμε για το διαχρονικό αίσχος στις συμβάσεις καθαριότητας, για την ποιότητα του φαγητού ή για τα χαράτσια στις εστίες;

Μια από τα ίδια, λοιπόν; Όχι ακριβώς. Εμείς λέμε ότι η υποχρηματοδότηση είναι επιλεκτική και στοχευμένη. Δίνονται πολλά χρήματα. Στα πανεπιστήμια και στα ερευνητικά κέντρα πραγματικά «βρέχει» εκατομμύρια, όχι από τον τακτικό προϋπολογισμό και όχι για τις ανάγκες των φοιτητών, των εργαζομένων, της κοινωνικής πλειοψηφίας. Από τη μια κλείνει η στρόφιγγα για τις ανάγκες των φοιτητών και από την άλλη ανοίγει η στρόφιγγα για επενδύσεις μέσω του Ταμείου Ανάκαμψης και άλλων εργαλείων.

Κάποια στοιχεία: Το ΑΕΠ της χώρας μας προβλέπεται να αγγίξει τον επόμενο χρόνο τα 230 δισεκατομμύρια, σύμφωνα με τα στοιχεία στον προϋπολογισμό. Κάπου τόσες είναι και οι στρατιωτικές δαπάνες σε ολόκληρη την Ευρωπαϊκή Ένωση για το 2023. Τα 230 δισεκατομμύρια είναι ο πλούτος που παράγουν οι εργαζόμενοι αυτής της χώρας με άθλιες και ευέλικτες εργασιακές σχέσεις, με δεκατριάωρα, με μισθούς πείνας. Απ’ αυτόν τον πλούτο προβλέπεται να δαπανηθούν μόλις 1,4 δισεκατομμύρια για την τριτοβάθμια, 1,3 δισεκατομμύρια για την έρευνα, τακτικός και Πρόγραμμα Δημοσίων Επενδύσεων μαζί, δηλαδή κόμμα έξι με κόμμα επτά στα εκατό. Την τελευταία δεκαετία οι συνολικές δαπάνες για την παιδεία μειώθηκαν τουλάχιστον κατά 1,8 δισεκατομμύρια και η χρηματοδότηση των ΑΕΙ κατά 70%.

Επίσης, συνεχίζεται και διευρύνεται η υποστελέχωση. Την ίδια στιγμή που ο νέος νόμος-πλαίσιο που ψηφίστηκε πέρυσι προβλέπει πληθώρα νέων δομών, προβλέπει πληθώρα προγραμμάτων, αυτά που θα οδηγήσουν στην εξωστρέφεια, όπως λέμε, το ιδιωτικοποιημένο δημόσιο πανεπιστήμιο, δηλαδή κοινά, διπλά πτυχία, ξενόγλωσσα κ.λπ., μέσα σ’ όλα αυτά προβλέπεται μείωση προσωπικού κατά δύο χιλιάδες τριακόσιους εργαζόμενους. Πώς θα «τρέξουν» όλα αυτά; Πώς θα στελεχωθούν; Με συμβασιούχους. Βλέπετε, οι συμβασιούχοι πανεπιστημίων και ερευνητικών κέντρων δεν επιβαρύνουν τον κρατικό προϋπολογισμό. Δουλεύουν σε προγράμματα και δουλειά «με το κομμάτι». Και μετά κόπτεστε για το brain drain!

Την ίδια στιγμή που γίνονται όλα αυτά, προβλέπονται εκατοντάδες εκατομμύρια κυριολεκτικά για δράσεις που εντείνουν την κατηγοριοποίηση και την επιχειρηματική λειτουργία των ιδρυμάτων, όπως: 156 εκατομμύρια για πανεπιστήμια αριστείας, 20 εκατομμύρια για «βιομηχανικά» διδακτορικά, 92 εκατομμύρια για συμπράξεις ερευνητικής αριστείας, 100 εκατομμύρια για vouchers, για αγορά ηλεκτρονικού εξοπλισμού, δεκάδες εκατομμύρια για άλλες δράσεις του ψηφιακού μετασχηματισμού, την ώρα που ακόμα δεν είναι εξασφαλισμένη η δωρεάν πρόσβαση το 2023 στο διαδίκτυο. «Ζεστό» χρήμα, δηλαδή, σε επιχειρήσεις και «χάντρες και καθρεφτάκια» στους φοιτητές και στους εργαζόμενους και στους ερευνητές.

Βέβαια, έχουμε και τη «ναυαρχίδα» του επιχειρηματικού πανεπιστημίου, τους ΕΛΚΕ, των οποίων τα αποθεματικά θα χρησιμοποιηθούν μεταξύ άλλων και για υποστήριξη των υποδομών, αλλά πώς; Επιλεκτικά, ανάλογα με το τι μπορεί να κάνει απόσβεση. Για παράδειγμα, το ΕΚΠΑ σε ενιαίο κτήριο που θα χρησιμοποιείται μόνο από τους φοιτητές του ξενόγλωσσου προγράμματος της Ιατρικής.

Να μη μιλήσουμε για τον πακτωλό της πράσινης μετάβασης που θα διοχετευτεί στο «πρασίνισμα» των κτηρίων, όταν ακόμα δεν έχει ελεγχθεί η στατικότητα των κτηρίων.

Και μια απορία: Στον προϋπολογισμό επιδόσεων μπαίνει σαν στόχος ενίσχυσης της ποιότητας, όπως λέει, το να ανέβει το ποσοστό αποφοίτων από τα ΑΕΙ σε διάρκεια σπουδών ν+2. Αλήθεια, πώς θα επιτευχθεί αυτό, όταν δεν έχει εξαγγελθεί ούτε μισό μέτρο για την αντιμετώπιση των πραγματικών λόγων που οδηγούν σε παράταση του χρόνου σπουδών των φοιτητών;

Κλείνοντας, εμείς λέμε ότι σήμερα υπάρχουν όλες οι δυνατότητες για ουσιαστική αναβάθμιση των πανεπιστημίων και του ερευνητικού έργου, κόντρα όμως στις προτεραιότητες του αστικού κράτους που σήμερα το διαχειρίζεται η Κυβέρνηση της Νέα Δημοκρατίας, αρκεί να βγει από τη μέση το κριτήριο του κέρδους. Έχουμε μπροστά μας πολλές μάχες, όπως αυτή ενάντια στα ιδιωτικά πανεπιστήμια με όποια μορφή και όποτε έλθουν.

Καλούμε, λοιπόν, τους φοιτητές, τους ερευνητές, τους εργαζόμενους να συμπορευτούν με το ΚΚΕ σε σύγκρουση με τη λογική της μοιρολατρίας, της μιζέριας, του μικρότερου κακού, για να διεκδικήσουμε όλες και όλοι μαζί τη ζωή που μας αξίζει. Όλες και όλοι αύριο το απόγευμα στο συλλαλητήριο στο Σύνταγμα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα η Βουλευτής της Νέας Δημοκρατίας κ. Άννα Ευθυμίου.

Ορίστε, κυρία συνάδελφε, έχετε τον λόγο.

**ΑΝΝΑ ΕΥΘΥΜΙΟΥ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, ο Πρωθυπουργός και η Κυβέρνηση την προηγούμενη τετραετία κατάφεραν στο πλαίσιο της συνετής δημοσιονομικής διαχείρισης να βγάλουν την οικονομία μας από μια πολύ δύσκολη φάση. Αυτό καταδεικνύεται από τα βασικά μακροοικονομικά μεγέθη, όπως αναλύθηκαν από το οικονομικό επιτελείο και τους συναδέλφους μου. Άλλωστε, τα βασικά μεγέθη της ελληνικής οικονομίας αποτυπώνονται στον πίνακα 1,4 σελίδα 44 της εισηγητικής έκθεσης του προϋπολογισμού.

Η σημαντική οικονομική ανάπτυξη και η υλοποίηση διαρθρωτικών μεταρρυθμίσεων έχουν συμβάλει στην αύξηση της απασχόλησης, στη μείωση της ανεργίας -για το 2024 προβλέπεται σε ποσοστό 10,6%- και στη βελτίωση του ποσοστού συμμετοχής στο εργατικό δυναμικό.

Στο σημείο αυτό θα ήθελα να κάνω μια σύνδεση της αγοράς εργασίας με την ανάγκη αλλαγής του παραγωγικού μοντέλου που προωθεί και η Κυβέρνηση με τις πρωτοβουλίες της.

Ενδεικτικά αναφέρω. Στοιχείο πρώτο: Σύμφωνα με τα στοιχεία του ΟΟΣΑ, η Ελλάδα καταγράφει από τα υψηλότερα ποσοστά αναντιστοιχίας δεξιοτήτων των απασχολουμένων με τις απαιτούμενες από τις θέσεις εργασίας που κατέχουν.

Στοιχείο δεύτερο: Σε όλες τις χώρες της Ευρωπαϊκής Ένωσης οι νέοι αμείβονται λιγότερο συγκριτικά με τους μεγαλύτερους. Ωστόσο, στην Ελλάδα αυτή η διαφορά είναι μεγαλύτερη σε σύγκριση με τη Γερμανία και με την Πορτογαλία, όπως καταγράφεται σε σχετική έρευνα του ινστιτούτου της ΓΣΕΕ. Την καταθέτω για τα Πρακτικά.

(Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στοιχείο τρίτο: Παρατηρείται περιορισμένη ζήτηση για εξειδικευμένο ανθρώπινο δυναμικό από τον ιδιωτικό τομέα, καθώς οι ελληνικές επιχειρήσεις δεν παράγουν σε σημαντικό βαθμό σύνθετα προϊόντα ή υπηρεσίες έντασης γνώσης και τεχνολογίας.

Στοιχείο τέταρτο: Παρατηρείται μεγαλύτερο ποσοστό ανεργίας στις γυναίκες και στους νέους. Να σημειωθεί βέβαια ότι για το 2023 μειώθηκε το ποσοστό ανεργίας στις γυναίκες. Τι σημαίνει αυτό; Παράλληλα με τις ορθές πρωτοβουλίες που έχει πάρει η Κυβέρνηση -ακούσαμε και τον Υπουργό Παιδείας κ. Πιερρακάκη να λέει ότι το νομοσχέδιο που θα φέρει είναι για την επαγγελματική εκπαίδευση-, θα ήταν επωφελές να δώσουμε έμφαση σε μια στρατηγική για ποιοτική ανάπτυξη, η οποία θα στηρίζεται στο εξειδικευμένο ανθρώπινο δυναμικό και θα έχει ως στόχο τη σταδιακή αύξηση της παραγωγής προϊόντων και υπηρεσιών υψηλής προστιθέμενης αξίας.

Επίσης, χρειάζεται εντατικοποίηση της ενίσχυσης των πολιτικών προσέλκυσης περισσότερων γυναικών και νέων στην απασχόληση. Μάλιστα, ο ΟΟΣΑ θεωρεί ότι αυτό θα βελτιώσει τις προοπτικές ανάπτυξης της χώρας μας. Θα καταθέσω την σχετική έκθεση του ΟΟΣΑ για τα Πρακτικά και να πω παρενθετικά ότι αυτό που λέει ο ΟΟΣΑ για την οικονομία είναι το εξής: «Greece economic remain robust», δηλαδή είναι ρωμαλέα η ελληνική οικονομία.

Το καταθέτω για τα Πρακτικά.

(Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεχίζοντας, λοιπόν, πώς θα επιτευχθεί αυτό; Προβλέπονται επενδυτικοί πόροι ύψους 12,7 δισεκατομμυρίων ευρώ μέσω του Προγράμματος Δημοσίων Επενδύσεων και μέσω του Ταμείου Ανάκαμψης και Ανθεκτικότητας. Αυτοί θα εισρεύσουν στην ελληνική οικονομία εντός του 2024. Στον πίνακα 3.14 σελίδα 159 της εισηγητικής, παρουσιάζεται η διαχρονική εξέλιξη του ΠΔΕ από το 2013 έως και το 2024 και η ποσοστιαία συμμετοχή του στο ΑΕΠ της χώρας.

Οι δαπάνες και επιχορηγήσεις από δάνεια του Ταμείου Ανάκαμψης προβλέπεται το 2024 να επιταχύνουν τη συμβολή τους στην ενίσχυση της παραγωγικότητας και στον μετασχηματισμό προς ένα παραγωγικό μοντέλο υψηλής προστιθέμενης αξίας, μέσω φιλόδοξων επενδύσεων στους τομείς της πράσινης οικονομίας, του ψηφιακού μετασχηματισμού, του επιχειρηματικού περιβάλλοντος, της εξαγωγικής ικανότητας, του ανθρώπινου κεφαλαίου και της αγοράς εργασίας.

Πάνω, λοιπόν, σε αυτούς τους βασικούς πυλώνες, μπορούμε να αναπτύξουμε πολιτικές που έχουν ως στόχο να αλλάξουν μακροπρόθεσμα το υπόδειγμα ανάπτυξης της χώρας μας και προς την κατεύθυνση της οικονομίας της γνώσης. Αυτό θα δημιουργήσει περισσότερες θέσεις εργασίας για επιστήμονες στον ιδιωτικό και στον δημόσιο τομέα, βραχυπρόθεσμα χρειάζονται πολιτικές για τη στήριξη της αυτοαπασχόλησης των πτυχιούχων, επωφελής θα ήταν η ενίσχυση των ευφυών επιχειρήσεων της καινοτομίας στις επιχειρήσεις της τεχνολογίας και της ανάπτυξης και επίσης της επιχειρηματικότητας στα πανεπιστήμια και της ακαδημαϊκής ερευνητικής δραστηριότητας. Θα μπορούσε να αναγνωριστεί ως κεντρικός στόχος η εικονική επιστροφή virtual return, δηλαδή, η σύνδεση ανθρώπινων πόρων που ζουν και εργάζονται στο εξωτερικό με την ελληνική οικονομία. Οι παραπάνω προτάσεις θα ήταν επωφελείς στην υποστήριξη του νέου παραγωγικού μοντέλου που με τις πολιτικές της δημιουργεί η Κυβέρνηση.

Επιπρόσθετα, ένα κομμάτι σημαντικό του σημερινού προϋπολογισμού του 2024 είναι η κοινωνική του προέκταση. Μέσα από δημοσιονομικές παρεμβάσεις, όπως αυτές αποτυπώνονται από τον πίνακα 3.27 σελίδα 189 της εισηγητικής έκθεσης, κατατείνουν στη μείωση των ανισοτήτων. Αυτό έχει επιτευχθεί; Όπως δείχνουν τα στοιχεία, το μέσο ετήσιο εισόδημα αυξάνεται το 2024, πίνακας 3.29 σελίδα 193. Οι δείκτες ανισότητας φαίνεται ότι θα μειωθούν το 2024 σε σχέση με το 2023, πίνακας 3.30 σελίδα 194. Ο δείκτης φτώχειας φαίνεται ότι θα μειωθεί το 2024 σε σχέση με το 2023 πίνακας 3.31 σελίδα 194. Το χάσμα φτώχειας φαίνεται ότι θα μειωθεί το 2024 σε σχέση με το 2023 πίνακας 3.32 σελίδα 195.

Άρα, πράγματι αποτυπώνεται στον προϋπολογισμό αυτό ότι τα μέτρα που παίρνει η Κυβέρνηση είναι αποτελεσματικά και σαφώς βέβαια η προσπάθεια που κάνει είναι μια προσπάθεια δυναμική.

Καταλήγοντας, ο προϋπολογισμός αυτός έχει και κάτι καινούργιο. Είναι ένας προϋπολογισμός που λαμβάνει υπ’ όψιν του την κλιματική αλλαγή. Η κλιματική αλλαγή είναι εδώ, είναι ένα παγκόσμιο φαινόμενο που θα βρίσκουμε συνεχώς μπροστά μας. Το ζήσαμε άλλωστε στη χώρα μας με τις πυρκαγιές και τις πλημμύρες. Μεριμνά, λοιπόν, για το θέμα αυτό ο προϋπολογισμός. Κυρίαρχο ζήτημα είναι μια νέα οργανωτική δομή για την πρόληψη με λειτουργία νέων συντονιστικών οργάνων. Άλλωστε αυτό το επεσήμανε και ο Πρωθυπουργός που με πρωτοβουλία του έκανε τη συζήτηση σε επίπεδο πολιτικών Αρχηγών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό, κυρία Πρόεδρε.

Η Κυβέρνηση, λοιπόν, προς την κατεύθυνση αυτή λαμβάνει συγκεκριμένα μέτρα όπως αναλύθηκαν και φαίνονται και στον προϋπολογισμό. Οι φυσικές καταστροφές και οι δραματικές στιγμές που ζήσαμε στη Θεσσαλία και στον Έβρο δείχνουν ότι είναι κάτι που μπορεί να ξαναβρούμε μπροστά μας, σε οποιαδήποτε γωνιά της Ελλάδας.

Στη Θεσσαλονίκη ζήσαμε την άνοιξη πλημμύρες και ως Βουλευτής Α΄ Θεσσαλονίκης προτίθεμαι να αναλάβω πρωτοβουλίες σε άμεσο χρονικό διάστημα, με τους αρμόδιους φορείς, τόσο για την αντιπλημμυρική προστασία όσο και για την διαχείριση και αξιοποίηση των υδάτων, στη βάση της βιώσιμης ανάπτυξης.

Κοινωνία, οικονομία, περιβάλλον: αυτοί είναι οι τρεις πυλώνες της. Οι κύριες φάσεις μιας ολοκληρωμένης διαχείρισης των φυσικών υδάτινων στοιχείων, μπορούν να εξεταστούν με τη δημιουργία ενός πολυλειτουργικού σχεδίου προγράμματος. Στόχος η εξισορρόπηση των ζητημάτων που σχετίζονται με τους τρεις βασικούς πυλώνες της βιώσιμης αστικής ανάπτυξης, με ιδιαίτερη έμφαση στον υδραυλικό και περιβαλλοντικό ρόλο των ρεμάτων αυτών.

Υπό τις παραπάνω, λοιπόν, σκέψεις υπερψηφίζω τον προϋπολογισμό του 2024.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια είναι η κ. Μαρία Αθανασίου από την Ελληνική Λύση.

**ΜΑΡΙΑ ΑΘΑΝΑΣΙΟΥ:** Κυρία Πρόεδρε, κύριοι Υπουργοί, κύριοι συνάδελφοι, η Κυβέρνηση εξακολουθεί να εφαρμόζει τη νεοφιλελεύθερη πολιτική της σε βάρος της δημόσιας υγείας και σε όφελος της ιδιωτικής. Δεν μιλάω μόνο για τις συμπράξεις δημοσίου και ιδιωτικού τομέα, σχήμα το οποίο αποτελεί συνήθη άσκηση πολιτικής της Κυβέρνησης, αλλά και για τη συστηματική απαξίωση και αποδυνάμωση τόσο των δομών της δημόσιας υγείας όσο και του προσωπικού, το οποίο εργάζεται σε αυτές, ούτως ώστε λόγω έλλειψης υλικοτεχνικής υποδομής και επαρκούς προσωπικού να αδυνατούν να παράσχουν αξιοπρεπείς υπηρεσίες στους φορολογούμενους πολίτες. Και έτσι αυτοί παρά τη θέλησή τους να οδηγούνται μοιραία στον ιδιωτικό τομέα.

Γιατί πώς αλλιώς δικαιολογείται η διατήρηση της τεράστιας υποστελέχωσης των νοσοκομείων, αλλά και των κέντρων υγείας η υπερεντατικοποίηση της εργασίας, οι ημέρες κανονικής άδειας στο εξουθενωμένο προσωπικό, οι οποίες δεν μπορούν να δοθούν, διότι θα κλείσουν τελείως τα τμήματα και οι κλινικές; Οι αναξιοπρεπείς αποδοχές και γενικότερα ο αυταρχικός τρόπος διοίκησης είναι μερικά μόνο προβλήματα του τομέα της υγείας, τα οποία ωστόσο απειλούν όχι μόνο τη λειτουργία του, αλλά και την ίδια την υπόστασή του.

Πώς αλλιώς, λοιπόν, μπορεί να δικαιολογηθεί, παραδείγματος χάριν, η διαφορετική αντιμετώπιση των εργαζομένων του κλάδου υγείας του δημοσίου με τους εργαζόμενους του ιδιωτικού τομέα μέσω της ΚΥΑ των Υπουργείων Οικονομικών και Υγείας για την αναδιάρθρωση της χορήγησης του επιδόματος επικίνδυνης και ανθυγιεινής εργασίας στους εργαζόμενους του Υπουργείου Υγείας που δημοσιεύθηκε στο ΦΕΚ Α.Φ. 26/11/23;

Αφορά μόνο σε λαμβανόμενες αποδοχές, χωρίς ωστόσο να έχει ασφαλιστικό αντίκτυπο παρ’ ότι παρέχουν τις ίδιες υπηρεσίες ή ακόμα περισσότερο τα βαριά περιστατικά δεν τα αναλαμβάνει ο ιδιωτικός τομέας, αλλά τα παραπέμπει στο δημόσιο. Έτσι οι εργαζόμενοι στον δημόσιο τομέα και τα βαρέα περιστατικά διαχειρίζονται και απολαμβάνουν και κατώτερων ασφαλιστικών προνομίων, έναντι των συναδέλφων του ιδιωτικού κλάδου.

Εξυπηρετώντας ιδιωτικά συμφέροντα και μάλιστα επιχειρηματικών ομίλων υγείας πέραν του ότι ωθεί τους ασθενείς στον ιδιωτικό κλάδο, τους καθιστά και έρμαια των κερδοσκόπων, με το να καταργεί την πλήρη και αποκλειστική απασχόληση των γιατρών του ΕΣΥ. Έτσι οι ασθενείς πλέον καταλήγουν να είναι πελάτες των ίδιων των γιατρών τους. Όσοι δεν το επιλέξουν είναι καταδικασμένοι να περιμένουν πολλούς μήνες μέχρι να εξυπηρετηθούν.

Σύμφωνα με τον νέο προϋπολογισμό του κράτους για το 2024, αυξημένη κατά το ποσό μόλις των 338 εκατομμυρίων ευρώ προβλέπεται η επιχορήγηση στα νοσοκομεία και την πρωτοβάθμια φροντίδα υγείας συγκριτικά με το 2023, ενώ μεταξύ άλλων προβλέπονται η αναμόρφωση του μισθολογίου των γιατρών του ΕΣΥ και η ολοκλήρωση έργων του ΕΟΠΥΥ. Ωστόσο για το κρίσιμο ζήτημα των ληξιπρόθεσμων υποχρεώσεων των νοσοκομείων, για το οποίο η χώρα μας παραπέμφθηκε από την Ευρωπαϊκή Επιτροπή στο Δικαστήριο της Ευρωπαϊκής Ένωσης, οι καθαρές ληξιπρόθεσμες οφειλές εξαιρουμένων των υπό συμψηφισμό ποσών φτάνουν στα 164 εκατομμύρια ευρώ.

Στόχος της κυβερνητικής πολιτικής, όπως αναφέρεται στο κείμενο του προϋπολογισμού, από τις αρχές του 2023 αποτελεί η αύξηση των μισθών, η τόνωση του διαθέσιμου εισοδήματος και η μείωση των ανισοτήτων.

Γι’ αυτόν τον σκοπό ήδη από το πρώτο εξάμηνο του 2023 υιοθετήθηκαν νέα μέτρα. Σε αυτά περιλαμβάνεται η αναμόρφωση του ειδικού μισθολογίου των γιατρών του ΕΣΥ με μεσοσταθμική αύξηση 10% και κόστος 92 εκατομμύρια ευρώ για το 2023 και 65 εκατομμύρια ευρώ και το 2024 και εφεξής. Οι αμοιβές σήμερα προσδιορίζονται με βάση το ν.4472/2017, ο οποίος όμως κρίθηκε αντισυνταγματικός από το ΣτΕ και τον Άρειο Πάγο και υποχρεώνει την Κυβέρνηση να επαναφέρει τους μισθούς στα επίπεδα του 2009, οι οποίες και πάλι δεν αναπληρώνουν τις απώλειες εισοδήματος της τελευταίας δεκαετίας.

Ως εκ τούτου οι εξαγγελίες για αυξήσεις τέτοιου μόνο βαθμού δεν πλησιάζουν ούτε καν στο παραμικρό την υποχρέωση της Κυβέρνησης να επαναφέρει τις αποδοχές στο επίπεδο το οποίο έκρινε το Ανώτατο Διοικητικό Δικαστήριο. Αυτή λοιπόν η μεσοσταθμική αύξηση δεν μπορεί να αντιμετωπίσει τις δυσκολίες επιβίωσης οι οποίες οφείλονται στο εκτοξευμένο κόστος καθημερινής ζωής. Με λίγα λόγια με τις υφιστάμενες αποδοχές αλλά και με αυτές τις οποίες έχει εξαγγείλει η Κυβέρνηση οι ωφελούμενοι θα εξακολουθούν να μην μπορούν να επιβιώνουν. Οι αποδοχές παραμένουν σε χαμηλότατα επίπεδα συγκριτικά με τις αποδοχές αντίστοιχων συναδέλφων σε ευρωπαϊκές χώρες. Αυτό θα έχει ως αποτέλεσμα όχι μόνο να μη δίνονται κίνητρα επιστροφής των εκπατρισμένων υγειονομικών αλλά και να ωθούνται ακόμα περισσότεροι στον εκπατρισμό. Η Ελλάδα χάνει τα παιδιά της. Χάνει λαμπρά μυαλά με εξαίρετες προοπτικές με δυνατότητες να προσφέρουν στην πατρίδα μας γνώσεις και ικανότητες εμπειρία αλλά η ίδια η χώρα τα αποδιώχνει.

Ένα άλλο μελανό σημείο είναι η αποτυχημένη εφαρμογή του συστήματος του προσωπικού γιατρού. Η Κυβέρνηση αντί να ακολουθήσει εφαρμοσμένα επιτυχώς συστήματα άλλων χωρών επιλέγει να πειραματίζεται. Η Ελληνική Λύση είχε από την αρχή προτείνει η διαχείριση του προσωπικού γιατρού να είναι συνδεδεμένη με τα αρχεία που τηρούν οι δήμοι οι οποίοι γνωρίζουν τον ακριβή πληθυσμό τους άρα και τις τοπικές ανάγκες των πολιτών ανά δήμο και ανά περιφέρεια. Αντιθέτως στην Ελλάδα η διαχείριση του προσωπικού γιατρού γίνεται κεντρικά, με ελλιπή στοιχεία, με αποτέλεσμα πολλές φορές οι ενδιαφερόμενοι λόγω έλλειψης διαθέσιμων γιατρών στην περιοχή τους να καταφεύγουν σε γιατρούς μακριά από τον τόπο κατοικίας τους αλλά και το κέντρο των δραστηριοτήτων τους. Το πιο λυπηρό, δε, είναι ότι ο προσωπικός γιατρός είναι γιατρός του κέντρου υγείας και σταματώ εδώ για το πόσο προσωπικός είναι.

Τέλος, η κυβέρνηση έχει παραλείψει ακόμα μια φορά αυτό το οποίο επανειλημμένως η Ελληνική Λύση έχει τονίσει δηλαδή ότι η ενίσχυση του τομέα δημόσιας υγείας επιτάσσει την ενίσχυση και των ακριτικών νησιών αλλά και χερσαίων συνοριακών περιοχών με το να δοθούν κίνητρα στους γιατρούς οι οποίοι καλούνται να υπηρετήσουν εκεί. Επί παραδείγματι ως Ελληνική Λύση έχουμε προτείνει και επιμένουμε ότι ο χρόνος των εφημεριών ο οποίος λόγω ιδιαζουσών συνθηκών είναι πολύ μεγάλος στα ακριτικά νησιά σε σύγκριση με τις άλλες περιοχές δέον να προσμετράται ως συντάξιμος χρόνος. Επίσης, δέον, οι αποδοχές από τις εφημερίες τους να είναι αφορολόγητες αλλά και να δίνεται βοήθεια στη στέγαση των γιατρών αλλά και αντίστοιχα των εκπαιδευτικών σε ακριτικά είτε τουριστικά νησιά όπου η εύρεση στέγης καθίσταται ιδιαίτερα δύσκολη είτε δαπανηρή λόγω υψηλών ενοικίων.

Κύριοι και αυτός ο προϋπολογισμός καθρεφτίζει την πολιτική απαξίωση της Κυβέρνησης προς τον κλάδο υγείας και την πολιτική αποδυνάμωσης του ιατρικού και νοσηλευτικού προσωπικού. Πολιτική η οποία διατηρεί σε αναξιοπρεπή επίπεδα τη λειτουργία του κλάδου αλλά και τη διαβίωση των λειτουργών του. Αντιθέτως, καταδεικνύουν τις επιδιώξεις της νεοφιλελεύθερης κυβερνητικής πολιτικής για ιδιωτικοποίηση της δημόσιας υγείας και προαγωγή των κερδών των ιδιωτών επιχειρηματιών υγείας.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι επτά μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Θήβας.

Σας καλωσορίζουμε στη Βουλή, παιδιά.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Αναπληρωτής Υπουργός Παιδείας, Θρησκευμάτων και Αθλητισμού, κ. Βρούτσης για οκτώ λεπτά.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Κορυφαία διαδικασία ο προϋπολογισμός. Επίκαιρο θέμα ο αθλητισμός. Είναι πολλά αυτά που πρέπει να πούμε στα οκτώ λεπτά που διαθέτω. Αυτό είναι το δίκαιο. Θα προσπαθήσω να τα συμπυκνώσω παρουσιάζοντας και τα θέματα του προϋπολογισμού που αφορούν τον αθλητισμό, αλλά και τα επίμαχα θέματα της επικαιρότητας.

Κυρίες και κύριοι συνάδελφοι, έχω κι εγώ όπως και άλλοι συνάδελφοι που πέρασαν από αυτό το Βήμα την εμπειρία και τα βιώματα μέσα από άλλες συζητήσεις που αφορούν στον προϋπολογισμό, την κορυφαία κοινοβουλευτική διαδικασία. Συμπέρασμα όλων αυτών των ετών και της εμπειρίας, είναι ότι κάθε φορά που συζητάμε τον προϋπολογισμό του κράτους εδώ στη Βουλή. Υπάρχουν δύο-τρία στοιχεία τα οποία είναι τα στερεότυπα που αξιολογείς σε έναν προϋπολογισμό. Στερεότυπα, μοναδικά, με αλάνθαστα κριτήρια. Ποια είναι αυτά τα κριτήρια; Τα κριτήρια είναι πρώτον, αν ο προϋπολογισμός είναι αναπτυξιακός. Αν είναι κοινωνικά δίκαιος, δεύτερο. Κι αν είναι αξιόπιστος, τρίτον. Ξεκινάω από το τελευταίο.

Αξιόπιστος. Είναι πολύ εύκολο, πλέον, και με την τεχνολογία που διαθέτουμε και με την εύκολη πρόσβαση να πάρουμε όλους τους προϋπολογισμούς των τελευταίων ετών και να δούμε ότι ο περσινός προϋπολογισμός όχι μόνο ήταν αξιόπιστος όσον αφορά την εκτέλεσή του, αλλά «έπεσε έξω» γιατί είχε πολύ καλύτερα αποτελέσματα σε όλα τα επίπεδα. Και ο προπέρσινος. Άρα το κρίσιμο ζήτημα μιας συζήτησης για τον προϋπολογισμό και την αξιοπιστία του είναι που έρχεται από το παρελθόν. Και πράγματι επιβεβαιώνεται ότι ο προϋπολογισμός και οι προηγούμενοι προϋπολογισμοί ήταν αξιόπιστοι. Έτσι θα είναι και ο συγκεκριμένος, διότι τα στοιχεία που παραθέτει στην ίδια αναλογία και λογική παραπέμπουν στο ότι το 2024 θα υλοποιηθεί ο προϋπολογισμός και θα είναι και πάλι αξιόπιστος.

Ταυτόχρονα με την αξιοπιστία πρέπει να βλέπεις και την ευρωπαϊκή διάσταση. Το είπε ο κ. Πετραλιάς στην τοποθέτησή του. Όλοι οι δείκτες που δείχνουν τη σύγκριση του προϋπολογισμού της χώρας μας με τους ευρωπαϊκούς δείκτες του μέσου όρου της Ευρώπης δείχνουν ότι είμαστε σε αυτή τη χρονική συγκυρία πολύ καλύτεροι. Άρα, λοιπόν, αυτό είναι ένα από τα θετικά πρόσημα που παίρνει η ελληνική Κυβέρνηση. Τα στοιχεία είναι αλάνθαστα. Κοινωνική δικαιοσύνη υπάρχει. Έρχονται όλα τα επίπεδα από τις συντάξεις μέχρι τα προνοιακά επιδόματα. Όλα βρίσκονται σε μια ανοδική πορεία. Η αναπτυξιακή δυναμική του προϋπολογισμού είναι αδιαμφισβήτητη. Τα λένε τα ίδια τα στοιχεία. Ρεκόρ ξένων επενδύσεων, μείωση δημόσιου χρέους στο 160%, 20 μονάδες κάτω το δημόσιο χρέος από το 2019. Μείωση της ανεργίας στο 9,6% από το 17,4% που ήταν το 2019. Ήταν μεγαλύτερο πριν. Μειώθηκε και επί ΣΥΡΙΖΑ. Φτάνει σήμερα στο 9,6%. Μονοψήφιο νούμερο.

Τρίτη σε υψηλότερους ρυθμούς ανάπτυξης στην Ευρώπη η Ελλάδα: 2,9%, όταν ο μέσος όρος είναι 1,2%. Εξαγωγές 5,6%, όταν στην Ευρωζώνη είναι 2,2%. Αύξηση του κατώτατου μισθού στα 910 ευρώ, δέκατη θέση στην Ευρωπαϊκή Ένωση. Πρωτογενές αποτέλεσμα 2,1%. Υγεία, δηλαδή, δείχνει. Δείχνει νοικοκύρεμα στα οικονομικά όταν στην Ευρώπη θα είναι -1% το πρωτογενές. Περαιτέρω μείωση του ΦΠΑ, του κενού του ΦΠΑ, που δείχνει ότι πραγματικά πιάνει τη φοροδιαφυγή με στόχο να πάμε στον μέσο όρο της Ευρώπης που είναι το 9% το 2026. Και έρχεται ως επιστέγασμα η αναβάθμιση μέσα από τους οίκους αξιολόγησης να επιβεβαιώσουν τα θετικά επιτεύγματα του προϋπολογισμού και της οικονομίας.

Καταλαβαίνω την κριτική που ασκείται. Είναι μια κορυφαία διαδικασία. Η Αντιπολίτευση θα πει τη δική της προοπτική, τη δική της αξιολόγηση, αλλά αυτό που μένει είναι ότι πραγματικά η Ελλάδα βαδίζει σωστά. Η ελληνική οικονομία παρά τις δυσκολίες και τις διεθνείς προκλήσεις πηγαίνει στον σωστό δρόμο. Κανείς δεν είπε ότι γίνονται θαύματα όμως με το νοικοκύρεμα, την συλλογική προσπάθεια, την εμμονική μας θέση να είμαστε πολύ προσεκτικοί στις αποφάσεις μας, καταφέρνουμε και πάμε την ελληνική οικονομία, το καράβι της ελληνικής οικονομίας στα δύσκολα νερά που έχουμε μπροστά μας, στους δύσκολους καιρούς, στο σωστό δρόμο. Συγκριτικά με την Ευρώπη πάμε ακόμα καλύτερα.

Αθλητισμός. Τα οικονομικά του αθλητισμού, κυρίες και κύριοι συνάδελφοι, είναι μία ιστορία που έρχεται από το παρελθόν. Το 2020 -θυμίζω και για τους νεότερους- δόθηκε μία γενναία πρωτοφανής αύξηση στον αθλητισμό της χώρας. Αποφάσισε η ελληνική Κυβέρνηση και έδωσε 66 εκατομμύρια ευρώ τον χρόνο από τη φορολογία του στοιχήματος. Τα χρήματα αυτά πήγαν σε δύο κατευθύνσεις: στις επαγγελματικές ομάδες, στον ερασιτεχνικό αθλητισμό και στις ομοσπονδίες. Ήταν σε μια σωστή κατεύθυνση.

Σήμερα είμαι στην ευχάριστη θέση να σας ανακοινώσω κάτι. Ευχαριστώ το οικονομικό επιτελείο της Κυβέρνησης, από τον Κωστή Χατζηδάκη, μέχρι τον φίλο μου Χάρη Θεοχάρη και ιδιαίτερα τον Θάνο Πετραλιά, που έχει την ευθύνη της εκτέλεσης, που έδωσαν μέσα σε αυτόν τον κρατικό προϋπολογισμό πραγματικά μία γενναία αύξηση για τον αθλητισμό της χώρας ο οποίος δεν είναι θεωρητικός. Διαβάζω για να καταλάβετε. Τα χρήματα αυτά δεν πάνε ούτε σε ομάδες, ούτε σε ομοσπονδίες. Πάνε στην καρδιά του αθλητισμού, στα αθλητικά κέντρα, στην αναβάθμισή τους, στην εξέλιξή τους, στη συντήρησή τους. Διαβάζω γιατί ενδιαφέρει όλη την Ελλάδα. Εθνικό Στάδιο Καυταντζόγλειο, αύξηση του προϋπολογισμού, 150%. Εθνικά Αθλητικά Κέντρα Θεσσαλονίκης, αύξηση προϋπολογισμού 48,87%.

Πανηπειρωτικό Εθνικό Αθλητικό Κέντρο Ιωαννίνων, αύξηση 81,43%. Αυτά είναι μέσα στον προϋπολογισμό. Ηράκλειο Κρήτης, Εθνικό Αθλητικό Κέντρο, 23,66%, Εθνικό Αθλητικό Κέντρο Χανίων, αύξηση 19,05%, Εθνικό Αθλητικό Κέντρο Λάρισας 75,32%. Πανπελοποννησιακό Αθλητικό Κέντρο Πατρών, 76,47%. Εθνικό Στάδιο Κομοτηνής, Πανθρακικό, 33,33%. Αθλητικό Κέντρο Κέρκυρας, 42,86%. Στάδιο Παπαχαραλάμπειο στη Ναύπακτο, 51,35%. Χιονοδρομικό Κέντρο Βασιλίτσας, 16,67%. Εθνικό Χιονοδρομικό Κέντρο Σελίου, 14,75%. Σκοπευτήριο Βύρωνα, 38,46%. Εθνικό Αθλητικό Κέντρο Ολυμπιακού Χωριού, 50%.

Αυτά είναι τα εθνικά αθλητικά κέντρα που υπάγονται στην εποπτεία του Υπουργείου Αθλητισμού, στο κράτος δηλαδή, και αυτή είναι η αύξηση του προϋπολογισμού. Και έχουμε τα χρήματα αυτά, για πρώτη φορά μετά από δεκαετίες καθηλωμένων προϋπολογισμών. Ούτε την προηγούμενη πενταετία αυξήθηκαν -επί της Κυβέρνησής μας- ούτε επί ΣΥΡΙΖΑ ούτε τα παλαιότερα χρόνια. Τώρα, λοιπόν, έχουμε αυτές τις πολύ σημαντικές αυξήσεις που θα πάνε σε μια κατεύθυνση: Συντήρηση, αναβάθμιση, βελτίωση των υφιστάμενων υποδομών.

Η κατευθυντήρια γραμμή που έχω δώσει σε όλα τα αθλητικά κέντρα είναι η λέξη «ασφάλεια». Με απόφασή μου, τέλος Αυγούστου, έκλεισαν δεκάδες αθλητικά κέντρα. Δεν είναι στοιχείο κριτικής, είναι η πραγματικότητα. Πριν από μένα δεκάδες Υπουργοί υπέγραφαν τη λειτουργία των αθλητικών κέντρων χωρίς καμμία προϋπόθεση. Στις 31 Αυγούστου υπέγραψα την προϋπόθεση της ασφάλειας. Έκλεισαν δεκάδες αθλητικά κέντρα, υπήρχε δυσαρέσκεια από τον κόσμο. Σήμερα ανοίγει το ένα μετά το άλλο, γιατί αρχίζουν όλοι και καταλαβαίνουν ότι δεν μπορεί να λειτουργεί αθλητικό κέντρο χωρίς πυρασφάλεια και χωρίς στατική επάρκεια και αφορά τα δημοτικά κέντρα, κυρίως. Και όλα αυτά, με την αύξηση του προϋπολογισμού, και τις κατευθυντήριες γραμμές, σε δύο χρόνια θα έχουμε και πάλι στολίδια Εθνικά Αθλητικά Κέντρα.

Άφησα για τελευταία, το ΣΕΦ, το Στάδιο Ειρήνης και Φιλίας, όπου έχουμε αύξηση στον προϋπολογισμό 60% και το ΟΑΚΑ, όπου ο προϋπολογισμός έχει αύξηση 66%. Μία παρένθεση για το ΟΑΚΑ, καθώς υπάρχουν και έκτακτες δαπάνες. Ειδικά για το ΟΑΚΑ δόθηκαν και 11 εκατομμύρια φέτος έκτακτη επιχορήγηση. Φτιάχνουμε μέσα ένα πολυδύναμο αθλητικό κέντρο, το οποίο θα στεγάσει πολλές ομοσπονδίες και ταυτόχρονα θα φτιάξουμε σε ευρωπαϊκό ό,τι καλύτερο μπορούμε να κάνουμε, το προπονητήριο και το Κ1, για το στίβο της χώρας μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θέλω να σας πω την κατευθυντήρια γραμμή μέσα από τις δύο υπουργικές αποφάσεις που θα υπογράψω για την κατανομή των πόρων. Και το λέω τώρα γιατί αφορά χιλιάδες αθλητές μας στα νησιά της Ελλάδος. Για πρώτη φορά θα μπει συντελεστής βαρύτητας της νησιωτικότητας. Θα πάρουν, δηλαδή, τα νησιωτικά σωματεία περισσότερα χρήματα -για πρώτη φορά γιατί θα βάλουμε στην κατανομή τον συντελεστή νησιωτικότητας- και μπαίνει και εμφατικά ο συντελεστής συνέπειας. Όποια ομοσπονδία ή όποιο σωματείο είναι συνεπής απέναντι στις υποχρεώσεις τους, δεν έχει ελλείμματα -που δεν δικαιολογούνται τα ελλείμματα πλέον- θα παίρνουν περισσότερα χρήματα.

Αυτές είναι, κυρίες και κύριοι, οι πρωτοβουλίες.

Για τα υπόλοιπα ζητήματα, τα οποία είναι γνωστά και αφορούν την επικαιρότητα, θέλω να σας πω ότι και εκεί καταβάλλουμε προσπάθεια. Από τον Σεπτέμβριο και μετά διαπίστωσα, πραγματικά, ότι υπήρχε κενό και στις κάμερες. Η νομοθεσία -η οποία ακούω και από πολλούς συναδέλφους να λένε ότι υπήρχε- και για τις κάμερες και για την ταυτοπροσωπία, θέλω να σας πω ότι δεν υπήρχε. Η νομοθεσία για τις κάμερες καταργείται πλήρως, γιατί ήταν ανεπαρκής, πλημμελής, δεν μπορούσε να λειτουργήσει και γι’ αυτό δεν υπήρχαν κάμερες, στον βαθμό που θα έπρεπε, για να υπάρχει ηλεκτρονική εποπτεία. Έρχεται ένα σύγχρονο πλαίσιο, με νομοθετική διάταξη, το επόμενο διάστημα.

Λυπάμαι που το λέω: Ο νομοθέτης, τότε, ήθελε να κάνει κάτι με τις κάμερες. Δεν τα κατάφερε, γι’ αυτό δεν λειτούργησε και το σύστημα. Και όσον αφορά το κρίσιμο ζήτημα της ταυτοπροσωπίας, αναγνωρίζω στον κύριο Κοντονή την καλή του πρόθεση. Θέσπισε τότε την κάρτα του φιλάθλου. Δεν πέτυχε, ήταν ατελέσφορη, δεν μπορούσε να λειτουργήσει, δεν μπορούσε να υλοποιηθεί. Η πρόθεσή του ήταν αγνή, στη σωστή κατεύθυνση και καλή. Ήταν όμως ατελέσφορο το μέτρο αυτό. Καταργείται όλη η νομοθεσία.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Βρούτση, παρακαλώ ολοκληρώστε.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ολοκληρώνω, κυρία Πρόεδρε.

Σκεφτείτε ότι είχαμε δεκαεπτά περίπου αναβολές και παραπομπές στο μέλλον για την υλοποίηση του νόμου Κοντονή. Δεν θα μπορούσε να γίνει ποτέ. Καταργείται όλη η νομοθεσία και φέρνουμε μία νέα νομοθεσία. Η ταυτοπροσωπία, πλέον, είναι ένα θέμα στο οποίο μας βοηθάει η τεχνολογία. Θα δείτε στη Βουλή, στο νομοσχέδιο που έρχεται, ότι θα λύσουμε και αυτό το πρόβλημα μετά από δεκαετίες. Θα ξέρουμε ποιος/ποια μπαίνει στο γήπεδο, με ανάλυση, όνομα, επίθετο και θέση που κάθετε.

Ευχαριστώ πολύ και εύχομαι χρόνια πολλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τώρα θα δώσω τον λόγο για τρία λεπτά στον κ. Χήτα, Κοινοβουλευτικό Εκπρόσωπο της Ελληνικής Λύσης, ο οποίος τον έχει ζητήσει και στη συνέχεια θα μιλήσει για τρία λεπτά ο κ. Κατρίνης από το ΠΑΣΟΚ - Κίνημα Αλλαγής, ο οποίος θέλει να κάνει μια παρατήρηση.

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, ευχαριστώ πάρα πολύ.

Κύριε Υπουργέ, ευτυχώς, κάνατε μια αναφορά στο τέλος της ομιλίας σας. Εξεπλάγην, καθώς σκέφτηκα ότι δεν θα αναφερθείτε καθόλου στο θέμα της επικαιρότητας.

Δεν ξέρω αν καταλάβατε ότι αδειάσατε πλήρως τον κ. Αυγενάκη πριν από λίγο και τους προκατόχους σας. Υποσχεθήκατε ακόμη ένα νομοσχέδιο, το οποίο θα λύσει τα προβλήματα βίας στον αθλητισμό.

Κύριε Βρούτση, έχω ένα δημοσίευμα εδώ από το 2003: «Προχωρούν οι διαδικασίες για τις κάμερες στα γήπεδα ποδοσφαίρου και μπάσκετ…» Είναι από το 2003 και τώρα έχουμε 2023! Εδώ και είκοσι χρόνια κάνουμε την ίδια συζήτηση. Όλα όσα περίπου εξαγγείλατε και λέει η Κυβέρνηση ότι θα κάνει για την αντιμετώπιση της βίας, τα έχει ο νόμος Αυγενάκη.

Επειδή είστε πολύ έμπειρος πολιτικός, πείτε μου ειλικρινά, πιστεύετε ότι το πρόβλημα αυτή τη στιγμή είναι η νομοθεσία, η έλλειψη νόμου; Στην Ελλάδα υπάρχει πολυνομία, κύριε Υπουργέ. Η εφαρμογή του νόμου είναι το πρόβλημα και η βούληση της πολιτείας.

Ιδού, λοιπόν, το ερώτημα που προκύπτει: Είστε αποφασισμένος, κύριε Βρούτση, να σπάσετε αυγά; Είστε αποφασισμένος να χτυπήσετε το χέρι στο τραπέζι στους ολιγάρχες επιχειρηματίες που έχουν και τις ομάδες; Είστε αποφασισμένος να βάλετε το μαχαίρι στο κόκκαλο ή θα βρεθούμε πάλι σε μία παρωδία νομοθεσίας, που δεν θα εφαρμοστεί πάλι ποτέ και τίποτε;

Επίσης, είπατε ότι «η νομοθεσία για τις κάμερες είναι πλημμελής». Άρα, ό,τι νομοθετήσατε τόσα χρόνια εδώ πέρα, τζάμπα νομοθετούσατε. Σκεφτείτε, όμως, τότε που προσπαθούσατε να μας πείσετε πόσο καλό είναι το νομοσχέδιο και να το ψηφίσουμε. Και έρχεστε τώρα και λέτε «τελικά δεν τα κάναμε καλά, θα τα κάνουμε τώρα καλά». Μετά από είκοσι χρόνια θα βάλουμε κάμερες. Είμαστε 2023 και δεν έχουμε κάμερες στα γήπεδα, όχι τουρνικέ, όχι ηλεκτρονικό εισιτήριο, όχι κάρτα φιλάθλου, όχι κάμερες στα γήπεδα, όχι λέσχες, όχι στο να κλείσουν οι σύνδεσμοι και άλλα χίλια δύο όχι. Ερώτηση: δηλαδή τον Φεβρουάριο που θα ξανανοίξουν τα γήπεδα, τι θα έχει αλλάξει; Πείτε μου, σε εξήντα, εξήντα πέντε μέρες από τώρα τι θα έχει αλλάξει;

Επίσης, αν αυτά τα κατακάθια, οι χούλιγκαν, δώσουν ραντεβού, κύριε Υπουργέ, όχι στον αγώνα Ολυμπιακός - Παναθηναϊκός, που θα είναι κεκλεισμένων των θυρών, ούτε στο ΠΑΟΚ - Άρης, αλλά σε έναν μικρότερο αγώνα ή πάνε σε έναν αγώνα βόλεϊ γυναικείο, που εκεί έχει φιλάθλους, τι θα γίνει;

Τι θέλω να πω με αυτό; Μην αντιμετωπίζετε το πρόβλημα της οπαδικής βίας μεμονωμένα. Δεν είναι θέμα του ποδοσφαίρου ή του μπάσκετ. Είναι θέμα κοινωνικό. Αν τους βγάλετε από τα γήπεδα -που πρέπει να βγουν- θα πάνε να τα κάνουν αλλού, δεν έχει θέμα. Θα πάνε σε μια πορεία, κάπου θα πάνε να τα κάνουν αυτά, δεν υπάρχει περίπτωση.

Είστε αποφασισμένοι να βγάλετε, επιτέλους -το αυτονόητο, δηλαδή- την Αστυνομία από τα γήπεδα; Τι δουλειά έχει η Ελληνική Αστυνομία, που πληρώνονται 1.000 ευρώ με το ζόρι οι άνθρωποι, που βάζουν σε κίνδυνο τη ζωή τους; Η δουλειά τους είναι να φυλάνε τον Έλληνα πολίτη, κύριε Υπουργέ, και όχι τις ανώνυμες εταιρείες των μεγαλομετόχων. Γιατί οι ομάδες -ξέρετε- δεν έχουν τον ρομαντισμό του παρελθόντος. Εδώ μιλάμε για ανώνυμες εταιρείες, οι οποίες ντιλάρουν και τζιράρουν εκατομμύρια ευρώ από χορηγίες, τηλεοπτικά δικαιώματα, από εισιτήρια, από συμβόλαια, από χίλια δυο άλλα. Είναι μια ανώνυμη εταιρεία και εσείς στέλνετε τον Έλληνα αστυνομικό να φυλάξει την ανώνυμη εταιρεία. Βγάλτε, λοιπόν, την Αστυνομία από τα γήπεδα και να πάρουν οι κύριοι αυτοί σεκιούριτι, όπως κάνουν σε ολόκληρη την Ευρώπη.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Τώρα τον λόγο έχει για τρία λεπτά ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Κατ’ αρχάς, εγώ θα περίμενα από τον κύριο Υπουργό, ο οποίος κατέκλυσε τα μέσα ενημέρωσης με τις επισκέψεις του στα ανώτατα δικαστήρια της χώρας, να ξεκινήσει για λόγους σημειολογίας την τοποθέτησή του από το θέμα που απασχολεί την επικαιρότητα τις τελευταίες ημέρες και όχι να αφιερώσει το 1/7 του χρόνου του, τελειώνοντας, συνοπτικά δηλαδή να το αναφέρει και αυτό για να μην τον κατηγορήσουμε για αμέλεια.

Έχουμε κουραστεί στη θητεία αυτής της Κυβέρνησης να μετράμε το σκορ ανάμεσα στις περιπτώσεις που ο Πρωθυπουργός εκφράζει τη συγγνώμη του από τη μία ή την οργή του από την άλλη για όλα τα συμβάντα, στα οποία αποδεικνύεται η αποτυχία της Κυβέρνησης, τόσο στον τομέα της πρόληψης όσο και στον τομέα αποτελεσματικότητας του κράτους και, βεβαίως, στις περιπτώσεις των φαινομένων βίας σε αθλητικούς χώρους, ακούμε μόνο για οργή. Οργισμένος ο Πρωθυπουργός, οργισμένη η Κυβέρνηση, δεν υπάρχει ούτε ψίθυρος για την αναποτελεσματικότητα αυτής της Κυβέρνησης.

Γιατί; Γιατί προφανώς η αναποτελεσματικότητα είναι επιλογή αυτής της Κυβέρνησης. Δεν τυχαίνει. Μια επιλογή ισορροπίας ανάμεσα στους ιδιοκτήτες των ομάδων, όπως έγινε βεβαίως με την απόφαση για το κλείσιμο των γηπέδων. Μετά από κάθε νεκρό στη θητεία αυτής της Κυβέρνησης, μετά από κάθε δολοφονική επίθεση, έχουμε το ίδιο μοτίβο. Εξαγγελία μέτρων για την καταπολέμηση της βίας. Εξαγγελίες που δεν υλοποιούνται, περιστατικά που συνεχίζονται και κοστίζουν ανθρώπινες ζωές και μια Κυβέρνηση και ένας Πρωθυπουργός που παρακολουθεί όλα αυτά σαν να είναι θεατής σε αγώνα.

Αυτή είναι η πραγματικότητα γιατί η αθλητική βία δεν εκδηλώνεται μόνο εντός αθλητικών χωρών. Έχουμε περιστατικά με δύο νεκρούς, με τραυματισμό αστυνομικού στην οικογένεια του οποίου και στον οποίο εκφράζουμε την αμέριστη συμπαράστασή μας και το ραντεβού θανάτου των οπαδών που έγιναν στον δρόμο όχι σε αθλητικές εγκαταστάσεις.

Κλείσατε, λοιπόν, τα γήπεδα. Για τους συνδέσμους είχατε κάνει μια εξαγγελία -ο ίδιος ο κ. Μητσοτάκης- ότι θα τους καταργήσετε και θα αφήσετε μόνο έναν. Αλήθεια, με αυτό το μέτρο τι κάνατε όπου βρίσκεται ένα μεγάλο κομμάτι του πυρήνα της βίας; Άρα εξαγγελίες χωρίς αντίκρισμα, δεν τολμάτε να ψελλίσετε καν ότι υπάρχουν ευθύνες και στις ΠΑΕ για τους συνδέσμους και δεν σκοπεύετε να τις αναζητήσετε γιατί δεν θέλετε να δυσαρεστήσετε κάποιους.

Δυστυχώς έχουμε φτάσει στο σημείο να ανησυχούμε για τη βία ακόμα και εναντίον της ίδιας της Αστυνομίας. Εκεί έχει φτάσει η Κυβέρνηση με το δόγμα νόμος και τάξη που δυστυχώς στον αθλητισμό βρίσκει πολύ μεγάλο πεδίο και δυστυχώς δεν έχει γίνει τίποτα.

Τελειώνοντας θέλω να πω ότι ο Υπουργός επειδή ήταν βολική η συζήτηση παρέθεσε σε μια σειρά αριθμών με αυξήσεις των χρηματοδοτήσεων σε αθλητικά κέντρα λέγοντας ότι δεν είχαν δοθεί την προηγούμενη τετραετία. Εμείς χαιρόμαστε που παραδέχεστε ότι υπήρχε πλήρης εγκατάλειψη την προηγούμενη τετραετία και οι χρηματοδοτήσεις βεβαίως στον ερασιτεχνικό αθλητισμό είναι μειωμένες, υπάρχει εργαλειοποίηση της χρηματοδότησης των ομοσπονδιών.

Μιλήσατε, κύριε Υπουργέ, για συντελεστή νησιωτικότητας. Αυτός ο συντελεστής νησιωτικότητας αφορά και τις διοικήσεις των μεγάλων αθλητικών κέντρων τα οποία εποπτεύετε; Θέλω να απαντήσετε ευθέως και καταλαβαίνετε τι εννοώ. Αφορά στις επιλογές που κάνατε στη Διοίκηση του ΟΑΚΑ τους τελευταίους τρεις μήνες.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τρεις μαθήτριες και μαθητές και τέσσερις συνοδοί εκπαιδευτικοί από το 4ο Γυμνάσιο Πάτρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Το λόγο έχει ο κ. Ηλιόπουλος για μία τρίλεπτη παρέμβαση.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, τον Μάρτη του 2022 μετά τη δολοφονία του Άλκη Καμπανού στη Θεσσαλονίκη, ο Κυριάκος Μητσοτάκης είχε πει: «Αν δεν λύσουμε τώρα το πρόβλημα με τη βία, δεν θα γίνει ποτέ». Μάρτης 2022. Τι έγινε μετά από αυτό; Το δεύτερο σκέλος που είπε ο Κυριάκος Μητσοτάκης, το «δεν θα το λύσουμε ποτέ», δεν θα το λύσετε ποτέ. Είδαμε επέλαση διακοσίων νεοναζί χούλιγκαν από την Κροατία σε όλη τη χώρα που έφτασαν μέχρι τη Νέα Φιλαδέλφεια ανενόχλητοι, η Αστυνομία τους εντόπισε και τους συνόδευσε μέχρι το γήπεδο της ΑΕΚ, όπου έσφαξαν έναν άνθρωπο που κατά λάθος έτυχε να βρεθεί εκεί. Κι εσείς τι κάνατε μετά από αυτή τη σφαγή; Για τη βόλτα που έκαναν διακόσιοι νεοναζί χούλιγκαν με συνεργάτες τους στην Ελλάδα, το φταίξιμο το ρίξατε στην Τροχαία και ακόμα δεν ξέρουμε ποιος έχει δολοφονήσει τον άτυχο οπαδό.

Φτάνουμε τώρα στη σημερινή ιστορία με τον εργαζόμενο της Ελληνικής Αστυνομίας που όλοι ευχόμαστε πραγματικά να βγει νικητής από αυτή την δολοφονική επίθεση που δέχτηκε. Και τι είδαμε; Επεισόδια στο βόλεϊ και πηγαίνετε και κλείνετε το ποδόσφαιρο. Με κάποιο μαγικό τρόπο οι ίδιοι άνθρωποι είναι επικίνδυνοι, ανάλογα με τον χώρο που βρίσκονται. Αν είναι στα γήπεδα του ποδοσφαίρου, είναι επικίνδυνοι. Αν είναι στα γήπεδα του μπάσκετ, δεν επικίνδυνοι.

Τι είναι αυτό το οποίο δεν τολμάτε να ψελλίσετε τη στιγμή που έχουμε το πιο αυστηρό ποινικό πλαίσιο σε όλη την Ευρώπη για τους οπαδούς; Δεν ακουμπάτε τις αθλητικές Α.Ε.. Δεν μιλάτε για σχέσεις που έχουν με αυτούς τους ανθρώπους, δεν μιλάτε για ουσιαστικούς ελέγχους στις αθλητικές Α.Ε.. Δεν μιλάτε για πραγματικές ποινές και έρχεστε με οριζόντιο -άρα άδικο τρόπο- και τιμωρείτε συλλόγους και φιλάθλους που δεν είχαν καμμία σχέση με το συγκεκριμένο περιστατικό, για έναν πολύ απλό λόγο: Δεν θέλετε να ασχοληθείτε με τη ρίζα του προβλήματος με όρους αθλητισμού γιατί αν το ψάξουμε παραπάνω είναι συνολικότερο το πρόβλημα.

Η οπαδική βία είναι κοινωνική βία, δεν είναι έξω από την κοινωνία τα γήπεδα και όπου συμβαίνει. Δεν θέλετε να ακουμπήσετε τους ισχυρούς. Δεν θέλετε να μιλήσετε για τις αθλητικές Α.Ε., αλλά και τις πραγματικές τους ευθύνες. Αυτό είναι το μεγάλο πρόβλημα γι' αυτό πάρα πολύ φοβάμαι και φοβόμαστε ότι δυστυχώς πολύ σύντομα κινδυνεύουμε να συζητάμε τέτοια περιστατικά, ακριβώς επειδή σε μια σειρά από περιστατικά έχετε δείξει ότι ούτε θέλετε ούτε μπορείτε.

**ΠΡΟΕΔΡΕΥΟΥΣΑ (Όλγα Γεροβασίλη):** Θα γίνει μια παρέμβαση από τον Κοινοβουλευτικό Εκπρόσωπο του ΣΥΡΙΖΑ - Προοδευτική Συμμαχία κ. Γαβρήλο.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ, κυρία Πρόεδρε.

Δυστυχώς σήμερα και από τον αρμόδιο Υφυπουργό για θέματα αθλητισμού είδαμε να προσεγγίζει εντελώς επικοινωνιακά το πρόβλημα της οπαδικής βίας. Και σαν να μην έφτανε αυτό, αναφέρθηκε στο πρόβλημα σαν να μην ήταν Κυβέρνηση για τεσσεράμισι χρόνια η Νέα Δημοκρατία. Μάλιστα, προχώρησε ένα βήμα παραπέρα και μετακύλισε τις ευθύνες στον προηγούμενο Υφυπουργό Αθλητισμού της Κυβέρνησης της Νέας Δημοκρατίας.

Αντίστοιχο φαινόμενο είδαμε και το καλοκαίρι από άλλον Υπουργό της Κυβέρνησης, τον κ. Κικίλια στην προκειμένη περίπτωση, να ρίχνει ευθύνες, όταν έσφιξε ο πολιτικός κλοιός και η πίεση εναντίον του, στον προηγούμενο Υπουργό της Κυβέρνησής του τον κ. Στυλιανίδη. Για μια ακόμη φορά στο ίδιο έργο θεατές.

Η Κυβέρνηση μείζονα ζητήματα που αφορούν στην ελληνική κοινωνία και προβλήματα που αντιμετωπίζει ο ελληνικός λαός προσπαθεί επικοινωνιακά να τα αντιμετωπίσει και δεν διστάζουν οι Υπουργοί της να καταφεύγουν και εναντίον άλλων συναδέλφων τους όταν βλέπουν ότι η πίεση πλέον είναι αρκετή από την κοινωνία, από τα μέσα μαζικής ενημέρωσης, από την Αντιπολίτευση.

Κύριε Υπουργέ, τι καταφέρατε με το χθεσινό επικοινωνιακό σόου που κάνατε; Ποια ήταν αυτά τα στοιχεία που πήγατε στην Εισαγγελία του Αρείου Πάγου και δεν τα είχατε πάει δύο μέρες νωρίτερα πριν να έχουμε το δεύτερο θανατηφόρο τους δύο τελευταίους μήνες; Ποιος ήταν ο λόγος που οι ανακριτικές εισαγγελικές αρχές, οι διωκτικές αρχές, δεν είχαν αυτά τα στοιχεία στα χέρια τους να τα μεταβιβάσουν ως όφειλαν αρμοδίως; Γιατί έπρεπε να ξεκινήσετε χθες και να πάτε στον Άρειο Πάγο; Τι αποκρύπτατε τους τελευταίους μήνες και τι έχετε κάνει γιατί το ξανακάνατε δεύτερη φορά αυτό ως Κυβέρνηση.

Να θυμίσω ότι και ο κ. Χρυσοχοΐδης το ίδιο είχε κάνει, όταν είχαμε τη δολοφονία του δημοσιογράφου. Πήρε ένα φάκελο που πήγε στην Εισαγγελία του Αρείου Πάγου. Τι έχει γίνει από τότε μέχρι σήμερα; Μπορείτε να μας πείτε την έκβαση αυτής της υπόθεσης και πώς αντιμετωπίζετε την εγκληματικότητα στο σύνολό της είτε είναι οπαδική βία είτε είναι της νύχτας;

Πείτε μας, πού έχουν οδηγήσει αυτές οι έρευνες και τι κάνατε από τις προηγούμενες εξαγγελίες του Πρωθυπουργού, σε σχέση με τους συνδέσμους; Πέρα από το ένα δωράκι που δώσατε τότε και στείλατε την Αστυνομία να περιφρουρεί και τον χώρο των κερκίδων, τον αγωνιστικό χώρο μέσα στα γήπεδα ως μη όφειλε και κάνατε ένα δώρο στις ΠΑΕ, για να τις απαλλάξετε από τα κόστη προς τις εταιρείες σεκιούριτι, πείτε μας τι έχετε κάνει μέχρι σήμερα για να αντιμετωπίσετε το πρόβλημα σε σχέση και με τους συνδέσμους;

Γιατί η οπαδική βία δεν είναι ένα ξέχωρο φαινόμενο από τη βία που παρακολουθούμε τα τελευταία χρόνια στο σύνολο της ελληνικής κοινωνίας. Η κατάσταση που έχετε φτάσει την ελληνική κοινωνία με τη φτωχοποίησή της έχει οδηγήσει σε αυτά τα φαινόμενα. Και μέσα από το σύστημα εκπαίδευσης, βλέπουμε τι γίνεται καθημερινά στα σχολεία. Βλέπουμε τι γίνεται και μέσα στις οικογένειες με τη γυναικοκτονία ως φαινόμενο να φουντώνει.

Αλλά να επιμείνω στην οπαδική βία. Τι πετύχατε με τις πρόσφατες εξαγγελίες του κυρίου Υπουργού; Και επί ημερών Αυγενάκη και προχθές μας εξαγγέλθηκαν μέτρα που ήδη υπάρχουν και για τις κάμερες και για την ταυτοποίηση. Δεν μας έχετε πει, όμως, εάν βάζετε το μαχαίρι εκεί που πρέπει, δηλαδή, στη σχέση της οπαδικής βίας και με τις μεγάλες ΠΑΕ. Ας μη μασάμε τα λόγια μας, είναι ζητήματα που δεν θέλετε να τα ακουμπήσετε ως Κυβέρνηση και γι’ αυτό είμαστε στο ίδιο έργο θεατές.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Ο Κοινοβουλευτικός Εκπρόσωπος της Νέας Δημοκρατίας κ. Πλεύρης έχει τον λόγο για τρία λεπτά.

**ΑΘΑΝΑΣΙΟΣ ΠΛΕΥΡΗΣ:** Κυρία Πρόεδρε, σίγουρα η συζήτηση αυτής της επικαιρότητας γίνεται με το βάρος ότι οι σκέψεις και οι προσευχές όλων μας είναι δίπλα στον αστυνομικό, ο οποίος δίνει μάχη για τη ζωή του.

Η Κυβέρνηση σε όλο το στάδιο του κομματιού της βίας που υπάρχει στα γήπεδα -η οποία πια έχει ξεφύγει από τα γήπεδα και είναι μια βία που έχει και ποσοτική και ποιοτική πολλές φορές αναβάθμιση, καθώς από επεισόδια τα οποία γνωρίζαμε, έχουμε πάει τώρα πλέον σε επεισόδια συναντήσεων ή σε επεισόδια που γίνονται και σε χώρους εκτός γηπέδων- από την πρώτη στιγμή που είχε τα περιστατικά βίας, συνεχώς, έπαιρνε μέτρα και αυστηροποιούσε το πλαίσιο. Και μέσα σε αυτά τα μέτρα, προφανώς, υπήρχαν και κενά τα οποία έρχεται τώρα και με τις εξαγγελίες που έχουν γίνει -που δεν έχω ακούσει κριτική επί των εξαγγελιών- να καλύψει όλα αυτά τα κενά που υπάρχουν.

Και προσέξτε τι γίνεται τώρα από την Αντιπολίτευση. Από στελέχη της Αντιπολίτευσης ακούς κριτική σε διαφορετικούς χώρους. Δηλαδή, από τη μία πλευρά δεν έπρεπε να κλείσετε τα γήπεδα, γιατί τιμωρείτε και αυτούς που ευθύνονται και αυτούς που δεν ευθύνονται. Από την άλλη, γιατί κλείνετε μόνο τα γήπεδα του ποδοσφαίρου και δεν κλείνετε συνολικά τα γήπεδα, αφού επεισόδια μπορεί να γίνουν κι αλλού; Από τη μία πλευρά δεν κάνετε τίποτα να πιάσετε τους δράστες, τους οποίους υποτίθεται ότι ξέρουμε και από την άλλη, γιατί κάνατε προσαγωγές σε τετρακόσια άτομα;

Και, κυρίες και κύριοι συνάδελφοι, εκεί έχετε εκτεθεί, γιατί βγήκατε και αναφερόσασταν για την επιχείρηση που έγινε, όπου πολύ σωστά έγινε. Γιατί, προφανώς, η Αστυνομία όταν έβλεπε κόσμο που εμφανέστατα δεν είχε σχέση με το άθλημα του βόλεϊ και ενδεχομένως, δεν ήξερε καν το σχήμα της μπάλας να βρίσκεται εκεί πέρα, έκανε προσαγωγές και χάρη σε αυτές τις προσαγωγές σήμερα έχουμε βρει τον δράστη που έχει ομολογήσει. Εάν δεν είχαν γίνει αυτές οι προσαγωγές, θα λέγατε «τους καλύπτετε».

Και χαίρομαι που τα κόμματα, ειδικά της Αριστεράς, καταλαβαίνουν σιγά-σιγά την αξία των καμερών και των τεχνικών μέσων. Διότι, εάν θες να πατάξεις το έγκλημα και μέσα στα γήπεδα, υπάρχουν και άλλοι χώροι που πρέπει να παταχθεί το έγκλημα. Και εκεί πέρα είναι μια βασική υποχώρηση από τις θέσεις που είχατε.

Εμείς αυτή τη στιγμή με πλήρη συναίσθηση αντιλαμβανόμαστε το πρόβλημα. Το να πηγαίνεις φακέλους και να δείχνεις υποθέσεις ανοιχτές που υπάρχουν και πώς μπορούν να ομαδοποιηθούν, είναι ακριβώς η βέλτιστη συνεργασία που μπορεί να υπάρχει μεταξύ εκτελεστικής και δικαστικής εξουσίας. Σε όλον αυτόν τον δρόμο δεν πρέπει να βλέπουμε μόνο εχθρούς. Όσες χώρες αντιμετώπισαν, κυρία Πρόεδρε, το πρόβλημα μέσα στα γήπεδα είχαν και συμμάχους αυτούς που είναι μέσα στον αθλητισμό. Πρέπει να γίνει αντιληπτό και από τις ΠΑΕ και από όλους τους παράγοντες του ποδοσφαίρου, ότι η προστασία του προϊόντος του ίδιου που θέλουν, είναι να εξοβελιστούν όλα αυτά τα στοιχεία.

Συνεπώς η Κυβέρνηση βάζει αντίπαλο την οπαδική βία και όσους συντηρούν αυτή τη βία. Δεν έχει αντίπαλο κανέναν που θέλει να συμμετάσχει εδώ πέρα κι εμείς είμαστε έτοιμοι να ακούσουμε και προτάσεις, να δεχθούμε και προτάσεις. Ο κύριος Υπουργός έχει δείξει με την μέχρι στιγμής παρουσία του ότι με ιδιαίτερη ευαισθησία αντιμετωπίζει τα θέματα του αθλητισμού και με αυτό το σκεπτικό και αυτό το πρίσμα θέλουμε να δώσουμε λύσεις και όχι απλά, να προσπαθούμε να μεταφέρουμε τις ευθύνες. Η πολιτεία θα αντιμετωπίσει το πρόβλημα με σοβαρότητα και χωρίς να λαϊκίζει πάνω στο πρόβλημα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Βρούτσης έχει τον λόγο για πέντε λεπτά.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κυρία Πρόεδρε, κατανοώ ότι λόγω της επικαιρότητας του θέματος, ήθελαν να τοποθετηθούν όλοι οι Κοινοβουλευτικοί Εκπρόσωποι. Συμμερίζομαι τους προβληματισμούς τους, όμως, -το είπε και ο κ. Πλεύρης- είναι εντυπωσιακό ότι η κριτική που ασκήσατε -αυτό το διάστημα τώρα, των δεκαπέντε λεπτών- δεν είχε ούτε ένα στοιχείο πρότασης. Κριτική για την κριτική και τίποτα το συγκεκριμένο.

Τα επαναλαμβάνω, γιατί έχουν την αξία τους. Η Κυβέρνηση για τον αθλητισμό το προηγούμενο διάστημα έδωσε πόρους που δεν είχε δει ποτέ στο παρελθόν, κύριοι του ΣΥΡΙΖΑ. Οι πόροι που έδωσε το 2020 -τα 66 εκατομμύρια- δεν έχουν προηγούμενο. Επί του προκατόχου μου Λευτέρη Αυγενάκη. Λεφτά τα οποία πήγαν στον αθλητισμό, έγιναν πράξεις, ήταν στον πιο προηγούμενο προϋπολογισμό, που δεν είχατε ψηφίσει τότε. Σήμερα έρχεται ένα άλλο ποσό επιπλέον για τους προϋπολογισμούς στην καρδιά του αθλητισμού. Δηλαδή, την αναβάθμιση των εθνικών αθλητικών κέντρων και των υποδομών του αθλητισμού. Προφανώς δεν θα το ψηφίσετε. Αλλά εδώ δικαίωμά σας είναι επιλογή σας.

Άλλο ζήτημα, το τι έκανε πάλι η Κυβέρνηση πάλι στο προηγούμενο διάστημα, έκανε κάτι μοναδικό. Αυστηροποιήσαμε το θεσμικό πλαίσιο για τον αθλητισμό και το κάναμε το πιο βαρύ σε όλη την Ευρώπη. Το πιο σκληρό ποινικό πλαίσιο για την παραβατικότητα στον αθλητισμό υπάρχει στην Ελλάδα. Το ιδιώνυμο ισχύει και αν το συγκρίνεις με την άλλη νομοθεσία της υπόλοιπης Ευρώπης, έχουμε το πιο αυστηρό πλαίσιο. Αυτό δεν είναι κάτι το οποίο έγινε από την Κυβέρνηση; Και οι έλεγχοι που έγιναν σε λέσχες δεν έχουν -το τονίζω- προηγούμενο!

Το Υπουργείο Προστασίας του Πολίτη, ο Γιάννης Οικονόμου, αυτό το διάστημα έκανε δεκάδες ελέγχους που δεν είχαν γίνει ποτέ. Για τις κάμερες που αναφέρεστε, είναι εντυπωσιακή η στροφή του ΣΥΡΙΖΑ ότι υπερασπίζεται τις κάμερες. Ο κ. Χήτας έφυγε. Έθεσε θέμα. Υπήρχε νομοθεσία. Πλημμελής, όμως! Δεν είχε τη σύγχρονη τεχνολογία που πρέπει να υπάρχει, ούτε υπήρχε αστυνομικός ο οποίος ήταν υποχρεωμένος να δίνει τα στοιχεία τα συγκεκριμένα για το ευ καλώς ή όχι καλώς, της διαδικασίας του αγώνα και της έλλειψης της ηλεκτρονικής εποπτείας. Αυτό δεν πρέπει να το αλλάξουμε και να το βελτιώσουμε; Ή το ζήτημα το οποίο αφορά την ταυτοπροσωπία στα γήπεδα. Εγώ στάθηκα με καλή κριτική απέναντι στη νομοθεσία του 2015 που ήθελε να κάνει την ταυτοπροσωπία, να απαλλαγεί η αστυνομία από το βάρος και το άχθος να βλέπει εισιτήριο και άτομο το οποίο μπαίνει μέσα στο γήπεδο με την ταυτότητά του. Το κάναμε αυτό δέκα χρόνια; Δεν έγινε. Η νομοθεσία -το είπα- ήταν ατελής, ανεπαρκής. Δεν μπορούσε να γίνει κάρτα φιλάθλου, γι’ αυτό έπαιρνε και αναβολές και επί ΣΥΡΙΖΑ. Το 2015 έγινε, το 2019 έφυγε από την κυβέρνηση του ΣΥΡΙΖΑ. Τι κάνατε πέντε χρόνια -ρωτάω εγώ- γιατί δεν το υλοποιήσατε αυτό; Γιατί δεν μπορούσατε να το κάνετε. Ατελέσφορη διαδικασία. Και σήμερα πλέον με τη βοήθεια της τεχνολογίας και την αποφασιστικότητα της Κυβέρνησης, θα λυθεί μια για πάντα. Γιατί η τεχνολογία βοηθάει να βρούμε μία διαδικασία -θα δείτε όταν έρθει το νομοσχέδιο στη Βουλή- η οποία θα μας απαλλάξει από αυτό το άχθος και δεν θα υπάρχει το βάρος της Αστυνομίας να είναι πίσω από κάθε γκισέ να παρακολουθεί την ταυτότητα και από την άλλη μεριά το εισιτήριο. Άρα, λοιπόν, βρίσκουμε λύσεις. Αυτή είναι η δουλειά μας. Η πολιτική είναι μια ατέρμονη διαδικασία προς τα μπροστά. Γεννώνται προκλήσεις, είμαστε εδώ κάθε φορά για να αντιμετωπίζουμε τις προκλήσεις. Κανείς δεν είπε ότι τα πράγματα λύνονται με το πάτημα ενός κουμπιού. Ακόμα κι αν γινόταν σήμερα να λύσουμε όλα τα προβλήματα της χώρας με το πάτημα ενός κουμπιού, σε ένα μήνα νέες κοινωνικές και οικονομικές πραγματικότητες, θα δημιουργούσαν νέα δεδομένα, που θα έπρεπε το πολιτικό σύστημα να τα αντιμετωπίσει.

Σήμερα, όμως, με αυτές τις πολιτικές που κάνουμε, δείχνουμε ότι είμαστε και αποφασισμένοι και υπεύθυνοι και ρεαλιστικοί, για να υλοποιήσουμε και να αντιμετωπίσουμε το συγκεκριμένο κομμάτι. Η βία στα γήπεδα, όπου γίνεται αναφορά. Κύριε Ηλιόπουλε μου λέτε κάτι το αυτονόητο. Βεβαίως, κανείς δεν είπε ότι η βία είναι μόνο μέσα στα γήπεδα. Καταφέραμε -προσέξτε- τα τελευταία χρόνια και η βία δεν γίνεται πλέον μέσα στα γήπεδα. Δεν παρακολουθείτε φαινόμενα βίας μέσα στα γήπεδα, μεταφέρονται εκτός γηπέδων.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Εκδρομή κάνανε οι Κροάτες νεοναζί στη χώρα!

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Μεταφέρεται εκτός γηπέδων η αθλητική παραβατικότητα.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Η Αστυνομία τους συνόδευσε…

**ΠΡΟΕΔΡΕΥΟΥΣΑ (Όλγα Γεροβασίλη):** Σας παρακαλώ, δεν υπάρχει διάλογος!

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Μεταφέρεται εκτός γηπέδων, πλέον, η αθλητική παραβατικότητα. Αυτό τι σημαίνει; Η αθλητική παραβατικότητα μεταφέρεται εκτός γηπέδων, αλλά υπάρχει ένα στοιχείο.

Πού γεννιέται η παραβατικότητα; Πού υποθάλπεται αυτή η παραβατικότητα; Μέσα στα γήπεδα του ποδοσφαίρου κατά βάση. Άρα ερχόμαστε, εντοπίζουμε, φωτογραφίζουμε, βάζουμε κάμερες.

Είναι θετικό ότι ο ΣΥΡΙΖΑ υπερασπίζεται τις κάμερες. Το επαναλαμβάνω. Είναι θετικό ότι ο ΣΥΡΙΖΑ υπερασπίζεται τις κάμερες. Μπράβο στον ΣΥΡΙΖΑ που κάνει ένα βήμα προόδου, που κάποτε ήταν απέναντι σε αυτό.

Εμείς, λοιπόν, θα φέρουμε αυτό το σύγχρονο πλαίσιο, το οποίο θα αντιμετωπίσει και αυτές τις δύο μεγάλες προκλήσεις που ήταν σε εκκρεμότητα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Βρεττός για μια τρίλεπτη παρέμβαση. Μόνο που δεν θα πάρετε απάντηση αυτή την φορά, γιατί ο κύκλος ολοκληρώθηκε και θα προχωρήσουμε στους ομιλητές.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κυρία Πρόεδρε.

Δεν θα έπαιρνα τον λόγο, αλλά άκουσα τον Υπουργό πολύπειρο να απολογείται, λέγοντας ότι η πολιτική είναι μια διαδικασία ατέρμονης δικαιολόγησης των αδικαιολόγητων, γιατί αυτό στην ουσία είπε, γιατί μόλις προχθές ο διοικητής πρόεδρος του ΟΣΕ σε μια επιτροπή ενημέρωσης είπε το εξής τραγικό, παράλογο και απορώ πως δεν υπάρχει λίγη σεμνότητα και λίγο σιωπή.

Τι είπε ο πρόεδρος του ΟΣΕ; Είπε ότι στα Τέμπη στον εμπορικό σταθμό της Θεσσαλονίκης, δηλαδή ότι πιο κεντρικό από πλευράς εμπορικής αξίας έχει το σιδηροδρομικό δίκτυο, μετά το τραγικό έγκλημα των Τεμπών και των πενήντα επτά ανθρώπων το καταγραφικό που χειριζόταν κάποιος εξωτερικός συνεργάτης όσον αφορά την κίνηση του σταθμού του εμπορευματικού στον ΟΣΕ Θεσσαλονίκης έσβησε και τα αρχεία καταστράφηκαν. Είναι δυνατόν να ακούγονται αυτά τα λόγια από επίσημους πολιτικούς και ανθρώπους διορισμένους σε τόσο υπεύθυνες θέσεις; Γιατί, λέει, μετά από δεκαπέντε μέρες σβήνουν τα αρχεία λόγω προσωπικών δεδομένων. Έχουν τα εμπορεύματα προσωπικά δεδομένα; Έχουν οι ανώνυμες εταιρείες προσωπικά δεδομένα; Έχουν οι διάφορες κυβερνητικές επιλογές προσωπικά δεδομένα;

Και γιατί αυτό; Γιατί η διοίκηση, όπως ορίστηκε από το Υπουργείο Δικαιοσύνης, μετά από ενάμιση μήνα ζήτησε τα στοιχεία. Και περιμένετε εσείς σήμερα όταν χαροπαλεύει ένας αστυνομικός, ο οποίος ξέρει ότι πηγαίνει σε μια υπηρεσία χωρίς καμμία διαδικασία προστασίας, αμπαρωμένος και δεσμευμένος στο να αποδέχεται ευθείες βολές από τα είκοσι πέντε μέτρα μεταξύ της ασπίδος και του γονάτου, του κενού σημείου, χωρίς να μπορεί να αντιδράσει και να επαίρεται ο εκπρόσωπος ο κυβερνητικός ότι ήταν επιλογή κυβερνητική να μπουν μέσα και να σφραγίσουν το γήπεδο όταν ξέρουν οι πάντες ότι ο επιχειρησιακός διοικητής, παρακούοντας και περιμένοντας πότε οι επιτελείς θα αποφασίσουν για τη ζωή του συναδέλφου τους και μπήκαν και τους δέσμευσαν; Τα αυτοκίνητα που έφυγαν των αλητών με τι φύγανε από μέσα;

Λοιπόν, λίγο σιωπή και λίγο σεβασμό στη μάχη που δίνει αστυνομικός. Και όσο για τις κάμερες αν θέλανε πολλά χρόνια ήταν, δεν θέλανε και θα πληρώσουν όλα αυτά τα επίχειρα των επιλογών, οι οποίες είναι εναντίον των αστυνομικών και εναντίον των πολιτών στα Τέμπη.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Κέλλας, Βουλευτής της Νέας Δημοκρατίας.

**ΧΡΗΣΤΟΣ ΚΕΛΛΑΣ:** Ευχαριστώ, κυρία Πρόεδρε,

Κυρία και κύριοι Υπουργοί, κυρίες και κύριοι συνάδελφοι, ο κρατικός προϋπολογισμός του 2024 είναι ο πρώτος μετά από δεκατρία ολόκληρα έτη που ψηφίζεται με την οικονομία της χώρας να έχει ανακτήσει την επενδυτική βαθμίδα. Το γεγονός αυτό μόνο τυχαίο δεν είναι. Οφείλεται κυρίως στη σκληρή προσπάθεια που κατέβαλαν οι Έλληνες όλα αυτά τα χρόνια. Οφείλεται, όμως και στην πολύ αποτελεσματική δημοσιονομική πολιτική της Κυβέρνησης της Νέας Δημοκρατίας, η οποία κατάφερε να αντιμετωπίσει επιτυχώς αλλεπάλληλες κρίσεις, δίνοντας παράλληλα στη χώρα την πολιτική σταθερότητα και την προοπτική που είχε ανάγκη.

Παρά την αδιαμφισβήτητη δυναμική της οικονομίας μας ο προϋπολογισμός του 2024 ψηφίζεται στη σκιά των φυσικών καταστροφών που έπληξαν φέτος τη χώρα μας και των οποίων οι συνέπειες είναι ακόμα δυστυχώς πολύ έντονες. Στη Θεσσαλία και το νομό Λάρισας η αποκατάσταση των πληγών της θεομηνίας «Ντάνιελ» συνεχίζεται και αποτελεί απόλυτη προτεραιότητα της Κυβέρνησης. Ψηφίζεται παράλληλα σε ένα δυσμενές και αβέβαιο διεθνές κλίμα με πολέμους στη γειτονιά μας, στην Ουκρανία και στη Μέση Ανατολή, καθώς και με σημαντικές πληθωριστικές πιέσεις από την ενεργειακή κρίση.

Παρά τις συνεχείς κρίσεις, όμως, που κληθήκαμε να αντιμετωπίσουμε με όραμα και πρόγραμμα πετύχαμε την ανάκτηση της διεθνούς εμπιστοσύνης στη χώρα μας και κατ’ επέκταση την επενδυτική βαθμίδα, τον τρίτο υψηλότερο ρυθμό ανάπτυξης στην Ευρωπαϊκή Ένωση για το 2023, την μείωση της ανεργίας στα προ κρίσης επίπεδα, ρεκόρ άμεσων ξένων επενδύσεων σε σημείο που ακόμα και ο κ. Τσακαλώτος το παραδέχθηκε, σημαντική αύξηση του κατώτατου μισθού και πρωτογενές πλεόνασμα που ξεπέρασε τις προβλέψεις του μεσοπρόθεσμου προγράμματος.

Όλα τα παραπάνω αδιαμφισβήτητα επιβεβαιώνουν την κυβερνητική πολιτική του Κυριάκου Μητσοτάκη που οδηγεί με απτά αποτελέσματα τη χώρα αταλάντευτα μπροστά με ιδιαίτερη βαρύτητα πάντα στο κοινωνικό της πρόσημο. Ένα μόνο δείγμα της κοινωνικής πολιτικής της Κυβέρνησης είναι οι ενισχύσεις των 717 εκατομμυρίων ευρώ που χορηγήθηκαν αυτόν τον μήνα, όπως είναι το επίδομα κοινωνικής αλληλεγγύης, η ενίσχυση των συνταξιούχων που είχαν προσωπική διαφορά, η προκαταβολή επιδόματος θέρμανσης και το διπλό Market Pass που δόθηκε ως ελάχιστο μέτρο ενίσχυσης στη Θεσσαλία και στον Έβρο.

Δεν θέλετε να θυμηθείτε και πολύ περισσότερο δεν θέλετε να συγκρίνετε, αγαπητοί συνάδελφοι του ΣΥΡΙΖΑ, τι έγινε την πενταετία 2015 - 2019 με το κλείσιμο των τραπεζών, με τα capital control. Και ευτυχώς ακόμα περισσότερο δεν θέλει να τα θυμάται o ελληνικός λαός.

Κυρίες και κύριοι συνάδελφοι, o υπό ψήφιση προϋπολογισμός περιλαμβάνει όλα όσα είχαμε πει προεκλογικά, γιατί εμείς στη Νέα Δημοκρατία κάνουμε πράξη όσα υποσχόμαστε. Πρωταρχικός στόχος του προϋπολογισμού είναι να στηρίξει ουσιαστικά το εισόδημα των πολιτών, γι’ αυτό άλλωστε περιλαμβάνει και σχετικές μόνιμες δημοσιονομικές παρεμβάσεις ύψους 1,6 δισεκατομμυρίου ευρώ. Σε αυτές περιλαμβάνονται οι αυξήσεις στους μισθούς των δημοσίων υπαλλήλων, στο ελάχιστο εγγυημένο εισόδημα, στις συντάξεις, η αύξηση του αφορολόγητου κατά 1.000 ευρώ για οικογένειες με παιδιά, η άρση του παγώματος των τριετιών, η επέκταση του επιδόματος μητρότητας για αυτοαπασχολούμενους και αγρότες, η μονιμοποίηση της απαλλαγής των πρώην δικαιούχων του ΕΚΑΣ από την φαρμακευτική δαπάνη, η αναμόρφωση του ειδικού μισθολογίου των ιατρών του ΕΣΥ, η κατάργηση της εισφοράς αλληλεγγύης σε δημοσίους υπαλλήλους και συνταξιούχους, η αύξηση των επιδομάτων θέσης ευθύνης, όπως και του επιδόματος παραμεθορίου και ειδικών συνθηκών εργασίας, η αύξηση των επιδομάτων αναπηρίας του ΟΠΕΚΑ και του ΕΦΚΑ.

Αυτονόητο είναι ότι θα συνεχιστούν και φέτος οι δημοσιονομικές παρεμβάσεις αντιμετώπισης των οικονομικών συνεπειών των φυσικών καταστροφών. Από το 2024 και εξής προϋπολογίζονται μάλιστα πόροι ύψους 600 εκατομμυρίων ευρώ στο Εθνικό Πρόγραμμα Δημοσίων Επενδύσεων, ώστε να καλύπτονται σε μόνιμη βάση δαπάνες κρατικής αρωγής έναντι φυσικών καταστροφών.

Τέλος, κομβικό ρόλο στο να πάρουν οικονομική ανάσα οι πολίτες αναμένεται να διαδραματίσει η μονιμοποίηση και επέκταση των φοροελαφρύνσεων που ήδη έχουν γίνει. Διαφωνείτε, αγαπητοί συνάδελφοι της Αντιπολιτεύσεως, στη μονιμοποίηση του μειωμένου συντελεστή ΦΠΑ σε μεταφορές, γυμναστήρια, σχολές χορού, κινηματογράφους και αγαθά σχετιζόμενα με τη δημόσια υγεία ή στην επέκταση του μειωμένου συντελεστή ΦΠΑ για το πρώτο εξάμηνο του 2024 σε καφέ και ταξί; Δεν συμφωνείτε με τη μείωση κατά 10% του ΕΝΦΙΑ για κατοικίες που ασφαλίζονται για φυσικές καταστροφές; Είστε αντίθετοι στην κατάργηση της παρακράτησης του 30% στους εργαζόμενους συνταξιούχους;

Για να μπορέσουμε, βεβαίως, να επιτύχουμε όλα τα παραπάνω απαραίτητη είναι η αντιμετώπιση της μάστιγας της φοροδιαφυγής.

Και δεν θα μπορούσα βέβαια, αγαπητοί συνάδελφοι, να μην αναφερθώ στην αύξηση των δαπανών για την υγεία και την παιδεία που προβλέπει ο φετινός προϋπολογισμός. Η αύξηση κατά 20% στη χρηματοδότηση των νοσοκομείων είναι κάτι παραπάνω από αναγκαία για την εύρυθμη λειτουργία του Εθνικού Συστήματος Υγείας.

Η ενίσχυση πάλι της παιδείας μας με 255 εκατομμύρια ευρώ αποδεικνύει ότι η Κυβέρνηση της Νέας Δημοκρατίας στηρίζει με κάθε τρόπο τη δημόσια παιδεία.

Κλείνοντας, επιτρέψτε μου να αναφερθώ σε μερικά σημαντικά μεγέθη του προϋπολογισμού. Στον ρυθμό ανάπτυξης, που αναμένεται να ανέλθει στο 2,9%, ποσοστό υπερδιπλάσιο σε σχέση με το σύνολο της Ευρωζώνης. Στο Ακαθάριστο Εγχώριο Προϊόν, που θα αγγίξει τα 233,8 δισεκατομμύρια ευρώ. Στην αύξηση των επενδύσεων κατά 15,1%. Στην περαιτέρω μείωση της ανεργίας, που πρόκειται για το χαμηλότερο ποσοστό ανεργίας που έχει καταγραφεί τα τελευταία δεκαπέντε χρόνια. Στην αύξηση του πρωτογενούς αποτελέσματος της γενικής κυβέρνησης στο 2,1% του ΑΕΠ. Στην περαιτέρω μείωση κατά είκοσι ποσοστιαίες μονάδες του δημοσίου χρέους κατά τη διετία 2023 - 2024, που αποτελεί την ταχύτερη μείωση παγκοσμίως δημοσίου χρέους. Και, βεβαίως, στην επιπλέον αποκλιμάκωση του πληθωρισμού στο 2,6%.

Κυρίες και κύριοι συνάδελφοι, ο κρατικός προϋπολογισμός του 2024 στηρίζει τους πολίτες και συμβάλλει στη βιώσιμη ανάπτυξη, παρά τις δύσκολες διεθνείς συγκυρίες. Εξασφαλίζει τη δημοσιονομική ισορροπία, μειώνει τις κοινωνικές ανισότητες, αντιμετωπίζει ολιστικά τις προκλήσεις της κλιματικής αλλαγής και ενισχύει την ανταγωνιστικότητα και την εξωστρέφεια της ελληνικής οικονομίας. Η ψήφισή του μας επιτρέπει να αισιοδοξούμε για το αύριο. Για τον λόγο αυτόν σας καλώ να τον υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Χουσεΐν Ζεϊμπέκ, Βουλευτής της Νέας Αριστεράς και θα ακολουθήσει η Υπουργός Εσωτερικών κ. Κεραμέως.

Κύριε συνάδελφε, έχετε τον λόγο.

**ΧΟΥΣΕΪΝ ΖΕΪΜΠΕΚ:** Ευχαριστώ, κυρία Πρόεδρε.

Κυρίες και κύριοι συνάδελφοι, κατ’ αρχάς επιτρέψτε μου να ξεκινήσω την ομιλία μου εκφράζοντας τα ειλικρινή μου συλλυπητήρια προς την οικογένεια και τους οικείους της δεκαεννιάχρονης Αϊσέ που έπεσε θύμα παράσυρσης και εγκατάλειψης από αστυνομικό στον Ζυγό της Ξάνθης, γεγονός που οδήγησε στον άδικο χαμό της. Ελπίζω σύντομα να αποδοθεί δικαιοσύνη και «φως» σ’ αυτή την υπόθεση που έχει πολλά μελανά σημεία.

Εντασσόμενος πλέον σε μια νέα Κοινοβουλευτική Ομάδα, επιτρέψτε μου να θέσω τους συλλογικούς μας στόχους. Στόχος της νέας Κοινοβουλευτικής Ομάδας είναι η άσκηση σοβαρής και στιβαρής αντιπολίτευσης στην Κυβέρνηση της Δεξιάς, που προσπαθεί να αλώσει τους βασικούς πυλώνες που στηρίζουν τη χώρα μας: Το κοινωνικό κράτος δικαίου, την ελευθερία της έκφρασης, τα ατομικά, συλλογικά και πολιτικά δικαιώματα και, εν τέλει, τη δημοκρατία μας. Εμείς και εγώ προσωπικά δεσμεύομαι να αγωνιστώ με όλες μου τις δυνάμεις ενάντια σε κάθε λογική συρρίκνωσης όλων αυτών των κεκτημένων.

Από την αρχή της συζήτησης του προϋπολογισμού του 2024 παρακολουθούμε την Κυβέρνηση της Νέας Δημοκρατίας να ζητωκραυγάζει για μια επίπλαστη ανάπτυξη, που συνοδεύεται από τεράστιο κοινωνικό κόστος, αύξηση του πληθωρισμού και αύξηση στις τιμές των τροφίμων και της ενέργειας. Η ανάπτυξη, όμως, δεν μπορεί να νοηθεί όταν οι πραγματικές αυξήσεις στα ράφια για τους καταναλωτές αγγίζουν το 15% και με μαθηματική ακρίβεια οδηγούν στη φτωχοποίηση της ελληνικής κοινωνίας.

Η ανάπτυξη αυτή σημαδεύεται από την σχεδόν ολοσχερή καταστροφή της παραγωγικής διαδικασίας λόγω των πυρκαγιών και των φυσικών καταστροφών. Χαρακτηριστικό είναι το γεγονός ότι η στήριξη του πρωτογενούς τομέα της γεωργίας, της κτηνοτροφίας και της αλιείας εν μέσω της χειρότερης κρίσης κόστους παραγωγής είναι κατώτερη των αναγκών.

Το τελευταίο χρονικό διάστημα παρατηρούμε την εκτίναξη του κόστους παραγωγής σε ρεύμα, πετρέλαιο και γεωργικά εφόδια σε απαγορευτικά επίπεδα. Τη μείωση του αγροτικού εισοδήματος. Το γεγονός ότι δεν υπήρξε καμμία προετοιμασία και ενημέρωση για τη νέα ΚΑΠ, που έθεσε σε άμεσο κίνδυνο τις αγροτικές επιδοτήσεις, όπως έδειξε και η τελευταία πληρωμή του ΟΠΕΚΕΠΕ. Τους ελάχιστους πόρους από το Ταμείο Ανάκαμψης για τους αγρότες και την απένταξη των αντιπλημμυρικών έργων με πρωτοβουλία της Κυβέρνησης. Την αύξηση των ασφαλιστικών εισφορών. Την εγκατάλειψη των πληγέντων αγροτών και κτηνοτρόφων από τις καταστροφικές πυρκαγιές και τις πλημμύρες των τελευταίων ετών. Την απαξίωση του ΕΛΓΑ και την απουσία εκσυγχρονισμού των γεωργικών ασφαλίσεων στα νέα δεδομένα και τις προκλήσεις της κλιματικής αλλαγής. Την εξαφάνιση της καλλιέργειας ζαχαρότευτλων, καθώς μετά από εξήντα χρόνια σταμάτησε η παραγωγή ζάχαρης στην Ελλάδα και φυσικά του καπνού.

Από τα ανεπαρκή μέτρα προστασίας του αγροτικού κόσμου και τις αυξήσεις όλων των συντελεστών του κόστους της παραγωγής οι επιπτώσεις φαίνονται πρώτα και κύρια στο εισόδημα των παραγωγών, θέτοντας σε κίνδυνο τη βιωσιμότητα μικρών και μεσαίων εκμεταλλεύσεων και την επισιτιστική ασφάλεια της χώρας.

Η μείωση της δαπάνης το 2024 για το Υπουργείο Αγροτικής Ανάπτυξης προσεγγίζει τα 186 εκατομμύρια ευρώ σε σχέση με το 2023. Σε αυτή προστίθεται η αύξηση κατά 5,4% των εισαγωγών για την υποκατάσταση της χαμένης αγροτικής παραγωγής των πληγεισών περιοχών.

Επίσης, στον προϋπολογισμό του 2024 δεν προβλέπεται καμμία επιστροφή του ειδικού φόρου κατανάλωσης για αγροτικό πετρέλαιο, γεγονός που θα επιβαρύνει ακόμη περισσότερο το κόστος παραγωγής. Δεν υπάρχει καμμία πίστωση του τακτικού προϋπολογισμού για την αντιμετώπιση των φυσικών καταστροφών που έγιναν και την επανεκκίνηση της αγροτικής παραγωγής. Δεν προβλέπονται δαπάνες στήριξης για τη μείωση του κόστους παραγωγής για την αγορά ζωοτροφών και λιπασμάτων προκειμένου να αντιμετωπιστούν τα αυξημένα κόστη. Ενώ, απουσιάζουν μέτρα στήριξης των αγροτών για την αντιμετώπιση της ενεργειακής κρίσης.

Εν κατακλείδι, ο προϋπολογισμός δεν υπηρετεί ούτε κατ’ ελάχιστον έναν βιώσιμο και δίκαιο παραγωγικό και αναπτυξιακό μοντέλο για τον πρωτογενή τομέα, που θα στοχεύει στη διασφάλιση της οικονομικής βιωσιμότητας των αγροτικών εκμεταλλεύσεων, την προστασία του περιβάλλοντος και την πρόσβαση των καταναλωτών σε ποιοτικά και ασφαλή αγροτικά προϊόντα και τρόφιμα.

Ως Νέα Αριστερά πιστεύουμε ότι χρειάζεται: Άμεση μείωση του ΦΠΑ στα τρόφιμα και τα είδη πρώτης ανάγκης για ανακούφιση των νοικοκυριών και μείωση της ακρίβειας. Πάγια θεσμοθέτηση μειωμένου ειδικού φόρου κατανάλωσης του αγροτικού πετρελαίου. Επαρκής χρηματοδότηση του ΕΛΓΑ από τον κρατικό προϋπολογισμό για την κάλυψη αποζημίωσης τρεχουσών και μελλοντικών καταστροφών. Μείωση ΦΠΑ στα αγροτικά εφόδια. Θεσμοθέτηση του αφορολόγητου. Επιδότηση των ασφαλιστικών εισφορών και μειωμένες εισφορές στον ΕΛΓΑ για την πρώτη πενταετία για νέους αγρότες.

Επιτρέψτε μου, τέλος, μια συνοπτική αναφορά σε δύο ιδιαίτερα σημαντικά προβλήματα του νομού μου, της Ξάνθης. Η Ξάνθη δυστυχώς δεν αποτελεί εξαίρεση από τη γενική εικόνα της χώρας.

Κατ’ αρχάς, θα ήθελα να αναφερθώ στην κατάσταση του Γενικού Νοσοκομείου Ξάνθης. Το νοσοκομείο μας δυστυχώς έχει καταντήσει πλέον κέντρο υγείας. Η υποστελέχωση σε ιατρικό και νοσηλευτικό προσωπικό καθιστά πλέον την εύρυθμη λειτουργία του αδύνατη. Επίσης, η μονάδα εντατικής θεραπείας δεν λειτουργεί εδώ και πολλά χρόνια, καθώς δεν υπάρχουν ειδικότητες. Χωρίς τη ΜΕΘ δεν μπορούν να γίνουν σοβαρά χειρουργεία και χωρίς παθολόγους δεν μπορούν να καλυφθούν οι ανάγκες περίθαλψης ολόκληρου του νομού.

Έχω πολλές φορές τονίσει ότι δεν φτάνουν μόνο οι προκηρύξεις θέσεων, οι οποίες έτσι κι αλλιώς δεν καλύπτονται, αλλά απαιτούνται κίνητρα, όπως η ένταξη της Ξάνθης στις άγονες περιοχές και η πρόβλεψη επιδόματος ενοικίου για τους γιατρούς, προκειμένου αυτές οι θέσεις να γίνουν πιο ελκυστικές και να έρθουν στην περιοχή μας.

Επίσης, ένα ακόμα θέμα αφορά τις μειωμένες δαπάνες του προϋπολογισμού για τις σχολικές εγκαταστάσεις, γεγονός το οποίο πλήττει και την Ξάνθη. Αποκορύφωμα είναι το Μουσικό Σχολείο Ξάνθης και, βεβαίως, το γνωστό πλέον μειονοτικό Γυμνάσιο - Λύκειο Ξάνθης, ένα σχολείο με πολλά προβλήματα, το οποίο κατά το παρελθόν λειτουργούσε σε πρωινή και απογευματινή βάρδια. Σήμερα, μετά από εβδομάδες κατάληψης των μαθητών για το αυτονόητο, το σχολείο λειτουργεί μόνο στην πρωινή βάρδια, αλλά οι μαθητές είναι στοιβαγμένοι κατά δεκάδες, καθώς μένουν αναξιοποίητες πολλές αίθουσες.

Έχω πολλές φορές τονίσει ότι το ζήτημα αυτό λύνεται μόνο με την ανεύρεση ή ανέγερση νέου σχολείου. Ωστόσο, η αδυναμία της Κυβέρνησης να αναλάβει την οποιαδήποτε πρωτοβουλία διατρέχει και όλη την πολιτική της απέναντι στη μειονότητα.

Δεν έχει περάσει άλλη κυβέρνηση η οποία να έχει συμπεριφερθεί με τόση αδιαφορία απέναντι στα προβλήματα της μειονότητας, να έχει επιδείξει τόσο αυταρχισμό σε σχέση με τα δικαιώματά της και να είναι τόσο διχαστική απέναντι στους πολίτες, διευρύνοντας τις ανισότητες.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Εμείς ως Νέα Αριστερά είμαστε εδώ για να αναδείξουμε όλα αυτά τα ζητήματα, να αγωνιστούμε για την αντιστροφή του κλίματος και την κάμψη της παντοδυναμίας της Νέας Δημοκρατίας. Καλούμε, λοιπόν, όλους τους πολίτες και τη νεολαία να δώσουμε μαζί αυτή τη μάχη για να μπορέσουμε να ελπίζουμε σε ένα καλύτερο μέλλον.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο συνάδελφο.

Τον λόγο έχει ζητήσει η Υπουργός Εσωτερικών κ. Κεραμέως.

Ορίστε, κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Εσωτερικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητούμε στη Βουλή των Ελλήνων τον πρώτο προϋπολογισμό της δεύτερης θητείας της Κυβέρνησης της Νέας Δημοκρατίας και του Κυριάκου Μητσοτάκη, έναν προϋπολογισμό που καταδεικνύει την ανθεκτικότητα της οικονομίας μας σε περιβάλλον σημαντικών διεθνών κλυδωνισμών και παρά τις επιπτώσεις φυσικών καταστροφών ως συνέπεια της κλιματικής αλλαγής, έναν προϋπολογισμό που θέτει στο επίκεντρό του τον πολίτη με αύξηση του πραγματικού εισοδήματος, με περιορισμό της φοροδιαφυγής, με μείωση φορολογικών βαρών, με αύξηση δαπανών για την υγεία και την παιδεία, με αύξηση των επενδυτικών πόρων μέσω του Προγράμματος Δημοσίων Επενδύσεων και του Ταμείου Ανάκαμψης και Ανθεκτικότητας, έναν προϋπολογισμό που επιβεβαιώνει τη θετική δυναμική της ελληνικής οικονομίας που αναγνωρίζεται άλλωστε από όλους, αλλά και τη σταθερή προτεραιότητα της Κυβέρνησης το μέρισμα της ανάπτυξης να μοιράζεται σε όλες τις Ελληνίδες, σε όλους τους Έλληνες.

Η χώρα μας ανέκτησε την επενδυτική βαθμίδα, πέτυχε τον τρίτο υψηλότερο ρυθμό ανάπτυξης στην Ευρωπαϊκή Ένωση, σημείωσε ρεκόρ άμεσων επενδύσεων, κατέγραψε μείωση της ανεργίας σε προ κρίσης επίπεδα, ενώ το πρωτογενές πλεόνασμα ξεπέρασε τις προβλέψεις του μεσοπρόθεσμου προγράμματος και παράλληλα το δημόσιο χρέος μειώθηκε πολύ σημαντικά ως προς το ΑΕΠ της χώρας. Πρόκειται για έμπρακτη επιβράβευση των επί χρόνια σκληρών προσπαθειών της κοινωνίας μας. Είναι όμως και αποτέλεσμα της κοστολογημένης, χρηστής δημοσιονομικής πολιτικής που άσκησε με συνέπεια η Κυβέρνηση, καταφέρνοντας να απορροφήσει μεγάλο τμήμα των κραδασμών που προκάλεσαν οι εξωγενείς κρίσεις, να αποκαταστήσει την αξιοπιστία και τη σταθερότητα της ελληνικής οικονομίας τόσο στο εσωτερικό όσο και στο εξωτερικό και να στηρίξει την κοινωνία και θα έλεγα ιδιαιτέρως τις πιο ευάλωτες κοινωνικές ομάδες.

Αξίζουν θερμά συγχαρητήρια σε όλο το οικονομικό επιτελείο, στον Υπουργό Κωστή Χατζηδάκη, στον Αναπληρωτή Υπουργό Νίκο Παπαθανάση, στον Υφυπουργό Χάρη Θεοχάρη, στον Υφυπουργό Θάνο Πετραλιά, σε όλη την ηγεσία του Υπουργείου Οικονομικών.

Κυρίες και κύριοι, σήμερα ανακοινώνουμε αύξηση στον προϋπολογισμό του Υπουργείου Εσωτερικών για το 2024 της τάξης των 157 εκατομμυρίων ευρώ, περίπου 4,42%. Αναλυτικότερα, τα στοιχεία του προϋπολογισμού του Υπουργείου Εσωτερικών αποτυπώνονται σε τρεις μεταρρυθμιστικός άξονες.

Άξονας πρώτος: Επένδυση στο ανθρώπινο κεφάλαιο με διαφάνεια, με αξιοκρατία, με λογοδοσία. Τα τελευταία τεσσεράμισι χρόνια το κράτος εκσυγχρονίστηκε, οι απαιτήσεις πολλαπλασιάστηκαν, το ανθρώπινο δυναμικό μας προσαρμόστηκε σε πρωτόγνωρες συνθήκες. Δέσμευσή μας ήταν και οι απολαβές των εργαζομένων να ακολουθήσουν αυτή την κλιμακούμενη πορεία.

Δεκατέσσερα χρόνια μετά, με απόφαση του Πρωθυπουργού Κυριάκου Μητσοτάκη η αναμόρφωση του μισθολογίου του δημοσίου τομέα είναι γεγονός. Μετά από δεκατέσσερα χρόνια έχουμε την πρώτη αύξηση σε μισθούς δημοσίων υπαλλήλων. Ενισχύουμε, λοιπόν, οριζοντίως τα εισοδήματα των δημοσίων υπαλλήλων και ειδικότερα με επιπλέον αυξήσεις σε εργαζόμενους με παιδιά και σε εργαζόμενους που υπηρετούν σε θέσεις ευθύνης, για να περάσουμε ένα μήνυμα επιβράβευσης, για κινητροδότηση. Πρόκειται, κυρίες και κύριοι, για ένα συνολικό δημοσιονομικό αποτύπωμα 956 εκατομμυρίων ευρώ.

Ειδικότερα έχουν προβλεφθεί: Οριζόντια αύξηση κατά 70 ευρώ στον βασικό μισθό. Αύξηση της οικογενειακής παροχής από 20 ως 50 ευρώ μηνιαίως. Αύξηση επιδομάτων θέσης ευθύνης κατά 30%. Αύξηση του επιδόματος παραμεθορίου και ειδικών συνθηκών εργασίας στα στελέχη των Ενόπλων Δυνάμεων και των Σωμάτων Ασφαλείας. Αναμόρφωση του ειδικού μισθολογίου των ιατρών του ΕΣΥ με μεσοσταθμική αύξηση 10%. Αύξηση του μισθολογίου των μελών ΔΕΠ. Αύξηση εξόδων μετακίνησης και διανυκτέρευσης του πολιτικού και ένστολου προσωπικού. Κατάργηση της εισφοράς αλληλεγγύης σε δημοσίους υπαλλήλους ύψους 202 εκατομμυρίων ευρώ ετησίως.

Κυρίες και κύριοι, με όλα αυτά, αλλά και με τις μειώσεις φορολογίας και τις αυξήσεις σε αφορολόγητο και επιδόματα επιτυγχάνεται ένας από τους βασικούς στόχους της Κυβέρνησης, η τόνωση του πραγματικού διαθέσιμου εισοδήματος των πολιτών που προάγει την κοινωνική συνοχή.

Επιπλέον, σύμφωνα με τον προγραμματισμό προσλήψεων που εγκρίθηκε πρόσφατα στο Υπουργικό Συμβούλιο, προβλέπονται δεκαέξι χιλιάδες πεντακόσιες είκοσι μία νέες προσλήψεις στον δημόσιο τομέα με ιδιαίτερη έμφαση σε τρεις τομείς. Ο πρώτος τομέας είναι η υγεία, με τη μερίδα του λέοντος των θέσεων του 2024 να κατευθύνεται προς την υγεία. Μιλάμε για εξίμισι χιλιάδες θέσεις.

Τομέας δεύτερος: Η κλιματική κρίση, η προστασία του περιβάλλοντος. Τομέας τρίτος: Το Ταμείο Ανάκαμψης και η κάλυψη αναγκών που προκύπτουν από ορόσημα του Ταμείου Ανάκαμψης. Έχει δοθεί ιδιαίτερη βαρύτητα στον τομέα του προγραμματισμού προσλήψεων. Όλα αυτά συνδυάζονται και συμπληρώνονται από το νέο σύστημα επιλογής και αξιολόγησης διοικήσεων φορέων του δημοσίου τομέα και από ενίσχυση της αποτελεσματικότητάς τους που ψηφίστηκε πριν από περίπου έναν μήνα από τη Βουλή των Ελλήνων και ήδη έχει τεθεί σε εφαρμογή.

Άξονας δεύτερος: Ενίσχυση της τοπικής αυτοδιοίκησης. Το 2024 οι μεταβιβάσεις κεντρικών αυτοτελών πόρων στους ΟΤΑ αυξάνονται κατά σχεδόν 69 εκατομμύρια ευρώ από το 2023. Οι πόροι για τους Οργανισμούς Τοπικής Αυτοδιοίκησης πρώτου βαθμού αυξάνονται κατά 9,6% και δεύτερου βαθμού κατά 4,3%. Για τους δήμους προβλέπεται επιπλέον ειδική επιχορήγηση 161 εκατομμύρια, η οποία θα καλύψει και κόστος μισθοδοσίας της Δημοτικής Αστυνομίας.

Θέλω να θυμίσω ότι για πρώτη φορά μετά από δέκα χρόνια προκηρύσσονται στις αρχές Ιανουαρίου οι θέσεις άνω των χιλίων διακοσίων υπαλλήλων για τη Δημοτική Αστυνομία. Κόστος, λοιπόν, για τη Δημοτική Αστυνομία, για το προσωπικό καθαριότητας σχολικών μονάδων και για το πρόγραμμα «Βοήθεια στο Σπίτι» και, βεβαίως, όπως πάντα, στον βαθμό που υπάρχουν πρόσθετες έκτακτες ανάγκες αυτοδιοίκησης και για το επόμενο έτος θα καλυφθούν μέσω αντίστοιχης ενίσχυσης του προϋπολογισμού του Υπουργείου Εσωτερικών.

Οι πόροι, λοιπόν, που εξασφαλίζουμε για τη βελτίωση της ποιότητας ζωής και της καθημερινότητας των πολιτών σε ένα πλαίσιο αυξημένης διαφάνειας, λογοδοσίας και επιβράβευσης είναι ενδεικτικοί της βαρύτητας που αποδίδουμε στη λειτουργικότητα, στον εξορθολογισμό, στην αποτελεσματικότητα, στην αναβάθμιση δήμων και περιφερειών, η οποία καταδεικνύεται και στον σχετικό νόμο που ψηφίσαμε στη Βουλή των Ελλήνων.

Τρίτος άξονας: Άλλοι καίριοι τομείς του Υπουργείου Εσωτερικών. Μακεδονία - Θράκη, ιθαγένεια, ζώα συντροφιάς, καινοτομία.

Για το οικονομικό έτος 2024 έχουν προβλεφθεί πιστώσεις που ξεπερνούν τα 13 εκατομμύρια ειδικά για τις ανάγκες της Γενικής Γραμματείας Ιθαγένειας. Αναμόρφωση του Κώδικα Ελληνικής Ιθαγένειας. Ο συνολικός ψηφιακός μετασχηματισμός της υπηρεσίας και των διαδικασιών της αποτελούν σημαντικές κατευθύνσεις για την ποιοτική αναβάθμιση των παρεχόμενων υπηρεσιών της Γενικής Γραμματείας.

Σε πίστωση του εθνικού σκέλους ΠΔΕ για τον τομέα Μακεδονίας - Θράκης προβλέπονται δράσεις τουριστικής ανάπτυξης και αξιοποίησης πολιτιστικών και διατροφικών στοιχείων της Μακεδονίας και της Θράκης, καθώς και ψηφιοποίηση του αρχείου του Τμήματος Παραδοσιακών Οικισμών και Διατηρητέων Κτηρίων.

Ειδική Γραμματεία Ζώων Συντροφιάς: Υλοποιεί περισσότερα από δέκα έργα για την εκπαίδευση, επιμόρφωση και προαγωγή της φιλοζωίας.

Ως προς την καινοτομία, πρόσφατα τέθηκε σε εφαρμογή το Αποθετήριο Πρακτικών Καινοτομίας Δημοσίου Τομέα, ενώ ήδη υπογράφηκε υπουργική απόφαση για τη λειτουργία και οργάνωση των Εργαστηρίων Καινοτομίας στο Εθνικό Κέντρο Δημόσιας Διοίκησης και Αυτοδιοίκησης.

Από το εθνικό και από το συγχρηματοδοτούμενο σκέλος του ΠΔΕ του Τομέα Διοικητικής Ανασυγκρότησης για το οικονομικό έτος 2024 σχεδιάζονται έργα 32 εκατομμυρίων ευρώ, μεταξύ άλλων για τη στελέχωση του δημοσίου τομέα με όρους τεχνητής νοημοσύνης, για την αναβάθμιση δεξιοτήτων ανθρώπινου δυναμικού, την ανάπτυξη συστήματος επιβράβευσης δημοσίων υπαλλήλων, την ανάπτυξη του ανθρώπινου δυναμικού μέσω του Εθνικού Κέντρου Δημόσιας Διοίκησης και Αυτοδιοίκησης, την ενδυνάμωση ελεγκτικών μηχανισμών πρόληψης και αποτροπής διαφθοράς, την καταπολέμηση της κακοδιοίκησης, την οργανωτική αναβάθμιση και τον ψηφιακό μετασχηματισμό των ΚΕΠ.

Κυρίες και κύριοι, σ’ αυτούς τους μεταρρυθμιστικούς άξονες προστίθενται σημαντικές πρωτοβουλίες για το 2024 που αφορούν τη δημοκρατία μας και κυρίως η άρση κάθε νομικού αλλά και πραγματικού περιορισμού στην άσκηση του εκλογικού δικαιώματος των Ελλήνων πολιτών.

Για πρώτη φορά με την καθιέρωση της επιστολικής ψήφου αίρονται όλα τα πραγματικά, τα πρακτικά εμπόδια συμμετοχής στην εκλογική διαδικασία για όλους όσους έχουν δικαίωμα ψήφου, όπου και αν ζουν, όπου και αν βρίσκονται την ημέρα των ευρωεκλογών στην Ελλάδα ή στο εξωτερικό. Η καθιέρωση επιστολικής ψήφου ανταποκρίνεται στις απαιτήσεις της κοινωνίας, αλλά και στα ζητούμενα πολλών πολιτικών κομμάτων. Αποτελεί ουσιαστική κίνηση για την ενίσχυση της συμμετοχής στην εκλογική διαδικασία. Βαθαίνει τη δημοκρατία.

Κυρίες και κύριοι, στο Υπουργείο Εσωτερικών σχεδιάζουμε και λειτουργούμε με επίκεντρο τον πολίτη και με στόχο πώς θα βελτιώνουμε διαρκώς τις παρεχόμενες υπηρεσίες στον πολίτη και γι’ αυτή την ομαδική προσπάθεια θα ήθελα να ευχαριστήσω θερμά τον Αναπληρωτή Υπουργό Θοδωρή Λιβάνιο, τους Υφυπουργούς Βιβή Χαραλαμπογιάννη και Στάθη Κωνσταντινίδη, τους Γενικούς Γραμματείς Νάσο Μπαλέρμπα, Δημήτρη Κιρμικίρογλου, Μιχάλη Σταυριανουδάκη, Άγγελο Δημοσθένους, την Ειδική Γραμματέα Μαριάνθη Δημοπούλου, τους συνεργάτες και τα στελέχη του Υπουργείου και της δημόσιας διοίκησης κάθε έναν και κάθε μία χωριστά.

Κύριε Πρόεδρε, κλείνω με το εξής: Ο προϋπολογισμός του 2024 διαψεύδει για μια ακόμη φορά τους καταστροφολόγους της Αντιπολίτευσης, που τα τελευταία χρόνια προβλέπουν δεινά για την πατρίδα μας, βρίσκει την οικονομία μας σε ανοδική πορεία με ρυθμούς ανάπτυξης που μας επιτρέπουν να στηρίξουμε ακόμη περισσότερο τους εργαζόμενους, τους συνταξιούχους, τους νέους, τους δημόσιους λειτουργούς μας, που μας επιτρέπουν να επιστρέψουμε συνολικά στην κοινωνία το θετικό αποτέλεσμα των θυσιών της κοινωνίας. Η υπερψήφιση του προϋπολογισμού αυτού αποτελεί ένα ακόμη βήμα που ενισχύει την πρόοδο της χώρας μας και την ευημερία των πολιτών μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Καλείται στο Βήμα ο κ. Δημήτριος Κούβελας, Βουλευτής της Νέας Δημοκρατίας.

**ΝΙΚΟΛΑΟΣ ΒΡΕΤΤΟΣ:** Θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ; Για παρέμβαση;

**ΝΙΚΟΛΑΟΣ ΒΡΕΤΤΟΣ:** Όχι, για την ομιλία μου.

**ΠΡΟΕΔΡΕΥΩΝ (Βασίλειος Βιλιάρδος):** Ελάτε παρακαλώ. Δεν είναι εδώ ο κ. Κούβελας, ελάτε εσείς.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, κυρία και κύριοι Υπουργοί, κυρίες και κύριοι συνάδελφοι, αγαπητοί συμπατριώτες των παραγωγικών και μη παραγωγικών ηλικιών, αγαπητές μας νέες και νέοι Έλληνες, παιδιά γεννημένα και αγέννητα -γιατί, δυστυχώς, και αυτός ο προϋπολογισμός αφορά και τους αγέννητους Έλληνες, μιας και τα δάνεια έρχονται για τις επόμενες γενιές, με τέτοιον καταιγιστικό ρυθμό-, σήμερα και όλες αυτές τις μέρες συζητούμε ίσως θεωρητικά και αδιάφορα για σας, για την καθημερινότητά σας και για τα προβλήματά σας.

Όμως, εδώ προσπαθούμε, τουλάχιστον εμείς από τη Νίκη, να κάνουμε τη ζωή σας καλύτερη, δημιουργώντας τα κοινωνικά αναχώματα αυτά απέναντι σε αυτή την κυβερνητική λογική. Και προσπαθούμε να κάνουμε τη ζωή σας καλύτερη, προσδοκώντας να βελτιώσουμε με τις παρεμβάσεις μας το προσδόκιμο όριο της ζωής. Προσπαθούμε να υπερασπιστούμε το ίδιο το δικαίωμα της ζωής, που δυστυχώς δεν είναι δεδομένο. Προσπαθούμε να προστατεύσουμε την περιουσία σας τη δημόσια και την ιδιωτική. Προσπαθούμε να άρουμε με τις παρεμβάσεις μας τις εις βάρος σας αδικίες, να σεβαστούμε το πράσινο οικολογικό και καθαρό περιβάλλον αυτής και των επόμενων γενεών, να εξασφαλίσουμε το δικαίωμα της εργασίας και πώς θα συγκρατήσουμε με τις παρεμβάσεις μας και τις προτάσεις μας την καταρρέουσα κοινωνική συνοχή υμών, των μη προνομιούχων.

Υπάρχουν θέματα όπως η αναβάθμιση της ποιότητας ζωής όλων εσάς των βιοπαλαιστών, των μικρών, μεσαίων κοινωνικών στρωμάτων, υποστήριξη σε θέματα που αφορούν τις γυναίκες και τους άντρες των Σωμάτων Ασφαλείας και των Ενόπλων Δυνάμεων, ο θεσμός της οικογένειας της παραδοσιακής που θεωρείται ως κάτι μιαρό και απαρχαιωμένο;

Πώς θα αδελφοποιηθούμε με την ομογένεια, έτσι ώστε να επαναπατρίσουμε, να ενθαρρύνουμε να επαναπατριστούν τα σκοπίμως εκδιωχθέντα επιστημονικά μυαλά, τα επιχειρηματικά πόδια και τα εργατικά ελληνικά χέρια;

Πώς, εν τέλει, θα πρέπει να προωθηθούν όλες αυτές οι πολιτικές υπέρ της ελληνικής κυριαρχίας -δεν είναι δεδομένη-, της δίκαιης οικονομικής ανάπτυξης -αμφισβητείται-, της δωρεάν δημόσιας υγείας, της υγιούς και εθνικά σωτηρίας παιδείας;

Συνοψίζοντας, πώς τελικά εμείς, ένα νέο κίνημα, θα επιτελέσουμε το καθήκον μας διασφαλίζοντας συνθήκες αξιοπρεπούς διαβίωσης και τιμώντας την αποστολή μας ως εκπρόσωποί σας;

Αυτό θα έπρεπε να είναι το πλαίσιο κάθε δημοκρατικού μνημονίου με το λαό, όπως είναι ο προϋπολογισμός. Για να δούμε, όμως, στο πολιτικό επίπεδο υπηρετείται αυτό το πλαίσιο του προϋπολογισμού, μέσα από τον προϋπολογισμό του 2014;

Προφανώς και όχι. Όχι γιατί δεν υπάρχουν οι δυνατότητες, δηλαδή οι χρηματοδοτικοί πόροι, αλλά γιατί αυτοί οι πόροι έχουν άλλη όδευση, αντιλαϊκή και αντικοινωνική. Έχουν σκοπό κύριο να υπηρετήσουν ένα σπάταλο και αναξιόπιστο κομματικό μηχανισμό εξουσίας. Όχι γιατί η Νέα Δημοκρατία ως Κυβέρνηση αποδεικνύεται μια ανάλγητη κοινωνικά πολιτική δύναμη, η οποία περιορίζεται σε φιλοδωρήματα, αλλά γιατί έχει συμβιβαστεί, έχει συνθηκολογήσει απροϋπόθετα με τις απαιτήσεις των κεφαλαίων της απληστίας.

Η απομείωση ως πολιτικός όρος που εισήχθη και στο δημόσιο διάλογο από τα πιο επίσημα κυβερνητικά χείλη, δεν εφαρμόζεται δυστυχώς μόνο στα εθνικά θέματα, αλλά διακατέχει και υλοποιείται σταθερά και μεθοδικά σε όλες τις νομοθετικές πρωτοβουλίες που αποτυπώνονται καθαρά στον προϋπολογισμό.

Έτσι, ενώ το ΤΑΑ ήταν μια ευκαιρία ανασυγκρότησης και ανθεκτικότητας της ελληνικής κοινωνίας, μετατράπηκε σε χρηματοδοτικό εργαλείο ανασυγκρότησης και ανθεκτικότητας μιας νέας οικονομικής ελίτ, τραπεζικής και κομματικής ελίτ και αρπαχτής των τυχοδιωκτικών και αντιεπενδυτικών, κερδοσκοπικών και εξωχώριων κεφαλαίων.

Αδιάψευστος μάρτυρας οι δείκτες, όχι αυτούς που έφερε ο Υπουργός και κατέθεσε εδώ -θα μιλήσουμε σε επόμενη παρέμβασή μας-, αλλά οι δείκτες της απομείωσης του προσδόκιμου ζωής, οι δείκτες της απομείωσης της ευεξίας και αισιόδοξης προσέγγισης του μέλλοντος, οι δείκτες της απομείωσης του βιοτικού επιπέδου του λαού, της απομείωσης της αγοραστικής δύναμης των πολιτών, της απομείωσης προόδου της ελληνικής παιδείας και όχι της καταβαράθρωσης, όπως σημειώνουν όλοι οι δείκτες αξιολόγησης της παιδείας.

Αδιάψευστος μάρτυρας της λανθασμένης κατεύθυνσης του προϋπολογισμού, που δεν αντιμετωπίζει την προοδευτική κατεύθυνση της χώρας, είναι η αύξηση της βίας από την προεφηβική ηλικία, η ραγδαία αύξηση των φαινομένων σεξουαλικής κακοποίησης και όχι μόνο ανηλίκων, αλλά και γυναικών μέχρι και του σημείου του φόνου, καθιστώντας τις γυναικοκτονίες μια σύγχρονη μάστιγα.

Περιορισμένες είναι οι πρόνοιες για τη στήριξη της δημόσιας υγείας. Αν δεν υπήρχε υπερφορολόγηση των μικρομεσαίων, τι θα γινόταν; Θα υπήρχε αφήγημα για υγεία, δημόσια δωρεάν υγεία; Περιορισμένες είναι οι πρόνοιες -μην πω και επιβολές- της εξαρτημένης διαδικασίας των μέσων μαζικής ενημέρωσης, δηλαδή καμμία ανεξαρτησία, ας είναι καλά οι τακτικές κρατικές επιχορηγήσεις. Περιορισμένες είναι οι πρόνοιες για τη γρήγορη και δίκαιη απόδοση δικαιοσύνης. Περιορισμένες είναι οι πρόνοιες για τη διατήρηση της μεσαίας τάξης, του κοινωνικού κράτους, τις ελπίδες για μια καλύτερη προοπτική, για μια αισιόδοξη κοινωνία, για μια υπερήφανη πατρίδα.

Θα αναρωτηθεί κάθε σοβαρός καλοπροαίρετος συνομιλητής: Μα, αυτό το κοπιώδες έργο της σύνταξης του προϋπολογισμού τόσων δημοσίων υπαλλήλων, οικονομοτεχνικών συμβούλων, εσωτερικών και εξωτερικών συνεργατών που απαιτεί κόπο και εξαντλητική συνεργασία, απορρίπτεται και απαξιώνεται συνολικά;

Όχι βέβαια. Αλίμονο αν δεν υπήρχαν και αυτοί οι φιλότιμοι, έμπειροι και επαγγελματίες, εργαζόμενοι στους καίριους τομείς του δημοσίου, των οποίων αναγνωρίζουμε τη θεμελιώδη συμβολή τους. Όμως η φιλοσοφία, οι προτεραιότητες και οι στόχοι καθορίζονται από το συντονιστικό επιτελικό κράτος.

Θα συμφωνήσουμε πως λεφτόδεντρα δεν υπάρχουν και τα κρυπτονομίσματα απαιτούν μεγάλα ενεργειακά φορτία. Οι πόροι για τις δημόσιες επενδύσεις είναι περιορισμένοι από τα αδηφάγα πλεονάσματα. Μόνη ακτίδα φωτός το πρόγραμμα επιχορήγησης και ο χαμηλότοκος δανεισμός από το ΤΑΑ. Όμως είναι δανεισμός μελλοντικής εξόφλησης μεν, με εγγύηση του ελληνικού δημοσίου δε, με όποιες υποχρεώσεις, επιβαρύνσεις στις επόμενες γενιές και ειδικά από το 2032 και μετά. Γι’ αυτό και η κριτική μας εστιάζεται στην κυβερνητική κατεύθυνση, τη στοχοποίηση των μικρομεσαίων λαϊκών στρωμάτων, αφού οι δυνατότητες ανάτασής των κοινωνικά και ανάπτυξής των οικονομικά είναι μηδενικές, με κύρια και αποκλειστική ευθύνη των κυβερνητικών διαχειριστικών χειρισμών και συνειδητών πολιτικών επιλογών.

Επομένως, με αύξηση της άμεσης και έμμεσης φορολόγησης των μικρομεσαίων και τα δωρεάν ενωσιακά χρηματοδοτικά εργαλεία προς τους επιχειρηματικούς ολιγαρχικούς ομίλους, καλούμαστε να αξιολογήσουμε το προτεινόμενο κυβερνητικό σχέδιο προϋπολογισμού για το 2024.

Συμπερασματικά, πρόκειται για έναν προϋπολογισμό που στοχεύει στην ανάπτυξη της νέας ολιγαρχίας, στην ενίσχυση της τραπεζικής ελίτ, στην άνευ όρων παράδοση στα ξένα θεσμικά και τυχοδιωκτικά επιχειρηματικά τραστ και στην επιβολή σε δοτικής εθνικά, εκσυγχρονιστικής και νεωτερικής ορθολογικής σκέψης. Βεβαίως, για τον «πονηρούλη λαό», όπως τον χαρακτηρίζετε, που κλέβει το δίκαιο και άμεμπτο κράτος κατά το συκοφαντικό κυβερνητικό αφήγημα, ο προϋπολογισμός κωδικοποιεί την τιμωρία των κλεφτών φτωχοδιαβόλων. Ένας πονηρούλης λαός που αδικεί την εργώδη και κοπιώδη προσπάθεια των κυβερνητικών "μανατζαραίων", που μέσω του προϋπολογισμού του 2024 προβλέπουν τη διατήρηση των φιλελεύθερων, αναπτυξιακών, σοσιαλιστικών κουπονιών ως πρότυπο κοινωνικής πολιτικής, νεόκοπων φιλεύσπλαχνων πατερούληδων.

Παράλληλα όμως, με την πολλάκις υποσχόμενη και πλουσιοπάροχα προπαγανδιζόμενη, αλλά ουδέποτε περιοριζόμενη δίωξη της κρατικής διαφθοράς, περιστολή της υπερκερδοσκοπικής απληστίας, ίσα-ίσα που βγαίνει και ενισχυμένη θεσμικά, με την πρόσφατη νομοθέτηση όπως της αποεπένδυσης του ΤΧΣ, του αναπτυξιακού μπόνους στις φτωχές πλην τίμιες συστημικές τράπεζες του αναπτυξιακού για τις ανακεφαλαιοποιημένες τράπεζες νόμου των κόκκινων δανείων για τα funds και τους servicers, της ανακουφιστικής για τις εμπορικές πολυεθνικές υπερκερδοφορίας μετά την τροπολογία της πρόσκαιρης εξάμηνης και όχι μόνιμης μείωσης, αλλά της πλασματικής διαφοροποίησης των τιμών, κάποιων ελάχιστων ενδεικτικά επώνυμων προϊόντων και όχι της συντριπτικής πλειοψηφίας των προϊόντων ιδιωτικής ετικέτας, που ανεξέλεγκτα και ανεμπόδιστα σαν πιράνχας κατασπαράζουν το οικογενειακό μηνιάτικο στο πρώτο δεκαήμερο είσπραξής τους, παράλληλα, με την ουδέποτε περιοριζόμενη βεβαίως αποτελεσματική πάταξη του λαθρεμπορίου και τον ατυχή «γεωεντοπισμό» των 40 τουλάχιστον δισεκατομμυρίων ευρώ των φοροκλοπών, παράλληλα με την ουδέποτε περιοριζόμενη φορολόγηση των κεφαλαίων των απροσδιόριστων και αόρατων φοροαποφυγών των πολυεθνικών κολοσσών, παράλληλα με την ουδέποτε περιοριζόμενη και συνεχώς επεκτεινόμενη, την ανεπιτυχή καταπολέμηση του κοινού εγκλήματος και του εκτιμητέου τζίρου των περίπου 7 δισεκατομμυρίων ευρώ ετησίως -κοινό έγκλημα που έχει κακοφορμίσει με τραγικά αποτελέσματα, με συνεχείς εγκληματικές πράξεις και φόνους παντού, ακόμη και στους αθλητικούς χώρους, εναντίον φιλάθλων, πολιτών και απροστάτευτων και δεσμευμένων επιχειρησιακά αστυνομικών-, στον πυρήνα του αυτός ο προϋπολογισμός του 2024 υπηρετεί την προδιαγεγραμμένη ένταξη λόγω του γενικού και αόριστου τρόπου αξιολόγησης κατάταξης και νομής σε μεγάλους ιδιωτικούς ομίλους του προγράμματος του ΤΑΑ δεν υπηρετεί την κατ’ αναλογία διοχέτευση του ΤΑΑ σε σημαντική για την κοινωνική συνοχή της πατρίδας μας και διαφύλαξη της εθνικής κυριαρχίας μας, μικρομεσαία επιχειρηματικότητα, που αδυνατεί να έχει πρόσβαση σε αυτά τα κεφάλαια. Υπηρετεί την απόφαση της Κυβέρνησης να περιορίζει το ποσοστό των ελεύθερων επαγγελματιών που βιοπορίζονται στην Ελλάδα και αποτελούν τον πυρήνα του ελληνικού κράτους, γιατί αποτελούν το 30,5 του επιχειρείν, στο ποσοστό δηλαδή του 5,5%, όσο δηλαδή και της Νορβηγίας.

Εμφανώς η Κυβέρνηση μέσω του προϋπολογισμού του 2024 επενδύει στη διατήρηση και άνθιση της ακρίβειας στην κατανάλωση, στα καύσιμα, στα πράσινα, κόκκινα, κίτρινα, μπλε φακελάκια και όχι καραβάκια των τιμολογίων ενέργειας. Γιατί με αυτή την επιλογή της, μέσω του υψηλού ΦΠΑ και των υπερβολικών ειδικών φόρων αυξάνει τα φορολογικά έσοδα φτωχοποιώντας περαιτέρω τα λαϊκά στρώματα.

Κυρίες και κύριοι συνάδελφοι, στην αντιλαϊκή αυτή οικονομική πολιτική, το δημοκρατικό πατριωτικό μας κίνημα Νίκη αντιτίθεται και δεν τρομάζει με επιθέσεις στημένες εναντίον του Προέδρου μας από τα εντελλόμενα συστημικά παιδιά. Όσες προειδοποιητικές αναφορές και αν απειλητικά εκφράσει ο κ. Καιρίδης ή οποιοδήποτε άλλο κυβερνητικό στέλεχος, δεν μπορεί να σκεπαστεί το ψέμα και να κρυφτεί η αλήθεια. Γιατί αυτός ο σχεδιασμός της ανακρίβειας και της υποκρισίας υπηρετείται από τον προϋπολογισμό του 2024 από ένα αναξιόπιστο ελιτίστικο κυβερνητικό κατεστημένο της δήθεν ισότιμης ανακατανομής του πλούτου. Μιας ανακατανομής τύπου Χότζα. Δικό μου, δικό σου, δικό μου και πάλι δικό μου. Αυτή όμως η επιβαλλόμενη οικονομική ανακατανομή της απληστίας, με ταυτόχρονη προώθηση της από την Κυβέρνηση της ΛΟΑΤΚΙ και ζωόφιλης ατζέντας, της ανεκτικής έως υποχρεωτικής εξωτερικής πολιτικής και της αποτυχίας αποτροπής της μείωσης της ανεργίας, της ανασφάλειας των πολιτών, της έξαρσης της ενδοσχολικής βίας, της υποβάθμισης της παιδείας, της επέλασης των λαθρομεταναστευτικών ροών δεν αποτελεί προοδευτική και αναπτυξιακή προσέγγιση όσες αλαζονικές συμπεριφορές δημοσκοπικού ύφους κι αν επιστρατευτούν.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Βρεττό.

Τον λόγο έχει ζητήσει για μια παρέμβαση ο κ. Αθανάσιος Παφίλης, Βουλευτής του Κομμουνιστικού Κόμματος Ελλάδας.

**ΑΘΑΝΑΣΙΟΣ ΠΑΦΙΛΗΣ:** Έχει φύγει, βέβαια, η κ. Κεραμέως γρήγορα, αλλά δεν έχει σημασία. Θα τα ακούσει ή θα τα διαβάσει.

Το πρώτο σχόλιο που θέλω να κάνω είναι ότι όλα αυτά που εξαγγέλλετε για την τοπική διοίκηση να πάτε να ρωτήσετε τους δημάρχους, ακόμα και τους δικούς σας, που έχουν μία στοιχειώδη -δεν θέλω να πω εντιμότητα- αντίληψη του τι συμβαίνει, σε τι κατάσταση βρίσκονται, συνολικά. Δεν μπορούν να πάρουν απαραίτητους υπαλλήλους και αυτά που εξαγγέλλετε είναι σταγόνα στον ωκεανό.

Το δεύτερο που θέλω όμως κυρίως να πω είναι για το θέμα της επιστολικής ψήφου. Τι μας είπε η κ. Κεραμέως και τι λέει και η Κυβέρνηση και από ό,τι καταλαβαίνω και το ΠΑΣΟΚ και ο ΣΥΡΙΖΑ; Λένε ότι διευρύνεται η δημοκρατία. Καλά, σοβαρολογείτε; Μας κοροϊδεύετε; Δουλεύετε τον κόσμο; Ποια δημοκρατία δηλαδή; Ανοίγει ο δρόμος παραβίασης της ίδιας της μυστικότητας της ψήφου.

Και σας ρωτάμε: Είναι το ίδιο να πάει ένας να ψηφίσει στο εκλογικό κέντρο -και αν μας πείτε για το εξωτερικό, κάντε περισσότερα εκλογικά κέντρα, για να μη μιλάω ξανά- είναι το ίδιο με το να στέλνει μια επιστολή από το σπίτι του ή από τη δουλειά του; Αυτό είναι η δημοκρατία; Έτσι αντιλαμβάνεστε εσείς τη δημοκρατία; Και μάλιστα άνθρωποι οι οποίοι δεν έχουν καμμία σχέση οικονομική, αλλά έχουν συναισθηματική βεβαίως, το αναγνωρίζουμε. Τις συνέπειες της ψήφου θα τις υποστούν οι Έλληνες, αυτοί που ζουν στην Ελλάδα και έχουν οικονομικά συμφέροντα.

Επομένως η αυτοπρόσωπη παρουσία στις εκλογές όλων όσων ψηφίζουν είναι το ίδιο με την επιστολική ψήφο από το σπίτι ή από το γραφείο; Θέλετε να μιλήσουμε πιο πρακτικά, γιατί μπορεί να πείτε και κανένα τέτοιο επιχείρημα; Ναι, δίνονται τα ψηφοδέλτια, γνωστό αυτό, αλλά μέσα στην κάλπη δεν σε βλέπει, το αλλάζεις και βάζεις αυτό που θες. Πρακτικά διαφωνεί κανένας γι’ αυτό; Έτσι είναι η κατάσταση. Ενώ την επιστολική ψήφο τη φτιάχνεις, την ελέγχει, τη ρίχνεις και τη στέλνεις αυτή την ψήφο. Είναι απαράδεκτο.

Και σας λέω ότι εμείς έχουμε στείλει -αν το έχετε διαβάσει- ένα ανοιχτό γράμμα και προς την Κυβέρνηση και προς όλα τα κόμματα της Αντιπολίτευσης, τα οποία δεν ξέρω τι αποφάσισαν τελικά ή τι αποφασίζουν γι’ αυτό το νομοσχέδιο, αλλά είναι στην πραγματικότητα είναι βοηθοί σας και θα μας απαντήσετε. Δύο πράγματα: να διευκολύνουμε όλους όσους θέλουν να ψηφίσουν. Το καλοκαίρι που σας καταθέσαμε τροπολογία για να ψηφίσουν με ειδικούς καταλόγους οι εργαζόμενοι στα νησιά κ.λπ., γιατί την απορρίψατε, αφού κόπτεστε τόσο πολύ για να συμμετέχουν όλοι.

Δεύτερο θέμα που μας λέτε είναι η διεθνής εμπειρία. Μάλιστα. Παρακαλώ, θα διαβάσω τι λέμε στην επιστολή. Τι λέει η διεθνής πείρα; «Καταγράφονται και καταγγέλλονται παρατυπίες. Παράδειγμα: απώλεια χιλιάδων ψηφοδελτίων και χειραγώγηση εμπιστευτικών ψήφων από υποψήφιους στις ΗΠΑ». Ω, που είναι ο θεός σας! Το απόγειο της δημοκρατίας! Παρακάτω: «Επιθέσεις σε ταχυδρομικούς υπαλλήλους στην Ισπανία». Εσείς στον ΣΥΡΙΖΑ είσαστε με την Ισπανία. Για το ΠΑΣΟΚ δεν ξέρω, Πατάει και από δω κι από κει πάμε.

Πάμε παρακάτω. «Παράδοση απροστάτευτων ψηφοδελτίων στη γενική αλληλογραφία του κτηρίου στην Ιταλία». Το ξέρετε; Το ξέρετε και δεν μιλάτε. «Ανακάλυψη καμένων ψηφοδελτίων σε χωματερή στην Ουγγαρία». Οι συνεταίροι σας στην Ευρωπαϊκή Ένωση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Νομίζω ότι ενδιαφέρονται όλοι. Ένα λεπτό επιπλέον δεν είναι θέμα.

Πάμε παρακάτω. Η Γαλλία έχει εγκαταλείψει από το 1975 το σύστημα της επιστολικής ψήφου στο εσωτερικό της χώρας εξαιτίας πολυάριθμων τέτοιων περιστατικών, διατηρώντας τη για τους ψηφοφόρους του εξωτερικού, όπου στις βουλευτικές εκλογές του 2022 ακυρώθηκαν τα αποτελέσματα δύο εκλογικών περιφερειών λόγω τεχνικών προβλημάτων. Αυτά θέλετε να κάνετε.

Και όσον αφορά αυτά που λέτε περί αποχής, η αποχή δεν είναι θέμα τεχνικό. Άμα θέτετε τέτοιο θέμα, φτιάξτε περισσότερα εκλογικά τμήματα στο εξωτερικό. Δώστε τη δυνατότητα στους εργαζόμενους που μπορεί να δουλεύουν να ψηφίσουν στον τόπο τους. Εσείς που κόπτεστε, δεν ξέρετε ότι του λέει ο εργοδότης: «Πήγαινε ψήφισε, αλλά απολύεσαι»; Δεν το ξέρετε; Είναι πρόσχημα το θέμα της αποχής, γιατί η αποχή έχει κοινωνικά και πολιτικά…

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Εμείς επιμένουμε στη θέση να αποσυρθεί πάραυτα αυτό το νομοσχέδιο, που ανοίγει δρόμο και για τις βουλευτικές εκλογές. Και προκαλούμε και τα άλλα κόμματα να το ξανασκεφτούν.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παφίλη.

Καλούμε στο Βήμα την κ. Όλγα Γεροβασίλη, Βουλευτή του ΣΥΡΙΖΑ - Προοδευτική Συμμαχία.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Εγώ θα σας έδινα κι ένα λεπτό ακόμη.

**ΑΘΑΝΑΣΙΟΣ ΠΑΦΙΛΗΣ:** Εγώ θα σας έδινα ακόμη περισσότερο.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Συμφωνήσαμε. Τα βρήκαμε!

Όταν, λοιπόν, ο κ. Χατζηδάκης κατέθεσε στη Βουλή τον προϋπολογισμό, έβαλε τον τίτλο: «Η οικονομία ακόμη πιο ψηλά». Και άκουσα χθες τον Υπουργό, ακούω και τους συναδέλφους της Πλειοψηφίας, στο ίδιο μήκος κύματος. Για τη Νέα Δημοκρατία, όλοι οι υπόλοιποι απλώς καταστροφολογούμε.

Και αναρωτιέμαι: Περάσαμε τόσα χρόνια ως χώρα, ως κοινωνία, ως οικονομία αυτά τα οποία έχει το αφήγημα αυτό; Και τι είναι πιο συνετό μετά από όλα αυτά; Να λέμε μεγαλοστομίες ή η ανάδειξη των προβλημάτων και αδυναμιών; Τι πρέπει να κάνουμε; Κατά την άποψή μου, για μας, το δεύτερο. Οι μεγαλοστομίες έχουν μείνει στην κυβερνητική πλευρά.

Ο κ. Χατζηδάκης, ως Υπουργός κυβερνήσεων που χρεοκόπησαν τη χώρα βεβαίως, ενδεχομένως να μην το καταλαβαίνει, αλλά εμείς, κυρίες και κύριοι συνάδελφοι, έχουμε την υποχρέωση να λέμε τα πράγματα με το όνομά τους.

Εμείς, ο ΣΥΡΙΖΑ, και βγάλαμε τη χώρα από τα μνημόνια που μας επέβαλε η Νέα Δημοκρατία και ρυθμίσαμε το χρέος και αφήσαμε «μαξιλάρι» ασφαλείας για να μπορεί η χώρα να σταθεί όρθια και άντεξε στην πανδημία. Και στη συνέχεια, έρχονται και οι επενδυτικές βαθμίδες, εξαιτίας της χρηστής διαχείρισης της οικονομίας από τη δική μας κυβέρνηση. Και πρέπει να μιλήσουμε τελικά τη γλώσσα της αλήθειας και της ευθύνης. Το παραγωγικό μοντέλο της χώρας συνεχίζει να βασίζεται στον τουρισμό, στο real estate, στην εξαγορά κόκκινων δανείων και φυσικά όχι στην υψηλή προστιθέμενη αξία. Οι μισθοί είναι από τους χαμηλότερους στην Ευρωπαϊκή Ένωση και, αντί να συγκλίνουμε, διαρκώς αποκλίνουμε.

Την ίδια ώρα, είμαστε πρωταθλητές στον πληθωρισμό τροφίμων, στις τιμές βενζίνης, στα έξοδα στέγασης, στις βασικές ανάγκες δηλαδή, εκεί που οι πολίτες καταναλώνουν το μεγαλύτερο ποσοστό του εισοδήματός τους. Όλα αυτά οδηγούν σε έναν φαύλο κύκλο χαμηλής παραγωγικότητας, χαμηλών μισθών και τελικά χαμηλού βιοτικού επιπέδου.

Ερωτώ: Έτσι θα συγκρατήσουμε και θα προσελκύσουμε στη χώρα το εξειδικευμένο προσωπικό; Έτσι θα αντιμετωπίσουμε το δημογραφικό; Έτσι θα γίνει η κοινωνία ανθεκτική και η χώρα ανθεκτική; Έτσι θα θωρακίσουμε τη χώρα από τις εξωτερικές διαταραχές; Ο πόλεμος συνεχίζει να μαίνεται στην Ουκρανία και στη Γάζα και επιπλέον οι συνθήκες κλιματικής κρίσης δημιουργούν ακόμη μεγαλύτερες ανάγκες.

Κυρίες και κύριοι συνάδελφοι, ο κ. Χατζηδάκης λέει: «Η οικονομία ακόμη πιο ψηλά». Όμως -και δεν το λέμε μόνοι μας αυτό- η ελληνική κοινωνία μετατρέπεται σε κοινωνία υψηλών ανισοτήτων και χαμηλών προσδοκιών, υψηλής κερδοφορίας για κάποιους, χαμηλής αγοραστικής δύναμης για τους πολλούς, υψηλής φορολογικής επιβάρυνσης για νοικοκυριά και μικρομεσαίους, φοροασυλίας για τους ισχυρούς.

Ο προϋπολογισμός αυτός συνεχίζει την ίδια ακριβώς πολιτική, αυτή που επιβαρύνει υπέρμετρα την κοινωνία με άδικους έμμεσους φόρους από την ακρίβεια και εξαιτίας της ακρίβειας.

Οι έμμεσοι φόροι είναι στο 63% στην αναλογία με τους άμεσους. Και φέτος η Κυβέρνηση το πάει και λίγο παραπέρα με την οριζόντια φορολογία στους ελεύθερους επαγγελματίες -βαφτίζοντας, μάλιστα, το περίφημο νομοσχέδιο «πάταξη της φοροδιαφυγής»- και την αποτυχία να αντιμετωπίσει τελικά τη φοροδιαφυγή. Νομίζω δεν ήταν μόνο αποτυχία, αλλά δεν είχαν και μεγάλη όρεξη να το κάνουν αυτό.

Και την ώρα που το «μάρμαρο» το πληρώνουν τα συνήθη υποζύγια, κάποιοι λίγοι συσσωρεύουν υπερκέρδη, όπως στις εταιρείες ηλεκτρικής ενέργειας, διυλιστήρια, τράπεζες, αλυσίδες σουπερμάρκετ. Αυτά τα υπερκέρδη είναι που απομυζούν όλο το εισόδημα των πολιτών. Και πώς λέγεται αυτό; Λέγεται «πληθωρισμός απληστίας».

Η Κομισιόν κατατάσσει την Ελλάδα στις χώρες με την υψηλότερη συνεισφορά των εταιρικών κερδών στον πληθωρισμό, μαζί με Ουγγαρία, Πολωνία, Ρουμανία, Σλοβακία και τη Σλοβενία, πάνω από 50%. Η Κυβέρνηση μιλάει για «εισαγόμενο πληθωρισμό», γιατί δεν θέλει να πει τη λέξη «αισχροκέρδεια». Είδαμε τι έκανε εξάλλου με τα υπερκέρδη δισεκατομμυρίων στην ηλεκτρική ενέργεια, στα διυλιστήρια, με αλχημείες που εμφάνισε τότε, για να εισπράξει πολύ λίγα σε σχέση με τι θα έπρεπε.

Λέει τώρα ότι έρχεται και στηρίζει την κοινωνία με τον προϋπολογισμό αυτόν με αυξήσεις σε μισθούς και συντάξεις -ναι, σαν τίτλο μπορεί κανείς να το βάλει-, αλλά που δεν καλύπτει τις απώλειες από τον πληθωρισμό κατ’ ελάχιστον, με μια επιδοματική πολιτική που επιστρέφει στην κοινωνία πολύ μικρό μέρος της φοροεπιδρομής. Για τη στεγαστική κρίση, τίποτε! Ελάχιστα και νομίζω ότι τώρα σταμάτησε κιόλας.

Για το ιδιωτικό χρέος τίποτε. Μιλάει όμως η Κυβέρνηση για μείωση των ανισοτήτων και τότε έρχεται η στιγμή που οι λέξεις χάνουν το νόημά τους. Ένα στοιχείο μόνο θα αναφέρω από την πρόσφατη έρευνα της Συνομοσπονδίας Ευρωπαϊκών Συνδικάτων: Η μείωση των πραγματικών μισθών στην Ελλάδα το 2023 είναι 0,2%, τη στιγμή που τα κέρδη επιχειρήσεων καταγράφουν εκτίναξη στο 5,9%. Αυτή νομίζω είναι η σκληρή αλήθεια.

Κυρίες και κύριοι συνάδελφοι, η χώρα χρειάζεται μεγάλες, δομικές, δίκαιες, προοδευτικές μεταρρυθμίσεις και για εμάς στον ΣΥΡΙΖΑ - Προοδευτική Συμμαχία είναι ο μοναδικός δρόμος. Είναι ο δρόμος στήριξης της εργασίας, με ουσιαστικές αυξήσεις στις αποδοχές, συλλογικές συμβάσεις, ισχυρή επιθεώρηση εργασίας, ο δρόμος ενός ισχυρού κοινωνικού κράτους, με ισχυρή δημόσια υγεία και παιδεία, ενός απλοποιημένου, δίκαιου, σταθερού φορολογικού συστήματος, με προοδευτική κλίμακα και κατάργηση του τέλους επιτηδεύματος, με μείωση των έμμεσων φόρων, ένα γενναίο πρόγραμμα αντιμετώπισης της στεγαστικής κρίσης, ένα ολιστικό σχέδιο για τη ρύθμιση του ιδιωτικού χρέους και φυσικά ο δρόμος της στήριξης της μικρομεσαίας επιχειρηματικότητας, αλλά και ενός νέου παραγωγικού μοντέλου, με έμφαση στη βιομηχανία, στην καινοτομία, στη στήριξη του πρωτογενούς τομέα, με κανόνες και ελέγχους απέναντι στην αισχροκέρδεια. Αυτός μόνο μπορεί να είναι ο δρόμος ανθεκτικότητας απέναντι στις συνέπειες και της κλιματικής κρίσης: κράτος ισχυρό, παρεμβατικό, δίκαιο, ρυθμιστικό και όχι η αυτορρύθμιση της αγοράς.

Για όλα αυτά θα συνεχίσουμε να προτείνουμε λύσεις απέναντι στις άδικες πολιτικές της Νέας Δημοκρατίας.

Σας ευχαριστώ για την προσοχή σας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Γεροβασίλη.

Καλείται στο Βήμα η κ. Άννα Καραμανλή, Βουλευτής της Νέας Δημοκρατίας.

**ΑΝΝΑ ΚΑΡΑΜΑΝΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, μια από τις κορυφαίες στιγμές της Κοινοβουλευτικής Δημοκρατίας είναι η ψήφιση του προϋπολογισμού. Και είναι κορυφαία, γιατί συμπυκνώνει και αποτυπώνει στις σελίδες του όλη την κυβερνητική πολιτική, με τα θέλω, με τα πρέπει, με τους περιορισμούς και τα όρια. Αποτελεί τον «οδικό χάρτη» πάνω στον οποίο θα κινηθούν τα Υπουργεία για να ασκήσουν πολιτική, να αναλάβουν δράσεις και να φέρουν αποτελέσματα προς όφελος της κοινωνίας και των πολιτών. Μας δείχνει πού θα κατευθυνθούν τα χρήματα των φορολογουμένων, τα χρήματα όλων των Ελληνίδων και των Ελλήνων. Με αυτά δεν μπορούμε και δεν πρέπει να παίζουμε. Έχουμε ευθύνη όχι μόνο εμείς ως Βουλευτές της Συμπολίτευσης, που στηρίζουμε το κυβερνητικό έργο, αλλά και εσείς στην Αντιπολίτευση, ως μέλη του Κοινοβουλίου, να λέμε, να λέτε την αλήθεια στον κόσμο. Αυτές τις μέρες δοκιμάζεται μία ακόμη φορά η αξιοπιστία σας. Δεν μπορείτε να διαβάζετε τον προϋπολογισμό όπως θέλετε, αλλά όπως είναι.

Σε τι περιβάλλον κατατέθηκε και πρόκειται να εκτελεστεί ο φετινός προϋπολογισμός; Γύρω μας επικρατεί αστάθεια, ένα δυσμενές διεθνές περιβάλλον: Πόλεμος στη Μέση Ανατολή, πόλεμος στην Ουκρανία και μια διεθνής οικονομική συγκυρία με σημάδια επιβράδυνσης. Η Ευρώπη βρίσκεται σε έναν κυκλώνα δημοσιονομικών κινδύνων και ο πληθωρισμός συνεχίζει να παραμένει υψηλός διεθνώς, ειδικά σε βασικά είδη διατροφής.

Στο εσωτερικό δε αυτός ο προϋπολογισμός έρχεται σε συνέχεια μιας δύσκολης περιόδου, με τις συνέπειες της κλιματικής κρίσης. Αναφέρομαι στις καταστροφές που υπέστησαν λόγω πυρκαγιών και φυσικών καταστροφών διάφορες περιοχές της Ελλάδας, με τις πληγές τους ακόμη να μην έχουν επουλωθεί.

Μέσα σε αυτό το κλίμα, μέσα από αυτές τις δυσκολίες η Ελλάδα στέλνει τα δικά της μηνύματα. Μετά από την πολύ δύσκολη περασμένη δεκαετία και τις αλλεπάλληλες εξωγενείς κρίσεις των τελευταίων ετών πετύχαμε να κλείσουμε οριστικά τον κύκλο της μεγάλης οικονομικής κρίσης, το μεγάλο πρόβλημα διαχείρισης του δημοσίου χρέους που μας ταλαιπώρησε την προηγούμενη δεκαετία. Η επιτυχία αυτή αναγνωρίστηκε πρωτίστως από τον ελληνικό λαό, που με μια ισχυρή πλειοψηφία έδωσε στον Κυριάκο Μητσοτάκη μια δεύτερη τετραετία διακυβέρνησης.

Αναγνωρίζεται όμως και διεθνώς. Η χώρα μας έχει ανακτήσει την επενδυτική βαθμίδα από τους κυριότερους οίκους πιστοληπτικής αξιολόγησης. Είναι πλέον επενδυτικός προορισμός. Δεν είναι κάτι απλό ούτε και εύκολο. Είναι ένα επίτευγμα, είναι μια εθνική νίκη. Επιβραβεύεται η οικονομική μας πολιτική, η συνετή, ρεαλιστική οικονομική πολιτική που εφαρμόζουμε. Αυτά βλέπουν στο εξωτερικό. Βλέπουν ακόμη και την πολιτική σταθερότητα, την αξιολογούν, όπως και τη θετική δυναμική και προοπτική της εθνικής οικονομίας. Επανακτήσαμε το κύρος και την αξιοπιστία της χώρας.

Προχωράμε δυναμικά, με επίγνωση των δυσκολιών αλλά και πίστη στις δυνάμεις μας. Στοχεύουμε σε μια βιώσιμη ανάπτυξη, εξασφαλίζοντας κοινωνική συνοχή και πάντα διατηρώντας τη δημοσιονομική ισορροπία για την κοινωνία και τους πολίτες, έχοντας στο επίκεντρο πάντα τον πολίτη. Γιατί εν τέλει η κοινωνική ευαισθησία δεν είναι προνόμιο της Αριστεράς, δεν τη χαρίζουμε στην Αριστερά και φαίνεται στην πράξη.

Φαίνεται στις αυξήσεις των μισθών των δημοσίων υπαλλήλων μετά από δεκατέσσερα χρόνια, στην άρση του «παγώματος» των τριετιών στους μισθωτούς, στην αύξηση του αφορολόγητου για οικογένειες και παιδιά, στην αύξηση 8% του ελάχιστου εγγυημένου εισοδήματος από τον Δεκέμβριο του 2023, στη νέα αύξηση 3% των συντάξεων από 1ης Ιανουαρίου 2024, στην αύξηση της διάρκειας του επιδόματος μητρότητας σε εννέα μήνες για γυναίκες αυτοαπασχολούμενες και για τις αγρότισσες, στην αύξηση των επιδομάτων αναπηρίας του ΟΠΕΚΑ και του ΕΦΚΑ, στην αύξηση των πιστώσεων που αφορούν στη χορήγηση voucher για τους βρεφονηπιακούς σταθμούς. Και αν αναρωτιέστε πώς τα καταφέρνουμε αυτά, η απάντηση είναι: με πρόγραμμα, με ξεκάθαρους στόχους, με σοβαρή δουλειά.

Τα αποτελέσματα είναι ορατά και μετρήσιμα. Η οικονομία μας αναμένεται να αναπτυχθεί κατά 2,4% φέτος και 2,9% το 2024, τρεις φορές πάνω από τον μέσο όρο των χωρών της Ευρωζώνης, σύμφωνα με τις πρόσφατες φθινοπωρινές προβλέψεις της Ευρωπαϊκής Επιτροπής. Αυτή η τάση για την ελληνική οικονομία αναμένεται να συνεχίσει και μεσομακροπρόθεσμα, καλύπτοντας σιγά σιγά το χαμένο έδαφος της προηγούμενης δεκαετίας.

Φέτος καταγράφουμε ρεκόρ των άμεσων ξένων επενδύσεων. Αναμένουμε να συνεχιστεί και το 2024. Πώς μεταφράζεται αυτό στην καθημερινότητα; Περισσότερες επιχειρήσεις, καλύτερες δουλειές, βιώσιμη ανάπτυξη. Το πρωτογενές αποτέλεσμα της γενικής κυβέρνησης εκτιμάται ότι θα διαμορφωθεί στα 2,56 δισεκατομμύρια ευρώ πλεόνασμα το 2023. Αντίστοιχα αναμένουμε πλεόνασμα 2,1% του ΑΕΠ και το 2024.

Ο μεγάλος βραχνάς της προηγούμενης δεκαετίας, το δημόσιο χρέος, μειώνεται σταθερά. Μάλιστα η Ελλάδα αναδεικνύεται πρωταθλήτρια στη μείωση του δημοσίου χρέους ως ποσοστό του ΑΕΠ μεταξύ των χωρών της Ευρωζώνης. Μόνο την τελευταία διετία σημείωσε μείωση πάνω από 20 ποσοστιαίες μονάδες ως ποσοστό του ΑΕΠ.

Ένα ακόμη στοιχείο που δεν μπορούμε να παραβλέψουμε είναι και η μείωση της ανεργίας. Δεν πέφτει από μόνη της, είναι αποτέλεσμα σκληρής δουλειάς, είναι μία συνεχής μάχη. Τη φτάσαμε σε χαμηλά δεκαπενταετίας. Σιγά σιγά αλλά σταθερά πέφτει. Αναμένουμε περαιτέρω μείωση το 2024. Δεν είναι ακόμη εκεί που θέλουμε, αλλά συνεχίζουμε.

Η απότομη αύξηση του πληθωρισμού το 2022, ως αποτέλεσμα της ενεργειακής κρίσης και του πολέμου στην Ουκρανία, είχε αδιαμφισβήτητα επιπτώσεις στην καθημερινότητα των νοικοκυριών, είχε επίπτωση στην τσέπη των πολιτών. Οι παρεμβάσεις της Κυβέρνησης φέρνουν αποτέλεσμα. Κάνουμε μια πολύ σοβαρή προσπάθεια. Από το 9,3% πέρυσι αναμένεται να διαμορφωθεί στο 4,1% για το 2023 και να πέσει περισσότερο, στο 2,6%, το 2024. Φαίνεται πως κάτι κάνουμε και εκεί, πετυχαίνουμε.

Την περασμένη εβδομάδα ψηφίσαμε το φορολογικό νομοσχέδιο. Είναι μέρος της πάταξης της φοροδιαφυγής και είναι και μία φορολογική συμμόρφωση, θα έλεγα. Τη χτυπάμε τη φοροδιαφυγή μέσα από μια πολυεπίπεδη πρωτοβουλία, που αρνείστε να τη δείτε τα κόμματα της Αντιπολίτευσης, παρά εστιάζετε στους ελεύθερους επαγγελματίες. Και ταυτόχρονα απλώνουμε ένα δίχτυ προστασίας στους ευάλωτους. Αναμένονται στα ταμεία του κράτους επιπλέον περί τα 550 εκατομμύρια ευρώ, που θα κατευθυνθούν στην παιδεία και την υγεία.

Ο προϋπολογισμός προβλέπει δημοσιονομικές παρεμβάσεις ύψους 2,5 δισεκατομμυρίων ευρώ, που ενισχύουν το εισόδημα ιδίως των χαμηλόμισθων και των χαμηλοσυνταξιούχων και συμβάλλουν στην άμβλυνση των κοινωνικών ανισοτήτων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε, και ευχαριστώ.

Κυρίες και κύριοι συνάδελφοι, η Ελλάδα έχει ξεφύγει οριστικά και αμετάκλητα από ό,τι μας κρατούσε πίσω τα προηγούμενα χρόνια. Η Κυβέρνηση της Νέας Δημοκρατίας κέρδισε έναν μεγάλο σύμμαχο: τον ελληνικό λαό, την ελληνική κοινωνία. Και ξέρετε γιατί; Γιατί λέμε την αλήθεια, γιατί δυναμικά, με αυτοπεποίθηση και με κοινωνική ευαισθησία στην πράξη προχωράμε και αλλάζουμε την Ελλάδα.

Γι’ αυτό και σας καλώ να υπερψηφίσετε τον προϋπολογισμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Καραμανλή.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τρεις συνοδοί καθηγητές από το 4ο Δημοτικό Σχολείο Πύργου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα η κ. Αρετή Παπαϊωάννου, Ανεξάρτητη Βουλευτής.

Θα ακολουθήσουν ο κ. Ιωάννης Γιάτσιος, ο κ. Πέτρος Παππάς, ο κ. Σπυρίδων Μπιμπίλας και μετά ο Υπουργός κ. Φλωρίδης

**ΑΡΕΤΗ ΠΑΠΑΪΩΑΝΝΟΥ:** Ευχαριστώ, κύριε Πρόεδρε.

Ο προϋπολογισμός του 2024 μικρές μόνο διαφορές έχει με αυτόν του προηγούμενου έτους και φυσικά καμμία διαφορά στη φιλοσοφία, αυτή τη φιλοσοφία που οδηγεί τους αριθμούς να ευημερούν και μια μερίδα των πολιτών, όχι ευκαταφρόνητη, σε φτωχοποίηση. Είναι γεγονός ότι το ιδιωτικό χρέος για νοικοκυριά και επιχειρήσεις είναι δυσβάσταχτο. Είναι επίσης γεγονός ότι οι τράπεζες στην Ελλάδα το 2022 και το 2023 κατέγραψαν κέρδη 7,5 δισεκατομμύρια ευρώ -το ακούσαμε ξανά και ξανά και είναι αλήθεια- και αφορολόγητα. Τα κέρδη αυτά δημιουργήθηκαν κυρίως από τις μεγάλες τους χρεώσεις τις οποίες επιβάλλουν για τη μεταφορά χρημάτων από τις προμήθειες που παίρνουν και βεβαίως από την τεράστια διαφορά επιτοκίων, χορηγήσεων και καταθέσεων.

Μην ξεχνάμε όμως ότι αυτά τα αυξημένα επιτόκια χορηγήσεων οδηγούν και σε υπέρογκες δόσεις δανείων και οδηγούν τους πολίτες σε απόγνωση. Προσωπικά γνωρίζω οικογένειες που, αδυνατώντας να ανταποκριθούν στις αυξημένες δόσεις στεγαστικών δανείων, εκποίησαν το σπίτι τους, το πούλησαν, πριν φτάσουν στο σημείο να μην μπορούν να αποπληρώσουν τις δόσεις και να τους το πάρει η τράπεζα.

Είναι ακόμη γεγονός ότι οι τιμές της ενέργειας στη λιανική είναι πλέον απρόβλεπτες, διότι επιτρέψατε στο Χρηματιστήριο Ενέργειας Ημερήσιας Διακύμανσης να είναι ο μόνος ρυθμιστής της χονδρικής τιμής ενέργειας στη χώρα μας. Καθόλου δεν είναι έτσι στην υπόλοιπη Ευρωζώνη και δεν ήταν κοινοτική οδηγία αυτό. Εκεί -έξω, δηλαδή- βασίζονται κυρίως σε προθεσμιακά συμβόλαια, για να έχουν έλεγχο και να μπορεί να υπάρξει προγραμματισμός.

Ο προϋπολογισμός, λοιπόν, αυτός που καλούμαστε να ψηφίσουμε -και προσωπικά θα καταψηφίσω- έχει χαμηλές δαπάνες για την παιδεία. Τα ακούσαμε προχθές τα μαντάτα για την κακή αξιολόγηση των Ελλήνων μαθητών των δημοσίων σχολείων. Δεν προβλέπει ρητά δαπάνες για πρόληψη φυσικών καταστροφών και έχουμε αρκετές φυσικές καταστροφές και δεν πρέπει μόνο να τις διορθώνουμε, αλλά και να προβλέπουμε πώς θα τις προλαμβάνουμε. Έχει πλασματικά μεγαλύτερες δαπάνες για την υγεία, μη συνυπολογίζοντας τον πληθωρισμό.

Μας λέτε ότι το έτος 2024 προβλέπεται οριζόντια αύξηση 70 ευρώ μηνιαίως στον βασικό μισθό των δημοσίων υπαλλήλων, αύξηση της οικογενειακής παροχής από 20 ως 50 ευρώ, επίσης μηνιαίως. Δεν πρόκειται βεβαίως για πραγματικές, αλλά για ονομαστικές αυξήσεις. Ήδη αυτές οι αυξήσεις έχουν καταβροχθιστεί από τον πληθωρισμό, τον οποίο ούτε καν καλύπτουν. Μας λέτε για παροχή 150 ευρώ σε διακόσιες χιλιάδες νέους δεκαοκτώ και δεκαεννέα ετών. Μας λέτε για έκτακτη ενίσχυση σε συνταξιούχους. Αυτά τα δύο είναι 31 εκατομμύρια ευρώ για τους νέους και 107 για τους συνταξιούχους. Απαλλαγή για τους πρώην δικαιούχους του ΕΚΑΣ από τη συμμετοχή στη φαρμακευτική δαπάνη, με δημοσιονομικό κόστος 38 εκατομμύρια ευρώ. Αύξηση του ελάχιστου εγγυημένου εισοδήματος περίπου για διακόσιες είκοσι πέντε χιλιάδες ευάλωτα νοικοκυριά, δηλαδή 8% -το 8% είναι πολύ πιο κάτω από τον πληθωρισμό, αλλά τέλος πάντων-, δηλαδή 43 εκατομμύρια ευρώ για το 2024.

Το σύνολο για το 2024 όλων αυτών των παρεμβάσεων για τις οποίες με μεγάλο καμάρι μίλησαν οι Υπουργοί και οι συνάδελφοι της Συμπολίτευσης είναι 260 εκατομμύρια ευρώ για ένα εκατομμύριο εξακόσιες χιλιάδες πολίτες μεσοσταθμικά, 162,5 ευρώ για κάθε έναν ωφελούμενο, όταν πριν από έναν μόλις μήνα υπογράφηκε από την Κυβέρνηση σύμβαση για αγορά επτάμισι εκατομμυρίων καινούργιων μετρητών ηλεκτρικού ρεύματος, αξίας 1,2 δισεκατομμυρίου ευρώ. Μας δικαιολογήθηκαν ότι η οικονομική καρατόμηση επαγγελματιών και αυτοαπασχολούμενων επιστημόνων, για την οποία οι δικηγόροι ακόμη απεργούν, θα αποφέρει στα ταμεία του κράτους ένα δισεκατομμύριο ευρώ, το οποίο το διαθέσατε για αυτούς τους μετρητές εν μια νυκτί και στα βουβά.

Αυτή η τερατώδης δημοσιονομική επιβάρυνση της χώρας αποφασίστηκε χωρίς να γνωρίζει ακόμη κανένας, και φυσικά ούτε εσείς, πόσοι καταναλωτές και αν θα επιλέξουν το δυναμικό μεταβαλλόμενο τιμολόγιο, στο οποίο και μόνο θα έχουν εφαρμογή οι συγκεκριμένοι μετρητές, που τους χαρακτηρίζουν «έξυπνους», προφανώς για να τους αντιδιαστείλουν από αυτούς που θα τους πληρώσουν, δηλαδή όλους εμάς.

Κανένας σας από την Κυβέρνηση δεν έκανε τον κόπο να εξηγήσει και να ενημερώσει το Κοινοβούλιο για μια τέτοιου ύψους σύμβαση, ισοδύναμη δημοσιονομικά με το νομοσχέδιο που ξεσήκωσε τη χώρα και ψηφίστηκε στις 7 Δεκεμβρίου και που δημοσιεύθηκε μόλις προχθές, Δευτέρα 11 Δεκεμβρίου, στα ΦΕΚ. Μόνο καλωσορίσατε τον εκπρόσωπο της Ευρωπαϊκής Τράπεζας Επενδύσεων, που ήλθε με ένα δωράκι 150 εκατομμυρίων ευρώ. Αυτή ήταν η συνεισφορά της τράπεζας για να προωθήσει για λογαριασμό των εντολίδων του εταιρειών τα προϊόντα τους.

Και μιας και μιλάμε για τερατώδη δημοσιονομική επιβάρυνση, δεν μπορώ να μη μιλήσω, έστω και λίγο, και για μια άλλη δημοσιονομική επιβάρυνση που παρουσιάζει μια παγκόσμια πρωτοτυπία, την πρωτοτυπία να επιβαρύνει για τριάντα χρόνια με πληρωμές διαθεσιμότητας μια ολόκληρη χώρα και την επόμενη γενιά. Όμως, οι κάτοικοι της περιοχής της χώρας για την οποία αποφασίστηκε και υποτίθεται επ’ ωφελεία της οποίας κατασκευάζεται δεν την εγκρίνουν και αντιδρούν. Αναφέρομαι φυσικά στον flyover.

Στη Θεσσαλονίκη, κύριοι, σας το λέμε οι Βουλευτές της Θεσσαλονίκης και κωφεύετε, ο κόσμος «είναι στα κάγκελα» και όχι μόνο για την πενταετή -τουλάχιστον- ταλαιπωρία, αλλά αναρωτιούνται: Γιατί εξαφανίστηκε ο επί χρόνια προετοιμαζόμενος εξωτερικός περιφερειακός, που θα έλυνε προβλήματα χωρίς να επιβαρύνει την πόλη; Γιατί σταμάτησε η αναγγελθείσα και στο στάδιο της προμελέτης επέκταση του μετρό προς τη δυτική Θεσσαλονίκη, η οποία θα έφτανε μέχρι το Νοσοκομείο Παπαγεωργίου, εκεί που τώρα θα κατασκευαστεί ο flyover;

Αναρωτιούνται γιατί τους προέκυψε ένα έργο που πετάχτηκε ξαφνικά μέσα από τα συρτάρια της «ΕΓΝΑΤΙΑ Α.Ε.», με αμφισβητήσιμη ωφέλεια και απολύτως μετρήσιμη βλάβη, ένα έργο που κοντεύει ήδη το μισό δισεκατομμύριο και «Κύριος είδε» πού θα φτάσει. Και στο κόστος αυτό θα πρέπει να συνυπολογίσουμε και την οικονομική βλάβη όλης της πόλης αυτή την πενταετία -δεν μιλώ για την ταλαιπωρία, μιλώ για την οικονομική βλάβη- αλλά και καθενός πολίτη της χωριστά.

Θα μου επιτρέψετε να σας πω τελειώνοντας ότι ο flyover θα αποτελέσει τον πολιτικό Αρμαγεδδώνα της Κυβέρνησης στην ευρύτερη περιοχή της Θεσσαλονίκης στις επόμενες εκλογικές αναμετρήσεις.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Παπαϊωάννου.

Επόμενος ομιλητής είναι ο κ. Ιωάννης Γιάτσιος, Βουλευτής της Νέας Δημοκρατίας.

**ΙΩΑΝΝΗΣ ΓΙΑΤΣΙΟΣ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητοί συνάδελφοι, εάν πριν από μερικά χρόνια μάς έλεγε κάποιος ότι της συζήτησης του προϋπολογισμού του 2024 θα είχε προηγηθεί η ανάκτηση της επενδυτικής βαθμίδας για την ελληνική οικονομία από μια σειρά διεθνών οίκων αξιολόγησης, θα λέγαμε ότι είναι εκτός πραγματικότητας.

Κι όμως, κυρίες και κύριοι συνάδελφοι, ο φετινός προϋπολογισμός είναι ο πρώτος που μετά από δεκατρία έτη καταρτίζεται με αναβαθμισμένο το αξιόχρεο του ελληνικού δημοσίου, κάτι που θα βελτιώσει τους όρους χρηματοδότησης των ελληνικών τραπεζών, το κόστος δανεισμού και ως εκ τούτου τις συνθήκες χρηματοδότησης της ιδιωτικής οικονομίας.

Δεν υπάρχει κάποιος σε αυτή την Αίθουσα που να μπορέσει να πείσει τόσο εμένα όσο και τον ελληνικό λαό ότι κάτι τέτοιο θα ήταν δυνατό υπό τη διακυβέρνηση του παλιού ή του νέου ΣΥΡΙΖΑ.

Η επίτευξη αυτού του στόχου είναι ένα επίτευγμα που οφείλεται κυρίως στη σκληρή προσπάθεια της ελληνικής κοινωνίας, σε συνδυασμό με την αποτελεσματική δημοσιονομική πολιτική των τελευταίων ετών. Αποτελεί κεντρικό άξονα αυτού του προϋπολογισμού και πυξίδα για περαιτέρω ανάπτυξη στα χρόνια που έρχονται. Το διεθνές οικονομικό περιβάλλον δεν είναι πλέον τόσο ευοίωνο. Όμως, παρά τις εξωγενείς κρίσεις και τις συνέπειες των διαδοχικών φυσικών καταστροφών που έπληξαν πρόσφατα τη χώρα μας, η ελληνική οικονομία έχει δείξει πρωτοφανή ανθεκτικότητα και όχι μόνο παραμένει σταθερή στην πορεία βελτίωσης των μακροοικονομικών δεικτών της, αλλά και ξεχωρίζει μεταξύ αυτών της Ευρωπαϊκής Ένωσης και της Ευρωζώνης.

Πιο αναλυτικά, ο ρυθμός ανάπτυξης αναμένεται να ανέλθει στο 2,4% το 2023 και στο 2,9% το 2024, τη στιγμή που θα αγγίξει μόλις το 0,6% στην Ευρωζώνη. Το Ακαθάριστο Εγχώριο Προϊόν αναμένεται να αυξηθεί από 222,8 δισεκατομμύρια ευρώ το 2023, σε 233,8 δισεκατομμύρια ευρώ το 2024. Σε αυτές τις επιδόσεις κομβικό ρόλο παίζει η αύξηση των επενδύσεων, η οποία προβλέπεται να διπλασιαστεί από 7,1% το 2023, σε 15,1% το 2024, κάτι που θα επιτευχθεί σε συνδυασμό ιδιωτικών και δημοσίων επενδύσεων, συμπεριλαμβανομένων και των επενδύσεων από το ΕΣΠΑ και το Ταμείο Ανάκαμψης.

Εξ όλων των μακροοικονομικών δεικτών, αυτός που δηλώνει τη ρήξη με το παρελθόν του ανεξέλεγκτου χρέους και των μνημονίων είναι η αποκλιμάκωση του χρέους ως ποσοστό του ΑΕΠ από 160,3% το 2023, σε 152,3% το 2024, αποδεικνύοντας ότι η χώρα μας πλέον μπορεί να πορευτεί σε αναπτυξιακή τροχιά και πορεία μείωσης του χρέους ταυτόχρονα.

Εκτός των άλλων, διαπιστώνουμε ότι μια χρόνια παθογένεια της ελληνικής οικονομίας, η ανεργία, που πλήττει ιδιαίτερα τους νέους και τις πιο ευαίσθητες κοινωνικές ομάδες, παρουσιάζει ουσιαστική βελτίωση, καθώς σύμφωνα με την ΕΛΣΤΑΤ τον Σεπτέμβριο έπεσε στο 10%, το χαμηλότερο ποσοστό των τελευταίων δεκατεσσάρων ετών.

Κατά τη διάρκεια του 2023, προς ανακούφιση των νοικοκυριών με έμφαση στα πιο αδύναμα, η Κυβέρνηση έλαβε μια σειρά μέτρων και παρεμβάσεων. Συνολικά, το κόστος για την υλοποίηση των παρεμβάσεων αυτών για την καταπολέμηση της πληθωριστικής κρίσης το 2023 ανήλθε στα 2,6 δισεκατομμύρια ευρώ, ενώ όποιος παρακολουθεί απλά την επικαιρότητα σίγουρα θα παρατήρησε τη ραγδαία αύξηση των ελέγχων κατά της αισχροκέρδειας, όπως και τα πρόστιμα που έχουν επιβληθεί ακόμα και σε μεγάλες πολυεθνικές εταιρείες, όλα με τελικό σκοπό την προστασία του Έλληνα καταναλωτή.

Η ελληνική οικονομία εισέρχεται στο οικονομικό έτος του 2024 με αυξημένη αυτοπεποίθηση και υψηλή κοινωνική ευαισθησία. Επιπλέον των μέτρων που ελήφθησαν το πρώτο εξάμηνο του 2023 -όπως η αύξηση του κατώτατου μισθού από τα 713 στα 780 ευρώ, η διευθέτηση των μισθολογικών αιτημάτων των Ενόπλων Δυνάμεων και η αναμόρφωση του ειδικού μισθολογίου των γιατρών του ΕΣΥ με μεσοσταθμική αύξηση 10%- ακολούθησαν και τα μέτρα που ψηφίστηκαν μετά τον σχηματισμό Κυβέρνησης τον Ιούνιο. Βασικός στόχος της κυβερνητικής πολιτικής αποτελεί η αύξηση των μισθών, η τόνωση του διαθέσιμου εισοδήματος, η προστασία των πλέον ευάλωτων συμπολιτών μας και η μείωση των ανισοτήτων.

Μεταξύ του νέου πλέγματος των κυβερνητικών παρεμβάσεων ξεχωρίζω την αναμόρφωση του μισθολογίου του δημόσιου τομέα με οριζόντια αύξηση κατά 70 ευρώ, την αύξηση της οικογενειακής παροχής από 20 ως 50 ευρώ μηνιαίως, την αύξηση των επιδομάτων θέσης ευθύνης κατά 30% και την αύξηση των επιδομάτων παραμεθορίου στα στελέχη των Ενόπλων Δυνάμεων και των Σωμάτων Ασφαλείας, την αύξηση εκ νέου από 1ης Ιανουαρίου του 2024 όλων των συντάξεων, την άρση του παγώματος των τριετιών στους μισθωτούς, την αύξηση του αφορολογήτου κατά 1.000 ευρώ στους φορολογουμένους με ένα ή περισσότερα παιδιά, την αύξηση κατά 8% του ελάχιστου εγγυημένου εισοδήματος ήδη από αυτόν τον μήνα, το βοήθημα για τους νέους δεκαοκτώ και δεκαεννέα ετών Youth Pass για τουριστικές και πολιτιστικές δραστηριότητες και τη μείωση του τέλους επιτηδεύματος στο μισό για όλους τους αυτοαπασχολούμενους και ελεύθερους επαγγελματίες.

Ακόμη ένα όφελος της ανάπτυξης που σημειώνει η χώρα είναι η αύξηση των εσόδων στα δημόσια ταμεία. Από τα έσοδα του 2024, μεγάλο ποσοστό θα πάει στους ευαίσθητους τομείς της υγείας και της παιδείας, όπου θα σημειωθεί αύξηση δαπανών κατά 481 και 255 εκατομμύρια ευρώ αντίστοιχα.

Συνοψίζοντας όλες τις παραπάνω παρεμβάσεις, τις παροχές και τις φοροελαφρύνσεις, αποδεικνύεται ποια παράταξη έχει πραγματικά κοινωνικό πρόσωπο και ποιο κόμμα βρίσκεται στο πλευρό του πολίτη, του νοικοκυριού και του επιχειρηματία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Απ’ όσα προανέφερα, η κυβέρνηση ΣΥΡΙΖΑ δεν είχε τολμήσει ούτε να ανακοινώσει αλλά ούτε και να υλοποιήσει κανένα, απογοητεύοντας οικτρά το εκλογικό σώμα.

Ο προϋπολογισμός του 2024, καθώς και συλλήβδην η δημοσιονομική πολιτική της Κυβέρνησης από το 2019, αποτελεί υπόδειγμα άσκησης αναπτυξιακής και παράλληλα ουσιαστικής κοινωνικής πολιτικής.

Σας προτρέπω, κύριοι συνάδελφοι, να ψηφίσουμε όλοι αυτόν τον προϋπολογισμό.

Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιάτσιο.

Επόμενος ομιλητής είναι ο κ. Πέτρος Παππάς, Βουλευτής του ΣΥΡΙΖΑ.

Ορίστε, κύριε συνάδελφε, έχετε τον λόγο.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, παρακολουθώντας τους Βουλευτές και τα μέλη της Κυβέρνησης να ξιφουλκούν για το κατατεθέν σχέδιο του προϋπολογισμού, έχω να κάνω δύο πρώτες παρατηρήσεις. Η μία είναι ότι η Κυβέρνηση, αντί να ηγείται, αντί να προηγείται των εξελίξεων σε σχέση με τα δημοσιονομικά μεγέθη, έπεται ασθμαίνοντας. Η δεύτερη παρατήρηση που έχω να κάνω είναι ότι καλλιεργεί ένα αφήγημα παραπληροφόρησης. Επιχειρεί να παραπληροφορήσει, στην πραγματικότητα, τον ελληνικό λαό για το τι συμβαίνει σήμερα στην ελληνική οικονομία.

Και εξηγούμαι τι εννοώ. Ο προϋπολογισμός του 2024 θέτει έναν ανεδαφικό στόχο σε σχέση με τον ρυθμό μεγέθυνσης του ΑΕΠ, τη στιγμή που όλοι οι διεθνείς φορείς, όπως ο ΟΟΣΑ, το Διεθνές Νομισματικό Ταμείο και η Ευρωπαϊκή Ένωση προβλέπουν μια τάση επιβράδυνσης του ΑΕΠ στην Ευρωζώνη, η οποία θα έχει άμεση επίδραση και στην Ελλάδα.

Αυτό το οποίο επίσης παραβλέπει σκόπιμα η Κυβέρνηση είναι η αύξηση των επιτοκίων από την Ευρωπαϊκή Κεντρική Τράπεζα. Επιτόκια τα οποία θα μείνουν αυξημένα είναι αυτά που ξεκίνησαν από τον Σεπτέμβριο του 2023 και θα παραμείνουν αυξημένα όλο το 2024. Γνωρίζουμε πολύ καλά ότι αυτό είναι ένα ισχυρό αντικίνητρο για τις επενδύσεις, αυξάνει το ιδιωτικό χρέος, αυξάνει το κόστος χρηματοδότησης.

Παρ’ όλα αυτά, η Κυβέρνηση προβλέπει στον προϋπολογισμό ότι θα αυξηθεί η ιδιωτική κατανάλωση. Αλήθεια, πώς θα αυξηθεί η ιδιωτική κατανάλωση τη στιγμή που βιώνουμε αυτή την ακραία ακρίβεια στη χώρα; Θα αυξηθεί, άραγε, με τις πενιχρές αυξήσεις τις οποίες δίνει στον δημόσιο τομέα, τα 70 ευρώ μεικτά -τα οποία στην πραγματικότητα είναι 50 ευρώ και τα έχει εξανεμίσει ήδη ο προϋπολογισμός- ή με τα κουπόνια ελεημοσύνης τα οποία δίνει στον πληθυσμό ή ακόμα με την υπερφορολόγηση, με την άδικη οριζόντια φορολόγηση την οποία επιβάλλει στους μικρομεσαίους ή με τους πολύχρωμους λογαριασμούς της ΔΕΗ, που θα καλείται ο καταναλωτής να επιλέγει ανάμεσα σε ακριβό και πιο ακριβό ρεύμα; Πώς, αλήθεια, θα αυξηθεί, λοιπόν, η ιδιωτική κατανάλωση;

Επίσης, η Κυβέρνηση μιλά για τον τομέα της υγείας και λέει ότι θα κάνει γενναίες αναβαθμίσεις στα δημόσια κτήρια και προσλήψεις. Αλήθεια, για ποια υγεία μιλάτε; Δεν έχουμε σαφή εικόνα για το πού θα διαθέσετε τους πόρους του προϋπολογισμού. Αν έχετε σκοπό να τους διαθέσετε είτε στο να πληρώσετε τα clowback των ιδιωτών είτε στις ληξιπρόθεσμες οφειλές των νοσοκομείων και όχι σε προσλήψεις ιατρών και νοσηλευτικού προσωπικού, τότε νομίζω ότι θα επιβεβαιώσετε αυτό το οποίο γνωρίζουμε όλοι, αυτό το οποίο θέλει να κάνει η Κυβέρνηση, το οποίο είναι στην πραγματικότητα να ιδιωτικοποιήσει το ΕΣΥ, να το μοιράσει σε μικρά τιμάρια στους ιδιώτες, ένα ΕΣΥ για το οποίο γνωρίζουν πολύ καλά οι Έλληνες πολίτες ότι καταρρέει καθημερινά.

Τι άλλο κάνετε; Αυξάνετε τη φορολογία και πάλι σε μη αλκοολούχα ποτά, σε μια σειρά από αγαθά τα οποία καταναλώνονται ευρέως -όπως ο καφές, το τσάι, τα ισοτονικά ποτά-, αυξάνοντας ακόμα περισσότερο την επιβάρυνση στους Έλληνες πολίτες, γιατί αγαπάτε, ως γνωστόν, τους έμμεσους φόρους, οι οποίοι είναι τουλάχιστον το 30% των εσόδων του ΑΕΠ.

Συνεχίζοντας, σε σχέση με τη μείωση του ΕΝΦΙΑ, στην πραγματικότητα ωθείτε τον πληθυσμό στην ιδιωτική ασφάλιση. Αποκρούετε την κρατική ευθύνη και λέτε ότι μειώνετε 10% τον ΕΝΦΙΑ.

Αλήθεια, τη στιγμή που αυξάνετε τις αντικειμενικές αξίες των ακινήτων, που όλοι γνωρίζουμε ότι ο ΕΝΦΙΑ υπολογίζεται με βάση τις αντικειμενικές αξίες των ακινήτων, για ποια πραγματική μείωση μιλάτε; Κοροϊδεύετε, εμπαίζετε τους Έλληνες πολίτες. Οι περισσότεροι θα δουν έναν ΕΝΦΙΑ αυξημένο λόγω των αυξημένων αντικειμενικών αξιών του επόμενου έτους.

Θέλω να πω δυο κουβέντες για το Flyover της Θεσσαλονίκης. Επαίρεστε στις επιτροπές και μας λέγατε ότι είναι ένα σπουδαίο έργο, ένα έργο το οποίο στην πραγματικότητα επιλέξατε να εντάξετε στα ΣΔΙΤ, ένα έργο το οποίο εκτοξεύεται σε ένα κόστος της τάξεως του 1,5 δισεκατομμυρίου ευρώ, ένα έργο το οποίο δεν έχει περιβαλλοντολογική μελέτη, δεν έχει κυκλοφοριακή μελέτη, ένα έργο το οποίο έχει επιφέρει ένα «έμφραγμα» στην πόλη της Θεσσαλονίκης, μια Θεσσαλονίκη η οποία για δέκατο έκτο χρόνο κατασκευάζει το μετρό της, αυτό το «γιοφύρι της Άρτας», που νέοι ήμασταν και γεράσαμε και ακόμα δεν το βλέπουμε κατασκευασμένο, ένα έργο -το Flyover- το οποίο στην πραγματικότητα υποβαθμίζει τη ζωή των Θεσσαλονικέων.

Σε σχέση με την αγροτική ανάπτυξη, το σχέδιό σας για τις καταστροφικές πλημμύρες στη Θεσσαλία είναι ρηχό. Μιλάτε για αποζημιώσεις, αλλά στην πραγματικότητα δεν μιλάτε καθόλου για τις πρόσθετες νέες ανάγκες του αγροτικού κόσμου. Δεν κάνετε μια εκτίμηση, εξειδίκευση των ζημιών ούτως ώστε να έχουμε δίκαιες, επαρκείς και ουσιαστικές αποζημιώσεις και να ανασυσταθεί το αγροτικό κεφάλαιο στη Θεσσαλία.

Μας είπατε στις επιτροπές ότι όλοι οι πολίτες της Ελλάδας γνωρίζουν ότι η Κυβέρνηση στέκεται δίπλα στις ανάγκες τους. Πραγματικά θέλω να σας θυμίσω τις δηλώσεις κάποιων Υπουργών σας. Ένας Υπουργός παρότρυνε τους δικηγόρους να γίνουν ντελιβεράδες, έτερη Υπουργός δήλωσε ότι οι μαθητές μπορούν να περπατάνε ενάμισι και δύο χιλιόμετρα στο κέντρο της πόλης μέσα από επικίνδυνους δρόμους, γιατί αυτό θα κάνει καλό στην υγεία τους. Άλλος Υπουργός δήλωσε ότι κανείς πλέον δεν ασχολείται με το φρικτό δυστύχημα στα Τέμπη. Υπουργός δήλωσε ότι οι νεκροί που κάηκαν ζωντανοί μέσα στο δάσος της Δαδιάς είναι ένα παράδειγμα του κινδύνου της παράτυπης μετανάστευσης, ενώ ο αλήστου μνήμης Υπουργός σας -τον οποίο έχετε παραιτήσει- εξίσωσε τον άνθρωπο-θύμα που σπρώχτηκε από το πλοίο και σκοτώθηκε με τους θύτες που τον έσπρωξαν στη θάλασσα, γιατί απλά πήγαν να βγάλουν το μεροκάματο. Αλήθεια τώρα, αυτοί οι άνθρωποι θα εφαρμόσουν τον προϋπολογισμό με σοβαρότητα και κοινωνική ευαισθησία, όπως μας είπατε στην επιτροπή;

Κυρίες και κύριοι συνάδελφοι, ο πληθυσμός βιώνει τη χειροτέρευση της αγοραστικής του δύναμης καθημερινά, βιώνει την αδυναμία του στοιχειωδώς να συντηρηθεί και σύντομα αυτή η χρεοκοπία την οποία βιώνει ο πληθυσμός στην Ελλάδα θα μετατραπεί σε μια οργή και τότε κανένα πολιτικό μάρκετινγκ, καμμία επικοινωνιακή κυριαρχία δεν θα υποκαταστήσει αυτό το αληθινό αίσθημα της εξαπάτησης, της διάψευσης των προσδοκιών, της διάρρηξης της εμπιστοσύνης της κοινωνίας.

Καταψηφίζουμε τον πέμπτο και χειρότερο προϋπολογισμό που φέρνει η Κυβέρνηση της Νέας Δημοκρατίας σε αυτή τη Βουλή και πιστεύουμε ότι σύντομα θα μας ακολουθήσει και η κοινωνία στην καταψήφιση των πολιτικών σας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Θα κλείσουμε τον τρίτο κύκλο με τον Βουλευτή της Πλεύσης Ελευθερίας κ. Σπυρίδωνα Μπιμπίλα και μετά θα ακολουθήσει ο Υπουργός.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ πάρα πολύ.

Ακούμε συχνά την Κυβέρνηση να θριαμβολογεί, παρά τη διεθνή κρίση, ότι το βιοτικό επίπεδο στην Ελλάδα διαρκώς βελτιώνεται. Όμως αυτό στην πράξη δεν το βλέπουμε. Επτά στους δέκα Έλληνες αισθάνονται και είναι υπερχρεωμένοι, πτωχοποιημένοι και δεν είναι διόλου υπερήφανοι που με τη μέθοδο των επιδομάτων προσπαθούν να βελτιώσουν κάπως τη ζωή τους, να μπαλώσουν δηλαδή ή να κλείσουν τρύπες, όπως λέει ο λαός, ενώ ταυτόχρονα χρωστούν δάνεια που διογκώνονται ή έχουν δοθεί τα δάνειά τους στα funds και συνεχώς απειλούνται ότι θα χάσουν την πρώτη τους κατοικία.

Ωραίο καθεστώς αξιοπρεπούς ζωής αυτό, μα την αλήθεια! Να περιμένεις να σου πάρουν το σπίτι ή να χρωστάς στους οργανισμούς κοινής ωφέλειας και να μην μπορείς να τους εξοφλήσεις ούτε με τις δόσεις που σου έχουν επιβάλει. Όλα αυτά δεν είναι αξιοπρεπής διαβίωση για τον λαό.

Ταυτόχρονα κάποιοι άλλοι άπληστοι επωφελούνται από τη φτωχοποίηση των πολλών, αυξάνοντας τα κέρδη τους και τις περιουσίες τους, ενώ ο απλός λαός δεν έχει τη δυνατότητα καν να αποταμιεύει. Οι φορολογικές επιβαρύνσεις αυξάνονται, ο ΦΠΑ δεν μειώνεται και αυτό βαρύνει ακόμα περισσότερο τη μεσαία τάξη κυρίως και την οικογένεια.

Με το πρόσφατο απαράδεκτο μέτρο που ψηφίστηκε δυστυχώς εδώ και τα 10.900 για τους ελεύθερους επαγγελματίες, που η Πλεύση Ελευθερίας το καταψήφισε, οι φοροφυγάδες θα αυξηθούν, ενώ αυτοί που δεν κατορθώνουν να κόψουν στα τιμολόγιά τους ποσά έως 10.900 θα φορολογούνται άγρια, σαν να είναι τιμωρία αυτό στην ανέχειά τους.

Παρακάλεσα πολύ να σκεφθείτε εμάς τους καλλιτέχνες και δεν μας εξαιρέσατε. Το 90% των καλλιτεχνών που έχουν μπλοκάκι μετά βίας φτάνει με τις χαμηλές αμοιβές που επικρατούν δυστυχώς στον χώρο μας, τις 5.000 ευρώ. Αυτοί θα κλείσουν αναγκαστικά τα μπλοκάκια τους, μη έχοντας άλλη λύση. Και από αυτούς, αλήθεια, περιμένατε έσοδα; Θα χάσετε στο τέλος και το τέλος επιτηδεύματος που πλήρωναν.

Οι μισθοί έχουν σχεδόν καθηλωθεί, ενώ οι τιμές διαρκώς ανεβαίνουν. Δεν υπάρχουν συλλογικές συμβάσεις, ενώ δουλεύουμε περισσότερες ώρες. Για ποια ίση Ευρώπη μιλάμε, όταν στο Λουξεμβούργο ο μέσος μισθός ξεπερνάει τις 2.000, με λιγότερες ώρες εργασίας, ενώ εδώ θεσμοθετήσαμε το δεκατριάωρο; Στη Βουλγαρία είναι 400 ευρώ, ευτυχώς εμείς δεν είμαστε σε αυτό το σημείο.

Η στέγαση έχει φτάσει στα ύψη. Πώς θα πληρώσουν ενοίκια, λοιπόν, οι μισθωτοί; Υπερχρεωμένα τα νοικοκυριά και γίναμε έτσι πρωταθλητές στη φτώχεια στην Ευρώπη. Εισάγουμε περισσότερα από ό,τι εξάγουμε και τα ίδια συμβαίνουν δυστυχώς και στον πολιτισμό. Και σε αυτόν τον τομέα κυρίως θέλω να επικεντρωθώ, μιας και είμαι Πρόεδρος του Σωματείου Ηθοποιών και ξέρω καλά, από μέσα, το πρόβλημα.

Είναι εξαιρετικά χαμηλός ο προϋπολογισμός και για την παιδεία και για τον πολιτισμό, μόλις το 0,6% του συνόλου του κρατικού προϋπολογισμού. Οι κρατικές δαπάνες για πολιτιστικές υπηρεσίες ανά κάτοικο είναι οι χαμηλότερες στην Ευρώπη. Πολλοί εργαζόμενοι στον χώρο της τέχνης εργάζονται χωρίς καμμία νομική συμφωνία ή απασχολούνται ταυτόχρονα από πολλούς εργοδότες για να μπορέσουν να επιβιώσουν. Εδώ να σημειώσουμε την έλλειψη των συλλογικών συμβάσεων που γι’ αυτό τα σωματεία των καλλιτεχνών αγωνίζονται πολύ, αλλά βρίσκουμε τεράστια άρνηση από τους εργοδότες.

Ως προς το Ταμείο Ανάκαμψης, περίπου τα μισά από τα 411 εκατομμύρια ευρώ χρηματοδότησης πολιτιστικών δράσεων αφορούν τον υλικό πολιτισμό ή υποχρηματοδοτούνται κλάδοι όπως το βιβλίο ή το ντιζάιν.

Η έλλειψη χρηματοδότησης για τη συντήρηση πολιτιστικών χώρων και αθλητικών, που αφορά άλλο Υπουργείο, είναι επίσης σημαντικό πρόβλημα. Ο προϋπολογισμός που διατίθεται για τη συντήρηση αυτών των χώρων είναι συχνά ανεπαρκής, με αποτέλεσμα να μην μπορούν να πραγματοποιηθούν οι απαραίτητες εργασίες. Αυτό έχει ως αποτέλεσμα την υποβάθμιση της ποιότητας των χώρων και την απειλή της δομικής τους ακεραιότητας.

Οι υπάλληλοι που εργάζονται σε αυτούς τους χώρους είναι συχνά ανεπαρκείς σε αριθμό και σε δεξιότητες, με αποτέλεσμα να μην μπορούν να ανταποκριθούν στις ανάγκες των επισκεπτών. Αυτό έχει ως αποτέλεσμα την υποβάθμιση της εμπειρίας των επισκεπτών και την απώλεια επισκεπτών.

Επιπλέον, ενώ ο πολιτιστικός τομέας απασχολεί περίπου το 3% των εργαζομένων στη χώρα, παράγει μόνο το 1,4% της ακαθάριστης προστιθέμενης αξίας. Στη χώρα μας οι εργαζόμενοι στους κλάδους του πολιτισμού είναι οργανωμένοι σε κατακερματισμένες μικρές επιχειρήσεις με 2,3 εργαζομένους κατά μέσο όρο η καθεμία. Δεν είναι πολύ μακριά από τον ευρωπαϊκό, που είναι 2,7, όμως σε άλλες χώρες, όπως η Γερμανία, αυτός ο αριθμός είναι 6,4, υπερδιπλάσιος.

Τα χρηματοδοτικά εργαλεία που απευθύνονται συγκεκριμένα στον τομέα του πολιτισμού είναι εξαιρετικά περιορισμένα. Το βασικό ευρωπαϊκό πρόγραμμα, το οποίο αφορά μόνο τον πολιτισμό, είναι το Creative Europe, με 2,4 δισεκατομμύρια ευρώ συνολικά για την περίοδο 2021 - 2027.

Όμως από το 2021 εισρέουν στη χώρα οι πόροι του Ταμείου Ανάκαμψης, το οποίο στον τέταρτο πυλώνα του, στις ιδιωτικές επενδύσεις, διαθέτει έναν κωδικό αφιερωμένο στον πολιτισμό ως κινητήριο μοχλό. Ωστόσο, στην περίπτωση της χώρας μας, περίπου τα μισά από τα 411 εκατομμύρια χρηματοδότησης πολιτιστικών δράσεων αφορούν την πολιτιστική κληρονομιά, σε σχέση με τον τουρισμό, και ειδικότερα τον υλικό πολιτισμό, ενώ απουσιάζουν οι υποκλάδοι, όπως είπα πριν, όπως το βιβλίο.

Δημιουργούνται, λοιπόν, μόνιμα προβλήματα ως αποτελέσματα του χαμηλού προϋπολογισμού και της διαχείρισης των ήδη περιορισμένων πόρων. Απαριθμώ μερικά.

Η πολιτιστική πολιτική της Ελλάδας δεν βασίζεται σε μια ολοκληρωμένη στρατηγική η οποία να λαμβάνει υπ’ όψιν τις ανάγκες και τις προτεραιότητες του πολιτισμού. Η έλλειψη στρατηγικής σχεδιασμού οδηγεί σε σπασμωδικότατες κινήσεις και σε αναποτελεσματική χρήση των διαθέσιμων πόρων.

Η διαδικασία χρηματοδότησης του πολιτισμού δεν είναι πάντα διαφανής. Αυτό δημιουργεί μια ανησυχία για την αξιοκρατία της διαδικασίας. Τελευταία είχαμε πρόσφατα τέτοια κρούσματα όπου ο επιλέγων ήταν και επιλεγόμενος και φυσικά χορηγήθηκε η εταιρεία του.

Υπάρχει έλλειψη συνεργασίας μεταξύ των φορέων του πολιτισμού. Διάφοροι φορείς του πολιτισμού στην Ελλάδα συχνά λειτουργούν απομονωμένα ο ένας από τον άλλον. Αυτό οδηγεί σε σπατάλη πόρων και σε έλλειψη συντονισμού των πολιτιστικών δράσεων. Δείτε το μπέρδεμα που έγινε με τις ανώτερες δραματικές σχολές: ανώτερες για το Υπουργείο Πολιτισμού, απόφοιτοι λυκείου για το Υπουργείο Παιδείας. Αυτές οι προκλήσεις έχουν ως αποτέλεσμα να αντιμετωπίζει ο πολιτισμός στην Ελλάδα μια σειρά από οξύτατα προβλήματα, όπως το ότι υφίσταται υποβάθμιση της ποιότητας των πολιτιστικών δράσεων. Ο χαμηλός προϋπολογισμός και η έλλειψη στρατηγικής σχεδιασμού οδηγούν σε μείωση της ποιότητας των πολιτιστικών δράσεων. Σας θυμίζω τα ευτελή φεστιβάλ στις πλατείες, που θίγουν πάρα πολύ την έννοια του θεάτρου. Δεν είναι πολιτισμός αυτός με αυτόν τον τρόπο. Η έλλειψη χρηματοδότησης και η έλλειψη συντήρησης οδηγούν στην απώλεια του πολιτιστικού αποθέματος, τόσο σε επίπεδο υλικής πολιτιστικής κληρονομιάς όσο και σε επίπεδο άυλης πολιτιστικής κληρονομιάς.

Εν κατακλείδι, θέλω να τονίσουμε την ανάγκη για το πόσο ασφυκτική πρέπει να γίνει η πίεσή μας για την επιστροφή των κλεμμένων μας αρχαιοτήτων και όχι μόνο των Γλυπτών του Παρθενώνα και αυτό είναι μια πάγια αρχή της Πλεύσης Ελευθερίας, όπως και πάγια αρχή της είναι η διεκδίκηση των γερμανικών αποζημιώσεων που μας οφείλουν και αυτό εντέχνως το ξεχνάτε και δεν το βάζετε μέσα στον προϋπολογισμό. Ένας από τους λόγους, λοιπόν, που θα καταψηφίσουμε τον προϋπολογισμό είναι και αυτός.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπιμπίλα.

Καλείτε στο Βήμα ο Υπουργός Δικαιοσύνης, ο κ. Φλωρίδης.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, η τετραετία που ξεκίνησε το 2019 έθεσε ως στόχο να ανατάξει τη χώρα, θέτοντας δύο μεγάλα ζητήματα, προβάλλοντας δύο σημαντικούς πυλώνες πάνω στους οποίους έπρεπε να στηριχθεί η ανάταξη της χώρας. Ο ένας πυλώνας ήταν η εθνική ασφάλεια. Ο άλλος ήταν η οικονομική ανασυγκρότηση.

Η Κυβέρνηση, που αναβαπτίστηκε στην εμπιστοσύνη του λαού στις εκλογές του περασμένου Ιουνίου, πέτυχε και τους δύο στόχους. Ο στόχος της εθνικής ασφάλειας, η επίτευξη της εθνικής ασφάλειας, πέρασε από μια σκληρή δοκιμασία της χώρας, παρατεταμένη κυρίως το έτος 2000, όταν είχαμε την απρόκλητη απόπειρα εισβολής από τον Έβρο, που σήμαινε ότι, αν πετύχαινε αυτή η εισβολή, το κράτος θα δοκιμαζόταν πάρα πολύ σκληρά, οι εθνικές του δυνάμεις θα δοκιμάζονταν επίσης και βεβαίως μπορεί να είχαμε οδηγηθεί σε μια εικόνα ενός κράτους το οποίο δεν μπορεί να αντεπεξέλθει στη βασική του υποχρέωση, να προασπίζει την εθνική ασφάλεια.

Την ίδια χρονιά είχαμε μια παρατεταμένη πολύμηνη κρίση στο Αιγαίο, όπου η Τουρκία δοκίμαζε την αποφασιστικότητα της Κυβέρνησης, τη δυνατότητά της να προασπίσει την εθνική ασφάλεια και βεβαίως μετρούσε διαρκώς εάν η Ελλάδα ήταν σε θέση να κάνει πράξη αυτό που έλεγε, ότι δεν πρόκειται σε καμμία περίπτωση να θέσει σε κίνδυνο την ασφάλεια αυτή. Έτσι, λοιπόν, αυτός ο κρίσιμος πυλώνας που αφορά την ασφάλεια της χώρας, η υπεράσπιση αυτού του πυλώνα στέφθηκε από απόλυτη επιτυχία.

Ο δεύτερος πυλώνας ήταν η οικονομική σταθερότητα. Η χώρα πέρασε μια σκληρή δοκιμασία από το 2010 και μετά. Ο λαός υπέφερε. Χιλιάδες θέσεις και χιλιάδες δουλειές χάθηκαν. Το Εθνικό Ακαθάριστο Προϊόν μειώθηκε σε απελπιστικό βαθμό. Η χώρα κλυδωνίστηκε πάρα πολύ άσχημα. Η διαχείριση που έγινε από την κυβέρνηση που διαδέχθηκε την κυβέρνηση της Νέας Δημοκρατίας το 2015 δυστυχώς επέτεινε πάρα πολύ άσχημα την κρίση την οποία περνούσαμε. Άρα το 2019 υπήρχε η μεγάλη ανάγκη να προχωρήσουμε σε μια γενναία οικονομική ανασυγκρότηση. Έπρεπε η επιχειρηματικότητα να σταθεί ξανά στα πόδια της, έπρεπε οι δουλειές να αρχίσουν να δημιουργούνται και πάλι, έπρεπε το κοινωνικό κράτος να αρχίζει να ενισχύεται και πάλι, έπρεπε οι πολίτες να νιώσουν και στο οικονομικό πεδίο απολύτως ασφαλείς. Άρα, λοιπόν, και σ’ αυτό το πεδίο και σ’ αυτόν τον πυλώνα τα πράγματα εξελίχθηκαν με επιτυχία.

Έτσι η χώρα σήμερα βρίσκεται σε ήρεμα νερά, όσον αφορά την εξωτερική της ασφάλεια, και σε οικονομική σταθερότητα, η οποία επιβραβεύεται από τους διεθνείς οργανισμούς και από την αξιολόγηση των οποίων εξαρτώνται πάρα πολλά πράγματα.

Το γεγονός ότι η ελληνική οικονομία αναβαθμίζεται διαρκώς και κατέκτησε την επενδυτική βαθμίδα σημαίνει κάτι πάρα πολύ σημαντικό για όλους μας. Σημαίνει ότι οι αγορές πλέον μπορούν να εμπιστεύονται την Ελλάδα, οι επενδυτές μπορούν να εμπιστεύονται την Ελλάδα, ότι το κόστος δανεισμού της Ελλάδας μειώνεται και επομένως, όσο μειώνεται το κόστος δανεισμού, τόσο ο προϋπολογισμός αποκτά δυνατότητα μεγαλύτερη, προκειμένου να ανταποκριθεί στην ενίσχυση του κοινωνικού κράτους.

Η νέα τετραετία ξεκινάει με άλλες υποχρεώσεις, ότι τώρα, αφού η χώρα σταθεροποιήθηκε οικονομικά και ασφαλίστηκε εθνικά, πρέπει να προχωρήσει στις μεγάλες διαρθρωτικές αλλαγές, δηλαδή αυτές που θα ενισχύσουν ακόμα περισσότερο την οικονομική της δύναμη και την αποτρεπτική της ισχύ, αλλά και την κοινωνική συνοχή. Είναι η περίοδος όπου χρειαζόμαστε μεγάλες αλλαγές παντού, για να μπορέσουμε οι επιτυχίες της πρώτης τετραετίας να στερεωθούν και να οδηγήσουν την Ελλάδα σε ένα ακόμα μεγαλύτερο βήμα προς το μέλλον. Όλα αυτά δεν γίνονται αφηρημένα, αλλά με σκοπό να υπηρετήσουν τις ανάγκες του ελληνικού λαού.

Είναι βέβαιο ότι πεδία στη λειτουργία της οικονομίας παραμένουν ακόμα χωρίς τον επιθυμητό έλεγχο, όπως είναι το πεδίο της ακρίβειας. Αυτό οδηγεί μεγάλο τμήμα του ελληνικού λαού να αγωνίζεται σκληρά προκειμένου να αντεπεξέλθει. Η Κυβέρνηση είναι δίπλα σ’ αυτόν τον κόσμο, προσπαθώντας να αξιοποιήσει κάθε δυνατότητα που έχει ένα δημοκρατικό κράτος προκειμένου να αντιμετωπίσει αυτό το φαινόμενο, άλλοτε επιτυχώς, άλλοτε όχι, αλλά πρόκειται για μια μάχη σκληρή. Στην πραγματικότητα η μάχη αυτή εξελίσσεται σε όλον τον κόσμο και κυρίως στο πεδίο της Ευρώπης. Ξέρουμε ότι έχουμε κάποιον δρόμο μπροστά μας, αλλά μπορούμε να πούμε ότι και σε αυτό πατάμε γερά στα πόδια μας, έτσι ώστε σχετικά σύντομα να έχουμε θετικά αποτελέσματα, αυτά όπως θα το ήθελε κόσμος.

Το Υπουργείο Δικαιοσύνης, όπως στις προγραμματικές δηλώσεις ανέφερα συγκεκριμένα, έχει ένα σχέδιο ολοκληρωμένο, με βασικό σκοπό να πετύχουμε την πολυπόθητη επιτάχυνση στην απονομή της ελληνικής δικαιοσύνης στους μέσους ευρωπαϊκούς όρους. Υπάρχουν τέσσερα πεδία όπου το σχέδιο αυτό εξελίσσεται αυτή τη στιγμή. Είναι η επεξεργασία του νέου δικαστικού χάρτη, που αποσκοπεί κυρίως στην καλύτερη και ορθολογικότερη αξιοποίηση του δικαστικού δυναμικού της χώρας, το οποίο είναι υψηλού επιπέδου δυναμικό και το οποίο πρέπει να οργανωθεί με έναν τέτοιον τρόπο, ώστε να αποδώσει στον μεγαλύτερο δυνατό βαθμό.

Γίνεται πολλή συζήτηση για το ζήτημα αυτό. Πολλές φορές η συζήτηση αυτή αγνοεί βασικά στοιχεία του διαλόγου, όμως ήδη οι δικαστικές ενώσεις, οι δικηγορικοί σύλλογοι -και οι πολίτες σε λίγο- έχουν στη διάθεσή τους κάποιες βασικές εκθέσεις, οι οποίες αποτελούν εισηγήσεις προς την Κυβέρνηση. Πολύ σύντομα θα υπάρχει και η πρόταση της Κυβέρνησης αναλυτικά, έτσι ώστε να γίνει ένας διάλογος στο επίπεδο της κοινωνίας και προφανώς -και πρωτίστως- και με τα ελληνικά κόμματα της Βουλής των Ελλήνων.

Το δεύτερο πεδίο είναι οι νομοθετικές παρεμβάσεις σε όλους τους κώδικες. Ήδη ανακοινώσαμε το σχέδιο που αφορά τις αλλαγές στον Ποινικό Κώδικα και στον Κώδικα Ποινικής Δικονομίας, καθώς και τις διατάξεις για την ενδοοικογενειακή βία και η Κυβέρνηση αποφάσισε ότι αυτό το σχέδιο πρέπει να παραμείνει σε δημόσια διαβούλευση έναν ολόκληρο μήνα -σπάνια γίνεται αυτό-, επειδή θεωρούμε ότι αυτό θα ωφελήσει μια καλύτερη συζήτηση με όλους τους φορείς αλλά και με την ελληνική κοινωνία για τη βασική κατεύθυνση και τη φιλοσοφία αυτών των παρεμβάσεων.

Το τρίτο πεδίο είναι οι διαδικασίες για την ψηφιοποίηση της δικαιοσύνης, οι οποίες, όταν ολοκληρωθούν, ουσιαστικά θα την εισαγάγουν στον 21ο αιώνα και θα διευκολύνουν πάρα πολύ τη λειτουργία της.

Και το τέταρτο είναι ένα εκτεταμένο πρόγραμμα αναβάθμισης της κτηριακής υποδομής, το οποίο εξελίσσεται αυτή τη στιγμή με έναν τρόπο που θα αποδώσει στην ελληνική δικαιοσύνη δικαστικά μέγαρα αντάξια της δικής της λειτουργίας.

Θα πω δυο λόγια μόνο για τον Ποινικό Κώδικα και κυρίως όσον αφορά τη βασική του φιλοσοφία, γιατί δεν θέλω να πάρω χρόνο από τους Βουλευτές.

Κυρίες και κύριοι, επί πάρα πολλές δεκαετίες κάτω από την επίδραση συγκεκριμένων απόψεων όλες οι νομοθετικές πρωτοβουλίες για τις αλλαγές στο ποινικό μας σύστημα έτειναν κυρίως στην προστασία των δικαιωμάτων αυτών που εγκληματούν. Σε μια αντίληψη ότι πρέπει να έχουμε κράτος δικαίου ξεχάστηκε τελείως ότι εκτός από τα δικαιώματα αυτών που εγκληματούν υπάρχουν και τα δικαιώματα των θυμάτων, υπάρχουν και τα δικαιώματα της ελληνικής κοινωνίας, η οποία θέλει να ζει ειρηνικά. Οι Έλληνες πολίτες επιθυμούν να μην τους κλέβεις, να μην τους ληστεύεις, να μη βιάζεις τα παιδιά τους, να μην καταστρέφεις την περιουσία τους, να μην τους συκοφαντείς, να μην ασκείς πράξεις βίας εναντίον τους.

**ΠΑΥΛΟΣ ΠΟΛΑΚΗΣ:** Να μην τους κλέβουν, να μην ξεπουλάνε τα δημόσια και να είναι σε ασυλία!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτά είναι τα δικαιώματα των Ελλήνων, τα οποία αγνοήθηκαν επί πάρα πολλά χρόνια. Και τώρα γίνονται αποφασιστικά βήματα…

**ΠΑΥΛΟΣ ΠΟΛΑΚΗΣ:** Γιατί δεν είναι μόνο αυτά! Ντροπή!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ! Δεν γίνεται διάλογος.

Συνεχίστε, κύριε Υπουργέ, και συγγνώμη για τον κύριο συνάδελφο.

**ΠΑΥΛΟΣ ΠΟΛΑΚΗΣ:** Ναι, εντάξει, συγγνώμη!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σας ενοχλεί, το καταλαβαίνω. Ξέρετε γιατί σας ενοχλεί;

**ΠΑΥΛΟΣ ΠΟΛΑΚΗΣ:** Αναδρομική ισχύ θα δώσετε; Τι λέτε…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πολάκη, σας παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Γιατί η φροντίδα όλη στα χρόνια που κυβερνήσατε ήταν πώς θα προστατέψετε τους εγκληματίες. Δεν είχατε καμμιά φροντίδα για τα θύματα.

(Θόρυβος στην Αίθουσα από την πτέρυγα του ΣΥΡΙΖΑ - Προοδευτική Συμμαχία)

**ΠΑΥΛΟΣ ΠΟΛΑΚΗΣ:** Ντροπή!

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Λοιπόν, ακούστε να δείτε τώρα, επειδή το θέλετε αυτό τώρα, κοιτάξτε δεν θα αντιπαρέλθω, δεν θα το περάσω έτσι.

**ΕΥΚΛΕΙΔΗΣ ΤΣΑΚΑΛΩΤΟΣ:** Τα σχέδια…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, κύριε Τσακαλώτο, θα αφήσετε τον Υπουργό να ολοκληρώσει; Δεν είναι τρόπος αυτός, δεν είναι συμπεριφορά αυτή.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Η τροποποίηση που κάνατε στον Ποινικό Κώδικα το 2019, παρατείνοντας τη λειτουργία της Βουλής για μια εβδομάδα, παρά το ότι είχατε ορίσει ημερομηνία εκλογών, οδήγησε πέντε χιλιάδες δικογραφίες κακουργηματικού χαρακτήρα, σύμφωνα με την ανακοίνωση της Ένωσης Εισαγγελέων, τότε, στο αρχείο. Η φροντίδα σας ήταν πώς, έστω και την τελευταία μέρα που νομοθετούσε η Βουλή, πέντε χιλιάδες κακουργηματικές υποθέσεις να πάνε στο αρχείο και η φροντίδα σας ήταν πώς μεγαλοεγκληματίες, οι οποίοι καταδικάστηκαν σε πρώτο βαθμό σε δεκαπέντε χρόνια τουλάχιστον κάθειρξη, με την τροποποίηση που κάνατε να αθωωθούν, επειδή τα κακουργήματα τα μετατρέψατε σε πλημμελήματα και οδηγήσατε στην αθώωσή τους λόγω παραγραφής. Είναι οι κώδικες που ψηφίσατε την τελευταία μέρα πριν κλείσει η Βουλή. Ψηφίσατε πριν κλείσει η Βουλή σε μια μέρα χίλια εκατό άρθρα, που είναι ο Ποινικός Κώδικας και η Ποινική Δικονομία. Αυτό κάνατε!

Στο όνομα του λαού το κάνατε αυτό; Στο όνομα των εργαζομένων το κάνατε αυτό; Στο όνομα των ταλαιπωρημένων το κάνατε αυτό; Όχι! Το κάνατε στο όνομα των μεγαλοεγκληματιών της χώρας αυτής, οι οποίοι «εις υγείαν των κορόιδων», των υπολοίπων δέκα εκατομμυρίων κορόιδων, αποχαιρέτησαν τα δικαστήρια, την ώρα που αντιμετώπιζαν ποινές ισόβιας φυλάκισης. Καταργήσατε δίκες την ώρα που επρόκειτο να εκδοθούν δικαστικές αποφάσεις, για τις οποίες περιπτώσεις υπάρχει η απειλή ποινής ισόβιας κάθειρξης. Την καταργήσατε την τελευταία στιγμή, μια μέρα πριν το δικαστήριο εκδώσει την απόφαση, πριν τους καταδικάσει σε ισόβια και αποχαιρέτησαν, βγάζοντας το καπελάκι, όλους. Στο όνομα του λαού το κάνατε αυτό; Στο όνομα της προστασίας των συμφερόντων του λαού τα κάνατε αυτά;

(Χειροκροτήματα από την πτέρυγα της Νέας Δημοκρατίας)

Και το καταπληκτικό ξέρετε ποιο είναι; Οι κώδικες δημοσιοποιήθηκαν, είναι σε δημόσια διαβούλευση εδώ και δεκαπέντε μέρες. Ακόμα περιμένω την ανακοίνωση του κόμματος για τους κώδικες. Για το παραμικρό βγάζετε ανακοινώσεις, εδώ γιατί δεν μιλάτε; Και ξέρετε γιατί δεν μιλάτε; Διότι έρχεται μια κοινωνία από κάτω, η οποία λέει ότι επιτέλους υπάρχει μια πρωτοβουλία η οποία θα προστατεύσει την κοινωνία από την καθημερινή εγκληματικότητα. Αυτό, λοιπόν, συμβαίνει και δεν έχετε μιλήσει καθόλου.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Πώς έγινες έτσι, συμφοιτητά μου; Ντροπή! Δικηγόρος είσαι εσύ; Ντροπή!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, τι τρόπος είναι αυτός; Τι είναι αυτά!

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Γιατί το κάνετε αυτό;

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ, ολοκληρώστε και να απευθύνεστε στο Προεδρείο!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ακούστε λίγο, είναι η τελευταία μου φράση: Εγώ δεν είμαι σε εκείνους που ψήφισαν όλα αυτά που σας περιγράφω. Αν, λοιπόν, αναλογίζεστε πώς γίνατε έτσι, δεν είμαι εγώ που έγινα έτσι. Εσείς πώς γίνατε και ψηφίσατε να απαλλάξετε τους κακούργους; Εσείς πώς καταντήσατε να ψηφίζετε την απαλλαγή των κακούργων;

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, παρακαλώ, ολοκληρώστε. Είστε ήδη στα δεκατέσσερα λεπτά.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και θα τελειώσω -για να δούμε ποιος κατάντησε πώς- όταν την τελευταία μέρα, σε μια μέρα, ψηφίζετε χίλια εκατό άρθρα και η μόνη σας σκέψη ήταν να απαλλαγούν πέντε χιλιάδες κακούργοι και δεν ντρέπεστε. Δεν είναι δική μου ανακοίνωση αυτή!

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ψέματα λες!

**ΕΥΚΛΕΙΔΗΣ ΤΣΑΚΑΛΩΤΟΣ:** Δεξιά να πας, ακροδεξιά!

**ΠΑΥΛΟΣ ΠΟΛΑΚΗΣ:** Να ρωτήσεις τον Βενιζέλο αν συμφωνούσε!

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Κύριε Πρόεδρε, θα συνεχιστεί αυτό το πράγμα;

Γιατί το κάνετε αυτό και διακόπτετε τον Υπουργό;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, παρακαλώ, ολοκληρώστε. Είστε στα δεκαπέντε λεπτά ήδη. Έχετε υπερβεί κατά πολύ τον χρόνο!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ακούστε, γιατί παραλίγο θα το ξεχνούσα. Παραλίγο!

Τελειώνω, κύριε Πρόεδρε.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Τον έχουν διακόψει πέντε λεπτά!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τελειώνω.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία συνάδελφε, μην επεμβαίνετε στη διαδικασία, δεν έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αντί να τα βάζετε με εμένα τώρα, παρακαλώ να απαντήσετε στον πρώην Υπουργό Δικαιοσύνης του ΣΥΡΙΖΑ, τον κ. Κοντονή, τον οποίο ξηλώσατε από Υπουργό Δικαιοσύνης επειδή δεν δεχόταν να υπογράψει αυτούς τους άθλιους κώδικες και ο οποίος σας κατήγγειλε δημόσια ότι δεν υπήρξε μεγαλύτερη διαπλοκή στους ποινικούς κώδικες ανάμεσα στον ΣΥΡΙΖΑ και την ολιγαρχία. Είναι η φράση του Κοντονή, του Υπουργού σας!

(Χειροκροτήματα από την πτέρυγα της Νέας Δημοκρατίας)

Αντί, λοιπόν, να λέτε πώς κατάντησα εγώ, να απαντήσετε στον κ. Κοντονή που σας λέει πώς καταντήσατε. Αυτά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

**ΠΑΥΛΟΣ ΠΟΛΑΚΗΣ:** Μετά που έφυγε τα είπε αυτά!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πολάκη, σας παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Να απαντήσετε, λοιπόν, στον Υπουργό Δικαιοσύνης σας, τον κ. Κοντονή, που σας κατήγγειλε για διαπλοκή με την ολιγαρχία σε σχέση με τους ποινικούς κώδικες, όχι σε εμένα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Θα συνεχίσουμε τη διαδικασία με τον τέταρτο κύκλο.

Καλείται στο Βήμα ο κ. Δημήτρης Κούβελας, Βουλευτής της Νέας Δημοκρατίας.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, ψυχραιμία!

Είναι αλήθεια ότι η συζήτηση για τον προϋπολογισμό κάθε επόμενης χρονιάς αξίζει να είναι ζωντανή. Έτσι, λοιπόν, και ο προϋπολογισμός για το έτος 2024 που συζητάμε εγκαινιάζει δημοσιονομικά τη δεύτερη τετραετία της Κυβέρνησης της Νέας Δημοκρατίας και του Πρωθυπουργού Κυριάκου Μητσοτάκη. Σωστά θα παρατηρήσει κανείς ότι αντανακλά τη συνέχεια στη σταθερά ανερχόμενη ελληνική οικονομία, η οποία επαληθεύει τις θετικές προβλέψεις, πετυχαίνει τους στόχους που θέτουμε και κυρίως αφήνει πολλά περιθώρια αισιοδοξίας για το μέλλον.

Με τον νέο προϋπολογισμό η Κυβέρνηση επισφραγίζει τη συνεπή, μεταρρυθμιστική, αλλά ταυτόχρονα κοινωνικά ευαίσθητη πολιτική της σε μια ιστορική φάση για την εθνική μας οικονομία.

Μετά από δεκατρία ολόκληρα χρόνια, η Ελλάδα ανέκτησε την επενδυτική βαθμίδα. Μετά από δεκατρία χρόνια αυξάνονται οι μισθοί των δημοσίων υπαλλήλων. Μετά από δεκατρία χρόνια ξεπαγώνουν οι τριετίες των μισθωτών. Αυξάνουμε επιπλέον 3% τις συντάξεις ήδη από τον Ιανουάριο. Εισάγουμε μόνιμες φοροελαφρύνσεις ύψους 1,6 δισεκατομμυρίου ευρώ στη θέση των έκτακτων υποστηρικτικών μέτρων. Αυξάνουμε το αφορολόγητο σε οικογένειες με παιδιά. Βλέπουμε αύξηση κατά 8% του ελάχιστου εγγυημένου εισοδήματος ήδη από τον Δεκέμβριο φέτος.

Παράλληλα, σε μια παγκόσμια πληθωριστική κρίση που λυγίζει άλλες, δυνατές οικονομίες, η Ελλάδα επιτυγχάνει χαμηλότερο πληθωρισμό από τον μέσο όρο της Ευρωζώνης. Η ελληνική οικονομία μειώνει με ταχύτητα το δημόσιο χρέος αλλά και το ιδιωτικό. Στη χώρα μας αυξάνεται η απασχόληση, διπλασιάζεται ο ρυθμός ανάπτυξης της οικονομίας, ενώ υπερδιπλασιάζεται ο ρυθμός αύξησης του ΑΕΠ.

Για να το πω με μια κουβέντα: Πετυχαίνουμε σημαντική αύξηση σε όλους τους θετικούς δείκτες. Στα έσοδα του 2024 προβλέπεται, επίσης, συνέχεια αυτής της αισιόδοξης προοπτικής χωρίς να αυξήσουμε φόρους.

Παράλληλα θωρακίζουμε τη χώρα χωρίς έκπτωση στις εξοπλιστικές δαπάνες που έχουμε προγραμματίσει. Γιατί η άμυνα και η ασφάλεια της πατρίδας μας, μαζί με την εθνική κυριαρχία, είναι αδιαπραγμάτευτα για την Κυβέρνηση της Νέας Δημοκρατίας.

Ήδη από τον Ιούλιο του 2023, πριν από λίγους μήνες, νομοθετήσαμε για το 50% των οικονομικών προεκλογικών δεσμεύσεων, ύψους 4,4 δισεκατομμυρίων ευρώ, και αυτές υλοποιούνται. Δεν χάσαμε χρόνο, παρόλο που με το «καλημέρα» της νέας κυβερνητικής θητείας κλήθηκε η Κυβέρνηση να αντιμετωπίσει πρωτοφανείς φυσικές καταστροφές. Ενώ στον προϋπολογισμό του 2024 λαμβάνουμε τις αυξημένες ανάγκες που υπάρχουν σε Θεσσαλία και Έβρο για την αποκατάσταση των ζημιών.

Προβλέπονται ακόμη ειδικές ρυθμίσεις και κονδύλια για την αντιμετώπιση μελλοντικών επιπτώσεων φυσικών καταστροφών, αξιοποιώντας πόρους του ΕΣΠΑ και του Ταμείου Ανάκαμψης, οι οποίοι αναθεωρήθηκαν ειδικά για τον σκοπό αυτό.

Ο νέος προϋπολογισμός είναι αναπτυξιακός, όχι απλά επειδή οι αριθμοί ευημερούν. Δίνουμε ιδιαίτερη σημασία στα συστατικά της ανάπτυξης. Επιδιώκουμε ανάπτυξη βιώσιμη, που αξιοποιεί τις σημερινές τεχνολογικές προκλήσεις και ευκαιρίες. Τελευταίο παράδειγμα είναι η εισαγωγή εφαρμογής τεχνητής νοημοσύνης στην πλατφόρμα gov.gr, πάντα στην υπηρεσία του πολίτη. Επιδιώκουμε ανάπτυξη φιλική προς τους επενδυτές, ανάπτυξη κοινωνικά δίκαιη, με απώτερο στόχο την πραγματική μισθολογική σύγκλιση με την υπόλοιπη Ευρωπαϊκή Ένωση.

Κυρίες και κύριοι Βουλευτές, η Κυβέρνηση της Νέας Δημοκρατίας φέρνει προς ψήφιση έναν προϋπολογισμό με έμφαση στην ουσιαστική κοινωνική πολιτική. Δίνουμε βάρος στους δύο νευραλγικούς τομείς της παιδείας και της υγείας με αυξημένες δαπάνες, όπως ακριβώς είχαμε δεσμευτεί προεκλογικά. Συγκεκριμένα, έχουμε αύξηση της τάξεως των 481 εκατομμυρίων ευρώ για τη δημόσια υγεία σε σχέση με τις περσινές, ήδη αυξημένες, δαπάνες.

Εδώ δεν μπορώ παρά να εκφράσω την ιδιαίτερη ικανοποίησή μου γιατί προχωρά η αναβάθμιση και η ανακαίνιση στο νοσοκομείο «Άγιος Παύλος», σε εγκαταστάσεις και τεχνολογικό εξοπλισμό, όπως είχα ζητήσει. Και θα επιμείνω να προχωρήσει γρήγορα και το νέο ογκολογικό νοσοκομείο και βέβαια να ενισχυθούν τα υπάρχοντα. Φυσικά προχωρούν και οι προγραμματισμένες εξίμισι χιλιάδες νέες προσλήψεις στο Εθνικό Σύστημα Υγείας.

Αντίστοιχα, στην παιδεία μας αυξάνουμε κατά 225 εκατομμύρια ευρώ τον προϋπολογισμό. Και όλα αυτά επιτυγχάνονται με απόλυτη προσήλωση στη σταθερή τροχιά υπεραπόδοσης της εθνικής μας οικονομίας, που έχουμε καταφέρει με σκληρή δουλειά.

Είναι, λοιπόν, σταθερή στρατηγική επιλογή μας το πλεόνασμα της οικονομίας μας να το αποδίδουμε σε πολιτικές πρώτης προτεραιότητας και στις ανάγκες κυρίως των πιο ευάλωτων συμπατριωτών μας.

Παράλληλα, στηρίζουμε την οικογένεια, με το νεοσύστατο Υπουργείο Οικογένειας, στο πλαίσιο της εθνικής στρατηγικής για την αντιμετώπιση του δημογραφικού προβλήματος. Εισάγουμε με τον προϋπολογισμό αυτόν την επέκταση του επιδόματος μητρότητας για εννέα μήνες στις ελεύθερες επαγγελματίες, αυτοαπασχολούμενες και αγρότισσες μητέρες. Εισάγουμε επιπλέον φοροαπαλλαγές για τους πολύτεκνους, τις μονογονεϊκές οικογένειες, τις οικογένειες με ανάπηρους συμπολίτες μας.

Υπενθυμίζω, για όσους το ξεχνούν, ότι την προηγούμενη περίοδο μειώσαμε πενήντα φόρους και ασφαλιστικές εισφορές. Δεν νομίζω να διαφωνεί κανείς μέσα σε αυτή την Αίθουσα. Και, βέβαια, έχετε συνειδητοποιήσει όλοι ότι η ανεργία έχει φλερτάρει με μονοψήφιο νούμερο και στην ηλικιακή ομάδα κάτω των είκοσι τεσσάρων ετών περιορίστηκε μόλις στο 23% τον περασμένο Οκτώβριο, δηλαδή στο μισό από αυτό που βρήκαμε το 2018.

Κυρίες και κύριοι Βουλευτές, πρόκειται για έναν ρεαλιστικό προϋπολογισμό ουσίας, που δυναμώνει την εθνική μας οικονομία, το ελληνικό νοικοκυριό και κάθε επιχείρηση που δραστηριοποιείται στον τόπο μας, που νοιάζεται για την οικογένεια, τους νέους, τους πιο αδύναμους συμπολίτες μας. Αφήνουμε οριστικά πίσω όσα πλήγωσαν τη χώρα κατά τη μακροπρόθεσμη οικονομική κρίση, χωρίς να αφήνουμε κανέναν πίσω, χωρίς να αφήνουμε κανέναν μόνο.

Και όπως είπε η Αυστριακή συγγραφέας Μαρί Έσενμπαχ: «Μία είναι η απόδειξη του ʺμπορώʺ: το ʺκάνωʺ». Αυτή την εντολή πήραμε από τον ελληνικό λαό, να προχωρήσουμε όλοι μαζί μπροστά. Μπορούμε και θα το κάνουμε. Σας καλώ να υπερψηφίσουμε τον προϋπολογισμό του έτους 2024.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κούβελα.

Πριν συνεχίσουμε, έχω μια ανακοίνωση προς το Σώμα. Απόψε το βράδυ θα ολοκληρωθεί η συζήτηση με τον έκτο κύκλο, με το νούμερο 93, την κ. Παναγιώτα Γρηγοράκου.

Τον λόγο έχει ζητήσει ο κ. Βρεττός για μια παρέμβαση, για τρία λεπτά.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, δεν θα ζήταγα τον λόγο, αλλά μετά την ομιλία του Υπουργού Δικαιοσύνης και έναν διάλογο που διημείφθη με τα έμπειρα κυβερνητικά στελέχη -Υπουργοί νυν και πρώην- και τις μετέπειτα κολακείες και χαριτολογίες μεταξύ των στελεχών, διάβασα -ως πέντε μόλις μήνες Βουλευτής- ένα εξαιρετικό βιογραφικό για τον Υπουργό: Βουλευτής το 1996, το 2000, το 2004, το 2007, το 2009, Υφυπουργός το 1998-2000, Υφυπουργός Αθλητισμού 2000-2001, Υφυπουργός Εθνικής Οικονομίας 2003-2004, το 2015 ξανά μπροστά επικεφαλής, συμπράττοντας με το ΠΑΣΟΚ, και τώρα Υπουργός Δικαιοσύνης με τη Νέα Δημοκρατία.

Και από την άλλη άκουγα Υπουργούς που έχουν διοικήσει να κατηγορούν λέγοντας πραγματικά γεγονότα, ότι το ακαταδίωκτο υπήρχε για τους ιατρούς που διαχειρίστηκαν τον COVID-19 και για τους τραπεζικούς που το επαναφέρετε, αλλά και το μεσοδιάστημα, εφόσον έκαναν την μπάζα τους και αφαίμαξαν με τις συνεχείς ανακεφαλαιοποιήσεις τον ελληνικό λαό, ξεχασμένα διεγραμμένα.

Όμως και τώρα που είστε Υπουργός, θα έχει ενδιαφέρον να ακούσουμε τη γνώμη σας για το ακαταδίωκτο των στελεχών του ΤΑΙΠΕΔ, όπως και για την κατάργηση του προσυμβατικού ελέγχου.

Άκουσα εδώ συναδέλφους της Νέας Δημοκρατίας, δικούς σας, να σας χειροκροτούν εσάς, που ο Πρωθυπουργός τους τότε, ο Κωνσταντίνος Καραμανλής, κατηγορούσε τον δικό σας Πρωθυπουργό, τότε, ως αρχιερέα της διαπλοκής. Και εσείς να κατηγορείτε, ως νυν Υπουργός Δικαιοσύνης, ότι με μια τροπολογία και παράταση της κυβερνητικής θητείας, ενώ είχαν ανακηρυχθεί εκλογές, κατά μία εβδομάδα, αθωώθηκαν πέντε χιλιάδες για εγκλήματα ή παραγράφηκαν εγκλήματα σκληρά, όπως τα αναφέρατε.

Αλήθεια, δεν υπάρχει καμμία ελπίδα. Κυρίως γιατί μετά γελάγατε, γιατί τα είπατε καλά ο ένας στον άλλον. Να ξέρετε ότι η Νίκη εκπροσωπεί τον λαό και δεν ξέρουμε πόσον καιρό θα καθίσει. Γιατί αν είναι να γίνει σαν και τα κόμματα εξουσίας που είναι υπεύθυνα για αυτό που συμβαίνει, ας τελειώσουμε εδώ. Εσείς φαίνεται ότι, αν κάνετε σωστές μεταγραφές, θα πατάξετε αυτό που ως μέλη κυβερνήσεων προηγούμενα δεν μπορέσατε. Ή τότε που κάνατε τη ρήξη με το Υπουργείο Αθλητισμού, πόσα ακούστηκαν μέχρι σήμερα, που έχουμε δολοφονίες -γιατί δολοφονίες αστυνομικών είναι-, υποτίθεται για θέματα αθλητισμού;

Είναι πολύ συγκλονιστικό και αποτρόπαιο, να ξέρετε, αυτό το αίσθημα. Επιτρέψτε μας να έχουμε ακόμα την εικόνα των πολιτών που δεν μπορούν να αντιμετωπίσουν την καθημερινότητά τους. Διότι, όταν θα πάνε στην αστυνομία, θα τους πουν «δεν έχουμε αστυνόμους», όταν θα πάνε στο Υπουργείο Δικαιοσύνης, όπου φτωχός και η μοίρα το. Διότι, αν τελικά αυτοί που υπηρετούν τη δικαιοσύνη σε αυτό το ανώτατο επίπεδο γίνονται μετά με συγκεκριμένες προσωπικές τους ιστορίες πρόεδροι ανεξάρτητων αρχών, προφανώς ο λύκος δεν θα φυλάξει το πρόβατο. Και γι’ αυτό είστε υπεύθυνοι εσείς.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βρεττό.

Τον λόγο έχει ζητήσει ο κύριος Υπουργός.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, μπορώ να έχω τον λόγο; Και να απαντήσει συνολικά ο κύριος Υπουργός.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, ο κ. Φλωρίδης απέδειξε ότι είναι δυνατόν να πας από το προοδευτικό κόμμα του ΠΑΣΟΚ στην ακροδεξιά της Νέας Δημοκρατίας χωρίς να περάσεις από το ενδιάμεσο στάδιο της φιλελεύθερης Δεξιάς. Είχα πάρα πολύ καιρό σε αυτή τη Βουλή να ακούσω έναν τέτοιο ακροδεξιό λόγο. Από τότε που έφυγε η Χρυσή Αυγή έχω να ακούσω τέτοιον λόγο.

Όταν ήμουν στη Βρετανία, που άρχισε ο συντηρητικός χώρος να αποκτά στοιχεία του αυταρχικού λαϊκισμού, έτσι ονομάστηκε η κυβέρνηση Θάτσερ, άρχισε από τις κουβέντες του κ. Φλωρίδη, ότι όλος ο κόσμος απειλείται από εγκλήματα, ότι κανένας και καμμία δεν έχει ασφάλεια και μόνο με έναν αυταρχισμό μπορούν να το αντιμετωπίσουν.

Συγχαρητήρια, κύριε Φλωρίδη, για το ταξίδι που κάνατε. Πίστευα ότι τα πιστοποιητικά που δώσατε με χυδαίες αναρτήσεις στο Facebook σε όλη την προηγούμενη περίοδο κατά του ΣΥΡΙΖΑ θα ήταν αρκετά για να πείσετε τον κ. Μητσοτάκη να σας κάνει Υπουργό της Κυβέρνησης. Αλλά φαίνεται ότι σας αδικώ. Πιστεύετε στην ακροδεξιά και στον τρόπο που όλη η Δεξιά πιστεύει ότι πρέπει να αντιμετωπίζουμε τους ποινικούς κώδικες.

Και ξέρετε ότι είναι ανάστατοι όχι οι αριστεροί, όχι οι προοδευτικοί, όχι οι άνθρωποι του ΠΑΣΟΚ με τους κώδικες, αλλά και οι δεξιοί που είναι με τη φιλελεύθερη Δεξιά, που μπορεί να είναι δεξιοί και να διαφωνούμε στο οικονομικό για το πώς πρέπει να λειτουργήσει μια οικονομία, αλλά πιστεύουν στα δικαιώματα. Εσείς αποδείξατε ότι θέλετε έναν άλλον δρόμο. Ότι επειδή αυτός ο προϋπολογισμός δεν μπορεί να αντιμετωπίσει τα οικονομικά και κοινωνικά προβλήματα, μόνο με αυταρχισμό θα μπορούμε να τα αντιμετωπίσουμε.

Αδίκησα χθες τη Νέα Δημοκρατία, όταν είπα ότι το μόνο που κάνετε είναι ένας συνασπισμός που θα μπορέσει να αναδιανείμει εισοδήματα υπέρ του δικού σας κοινωνικού μπλοκ. Φαίνεται ότι το βασικό συστατικό στοιχείο γι’ αυτό το κοινωνικό μπλοκ δεν είναι μόνο οι απευθείας αναθέσεις, δεν είναι μόνο ότι δεν θα φορολογούμε τα κέρδη, αλλά είναι ότι θα πάρετε μια δόση αυταρχισμού, να φοβάστε, για να σας ταυτοποιήσουμε σαν πολίτες που φοβούνται και άρα δεν θα μπορέσουν ούτε καν να οραματιστούν ένα διαφορετικό μέλλον.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Τσακαλώτο.

Παρακαλώ πολύ, κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Κύριε Τσακαλώτε, ξέρετε ποια είναι η διαφορά ανάμεσα στις απόψεις τις δικές μου και τις δικές σας;

**ΕΥΚΛΕΙΔΗΣ ΤΣΑΚΑΛΩΤΟΣ:** Οι δικές σας είναι ακροδεξιές!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ναι, αυτό σάς βολεύει πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τσακαλώτο, παρακαλώ.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Ο τρόπος σας είναι ακροδεξιός! Το να διακόπτετε κάποιον όταν μιλάει αυτός είναι φασισμός!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όταν δεν μπορείτε να προσδώσετε…

**ΠΡΟΕΔΡΕΥΩΝ (Βασίλειος Βιλιάρδος):** Είστε συνήγορος, κυρία συνάδελφε;

Παρακαλώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όταν δεν μπορείτε να προσδώσετε περιεχόμενο στην πολιτική σας ή αυτά που κάνατε και αποτελούν το περιεχόμενο της κυβερνητικής σας πολιτικής δεν μπορείτε να τα υπερασπίσετε, τότε καταφεύγετε σε αυτούς τους χαρακτηρισμούς. Είναι η βολική αντίληψη της Αριστεράς για όλα τα χρόνια. Γι’ αυτό και κατάντησε εκεί που κατάντησε.

Και μη μιλάτε τώρα εσείς για διαδρομές, γιατί δόξα τω Θεώ…

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πολάκη, μη συνεχίζουμε το ίδιο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Λοιπόν, η διαφορά μας…

**ΠΡΟΕΔΡΕΥΩΝ (Βασίλειος Βιλιάρδος):** Δεν είναι συμπεριφορά αυτή. Ο Υπουργός δεν έχει διακόψει κανέναν.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Η διαφορά μας, λοιπόν, είναι η εξής…

**ΠΑΥΛΟΣ ΠΟΛΑΚΗΣ:** Γελωτοποιέ του Μητσοτάκη.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, θέλετε να σας ανακαλέσω στην τάξη;

**ΠΑΥΛΟΣ ΠΟΛΑΚΗΣ:** Θα πει για κατάντια της Αριστεράς;

**ΠΡΟΕΔΡΕΥΩΝ (Βασίλειος Βιλιάρδος):** Μα τι τρόπος είναι αυτός, κύριε συνάδελφε; Αυτό που κάνετε είναι κατάντια, πραγματικά.

**ΠΑΥΛΟΣ ΠΟΛΑΚΗΣ:** Αυτό που κάνει ο Φλωρίδης είναι κατάντια!

**ΠΡΟΕΔΡΕΥΩΝ (Βασίλειος Βιλιάρδος):** Αυτό που κάνετε είναι κατάντια!

Παρακαλώ, αφήστε τον Υπουργό να ολοκληρώσει.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Λοιπόν, ονομάζετε ακροδεξιά μια πρωτοβουλία η οποία έρχεται να νομοθετήσει -και θα συζητήσουμε εδώ όταν έλθει το νομοσχέδιο στη Βουλή- υπέρ των δικαιωμάτων των θυμάτων και της κοινωνίας. Αυτό το ονομάζετε ακροδεξιά. Αριστερά ονομάζετε ό,τι κάνατε υπέρ των εγκληματιών. Αυτή είναι η διαφορά μας.

(Θόρυβος στην Αίθουσα)

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ντροπή!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σας απέδειξα με ανακοινώσεις…

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ντροπή να λέγονται αυτά στη Βουλή!

**ΠΡΟΕΔΡΕΥΩΝ (Βασίλειος Βιλιάρδος):** Την άποψή του θα πει, κύριε συνάδελφε. Δεν σας διέκοψε κανείς εσάς. Δεν διέκοψε κανείς κανέναν.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεν ήταν δικά μου αυτά που είπα, δεν τα προσέξατε. Η Ένωση Εισαγγελέων Ελλάδος τις ημέρες πριν ψηφίσετε αυτούς τους κώδικες, το 2019, εξέδωσε δύο ανακοινώσεις. Η Ένωση Εισαγγελέων Ελλάδος στη μία ανακοίνωση είπε ότι με αυτούς τους κώδικες που προωθείτε να ψηφίσετε κατεπειγόντως, πέντε χιλιάδες κακουργηματικές υποθέσεις θα μπουν στο αρχείο, αρκετοί, από αυτούς που είναι καταδικασμένοι σε πολλά χρόνια κάθειρξης, θα αποφυλακιστούν. Και με δεύτερη ανακοίνωσή της επανήλθε πριν τους ψηφίσετε και σας είπε να μην το κάνετε, διότι οδηγείτε σε ευτελισμό τη λειτουργία της δικαιοσύνης, διότι υπάρχουν δίκες σε εξέλιξη, οι οποίες σε λίγες μέρες θα ολοκληρωθούν και εφόσον τους ψηφίσετε, δεν θα ολοκληρωθούν επειδή ακριβώς οι ρυθμίσεις που κάνετε θα οδηγήσουν καταδικασθέντες σε δεκαπέντε και είκοσι χρόνια στον πρώτο βαθμό κάθειρξης να αθωωθούν λόγω του ότι κάνετε τα κακουργήματα πλημμελήματα. Είναι οι ανακοινώσεις της Ένωσης Εισαγγελέων Ελλάδος.

Δεύτερον, θα σας διαβάσω ακριβώς κατά λέξη τι δήλωσε ο κ. Κοντονής.

**ΚΩΝΣΤΑΝΤΙΝΟΣ ΜΠΑΡΚΑΣ:** Αλίμονο!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κατά λέξη, ο Υπουργός Δικαιοσύνης του ΣΥΡΙΖΑ, ο οποίος αποπέμφθηκε από τον ΣΥΡΙΖΑ από τη θέση του Υπουργού Δικαιοσύνης, επειδή δεν δεχόταν να υπογράψει αυτούς τους κώδικες, λέει: «Αποτελεί ακραίο στοιχείο διαπλοκής της κυβέρνησης του ΣΥΡΙΖΑ και της ολιγαρχίας ο τρόπος με τον οποίον μεθοδεύτηκε και ψηφίστηκε ο νέος Ποινικός Κώδικας. Μίλησα και πλήρωσα για τις αλήθειες που είπα. Ψηφίστηκαν χίλια άρθρα σε μία συνεδρίαση. Άλλαξε δολίως η διάταξη του κειμένου για τον ποινικό χαρακτηρισμό της δωροδοκίας».

Λοιπόν ό,τι έχετε να πείτε εδώ περί ακροδεξιάς, κύριε Τσακαλώτε, να τα πείτε στον συνυπουργό σας, κ. Κοντονή, που σας λέει αυτά. Και πείτε, λοιπόν, τώρα ποιος είναι ακροδεξιός; Αυτός που φέρνει νομοθεσία για να υπερασπίσει τα θύματα των εγκληματιών και την κοινωνία ή αυτοί που διαπλέκονται με την ολιγαρχία για να την απαλλάξουν από τα κακουργήματα; Όταν το απαντήσετε αυτό, τότε οι χαρακτηρισμοί σας θα αποκτήσουν περιεχόμενο. Αλλά δεν μπορείτε. Γι’ αυτό και δεν αντέξατε το κόμμα σας και πάτε να κάνετε κάτι άλλο τώρα. Υπήρξατε όμως σε αυτό το κόμμα.

**ΚΩΝΣΤΑΝΤΙΝΟΣ ΜΠΑΡΚΑΣ:** Να σε χαίρεται ο Κοντονής!

**ΠΑΥΛΟΣ ΠΟΛΑΚΗΣ:** Συγχαρητήρια και στους δύο!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ, κύριε Φλωρίδη.

Κύριε Πολάκη, παρακαλώ.

Καλείται στο Βήμα ο κ. Σαρακιώτης από τον ΣΥΡΙΖΑ.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Οφείλω να ξεκινήσω -καθώς ο κύριος Υπουργός αναφέρθηκε στις δηλώσεις του κ. Κοντονή που έγιναν μετά το 2019, όχι όταν ψηφίστηκαν οι ποινικοί κώδικες- με το τι είπε ο κ. Κοντονής στη Βουλή, ο οποίος υπερψήφισε τους ποινικούς κώδικες.

Έλεγε ο κ. Κοντονής: «Κυρίες και κύριοι συνάδελφοι, νομίζω ότι η σημερινή συνεδρίαση της Βουλής έχει ιστορική σημασία και παρά τις ενστάσεις που ακούστηκαν για επιμέρους άρθρα, τα οποία φαντάζομαι θα διορθωθούν με τη διαδικασία του νόμου στο αμέσως προσεχές μέλλον, είναι κάτι το οποίο πρέπει να μας κάνει υπερήφανους. Σας καλώ όλους να υπερψηφίσουμε τα δύο αυτά νομοθετήματα». Γιατί άλλαξε ο κ. Κοντονής θέση δεν μας απασχολεί.

(Χειροκροτήματα από την πτέρυγα του ΣΥΡΙΖΑ)

**ΠΑΥΛΟΣ ΠΟΛΑΚΗΣ:** Καταλάβατε τι έλεγε ο Κοντονής;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ενοχλείτε τον δικό σας ομιλητή, τι τρόπος είναι αυτός;

**ΙΩΑΝΝΗΣ ΣΑΡΑΚΙΩΤΗΣ:** Εν συνεχεία, είναι ενδεικτικό και των αντιδράσεων που έχουν υπάρξει σε όλο τον νομικό κόσμο το γεγονός ότι ο κύριος Υπουργός ξεκίνησε την ομιλία του και αναφέρθηκε για έξι λεπτά για τον Έβρο, για το «Ορούτς Ρέις» που έκανε βόλτες στο Αιγαίο, και μας μιλούσε από αυτό το Βήμα ο συνάδελφός του κ. Γεραπετρίτης για έξι ναυτικά μίλια και ότι το πήρε ο αέρας. Μας γύρισε πολύ πίσω, έφτασε στην κρίση του 2010, και αναρωτιέμαι, κύριε Υπουργέ: Έναν Φλωρίδη που ήταν Υπουργός με το ΠΑΣΟΚ, που ήταν βουλευτής με το ΠΑΣΟΚ τότε με την κρίση, είναι συνωνυμία ή είστε ο ίδιος;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, στο Προεδρείο να απευθύνεστε.

**ΙΩΑΝΝΗΣ ΣΑΡΑΚΙΩΤΗΣ:** Μπορεί να είναι συνωνυμία, γιατί αυτός ήταν στο ΠΑΣΟΚ, εσείς είστε ακροδεξιός, όπως φάνηκε και από την ομιλία σας.

Έκανε, λοιπόν, έξι λεπτά μια εισαγωγή και πήγε παντού. Γιατί; Γιατί όλος ο νομικός κόσμος έχει ξεσηκωθεί για το νομοσχέδιο και τις αλλαγές των ποινικών κωδίκων που βλέπουν το φως της δημοσιότητας.

(Χειροκροτήματα από την πτέρυγα του ΣΥΡΙΖΑ)

Και θα ξεκινήσω από το πρώτο, γιατί ο κύριος Υπουργός και το Σάββατο και την Κυριακή στις συνελεύσεις της Ένωσης Δικαστών και Εισαγγελέων και στη συνέλευση της Ένωσης Ελλήνων Εισαγγελέων μίλησε απαξιωτικά -είναι ο πιο επιεικής χαρακτηρισμός που μπορώ να πω- για όσους μετείχαν τις προηγούμενες δεκαετίες στις νομοπαρασκευαστικές επιτροπές. Και τα επαναλαμβάνει και σήμερα αυτά τα ψεύδη. Δήλωσε χαρακτηριστικά ότι «αποτελούνται από ανθρώπους που υπόκεινται σε δεσμεύσεις και ανθρώπους που νομοθετούν για τους πελάτες τους». Είναι ντροπή Υπουργός Δικαιοσύνης να αναφέρεται με αυτόν τον απαξιωτικό τρόπο στους κορυφαίους νομικούς της χώρας μας, πανεπιστημιακούς, δικαστές, εισαγγελείς, δικηγόρους, οι οποίοι αποτέλεσαν μέλη των προηγούμενων νομοπαρασκευαστικών επιτροπών.

Θα έρθω τώρα στη χθεσινή εκδήλωση, κύριε Υπουργέ, που έγινε στον Δικηγορικό Σύλλογο Αθηνών. Παρέστησαν καθηγητές πανεπιστημίου οι οποίοι ήταν στις νομοπαρασκευαστικές επιτροπές τότε. Σήμερα θα μας πείτε ποιοι είναι αυτοί που έχουν γράψει το νομοθέτημα το οποίο θα είναι στη διαβούλευση μέχρι τις 28 Δεκεμβρίου; Γιατί κρύβονται; Είχαμε κουκουλοφόρους μάρτυρες, έχουμε και κουκουλοφόρους νομοθέτες, κουκουλοφόρους οι οποίοι γράφουν νομοθετήματα; Γιατί δεν εμφανίζονται, όπως εμφανίστηκαν χτες στην εκδήλωση και υπερασπίστηκαν κάποιοι εκ των κορυφαίων νομικών της χώρας μας το νομοθέτημα του 2019 και τη δουλειά που είχε γίνει για πάρα πολλά έτη για να καταλήξουμε στο επιστημονικό αποτέλεσμα των κωδίκων; Γιατί δεν μας λέτε ποιοι είναι αυτοί που έχουν συγγράψει το νομοθέτημα -ο Θεός να το κάνει νομοθέτημα!- το οποίο έχει βγει στη διαβούλευση; Ντρέπονται; Φοβούνται;

Είπατε ότι δεν θα κάνετε νομοπαρασκευαστικές επιτροπές. Ποιοι θα συντάσσουν τα νομοσχέδια; Τι είναι, οικογενειακή υπόθεση; Μυστικοσύμβουλοι; Από τις νομοπαρασκευαστικές επιτροπές πάμε στους μυστικοσυμβούλους του κ. Φλωρίδη; Και επειδή επιδοθήκατε και πάλι σε ένα κρεσέντο λαϊκισμού, θα σας απαντήσω όχι με αυτά που ισχυρίζεται ο ΣΥΡΙΖΑ - Προοδευτική Συμμαχία, με τη θέση μας, αλλά με τη θέση όλης της επιστημονικής κοινότητας την οποία προφανώς δεν ενστερνίζεστε, δεν μελετάτε τι λέει η επιστημονική κοινότητα για το θέμα της αυστηροποίησης των ποινών και την αύξηση της εγκληματικότητας. Είναι κοινά αποδεκτό ότι η αυστηροποίηση των ποινών ουδέποτε μείωσε την εγκληματικότητα. Αυτό που μειώνει την εγκληματικότητα είναι η πεποίθηση στον δράστη ότι θα συλληφθεί.

Έρχομαι και θα σας απαντήσω με τα λεγόμενα της κ. Αδειλίνη. Φαντάζομαι τη γνωρίζετε, κύριε Υπουργέ. Επιλογή σας είναι, επί ημερών σας ορίστηκε ως Εισαγγελέας του Αρείου Πάγου. Είπε το Σάββατο και επανέλαβε την Κυριακή η κ. Αδειλίνη: «Δεν ισχυρίζομαι ότι η αυστηροποίηση των ποινών λειτουργεί αποτρεπτικά για την εγκληματική συμπεριφορά. Αποτρεπτικά λειτουργεί η αντιμετώπιση των κοινωνικών αιτιών που την προκαλούν και η αυξημένη πιθανότητα, για να μην πω η βεβαιότητα, της σύλληψης του δράστη». Εσείς όλο το προηγούμενο χρονικό διάστημα και σήμερα ισχυριστήκατε ότι με την αυστηροποίηση των ποινικών κωδίκων θα μειωθεί η εγκληματικότητα.

Και συνεχίζει η κ. Αδειλίνη, σαν να σας «φωτογράφιζε»: «Ούτε και πρέπει να αποτελεί στοιχείο ή στόχο της ποινικής νομοθεσίας ή μέτρο καθορισμού της βαρύτητας των προβλεπόμενων ποινών ο κατευνασμός της κοινής γνώμης ή των φιλήσυχων πολιτών, όπως ούτε και η διασύνδεση ρυθμίσεων με συγκεκριμένες πρόσφατες εγκληματικές συμπεριφορές που προκάλεσαν ανησυχία στην κοινωνία». Σαν να σας «φωτογραφίζει». Νομοθετείτε έχοντας στραμμένο το βλέμμα σας στο θυμικό της κοινωνίας. Η επιστημονική κοινότητα έχει σηκώσει τα χέρια ψηλά με όσα έχουν ακουστεί τις προηγούμενες μέρες από την πλευρά του Υπουργού και η επιστημονική κοινότητα θα σας απαντήσει και το επόμενο χρονικό διάστημα.

Ο ποινικός λαϊκισμός είναι το κορυφαίο στοιχείο του υποτιθέμενου μεταρρυθμιστικού σας οίστρου. Και επειδή δεν βρισκόμαστε στο πρώτο εξάμηνο διακυβέρνησης της χώρας από τη Νέα Δημοκρατία, απαντήστε μας, κύριε Υπουργέ. Είναι η έβδομη φορά μέσα σε τέσσερα χρόνια που φέρνετε αλλαγές στους ποινικούς κώδικες. Τους αυστηροποιήσατε μία, τους αυστηροποιήσατε δύο, τρεις, τέσσερις, πέντε. Πείτε: Αποτύχαμε πλήρως να πατάξουμε την εγκληματικότητα και κινούμαστε πάλι στον ίδιο στρεβλό δρόμο. Πείτε μας τι αποτελέσματα είχαν οι έξι προηγούμενες αλλαγές στους ποινικούς κώδικες. Αυξήθηκε, σύμφωνα με τα επίσημα στοιχεία της Αστυνομίας, η εγκληματικότητα το 2020 ή δεν αυξήθηκε;

Θα πω και για τον δικαστικό χάρτη, γιατί και εδώ η προχειρότητα, η ανικανότητα, η έλλειψη σχεδιασμού είναι διάχυτη. Εσείς δεν ήσασταν που στη Χίο στην ολομέλεια των δικηγόρων πριν από έναν - δύο μήνες λέγατε ότι δεν θα προχωρήσουμε σε καταργήσεις δικαστικών σχηματισμών κ.λπ. και κοιτάζουμε να κάνουμε μια αναδιάταξη των θέσεων και ανακατανομή των οργανικών θέσεων; Και κυκλοφορεί ένα πόρισμα το οποίο μιλάει για καταργήσεις εφετείων! Επιτεθήκατε μέχρι και στον Άρειο Πάγο με δηλώσεις σας το Σάββατο, καθώς είπατε ότι τα εφετεία τα οποία δημιουργήθηκαν πριν από δέκα χρόνια ήταν αποτέλεσμα πιέσεων πολιτικών, σαν να περιγράφετε μια ρουσφετολογική διαδικασία και ξεχάσατε- μπορεί να μην το γνωρίζετε- ότι για την ίδρυση ενός εφετείου απαιτείται η σύμφωνη γνώμη του Αρείου Πάγου. Και έρχεστε και ξεκινάτε μια συζήτηση για κατάργηση πέντε εφετείων, κάποια εκ των οποίων ιδρύθηκαν την εποχή των μνημονίων, το 2012. Την περίοδο που κόβατε μισθούς, συντάξεις, και πολλές φορές έξοδα τα οποία δεν έπρεπε να περικοπούν, ήρθε η πολιτεία και το Υπουργείο τότε και ίδρυσε κάποια εφετεία. Και αναρωτιέται κανείς: Ήταν ρουσφέτι αυτά τα εφετεία; Ο Άρειος Πάγος συναίνεσε σε μια ρουσφετολογική πολιτική των τότε κυβερνήσεων;

Καμμία μέριμνα δεν υπάρχει για την ορεινότητα, καμμία μέριμνα για την νησιωτικότητα. Έχετε τοποθετηθεί, πραγματικά και γι’ αυτό απορώ, κύριε Υπουργέ, πολλές φορές και λέτε, όπως το πράξατε και σε πρόσφατες δηλώσεις σας, ότι νομοθετούμε για να γυρίσουν τα παιδιά μας, οι νέοι επιστήμονες να γυρίσουν πίσω. Και αναρωτιέμαι: Ποιο από τα μέτρα που περιλαμβάνονται και στον προϋπολογισμό και στη νομοθέτηση θα κάνουν τα παιδιά, τους δικηγόρους στους οποίους αναφερθήκατε το Σάββατο, να γυρίσουν πίσω; Η αύξηση των ασφαλιστικών εισφορών από τα 185 ευρώ επί ΣΥΡΙΖΑ στα 250 από 1-1-2024; Το νέο φορολογικό χαράτσι που φέρατε και το επικροτείτε και το υπερψηφίσατε θα κάνει τους δικηγόρους να επιστρέψουν; Η κατάργηση εφετείων, ειρηνοδικείων, πρωτοδικείων θα κάνει τους νέους δικηγόρους να επιστρέψουν στη χώρα μας ή ο ποινικός λαϊκισμός τον οποίον έχετε εντάξει και έχει γίνει δεύτερή σας φύση θα προσελκύσει νέους επιστήμονες να επιστρέψουν στην πατρίδα μας;

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σαρακιώτη.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, παρακαλώ, τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, δεν δικαιούστε άλλη παρέμβαση.

Έχει ζητήσει τον λόγο ο κ. Πλεύρης. Ένα λεπτό, κύριε Πλεύρη, να κάνω μία ανακοίνωση. Όπως είπαμε, θα ολοκληρωθεί η συζήτηση με τον ομιλητή που είναι εγγεγραμμένος στο νούμερο «93» του καταλόγου. Αναφέραμε ότι θα είναι η κ. Παναγιώτα Γρηγοράκου, αλλά έχει αλλάξει και στη θέση της θα είναι ο κ. Ιλχάν Αχμέτ.

Κύριε Πλεύρη, έχετε τον λόγο για τρία λεπτά.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, θα κάνω χρήση της παρέμβασης που έχω γιατί πραγματικά είναι προκλητικό αυτό το οποίο γίνεται από τους Βουλευτές του ΣΥΡΙΖΑ στο κομμάτι του Ποινικού Κώδικα. Στο κομμάτι του Ποινικού Κώδικα, κύριοι συνάδελφοι, να συμφωνήσουμε σε κάτι: Εδώ είμαστε νομοθετικό Σώμα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πλεύρη, να απευθύνεστε στο Προεδρείο, παρακαλώ.

**ΑΘΑΝΑΣΙΟΣ ΠΛΕΥΡΗΣ:** Δεν κρυβόμαστε πίσω από νομοπαρασκευαστικές επιτροπές ή καθηγητές. Εμείς ψηφίζουμε, τους νόμους εμείς τους ψηφίζουμε. Εσείς λέτε για τη νομοπαρασκευαστική επιτροπή που κάνατε. Δικαιοπολιτικά σας ρωτώ: Ποιος ήταν ο λόγος που την ενεργητική δωροδοκία από κακούργημα την κάνατε πλημμέλημα, όποιος και να την εισηγήθηκε; Ποιος ήταν ο δικαιοπολιτικός λόγος που υποθέσεις όπως η «SIEMENS», τα υποβρύχια, δικάζονταν επί των ημερών σας και παρεγράφησαν τα αδικήματα αυτών που ήταν κακουργήματα;

Δεν θα κρύβεστε πίσω από τις νομοπαρασκευαστικές! Μια εβδομάδα πριν από τις εκλογές του 2019 ψηφίσατε έναν Ποινικό Κώδικα που είναι οι Βουλευτές του ΣΥΡΙΖΑ, η κυβέρνηση του Αλέξη Τσίπρα με Υπουργό τον Καλογήρου.

Σας ερωτώ συγκεκριμένα: Είστε υπερήφανοι που σε μια σειρά από κατηγορούμενους, που τα δικαστήρια έκριναν ότι συνέτρεχαν στους κατηγορούμενους αυτούς οι συνθήκες να κριθούν ένοχοι, παραγράφηκαν τα αδικήματα λόγω ενεργητικής δωροδοκίας;

Άρα μην κάνετε μαθήματα για τις ποινές. Κάντε μαθήματα κοινωνικοπολιτικά. Στην ενεργητική δωροδοκία ποιος ήταν ο λόγος; Ποιος ήταν ο λόγος στην ενεργητική δωροδοκία;

Να μου πείτε ότι δεν θέλατε να υπάρχουν ποινές στον ανήλικο, να μου πείτε ότι θεωρούσατε τα είκοσι χρόνια πολλά και θέλατε να τα κάνετε δεκαπέντε, ότι θέλατε να υπάρχουν μικρές ποινές, ότι είσαστε εναντίον της λογικής των ποινών; Πείτε ό,τι θέλετε σε αυτά, στα οποία διαφωνούμε πλήρως. Όμως, το ότι η δωροδοκία από κακούργημα έγινε πλημμέλημα, είναι κάτι που θα σας βαραίνει. Και αυτό το κομμάτι πραγματικά δεν είναι αθώο κομμάτι.

Δεν πιστεύω ότι αυτή τη στιγμή έγινε η εισήγηση με ανοικτές ποινικές υποθέσεις, τις μεγαλύτερες σε επίπεδο σκανδάλων, που είχαν απασχολήσει τον τόπο, να είναι ανοικτές, να δικάζονται και να καθαρίζουν ένα βράδυ ή μια εβδομάδα πριν τις εκλογές.

Από εκεί και πέρα, ο κύριος Υπουργός θέτει κάτι το οποίο το ξεκινήσαμε από την πρώτη μέρα που είμαστε Κυβέρνηση και το ολοκληρώνουμε. Εμείς πιστεύουμε ότι αυτή τη στιγμή υπήρξε ένα πλαίσιο τέτοιας χαλάρωσης των ποινών όπου χάθηκε τελείως η ειδική και η γενική πρόληψη που πρέπει να υπάρχει. Αυτή τη στιγμή πραγματικά -και σας το λέω και ως δικηγόρος που χειρίζεται κατά βάση ποινικές υποθέσεις- δεν υπήρχε η αίσθηση, όσων δικάζονταν, ότι θα καταδικαστούν.

Κάνατε έναν Ποινικό Κώδικα όπου κάποιος, ο οποίος δεν θα είχε ισόβια, σε οποιαδήποτε άλλη περίπτωση θα έβγαινε το πολύ στα πέντε χρόνια. Και ερχόμαστε αυτά να τα διορθώσουμε.

Κλείνω, κύριε Πρόεδρε, με το εξής γιατί πρέπει να το ακούσει ο κόσμος που μας ακούει. Οι παρενέργειες αυτές πληρώνονται και σήμερα, γιατί όσοι κάνουν Ποινικό Δίκαιο γνωρίζουν ότι εφαρμόζεται ο ευμενέστερος νόμος. Άρα μέχρι τις πρώτες αλλαγές που κάναμε το 2021, όσα εγκλήματα γινόντουσαν από το 2019 που το ψηφίσατε, δικάζονται. Και σήμερα αυτά δικάζονται με τον επιεικέστερο νόμο. Και σήμερα πηγαίνουν στα δικαστήρια και «πίνουν νερό στο όνομά σας» άνθρωποι που έχουν εγκληματήσει, γιατί έχουν τις ευεργετικές διατάξεις του Ποινικού Κώδικα Τσίπρα - Καλογήρου.

Είστε υπόλογοι και αν μη τι άλλο θα έπρεπε να στηρίξετε τις αλλαγές που θέλουν επιτέλους να επαναφέρουν ένα ποινικό πλαίσιο σταθμισμένο, ένα ποινικό πλαίσιο δικαιοσύνης.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Πλεύρη.

Καλείται στο Βήμα ο κ. Αθανάσιος Καββαδάς, Βουλευτής της Νέας Δημοκρατίας.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μετά από επιχειρήματα και αποδείξεις από την πλευρά της Νέας Δημοκρατίας και του Υπουργού Δικαιοσύνης κ. Φλωρίδη, αλλά και από την άλλη πλευρά, την πλευρά του ΣΥΡΙΖΑ, με χαρακτηρισμούς και ψεύδη, θέλω να πω ότι αυτή η πρακτική, κύριοι του ΣΥΡΙΖΑ, έχει καταδικαστεί επανειλημμένα από τους πολίτες. Όπως φαίνεται, βλέπω ότι δεν βάζετε μυαλό και συνεχίζετε την ίδια τακτική.

Επιστρέφω στη συζήτηση σχετικά με τον προϋπολογισμό.

Κυρίες και κύριοι συνάδελφοι, τα προηγούμενα χρόνια η Κυβέρνηση της Νέας Δημοκρατίας και του Κυριάκου Μητσοτάκη πέτυχε μια οικονομική ανάκαμψη, που η χώρα είχε να δει εδώ και δεκαετίες. Οι χρηματοδοτικοί πόροι που εξασφαλίστηκαν με επίμονη διεκδίκηση, τα 32 δισεκατομμύρια του Ταμείου Ανάκαμψης τα οποία με την τελευταία αναθεώρηση θα γίνουν 36 δισεκατομμύρια, προστέθηκαν στα 40 δισεκατομμύρια των προγραμμάτων ΕΣΠΑ.

Όλα αυτά, έδωσαν τη δυνατότητα στην Κυβέρνηση να κρατήσει όρθια την οικονομία και την κοινωνία μέσα σε πρωτοφανείς αντιξοότητες. Παράλληλα, έδωσαν τη δυνατότητα να δρομολογηθούν σε όλη τη χώρα μικρά και μεγάλα έργα, αλλά και χρηματοδοτήσεις που με τη σειρά τους έδωσαν ελπίδα και προοπτική.

Γι’ αυτό και οι πολίτες ανέθεσαν ξανά στη Νέα Δημοκρατία τη διακυβέρνηση της χώρας και την ευκαιρία κατάρτισης ενός ακόμα προϋπολογισμού ανάπτυξης και κοινωνικής δικαιοσύνης.

Το 2023 κλείνει με ρυθμό ανάπτυξης 2,4% τριπλάσιο από τον μέσο όρο των χωρών της Ευρωζώνης. Το ΑΕΠ της χώρας θα υπερβεί το 2024 τα 233 δισεκατομμύρια ευρώ, ενώ οι ρυθμοί ανάπτυξης θα συνεχίσουν να είναι ανοδικοί και θα φτάσουν στο 2,9%. Ο στόχος αυτός είναι εφικτός αφού στην πραγματική οικονομία θα εισρεύσουν επενδυτικοί πόροι ύψους 12,2 περίπου δισεκατομμυρίων ευρώ μέσω του Προγράμματος Δημοσίων Επενδύσεων και του Ταμείου Ανάκαμψης. Η χώρα ανέκτησε την επενδυτική βαθμίδα που σημαίνει φθηνότερη χρηματοδότηση της οικονομίας. Παράλληλα, η ανεργία έχει αποκλιμακωθεί και για πρώτη φορά θα φτάσει στα επίπεδα που ήταν πριν την κρίση των μνημονίων. Την ίδια στιγμή έχουμε μπει σε νέα τροχιά υλοποίησης επενδύσεων που παράγουν πλούτο και δημιουργούν νέες θέσεις εργασίας. Οι επενδύσεις οι οποίες αυξήθηκαν κατά 7,1% το 2023, μέσα στο 2024 θα κάνουν νέο άλμα και θα αυξηθούν κατά 15,1%. Τα φορολογικά έσοδα αυξήθηκαν κατά 9,1% σε σχέση με το 2022 και χωρίς να επιβληθεί κανένας νέος φόρος. Αντίθετα, συνεχίστηκε η πολιτική μείωσης των φόρων. Αποδεικνύεται ότι για την αύξηση των φορολογικών εσόδων υπάρχει και άλλος δρόμος. Είναι ο δρόμος που ανοίγουν οι υψηλοί ρυθμοί ανάπτυξης και η επέκταση των ηλεκτρονικών συναλλαγών. Όλα αυτά επιβεβαιώνουν ότι η Ελλάδα πλέον είναι μια άλλη χώρα, έχει αφήσει πίσω της τις παθογένειες του παρελθόντος, έχει μια Κυβέρνηση που αποπνέει αξιοπιστία και έχει αναβαθμίσει την εικόνα της Ελλάδας σε διεθνές επίπεδο. Να επισημάνω επίσης ότι υπάρχει σαφής πορεία αποκλιμάκωσης του δημοσίου χρέους. Το χρέος της γενικής κυβέρνησης θα μειωθεί ακόμη περισσότερο. Από το 172,6% του ΑΕΠ που ήταν το 2022, μειώθηκε σε 160,3% το 2023 και θα μειωθεί ακόμα περισσότερο σε 152,3% το 2024.

Κυρίες και κύριοι συνάδελφοι, η αναπτυξιακή στόχευση του προϋπολογισμού του 2024 συνυπάρχει με την κοινωνική στόχευση. Αυτή δεν αφορά μόνο τις δαπάνες για την υγεία και την παιδεία που αυξάνονται, αλλά και με παρεμβάσεις της Κυβέρνησης που στοχεύουν στην αύξηση του εισοδήματος των πολιτών.

Αναφέρομαι συγκεκριμένα: Στην αύξηση των μισθών των δημοσίων υπαλλήλων για πρώτη φορά μετά από σχεδόν δεκατρία χρόνια, παράλληλα με την αναμόρφωση του μισθολογίου τους. Στην αύξηση των συντάξεων. Εδώ θα πρέπει να υπογραμμίσω ότι μέσα σε αυτό τον μήνα έχει προγραμματιστεί η οικονομική στήριξη περίπου επτακοσίων πενήντα χιλιάδων συνταξιούχων με συντάξεις έως 1.600 ευρώ που έχουν προσωπική διαφορά. Ανάλογη στήριξη θα υπάρχει και για τα ευάλωτα νοικοκυριά. Στην άρση του παγώματος των τριετιών στους μισθωτούς του ιδιωτικού τομέα. Στην αύξηση του αφορολογήτου κατά 1.000 ευρώ για οικογένειες με παιδιά. Στην αύξηση του ελάχιστου εγγυημένου εισοδήματος. Συγκεκριμένα αυξάνεται κατά 8% το ελάχιστο εγγυημένο εισόδημα για την εισοδηματική ενίσχυση περίπου διακοσίων είκοσι πέντε χιλιάδων ευάλωτων νοικοκυριών. Να υπενθυμίσω επίσης ότι έχει αυξηθεί ο κατώτατος μισθός πλέον στα 780 ευρώ και θα υπάρξει και νέα αύξηση τον Απρίλιο. Μέτρο με αναμφισβήτητο θετικό αλλά και κοινωνικό πρόσημο είναι η επέκταση του επιδόματος μητρότητας στους εννιά μήνες για ελεύθερους επαγγελματίες και αγρότες. Στη δημόσια υγεία αυξάνεται η επιχορήγηση των νοσοκομείων και της πρωτοβάθμιας φροντίδας υγείας κατά 338 εκατομμύρια ευρώ, ενώ αυξάνονται και οι κεντρικοί αυτοτελείς πόροι της τοπικής αυτοδιοίκησης κατά 170 εκατομμύρια ευρώ. Παράλληλα, στον προϋπολογισμό έχουν ενταχθεί πιστώσεις για τις αποζημιώσεις των πληγέντων από τις πρόσφατες φυσικές καταστροφές αλλά και μόνιμες πιστώσεις για την αντιμετώπιση ενδεχόμενων φυσικών καταστροφών στο μέλλον. Συγκεκριμένα, έχουν προϋπολογιστεί πόροι ύψους 680 εκατομμυρίων ευρώ στο εθνικό σκέλος του Προγράμματος Δημοσίων Επενδύσεων προκειμένου να καλύπτονται σε μόνιμη βάση οι δαπάνες κρατικής αρωγής έναντι φυσικών καταστροφών.

Να επισημάνω, επίσης, ότι συνεχίζεται η κεντρική πολιτική επιλογή αυτής της Κυβέρνησης που είναι η μείωση των φόρων.

Πέρα από όσα ανέφερα προηγουμένως με την αύξηση του αφορολόγητου ορίου για τις οικογένειες με παιδιά, υπάρχουν κι άλλες παρεμβάσεις, όπως η μονιμοποίηση της ισχύος του μειωμένου συντελεστή ΦΠΑ στις μεταφορές, στα γυμναστήρια, στις σχολές χορού, στους κινηματογράφους και σε μία σειρά αγαθών που σχετίζονται με τη δημόσια υγεία, η μείωση κατά 50% του τέλους επιτηδεύματος για όλους τους ελεύθερους επαγγελματίες, η επέκταση του μειωμένου συντελεστή ΦΠΑ στον καφέ και στα ταξί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κυρίες και κύριοι συνάδελφοι, η χώρα έχει μπει σε μια νέα εποχή. Μέσα σε ένα περιβάλλον παγκόσμιας αστάθειας και με ισχυρές αβεβαιότητες, η ελληνική οικονομία αποδεικνύει τη δυναμική, αλλά και την ανθεκτικότητά της. Τα τέσσερα προηγούμενα χρόνια ο Κυριάκος Μητσοτάκης και η Κυβέρνηση της Νέας Δημοκρατίας έκαναν μια συμφωνία αλήθειας με τον ελληνικό λαό, μία συμφωνία ότι θα προχωρήσουμε σε ανάπτυξη με λιγότερους φόρους και περισσότερη κοινωνική δικαιοσύνη. Τιμήσαμε αυτή τη συμφωνία, κάνοντας πράξη όσα υποσχεθήκαμε. Προεκλογικά ο Πρωθυπουργός ζήτησε από τον ελληνικό λαό να κάνει αυτή τη συμφωνία αλήθειας συμβόλαιο και οι πολίτες έδειξαν εμπιστοσύνη και ανανέωσαν την εντολή τους για μια ακόμη Κυβέρνηση Νέας Δημοκρατίας. Είναι μια εντολή για να συνεχίσει η χώρα να προχωρά μπροστά, με ασφάλεια και σταθερότητα, μία εντολή για μεγάλες αλλαγές και μεταρρυθμίσεις.

Χρέος δικό μας ως Βουλευτών είναι να συνεχίσουμε να τιμούμε τη δική μας πλευρά της συμφωνίας, να συμβάλλουμε σε ένα μέλλον ευημερίας και προόδου για όλους. Το χρέος μας αυτό το κάνουμε πράξη, υπερψηφίζοντας τον προϋπολογισμό του 2024.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καββαδά.

Έχει ζητήσει τον λόγο επί προσωπικού ο κ. Πολάκης.

Παρακαλώ πολύ, κύριε συνάδελφε, έχετε τον λόγο για ένα λεπτό, για να εξηγήσετε μόνο πρώτα τι εννοείτε.

**ΠΑΥΛΟΣ ΠΟΛΑΚΗΣ:** Ναι, θα εξηγήσω, κύριε Πρόεδρε.

Το προσωπικό αφορά εσάς, κύριε Πλεύρη, διότι αισθάνθηκα βαθύτατα προσβεβλημένος…

**ΑΘΑΝΑΣΙΟΣ ΠΛΕΥΡΗΣ:** Αφού δεν αναφέρθηκα σε σας.

**ΠΑΥΛΟΣ ΠΟΛΑΚΗΣ:** …από τα ψέματα τα οποία είπατε στην τοποθέτησή σας, για να δικαιολογήσετε και να υποστηρίξετε τον Υπουργό. Και τα ψέματα που είπατε, για να τα πω μια και καλή για να τελειώνουμε, γιατί, ναι, εγώ τους ψήφισα τους ποινικούς κώδικες τότε…

**ΑΘΑΝΑΣΙΟΣ ΠΛΕΥΡΗΣ:** Την ενεργητική δωροδοκία.

**ΠΑΥΛΟΣ ΠΟΛΑΚΗΣ:** Ναι, ναι, βεβαίως. Διότι αυτά που είπατε είναι ψέματα, έτσι;

**ΑΘΑΝΑΣΙΟΣ ΠΛΕΥΡΗΣ:** Ναι, αλλά…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πλεύρη, μη διακόπτετε όμως.

**ΠΑΥΛΟΣ ΠΟΛΑΚΗΣ:** Ακούστε, κύριε Πλεύρη.

Αυτό το οποίο ψηφίστηκε τότε για τη μετατροπή από κακούργημα σε πλημμέλημα αφορούσε τους δημοσίους υπαλλήλους…

**ΑΘΑΝΑΣΙΟΣ ΠΛΕΥΡΗΣ:** Και σε ενεργητική δωροδοκία…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πλεύρη, δεν σας διέκοψε κανείς προηγουμένως.

**ΠΑΥΛΟΣ ΠΟΛΑΚΗΣ:** Δεν το είπατε πριν. Έτσι όπως το πετάξατε είναι ότι καθαρίσαμε τους πολιτικούς προϊσταμένους. Για τα πολιτικά πρόσωπα παρέμεινε και τότε κακούργημα. Διότι έτσι το πετάξατε.

Δεύτερον, για τους δημοσίους υπαλλήλους μετατράπηκε σε πλημμέλημα όταν αφορούσε έναν δημόσιο υπάλληλο που έπαιρνε ένα φακελάκι για να βγάλει πιο γρήγορα την πολεοδομική άδεια. Αυτό το είπαμε «πλημμέλημα». Αν έβγαζε πολεοδομική άδεια ενώ δεν έπρεπε, παρέμενε κακούργημα.

Τα ξέρετε πολύ καλά, κύριε Πλεύρη, γιατί δεν είστε κακός δικηγόρος. Μόνο αν ήσασταν σκράπας δικηγόρος, δεν θα τα είχατε καταλάβει. Επειδή τα καταλάβατε πολύ καλά, ήρθατε εδώ και είπατε ενώπιον της Αντιπροσωπείας αισχρά ψέματα για το τι έκανε ο ΣΥΡΙΖΑ τότε, που έκανε ακριβώς αυτά που είπα εγώ, για να δικαιολογήσετε τον ακροδεξιό λόγο ενός Υπουργού του πάλαι ποτέ ΠΑΣΟΚ, ο οποίος αυτή τη στιγμή έχει γίνει θεραπαινίδα του νεοφιλελευθερισμού του Μητσοτάκη ανταμειβόμενους με τη θέση του Υπουργού. Αυτό είναι!

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πολάκη.

**ΑΘΑΝΑΣΙΟΣ ΠΛΕΥΡΗΣ:** Θέλω κι εγώ τον λόγο, κύριε Πρόεδρε, για λιγότερο από ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Την τρίτη σας παρέμβαση θέλετε.

**ΑΘΑΝΑΣΙΟΣ ΠΛΕΥΡΗΣ:** Όχι, κύριε Πρόεδρε. Αναφέρθηκε προσωπικά. Δώσατε προσωπικό. Δεν δώσατε; Με είπε «ψεύτη».

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Λοιπόν, μαθήματα Ειδικού Ποινικού Δικαίου τέταρτου εξαμήνου Νομικής Σχολής. Ποινικό Δίκαιο-Ειδικό Μέρος: «Ενεργητική δωροδοκία» –να το πω απλά για τον κόσμο- είναι αυτός που τα δίνει. «Παθητική δωροδοκία» είναι αυτός που τα παίρνει. Η παθητική δωροδοκία πάντοτε είναι για δημόσιο υπάλληλο, γιατί πρέπει να έχεις τον ρόλο.

**ΠΑΥΛΟΣ ΠΟΛΑΚΗΣ:** Τα διευκρίνισα. Θυμάσαι;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πολάκη, μην το κάνετε αυτό.

**ΑΘΑΝΑΣΙΟΣ ΠΛΕΥΡΗΣ:** Αυτός, λοιπόν, κύριε Πολάκη, που τα έδινε –ενεργητική δωροδοκία- αυτός που έπαιρνε τη βαλίτσα και πήγαινε και «λάδωνε», αυτός ξαφνικά έγινε πλημμέλημα.

**ΠΑΥΛΟΣ ΠΟΛΑΚΗΣ:** Όχι! Όχι για όλους!

**ΑΘΑΝΑΣΙΟΣ ΠΛΕΥΡΗΣ:** Πλημμέλημα για όλους!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πολάκη, σας παρακαλώ. Αφήστε τον να πει την άποψή του.

**ΠΑΥΛΟΣ ΠΟΛΑΚΗΣ:** Μα, είναι ψεύτης! Λέει ψέματα αισχρά!

**ΠΡΟΕΔΡΕΥΩΝ (Βασίλειος Βιλιάρδος):** Θα πει την άποψή του. Ό,τι νομίζει θα πει.

**ΑΘΑΝΑΣΙΟΣ ΠΛΕΥΡΗΣ:** Η ενεργητική δωροδοκία έγινε πλημμέλημα.

**ΠΑΥΛΟΣ ΠΟΛΑΚΗΣ:** Λες ψέματα!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πολάκη, θα πει ό,τι νομίζει, όπως κάνατε κι εσείς.

**ΑΘΑΝΑΣΙΟΣ ΠΛΕΥΡΗΣ:** Όμως, επειδή σέβομαι τη νομική μου επιστήμη, θα παρακαλούσα τον όποιο νομικό του ΣΥΡΙΖΑ είναι εδώ πέρα…

**ΠΑΥΛΟΣ ΠΟΛΑΚΗΣ:** Παρέμεινε κακούργημα! Διάβασε τον Ποινικό Κώδικα!

**ΑΘΑΝΑΣΙΟΣ ΠΛΕΥΡΗΣ:** …να πάρει έξω τον κ. Πολάκη, να του εξηγήσει τι είναι η δωροδοκία, ενεργητική και παθητική και να του πει πόσοι τη σκαπούλαραν με τον νόμο τον οποίο αυτός ψήφισε!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

Καλείται στο Βήμα ο κ. Γεώργιος Μουλκιώτης, Βουλευτής του ΠΑΣΟΚ.

**ΠΑΥΛΟΣ ΠΟΛΑΚΗΣ:** Παρέμεινε κακούργημα! Λέει κατ’ εξακολούθηση ψέματα! Διάβασε τους ποινικούς κώδικες!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πολάκη, μην επιμένετε.

Ορίστε, κύριε Μουλκιώτη, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Πρόεδρε, ευχαριστώ πολύ.

Κυρίες και κύριοι συνάδελφοι, εξεπλάγημεν εξ όσα εξήλθαν εκ του έρκους των οδόντων από τον κύριο Υπουργό. Θα τα πούμε, όμως, όταν συζητήσουμε νομοσχέδιο του Υπουργείου Δικαιοσύνης, για να δούμε πώς πρέπει να νομοθετούμε και αν πρέπει να κάνουμε δημοψήφισμα στον ελληνικό λαό για το πώς πρέπει να νομοθετούμε. Είναι ένα ζήτημα αυτό, το οποίο το λέω ξεκάθαρα.

Επίσης, κύριε Καββαδά, ξέρετε, για τον ΦΠΑ στον καφέ, κ.λπ., τακτοποιήθηκε. Αυτή η έρμη πορτοκαλάδα και η λεμονάδα στο χωριό μου, τι θα γίνει; Τι φταίει να έχει ΦΠΑ παραπάνω; Τι φταίει ο παππούς να έχει ΦΠΑ παραπάνω; Πείτε τους να καταλάβουν ότι δεν ξέρουν τι κάνουν. Τον ΦΠΑ στην πορτοκαλάδα και στη λεμονάδα! Έλεος εν πάση περιπτώσει! Για πού; Για το χωριό! Αυτό ήταν το μέγα ζήτημα; Εκεί θα βρεθεί η φοροδιαφυγή και η φορολογία; Αλίμονο!

Κύριε Πρόεδρε, αν αφαιρέσουμε το περιτύλιγμα της κυβερνητικής αυτοπεποίθησης, όπως λέγεται, για τα πεπραγμένα της Κυβέρνησης, αυτός ο προϋπολογισμός του 2024 θεωρούμε ότι είναι ο πρώτος προϋπολογισμός της Κυβέρνησης Μητσοτάκη ο οποίος είναι προσαρμοσμένος στην αντιμετώπιση όχι εξωτερικής κρίσης, αλλά είναι το πρώτο πραγματικό τεστ της ικανότητας, της αξιοπιστίας και της αποτελεσματικότητάς της.

Κυρίες και κύριοι συνάδελφοι της Πλειοψηφίας, το λέω έτσι ξεκάθαρα. Θα κριθεί στην πράξη αν οι πολυδιαφημισμένες αυξήσεις των μισθών των δημοσίων υπαλλήλων, η άρση του «παγώματος» των τριετιών, η αύξηση του ελάχιστου εγγυημένου εισοδήματος των συντάξεων είναι σε θέση να βελτιώσουν πραγματικά τη ζωή των πολιτών της χώρας. Μιλάμε για τη ζωή των Ελλήνων μισθωτών του ιδιωτικού και του δημόσιου τομέα, αλλά και των συνταξιούχων, που μέσα από την καρότσα του σουπερμάρκετ και από τα καύσιμα των αυτοκινήτων τους προπληρώνουν τις δημοσιονομικές παρεμβάσεις που διαφημίζει η Κυβέρνηση.

Μήπως, λοιπόν, αυτός ο άδικος –εντός εισαγωγικών- «φόρος ακρίβειας» ακυρώνει τις επιεικώς παραπλανητικές αναλύσεις στην εισηγητική έκθεση του προϋπολογισμού –κοιτάξτε την- για την οποία φέρεται ως αναδιανεμητική επίδραση των παρεμβάσεων αυτών; Λέω μήπως! Μήπως τώρα που οι πολίτες βιώνουν τα αποτελέσματα της συσσωρευμένης ακρίβειας, οι πενιχρές παροχές του 2023 και του 2024 δεν καλύπτουν ούτε στο ελάχιστο τις απώλειες των εισοδημάτων τους;

Η Κυβέρνηση πανηγυρίζει. Πανηγυρίζει για την επενδυτική βαθμίδα. Ωστόσο, κυρίες και κύριοι συνάδελφοι, η καθημερινότητα των πολιτών και του κόσμου της εργασίας –την επισημαίνω- ολοένα και χειροτερεύει. Άλλα τα νούμερα, άλλο η αγορά και άλλο ο κόσμος έξω.

Οι απασχολούμενοι στο δεύτερο τρίμηνο του 2023 –ακούστε- ήταν 4,236,5 εκατομμύρια, όταν οι απασχολούμενοι το δεύτερο τρίμηνο του 2009 –μιλώ για το 2009- ήταν 4,584,6 εκατομμύρια. Ο μέσος μισθός είναι 1.048 ευρώ το 2023. Πόσο ήταν το 2009; Ήταν 1.543 ευρώ. Οι άνεργοι το δεύτερο τρίμηνο του 2023 ήταν 533,3 χιλιάδες. Πόσοι είναι το 2009; Είναι 455,6.

Είπατε κάτι; Διορθώνεται αυτό; Να το ψηφίσουμε! Πώς συμβαίνει αυτό και τι γίνεται;

Δεκαπέντε χρόνια λοιπόν μετά το 2009, πρώτον, η Ελλάδα είναι αρνητική πρωταθλήτρια στην Ευρωπαϊκή Ένωση με μέσο όρο εβδομαδιαίας απασχόλησης 39,7 ώρες, όταν ο ευρωπαϊκός μέσος όρος είναι 36,4 ώρες. Δεύτερον, το 55% των θέσεων εργασίας που δημιουργούνται αφορούν θέσεις μερικής ή εκ περιτροπής εργασίας που αμείβονται με πενιχρούς μισθούς, ενώ το 30% -το επισημαίνω- των εργαζομένων δουλεύουν με μερική απασχόληση και με μισθούς της τάξης των 300, 400, 500 ευρώ τον μήνα. Το γνωρίζουμε όλοι, πιστεύω. Ίσως δεν το ξέρει η Συμπολίτευση και το Υπουργείο.

Τρίτον, το ποσοστό κάλυψης των εργαζομένων με συλλογικές συμβάσεις εργασίας είναι από τα χαμηλότερα στην Ευρωπαϊκή Ένωση. Τέταρτον, ο προϋπολογισμός των Οργανισμών Κοινωνικής Ασφάλισης για το 2024 κρύβει σοβαρά ελλείμματα, ενώ ο προϋπολογισμός του ΔΥΠΑ, πρώην ΟΑΕΔ, παρουσιάζει υψηλό, υψηλότατο ταμειακό έλλειμμα, για το οποίο απαιτούνται εξηγήσεις.

Πέμπτον, η Ελλάδα είναι στη χειρότερη θέση μεταξύ των χωρών της Ευρωπαϊκής Ένωσης όσον αφορά την ποιότητα του χρόνου εργασίας. Προσέξτε, να το πούμε κι αυτό. Είναι τελευταία στην ποιότητα του χρόνου εργασίας και της ισορροπίας μεταξύ επαγγελματικής και οικογενειακής ζωής. Και μη ρωτήσουμε καμμιά γυναίκα που δουλεύει πώς το αντιλαμβάνεται αυτό. Και μη ρωτήσουμε και καμμιά οικογένεια ολόκληρη πώς το αντιλαμβάνεται αυτό όταν εργάζεται.

Έκτον, οι ανεπτυγμένες χώρες στρέφονται όλο και περισσότερο στην τετραήμερη εργασία χωρίς μείωση των αποδοχών, με στόχο τη βελτίωση των συνθηκών εργασίας. Το λέει όλη η Ευρώπη αυτό. Το έχουν ήδη ξεκινήσει και για την αύξηση της παραγωγικότητας. Στα καθ’ ημάς τι γίνεται; Τι κάνει η Κυβέρνηση; Στα καθ’ ημάς αγνοεί επιδεικτικότατα τις διεθνείς εξελίξεις.

Έβδομον, η συνέπεια απουσίας πολιτικών ελέγχων στον τομέα της υγείας και της ασφάλειας των εργαζομένων και της εργασίας. Ποιος είναι ο απολογισμός, κυρίες και κύριοι συνάδελφοι; Τραγικότατος. Το 2022 χάθηκαν εκατόν τέσσερις εργαζόμενοι, ενώ το 2023, μέχρι τώρα, είχαμε εκατόν εβδομήντα μία απώλειες ανθρώπινων ζωών από εργατικά ατυχήματα. Και μετά μιλάμε για ανεξάρτητη επιθεώρηση εργασίας. Αλήθεια;

Αυτά, λοιπόν, τα λέω για να ξέρουμε πού βρισκόμαστε, κυρίες και κύριοι συνάδελφοι, και γιατί η Κυβέρνηση πανηγυρίζει και πώς πανηγυρίζει. Αυτά για να μην έχουμε επίσης και αυταπάτες ότι ο κόσμος της εργασίας βιώνει, όπως λένε, καλύτερες ημέρες από τα προηγούμενα χρόνια. Ποιοι το λένε; Η αυταρέσκεια και ο παροπλισμός της Κυβέρνησης.

Οι τοπικές κοινωνίες και η τοπική οικονομία βρίσκονται σε δεινή θέση, γιατί η ανάπτυξη που υπόσχεται η Κυβέρνηση δεν αφορά τους πολλούς. Εγώ θα σας πω για την περιοχή μου, τη Βοιωτία. Οι υγειονομικές δομές έχουν τεράστια προβλήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τα βουνά του νομού μας, κύριε Πρόεδρε, γεμίζουν καθημερινά ανεμογεννήτριες. Η εύφορη γη αντί να σπέρνεται με σιτάρι και να θερίζουμε στάρι, σπέρνεται με φωτοβολταϊκά και θερίζουμε φωτοβολταϊκά.

Σήμερα μου έστειλαν αυτή τη φωτογραφία, την οποία καταθέτω στα Πρακτικά. Πέφτουν μπετά και αν δείτε πού πέφτουν μπετά για έναν πυλώνα, θα αντιληφθείτε τι σημαίνει ανεμογεννήτρια. Και συμπτωματικά να σας ενημερώσω ότι είναι δίπλα σε καμένη περιοχή.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την ίδια ώρα όμως που γίνονται αυτά, οι αγρότες και μερικοί ιδιώτες λαμβάνουν αρνητικές απαντήσεις από τη ΔΕΗ για να μπορέσουν στα αιτήματά τους να ικανοποιηθούν και να εγκαταστήσουν φωτοβολταϊκά. Είναι έτσι; Είναι έτσι. Τι κάνει η Κυβέρνηση; Κωφεύει.

Να πούμε για την εγκληματικότητα που χτύπησε «κόκκινο» και το Υπουργείο Προστασίας του Πολίτη κωφεύει; Να πούμε τι έγινε και προχθές στα γήπεδα; Δεν χρειάζεται. Μην το πούμε ακόμη στο νομοθετικό Σώμα. Φτάνει, γιατί έχουμε πρόβλημα πλέον. Δεν καταλαβαίνουν τι γίνεται και αυτό είναι αρνητικό και ανησυχητικό.

Την υλοποίηση ενός εμβληματικού έργου, κύριε Πρόεδρε, έχει αναγγείλει ο Πρωθυπουργός κ. Μητσοτάκης. Ποιο είναι το έργο αυτό στην περιοχή μας; Το Ελευσίνα-Θήβα-Υλίκη. Το θεωρούσε ένα από τα σοβαρότατα έργα τότε που σχεδίασε η Νέα Δημοκρατία. Αποδείχτηκε προεκλογική υπόσχεση και φρούδες ελπίδες. Το σιδηροδρομικό δίκτυο του νομού παραμένει υπανάπτυκτο παρά τις υποσχέσεις που έχουν δοθεί. Δεν θα μιλήσω για τον τουριστικό τομέα, ο οποίος παραπαίει. Ακούσετε κάτι όμως.

Η Περιφέρεια Στερεάς Ελλάδος δεν διαθέτει διεύθυνση ελέγχου τροφίμων ΕΦΕΤ. Είναι δύο περιφέρειες στη Στερεά Ελλάδα που δεν έχουν διεύθυνση ελέγχου τροφίμων. Και έλεγε προχθές ο Υπουργός Γεωργίας ότι ενισχύουμε τον ΕΦΕΤ και προχωρούμε να κάνουμε έλεγχο στα τρόφιμα. Σε ποια τρόφιμα; Από τότε που ίδρυσε τον ΕΦΕΤ το ΠΑΣΟΚ μέχρι σήμερα δεν έχει ιδρυθεί στη Στερεά Ελλάδα ΕΦΕΤ και η Κυβέρνηση δεν απαντάει σε δύο ερωτήσεις του αγορεύοντος. Γιατί άραγε;

Είναι άγνωστη και παραμένει επίσης άγνωστη η πορεία σχεδιασμού των έργων για το σύστημα των κλειστών αγωγών ύδρευσης και άρδευσης στο κωπαϊδικό πεδίο. Και μιλάω για το άρδευση στο κωπαϊδικό πεδίο, δηλαδή για διακόσιες τριάντα χιλιάδες στρέμματα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΓΕΩΡΓΙΟΣ ΜΟΥΛΚΙΩΤΗΣ:** Εγώ, κυρίες και κύριοι συνάδελφοι, δεν θα κουραστώ να επαναλαμβάνω την ίδια πρόταση που λέω από την πρώτη στιγμή που ήρθα εδώ ως Βουλευτής.

Είναι επιτακτική ανάγκη, κύριε Πρόεδρε, να ιδρυθεί ένας νέος φορέας για την Κωπαΐδα, ένας νέος οργανισμός ανάπτυξης Κωπαΐδας, να δημιουργηθούν ζώνες καινοτομίας αγροτοδιατροφικών προϊόντων, λαχαναγορά και δημοπρατήριο προϊόντων Στερεάς Ελλάδος, αλλά και επιχειρηματικά καινοτομίας και ανάπτυξης.

Το ΠΑΣΟΚ καταψηφίζει και αυτόν τον πέμπτο προϋπολογισμό και απορρίπτει τη λογική της διακυβέρνησης της Νέας Δημοκρατίας. Και το κάνει αξιακά και υπεύθυνα, γιατί η Ελλάδα των χαμηλών προσδοκιών δεν μας αρκεί, γιατί η Ελλάδα μπορεί και καλύτερα και δικαιότερα, με ρεαλιστική προοπτική, αλλά με ΠΑΣΟΚ πρωταγωνιστή για ένα αξιόπιστο κοινωνικό κράτος που λειτουργεί ως μοχλός ανάπτυξης και οδηγεί στην παραγωγή πλούτου, ενώ ταυτόχρονα παρεμβαίνει και μετασχηματίζει τις κοινωνικές ανισότητες και με ένα νέο κοινωνικό συμβόλαιο, που θα στηρίζεται στην προώθηση των συμφωνιών μεταξύ εργοδοτών και εργαζομένων, για να έχουμε τη φορολογική δικαιοσύνη και την κοινωνική δικαιοσύνη.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΓΕΩΡΓΙΟΣ ΜΟΥΛΚΙΩΤΗΣ:** Τελειώνω, κύριε Πρόεδρε.

Έχουμε κάνει προτάσεις συγκεκριμένες για τις εκατόν είκοσι δόσεις για να προλάβουμε, για να υπάρχει επαναφορά της εθνικής γενικής συλλογικής σύμβασης εργασίας και τις συλλογικές συμβάσεις για την επαναφορά των τριετιών, για το ΕΚΑΣ που κωφεύει η Κυβέρνηση, για τη μείωση εισφοράς αλληλεγγύης συνταξιούχων, για την κατάργηση της προσωπικής διαφοράς και την αναθεώρηση του ελληνικού σχεδίου ανάπτυξης, το ταμείο ανάπτυξης.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, στα δέκα λεπτά πήγατε.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Πρόεδρε, αυτές οι προϋποθέσεις που ζητάει το ΠΑΣΟΚ λείπουν από τον προϋπολογισμό και οι προϋποθέσεις αυτές, λοιπόν, είναι τέτοιες που μας αναγκάζουν να τον καταψηφίσουμε.

Ευχαριστώ πολύ και για την ανοχή του χρόνου.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ πολύ να τηρείται ο χρόνος. Είναι ένα σωρό συνάδελφοι.

Επόμενος ομιλητής ο κ. Αθανάσιος Δαβάκης, Βουλευτής της Νέας Δημοκρατίας.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, πριν από λίγο ο Υπουργός Δικαιοσύνης δέχτηκε μια απρόκλητη, θα έλεγα, επίθεση εκ μέρους διαφόρων, θα έλεγα, συνιστωσών της ριζοσπαστικής Αριστεράς. Ξεκίνησε ο κ. Τσακαλώτος με τα περί ακροδεξιού και συνέχισε και ο κ. Πολάκης με το γνωστό ύφος το οποίο τον διακρίνει.

Με τον κ. Φλωρίδη δεν έχω κοινή πολιτική αφετηρία ούτε, αν θέλετε, κοινή ιδεολογική συγκρότηση. Παρ’ όλα αυτά, οι πρώτες στιγμές της κυβερνητικής του θητείας καταδεικνύουν τη σωστή επιλογή του Κυριάκου Μητσοτάκη να τον τοποθετήσει ως Υπουργό Δικαιοσύνης, καθώς επίσης και τη δύναμη αυτής της παράταξης, της μεγάλης λαϊκής παράταξης στην οποία ανήκω από τότε που γεννήθηκα, να εντάσσει στους κόλπους της προοδευτικά και παραγωγικά στοιχεία του ευρύτερου προοδευτικού χώρου, όταν αυτά αποδέχονται τις αρχές και τις αξίες μας.

Πιστεύω, λοιπόν, ότι αυτό το οποίο συνέβη πριν από λίγο σε αυτή την Αίθουσα δεν θα πρέπει να ξανασυμβεί. Διότι και ο Κοινοβουλευτικός μας Εκπρόσωπος, ο κ. Πλεύρης, ξεκάθαρα ανέφερε το καυτό σημείο της αντιπαράθεσης, όπου τότε παραμονές εκλογών -το θυμόμαστε όλοι- του 2019, μια βδομάδα πριν διαλυθεί η Βουλή, η ενεργητική δωροδοκία από κακούργημα έγινε πλημμέλημα, με ό,τι αυτό σημαίνει, και καθώς επίσης και αυτά τα οποία ειπώθηκαν από εξίσου στέλεχος της ριζοσπαστικής Αριστεράς που κατακεραύνωνε τη συγκεκριμένη νομοθετική πρωτοβουλία και επιλογή.

Νομίζω ότι όταν βάλλουμε κατά της δικαιοσύνης των λειτουργών αυτής και των πολιτικών εκπροσώπων της, βάλλουμε κατά της δημοκρατίας και κατά του κοινοβουλευτικού θεσμού, το οποίο πιστεύω ότι κατά βάση υπηρετεί τη δημοκρατία.

Συζητούμε, λοιπόν, σε αυτό το κλίμα τον προϋπολογισμό μιας Κυβέρνησης που διάγει τον πέμπτο βίο της κοινοβουλευτικής της ζωής και μάλιστα, σε ένα περιβάλλον εξαιρετικά δύσκολο, αν ληφθεί υπ’ όψιν η αφετηρία αυτού του κυβερνητικού βίου: Υβριδικές απειλές στον Έβρο 2020, κρίσεις στο Αιγαίο μεταξύ της γείτονος και των διεκδικήσεών της, θέματα τα οποία έχουν να κάνουν με το υγειονομικό ζήτημα, το καυτό υγειονομικό παγκόσμιο ζήτημα το οποίο με εξαιρετική επιτυχία, πιστεύω, επαρκέστατα αντιμετώπισε αυτή η Κυβέρνηση και ένα εκρηκτικό, θα έλεγα, μείγμα έναρξης κυβερνητικής θητείας το οποίο πράγματι κατέδειξε τις επιτυχείς επιλογές και τη διαχειριστική της επάρκεια.

Σε αυτό, λοιπόν, το πρωτόγνωρο περιβάλλον εφαρμόστηκε την πρώτη τετραετία ένα πλέγμα συγκροτημένης δημοσιονομικής πολιτικής που οδηγεί στην ανάπτυξη, ώστε, όπως ελέχθη κατά κόρον από πολλούς συναδέλφους της κυβερνητικής πλειοψηφίας, να ανακτήσουμε την επενδυτική βαθμίδα, γεγονός που σημαίνει μειωμένο κόστος δανεισμού για τη χώρα μας.

Παράλληλα, έχουμε αυξήσεις δαπανών για την υγεία και την παιδεία, αυξήσεις μισθών και συντάξεων -τις όποιες αυξήσεις, αλλά μετά από τόσα χρόνια αυξήσεις μισθών και συντάξεων- και αφορολογήτου, γεγονός που έρχεται να προστεθεί με το ρεκόρ επενδύσεων σε ένα πρωτόγνωρο περιβάλλον και μάλιστα, μείωση της ανεργίας στα ποσοστά της προ κρίσης περιόδου.

Αυτό δείχνει ότι η καλή πορεία της οικονομίας μας είναι μια πρόκληση και ένας στόχος για αυτή την Κυβέρνηση με αύξηση των εισοδημάτων και κυρίως τη θεραπεία του τεράστιου ζητήματος που κατατρώγει τα εισοδήματα των μικρών και μεσαίων νοικοκυριών, που είναι αυτό της ακρίβειας. Έχουν γίνει σημαντικές παρεμβάσεις, θα έλεγα τόσες πολλές που ικανοποιούν πολιτικά όλους εμάς, αλλά δεν ικανοποιούν αυτούς οι οποίοι πλήττονται από την ακρίβεια. Πιστεύω, όμως, ότι το δείγμα γραφής αυτής της Κυβέρνησης είναι προς τη θετική κατεύθυνση και θα έλεγα παρέχει σε όλους μας μια ευοίωνη προοπτική για το μέλλον όσον αφορά την τιθασεύσει του τεράστιου προβλήματος της ακρίβειας.

Άκουσα με προσοχή προηγουμένως τον Υπουργό Παιδείας, τον κ. Πιερρακάκη, ο οποίος αναφέρθηκε σε διάφορες νομοθετικές πρωτοβουλίες τις οποίες φέρνει το επόμενο χρονικό διάστημα, όπως αυτή της επαγγελματικής εκπαίδευσης με δέσμευση περίπου 140 εκατομμυρίων ευρώ, που είναι μια -κατά την άποψή μου- σημαντική μεταρρυθμιστική προσπάθεια, κυρίως για να εξυπηρετηθούν οι ανάγκες των τοπικών κοινωνιών. Η σύνδεση της επαγγελματικής εκπαίδευσης με την αγορά εργασίας, με την προσπάθεια κάθε Ελληνόπουλου να ζήσει από αυτό το οποίο έχει σπουδάσει και τη μείωση της ανεργίας, είναι μια πολύ θετική ενέργεια, την οποία πιστεύω ότι πρέπει όλοι να στηρίξουμε, όταν έρθει ως νομοθετική πρωτοβουλία σε αυτή την Αίθουσα.

Επίσης, θα πρότεινα ότι πρέπει να υπάρξει μια σημαντική σύνδεση και της πρωτογενούς παραγωγής με την επαγγελματική εκπαίδευση με την ίδρυση ινστιτούτων επαγγελματικής κατάρτισης πάνω σε συγκεκριμένες ποικιλίες πρωτογενούς παραγωγής, κάτι το οποίο νομίζω είναι τελείως απαραίτητο, ιδιαίτερα την περίοδο που η πρωτογενής παραγωγή απαιτεί εξειδίκευση με βάση τις νέες τεχνολογίες.

Επίσης, δεν πρέπει να ξεχνάμε αυτό το οποίο συνέχει νομίζω όλους τους συναδέλφους σε αυτή την Αίθουσα, που είναι η ειδική εκπαίδευση στη χώρα μας -δεν ανεφέρθη ο κ. Πιερακκάκης σε αυτό, αλλά ξέρω τις εργώδεις προσπάθειες που κάνει προς αυτή την κατεύθυνση-, η οποία έχει πολύ δρόμο ακόμη να διανύσει, προκειμένου να φτάσουμε στα ευρωπαϊκά επίπεδα τα οποία υπάρχουν σε άλλες χώρες. Η ειδική εκπαίδευση στον τόπο μου είναι κάτι πολύ σημαντικό για τα ειδικά σχολεία, τα ΕΝΕΕΓΥΛ. Για πρώτη φορά ιδρύεται ΕΝΕΕΓΥΛ, Ενιαίο Ειδικό Επαγγελματικό Γυμνάσιο Λύκειο για τα παιδιά μας, κάτι το οποίο δεν υπήρχε μέχρι τώρα, καθώς επίσης και τα ΕΕΚ τα οποία και αυτά χρειάζονται συγκεκριμένες νομοθετικές και πολιτικές παρεμβάσεις.

Το θέμα της υγείας, κυρίες και κύριοι Υπουργοί, είναι κάτι πάρα πολύ σημαντικό. Βλέπουμε συνέχεια την έκδοση διαφόρων προκηρύξεων οι οποίες, όμως, δυστυχώς εξαιτίας σημαντικών προβλημάτων τα οποία αντιμετωπίζει η υγεία και οι λειτουργοί της, κηρύσσονται άγονες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πρέπει αυτό να το δούμε, γιατί είναι κάτι πάρα πολύ σημαντικό που αφορά την υγεία του ελληνικού λαού, η οποία δυστυχώς όσον αφορά το δημόσιο σύστημα υγείας, το εθνικό σύστημα υγείας, πλέον δεν καθίσταται ελκυστικό για τους νέους γιατρούς. Είναι μια εξίσωση που πρέπει να λυθεί όσον αφορά τις απολαβές των γιατρών, αλλά και το γενικότερο διοικητικό νοσοκομειακό περιβάλλον στο οποίο αυτοί καλούνται να λειτουργήσουν.

Στη Λακωνία σε σύντομο χρονικό διάστημα -σε τρία χρόνια- θα έχουμε το νέο νοσοκομείο που το Ίδρυμα «Σταύρος Νιάρχος» ιδρύει στον τόπο μου, στη Σπάρτη. Αντιλαμβάνεστε ότι είναι μια ευοίωνη προοπτική για τα θέματα υγείας του λακωνικού λαού, αλλά από την άλλη μεριά ενέχει σε όλους μας -εμάς τους Λάκωνες- ο φόβος τι θα γίνει με τους γιατρούς οι οποίοι πρέπει να στελεχώσουν το συγκεκριμένο νοσοκομείο.

Αναφέρθηκαν πολλοί συνάδελφοι στην κλιματική κρίση και στα προβλήματα τα οποία υπάρχουν όσον αφορά τον πρωτογενή τομέα. Ο ΕΛΓΑ, κυρίες και κύριοι Υπουργοί, πρέπει να αναδιαρθρωθεί εκ βάθρων. Όσον αφορά τον κανονισμό του από ό,τι γνωρίζω ήδη μελετάται η εισαγωγή ενός νέου κανονισμού, το οποίο θα εμπεριέχει νέους ασφαλίσιμους κινδύνους.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε.

**ΑΘΑΝΑΣΙΟΣ ΔΑΒΑΚΗΣ:** Τελειώνω σε ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Όχι σε ένα λεπτό. Έχετε φτάσει ήδη στα οκτώμισι. Μισό λεπτό ακόμα, κύριε συνάδελφε.

**ΑΘΑΝΑΣΙΟΣ ΔΑΒΑΚΗΣ:** Είναι κάτι πολύ σημαντικό, το βλέπουμε στις περιπτώσεις των φυσικών καταστροφών στον τομέα της πρωτογενούς παραγωγής με ό,τι αυτό σημαίνει.

Το ίδιο και ο ΟΠΕΚΕΠΕ. Οι Έλληνες αγρότες είδαν σοβαρές μειώσεις στις επιδοτήσεις τις οποίες έχουν λάβει, κάτι το οποίο οφείλεται σε αστοχία του συστήματος και νομίζω ότι και αυτό -είμαι βέβαιος- θα επιλυθεί, όπως πληροφορούμαι από τον κύριο Υπουργό Αγροτικής Ανάπτυξης.

Τα ίδια και η Πυροσβεστική. Πρέπει να προχωρήσει το πρόγραμμα «ΑΙΓΙΣ».

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, θα τελειώσω σε ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε συνάδελφε. Τι ένα λεπτό; Είσαστε ήδη στα εννέα λεπτά. Δεν το βλέπετε;

**ΑΘΑΝΑΣΙΟΣ ΔΑΒΑΚΗΣ:** Θα εξαντλήσω το δεκάλεπτο όπως και ο προλαλήσας συνάδελφος.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, θέλετε να κάνετε κατάχρηση, όπως και ο προηγούμενος, δηλαδή;

**ΑΘΑΝΑΣΙΟΣ ΔΑΒΑΚΗΣ:** Ολοκληρώνω.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, πολλοί από εμάς, οι οποίοι εκπροσωπούμε εκλογικές περιφέρειες και τις τοπικές κοινωνίες, μπορούμε να πούμε και να μιλάμε πολλές ώρες. Η κορυφαία -όπως έχει λεχθεί- στιγμή της συζήτησης του προϋπολογισμού είναι αυτή στην οποία πρέπει όλοι μας -είναι επιβεβλημένο όλοι μας- να μεταφέρουμε αυτό το οποίο η τοπική κοινωνία επιτάσσει από εμάς, κάτι το οποίο αυτή η Κυβέρνηση το χρονικό διάστημα το οποίο κυβερνά προσπαθεί με ενεργή δράση να επιτύχει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δαβάκη.

Καλείται στο Βήμα ο κ. Γιώργος Λαμπρούλης, Βουλευτής του Κομμουνιστικού Κόμματος Ελλάδας, θα ακολουθήσει ο κ. Αθανασίου, ο κ. Βαλτογιάννης και μετά ο κύριος Υπουργός, ο κ. Σκυλακάκης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλή):** Ευχαριστώ πολύ, κύριε Πρόεδρε και για την υπομονή σας, γιατί είναι να σας διαδεχτώ αμέσως μετά στο Προεδρείο.

Ως κόμμα θεωρούμε πως τα ζητήματα της ιατροφαρμακευτικής περίθαλψης της πρόληψης χρειάζεται να αποτελέσουν προτεραιότητα της μαζικής αγωνιστικής διεκδίκησης του εργατικού και λαϊκού κινήματος, για αύξηση της κρατικής χρηματοδότησης, μαζικές προσλήψεις προσωπικού σε όλες τις δημόσιες μονάδες υγείας, σύγχρονο και επαρκή εξοπλισμό για απολύτως δωρεάν έγκαιρη, ασφαλή, πλήρη αντιμετώπιση των λαϊκών αναγκών σε υπηρεσίες πρόληψης, θεραπείας και αποκατάστασης. Και ακριβώς το ΚΚΕ στηρίζει με όλες του τις δυνάμεις, τις μαζικές και πολύμορφες κινητοποιήσεις των εργαζόμενων υγειονομικών την ανάδειξη των σοβαρών προβλημάτων και τις διεκδικήσεις τους μαζί με τους άλλους εργαζόμενους και τους φορείς του λαϊκού κινήματος.

Αυτό απαιτούν τα αποδεκατισμένα δημόσια κέντρα υγείας, για παράδειγμα, από βασικές ιατρικές ειδικότητες, οι ελλείψεις στοιχειώδους ιατρικού εξοπλισμού, το ελλιπές σε αριθμό και γερασμένο ιατρικό προσωπικό των δημόσιων νοσοκομείων, οι ελλείψεις νοσηλευτικού προσωπικού που εξαναγκάζεται σε διπλοβάρδιες, ο εξαναγκασμός των ασθενών σε περιπλάνηση ανά την Ελλάδα ακόμα και του παιδικού πληθυσμού, ακόμα και για τρέχουσες, απλές εξετάσεις, ιδιαίτερα στην περιφέρεια της χώρας, όλα αυτά -και άλλα πολλά- την περίοδο της καινοτομίας και της ψηφιακής επανάστασης, δηλαδή να απαιτείται εσωτερική μετανάστευση.

Έτσι οι εξαγγελίες της Κυβέρνησης για μέτρα βελτίωσης είναι ανυπόστατες, αφού όλα τα μέτρα έχουν ως προϋπόθεση να μην αντιστρατεύονται τα κριτήρια της καπιταλιστικής ανάπτυξης και οικονομίας, της οποίας βασική συνιστώσα είναι η όσο γίνεται μεγαλύτερη συμπίεση της τιμής της εργατικής δύναμης, επομένως και όλα όσα σχετίζονται με τις ανάγκες για πρόληψη, θεραπεία, αποκατάσταση, ανεξάρτητα τον διαχειριστή και τον τρόπο διαχείρισης αυτής της πολιτικής. Στόχος είναι η ελαχιστοποίηση των δωρεάν παροχών στα λεγόμενα βασικά πακέτα, η μείωση των κρατικών δαπανών και αύξησης της ατομικής ευθύνης πληρωμών για μεγαλύτερο μέρος των αναγκών σε υγεία, φάρμακα και άλλα.

Έτσι, για παράδειγμα, με βάση και τα πρόσφατα στοιχεία που έχουμε υπ’ όψιν μας, στην κατανομή δαπάνης για την υγεία το κράτος συμμετέχει με 30,4%, ενώ οι ιδιωτικές δαπάνες είναι 69,6% επιμεριζόμενες σε άμεσες πληρωμές, δηλαδή κατά 37,8% και έμμεσες μέσω των ασφαλιστικών ταμείων που αιμοδοντούνται εξ ολοκλήρου από τις εισφορές των εργαζομένων κατά 31,8%. Αυτή ακριβώς η κατανομή δαπανών στην υγεία αντανακλά την πολιτική περιορισμού της κρατικής δαπάνης και την ανάληψη μεγαλύτερου βάρους από τον λαό. Πού οφείλονται οι αυξημένες δαπάνες του λαού; Στις περιορισμένες παροχές του ΕΟΠΥΥ. Δείτε τι πληρώνει ο κόσμος για τις διαγνωστικές εξετάσεις, για φυσικοθεραπευτικές πράξεις, για την επιβολή συμπληρωμών, για τη στοματική του υγεία, για τον προγεννητικό έλεγχο ή αντίστοιχα στις θεσμοθετημένες παροχές του ΕΟΠΥΥ, που δεν ικανοποιούνται στις δημόσιες δομές, εξαναγκάζουν τον λαό να πληρώνει επιπλέον ποσά στον ιδιωτικό τομέα για αποκατάσταση, για διαγνωστικές εξετάσεις, θεραπείες, χειρουργεία, ιατρικώς υποβοηθούμενη αναπαραγωγή και ο κατάλογος είναι μακρύς.

Συγχρόνως, μέσα στο πλαίσιο της διαχρονικά εφαρμοζόμενης αντιλαϊκής πολιτικής από όλες τις κυβερνήσεις, όπως και της σημερινής, ενισχύονται οι επιχειρηματικές μονάδες του δημοσίου, δηλαδή τα δημόσια νοσοκομεία ως αυτοτελείς οικονομικές μονάδες, αλλά και η περαιτέρω ανάπτυξη, γιγάντωση των ιδιωτικών επιχειρήσεων στην υγεία σε επίπεδο ομίλων που κερδοφορούν πάνω στις ανάγκες του λαού.

Αυτή την κατεύθυνση υπηρετεί και ο κρατικός προϋπολογισμός του 2024, όπως και όλοι οι προηγούμενοι προϋπολογισμοί, την υποταγή δηλαδή των μέτρων και στον τομέα της ιατροφαρμακευτικής περίθαλψης στις ανάγκες της καπιταλιστικής οικονομίας και ανάπτυξης υπέρ των επιχειρηματικών ομίλων, στην τήρηση των δημοσιονομικών στόχων και όχι με προτεραιότητα τις λαϊκές κοινωνικές ανάγκες, ζήτημα που αποτελεί βασικό σημείο συμφωνίας όλων των κομμάτων που συμφωνούν στρατηγικά με αυτή την ανάπτυξη, ανεξάρτητα τη φρασεολογία που χρησιμοποιούν, ή τις όλο και λιγότερες επιμέρους διαφοροποιήσεις. Έτσι, αντί για παράδειγμα να μπαίνει ως προτεραιότητα η ενίσχυση σε υγειονομικό προσωπικό των δημόσιων μονάδων υγείας, το βασικότερο πρόβλημα λειτουργίας τους αυτή τη στιγμή –ποιο είναι;- είναι ότι επικρατεί το κριτήριο των αντοχών της οικονομίας. Όμως, αυτό το κριτήριο δεν βελτιώνει, αλλά αντίθετα επιδεινώνει την τραγική και επικίνδυνη υποστελέχωση των δημόσιων μονάδων υγείας.

Θα συνεχιστεί η πολιτική της κινητικότητας των υγειονομικών, η αξιοποίηση ιδιωτών γιατρών, η παράταση του εργάσιμου βίου και η αξιοποίηση συνταξιούχων, οι διπλοβάρδιες των νοσηλευτών, η υπερεφημέρευση των γιατρών και άλλα πολλά, με όλα τα αρνητικά αποτελέσματα για την ποιότητα και την ασφάλεια των υπηρεσιών προς τους ασθενείς, αλλά και των όρων δουλειάς των υγειονομικών.

Αντίστοιχα, η κρατική χρηματοδότηση το μόνο που εγγυάται είναι ότι η κατάσταση των δημόσιων μονάδων υγείας όχι μόνο δεν θα μείνει σταθερή στα σημερινά απαράδεκτα επίπεδα, αλλά θα επιδεινωθεί περαιτέρω.

Αντίστοιχα, στο φάρμακο, με δεδομένη τη σταθερή δημόσια δαπάνη, η κατάσταση αυτή για τους ασθενείς θα συνεχίσει να προκαλεί μεγάλη οικονομική αιμορραγία, αφού πρόκειται για μία ανελαστική δαπάνη. Για δε το επόμενο διάστημα η πρόβλεψη είναι πως θα υπάρξει επιδείνωση της κατάστασης για τους ασθενείς, διότι εξελίσσεται ο σχεδιασμός ένταξης καινοτόμων φαρμάκων, αναγκαίων, που θα προκαλέσουν αύξηση της δαπάνης. Τι σημαίνει αυτό; Ότι για να διατηρηθεί η δημόσια δαπάνη σε σταθερά επίπεδα, θα υπάρξει πιθανόν συνδυασμός μέτρων απένταξης φαρμάκων από την αποζημιούμενη λίστα του ΕΟΠΥΥ ή αλλαγή των ποσοστών συμμετοχής των ασθενών με διάφορους τρόπους.

Όμως, την ίδια ώρα που για τους ασθενείς προοιωνίζεται περαιτέρω επιβάρυνση, για τους φαρμακοβιομήχανους προβλέπεται τζάμπα χρήμα για επενδύσεις στην έρευνα και ανάπτυξη μέσω της απαλλαγής από το clawback και το rebate, διαμορφώνοντας το έδαφος για την αποζημίωσή τους και την κερδοφορία τους. Να, λοιπόν, για ποιους καίγεται η Κυβέρνηση και τάζει να δώσει επιχειρηματικά και επενδυτικά κίνητρα, στους φαρμακοβιομήχανους, που μπορεί να τους χορηγήθηκαν, όπως διατύπωσε πριν λίγο διάστημα ο Υπουργός, τα προηγούμενα χρόνια έως τώρα 15 δισεκατομμύρια ευρώ στις μεγάλες επιχειρήσεις του κλάδου για να επενδύσουν, επενδύσεις, όμως, δεν έγιναν. Τώρα, όμως, τι τους λέτε; Τους λέτε να συμβάλουν στην ανάπτυξη με εργαλεία την ανταγωνιστικότητα, την κερδοφορία, μέσω της αύξησης του ΑΕΠ, των επενδύσεων στην καινοτομία που, όμως, προϋποθέτουν το χτύπημα των λαϊκών αναγκών και στη λαϊκή φαρμακευτική περίθαλψη.

Να γιατί ο Υπουργός, η Κυβέρνηση θεωρεί επίτευγμα τη μείωση της δημόσιας φαρμακευτικής δαπάνης από τη σπατάλη των 7 δισεκατομμυρίων ευρώ στο νοικοκύρεμα των 2 δισεκατομμυρίων ευρώ, για την οποία τα προηγούμενα χρόνια τσακωνόσασταν Νέα Δημοκρατία, ΠΑΣΟΚ, ΣΥΡΙΖΑ για το ποιος έχει συμβάλει περισσότερο στη μείωσή της.

Τόσο, λοιπόν, στα ζητήματα της υγείας όσο και του φαρμάκου, αλλά και άλλων τομέων, αναδεικνύεται η χρεοκοπημένη αντίληψη ότι η επίτευξη των στόχων της καπιταλιστικής ανάπτυξης και οικονομίας, της επιχειρηματικότητας θα είναι προς όφελος και των εργαζομένων στην υγεία, αλλά φυσικά και των αναγκών των ασθενών.

Αλήθεια, με τα εργαλεία της επιχειρηματικότητας δεν καθορίστηκαν οι αναδιαρθρώσεις στον τομέα της υγείας από όλες τις κυβερνήσεις, τουλάχιστον σε βάθος τριάντα και πλέον ετών; Αυτές δεν ήταν που διαμόρφωσαν τη σημερινή απαράδεκτη επικίνδυνη κατάσταση στα δημόσια νοσοκομεία και στα κέντρα υγείας, μία κατάσταση που ο λαός μας πλήρωσε με χιλιάδες νεκρούς στην πανδημία, αλλά και στις πρόσφατες πλημμύρες στη Θεσσαλία, όπου οι τεράστιες ανεπάρκειες στην υγειονομική περίθαλψη, την επιδημιολογική -και το τονίζω- επιτήρηση και άλλα ήρθαν με μεγαλύτερη σφοδρότητα στην επιφάνεια, αναδεικνύοντας για μία ακόμη φορά την εγκληματική πολιτική που ακολούθησαν όλες οι κυβερνήσεις, όπως και η σημερινή, απέναντι στην υγεία του λαού και της Θεσσαλίας; Είναι μία πολιτική που ζυγίζει τις ανάγκες του λαού με τη λογική κόστους-οφέλους.

Μάλιστα, κάνετε και προσπάθεια εξωραϊσμού του συστήματος που υπηρετείτε, αφού ο Υπουργός πριν πάλι από λίγο διάστημα μίλησε για την υγεία ως κοινωνικό αγαθό, προσβάσιμο σε όλους και από την άλλη πλευρά, για την υγεία ως επιχειρηματικότητα, θέλοντας να πείσει πως είναι προτεραιότητες που στον καπιταλισμό τρέχουν ταυτόχρονα, αλλά όχι παράλληλα. Όμως, για την ακρίβεια θα του λέγαμε πως πάνε αντίθετα, αφού στη μία λωρίδα βρίσκεται η υγεία ως κοινωνικό αγαθό και στο αντίθετο ρεύμα η υγεία ως επιχειρηματικότητα.

Γιατί εντός αυτού -και τελειώνω, κύριε Πρόεδρε- του εκμεταλλευτικού συστήματος η ικανοποίηση των σύγχρονων λαϊκών αναγκών στην πρόληψη, θεραπεία, αποκατάσταση αποτελούν εμπόδιο στην κερδοφορία των επιχειρηματικών ομίλων. Και γι’ αυτό συνεχώς διευρύνεται η απόκλιση από τις δυνατότητες που διαμορφώνουν οι εξελίξεις στην επιστήμη, στην τεχνολογία και στο σχετικά πολυάριθμο εξειδικευμένο επιστημονικό δυναμικό όλων των κλάδων και ειδικοτήτων και αντίστοιχα, στην ικανοποίηση των συνεχώς διευρυνόμενων αναγκών του λαού.

Το λέμε ξεκάθαρα: Ο λαός έχει μπροστά του δύο δρόμους, τον δρόμο που θα έχει ως κριτήριο την ικανοποίηση των κοινωνικών αναγκών, ή τον σημερινό που αντιμετωπίζει την υγεία, το φάρμακο ως εμπόρευμα. Από την έκβαση, λοιπόν, αυτής της αντιπαράθεσης θα κριθεί και η κατάσταση του συστήματος υγείας που θα υπηρετεί τις κοινωνικές ανάγκες. Είναι εφικτό, αρκεί ο λαός να το αποφασίσει, στο χέρι του είναι.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Επόμενος ομιλητής είναι ο κ. Χαράλαμπος Αθανασίου, Βουλευτής της Νέας Δημοκρατίας.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, όταν δουλεύεις σκληρά, πρέπει αυτό να γίνεται αντιληπτό από τους εντολείς σου, δηλαδή από τον ελληνικό λαό και για αυτό πρέπει να κάνεις απολογισμό του έργου σου. Είναι εύκολο καμμιά φορά στη δίνη της επικαιρότητας και της πολιτικής και καμμιά φορά της μικροπολιτικής αντιπαράθεσης να χάνουμε την ουσία. Και ποια είναι η ουσία; Ότι εδώ δεν βρισκόμαστε για να τσακωνόμαστε νυχθημερόν μεταξύ μας. Η κατ’ εξοχήν δουλειά της Κυβέρνησης είναι να λύνει προβλήματα του ελληνικού λαού, μικρά και μεγάλα και βλέποντας μπροστά να προγραμματίζει λύσεις για να μη δημιουργηθούν καινούργια. Η Κυβέρνησή μας αυτό κάνει, αυτή είναι η δουλειά μας.

Η συζήτηση στην Ολομέλεια για τον προϋπολογισμό μάς δίνει αυτή τη δυνατότητα, να έρθουμε στο Κοινοβούλιο και να παρουσιάσουμε το έργο μας συνολικά και έτσι να αντιληφθεί ο λαός ποιος βρίσκεται εδώ για να εργαστεί για το συμφέρον του και ποιος είναι εδώ για να λέει μεγάλα λόγια, να ωραιοποιεί καταστάσεις και να υπόσχεται τα πάντα στους πάντες.

Η Κυβέρνηση δουλεύει σκληρά για όλους τους Έλληνες και γι’ αυτό οι βασικές πολιτικές επιλογές της σε ποικίλα ζητήματα, όπως η κρίση του Έβρου, η αντιμετώπιση της πανδημίας, η διαχείριση του μεταναστευτικού, οι μεταρρυθμίσεις στην εκπαίδευση και στη δημόσια διοίκηση και η ενίσχυση της ασφάλειας των πολιτών επικροτούνται από ποσοστά των πολιτών πολύ μεγαλύτερα από το εκλογικό ποσοστό της και μάλιστα, από πολύ μεγάλο τμήμα των ψηφοφόρων κομμάτων με τα οποία η Νέα Δημοκρατία δεν έχει ιδεολογική συγγένεια. Πείθει τους Έλληνες πως αντιμετωπίζει ζητήματα που λίμναζαν για πολλά χρόνια. Οι πολίτες βλέπουν σιγά σιγά μέσω του συντελούμενου μεταρρυθμιστικού έργου της Κυβέρνησης ότι το κράτος αλλάζει και σκοπεί πρώτιστα στην εξυπηρέτησή τους.

Δεν είναι τυχαίο πως η χώρα μας αξιολογείται θετικά στην προώθηση των μεταρρυθμίσεων από την Ευρωπαϊκή Ένωση, τον ΟΟΣΑ, την Παγκόσμια Τράπεζα και άλλους διεθνείς οίκους αξιολόγησης. Ούτε είναι τυχαίο ότι κατέθεσε από τους πρώτους σχέδιο αξιοποίησης των πόρων του Ταμείου Ανάκαμψης. Την ίδια στιγμή η διπλωματική θέση της χώρας ενισχύεται, χτίζοντας περιφερειακές συμμαχίες και ισχυρές σχέσεις με τις παραδοσιακές μεγάλες δυνάμεις.

Η χώρα μας, προσηλωμένη στους κανόνες του Διεθνούς Δικαίου, καθιστά σαφές πως επιθυμεί την ειρήνη και τη συνεννόηση, αλλά εγκαταλείπει φοβικά σύνδρομα του παρελθόντος και ενεργεί δυναμικά, όταν προκαλείται και δεν ανέχεται ούτε απειλές ούτε αμφισβητήσεις των δικαιωμάτων της, όπως ξεκαθάρισε ο Πρωθυπουργός. Έτσι, υπογράψαμε την Ελληνογαλλική Συμφωνία και παίρνουμε τα αεροπλάνα Ραφάλ και τις φρεγάτες Μπελαρά. Προωθήσαμε την αμερικανική παρουσία στην Αλεξανδρούπολη και την αναβάθμιση στη Σούδα και στο Στεφανοβίκειο, με συνέπεια όλα αυτά να παρακάμπτουν, να εξουδετερώνουν την περιφερειακή στήριξη των Ηνωμένων Πολιτειών στην Τουρκία και κυρίως να της αφαιρούν ένα σημαντικό γεωπολιτικό πλεονέκτημα.

Με ταπεινότητα, αφοσίωση και ακόμα σκληρότερη δουλειά αλλάζουμε τη χώρα και η αλλαγή θα είναι πλήρης στο τέλος της νέας τετραετίας. Γιατί; Διότι προετοιμάζουμε με υπευθυνότητα το σχέδιο της χώρας. Είμαστε προσηλωμένοι στις αρχές του διαφωτισμού, ενισχύουμε τους θεσμούς του κράτους δικαίου, ενδυναμώνουμε το κοινωνικό κράτος, σεβόμαστε τους κανόνες του Διεθνούς Δικαίου, διοίκηση και δικαιοσύνη και λειτουργούν συντεταγμένα και θεσμικά.

Η Ελλάδα, κυρίες και κύριοι συνάδελφοι, του 2023 δεν έχει καμμία σχέση με την Ελλάδα του 2019. Η Ελλάδα γύρισε σελίδα, άλλαξε και συνεχίζει να αλλάζει. Το συμπέρασμα είναι ξεκάθαρο και αυταπόδεικτο. Έγινε και συνεχίζει να γίνεται πιο ισχυρή οικονομικά, πολιτικά, γεωπολιτικά, στρατιωτικά και άντεξε παρά τις πρωτόγνωρες εξωγενείς προκλήσεις που αντιμετώπισε και εξακολουθεί να αντιμετωπίζει.

Τώρα, θα ήθελα να αναφερθώ σε δύο, τρία θέματα. Το πρώτο είναι το δημογραφικό. Απασχολεί έντονα το δημογραφικό πρόβλημα, η μείωση δηλαδή του πληθυσμού, ειδικά στις παραμεθόριες περιοχές και κυρίως στα νησιά μας. Έτσι η ενίσχυση της οικογένειας και ειδικά της πολύτεκνης οικογένειας αποτελεί προτεραιότητα της Κυβέρνησής μας. Τις διακόσιες χιλιάδες και πλέον πολύτεκνες οικογένειες στη χώρα μας οφείλουμε να τις ενισχύσουμε ως ελάχιστη ανταπόδοση σε ό,τι αυτές προσφέρουν στη στήριξη του κοινωνικού ιστού της πατρίδας μας. Και αυτό έπραξε η Κυβέρνησή μας, με τη θεσμοθέτηση του νέου Υπουργείο Κοινωνικής Συνοχής και Οικογένειας, κύριος στόχος του οποίου είναι η αντιμετώπιση της μείωσης του πληθυσμού και η ενίσχυση των πολύτεκνων οικογενειών, κατοχυρώνοντας θεσμικά τις σχετικές κυβερνητικές αποφάσεις. Προγραμματίζεται μια σειρά στοχευμένων μέτρων και θεσμικών παρεμβάσεων που θα ανακουφίσουν κατά πολύ τους πολύτεκνους μας, ενώ παράλληλα θεσπίζονται και αυστηρότερα μέτρα για την πάταξη της οικογενειακής βίας.

Όσον αφορά το μεταναστευτικό, τον Ιούλιο του 2019 παραλάβαμε από τον ΣΥΡΙΖΑ μια χαώδη κατάσταση. Ανεξέλεγκτες ροές από την Τουρκία και ανεπαρκείς υπηρεσίες ασύλου. Σήμερα, μετά από τέσσερα χρόνια η κατάσταση είναι εντελώς διαφορετική και αυτό είναι επίτευγμα της Κυβέρνησης Μητσοτάκη και ουδείς καλόπιστος το αμφισβητεί τόσο στο εσωτερικό όσο και στο εξωτερικό. Η Μόρια έκλεισε και από κόλαση έγινε σύγχρονο κέντρο με ανέγερση ειδικών σχολείων και φοιτητικές εστίες. Επιταχύνθηκαν οι διαδικασίες ασύλου με αποτέλεσμα να αποσυμφορηθούν από τους αιτούντες άσυλο τα νησιά μας και έτσι για να γίνει αντιληπτό το τι πετύχαμε, αρκεί να σας πω ότι στην πατρίδα μου τη Λέσβο από είκοσι τρεις χιλιάδες περίπου το 2019, σήμερα διαμένουν τριάμισι χιλιάδες εκτός των δύο χιλιάδων που τους δόθηκε άσυλο και επίκειται αναχώρησή τους ύστερα από την ταχεία διεκπεραίωση του ασύλου όπως προανέφερα.

Τέλος, καταστήσαμε σαφές προς κάθε κατεύθυνση ότι η Ελλάδα έχει σύνορα, ότι τα σύνορα φυλάσσονται, ότι φυλάσσονται όπως ορίζει το Σύνταγμα μας και οι νόμοι μας, ότι η φύλαξη τους δεν αποτελεί μόνο κυριαρχικό δικαίωμα μας, αλλά και νομική υποχρέωση της χώρας.

Σήμερα η Τουρκία έχει δεσμευτεί για την επιτήρηση των συνόρων της με έλεγχο των διακινητών μεταναστών και αποτροπή εισόδου στη χώρα μας. Ελπίζω η δέσμευση αυτή να είναι ειλικρινής και αποτελεσματική αν και προσωπικά δεν είμαι αισιόδοξος. Και το λέω αυτό γιατί ακριβώς η ίδια δέσμευση υπήρχε και μάλιστα, με ειδική ρήτρα στην κοινή δήλωση Ευρωπαϊκής Ένωσης-Τουρκίας του Μαρτίου του 2016. Ρήτρα την οποία η Τουρκία όχι μόνο δεν τήρησε, αλλά αδιαφορούσε για τις ροές των μεταναστών προς τα νησιά μας.

Κύριε Πρόεδρε, ακούω συχνά εδώ στη Βουλή ότι το πρώτο ζήτημα είναι πολιτικό είτε ότι το δεύτερο ζήτημα θέλει πολιτική προσέγγιση. Ζητήματα, όμως, που άπτονται της εφαρμογής του Συντάγματός μας, που είναι ο βασικός μηχανισμός προστασίας της έννομης τάξης και συνεπώς και της λειτουργίας της Βουλής είναι πρωτίστως ζητήματα νομικά, ζητήματα που απαιτούν νομική προσέγγιση. Έτσι, ως τέτοια με ορθή ερμηνεία και εφαρμογή του Συντάγματος και του Κανονισμού της Βουλής και η πολιτική προσέγγισή τους γίνεται ασφαλέστερη και η λειτουργία της Βουλής καθίσταται αποτελεσματικότερη.

Κάνω αυτή την εισαγωγή για να αναφερθώ στην εξεταστική επιτροπή που ήδη λειτουργεί, γιατί ακούγεται ότι υπάρχουν και θα υπάρξουν έντονες διαφωνίες σε διαδικαστικά, αλλά και ουσιαστικά ζητήματα και ειδικά για την κατάρτιση του καταλόγου των μαρτύρων. Η αναφορά μου παρακαλώ, καθαρά επιστημονική. Ανεξαρτήτως του ποια είναι η επιστημονική άποψη οποιουδήποτε για την συνταγματική θεσμοθέτηση του δικαιώματος της πλειοψηφίας, να ζητείται σύσταση εξεταστικών επιτροπών –σωστό-, πρέπει να γίνουν αντιληπτά τα εξής ζητήματα, έτσι ώστε να μην επιδέχονται παρερμηνείες.

Κατ’ αρχάς η σύσταση εξεταστικών επιτροπών είναι πλέον και δικαίωμα της μειοψηφίας, σύμφωνα με το αναθεωρημένο άρθρο 68 του Συντάγματος και το άρθρο 144 του Κανονισμού της Βουλής.

Δεύτερον, η συγκρότηση των εξεταστικών επιτροπών γίνεται από τον Πρόεδρο της Βουλής ανάλογα με τη δύναμη των Κοινοβουλευτικών Ομάδων, σύμφωνα με τις συνδυασμένες διατάξεις των άρθρων 144 παράγραφος 8 και 31 παράγραφοι 3 και 5 και 29 παράγραφος 5 του Κανονισμού της Βουλής.

Και τρίτον, η σύνθεση των επιτροπών, δηλαδή ποιοι Βουλευτές θα συμμετέχουν, ορίζεται από τους Προέδρους των Κοινοβουλευτικών Ομάδων σύμφωνα με το άρθρο 29 του Κανονισμού.

Επομένως και εν όψει ότι τα άρθρα 145, 146 και 147 του Κανονισμού της Βουλής δεν έχουν τροποποιηθεί, όλες οι ανακριτικές πράξεις των εξεταστικών επιτροπών εν όψει του ότι αυτές έχουν όλες τις αρμοδιότητες των ανακριτικών αρχών και του εισαγγελέα πλημμελειοδικών, καθορίζονται από την πλειοψηφία των μελών τους.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Σύμφωνα με την αρχή της δεδηλωμένης, μεταξύ αυτών και τα πρόσωπα που θα κληθούν ως μάρτυρες, βέβαια και για να μην υπάρξει παρεξήγηση και αυτό το τονίζω ιδιαίτερα, είναι αυτονόητο ότι πρέπει να καλούνται προς εξέταση μάρτυρες που έχουν γνώση τού προς εξέταση ειδικού ζητήματος δημοσίου ενδιαφέροντος όπως ορίζει η παράγαφος 1 του άρθρου 144 του Κανονισμού. Όμως, αν σκοπός του συνταγματικού νομοθέτη και μετά την αναθεώρηση του 68 ήταν να αποφασίζει η μειοψηφία στις περιπτώσεις που με πρωτοβουλία της συστήνονται εξεταστικές επιτροπές και για ποιες ανακριτικές πράξεις πρέπει να διενεργηθούν, άρα και ποιοι μάρτυρες θα καλούνται προς εξέταση, θα οδηγούμεθα στο άτοπο η μειοψηφία να αποκλείει και μάρτυρες που η πλειοψηφία θα πρότεινε οι οποίοι δεν θα ήταν αρεστοί. Τέτοια ερμηνεία θα κατέλυε τη λειτουργία της πλειοψηφίας και την αρχή της δεδηλωμένης, δηλαδή τα θεμέλια του κοινοβουλευτικού συστήματος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Τον λόγο έχει ο κ. Βαλτογιάννης Διονύσιος από τους Σπαρτιάτες.

**ΔΙΟΝΥΣΙΟΣ ΒΑΛΤΟΓΙΑΝΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είμαστε σήμερα εδώ για την ψήφιση του προϋπολογισμού του 2024. Ακούσαμε να μιλάτε για συνέπεια λόγου και οικονομική σταθερότητα. Είπατε ότι ο προϋπολογισμός είναι αναπτυξιακός και ότι στηρίζεται στην κοινωνική ευαισθησία. Μιλήσατε για τολμηρές μεταρρυθμίσεις και ξένες επενδύσεις, για αύξηση της περιφερειακής στήριξης, καθώς επίσης και για το ότι αρωγός σε όλα αυτά θα είναι το Ταμείο Ανάκαμψης, το ΕΣΠΑ 2021-2027, αλλά και το εθνικό πρόγραμμα ανάκαμψης.

Είπατε όλα αυτά τα όμορφα λόγια, ενώ στη χώρα μας κυριαρχεί η ακρίβεια και η αισχροκέρδεια, με κρατική ανοχή και πρόσθετα για το θεαθήναι. Δυστυχώς δεν μας είπατε με πιο ουσιαστικό τρόπο το σχέδιο του κρατικού προϋπολογισμού θα βοηθήσει τον πρωτογενή τομέα.

Να υπενθυμίσουμε ότι ο πρωτογενής τομέας παραγωγής είναι ο μόνος τομέας που μπορεί να φέρει ανάπτυξη. Ανάπτυξη σημαίνει παραγωγή, αύξηση απασχόλησης και μείωση της ανεργίας, επιστροφή των νέων στα χωριά μας, ευζωία με την επιστροφή στη φύση. Με την καταστροφική πολιτική για τον πρωτογενή τομέα τα τελευταία σαράντα χρόνια σε όποιο χωριό κι αν πας δεν βρίσκεις ούτε άνθρωπο ούτε ζώα. Οι νέοι μας, το μέλλον μας, έχουν ξενιτευτεί όπως το 1960. Και όπως πάμε η χώρα μας δεν έχει κανένα μέλλον.

Το κόστος της παραγωγής στον πρωτογενή τομέα της οικονομίας αυξάνεται δραματικά και το εισόδημα των παραγωγών συρρικνώνεται. Δεν είναι μόνο το αποτέλεσμα της ενεργειακής κρίσης, αλλά και από την άλλη πλευρά είναι ότι η Κυβέρνηση ανακοινώνει μέτρα στήριξης, ελάχιστα ως προς το εύρος του προβλήματος, αποσπασματικά χωρίς κανέναν σχεδιασμό σε ορίζοντα χρόνου για την αντιμετώπιση της κρίσης που αποκτά μόνιμα χαρακτηριστικά.

Το σχέδιο του εθνικού προϋπολογισμού δεν βοηθάει τον αγροτικό κόσμο, γιατί προβλέπει μείωση των επιδοτήσεων κατά 99 εκατομμύρια, αύξηση του ΦΠΑ κατά 1,4 δισεκατομμύρια. Δεν υπάρχει σε αυτό καμμία αναφορά για φθηνό αγροτικό πετρέλαιο. Δεν υπάρχει καμμία πρόβλεψη για μείωση του κόστους παραγωγής. Δεν υπάρχει καμμία αναφορά για την αναπλήρωση του χαμένου εισοδήματος των αγροτών από την ακαρπία στην ελιά. Έχει συζητηθεί να δοθεί, ως ελάχιστη αποζημίωση, το ποσό των 200 ευρώ ανά στρέμμα και ακόμα το θέμα συζητείται.

Επίσης, δεν υπάρχει αναφορά σχετικά με τη μείωση του κόστους παραγωγής, με αφορολόγητο πετρέλαιο, πλαφόν στην τιμή του αγροτικού ρεύματος, κατάργηση του ΦΠΑ στα αγροτικά μέσα και εφόδια, μείωση του ενεργειακού κόστους, που έχει ανεβάσει στα ύψη την τιμή του αρδευτικού νερού.

Όσον αφορά το Πρόγραμμα της Κοινής Αγροτικής Πολιτικής, οι στόχοι του δεν πρόκειται να υλοποιηθούν και αυτό γιατί έχει ήδη μικρό προϋπολογισμό, ο οποίος σχεδιάστηκε χωρίς να λαμβάνει υπ’ όψιν του την υγειονομική κρίση, τον πόλεμο Ρωσίας - Ουκρανίας, αλλά και τη μεγάλη εκτίναξη του πληθωρισμού.

Ήδη, η Ευρωπαϊκή Κεντρική Τράπεζα ανακοίνωσε ότι λόγω του πληθωρισμού, ο προϋπολογισμός της κοινωνικής αγροτικής πολιτικής έχει μειωθεί κατά 85 δισεκατομμύρια ευρώ από τα συνολικά 187 δισεκατομμύρια.

Άρα ο προϋπολογισμός δεν μπορεί να στηρίξει το πράσινο παραγωγικό μοντέλο. Τα οικολογικά σχήματα είναι δύσκολο να εφαρμοστούν από τους αγρότες και θα χαθούν ενισχύσεις.

Αποτέλεσμα αυτού θα είναι να εγκαταλείψουν πάρα πολλοί αγρότες το επάγγελμά τους, μειώνοντας και άλλο την παραγωγή τροφίμων και θέτοντας σε κίνδυνο την επισιτιστική ασφάλεια της χώρας. Από το Εθνικό Στρατηγικό Σχέδιο της ΚΑΠ λείπει, επίσης, η στρατηγική στόχευση και η ειδική μέριμνα για τα νησιά.

Κύριοι, πώς μπορεί να λυθεί το πρόβλημα τους ΤΟΕΒ; Γνωρίζετε ότι οι οργανισμοί αυτοί είναι αναγκαίοι και μόνο μέσω αυτών μπορούν οι αγρότες να ποτίσουν τα χωράφια τους; Γιατί δεν προχωράτε στη διαγραφή χρεών των ΤΟΕΒ, όπως κάνατε με τα κανάλια και τις ποδοσφαιρικές ομάδες; Αν αυτό ζητάτε -την χρεοκοπία των ΤΟΕΒ- αυτό σημαίνει το κλείσιμο των ΤΟΕΒ, αλλά και την εκκαθάρισή τους. Άρα ουσιαστικά κοκκινίζουν τα χρέη και τα χωράφια μας θα δοθούν στα funds. Συνέπεια αυτού θα είναι να βρεθούν χρεωμένοι οι αγρότες. Μάλλον, θα πείτε και στους αγρότες να γίνουν «ντελιβεράδες» για να επιβιώσουν, όπως είπατε και στους δικηγόρους.

Αυτή είναι η αξιοκρατία της Νέας Δημοκρατίας. Η Κυβέρνηση Μητσοτάκη δεν ενδιαφέρεται για την πρωτογενή παραγωγή. Την θέλει ως «φτωχό συγγενή» στην παραγωγική διαδικασία, υποβαθμίζοντας τη σημασία που έχει για την ανάπτυξη της χώρας, την απασχόληση, την μεταποίηση, τις εξαγωγές, τον τουρισμό και την κοινωνική συνοχή. Αυτό αποδεικνύεται από τη μη έγκαιρη λήψη μέτρων για την αντιμετώπιση της δραματικής αύξησης του κόστους παραγωγής και τη χρηματοδοτική στήριξη των αγροτικών και κτηνοτροφικών εκμεταλλεύσεων. Πριν λίγα χρόνια σε μια πενταμελή οικογένεια δούλευε ένας και ζούσαν με αξιοπρέπεια όλοι. Και τώρα, που κυβερνούν τα πτυχία του Χάρβαρντ, δουλεύουν όλοι και δεν μπορούν να πληρώσουν τη ΔΕΗ.

Εύχομαι σε όλους Καλά Χριστούγεννα.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο στον Υπουργό Περιβάλλοντος και Ενέργειας κ. Σκυλακάκη για δέκα λεπτά.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, κυρίες και κύριοι συνάδελφοι, η σημερινή μου παρουσία είναι η πρώτη στην τελευταία τετραετία, που δεν εισηγούμαι τον προϋπολογισμό, αλλά θα μου επιτρέψετε να κάνω μία μικρή αναφορά μιας που ο προϋπολογισμός του 2023 συζητείται σήμερα και ήταν ένας προϋπολογισμός που μαζί με τον αγαπητό συνάδελφο Χρήστο Σταϊκούρα κατέθεσα και εγώ στη Βουλή, ειδικότερα σε σχέση με την δημοσιονομική πτυχή του, να ξεκινήσω την τοποθέτησή μου από μια σύντομη αναφορά σε εκείνον τον προϋπολογισμό.

Τι λέγαμε έναν χρόνο πριν και ακούγαμε διάφορα από την Αντιπολίτευση; Λέγαμε ότι θα υπάρξει το 2023 ένα μικρό πρωτογενές πλεόνασμα στον προϋπολογισμό αυτόν. Ήταν 0,7% αν θυμάμαι καλά. Τελικά πετύχαμε ένα πρωτογενές πλεόνασμα σε αυτόν τον προϋπολογισμό 1,1% του ΑΕΠ.

Λέγαμε ότι θα έχουμε μείωση του δημοσίου χρέους και ακούγαμε διάφορα πράγματα. Θυμάμαι κάποιους να επικαλούνται και κάποιους υπολογισμούς για το χρέος ότι το χρέος αυξάνεται κ.λπ.. Ποια είναι η πραγματικότητα; Το χρέος έπεσε στο 160% του ΑΕΠ, είκοσι μονάδες κάτω από αυτό που παραλάβαμε. Και αυτό έγινε σε μία τετραετία στην οποία η χώρα αντιμετώπισε τρεις πολύ μεγάλες κρίσεις ταυτόχρονα ή παράλληλα, οι οποίες είχαν πολύ βαριές δημοσιονομικές επιπτώσεις. Δηλαδή μειώσαμε το χρέος, ενώ ταυτόχρονα είχαμε τον COVID, τεράστια δημοσιονομική επιβάρυνση, πρωτοφανής, είχαμε τα προβλήματα στις σχέσεις με τη γείτονα χώρα με τεράστια δημοσιονομική επιβάρυνση, διότι έπρεπε να κάνουμε τους αναγκαίους εξοπλισμούς και είχαμε και την ενεργειακή κρίση με πολύ μεγάλη δημοσιονομική επιβάρυνση, η οποία επιβάρυνε ευθέως και το ΑΕΠ ταυτόχρονα, γιατί ενεργειακή κρίση σήμαινε ότι πήραμε όλοι μαζί χρήματα και δώσαμε τουλάχιστον 7 δισεκατομμύρια «ζεστό» χρήμα σε αυτούς που ήταν παραγωγοί φυσικού αερίου και πετρελαίου στη διάρκεια της ενεργειακής κρίσης. Και παρόλα αυτά είχαμε μείωση του χρέους.

Σήμερα έχουμε πλέον επενδυτική βαθμίδα παρ’ όλες αυτές τις κρίσεις και είμαστε πενήντα βαθμούς βάσης κάτω από την Ιταλία στα ομόλογα μας και λίγο πάνω από την Ισπανία και από χώρες που είναι της βαριάς δημοσιονομικής πειθαρχίας, όπως η Φινλανδία, μας χωρίζουν σήμερα το πρωί που μιλάμε 0,6 επιτόκιο. Ας πούμε είναι 2, η Φινλανδία και 3,3 η Ελλάδα. Τα λέω αυτά για να έχουμε μία πραγματική εικόνα του τι συνέβη στον προϋπολογισμό της χώρας.

Στον ίδιο προϋπολογισμό του 2024 φέραμε, επίσης -και αυτό συνδέει τα δύο Υπουργεία- τον πράσινο προϋπολογισμό και για πρώτη φορά υπάρχει μία συστηματική καταγραφή της περιβαλλοντικής διάστασης των προϋπολογισμών όλων των Υπουργείων.

Πάμε τώρα στον προϋπολογισμό του Υπουργείου Περιβάλλοντος και Ενέργειας. Εδώ θα πρέπει να ενημερώσω την Εθνική Αντιπροσωπεία ότι σε ό,τι αφορά την απορρόφηση των πόρων του Ταμείου Ανάκαμψης που το Γενικό Λογιστήριο, με την πάγια συντηρητικότητά του έβαλε 170 εκατομμύρια για το Υπουργείο για το 2023, η τελική απορρόφηση θα ξεπεράσει τα 500 εκατομμύρια. Έτσι και το 2022 και το 2023 θα έχουμε επενδυτικά έναν προϋπολογισμό της τάξεως του 1,5 δισεκατομμυρίου ευρώ, χωρισμένο σε πολλά διαφορετικά προγράμματα για τα οποία θα μιλήσω στη συνέχεια

Η βασική επιβάρυνση που είχαμε το 2022 στον προϋπολογισμό από την πλευρά του Υπουργείου ήταν οι τιμές του ρεύματος. Το 2023 το Υπουργείο ήταν σχετικά ουδέτερο δημοσιονομικά, δηλαδή κάλυψε τις επιδοτήσεις που δόθηκαν μέσω του Ταμείου Ενεργειακής Μετάβασης, που δεν επιβαρύνει τον κρατικό προϋπολογισμό και αντίθετα πήραμε και ένα ποσό από το Ταμείο Ενεργειακής Μετάβασης το οποίο χρησιμοποιήσαμε και βοηθήσαμε τον κρατικό προϋπολογισμό, διότι το επίδομα θέρμανσης πληρώθηκε φέτος από το Ταμείο Ενεργειακής Μετάβασης.

Το 2024 πάλι δεν θα υπάρξει επιβάρυνση του κρατικού προϋπολογισμού, αλλά θα υπάρξει το τέλος των οριζόντιων επιδοτήσεων. Θα μου πείτε: Τελειώνουν οι επιδοτήσεις, αυξάνονται οι τιμές; Η απάντηση που δίνει η αγορά και η ζωή είναι η αντίθετη. Αυτή τη στιγμή η εικόνα που έχω για την 1η Ιανουαρίου του 2024 είναι ότι θα έχουμε τιμές καλύτερες ή ίδιες με αυτές του Νοεμβρίου, παρά το γεγονός ότι αποσύρονται οι οριζόντιες επιδοτήσεις. Αυτό συμβαίνει γιατί το Υπουργείο έφερε μια σημαντική μεταρρύθμιση που είναι το πράσινο τιμολόγιο που κινητοποιεί τον ανταγωνισμό και η κινητοποίηση του ανταγωνισμού φαίνεται ήδη από τα τιμολόγια που ήδη γνωρίζουμε ότι προτείνουν οι εταιρείες, καθώς και οι τιμές του φυσικού αερίου μπαίνουν σε κάπως πιο φυσιολογικά επίπεδα.

Ταυτόχρονα, στο πρώτο τρίμηνο του έτους αυτοί που κατά κύριο λόγο επιβαρύνονται από πλευράς ηλεκτρικής θέρμανσης, που είναι 1,2 εκατομμύρια νοικοκυριά στον υπολογισμό μας αν βγάλουμε έξω τα κοινωνικά τιμολόγια όπου παραμένουν οι επιδοτήσεις, θα δουν πολύ χαμηλότερες τιμές από πέρυσι που υπήρχαν οι οριζόντιες επιδοτήσεις διότι από τις τιμές που θα διαμορφωθούν το πρώτο τρίμηνο, που σας λέω ότι θα είναι χαμηλότερες από αυτές που έχουμε σήμερα και από αυτές που είχαμε πέρσι την ίδια εποχή, από αυτές τις τιμές θα αφαιρεθεί ένα ποσό από 50 ως 480 ευρώ από τους λογαριασμούς του πρώτου τριμήνου. Συνεπώς οι άνθρωποι που θερμαίνονται ηλεκτρικά και που είναι κατ’ εξοχήν ευάλωτοι για την επόμενη θερμαντική περίοδο που είναι οι τρεις μήνες κατά κύριο λόγο του χειμώνα, Ιανουάριος, Φεβρουάριος, Μάρτιος, θα έχουν τιμές που θα αντιστοιχούν με τις προ κρίσης και προ πληθωρισμού τιμές.

Πηγαίνω τώρα στα άλλα τρία μεγάλα πεδία του Υπουργείου που συνδέονται και με τον τρέχοντα προϋπολογισμό, καθώς ο χρόνος μου είναι περιορισμένος.

Ξεκινώ από τη χωροταξία. Στη χωροταξία εισάγουμε μια νέα λογική, που είναι αυτή του περιβαλλοντικού, χωροταξικού και πολεοδομικού ισοδυνάμου και η φιλοσοφία αυτή θα μας επιτρέψει να έχουμε νέους πόρους που θα ενισχύσουν την ποιότητα ζωής και τη δόμηση σε όλη τη χώρα.

Ποια είναι η λογική του ισοδυνάμου; Ότι όταν κάνεις κάτι που επιβαρύνει δυσανάλογα τη χωροταξία ή το περιβάλλον, πρέπει ταυτόχρονα να πληρώνεις πόρους. Για παράδειγμα, για εκτός σχεδίου δόμηση που έχει δυσανάλογη επίπτωση στη χωροταξία της χώρας θα υπάρχει μία πρόσθετη πληρωμή πόρων, που θα κατευθύνονται όμως όχι σε κάποιον απρόσωπο μηχανισμό, αλλά σε έναν ειδικό λογαριασμό που θα μπορεί να ξοδεύεται μόνον εντός του δήμου στον οποίο πραγματοποιείται η εκτός σχεδίου δόμηση. Αυτή είναι μία πολύ σημαντική μεταρρύθμιση που θα μας επιτρέψει να έχουμε καινούργιους πόρους για έργα που θα είναι στοχευμένα στο να μειώνουν την περιβαλλοντική και χωροταξική επιβάρυνση, είτε αυτοί οι πόροι, είτε οι πόροι από αυθαίρετη δόμηση του παρελθόντος κ.λπ..

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, δεν θα κάνω παραπάνω από δύο - τρία λεπτά.

Πάω πολύ σύντομα στον άλλο τομέα όπου είναι πολύ μεγάλη η παρέμβασή μας, που είναι τα δάση. Στα επόμενα δύο χρόνια -βάζω δύο χρόνια γιατί στην ουσία είναι και πόροι του Ταμείου Ανάκαμψης εκεί, οι οποίοι έχουν αυτόν τον χρονικό ορίζοντα και δεν μπορεί εύκολα κανείς να πει πόσο θα είναι τον έναν και πόσο τον άλλον χρόνο- θα έχουμε αθροιστικά επενδύσεις στα δάση που θα ξεπεράσουν τα 600 εκατομμύρια ευρώ. Αυτά θα προέλθουν από το Εθνικό Σχέδιο Αναδάσωσης, από το «ANTINERO III», από τα αντιδιαβρωτικά που έχουμε εξασφαλίσει για να προστατεύσουμε ακριβώς τα δάση που υπέστησαν καταστροφές και από το νέο σύστημα ολοκληρωμένης διαχείρισης των δασών μέσω επιδότησης της βιομάζας. Αυτό το ποσό, 300 εκατομμύρια τον χρόνο, που αφορά αποκλειστικά προστασία των δασών, δεν το έχουν δει τα δάση της Ελλάδας ποτέ. Για να καταλάβετε, τα ποσά που δίναμε μέχρι το 2019 - 2020 -βάζω και τα πρώτα χρόνια τα δικά μας για να είμαι απολύτως έντιμος- ήταν της τάξεως των 30 εκατομμυρίων. Μιλάμε, λοιπόν, για δεκαπλασιασμό των πόρων που πηγαίνουν για την προστασία των δασών, των επενδυτικών πόρων, γιατί το 2024 θα έχουμε και τις πεντακόσιες προσλήψεις μονίμων για πρώτη φορά και χίλιες διακόσιες προσλήψεις ακόμη.

Και τελειώνω με μια πολύ σύντομη αναφορά στο νερό. Ο στόχος είναι στο νερό να επενδύσουμε πόρους στη μεταρρύθμιση των φορέων παροχής πόσιμου νερού εκτός Αττικής και Θεσσαλονίκης όπου υπάρχει η ΕΥΔΑΠ και η ΕΥΑΘ. Εκεί έχουμε ένα πρόβλημα, το οποίο προϋπήρχε, πολλών φορέων που είχαν συσσωρεύσει υποχρεώσεις. Έγινε χειρότερο στη διάρκεια της ενεργειακής κρίσης, αλλά όχι για όλους. Έχουμε φορείς οι οποίοι, παρά το γεγονός ότι και αυτοί είχαν ενεργειακό κόστος, είναι απολύτως υγιείς και φορείς που έχουν μεγάλα ληξιπρόθεσμα χρέη. Εκεί, λοιπόν, ο στόχος είναι να κάνουμε μια μεταρρύθμιση, να επενδύσουμε σε αυτή τη μεταρρύθμιση σημαντικούς πόρους, με στόχο και προϋπόθεση όμως τη σοβαρή αύξηση της αποτελεσματικότητας, έτσι ώστε να έχουμε φθηνό και ποιοτικό νερό, να μην κλείνουμε το μάτι στους κάθε είδους κακοπληρωτές, να έχουμε ελαχιστοποίηση βλαβών και απωλειών νερού και ταχύτατη διόρθωση των βλαβών.

Αυτές οι προϋποθέσεις και οι δείκτες αποτελεσματικότητας αυτών των προϋποθέσεων είναι οι όροι για να κάνουμε αυτή τη σοβαρή δημοσιονομική επένδυση το 2024 στον χώρο του νερού. Το πώς θα γίνει θα το συζητήσουμε προφανώς με την τοπική αυτοδιοίκηση εξαντλητικά, αλλά στο τέλος είναι απαράβατος ο όρος του φθηνού και ποιοτικού νερού και της εισπραξιμότητας, της μείωσης απωλειών, για να γίνει και να πετύχει αυτή η επένδυση.

Τελειώνω λέγοντας ότι για την Κυβέρνησή μας η πορεία μέχρι τώρα ήταν μια πολύ δύσκολη πορεία. Έπρεπε να αντιμετωπίσουμε πολύ μεγάλα προβλήματα σε πάρα πολλά επίπεδα. Κάποια από αυτά τα προβλήματα είναι ήδη πίσω μας γιατί αντιμετωπίσαμε με επιτυχία τις μεγάλες αυτές κρίσεις, κάποια είναι μπροστά μας και απαιτούν σοβαρές μεταρρυθμίσεις σε πολλαπλά επίπεδα.

Η Κυβέρνηση είναι αποφασισμένη να προχωρήσει αυτές τις μεταρρυθμίσεις και ζητάει γι’ αυτό και την έγκριση της Εθνικής Αντιπροσωπείας για τον προϋπολογισμό του 2024.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Θα τον παρακαλούσαμε να παραμείνει γιατί έχει κεντρίσει το ενδιαφέρον των περισσοτέρων τουλάχιστον Κοινοβουλευτικών Ομάδων.

Ζήτησε τον λόγο ο κ. Φάμελλος, για μια παρέμβαση φαντάζομαι. Μετά θα μιλήσει ο κ. Κατρίνης, ο κ. Καραθανασόπουλος και ο κ. Καζαμίας.

Ορίστε, κύριε Φάμελλε, έχετε τον λόγο.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Ο λόγος που επιλέξαμε ως Κοινοβουλευτική Ομάδα του ΣΥΡΙΖΑ να κάνουμε μία παρέμβαση μετά την ομιλία του Υπουργού Περιβάλλοντος και Ενέργειας, έχει να κάνει προφανώς με τα μείζονα θέματα πολιτικής του Υπουργείου, μιας και η κλιματική μετάβαση και τα θέματα της ισορροπίας οικοσυστημάτων, κυκλικής παραγωγής και ποιότητας ζωής είναι τα μεγαλύτερα ερωτήματα των επόμενων ετών. Εδώ θέλω να πω ότι δυστυχώς δεν ακούσαμε τίποτα για το πώς ο προϋπολογισμός υποστηρίζει αυτή την πράσινη μετάβαση της κοινωνίας μας.

Η Κυβέρνηση έχει αφήσει αθωράκιστη την Ελλάδα και αυτό φάνηκε με τις φυσικές καταστροφές. Δυστυχώς δεν είναι μόνο το δημοσιονομικό αρνητικό κόστος και πρώτα από όλα το φυσικό και ανθρώπινο κόστος των καταστροφών, το πρόβλημα είναι ότι δεν υπάρχει προγραμματισμός της Κυβέρνησης αλλά και επάρκεια.

Όμως, οφείλω να πω, μιας και παίρνω το Βήμα μετά από μια άσχημη στιγμή του Κοινοβουλίου, ότι πρέπει να καταγγείλουμε την απαράδεκτη στάση του Υπουργού Δικαιοσύνης που προηγήθηκε. Δεν ξέρω γιατί έχει τόση ένταση ο κ. Φλωρίδης. Μπορεί να οφείλεται στο πατατράκ που έπαθε στις προγραμματικές δηλώσεις όταν εκτέθηκε για την ασυλία τραπεζιτών και τον διέψευσε ο Κυβερνητικός Εκπρόσωπος.

Εμείς πάντως κατανοούμε ότι μεγάλη αγωνία πρέπει να έχει ο Υπουργός Δικαιοσύνης μιας χώρας που είναι το μαύρο πρόβατο της Ευρώπης στα θέματα του κράτους δικαίου, που έχει παρακολουθήσεις και υποκλοπές σχεδόν στο μισό Υπουργικό Συμβούλιο αλλά και στον Αρχηγό του στρατεύματος και δεν έχουν δοθεί για αυτό το θέμα ακόμα απαντήσεις, σε μία χώρα όπου έρχεται ένα πόρισμα από την Ευρωπαία Εισαγγελέα και το θάβει μια Κυβέρνηση η οποία δεν ψηφίζει προκαταρκτική επιτροπή, ενώ υπάρχουν ευθύνες σε επίπεδο Υπουργού.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Πράγματι πρέπει να έχει πολύ άγχος ο Υπουργός Δικαιοσύνης.

Όμως, κύριε Σκυλακάκη, δεν είναι μόνο ότι δεν ακούσαμε στην ομιλία σας τίποτα για το παραγωγικό μοντέλο, για τα πλαστικά μιας χρήσης, για την κλιματική μετάβαση, για τα προεδρικά διατάγματα των περιοχών «NATURA» που όλα αυτά συνδέονται με την ανάπτυξη της χώρας, όπως και ότι δεν ακούσαμε για τα πρόστιμα που πληρώνουμε και για τις καταδίκες για τη βιοποικιλότητα που μας έχει επιβάλει το Ευρωπαϊκό Δικαστήριο. Οφείλετε να μας δώσετε απαντήσεις και για άλλα συγκεκριμένα θέματα.

Πρώτο ζήτημα, η Κυβέρνηση Μητσοτάκη είναι υπεύθυνη για την αισχροκέρδεια στο ρεύμα. Οι εταιρείες παραγωγής ρεύματος εισέπραξαν 2,2 δισεκατομμύρια ευρώ υπερκέρδη από την ηλεκτροπαραγωγή. Φορολογήθηκαν μόνο για 340 εκατομμύρια. Αυτό σημαίνει ότι υπήρξε κλοπή από την ελληνική κοινωνία και οικονομία 1,85 δισεκατομμύρια ευρώ από την ηλεκτροπαραγωγή. Και αυτά λείπουν και από τον προϋπολογισμό. Λείπουν από την οικονομία και από τα νοικοκυριά. Έχετε κάνει δώρο στην ηλεκτροπαραγωγή 1,85 δισεκατομμύρια. Όμως ακόμα πιο ακραίο είναι ότι υπήρχε ένα δισεκατομμύριο ευρώ, υπήρχαν υπερκέρδη στην προμήθεια του ρεύματος, το εντοπίσαμε εδώ στη Βουλή, υποχρεωθήκατε να συρθείτε σε μια νομοθετική ρύθμιση, βγάλατε μετά από έναν χρόνο υπουργική απόφαση και ακόμα τα υπερκέρδη της προμήθειας δεν έχουν έκτακτη φορολόγηση. Κι αυτό είναι θέμα επίσης και του προϋπολογισμού αλλά εις βάρος και των νοικοκυριών. Και τελικά ποια ήταν η κατάληξη αυτού του αλαλούμ που ζήσαμε στην πολιτική ρεύματος; Τα πολύχρωμα τιμολόγια όπου ο πολίτης και ο καταναλωτής και η επιχειρηματικότητα δεν ξέρουν από πού να φυλαχθούν. Επανέρχεται η ρήτρα αναπροσαρμογής είτε στα τιμολόγια που καθορίζονται μετά το κλείσιμο του μήνα, δηλαδή με ex post χρέωση, αλλά υπάρχει και άλλο τιμολόγιο όπου η πρόβλεψη της ρήτρας αναπροσαρμογής εισάγεται στα τιμολόγια. Τελικά πάντα το κόστος το πληρώνει η αγορά και ο καταναλωτής. Και ξέρετε γιατί; Γιατί δεν έχετε κάνει μια μεταρρύθμιση ώστε να υπάρχει όριο κέρδους στη χονδρεμπορική αγορά ρεύματος. Έτσι λειτουργούν οι προηγμένες χώρες, έτσι προφυλάσσονται τα νοικοκυριά, έτσι προφυλάσσεται η ελληνική οικονομία. Όμως, δεν θέλετε να κάνετε αυτήν τη ρύθμιση.

(Χειροκροτήματα από την πτέρυγα του ΣΥΡΙΖΑ)

Γι’ αυτό και αφήνετε το πάρτι στην ηλεκτροπαραγωγή. Γιατί τι πιο λογικό από το να υπάρχει ένας συντελεστής κέρδους στην αγορά ηλεκτροπαραγωγής, όταν αυτή επηρεάζει όλη την οικονομία και την κοινωνία;

Όμως πρέπει να αναφερθούμε και στα διυλιστήρια, τα οποία ενώ είχαν 2,6 δισεκατομμύρια ευρώ υπερκέρδη το 2022 επέστρεψαν μόλις 650 εκατομμύρια και αυτά με έκπτωση φόρου. Γιατί βάλατε την έκτακτη εισφορά, ως κόστος στην επόμενη χρήση, μία έκπτωση φόρου που φτάνει τα 185 εκατομμύρια ευρώ. Και για τα νέα υπερκέρδη του 2023 που φτάνουν τα 1,2 δισεκατομμύρια ευρώ δεν ακούσαμε τίποτα.

Άρα, κύριε Σκυλακάκη, περιμένουμε να μας πείτε πότε θα φορολογήσετε τα υπερκέρδη των δύο διυλιστηρίων τα οποία και το 2023 θα επιβαρύνουν και την οικονομία και την κοινωνία.

Αντί για αυτό μέχρι στιγμής μάθαμε την επιλογή της Κυβέρνησης να χάσει ποσοστό μετοχών από τα Ελληνικά Πετρέλαια και έτσι να μειωθεί η δυνατότητα της ελληνικής πολιτείας να παρεμβαίνει και στην ενεργειακή πολιτική στην κρίσιμη διαδικασία της μετάβασης. Θέλουμε μια απάντηση σε αυτό, γιατί επηρεάζει και τον προϋπολογισμό και την ανάπτυξη της χώρας. Πώς είναι δυνατόν δηλαδή σε έναν κρίσιμο ενεργειακό πυλώνα που έχει μετοχές το δημόσιο, ενώ δεν υπάρχει ζημιογόνα χρήση, ενώ δεν υπάρχει μνημονιακή δέσμευση, να αποχωρείτε και να μειώνετε τη μετοχική σύνθεση του δημοσίου, εννοώ του ΤΑΙΠΕΔ; Και μην μου πείτε ότι υπάρχουν και κάποια ασφαλιστικά ταμεία που έχουν μετοχές ως διαθέσιμα στα Ελληνικά Πετρέλαια. Μιλάω για τις μετοχές που έχει απευθείας το ελληνικό δημόσιο, το ΤΑΙΠΕΔ και το Υπουργείο Οικονομικών. Και επιπλέον έρχεται νέα ρύθμιση, και ας το πούμε στη Βουλή, είναι ότι θα μειώσει τις θέσεις του δημοσίου στο διοικητικό συμβούλιο. Υπάρχει και αυτό μπροστά.

Άρα, ξεπούλημα χωρίς λόγο. Η ευθύνη της Κυβέρνησης και στο ρεύμα και στα πετρέλαια, και κλείνω, κύριε Πρόεδρε, στα διυλιστήρια είναι διπλή. Ως μέτοχος της ΔΕΗ και ως μέτοχος των Ελληνικών Πετρελαίων είναι η ίδια η Κυβέρνηση υπεύθυνη για την αύξηση των τιμών, είναι η ίδια η Κυβέρνηση που αισχροκερδεί. Και ως Υπουργείο Ενέργειας και Περιβάλλοντος και ως Υπουργείο Ανάπτυξης και ως Υπουργείο Εθνικής Οικονομίας είναι η ίδια η Κυβέρνηση που δεν ελέγχει την αγορά. Είναι διπλό το παράπτωμα και διπλό το πρόβλημα που δημιουργείται στην ελληνική κοινωνία και την οικονομία.

Και τώρα μετά από όλα αυτά και το πάρτι στην ενέργεια και στα διυλιστήρια και στο ρεύμα, έρχεται να ανακοινώσει σήμερα ο κ. Σκυλακάκης τη μεταρρύθμιση στο νερό. Ξέρετε ποια είναι μεταρρύθμιση που είπε πριν από λίγο και που δεσμεύτηκε ότι θα μπει στον προγραμματισμό του 2024; Αφού χρεοκόπησαν τις Δημοτικές Επιχειρήσεις Ύδρευσης και Αποχέτευσης γιατί τους χρέωσαν το ενεργειακό κόστος της ρήτρας αναπροσαρμογής και αφού δεν επέτρεψαν στους δήμους να στελεχώσουν και να οργανώσουν υπηρεσίες ύδρευσης-αποχέτευσης, έρχεται τώρα, με τη δικαιολογία της ανεπάρκειας που ο ίδιος δημιούργησε -και αναφέρομαι διαχρονικά στη θέση του Υπουργού, όχι μόνο προσωπικά στον κ. Σκυλακάκη, αλλά ευθύνεται κι αυτός για το τελευταίο πεντάμηνο- να δικαιολογηθεί ότι λόγω της ανεπάρκειας καταργεί τις ΔΕΥΑ, τις ενοποιεί σε περιφερειακά σχήματα, παραβιάζει ακόμα και τον κανόνα της ιδιοκτησίας και συνταγματικά δικαιώματα αλλά και την αρμοδιότητα της αυτοδιοίκησης, απομακρύνει τις διοικήσεις από τα δημοτικά συμβούλια, για να κάνει τι; Για να προχωρήσει στην εισαγωγή των ΣΔΙΤ στη διαχείριση της ύδρευσης και της αποχέτευσης, όπως έχει ανακοινώσει από το 2020 ο Γενικός Γραμματέας Αποβλήτων κ. Γραφάκος.

Κυρίες και κύριοι συνάδελφοι, ο κ. Σκυλακάκης μόλις ανακοίνωσε, κατά παράβαση των κανόνων που αφορούν στη διαχείριση του δημόσιου αγαθού που λέγεται νερό, το σχέδιο ιδιωτικοποίησης των ΔΕΥΑ, δηλαδή των Υπηρεσιών Ύδρευσης και Αποχέτευσης της Αυτοδιοίκησης.

Και πρέπει να ξεκαθαρίσουμε κάτι. Σήμερα ήταν η έκτακτη γενική συνέλευση των ΔΕΥΑ. Θα μας βρείτε απέναντι, κύριε Σκυλακάκη. Ξέρουμε τι είναι τα νεοφιλελεύθερα αρπακτικά και περιμέναμε ότι θα έρθει η ώρα που θα βάλετε χέρι και στο νερό και στην αυτοδιοίκηση. Αυτό το σχέδιο υλοποιείτε εις βάρος των αναγκών της κοινωνίας, εις βάρος των αναγκών της οικονομίας, εις βάρος του συμφέροντος του περιβάλλοντος και των πολιτών. Το μόνο που έχετε στο μυαλό σας είναι να ενοποιήσετε το οικονομικό μέγεθος των ΔΕΥΑ για να κάνουν καλύτερες δουλειές κάποιοι εργολάβοι. Πάλι συμφέροντα έρχονται να εξυπηρετήσουν εις βάρος ακόμη και αποφάσεων που έχει το Συμβούλιο της Επικρατείας στα θέματα του νερού.

Θα μας βρουν όμως απέναντι είτε σε συναυλίες όπως κάναμε στη Θεσσαλονίκη, όπου στραπατσάρισαν οι πολίτες την πολιτική του κ. Μητσοτάκη για την ΕΥΑΘ και την ΕΥΔΑΠ, είτε στο Συμβούλιο της Επικρατείας, είτε στους θεσμούς, είτε με τους εργαζόμενους. Εμείς θα είμαστε εκεί, κύριε Σκυλακάκη. Τη δική σας διαδρομή την έχουμε δει και στο παρελθόν και στο παρόν, ξεπούλημα για να τακτοποιούνται οι κολλητοί σας, αλλά δυστυχώς φτώχεια και υποβάθμιση και της αυτοδιοίκησης και της κοινωνίας.

Σε αυτό θα μας βρείτε απέναντι, κύριε Σκυλακάκη, και οι απαντήσεις ξέρουμε ότι θα είναι έτσι κι αλλιώς φτωχές.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα ήθελα να κάνω μια παρέμβαση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κατρίνη, είναι η τελευταία από τις τρεις παρεμβάσεις που έχετε. Σας κάνω θερμή παράκληση για την τήρηση του τρίλεπτου στον χρόνο.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Κατ’ αρχάς, επειδή το ανέφερε ο Υπουργός και υπάρχει μια μόνιμη επιχειρηματολογία της Κυβέρνησης για τη μείωση του χρέους και για τη μεγάλη επιτυχία, θέλω να πω, κύριε Πρόεδρε, ότι επί θητείας αυτής της Κυβέρνησης σαράντα έξι μήνες θητεία αυτής της Κυβέρνησης, έχουμε αύξηση του κρατικού χρέους 46,1 δισεκατομμύρια. Δηλαδή ένα δισεκατομμύριο τον μήνα κρατικό χρέος με υπογραφή της Κυβέρνησης του κ. Μητσοτάκη, για να σταματήσει το παραμύθι ότι εδώ μειώθηκε το χρέος και ότι όλα πάνε καλά και ότι όλα είναι ομαλά.

Δεύτερον, είναι αντιφατικό ο εποπτεύων Υπουργός του Γενικού Λογιστηρίου, μέχρι την προηγούμενη τουλάχιστον θητεία του, να μιλάει για συντηρητική εκτίμηση όσον αφορά την απορρόφηση των πόρων του Ταμείου Ανάκαμψης. Με βάση τα επίσημα στοιχεία της Ευρωπαϊκής Επιτροπής, μόλις το 14% των στόχων και των οροσήμων του Ταμείου Ανάκαμψης έχει επιτευχθεί μέχρι σήμερα. Και αναρωτιέται κανένας, μέχρι το τέλος του 2026 θα καταφέρετε να ολοκληρώσετε το υπόλοιπο 86%;

Τρίτο θέμα, σχετικά με το θέμα του νερού. Ο ίδιος ο κύριος Υπουργός στο νομοσχέδιο για την ΕΥΔΑΠ και την ΕΥΑΘ είπε στο Υπουργικό Συμβούλιο ότι για τις ΔΕΥΑ σκοπός του είναι το κράτος να έρθει να βοηθήσει οικονομικά την αυτοδιοίκηση και ότι θα συμμορφωθεί με τις αποφάσεις του Συμβουλίου της Επικρατείας και τον δημόσιο χαρακτήρα του νερού. Δεν το είπαμε εμείς, ο κύριος Υπουργός τα είπε.

Έρχεται όμως τώρα και λέει, το είπε σήμερα στην τοποθέτησή του, ουσιαστικά προαναγγέλλει την ιδιωτικοποίηση από την πίσω πόρτα και βεβαίως αυτό μέσα από την αύξηση της γεωγραφικής εμβέλειας των ΔΕΥΑ, την ίδια στιγμή που οι εκπρόσωποι της αυτοδιοίκησης επισημαίνουν ότι ακριβώς αυτή η αύξηση της εμβέλειας είναι μια από τις αιτίες της συσσώρευσης προβλημάτων, έρχεται και λέει ότι θα το προχωρήσει, βεβαίως χωρίς να δώσει και τίποτα για τα αχαρτογράφητα δίκτυα.

Γιατί άραγε; Διότι τα μεγάλα σχήματα, όπως καταλαβαίνουμε, είναι και δελεαστικά για τους μεγάλους παίκτες. Και όλοι γνωρίζουμε ότι οι μεγάλοι παίκτες είναι συγκεκριμένες και λίγες εταιρείες.

Δεν ακούσαμε, όμως, κάτι από τον Υπουργό, ο οποίος εκφράζει μια βεβαιότητα ότι οι τιμές της ενέργειας θα παραμείνουν οι ίδιες με τώρα και θα είναι διαχειρίσιμες, παρά το γεγονός ότι ο προϋπολογισμός αναθεώρησε τον ρυθμό ανάπτυξης, το προσχέδιο με το σχέδιο, ακριβώς λόγω της επανεκτίμησης της τιμής του πετρελαίου. Είναι η ίδια εκτίμηση που έκαναν κάποιοι τον Δεκέμβρη του 2021 στο Σότσι, όταν άλλαξαν τον τρόπο υπολογισμού της τιμής του αερίου στη συμφωνία της ΔΕΠΑ με την «GAZPROM», παρουσία του κ. Μητσοτάκη. Είναι η ίδια εκτίμηση που έκαναν κάποιοι το φθινόπωρο του 2022, όταν έλεγαν ότι έχουμε συμφωνία που εξασφαλίζει την τροφοδοσία της χώρας εν καιρώ πολέμου με τη γαλλική εταιρεία «TOTAL ENERGIES» και σήμερα έχουμε πληρώσει 50 εκατομμύρια χωρίς να παραλάβουμε τις ποσότητες αερίου και συνολικά 400 εκατομμύρια τον χρόνο θα πληρώσει η ΔΕΠΑ Εμπορίας δημοσίου συμφέροντος, χωρίς να έχει παραλάβει τις ποσότητες του αερίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Και, μάλιστα, θέλω να ρωτήσω, κύριε Υπουργέ, το εξής: Υπάρχει ενδεχόμενο να αποζημιωθεί μέρος του ποσού από το Ταμείο Ενεργειακής Μετάβασης; Θέλω ευθεία απάντηση.

Και ολοκληρώνω λέγοντας ότι ένα θέμα για το οποίο θα περίμενα από τον Υπουργό να αναφερθεί, είναι το ζήτημα των δικτύων, το οποίο είναι κορεσμένο σε πάρα πολλές περιοχές. Μικρές και μεσαίες εμπορικές και βιομηχανικές επιχειρήσεις δεν μπορούν να συνδεθούν. Έργα πάνω από 50 KW περιμένουν απάντηση πάνω από έξι μήνες και, βεβαίως, εμπορικά έργα ενεργειακών κοινοτήτων και στην Περιφέρεια Δυτικής Μακεδονίας –το ξέρει ο κ. Κουκουλόπουλος- και στην Πελοπόννησο έχουν αδυναμία σύνδεσης με το δίκτυο.

Τι θα κάνει η Κυβέρνηση στο πλαίσιο και της ενεργειακής δημοκρατίας και του ανοίγματος του παιχνιδιού, για να μπορέσει να δώσει τη δυνατότητα να υπάρξει σύνδεση στο δίκτυο;

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Ο κ. Καραθανασόπουλος έχει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Η πράσινη μετάβαση που και η Κυβέρνηση και τα υπόλοιπα κόμματα επικαλούνται, αλλά και η απελευθέρωση της ενέργειας, αποτελούν την αιτία της ενεργειακής φτώχειας και της ενεργειακής ακρίβειας και στη χώρα μας και σε διεθνές επίπεδο και πανευρωπαϊκά, γιατί διαμορφώσατε ένα ανεπαρκές και πολύ ακριβό ενεργειακό μείγμα. Και πάνω σε αυτό βάλατε φόρους, τέλη, επιβαρύνσεις, ρήτρες. Και από την άλλη μεριά, ως καύσιμο μεταβατικό αποδεχτήκατε το εισαγόμενο φυσικό αέριο, είτε είναι σε αέρια μορφή από τη Ρωσία, είτε τώρα το υγροποιημένο.

Να, λοιπόν, οι αιτίες των σημαντικών προβλημάτων που έχει να αντιμετωπίσει η λαϊκή οικογένεια. Και, μάλιστα, με τις τελευταίες επιλογές μετατρέπετε σε ατομική ευθύνη μέσα στο πλαίσιο της επιλογής των διαφόρων χρωματισμών τιμολογίων, το να μπορέσει να διασφαλίσει ο καθένας φθηνό ρεύμα για το νοικοκυριό του, προκειμένου να βγάλετε από το αστικό κράτος την ευθύνη διασφάλισης επαρκούς και φθηνής ενέργειας.

Αυτό είναι ένα πολύ μεγάλο δώρο στα αρπακτικά της πράσινης ενέργειας που είναι ακριβώς τα ίδια αρπακτικά για τα οποία τόσα χρόνια τώρα έχετε διασφαλίσει εγγυημένες τιμές για τα αιολικά και τα φωτοβολταϊκά. Και τώρα λέτε να τους βάλετε πλαφόν στα κέρδη; Μα, τους διασφαλίζετε τις τιμές. Τους διασφαλίζετε τα έσοδα και τα κέρδη τους με τις πολιτικές όλα αυτά τα χρόνια. Έχετε δώσει σκανδαλώδη κίνητρα αναπτυξιακά σε όλα αυτά.

Ταυτόχρονα, διαμορφώνετε μία ανορθολογική εικόνα. Ποια είναι αυτή; Ενώ υπάρχουν έτοιμες επενδύσεις δεκάδων δισεκατομμυρίων για την πράσινη ενέργεια, δεν υπάρχουν τα απαραίτητα δίκτυα τα οποία για να κατασκευαστούν απαιτούν και χρόνο, αλλά και πολύ χρήμα, τεράστιο. Και αυτός ο ανορθολογισμός είναι ίδιον. Επιδοτείτε επενδύσεις οι οποίες δεν θα μπορέσουν να τροφοδοτήσουν. Γι’ αυτό ταυτόχρονα, την ίδια στιγμή, επιδοτείτε και τα κέντρα αποθήκευσης ενέργειας, επειδή δεν υπάρχουν τα δίκτυα.

Με την πολιτική αυτή εμπλέκετε όλο και περισσότερο τη χώρα μας στους επικίνδυνους ιμπεριαλιστικούς ανταγωνισμούς. Τα δύο καλώδια τα οποία θέλετε να κάνετε και έχετε δρομολογήσει, το EuroAsiaμε το Ισραήλ για να μεταφέρει ενέργεια και το EuroAfrica με την Αίγυπτο, οξύνουν όλο και περισσότερο την ενεργειακή εξάρτηση της χώρας. Την εμπλέκουν όλο και περισσότερο στα παιχνίδια των ανταγωνισμών και στους κινδύνους που προκύπτουν απ’ αυτούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Και, τέλος, ίδια ακριβώς φιλοσοφία με αυτήν είναι και τα Ελληνικά Πετρέλαια, δηλαδή η περαιτέρω διευκόλυνση της δράσης των ιδιωτικών κεφαλαίων στα Ελληνικά Πετρέλαια, αλλά και στο νερό, όπου ήδη μια σειρά αρπακτικά, τα ίδια με την πράσινη ενέργεια, συμμετέχουν στη διαχείριση των υδάτινων πόρων και με τη σημερινή Κυβέρνηση, αλλά και με τις προηγούμενες κυβερνήσεις. Και δεν λέω μόνο για τις μετοχοποιημένες εταιρείες στο χρηματιστήριο, τη ΔΕΥΑΠ και τη ΔΕΥΑΘ, αλλά μιλάω και για μια σειρά εταιρείες διαχείρισης υδάτινων πόρων και φραγμάτων ανά την Ελλάδα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε πολύ.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα μπορούσα να έχω κι εγώ τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κατ’ αρχάς θα περίμενα να αφιερώσετε λίγο χρόνο στην παλέτα των χρωμάτων που προτείνει το Υπουργείο σας, τα πράσινα, κόκκινα, κίτρινα, μπλε καραβάκια στο Αιγαίο και να μας πείτε τι να επιλέξει ο κόσμος, γιατί αντί το κράτος, η πολιτεία, να συντονίσει τον μπερδεμένο και πτωχευμένο πολίτη τι τιμολόγιο να διαλέξει, εσείς τον αφήνετε να επιλέξει. Εγώ δεν έχω καταλάβει και δεν θεωρούμαι, αν θέλετε, αναλφάβητος για την εποχή μου. Καταλάβατε τι εννοώ, είναι σχήμα λόγου. Δηλαδή, φανταστείτε οι μεγαλύτεροι από εμένα, οι μπαμπάδες μας, οι παππούδες μας, τι να καταλάβουν απ’ αυτά που κάνετε και τι να επιλέξουν από τα πράσινα, τα κόκκινα και τα πορτοκαλί.

Πείτε μας εσείς σήμερα, ο Υπουργός Ενέργειας, τι προτείνετε στους Έλληνες πολίτες. Βγείτε και πείτε: «Σας προτείνω το πράσινο ή το κόκκινο ή το μπλε ή το πορτοκαλί», κάτι, να καταλάβει ο κόσμος.

Επίσης, το πορτοκαλί, το οποίο είναι για επιχειρήσεις, για να λειτουργήσει, κύριε Υπουργέ –δεν έχει πολύ μεγάλη σημασία βέβαια αυτό, αλλά έχει τη σημαντικότητά του- χρειάζεται έξυπνους μετρητές. Σωστά; Οι έξυπνοι μετρητές, κύριε Σκυλακάκη, είναι 2% αυτή τη στιγμή στην Ελλάδα.

Κύριε Υπουργέ, γνωρίζετε ότι καθημερινά φεύγουν φορτηγά από την Ελλάδα και εκτελούνται δρομολόγια μεταφοράς λιγνίτη από το τελωνείο της Νίκης στη Φλώρινα προς τα Σκόπια, αγοράζουν οι Σκοπιανοί τον λιγνίτη και εμείς αγοράζουμε ρεύμα από τους Σκοπιανούς; Δηλαδή, για να καταλάβω τώρα, στα Σκόπια που καίει ο λιγνίτης δεν μολύνει το περιβάλλον; Μόνο ο ελληνικός λιγνίτης που καίει εντός συνόρων χαλάει το περιβάλλον;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κατ’ αρχάς, να μας επιβεβαιώσετε αν γνωρίζετε αυτό το θέμα, ότι δηλαδή δεκάδες φορτηγά φορτωμένα με λιγνίτη εκτελούν καθημερινά δρομολόγιο από το τελωνείο της Νίκης στη Φλώρινα και βγάζουν τον λιγνίτη στα Σκόπια. Αυτό είναι πραγματικά απίστευτο.

Να πω κι ένα τελευταίο, επειδή το ανακοίνωσε και ο Πρωθυπουργός. Όμως, ξέρετε, οι ανακοινώσεις του Πρωθυπουργού είναι μόνο για επικοινωνιακούς λόγους και αυτό είναι ένα θέμα για το οποίο εμείς επιμένουμε πάρα, μα πάρα πολύ.

Κύριε Υπουργέ, εξορύξεις αυτή η χώρα θα κάνει; Σε μία περίοδο που πραγματικά βογκάμε ενεργειακά –θα μου επιτρέψετε την έκφραση αυτή- και που η ενέργεια είναι πανάκριβη, στη χώρα μας, μία χώρα τόσο πλούσια, θα πάρει ποτέ απόφαση κάποια κυβέρνηση τόσα χρόνια να κάνει εξορύξεις;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Ο κ. Καζαμίας έχει τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Σκυλακάκη, είστε Υπουργός Περιβάλλοντος και Ενέργειας. Είναι λιγάκι οξύμωρο αυτό, γιατί στην εποχή μας η ενέργεια κάνει αρκετά κακό στο περιβάλλον. Εν πάση περιπτώσει, είστε ο Υπουργός του οποίου το Υπουργείο σχετίζεται με το πρόβλημα της κλιματικής αλλαγής.

Και θέλω εδώ να κάνω μία διευκρίνιση για τους πολίτες που μας ακούν. Άλλο η πράσινη μετάβαση και άλλο το πρόβλημα της κλιματικής αλλαγής. Το πρόβλημα της κλιματικής αλλαγής είναι διεθνές. Συμμετείχατε μαζί με τον Πρωθυπουργό στην Παγκόσμια Διάσκεψη του ΟΗΕ που έλαβε χώρα στο Ντουμπάι, εικοστή όγδοη στη σειρά, για να αντιμετωπίσει το πρόβλημα της κλιματικής αλλαγής.

Δεν μας κάνατε καμία ενημέρωση για το τι είπατε εκεί, ποιες ήταν οι θέσεις της Ελλάδας σε αυτήν τη σπουδαία διάσκεψη, η οποία υποτίθεται ότι προσπαθεί να σώσει τον πλανήτη. Και βεβαίως, αυτό συνδέεται άμεσα με τον προϋπολογισμό, διότι έχουμε επανειλημμένως εκθέσεις και από την Τράπεζα της Ελλάδος και από άλλους οργανισμούς, οι οποίες υπολογίζουν με αρκετά τρομακτικά νούμερα το μέγεθος της οικονομικής καταστροφής που μπορεί να προέλθει από την κλιματική αλλαγή.

Αναφέρω ενδεικτικά ότι οι υπολογισμοί που έγιναν φέτος για τις πυρκαγιές και τις πλημμύρες του καλοκαιριού δείχνουν ότι το Ακαθάριστο Εθνικό Προϊόν, δηλαδή η οικονομία της χώρας, θα ζημιωθεί περίπου κατά 1%. Η Τράπεζα της Ελλάδος έκανε και έκθεση με την οποία υπολογίζει πως αν δεν αλλάξει η κατάσταση όσον αφορά την κλιματική αλλαγή, ενδέχεται να έχουμε μειώσεις του ΑΕΠ ετησίως, από τώρα μέχρι και το 2100, της τάξης του 6%. Αυτό σημαίνει οικονομική καταστροφή.

Στην παγκόσμια διάσκεψη για την κλιματική αλλαγή που έγινε στο Ντουμπάι είχαμε αρκετά οξύμωρα εκεί επίσης. Ο Προεδρεύων, για παράδειγμα, ήταν ο Υπουργός Ενέργειας των Εμιράτων, ο οποίος τυγχάνει να είναι και ο διευθυντής του διοικητικού συμβουλίου της δωδέκατης μεγαλύτερης εταιρείας παραγωγής πετρελαίου στον κόσμο. Ήταν μια πολύ διφορούμενη επιλογή αυτή, την οποία ο πρώην Αντιπρόεδρος των ΗΠΑ κ. Αλ Γκορ αποκάλεσε «γελοία». Η Ελλάδα τι στάση πήρε; Το Υπουργείο σας τι στάση πήρε όταν πήγατε εκεί όσον αφορά τον διορισμό αυτού του κυρίου ως Προεδρεύοντα της παγκόσμιας διάσκεψης;

Επίσης, όπως γνωρίζετε, οι αποφάσεις που ελήφθησαν στην αρχή της εβδομάδας όσον αφορά τους στόχους για τη μείωση των ορυκτών καυσίμων ήταν απογοητευτικές. Η απόφαση στο ανακοινωθέν -και εδώ ευθύνες έχουν αποδοθεί και στον Προεδρεύοντα κ. Αλ Τζάμπερ- λέει ότι θα γίνουν μέχρι το 2050 προσπάθειες μετάβασης προς την απομάκρυνση από τα ορυκτά καύσιμα.

Όλοι οι επιστήμονες λένε ότι αν δεν γίνει άμεση μετάβαση προς την ολική κατάργηση των ορυκτών καυσίμων στον πλανήτη, δεν θα μπορέσει ο πλανήτης να πετύχει τον στόχο της Συμφωνίας του Παρισιού, που είναι να κρατήσει τη θέρμανση κάτω από το 1,5% και θα έχουμε φοβερές καταστροφές. Η Ελλάδα βρίσκεται στις κόκκινες ζώνες της κλιματικής αλλαγής. Τι θέση πήρε η Ελλάδα όσον αφορά αυτήν την απόφαση;

Και τέλος να σας ρωτήσω το εξής. Όπως θα γνωρίζετε, του χρόνου η Παγκόσμια Διάσκεψη του ΟΗΕ για το κλίμα θα γίνει στο Μπακού, πρωτεύουσα μιας από τις μεγαλύτερες χώρες παραγωγής πετρελαίου. Δεχόμαστε εμείς αυτά τα πράγματα; Είστε πολύ ευφραδείς και λαλίστατοι όταν μιλάτε για την κλιματική αλλαγή ως άλλοθι, για να μην πάρετε ευθύνες για τις καταστροφές που γίνονται με τις πλημμύρες και τις πυρκαγιές. Αλλά όταν έχετε την ευκαιρία να την αντιμετωπίσετε κανονικά, κάνετε πάρα πολύ λίγα και την αποσιωπείτε. Γιατί;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, επιτρέψτε μου πριν σας δώσω τον λόγο να κάνω δύο ανακοινώσεις. Έχουμε κάποιους επισκέπτες.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και τρεις εκπαιδευτικοί συνοδοί από το 1ο Δημοτικό Σχολείο Αρχάνες Ηρακλείου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, γίνεται γνωστό ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μέλη από τα ΚΑΠΗ του Δήμου Ζίτσας Ιωαννίνων.

Η Βουλή σάς καλωσορίζει .

(Χειροκροτήματα απ’ όλες τις πτέρυγες της Βουλής)

Λοιπόν, θα δώσουμε τον λόγο στον Υπουργό.

Κύριε Υπουργέ, θα βάλω πέντε λεπτά, φυσικά με ανοχή, γιατί μπήκαν πολλά ζητήματα.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αντιλαμβάνεστε ότι με τα πέντε λεπτά θα πρέπει να μιλήσω πέντε δευτερόλεπτα για να απαντήσω σε ολόκληρα επιχειρήματα, έχω δεκάδες ζητήματα. Θα προσπαθήσω να απαντήσω κατά το δυνατόν αναλυτικά. Θα ξεκινήσω από το τι κάνουμε για την πράσινη μετάβαση.

Έχουμε διπλασιάσει την εγκατάσταση ανανεώσιμων πηγών ενέργειας. Αυτό κάνουμε για την πράσινη μετάβαση. Αυτό είναι το σοβαρό και το αποτελεσματικό. Από λόγια έχουμε χορτάσει. Εδώ είναι συγκεκριμένες επενδύσεις τις οποίες προσελκύουμε. Και δεν έχουμε μόνο διπλασιάσει την εγκατάσταση, έχουμε και μια τεράστια ουρά επενδύσεων που έρχεται, για την οποία θα σας πω στη συνέχεια, γιατί τέθηκε το θέμα του ηλεκτρικού χώρου.

Πάμε στο θέμα των υπερκερδών. Ο ΣΥΡΙΖΑ κάνει το λογικό άλμα ότι λογαριάζει τα υπερκέρδη με βάση τους δικούς του λογαριασμούς. Θυμίζω τους λογαριασμούς που έκανε στις εκλογές, όταν νόμιζε ότι θα πάρει 35%-40% και πήρε 17%. Αντίστοιχοι είναι και οι λογαριασμοί που κάνετε για το ύψος των υπερεσόδων. Σε σχέση με τα πραγματικά υπερέσοδα, βγήκε η σχετική ΚΥΑ με τρόπο αρκετά αυστηρό για τους ενδιαφερόμενους και θα εισπραχθούν τα σχετικά ποσά στις αρχές του 2024.

Πάμε λίγο για τα το αν παρεμβαίνουμε στην ενεργειακή πολιτική. Βεβαίως και παρεμβαίνουμε. Παρεμβαίνουμε πολλαπλά, με στόχο να έχουμε μια αγορά που να λειτουργεί καλά, διότι αυτή η θεωρία ότι θα βάζουμε ποσοστά κέρδους έχει την εξής αδυναμία στον χώρο της ενέργειας. Η ενέργεια, ειδικά η σημερινή ενέργεια, έχει τεράστιες αρχικές επενδύσεις και το πραγματικό ποσοστό κέρδους της φαίνεται μόνο πολύ μετά την πραγματοποίηση της επένδυσης.

Αυτό πρακτικά σημαίνει ότι είναι αδύνατο να παρακολουθήσεις την πραγματική απόδοση, ειδικά σε περιόδους μεγάλης ανόδου ή μεγάλης καθόδου των τιμών της ενέργειας. Διότι η απόδοση μπορεί να είναι υψηλή σε μια χρονιά που έχεις υψηλές τιμές ενέργειας και να είναι καταστροφική την επόμενη χρονιά. Τι θα κάνουμε την επόμενη χρονιά, όταν θα είναι καταστροφική η απόδοση της επένδυσης; Θα πληρώνει το κράτος τους επενδυτές;

Το σωστό είναι το κράτος να αφήνει τον κίνδυνο της επένδυσης στους επενδυτές και να παρεμβαίνει μόνο όταν υπάρχουν πραγματικά πολύ μεγάλες αποδόσεις, όπως κάναμε στην περίπτωση των υπερεσόδων, αλλά όχι να λειτουργεί με ποσοστό κέρδους σε ετήσια βάση, το οποίο θα έχει το μειονέκτημα ότι όταν θα γίνονται οι ζημιές, τι θα κάνουμε;

Και ζημιές θα γίνονται στον χώρο της ενέργειας διότι προβλέπω -αποφεύγω γενικά τις προβλέψεις, αλλά αυτό το λέω με ασφάλεια- ότι οι τιμές ενέργειας στην επόμενη δεκαετία θα έχουν περιόδους πάρα πολύ χαμηλές και περιόδους υψηλότερες, δεν θα είναι ομαλές. Είναι η φύση των νέων αγορών που έχουν πολλές νέες τεχνολογίες, που έχουν πολύ μεγάλες αρχικές επενδύσεις, πολύ μεγάλο CaPex και κατά συνέπεια ένα πολύ μικρό οριακό κόστος, να είναι πολύ πιο βίαιες στη διαμόρφωση των τιμών από ό,τι οι παλαιότερες αγορές ενέργειας που δεν είχαν τις ανανεώσιμες τιμές κι είχαν μεγάλες μονάδες βάσης. Αυτά είναι τεχνικά, αλλά αξίζει να το ακούσει η Εθνική Αντιπροσωπεία.

Τώρα κάποια θέματα που έθεσε ο κ. Φάμελλος αφορούν το Υπουργείο Οικονομικών. Δεν είμαι πια στο Υπουργείο Οικονομικών. Εξωδίκως απαντώ και μετακινούμαι λίγο στο θέμα του νερού. Τέθηκε και από άλλους. Θα πω ένα πράγμα πολύ απλά.

Τα περί ιδιωτικοποίησης, κύριε Φάμελλε, ήταν ένα παραμύθι. Ήταν ένα παραμύθι που εσείς νομίζατε ότι σας βοηθούσε εκλογικά. Αν κοιτάξετε τα ποσοστά σας, ούτε αυτό σας βοήθησε ούτε θα σας βοηθήσει. Γιατί τα παραμύθια δεν βοηθούν. Τα παραμύθια είναι καλά για να τα λέμε στα εγγονάκια μας το βράδυ, δεν είναι καλά για να τα λέμε στο εκλογικό σώμα.

Δεν υπάρχει αντικείμενο, όταν μιλάτε για ιδιωτικοποίηση του νερού, διότι δεν έχουμε πρόθεση να κάνουμε ιδιωτικοποίηση του νερού. Αν είχαμε πρόθεση, θα κάναμε άλλα πράγματα. Εφόσον δεν έχουμε πρόθεση, τι το πιπιλάμε το παραμύθι αυτό; Για να κινητοποιήσουμε ανθρώπους και να τους βλάψουμε στο τέλος; Διότι μια κινητοποίηση με λάθος αίτημα είναι μια κινητοποίηση που βλάπτει και αυτούς που κινητοποιούνται. Είναι προφανές. Με αίτημα που είναι ανύπαρκτο δηλαδή.

Αυτό που ζητάμε να κάνουμε είναι να υπάρξει καλύτερη ποιότητα παροχής υπηρεσιών νερού και είμαστε διατεθειμένοι να βοηθήσουμε τους φορείς παροχής νερού και να κουβεντιάσουμε μαζί τους πώς θα το πετύχουμε και να εξασφαλίσουμε -επειδή εμείς φυλάμε και έχουμε ευθύνη για τα χρήματα των φορολογουμένων- ότι τα χρήματα των φορολογούμενων θα επενδυθούν σωστά.

Πάω λίγο να απαντήσω σε κάποια θέματα που τέθηκαν από τον κ. Κατρίνη. Αύξηση του κρατικού χρέους. Το χρέος μετριέται με έναν τρόπο, κύριε Κατρίνη. Δεν έχει πολλούς τρόπους να μετρηθεί. Έναν τρόπο έχει διεθνώς. Είναι το χρέος ως ποσοστό του ΑΕΠ. Οτιδήποτε άλλο είναι άσχετο με το πώς κρίνουν οι αγορές, οι επενδυτές, οι χώρες, οι πάντες. Όταν το χρέος ανεβαίνει ως ποσοστό του ΑΕΠ είσαι σε δύσκολη θέση, όταν πέφτει είσαι σε καλή θέση. Η Ευρωπαϊκή Ένωση τους στόχους του χρέους του Μάαστριχτ δεν τους έχει βάλει σε απόλυτα νούμερα. Τους έχει ως ποσοστό του ΑΕΠ. Ως ποσοστό του ΑΕΠ, λοιπόν, πέσαμε στο 160%.

(Χειροκροτήματα από την πτέρυγα της Νέας Δημοκρατίας)

Το παραλάβαμε 181%, περάσαμε τρεις κρίσεις που θα κατέστρεφαν τρεις χώρες, αν τις πάθαιναν με το δικό μας παρελθόν και αντί να έχουμε αύξηση του χρέους, έχουμε μείωση και έχουμε μείωση της απόστασής μας -πολύ σοβαρή- με τους άλλους που πέρασαν αυτές τις κρίσεις. Όταν σας λέω ότι είμαστε καλύτερα από την Ιταλία, η οποία έχει θεωρητικά χαμηλότερο χρέος από εμάς και είχε πολύ καλύτερα επιτόκια όταν παραλάβαμε απ’ ό,τι εμείς; Αυτό για το χρέος.

Σε σχέση με τους στόχους και τα ορόσημα, είμαστε από τις τρεις, τέσσερις πρώτες χώρες στην επίτευξη των στόχων για τα ορόσημα. Αυτό είναι το μέτρο. Παίρνουμε τα χρήματα εγκαίρως. Ήρθαν άλλα 3 και πλέον ακόμα δισεκατομμύρια. Αποφασίστηκαν πριν μερικές μέρες.

Για το θέμα του ηλεκτρικού χώρου και το θέμα που έθεσε ο κ. Καραθανασόπουλος, όσον αφορά τα δίκτυα, υπάρχει ο εξής κίνδυνος: Χρειάζεται ηλεκτρικός χώρος και θα πάρουμε πρωτοβουλίες μέσα στο επόμενο διάστημα για να αυξήσουμε τον ηλεκτρικό χώρο. Αλλά ο ηλεκτρικός χώρος μπορεί να οδηγήσει και σε επενδύσεις μεγαλύτερες από τη ζήτηση, εάν δεν είμαστε προσεκτικοί και να έχουμε άλλου είδους προβλήματα της αδυναμίας μας να απορροφήσουμε την ενέργεια που θα παράγεται. Διότι αν έχεις τεράστιες επενδύσεις σε φωτοβολταϊκά χωρίς παράλληλα να έχεις προχωρήσει είτε σε επενδύσεις σε αιολικά που να αντισταθμίζουν εν μέρει, είτε σε αποθήκευση, τότε θα έχεις περίσσευμα ενέργειας που δεν θα μπορείς να το αξιοποιήσεις. Θέλει ένα μέτρο ο ηλεκτρικός χώρος.

Σε σχέση με το EuroAsia και την Aίγυπτο, που μίλησε ο κ. Καραθανασόπουλος για εξάρτηση, στο μεν EuroAsia, κύριε Καραθανασόπουλε, είναι ένα καλώδιο που οικονομικά θα έχει διπλή διαδρομή. Είναι πιο πιθανό να στέλνουμε εμείς ενέργεια στην Κύπρο και στο Ισραήλ ή εξίσου πιθανό με το να λαμβάνουμε ενέργεια από αυτούς. Συνεπώς είναι ένα καλώδιο απολύτως ευεργετικό για το σύστημά μας. Το καλώδιο της Αιγύπτου, που είναι μεγαλύτερο, για να λειτουργήσει και για να το προωθήσουμε, έχει ως αναγκαία προϋπόθεση να έχουμε τις αντίστοιχες διασυνδέσεις προς βορρά, έτσι ώστε να είμαστε κατά κύριο λόγο διαμετακομιστής σε αυτό το καλώδιο. Δεν μπορεί πολύ μεγάλα περισσεύματα ενέργειας -και μάλιστα ανανεώσιμης που μπαίνουν σε συγκεκριμένες ώρες στο σύστημα- να έρχονται όλα ή ένα μεγάλο κομμάτι τους για την ελληνική αγορά. Δεν μπορεί να γίνει αυτό. Πρέπει να υπάρχει και το καλώδιο προς βορρά για να είναι ωφέλιμο για όλους που εμπλέκονται εδώ.

Για τα πολύχρωμα τιμολόγια, κοιτάξτε, κύριε Χήτα, υπήρχαν εκατόν τριάντα τιμολόγια -σήμερα που μιλάμε- των εταιρειών. Τα μέτρησα. Αν τα κατεβάσετε από τα site, είναι μια μικρή εγκυκλοπαίδεια. Αυτά τα εκατόν τριάντα τα κατηγοριοποιήσαμε σε τρία για να καταλαβαίνει ο καταναλωτής τα βασικά των τιμολογίων: Μπλε, που είναι σταθερά, κίτρινα, που είναι με κυμαινόμενο -είτε κυμαινόμενο εκ των προτέρων είτε κυμαινόμενο εκ των υστέρων, δηλαδή βασίζονται στην τιμή της χονδρικής- και τα δυναμικά πορτοκαλί. Τα δυναμικά πορτοκαλί δεν απασχολούν σήμερα, διότι υπήρχε η προσφυγή στον ΔΕΔΔΗΕ στους μετρητές. Τώρα τελείωσε, θα αρχίσουν να μπαίνουν μαζικά, θα μας απασχολήσουν στο μέλλον. Μια χαρά είναι τα πορτοκαλί.

Τι κάναμε; Ποια είναι η ουσιαστική αλλαγή; Δεν είναι το να κατηγοριοποιήσουμε σε τρία χρώματα. Αυτό είναι για να βοηθήσουμε απλά τον καταναλωτή. Η ουσιαστική αλλαγή είναι ότι υποχρεώσαμε τους παρόχους για πρώτη φορά να έχουν ένα τουλάχιστον τιμολόγιο που να είναι ενιαίο. Σας βεβαιώνω ότι κανένας πάροχος δεν είναι ευτυχής εξ αυτού του λόγου, για έναν πολύ απλό λόγο: Γιατί για πρώτη φορά θα φαίνεται ποιος είναι ακριβός και ποιος είναι φθηνός. Διότι ως τώρα είχαμε το εξής παράδοξο. Όλοι έλεγαν ότι είναι οι φθηνότεροι. Δεν ήταν όλοι οι φθηνότεροι. Δεν γίνεται αυτό, να είναι όλοι οι φθηνότεροι. Και ήταν φθηνότεροι στους πρώτους δύο, τρεις μήνες, έμπαινε ο καταναλωτής στο τιμολόγιο, αλλά μετά σύμφωνα με τους όρους -επειδή δεν κοιτάζουν όλοι τα ψιλά γράμματα- τελείωνε η έκπτωση, έμπαινε η πραγματική περίοδος και όλοι πλήρωναν κατιτίς παραπάνω, που επειδή δεν ήταν γνωστό ποια είναι η πραγματική τιμή, δεν μπορούσαν να καταλάβουν αν πληρώνουν παραπάνω ή παρακάτω. Εδώ, λοιπόν, τι κάναμε; Είπαμε ότι όποιος δεν διαλέξει, πάει στο πράσινο. Συνεπώς, εκατομμύρια άνθρωποι που ήταν σε συμβόλαια, ξαφνικά μεταβαίνουν στο πράσινο στο οποίο θα μπορούν να ξέρουν την τιμή την πρώτη του μήνα και να υπάρχει για πρώτη φορά ανταγωνισμός.

Και ξέρετε κάτι; Ο ανταγωνισμός δουλεύει. Οι τιμές -η αγορά ήδη ταρακουνιέται- θα πάνε προς τα κάτω και ορθώς θα πάνε προς τα κάτω. Δεν ξέρω πώς θα είναι η τιμή του αερίου τους επόμενους μήνες, τα επόμενα χρόνια, που καθορίζει την οριακή τιμή του ρεύματος, αλλά στα άλλα στοιχεία, σε αυτά που αφορούν την κερδοφορία των επιχειρήσεων, οι τιμές θα πάνε προς τα κάτω. Επίσης, θα πάνε προς τα κάτω, γιατί βάζουμε για πρώτη φορά πραγματική πίεση σε ρευματοκλοπές, γιατί βάζουμε μέτρηση ανά μήνα -που ήταν κάτι που έπρεπε να γίνει οπωσδήποτε- και γιατί βάλαμε και ένα πλαίσιο ώστε οι ακρότητες των στρατηγικών κακοπληρωτών -που τους πληρώνουμε οι υπόλοιποι- να περιοριστούν.

Τελειώνω με την Πλεύση Ελευθερίας, για να πω το εξής πολύ απλό. Η Ελλάδα πήγε στην COP με συγκεκριμένες θέσεις. Για να μην τις πω -δεν έχω χρόνο- ανοίξτε το δελτίο Τύπου μας στις 30 Νοεμβρίου που τις παρουσιάζουμε. Αλλά πηγαίνει και με ένα πλεονέκτημα: Είμαστε από τις λίγες χώρες στον πλανήτη που υπεραποδίδουμε στους στόχους του CO2. To 2021 η υπεραπόδοση είναι 2,3 εκατομμύρια τόνοι, το 2022 θα είναι γύρω στο 1,5 εκατομμύρια τόνοι. Μια χώρα που υπεραποδίδει στους στόχους, έχει φωνή στη διεθνή σκηνή πολύ καλύτερη από τις χώρες -τη συντριπτική πλειοψηφία των χωρών- που είναι πίσω στους στόχους. Υπεραποδίδουμε στους στόχους. Είμαστε θύμα, γιατί είμαστε στην καυτή ζώνη της κλιματικής αλλαγής και γι’ αυτό ακολουθούμε αυτήν την πολιτική της γρήγορης μετάβασης. Διότι είμαστε αναγκασμένοι και να αξιοποιήσουμε το ανταγωνιστικό πλεονέκτημα της χώρας για να προχωρήσει η χώρα σε όλα τα πράγματα μπροστά και στην ενέργεια, αλλά και να βάλουμε πολύ σοβαρούς πόρους στην ανθεκτικότητα απέναντι στην κλιματική αλλαγή, η οποία -δυστυχώς- θα συνεχίσει να μας πιέζει και να έχει όλο και χειρότερα φαινόμενα στα επόμενα χρόνια.

Με αυτό το όχι πολύ αισιόδοξο ολοκληρώνω, λέγοντας ότι αν μη τι άλλο προσπαθούμε με επενδύσεις και παρεμβάσεις σε πάρα πολλούς τομείς να ελαφρύνουμε αυτές τις επιπτώσεις της κλιματικής αλλαγής και να καταλήξουμε σε πολύ καλύτερες τιμές ενέργειας παράλληλα με την αυξημένη ανθεκτικότητα της Ελλάδας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλώς, ευχαριστούμε τον Υπουργό.

Τώρα ζήτησε τον λόγο η κ. Κωνσταντοπούλου, Πρόεδρος της Κοινοβουλευτικής Ομάδας της Πλεύσης Ελευθερίας, όπως επίσης και ο κ. Βρεττός.

Εσείς, κύριε Βρεττέ, αναφορικά με το χαρτοφυλάκιο του κ. Σκυλακάκη;

**ΝΙΚΟΛΑΟΣ ΒΡΕΤΤΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Εσείς, κυρία Πρόεδρε, επίσης για αυτό τον λόγο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν αντιλαμβάνομαι αυτό που κάνετε, κύριε Πρόεδρε. Σας ζήτησα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Μα, είναι μια διαδικασία συγκεκριμένη. Δεν σας αρνούμαι το να πάρετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ωραία.

**ΠΡΟΕΔΡΕΥΩΝ (Γεώργιος Λαμπρούλης):** Δεν μπορούμε να κρατούμε τον Υπουργό εδώ συνεχώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αλήθεια;

**ΠΡΟΕΔΡΕΥΩΝ (Γεώργιος Λαμπρούλης):** Σας ρωτώ εάν η παρέμβασή σας έχει να κάνει με την παρουσία του Υπουργού και τα όσα συζητήθηκαν έως τώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προφανώς. Προβλέπεται, όμως…

**ΠΡΟΕΔΡΕΥΩΝ (Γεώργιος Λαμπρούλης):** Εάν εσείς θέλετε να κάνετε μία παρέμβαση γενικότερη, που είναι δικαίωμά σας, κάντε τη, αλλά να ξέρουμε να συνεννοούμαστε. Ο κ. Βρεττός θέλει να μιλήσει συγκεκριμένα για τον Υπουργό, τον κ. Σκυλακάκη, δεν υπάρχει άλλος κοινοβουλευτικός, για να ξέρει και ο Υπουργός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, έχω τον λόγο, ναι ή όχι;

**ΠΡΟΕΔΡΕΥΩΝ (Γεώργιος Λαμπρούλης):** Δεν είναι κακό να συνεννοούμαστε. Δεν σας στερώ τον λόγο ούτε σας τον αφαιρώ ούτε δεν σας τον δίνω. Θέλετε να πάρετε τον λόγο εσείς;

Ορίστε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν κατάλαβα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Να συνεννοηθώ θέλω, δεν καταλαβαίνετε; Να συνεννοηθώ για τη διαδικασία, πώς θα πάμε.

**ΑΛΕΞΑΝΔΡΟΣ ΚΑΖΑΜΙΑΣ:** Είστε εκτός διαδικασίας. Δεν απολογείστε για τον Υπουργό. Ο Υπουργός θα κάνει εκείνος ό,τι νομίζει. Δεν χρειάζεται να του πείτε εσείς. Ή παίρνει τον λόγο ή όχι.

**ΠΡΟΕΔΡΕΥΩΝ (Γεώργιος Λαμπρούλης):** Μα, με συγχωρείτε, εάν κάποιος ή και η κ. Κωνσταντοπούλου ή και ο επόμενος Κοινοβουλευτικός Εκπρόσωπος αναφερθεί σε κάτι ή ρωτήσει τον Υπουργό, ο οποίος μπορεί να φύγει, εγώ πρέπει να τον ενημερώσω ότι θα πρέπει να μείνει.

**ΑΛΕΞΑΝΔΡΟΣ ΚΑΖΑΜΙΑΣ:** Μπλέκετε τα πράγματα, δεν χρειάζεται.

**ΠΡΟΕΔΡΕΥΩΝ (Γεώργιος Λαμπρούλης):** Α, δεν χρειάζεται να απαντήσει ο Υπουργός εάν ερωτηθεί. Πώς θα απαντήσει; Ε, τώρα τι να σας πω;

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, θα σας πει τι θα κάνετε κιόλας! Έχει και κοινοβουλευτική εμπειρία εξάλλου!

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, καταπλήσσομαι πραγματικά από τον ρόλο που έχετε αναλάβει, δεν θα υπεισέλθω. Ζήτησα ως Πρόεδρος Κοινοβουλευτικής Ομάδας να πραγματοποιήσω παρέμβαση, όπως δικαιούμαι. Μου προξενεί κατάπληξη ότι ξεκινήσατε από Έδρας μία διαδικασία υποβάθμισης της ομιλίας μου, πριν καν ανέβω στο Βήμα και αμφισβήτησης του δικαιώματος της Πλεύσης Ελευθερίας ως Κοινοβουλευτικής Ομάδας με ίσους όρους, όπως όλες οι Κοινοβουλευτικές Ομάδες, να παρεμβαίνει στη διαδικασία. Και το κάνατε, μάλιστα, με αναφορά στον Υπουργό, ότι για λογαριασμό του παρεμβαίνετε γιατί δεν μπορούμε να τον κρατάμε.

Η Πλεύση Ελευθερίας έχει εντελώς άλλη άποψη και για την κοινοβουλευτική διαδικασία και για τον ρόλο της Αντιπολίτευσης και για τον ρόλο του Προεδρεύοντος στη διαδικασία και να με συγχωρείτε πάρα πολύ, αλλά δεν θα ζητήσω άδεια από τον Αντιπρόεδρο κανενός άλλου κόμματος για το τι θα πω ως Πρόεδρος της Κοινοβουλευτικής Ομάδας της Πλεύσης Ελευθερίας.

Νομίζω ότι δεν έχετε κάνει κάτι τέτοιο ούτε θα κάνετε κάτι τέτοιο σε κανέναν άλλον Πρόεδρο Κοινοβουλευτικής Ομάδας. Αυτό συμβαίνει μετά την προκλητική διαδικασία εξαίρεσής μου από την Εξεταστική Επιτροπή για τα Τέμπη που είναι άκυρη και ανυπόστατη. Συνέβη μετά από επανειλημμένες διαμαρτυρίες στις οποίες έχω προβεί για αντικοινοβουλευτικές συμπεριφορές. Σας παρακαλώ θερμά, περιοριστείτε στον ρόλο του Προεδρεύοντος και μην προσβάλλετε την Κοινοβουλευτική μας Ομάδα. Μπορεί να είναι μικρή, αλλά έχει απόλυτο δικαίωμα και υποχρέωση να ασκεί αντιπολίτευση. Και επειδή έχετε και εσείς περάσει από περιόδους που είχατε μικρή Κοινοβουλευτική Ομάδα, ακόμη και επτά ατόμων, μην μας συμπεριφέρεστε με αυτό τον τρόπο!

Κύριε Πρόεδρε, θα παρακαλούσα ο χρόνος μου να ξεκινήσει από τώρα.

Κύριε Υπουργέ, ο Κοινοβουλευτικός μας Εκπρόσωπος κ. Καζαμίας, σας απηύθυνε πολύ συγκεκριμένη κριτική και πολύ συγκεκριμένες ερωτήσεις για το πώς συμπεριφερθήκατε εκπροσωπώντας τη χώρα μας -και ο Πρωθυπουργός και εσείς- στη διεθνή διάσκεψη για τα περιβαλλοντικά ζητήματα και το κλίμα που μόλις τελείωσε. Και δεν του απαντήσατε με ποια διεκδίκηση πήγατε στη διάσκεψη αυτή για λογαριασμό της χώρας μας, δεν του απαντήσατε ποια στρατηγική εφαρμόσατε, τι επιδιώξατε και τι πετύχατε, γιατί σε κάθε διεθνή διεκδίκηση πηγαίνουμε με στρατηγική, με στόχους, με τακτική και κάνουμε και τον απολογισμό μας.

Εγώ, ας πούμε, όταν πήγα στη Διακοινοβουλευτική Διάσκεψη κατά των Εγκλημάτων Γενοκτονίας που έγινε στην Αρμενία το 2015, φρόντισα να περιληφθεί ειδική αναφορά στη Γενοκτονία των Ελλήνων του Πόντου, των Ασσυρίων και των Αρμενίων, να γίνει ειδική αναφορά στους Έλληνες της Μικράς Ασίας και να γίνει και ειδική αναφορά στη διεκδίκηση των γερμανικών οφειλών από τη χώρα μας. Αυτό κάνει μία Εθνική Αντιπροσωπεία. Ένα παράδειγμα σας έδωσα, μπορώ να σας δώσω πάρα πολλά.

Εσείς, λοιπόν, για λογαριασμό της Ελλάδας τι κάνατε, τι διεκδικήσατε έναντι των άλλων χωρών και πώς κινηθήκατε; Ήταν μία απλή ερώτηση και είναι εντυπωσιακό ότι απαντήσατε λέγοντας: «Έχουμε βγάλει δελτίο Τύπου, δεν έχω χρόνο να σας τα πω» και λέγοντας ακόμη ακόμη ότι: «Υπεραποδίδουμε στους στόχους και άρα, πήγαμε να πούμε ότι υπεραποδίδουμε στους στόχους». Άρα πήγατε απολογούμενοι; Πήγατε να κάνετε τον καλό μαθητή; Δεν είναι αυτός ο στόχος των διεθνών διασκέψεων υπό την αιγίδα του ΟΗΕ, θα μου επιτρέψετε να σας πω. Δεν είναι ο στόχος να δείξουμε ότι ήμασταν καλοί μαθητές, είναι ο στόχος να διεκδικήσουμε εγγυήσεις, διατυπώσεις, διατάξεις, στόχους και αντιλαμβάνομαι από την όλη προσέγγισή σας ότι αυτό δεν το κάνετε.

Όπως αντιλαμβάνομαι από την όλη στάση σας το εξής: Άκουγα τον Υπουργό Περιβάλλοντος επί τόσα λεπτά να μιλάει και δεν άκουσα τίποτα πραγματικά περιβαλλοντικό. Άκουγα διαρκώς για λεφτά, για κονδύλια, για συμβάσεις. Αυτό είχατε να απαντήσετε σε όλη την κριτική των Κοινοβουλευτικών Εκπροσώπων από όλα τα κόμματα της Αντιπολίτευσης, ανεξαρτήτως του ποιος έχει αξιοπιστία ή δεν έχει. Δεν είναι δική σας άμυνα ότι δεν έχει αξιοπιστία ο ΣΥΡΙΖΑ. Το ότι δεν έχει αξιοπιστία ο ΣΥΡΙΖΑ δεν απαλλάσσει εσάς για τη δική σας αναξιοπιστία. Αντί να απαντήσετε συγκεκριμένα τι κάνετε για το περιβάλλον, απαντάτε με αριθμούς.

Έχω, λοιπόν, να σας πω ότι η Πλεύση Ελευθερίας είναι εκείνο το κόμμα, είναι εκείνο το κίνημα που ενδιαφέρεται για το περιβάλλον γνήσια και πραγματικά και διαπιστώνουμε ότι εσείς δεν ενδιαφέρεστε.

Και διαπιστώνουμε ότι έρχεστε σήμερα, ενώ το καλοκαίρι κάηκαν ένα εκατομμύριο οκτακόσιες χιλιάδες στρέμματα δάσους και μας λέτε ότι μεγάλη σας πρόοδος είναι η εγκατάσταση ΑΠΕ, ανανεώσιμων πηγών ενέργειας. Και δεν λέτε τίποτε για το γεγονός ότι έχετε μεθοδεύσει την εγκατάσταση ανανεώσιμων πηγών ενέργειας και ανεμογεννητριών μέσα στα καμένα δάση, ότι το κάνετε αυτό σε πλήρη συμπαιγνία με δικαστικούς παράγοντες, όπως και η σημερινή Πρόεδρος της Δημοκρατίας κ. Σακελλαροπούλου, που ευθύνεται για την απαρχή αυτής της κατάστασης, των αδειών δηλαδή οικοδομικών εργασιών και εγκαταστάσεων στα καμένα και της παραβίασης της συνταγματικής προστασίας των καμένων και αναδασωτέων εκτάσεων, ότι το αναβαθμίζετε προάγοντας δικαστές στο Συμβούλιο της Επικρατείας, οι οποίοι υιοθετούν τη δική σας στάση, ότι στα καμένα επιτρέπεται να εγκαθιστάτε ανανεώσιμες πηγές ενέργειας και χωρίς να δίνετε προοπτική πραγματικής προστασίας και πραγματικής αποκατάστασης των δασών. Αντισυμβαλλόμενή σας σε συμβάσεις για ανεμογεννήτριες είναι η «SIEMENS».

Όπως η «SIEMENS» είναι η εταιρεία των βαγονιών του τρένου των Τεμπών. Να μιλάμε ξεκάθαρα. Άκουσα προηγουμένως τον κ. Πλεύρη να λέει πώς απαλλάχθηκαν. Με συμπαιγνία όλων σας απαλλάχθηκαν οι κατηγορούμενοι της «SIEMENS», αφού προηγουμένως επειδή ξεχάστηκε η κ. Μπακογιάννη ως Υπουργός Εξωτερικών και ο Πρέσβης Χαλαστάνης απέδρασαν και κάποιοι, ενώ υπήρχε απαγόρευση εξόδου από τη χώρα.

Για το περιβάλλον και όχι για τα λεφτά ως Υπουργός Περιβάλλοντος τι έχετε να πείτε; Πώς θα προστατεύσετε τα 70 εκατομμύρια στρέμματα δάσους; Υιοθετείτε την άποψη του Πρωθυπουργού ότι είμαστε από άλλο πλανήτη αν νομίζουμε ότι μπορείτε να τα προστατεύσετε όλα; Υιοθετείτε, άρα, την αντίληψη που λέει «γαία πυρί μιχθήτω», ας καούν και μετά εμείς θα εγκαταστήσουμε ΑΠΕ; Για το περιβάλλον, κύριε Υπουργέ, μάχονται αυτήν τη στιγμή οι πολίτες αυτής της χώρας, τα κινήματα σε όλη την Ελλάδα. Για το νερό, για την πρόσβαση στο νερό ως δημόσιο αγαθό, για το καθαρό περιβάλλον, για την προστασία της υγείας του, για την προστασία από καρκινογόνες δραστηριότητες όπως είναι οι ΧΥΤΑ, οι οποίοι αν και απαγορευμένοι εξακολούθησαν να λειτουργούν και δεν παύθηκαν ούτε από τον κ. Φάμελλο που ήταν Υπουργός Περιβάλλοντος του ΣΥΡΙΖΑ ούτε από εσάς. Με αγώνες των πολιτών προστατεύεται το περιβάλλον. Με αγώνες των πολιτών προστατεύονται τα ρέματα. Με αγώνες των πολιτών και με εθελοντικές παρεμβάσεις στις δικές σας ελλείψεις προστατεύεται και σώζεται ό,τι περισσότερο έχει σωθεί σε αυτήν τη χώρα.

Θα ήθελα, λοιπόν, να μας πείτε ξεκάθαρα, γιατί άκουσα μία ομιλία και μία δεύτερη παρέμβαση που ήταν μόνο για χρήματα και όχι για το περιβάλλον, πώς ακριβώς θα προστατεύσετε το περιβάλλον; Ήδη εντοπίζουμε ότι πέραν της κεντρικής πολιτικής σας, η οποία ενδίδει εντελώς στα συμφέροντα και στις οικονομικές συμπαιγνίες προβαίνετε και σε επιμέρους εξυπηρετήσεις. Στις Σπέτσες ας πούμε, ετοιμάζεστε να αδειοδοτήσετε ανέγερση θηριώδους οικοδομής σε προστατευόμενο χώρο, στην περιοχή της Παναγίας της Αρμάτας, που είναι αρχαίο μνημείο και περιβάλλεται σε ακτίνα εκατόν πενήντα μέτρων από δάσος. Ετοιμάζεστε να αδειοδοτήσετε θηριώδη οικοδομή εφοπλιστικών συμφερόντων. Στο Πάπιγκο, επίσης, αντίστοιχη κυβερνητική στάση άγει σε άλλου είδους οικοδομικές εργασίες, πάλι εφοπλιστικών και οικονομικών συμφερόντων.

Πείτε μας λοιπόν καθαρά: θα προστατέψετε το περιβάλλον όπως σας επιβάλλει το άρθρο 24 του Συντάγματος, επιφορτίζοντάς σας με ειδική υποχρέωση ή θα το παραδώσετε στα συμφέροντα και στις δικές σας οικονομικές και εμπορικές διευθετήσεις;

Και τέλος, κλείνοντας, σας είπε κάτι πάρα πολύ συγκεκριμένο ο κ. Καζαμίας. Και μετά από την ανάδειξη του Qatargate, όπου αποδείχθηκε ότι εξαγοράζονταν επιτελείς, αξιωματούχοι και πολιτικά πρόσωπα με αδρότατες απολαβές για να εξυπηρετούν διεθνείς διοργανώσεις και φτάσαμε να οργανωθεί το Μουντιάλ σε χώρα που όταν αυτό αποφασίστηκε δεν είχε ούτε γήπεδα, αντίστοιχα σας είπε ο κ. Καζαμίας ότι στην διάσκεψη για το κλίμα και το περιβάλλον στην COP προέδρευσε πρόσωπο με πρόδηλη σύγκρουση συμφερόντων, αφού προεδρεύει ταυτόχρονα, είναι μέλος του διοικητικού συμβουλίου, μεγάλης πετρελαϊκής εταιρείας. Αυτό σας ρώτησε, αυτό το κραυγαλέο σκάνδαλο. Εσείς ως Ελλάδα, ως ελληνική αντιπροσωπεία πως το αντιμετωπίσατε; Είπατε: Κύριοι, δεν μπορεί να προεδρεύει το συγκεκριμένο πρόσωπο, γιατί έχει συγκρουόμενα συμφέροντα; Γιατί έχουμε δει ότι είστε και πολύ ευαίσθητοι σε σχέση με τις συγκρούσεις συμφερόντων, όχι τις δικές σας βέβαια, αυτές που επινοείτε. Κυρίως υπάρχει πρόβλημα αν υπερασπίζεται κανείς θύματα. Εδώ λοιπόν, σας καλεί ο κ. Καζαμίας και δεν του απαντήσατε και παραστήσατε ότι δεν το καταλάβατε να απαντήσετε πώς τοποθετηθήκατε για αυτήν την προεδρία, καθώς και για την επερχόμενη διοργάνωση στο Μπακού, με την πρόδηλη επίσης παραβίαση συγκεκριμένων κανόνων που αφορούν την προστασία του περιβάλλοντος.

Θα περιμένω, κύριε Υπουργέ, την απάντησή σας και θα σας θυμίσω ότι όσο εσείς επιμένετε ότι το περιβάλλον είναι ιδιοκτησία σας, υπάρχουμε εμείς και κυρίως υπάρχουν οι πολίτες αυτής της χώρας στο πλευρό των οποίων στέκεται και θα στέκεται η Πλεύση Ελευθερίας και εγώ προσωπικά και ως δικηγόρος τους αφιλοκερδώς, κύριε Πλεύρη, για να αγωνίζονται για το περιβάλλον ως δημόσιο αγαθό.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Βρεττός, Κοινοβουλευτικός Εκπρόσωπος της Νίκης. Θέλει να σας υποβάλει κάποιες ερωτήσεις προφανώς, κύριε Υπουργέ. Θα απαντήσετε συνολικά.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, αν αντί για πέντε λεπτά μιλούν δεκατρία, πώς θα απαντήσω σε όλους;

**ΠΡΟΕΔΡΕΥΩΝ (Γεώργιος Λαμπρούλης):** Αν δεν υπάρχει αυτοσυγκράτηση από αυτούς που ζητούν τον λόγο; Το Προεδρείο δεν πρόκειται να εμπλακεί σε αντιπαραθέσεις, κύριε Υπουργέ.

Κύριε Βρεττέ, έχετε τρία λεπτά.

**ΝΙΚΟΛΑΟΣ ΒΡΕΤΤΟΣ:** Ευχαριστώ.

Δεν είχα την πρόθεση να φέρω σε δύσκολη θέση τον Υπουργό έτσι ώστε να θεωρήσει ότι δεν έχει επαρκή χρόνο για να απαντήσει. Απλώς θέλω να σημειώσω τα εξής: Πρώτον, αναφέρθηκε στο COP28 και στην επιτυχημένη εκείνη επίσκεψη. Διαψεύστε με αν κάνω λάθος, ήταν εκατόν ογδόντα τα άτομα της αποστολής. Είναι τελικά ωφέλιμα όλα αυτά τα μεγάλα σχέδια που συμμετέχουν σε ένα τόσο σημαντικό φόρουμ, το οποίο προφανώς δεν περιμένει την ελληνική πρόταση, γιατί έχει φτάσει σε κάποιους σημαντικούς δείκτες όσον αφορά τους ΑΠΕ. Ξέρουμε ότι οι ΑΠΕ είναι πραγματικά μια στοχοποίηση για το πρασίνισμα γενικά του περιβάλλοντος. Αλλά ξέρετε ότι και χρονικά και εποχικά είναι περιορισμένης απόδοσης. Γιατί τελικά αυτό που συμβαίνει δεν είναι να πιάνουμε τους στόχους και να ωφελούνται αυτοί που τελικά προμηθεύουν αυτήν τη νέα τεχνολογία, αλλά πόσο πληρώνει ο κάθε πολίτης στον λογαριασμό του όταν ενεργειακά είμαστε απόλυτα εξαρτημένοι από τις εισαγωγές. Και ξέρετε μια χώρα η οποία εξαρτάται από τις εισαγωγές, προφανώς δεν μπορεί να είναι λειτουργική και αποδοτική όσον αφορά τις ενεργειακές της ζωές και το ενεργειακό μίγμα.

Όμως θα ήθελα να σταθώ και σε κάτι άλλο, που εμείς είχαμε κριτικάρει όταν φέρατε το πρόσφατο νομοσχέδιο και έχει να κάνει με το δίκτυο των αιολικών πάρκων, των υπεράκτιων. Και μάλιστα, υπάρχει το Συμβούλιο Περιβάλλοντος της Περιφέρειας Κρήτης -δεν ξέρω αν ενημερωθήκατε- που πριν λίγες μέρες ομόφωνα απέρριψε την πρόταση. Εμείς το είπαμε και τότε. Είστε εσείς ως Κυβέρνηση σε τέτοια θέση να απορρίπτετε τις τοπικές κοινωνίες και μάλιστα με ομόφωνες αποφάσεις του Περιφερειακού Συμβουλίου Περιβάλλοντος της Κρήτης για να πάτε να εγκαταστήσετε με το έτσι θέλω στην Ελούντα ή στη γύρω περιοχή της Σητείας υπεράκτια αιολικά πάρκα; Πραγματικά πιστεύετε ότι έτσι πρέπει να επιβάλλετε αυτή τη μορφή που εσείς θεωρείτε ότι είναι ωφέλιμη για το ενεργειακό μείγμα ή να ακούσετε τι έχουν να πουν οι τοπικές κοινωνίες ή τελικά οι επιχειρήσεις και οι προοπτικές της πράσινης για την ενέργεια υπερισχύει των τοπικών κοινωνιών;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Υπουργέ έχετε τον λόγο. Όσο πιο σύντομα μπορείτε, σας παρακαλώ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κοιτάξτε, κύριε Πρόεδρε, όντας και εν μέρει λακωνικής καταγωγής, προσπαθώ να είμαι λακωνικός, αλλά δημιουργείται μια ανισομέρεια όταν δέχομαι έντεκα λεπτά και μετά άλλα πέντε λεπτά ερωτήσεις και υποχρεούμαι να απαντήσω στον μισό χρόνο. Όπως και να ‘χει, ξεκινάω από τις παρατηρήσεις της κ. Κωνσταντοπούλου.

Είναι σαφές ότι έχουμε διαφορετική λογική στον τρόπο που αντιμετωπίζουμε τις διεθνείς διασκέψεις. Εσείς έχετε μία λογική η οποία αποδοκιμάστηκε και στην πράξη, γιατί ήσασταν κομμάτι του κόμματος -πολύ σημαντικό ούσα Πρόεδρος της Βουλής- όταν διεκδικήσαμε το τρίτο μνημόνιο, σας θυμίζω. Και την «επιτυχία» σας στις διεθνείς διεκδικήσεις, τότε που ήσασταν παρέα με τον κ. Τσίπρα, τη διαπιστώσαμε. Την πληρώσαμε όλοι πολύ ακριβά.

Οι διεθνείς διεκδικήσεις προφανώς έχουν σχέση και με το αν υπεραποδίδεις στους στόχους. Όταν υπεραποδίδεις στους στόχους σου είσαι πιο αποτελεσματικός όταν συζητάς. Αλλά δεν έχετε καταλάβει ότι στη διάσκεψη για το κλίμα οι χώρες της Δύσης…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επί προσωπικού, κύριε Πρόεδρε.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Θα με διακόπτετε μετά από δεκατρία λεπτά μονολόγου; Σας διέκοψε κανείς; Όχι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν σας διέκοψα.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Αν δεν με διακόπτετε, μην με διακόπτετε, για να κάνουμε ένα λογικό παράλογο.

Οι διεθνείς διεκδικήσεις, λοιπόν, δεν έχουν να κάνουν με την COP για μία δυτική χώρα. Η Ελλάδα ως δυτική χώρα καλείται να πληρώσει στην COP. Αυτό δεν το έχετε καταλάβει. Δεν καλείται να διεκδικήσει χρήματα στην COP. Καλείται να πληρώσει χρήματα, γιατί είναι πακέτο των δυτικών χωρών που οι χώρες του Νότου τους ζητούν παραπάνω χρήματα για να υιοθετήσουν πιο μαζικά τις ανανεώσιμες πηγές που ξέρουμε ότι είναι οικονομικά αποδοτικές και ξέρουμε ότι θα μας οδηγήσουν στην αντιμετώπιση της κλιματικής αλλαγής.

Διότι υπάρχει μια μεγάλη αλήθεια για την κλιματική αλλαγή: Χωρίς ανανεώσιμες πηγές, η ανθρωπότητα θα υποστεί τους δύο και τους τρεις βαθμούς με τρόπο ολέθριο.

Και μου κάνει εντύπωση πώς έρχεστε εδώ διαπρύσιος κήρυκας υπέρ της κλιματικής αλλαγής και υπονομεύετε, ταυτόχρονα, τις ανανεώσιμες πηγές στη χώρα. Και τις υπονομεύετε λέγοντας πράγματα παντελώς ανακριβή -για μη χρησιμοποιήσω την άλλη καλύτερη λέξη από την ανακρίβεια- ότι «θα επιτρέψουμε κι έχουμε επιτρέψει τις ανεμογεννήτριες στα καμένα» και τέτοιου είδους ιστορίες.

Λοιπόν, πρώτον, οι ανεμογεννήτριες έχουν ανασταλεί στην περίπτωση των καμένων για να μελετήσουμε τι ακριβώς πρέπει να γίνει και να είμαστε βασισμένοι στην επιστήμη, science based, στο πώς θα προστατεύουμε το περιβάλλον και όχι στον ακραίο λαϊκισμό. Διότι ο ακραίος λαϊκισμός είναι να μιλάς για την κλιματική αλλαγή και να υπονομεύεις τις ανανεώσιμες πηγές. Πιο ακραίος λαϊκισμός δεν υπάρχει!

Σε σχέση με το αν μίλησα για το περιβάλλον και αν πρέπει να χρησιμοποιούμε αριθμούς στον προϋπολογισμό, κοινοβουλευτικά είστε παλαιότερη εμού αλλά εξ όσων γνωρίζω, παρακολουθώντας τη χώρα εδώ και δεκαετίες, στον προϋπολογισμό είμαστε υποχρεωμένοι να μιλάμε με αριθμούς. Και σας είπα ότι κάνουμε μια τεράστια επένδυση στα δάση. Εκτός αν δεν το ακούσατε. Η επένδυση στα δάση δεν είναι περιβαλλοντικό θέμα; Δηλαδή τα δάση είναι ξεκομμένα από το περιβάλλον; Τα εβδομήντα εκατομμύρια στρέμματα που είναι όλες οι δασικές περιοχές μαζί -γιατί τα δάση είναι λιγότερα, είναι γύρω στα σαράντα-, δεν είναι περιβάλλον; Η επένδυση δεν αφορά το περιβάλλον; Και το να μιλάμε με αριθμούς για την επένδυση στα δάση, είναι επιλήψιμο; Δεν το καταλαβαίνω.

Σε ό,τι αφορά τα διάφορα περί ιδιωτικών συμφερόντων κ.λπ., δεν πρόκειται να σας απαντήσω, γιατί θεωρώ ότι εάν έχετε κάτι συγκεκριμένο να μου πείτε, θα πρέπει να έρθετε και να μου το πείτε συγκεκριμένα και να αναφέρεστε σε κάποια πραγματική διοικητική πράξη. Τότε ευχαρίστως να σας απαντήσω. Αλλά όταν κάνετε δίκη προθέσεων για λειτουργία άλλων θεσμών που είναι αυτοί που κάνουν τις περιβαλλοντικές αδειοδοτήσεις και αναφέρεστε σε μένα, δεν πρόκειται να δώσω περισσότερο βάρος στα λόγια σας, απαντώντας σας χωρίς να έχετε πει κάτι στοιχειοθετημένο.

Τώρα, για να ολοκληρώσω με τα θέματα που τέθηκαν για τις εισαγωγές ρεύματος και το πώς τι γίνεται με τα υπεράκτια αιολικά. Τα υπεράκτια αιολικά έχουν την εξής πολύ απλή βάση, που αν είχα εδώ μια οθόνη θα μπορούσα να σας την εξηγήσω. Η Ελλάδα έχει το μεγαλύτερο υπεράκτιο αιολικό δυναμικό στη Μεσόγειο. Μικρή εξαίρεση είναι ένα κομμάτι της Ισπανίας. Αυτό το υπεράκτιο αιολικό δυναμικό είναι τεράστιας περιβαλλοντικής και οικονομικής αξίας. Όσον αφορά την περιβαλλοντική αξία, αξιοποιώντας το, μειώνουμε δραματικά το CO2 που παράγουμε και δεν επιβαρύνουμε τη χώρα σε όποια επιβάρυνση υπάρχει με την ανάπτυξη αιολικών -που χρειάζονται δρόμους και όλα τα υπόλοιπα- στη στεριά, διότι στη θάλασσα δεν θα χρειαστεί να φτιάξουμε κανέναν δρόμο για να έχουμε υπεράκτια αιολικά.

Τα δικά μας υπεράκτια αιολικά θα είναι καράβια. Θα είναι πλατφόρμες με μια άγκυρα που θα παράγουν τεράστιες ποσότητες ενέργειας με πολύ μεγάλα θετικά πλεονεκτήματα για τις τοπικές κοινωνίες. Και θα το συζητήσουμε με τις τοπικές κοινωνίες προφανώς. διότι οι επενδύσεις είναι μεγάλες. Τα ανταποδοτικά που μπορείς να δώσεις και σε περιβαλλοντικό επίπεδο και σε επίπεδο πραγματικό οικονομικό πολύ σημαντικά. Οι τοπικές θέσεις εργασίας είναι πολλαπλάσιες από τις θέσεις εργασίας των ανανεώσιμων πηγών στη στεριά, διότι έχουν πολύ υψηλό κόστος συντήρησης, το οποίο σημαίνει ανθρώπους που θα δουλεύουν εκεί με πάρα πολύ καλούς μισθούς και θα είναι όλοι τοπικοί και θα είναι δώδεκα μήνες αυτοί, δεν θα είναι έξι μήνες ή επτά.

Θα έχουν, λοιπόν, πολύ μεγάλο αποτέλεσμα και στην εθνική ανάπτυξη και στους εθνικούς στόχους και στην τοπική ανάπτυξη και στους τοπικούς στόχους, από όλες τις πλευρές. Όταν θα παρουσιάσουμε και τα ανταποδοτικά, οι τοπικές κοινωνίες θα συνειδητοποιήσουν πραγματικά τι μεγάλη ευκαιρία είναι η ανάπτυξη αυτών των πάρκων.

Ελπίζω η Εθνική Αντιπροσωπεία να συνειδητοποιήσει ότι αυτός ο στόχος μας υπερβαίνει και πρέπει να βγει από την κομματική διελκυστίνδα, διότι μιλάμε για επενδύσεις που θα είναι δεκάδων δισεκατομμυρίων ευρώ. Μεγάλο κομμάτι αυτών των επενδύσεων θα έχει προστιθέμενη αξία ελληνική. Θα μπορούμε να έχουμε πάνω από 50% ελληνική προστιθέμενη αξία τοπικά και εθνικά. Θα έχουμε για πρώτη φορά με αυτό δυνατότητα να εξάγουμε αντί να εισάγουμε ρεύμα και ενέργεια γενικότερα. Και επίσης, θα μπορέσουμε να παίξουμε και γεωπολιτικό ρόλο εξαιρετικά σημαντικό, ως παραγωγός ασφαλούς ρεύματος, δηλαδή ασφαλούς ενέργειας, εντός της Ευρωπαϊκής Ένωσης.

Θέλω να ψάξετε και να δείτε και να σκεφθείτε -επειδή στο τέλος την ενέργεια θέλουμε να την παράγουμε, εκτός αν μου πείτε ότι θα ζήσουμε χωρίς ενέργεια, θα σβήσουν όλα αυτά και θα είμαστε χωρίς ενέργεια-, ποιο είναι πιο συμφέρον περιβαλλοντικά; Να συγκρίνουμε αυτές τις παρεμβάσεις με την άλλη ενέργεια που παράγουμε, όταν έχουμε ορυχεία λιγνίτη τα οποία είναι δεκάδων χιλιάδων στρεμμάτων, τα οποία ξύνονται όταν έχουμε τις εκπομπές λιγνίτη, όταν κάνουμε τις παρεμβάσεις στη στεριά ακόμη και με τις ανανεώσιμες που είναι ήπιες παρεμβάσεις. Σκεφτείτε το και προβληματιστείτε, κύριοι συνάδελφοι.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει τον λόγο επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Ποιο είναι το προσωπικό, κυρία Κωνσταντοπούλου;

**ΑΘΑΝΑΣΙΟΣ ΠΛΕΥΡΗΣ:** Δεν κάνουμε επερώτηση για να ρωτάνε τον Υπουργό.

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε τον λόγο επί προσωπικού. Να μας εξηγήσει το προσωπικό η κ. Κωνσταντοπούλου.

**ΑΘΑΝΑΣΙΟΣ ΠΛΕΥΡΗΣ:** Τίθενται θέματα εκτός προϋπολογισμού!

**ΠΡΟΕΔΡΕΥΩΝ (Γεώργιος Λαμπρούλης):** Έχετε δίκιο όλοι σας ενδεχομένως, αλλά τι άλλο να κάνουμε; Πρόεδρος Κοινοβουλευτικής Ομάδας έβαλε θέμα επί προσωπικού. Να ακούσουμε, λοιπόν, το προσωπικό.

Είναι η δεύτερη παρέμβαση που έχετε σήμερα το δικαίωμα, κυρία Κωνσταντοπούλου. Έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Ζήτησα επί προσωπικού. Δεν ξέρω γιατί μου λέτε ότι είναι η δεύτερη παρέμβαση και δεν καταλαβαίνω και γιατί το διαπραγματεύεστε με τους Βουλευτές της Νέας Δημοκρατίας.

Κύριε Υπουργέ,….

**ΠΡΟΕΔΡΕΥΩΝ (Γεώργιος Λαμπρούλης):** Ακούστε...

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μη με διακόπτετε, σας παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Περιοριστείτε σε αυτό που θέλετε να πείτε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα μου υπαγορεύσετε τι θα πω.

**ΠΡΟΕΔΡΕΥΩΝ (Γεώργιος Λαμπρούλης):**…και μην κάνετε κρίσεις για τον Προεδρεύοντα ή για οποιονδήποτε άλλον. Σας παρακαλώ πολύ. Η υπομονή έχει και τα όριά της!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι εννοείτε;

**ΠΡΟΕΔΡΕΥΩΝ (Γεώργιος Λαμπρούλης):** Μαζευτείτε, σας το λέω λαϊκά. Περιοριστείτε στην πολιτική αντιπαράθεση, στις θέσεις σας, στην αντιπαράθεση με την Κυβέρνηση. Πολύ ευχαρίστως. Μην τα βάζετε όμως συνεχώς με το Προεδρείο και πώς σας χειρίζεται και αν σας χειρίζεται καλά ή όχι. Λοιπόν, παρακαλώ πολύ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε βέβαιος ότι…

**ΠΡΟΕΔΡΕΥΩΝ (Γεώργιος Λαμπρούλης):** Πρέπει να συνεχίσουμε και τη συνεδρίαση. Συζητάμε τον προϋπολογισμό. Υπάρχει μία διαδικασία. Έχετε τον λόγο για να μας εξηγήσετε το προσωπικό σας ζήτημα. Σας ακούμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Λαμπρούλη, ως Βουλευτής του ΚΚΕ μού λέτε: «Μαζευτείτε, σας το λέω λαϊκά»; Λυπάμαι πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Είδατε που τελικά ο στόχος σας είναι το ΚΚΕ και όχι ο Λαμπρούλης ο Αντιπρόεδρος;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λυπάμαι πάρα πολύ που μου λέτε από τη θέση του Προέδρου...

**ΠΡΟΕΔΡΕΥΩΝ (Γεώργιος Λαμπρούλης):** Στόχος σας είναι να σπιλώσετε το ΚΚΕ. Λυπάμαι πάρα πολύ. Λυπάμαι, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μου λέτε από τη θέση του Προέδρου…

**ΠΡΟΕΔΡΕΥΩΝ (Γεώργιος Λαμπρούλης):** Δεν πρόκειται να σας απαντήσω ό,τι και να πείτε. Συνεχίστε σ’ αυτή την κατεύθυνση, αυτή τη στάση σας και θα δούμε, τελικά, τι θα γίνει στο μέλλον.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από τη θέση του Προεδρεύοντος μου λέτε «μαζευτείτε» και μου λέτε κιόλας ότι δεν θα με ανεχτείτε άλλο κι ότι έχουν τελειώσει τα όρια της υπομονής; Σε ποιον άλλον Αρχηγό, κύριε Λαμπρούλη, το κάνατε αυτό; Πώς το επιτρέπετε στον εαυτό σας να το κάνετε;

**ΠΡΟΕΔΡΕΥΩΝ (Γεώργιος Λαμπρούλης):** Τώρα αυτό είναι το προσωπικό ή αυτό που επικαλεστήκατε για να πάρετε τον λόγο; Αυτό που επικαλεστήκατε, το προσωπικό και σας έδωσα τον λόγο ποιο είναι; Θα μας το πείτε; Προφανώς κάτι με τον Υπουργό υπάρχει σε επίπεδο προσωπικού. Εξηγήστε μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Υπάρχει, όμως και ένα ζήτημα σοβαρό κοινοβουλευτικής τάξης και λυπάμαι που συμμετέχετε σε αυτό, σας το έχω πει και με άλλες ευκαιρίες. Διότι όταν μία συγκεκριμένη -συμβαίνει να είμαι η μόνη γυναίκα πολιτική Αρχηγός- πολιτική Αρχηγός ως μοναδική γυναίκα πολιτική Αρχηγός αντιμετωπίζει αυτού του είδους τις συμπεριφορές και επιφυλάσσετε στον εαυτό σας αυτού του είδους την εξουσία δικαιούμαι και εγώ να διαμαρτυρηθώ και δεν δικαιούστε να με διακόπτετε διαρκώς. Παρακαλώ, λοιπόν, να με αφήσετε να τοποθετηθώ.

**ΠΡΟΕΔΡΕΥΩΝ (Γεώργιος Λαμπρούλης):** Και σας λέω, λοιπόν, ξανά τη λέξη «λυπάμαι πολύ» γι’ αυτά που μόλις πριν από λίγο είπατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γι’ αυτά που είπατε εσείς θα πρέπει να λυπάστε, που είπατε: «Μαζευτείτε και σας το λέω λαϊκά» και «μη δοκιμάζετε την υπομονή μας». Δεν ξέρω ποιοι είστε που δοκιμάζω την υπομονή σας.

**ΠΡΟΕΔΡΕΥΩΝ (Γεώργιος Λαμπρούλης):** Να σας ακούσουμε για το επί προσωπικού τώρα. Ποιο είναι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Σκυλακάκη, κύριε Υπουργέ, είπατε ότι δήθεν εγώ ήμουν κομμάτι κάποιας διαπραγματευτικής ομάδας που έφερε το τρίτο μνημόνιο και ότι τη δική μου αντίληψη…

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** …(Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα με αφήσετε; Ή θέλετε να διακόπτετε; Γιατί πριν διαμαρτυρηθήκατε ότι δήθεν σας διέκοψα, ενώ απλώς έκανα νόημα στον Προεδρεύοντα ότι ζητώ τον λόγο επί προσωπικού.

(Θόρυβος στην Αίθουσα)

Είπατε, λοιπόν -και έχετε και βοήθειες από όλη την Αίθουσα βλέπω εδώ, εν είδει πελταστών-, ότι τη δική μας -της Πλεύσης Ελευθερίας- και τη δική μου προσωπικά αντίληψη για τη διαπραγμάτευση την ξέρετε από τη διαπραγμάτευση που έκαναν εκείνοι που έφεραν το τρίτο μνημόνιο. Θα ήθελα να σας θυμίσω ότι εγώ ως Πρόεδρος της Βουλής αντιτάχθηκα στο τρίτο μνημόνιο και κατέβηκα από την Έδρα ούτε στην συζήτηση δεν δέχθηκα να προεδρεύσω, εν αντιθέσει με το κόμμα σας που το ψήφισε το τρίτο μνημόνιο νύχτα, με χέρια και με πόδια, μαζί με τον κ. Τσίπρα και με την παρέα που έφερε το τρίτο μνημόνιο.

(Χειροκροτήματα από την πτέρυγα της Πλεύσης Ελευθερίας)

Αυτό, λοιπόν, το παραβλέπετε όταν παίρνετε τον λόγο από θέση εξουσίας για να σπιλώσετε έναν άνθρωπο και μια διαδρομή, ενώ είναι γνωστό ότι υπήρξα εκείνη που άφησα την τρίτη τη τάξει πολιτειακή θέση, ακριβώς, διότι δεν δέχτηκα ούτε το τρίτο μνημόνιο ούτε τα αποτελέσματα μιας αίσχιστης διαπραγμάτευσης στην οποία δεν χρησιμοποιήθηκε ούτε το πόρισμα της Επιτροπής Αλήθειας Δημοσίου Χρέους που απονομιμοποιεί το χρέος που εσείς πληρώνετε -μετακυλίοντάς το στους πολίτες και στα μωρά- ούτε οι αξιώσεις μας για τις γερμανικές οφειλές που είναι πάρα πολύ υψηλές και έπρεπε να μπουν στο διαπραγματευτικό τραπέζι ούτε οι αξιώσεις μας από διεθνείς υποθέσεις διαφθοράς, όπως η υπόθεση «SIEMENS», όπως οι υποθέσεις των εξοπλιστικών, που επίσης αποτελούν διαπραγματευτικά επιχειρήματα και όπλα πάρα πολύ σοβαρά.

Βεβαίως, έχουμε άλλη αντίληψη για τη διαπραγμάτευση, διότι για μας και για μένα η διαπραγμάτευση είναι διεκδίκηση. Και να ξέρετε, διδάσκεται κιόλας η διαπραγμάτευση, δεν είναι ό,τι μου κατέβει κάνω. Η δε COP, για την οποία σας ρώτησα, δεν είναι διεθνής διάσκεψη στην οποία μιλάνε για τα λεφτά και το πόσο θα πληρώσουν. Είναι διεθνής διάσκεψη στην οποία αποφασίζονται πολιτικές για το κλίμα, την κλιματική κρίση και για το περιβάλλον. Εσείς, όμως, δείχνετε μία αντίληψη ότι σας απασχολεί μόνο να μη σας πούνε να πληρώσετε, αμυντική πολιτική και όχι διεκδικητική και μάλιστα δεν τολμάτε -αυτό κατάλαβα- ούτε καν να θέσετε ζητήματα σύγκρουσης συμφερόντων σε πρόσωπα τα οποία αναλαμβάνουν κομβικές θέσεις.

Βεβαίως τι να περιμένουμε από μία Κυβέρνηση που ο Πρωθυπουργός της στην πρώτη του διεθνή ομιλία στη γενική συνέλευση του ΟΗΕ τον Σεπτέμβριο του 2019 το πρώτο που είπε ήταν ότι το Μάτι, το έγκλημα στο Μάτι -γιατί σε λίγο θα μας το πείτε κι αυτό ατύχημα και καταστροφή, όπως κάνετε με τα Τέμπη!- είπε, λοιπόν, ο κ. Μητσοτάκης από το 2019 ότι το έγκλημα στο Μάτι οφείλεται στην κλιματική αλλαγή! Εκεί θέλετε να τα ρίξετε όλα, χωρίς πραγματικές πολιτικές διεκδίκησης προστασίας του περιβάλλοντος και εγγυητικές του περιβάλλοντος.

(Θόρυβος – διαμαρτυρίες στην Αίθουσα)

Και απέναντι σε αυτό, με όλη αυτή την κατάσταση που επικρατεί στην Αίθουσα και τις διαρκείς παρεμβάσεις, επιβοηθητικές για εσάς, η Πλεύση Ελευθερίας δεν θα σταματήσει να το λέει. Και αν κάποιος κάνει αντιπολίτευση, κύριε Λαμπρούλη, την κάνει μαχόμενος, όχι διαβεβαιώνοντας τις εξουσίες.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Αυτό είναι, λοιπόν, εκεί θέλαμε να καταλήξουμε, ότι το ΚΚΕ δεν κάνει αντιπολίτευση. Τι να σας πω! Ό,τι και να σας πω, αυτή είστε!

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, δεν τίθεται θέμα επί προσωπικού. Το Προεδρείο κρίνει ότι δεν τίθεται θέμα επί προσωπικού. Δεν χρειάζεται να απαντήσετε.

Περνάμε στον κατάλογο των ομιλητών.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, θα ήθελα ένα λεπτό να απαντήσω, γιατί παραποίησε τα λεγόμενά μου.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει θέμα προσωπικού, κύριε Υπουργέ, δεν είναι προσωπικό.

(Θόρυβος στην Αίθουσα)

Γιατί φωνάζετε; Ηρεμήστε. Θα συνεννοηθούμε.

Κύριε Υπουργέ, έδωσα τον λόγο στην κυρία Πρόεδρο...

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Παραποίησε τα λεγόμενά μου και ζητώ τον λόγο για να απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Εσείς πάλι ζητάτε τον λόγο επί προσωπικού, γιατί παραποίησε τα λεγόμενά σας. Ας το λήξουμε εδώ, κύριε Υπουργέ. Απαντήστε σύντομα, γρήγορα, για να συνεχίσουμε τη διαδικασία.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Αυτό που είπα και το άκουσε όλη η Αίθουσα, είναι ότι ήσασταν μέρος της πολιτικής παράταξης που έκανε τη διαπραγμάτευση. Και θα συμπληρώσω -γιατί φαίνεται ότι θέλετε να ακούσετε και πρόσθετα πράγματα- ότι ως μέλος αυτής της πολιτικής παράταξης είπατε ψέματα στον ελληνικό λαό το 2014 - 2015 διότι του υποσχεθήκατε «λαγούς με πετραχήλια» και όταν ήρθε η ώρα δεν υπήρχαν ούτε λαγοί ούτε πετραχήλια! Και εξ αυτού του λόγου -επειδή λέγατε διάφορα προπαροξύτονα τύπου «το πόρισμα της Επιτροπής Αλήθειας» στον Σόιμπλε- καταλήξαμε, από εκεί που είχαμε μία σοβαρή σχέση και προσπαθούσαμε να αποφύγουμε τα χειρότερα, να πάμε στα χειρότερα.

Για το ότι όταν ήρθαν τα χειρότερα -που είχαν δύο επιλογές: «τα χειρότερα» και τα «τρισχειρότερα»- εσείς αποχωρήσατε, δικαίωμά σας είναι, κριθήκατε από τον ελληνικό λαό γι’ αυτό. Η ουσία, πάντως, είναι ότι την παρατήρηση ότι δεν αντιλαμβάνεστε το πώς γίνονται οι διεθνείς διαπραγματεύσεις, την επιβεβαιώσατε με δέκα διαφορετικούς τρόπους στην ομιλία σας. Εγώ δεν μπορώ να βοηθήσω παραπάνω.

**ΠΡΟΕΔΡΕΥΩΝ (Γεώργιος Λαμπρούλης):** Δίνουμε τον λόγο τώρα -και τον καλούμε στο Βήμα- στον κ. Λάζαρο Τσαβδαρίδη από τη Νέα Δημοκρατία.

Θα ακολουθήσει ο κ. Δελβερούδης, ο κ. Κτιστάκης, μετά θα πάρει τον λόγο ο Υφυπουργός Πολιτισμού κ. Δήμας και αμέσως μετά η κ. Κεφαλογιάννη, Υπουργός Τουρισμού.

Ορίστε, έχετε τον λόγο, κύριε Τσαβδαρίδη.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ πολύ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, συζητούμε αυτές τις ημέρες στην Ολομέλεια το σχέδιο του κρατικού προϋπολογισμού 2024 που καλείται να επιτύχει τους στόχους της δημοσιονομικής σταθερότητας και της παράλληλης αναπτυξιακής προοπτικής της χώρας μας μέσα σε ένα ασταθές διεθνές περιβάλλον, με δύο πολέμους στην ευρύτερη γεωγραφική γειτονιά μας, στην Ουκρανία και στη Μέση Ανατολή, με μια συνεχιζόμενη ενεργειακή κρίση -που μοιραία προκαλεί ένα μπαράζ πληθωριστικών πιέσεων- και με τις επιπτώσεις της κλιματικής κρίσης να αποτυπώνονται όλο και πιο έντονα μέσα από όλο και συχνότερες φυσικές καταστροφές.

Να, γιατί είναι κομβικής σημασίας η περαιτέρω θωράκιση της οικονομίας μας, για να ξεπεράσουμε αλώβητοι αυτές τις προκλήσεις. Να, γιατί επιβάλλονται επιπλέον στοχευμένες μεταρρυθμίσεις που θα ενισχύσουν τη βιώσιμη ανάπτυξη, θα μεγεθύνουν τις ευκαιρίες απασχόλησης και θα μεγιστοποιούν την κοινωνική συνοχή με πολλαπλασιαστικά οφέλη για τη χώρα μας. Και, να, γιατί ο προϋπολογισμός του 2024 βρίσκεται προς τη σωστή κατεύθυνση.

Γιατί αφ’ ενός μεγαλώνει την πίτα του εθνικού εισοδήματος και μειώνει τις ανισότητες στην κατανομή αυτής της πίτας, αφ’ ετέρου διασφαλίζει την απαραίτητη δημοσιονομική ισορροπία, εμπνέοντας έτσι εμπιστοσύνη στους πολίτες, δίνοντας προοπτική στην οικονομία μας, ισορροπία στην κοινωνία και κύρος στη διεθνή εικόνα της Ελλάδας.

Ο προϋπολογισμός του 2024 είναι ο πρώτος μετά από δεκατρία χρόνια που καταρτίζεται με το αξιόχρεο της χώρας να έχει ανακτήσει την επενδυτική του βαθμίδα, χάρη στη συνετή και στιβαρή πολιτική της Κυβέρνησης της Νέας Δημοκρατίας και κυρίως, χάρη στις θυσίες του ελληνικού λαού.

Πλέον η Ελλάδα γίνεται ολοένα και πιο ανταγωνιστική, αποτελώντας πόλο έλξης για περισσότερες επενδύσεις, για νέες καλά αμειβόμενες θέσεις εργασίας και για υψηλότερους μισθούς για όλους. Αδιάψευστος μάρτυρας είναι οι αριθμοί.

Η οικονομική ανάπτυξη στην Ελλάδα, σύμφωνα με τις προβλέψεις της Ευρωπαϊκής Επιτροπής, αναμένεται σε 2,4% φέτος και σε 2,9% το 2024. Τριπλάσια, δηλαδή, φέτος και υπερδιπλάσια του χρόνου σε σχέση με το σύνολο της Ευρωζώνης. Το ΑΕΠ της χώρας υπερβαίνει σημαντικά το επίπεδο του 2010 με την κρίση χρέους και πλέον αναμένεται να αυξηθεί κατά 11 δισεκατομμύρια ευρώ το 2024 σε σχέση με το 2023. Οι επενδύσεις αυξήθηκαν κατά 7% και αναμένεται να αυξηθούν ακόμα περισσότερο, κατά 15% το 2024. Το πρωτογενές αποτέλεσμα της γενικής κυβέρνησης εκτιμάται ότι θα διαμορφωθεί σε πλεόνασμα 1,1% του ΑΕΠ το 2023 και 2,1% του ΑΕΠ το 2024. Το δημόσιο χρέος, ως ποσοστό του ΑΕΠ, θα μειωθεί περαιτέρω πάνω από είκοσι ποσοστιαίες μονάδες τη διετία 2023-2024, σημειώνοντας την ταχύτερη μείωση χρέους στην Ευρωζώνη και στην Ευρωπαϊκή Ένωση. Ο πληθωρισμός αναμένεται να αποκλιμακωθεί στο 2,6% το 2024. Η ανεργία θα μειωθεί σε χαμηλά δεκαπενταετίας, υποχωρώντας πια στο 11,2%, ενώ αναμένεται να μειωθεί ακόμα περισσότερο σε 10,6% το 2024.

Πώς, όμως, αυτοί οι αριθμοί στην καθημερινή πράξη βοήθησαν και θα βοηθήσουν τον πολίτη; Ο προϋπολογισμός του 2024 το αποκαλύπτει, θέτοντας ως πρώτη προτεραιότητα την αύξηση του εισοδήματος των Ελλήνων με αυξήσεις των μισθών των δημοσίων υπαλλήλων, άρση του παγώματος των τριετιών για τους μισθωτούς, αύξηση κατώτατου μισθού κατά 70 ευρώ, αύξηση του αφορολόγητου κατά 1.000 ευρώ για οικογένειες με εξαρτώμενα τέκνα, αύξηση του ελάχιστου εγγυημένου εισοδήματος περίπου διακοσίων είκοσι πέντε χιλιάδων ευάλωτων νοικοκυριών κατά 8%, αύξηση των επιδομάτων αναπηρίας του ΟΠΕΚΑ και του ΕΦΚΑ πάνω από 8%, εκ νέου αύξηση των συντάξεων, αλλά και με την κατάργηση της εισφοράς αλληλεγγύης και στους δημοσίους υπαλλήλους και στους συνταξιούχους, τη χορήγηση μόνιμου ετήσιου βοηθήματος προς τους νέους, το λεγόμενο Youth Pass, την κατάργηση της συμμετοχής στο κόστος των φαρμάκων για τους πρώην δικαιούχους του ΕΚΑΣ, την επέκταση του επιδόματος μητρότητας στους ελεύθερους επαγγελματίες και τους αγρότες στους εννέα μήνες σε συνέχεια και της ήδη θεσμοθετημένης αύξησης σε εννέα μήνες για τους μισθωτούς του ιδιωτικού τομέα και την ενεργοποίηση επενδυτικών πόρων πάνω από 12 δισεκατομμύρια ευρώ μέσω του Προγράμματος Δημοσίων Επενδύσεων και του Ταμείου Ανάκαμψης και Ανθεκτικότητας.

Επιπροσθέτως, δίνουμε πολύ μεγάλη βαρύτητα στα οικονομικά οφέλη που θα προκύψουν από τον περιορισμό της φοροδιαφυγής με τη θεσμοθέτηση ήδη πολυεπίπεδων παρεμβάσεων που περιλαμβάνουν μεταξύ άλλων περιορισμούς στη χρήση μετρητών, ενίσχυση των ηλεκτρονικών συναλλαγών, αύξηση της διαφάνειας και της αποτελεσματικότητας των ελέγχων και αυστηροποίηση των κυρώσεων, γιατί έτσι θα τονωθεί ακόμα περισσότερο η δυνατότητα της οικονομίας μας, όχι μόνο για να βελτιώνει την ποιότητα ζωής των πολιτών, αλλά και για να απλώνει ισχυρότερο δίχτυ προστασίας σε ευάλωτα άτομα αλλά και σε όσες περιοχές πλήττονται από φυσικές καταστροφές. Και όλα αυτά επιτυγχάνονται με τις πολιτικές της Νέας Δημοκρατίας που αυξάνουν τα έσοδα, ενώ την ίδια στιγμή μειώνουν τους φόρους και τις ασφαλιστικές εισφορές.

Γιατί την ώρα που ανερυθρίαστα λαϊκίζετε, κυρίες και κύριοι συνάδελφοι της Αντιπολίτευσης, προτείνοντας αύξηση του αφορολογήτου στις 10.000 ευρώ και εξαφάνιση του ΦΠΑ, τα οποία ουδέποτε πράξατε επί των ημερών σας, η Κυβέρνηση της Νέας Δημοκρατίας επενδύει στο μέλλον της πατρίδας μας, κρατάει τις προεκλογικές της δεσμεύσεις για μηδενικούς νέους φόρους, αποκαλύπτει κρυμμένη φορολογητέα ύλη που προσβάλλει τους συνεπείς φορολογούμενους και οδηγεί μεθοδικά τη χώρα προς το μέλλον.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Επόμενος ομιλητής ο κ. Κομνηνός Δελβερούδης από την Κοινοβουλευτική Ομάδα της Νίκης.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ξεκινώντας την ομιλία μου θα ήθελα από το Βήμα αυτό να καταδικάσω το πρόσφατο απαράδεκτο επεισόδιο που έλαβε χώρα τη Δευτέρα 11 Δεκεμβρίου στο Αριστοτέλειο Πανεπιστήμιο Θεσσαλονίκης όταν μια ομάδα κουκουλοφόρων, γνωστών-αγνώστων, δήθεν, φοιτητών εισέβαλαν στην αίθουσα της παλιάς Φιλοσοφικής Σχολής και ματαίωσαν, με απειλητικό και φασιστικό τρόπο, μια εκδήλωση παρουσίασης βιβλίου της πρώην πρυτάνεως του Πανεπιστημίου Μακεδονίας κ. Μαρίας Νεγρεπόντη - Δελιβάνη. Να σημειώσω ότι στο πάνελ της λογοτεχνικής εκδήλωσης εκτός από την ενενηντάχρονη πρώην πρύτανη θα συμμετείχαν τέσσερις γνωστοί δημοσιογράφοι και ο Πρόεδρος της Νίκης κ. Δημήτρης Νατσιός που, προφανώς, δεν άρεσε σε κάποιους.

Δυστυχώς, για μια ακόμα φορά έχουμε, με την ανοχή της Κυβέρνησης, ακραία γεγονότα φίμωσης της ελευθερίας του λόγου, δυστυχώς, σε πανεπιστημιακό χώρο, ενώ σχετικά με το συγκεκριμένο συμβάν μάς θλίβει ιδιαίτερα η εκκωφαντική σιωπή του πολιτικού και δημοσιογραφικού κόσμου καθώς και της πανεπιστημιακής κοινότητας.

Ερχόμενος τώρα στο θέμα της κύρωσης του κρατικού προϋπολογισμού του έτους 2024 θα ήθελα κατ’ αρχάς να παραθέσω μερικές σκέψεις ως νέος Βουλευτής ενός δημοκρατικού πατριωτικού κινήματος που συμμετέχει για πρώτη φορά σε αυτή την πολύ σημαντική κοινοβουλευτική διαδικασία.

Κυρίες και κύριοι συνάδελφοι, ως απλός πολίτης παρακολουθούσα κάθε χρόνο τις συζητήσεις και τα συμπεράσματα γύρω από τον εκάστοτε ετήσιο προϋπολογισμό.

Ερχόμενος πλέον στο Κοινοβούλιο και λαμβάνοντας μέρος στη διαδικασία αυτή ως Βουλευτής έκανα τις εξής διαπιστώσεις: Αρχικά διαπίστωσα από κοντά την προετοιμασία που γίνεται για τη σύνταξη και την κατάθεση του προϋπολογισμού, τις εκτενείς αναλυτικές συζητήσεις στο προσχέδιο, στις επιτροπές και στην Ολομέλεια όπου ακούγονται πολλές και ενδιαφέρουσες απόψεις και προτάσεις από αρκετούς φορείς και από το σύνολο των πολιτικών κομμάτων.

Από αυτή την αισιόδοξη αρχική εικόνα γρήγορα οδηγήθηκα σε μια δυσάρεστη διαπίστωση και ταυτόχρονα εύλογη απορία. Αφού η αναλυτική αυτή διαδικασία επαναλαμβάνεται κάθε χρόνο, με την πολιτική καθοδήγηση κυβερνητικών προσώπων που βρίσκονται στο τιμόνι της χώρας επί πολλά χρόνια, με αναλυτικά στοιχεία και πίνακες καταγραφής των δεδομένων του προηγούμενου έτους, με λεπτομερείς επιστημονικές προβλέψεις, με σταδιακό έλεγχο εκτέλεσης μέσω ποιοτικών και ποσοτικών δεικτών, με έναν μεγάλο αριθμό φορέων επίβλεψης και ελέγχου αλλά και επιστημονικών συνεργατών, πώς είναι δυνατόν ο προϋπολογισμός και οι προβλέψεις του να πέφτουν σχεδόν πάντοτε έξω και μάλιστα, στους πιο σημαντικούς τομείς, που έχουν άμεσο αντίκτυπο στη ζωή των απλών Ελλήνων πολιτών;

Και γιατί να επαναλαμβάνονται κάθε χρόνο τα ίδια λάθη; Πώς είναι δυνατόν να βρισκόμαστε κάθε χρόνο εγκλωβισμένοι στο κυνήγι υπερβολικών πρωτογενών πλεονασμάτων στο όνομα των κανόνων δημοσιονομικής πειθαρχίας, μέσα σε ένα δυσοίωνο οικονομικό και ενεργειακό περιβάλλον με εμφανή τα σημάδια επιβράδυνσης της διεθνούς οικονομίας, στερώντας πολύτιμα κεφάλαια για επενδύσεις και δημόσιες δαπάνες από τους Έλληνες πολίτες; Για ποιον λόγο η Κυβέρνηση επικαλείται συνεχώς τη δημοσιονομική σταθερότητα και επιχαίρει με την αύξηση των φορολογικών εσόδων, όταν αυτά δεν οφείλονται στους ρυθμούς ανάπτυξης, που εξακολουθούν να παραμένουν χαμηλοί, αλλά στην υπερφορολόγηση κυρίως των μικρών εισοδημάτων και των μικρομεσαίων επιχειρήσεων;

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Πρότασή μας είναι η νομοθέτηση ενός απλοποιημένου λειτουργικού και δίκαιου φορολογικού συστήματος, χωρίς την επιβολή τεκμηρίων, με την κατάργηση της προκαταβολής φόρου, το οποίο θα εμπνεύσει εμπιστοσύνη στον πολίτη, τον ελεύθερο επαγγελματία και τον αυτοαπασχολούμενο. Οι πόροι που παραχωρεί πηγαίνουν στις δημοσιονομικές ανάγκες του κράτους μας και σε υγιείς παραγωγικές επενδύσεις απ’ αυτούς, δίνοντας το έναυσμα για επενδύσεις και στον ιδιωτικό τομέα.

Δυστυχώς, μετά από την εξαφάνιση της μεσαίας τάξης είναι σε πλήρη εξέλιξη η φτωχοποίηση των Ελλήνων, των οποίων το χάπι προσπαθεί η Κυβέρνηση να χρυσώσει με επιδόματα χάριν ελεημοσύνης και όλων των ειδών τα pass. Ποια, ακριβώς, είναι τα νέα δεδομένα που οδηγούν την Κυβέρνηση στην πρόβλεψη αύξησης των επενδύσεων κατά 15%, όταν η ίδια πρόβλεψη για το προηγούμενο έτος αποδείχθηκε όνειρο απατηλό και η αύξηση μετά βίας άγγιξε το 7%;

Δικαιούται, πράγματι, να πανηγυρίζει η Κυβέρνηση για την ανάκτηση της επενδυτικής βαθμίδας του αξιόχρεου της χώρας, όταν το δημόσιο χρέος αυξάνεται συνεχώς ξεπερνώντας πλέον τα 400 δισεκατομμύρια ευρώ, κατατάσσοντάς το στα μεγαλύτερα παγκοσμίως;

Για το ιδιωτικό χρέος τα έχουμε πει αναλυτικά στο πρόσφατο νομοσχέδιο για τα κόκκινα δάνεια, αναδεικνύοντας με τον πλέον κατηγορηματικό τρόπο ότι οι απελπισμένοι δανειολήπτες εξακολουθούν και παραμένουν απροστάτευτοι στις ληστρικές ορέξεις των τραπεζών, των funds και των servicers.

Επομένως, καθίσταται αναγκαία η λειτουργία ενός υγιούς τραπεζικού συστήματος, με προσανατολισμό στην ενίσχυση των νέων ηλικιακά νοικοκυριών, το οποίο θα ελέγχεται αυστηρά από το κράτος χωρίς περιθώρια αλόγιστης μόχλευσης κεφαλαίων και δράσης κερδοσκόπων, χωρίς τη συμμετοχή ολιγαρχών και διεθνών επενδυτικών εταιρειών στη μετοχική τους σύνθεση, αλλά με το 51% να ανήκει στο ελληνικό δημόσιο ή σε δημόσιους φορείς.

Επίσης, θα πρέπει να ληφθεί μέριμνα για τη μείωση της διαφοράς επιτοκίου καταθέσεων και χορηγήσεων –το λεγόμενο spread- και για την κατάργηση των ληστρικών προμηθειών και χρεώσεων των τραπεζών.

Παράλληλα, τονίζουμε την ανάγκη λειτουργίας μιας αγροτικής τράπεζας η οποία θα είναι δίπλα στον αγρότη και στον κτηνοτρόφο και μιας αναπτυξιακής βιομηχανικής τράπεζας με χαμηλότοκα δάνεια για παραγωγικές επενδύσεις, αμφότερες υπό τον έλεγχο του ελληνικού δημοσίου.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Συνεχίζουμε τις εύλογες απορίες που δημιουργούνται από τον υπό ψήφιση προϋπολογισμό. Ποιες είναι οι ουσιαστικές παρεμβάσεις της Κυβέρνησης για την πραγματική ενίσχυση της απασχόλησης και τη μείωση της ανεργίας, η οποία παραμένει σε διψήφια ποσοστά; Η ποιοτική ανάλυση των δεικτών, βέβαια, είναι πολύ πιο αποκαρδιωτική από τα ίδια τα νούμερα, διότι σχεδόν το 50% της απασχόλησης αφορά σε ευέλικτες μορφές μερικής και εκ περιτροπής και το υπόλοιπο 50% αφορά σε θέσεις πλήρους απασχόλησης, ενώ το μεγαλύτερο μέρος εργαζομένων το απορροφά σταθερά ο τουριστικός κλάδος.

Το συμπέρασμα είναι ότι μοναδικός σκοπός της Κυβέρνησης είναι να κατεβάσει το ποσοστό της ανεργίας στα νούμερα, χωρίς να την ενδιαφέρει αν αυτό συνεπάγεται πραγματική και πλήρη απασχόληση με αμοιβές ικανοποιητικές για τη στοιχειώδη επιβίωση των εργαζομένων.

Στον αντίποδα αυτού θα πει κάποιος ότι υπάρχει και το καθεστώς της εργασίας των δεκατριών ωρών, το οποίο σύμφωνα με το Υπουργείο Εργασίας είναι στο χέρι των εργαζομένων να το επιλέξουν για να αμειφθούν πλουσιοπάροχα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε, σας παρακαλώ.

Εξακολουθώντας τις απορίες από τα στοιχεία του προϋπολογισμού θέλω να ρωτήσω τα εξής: Ποιες ακριβώς είναι οι ενέργειες της Κυβέρνησης για την αποτελεσματική εκτόνωση του πληθωρισμού, ο οποίος οφείλεται, κυρίως, στα επιχειρηματικά υπερκέρδη, αναφέροντας ενδεικτικά ότι ο πληθωρισμός στα τρόφιμα για τη χώρα μας έχει σκαρφαλώσει στο 11%, πολύ πάνω από τον μέσο όρο της Ευρωπαϊκής Ένωσης;

Με ποιον, ακριβώς, τρόπο σκοπεύει να χτυπήσει την ακρίβεια η Κυβέρνηση, όταν ο πληθωρισμός καλπάζει, όταν η ίδια δεν παίρνει ουσιαστικά μέτρα κατά της αισχροκέρδειας και αρκείται στα πάσης φύσεως «καλάθια», όταν επιμένει να αρνείται τη μείωση του ΦΠΑ και του Ειδικού Φόρου Κατανάλωσης;

Εμείς στη Νίκη πιστεύουμε ότι για την αποτελεσματικότερη εκτέλεση του προϋπολογισμού είναι αναγκαία η ενίσχυση των ελεγκτικών μηχανισμών των Υπουργείων και η παροχή πλήρους υποστήριξης και προστασίας με σκοπό να εκτελούν απερίσπαστα το έργο τους, για να καταστεί το κράτος μας κράτος δικαίου και κοινωνικό όχι μόνο κατ’ όνομα, αλλά και επί της ουσίας.

Επίσης κατά τη λειτουργία του συνόλου του δημοσίου τομέα είναι απαραίτητη η ουσιαστική καταπολέμηση της γραφειοκρατίας για την καλύτερη εξυπηρέτηση των πολιτών, αλλά και την εξοικονόμηση πόρων.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ να ολοκληρώσετε.

**ΚΟΜΝΗΝΟΣ ΔΕΛΒΕΡΟΥΔΗΣ:** Τελειώνω σε είκοσι δευτερόλεπτα, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ζητήσατε ένα λεπτό και σας το έδωσα. Σας παρακαλώ.

**ΚΟΜΝΗΝΟΣ ΔΕΛΒΕΡΟΥΔΗΣ:** Κυρίες και κύριοι συνάδελφοι, κατατίθεται προς ψήφιση στη Βουλή ένας ακόμα προϋπολογισμός με παθογένειες και χωρίς κανένα όραμα για επανεκκίνηση της ελληνικής οικονομίας, έτσι ώστε να εισέλθει σε πορεία παραγωγικής ανασυγκρότησης και υγιούς ανάπτυξης.

Για τους λόγους που προαναφέρθηκαν επιγραμματικά, η Νίκη καταψηφίζει τον κρατικό προϋπολογισμό του οικονομικού έτους 2024, έναν προϋπολογισμό που δεν επιχειρεί την απεμπλοκή μας από την ξενοκρατία και τα μεγάλα συμφέροντα, εγχώρια και ξένα, που δεν δείχνει την ανθρωπιστική του διάσταση φροντίζοντας, δυστυχώς, να ευημερούν μόνο οι αριθμοί και αδιαφορώντας αν ταυτόχρονα οι άνθρωποι υποφέρουν.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, τον λόγο τώρα έχει από τη Νέα Δημοκρατία ο κ. Ελευθέριος Κτιστάκης.

Ορίστε, κύριε συνάδελφε, έχετε τον λόγο.

**ΕΛΕΥΘΕΡΙΟΣ ΚΤΙΣΤΑΚΗΣ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι, θα επικεντρώσω σε ορισμένα στοιχεία του προϋπολογισμού τα οποία θεωρώ ότι αποτυπώνουν και αντικατοπτρίζουν τη συνολική κυβερνητική πολιτική για την οικονομία.

Πρώτα, όμως, επιτρέψτε μου να προσδιορίσω τις ειδικές συγκυρίες και περιστάσεις που συνθέτουν το πλαίσιο εντός του οποίου καταρτίστηκε ο προϋπολογισμός του επόμενου έτους, τον οποίον καλούμαστε να κυρώσουμε. Μια άκρως θετική εξέλιξη αποτέλεσε αναμφίβολα η ανάκτηση της επενδυτικής βαθμίδας, που αποτελεί ορόσημο για την ελληνική οικονομία, αφ’ ενός μεν γιατί επανατοποθετεί τη χώρα μας ως επενδυτικό προορισμό κεφαλαίων μακροπρόθεσμης απόδοσης, αφ’ ετέρου και επιπροσθέτως, όμως, γιατί διαμορφώνει ιδιαίτερα ευνοϊκές συνθήκες ρευστότητας για τις τράπεζες, για το ελληνικό δημόσιο, για τα ασφαλιστικά ταμεία και εν τέλει, για τις επιχειρήσεις και τα νοικοκυριά.

Στο σημείο αυτό ανακύπτει το εύλογο ερώτημα αν το ζήτημα της ανάκτησης της επενδυτικής βαθμίδας αφορά στη μικρή, στη μικρομεσαία επιχείρηση και στα νοικοκυριά όλων μας. Η απάντηση είναι πρόδηλα καταφατική. Η αναβάθμιση της πιστοληπτικής ικανότητας του ελληνικού δημοσίου θα μειώσει το κόστος άντλησης κεφαλαίων για τα ελληνικά χρηματοπιστωτικά ιδρύματα. Αυτός ο φθηνότερος δανεισμός για τις τράπεζες θα πρέπει να μετακυληθεί και στις επιχειρήσεις και τα νοικοκυριά, μειώνοντας και γι’ αυτά το κόστος δανεισμού. Με απλά λόγια, η χρηματοδότηση μιας επιχείρησης ή η απόκτηση στέγης για μια οικογένεια θα πρέπει να γίνει πιο προσιτή, πιο εύκολη.

Δυστυχώς, η τρέχουσα συγκυρία δεν είναι μόνο ευοίωνη και δεν θα μπορούσε άλλωστε να είναι. Το καταστροφικό πέρασμα ακραίων καιρικών φαινομένων, της κακοκαιρίας «Ντάνιελ» στη Θεσσαλία ως επί το πλείστον, δεν άφησε πίσω του απλά μια πρόσκαιρη οικονομική καταστροφή. Μας αναγκάζει να προσδιορίσουμε προτεραιότητες –και εν γένει πολιτικές- όχι μόνο για την αποκατάσταση των υλικών ζημιών, δηλαδή περιουσιών, επιχειρήσεων, ζωικού και φυτικού κεφαλαίου, υποδομών, αλλά και για την προετοιμασία ώστε να αποτραπεί στο μέλλον κάτι ανάλογο. Μας αναγκάζει, συνεπώς, να εστιάσουμε ακόμη περισσότερο στην πρόληψη, όπως κάνει το πρόσφατα ψηφισθέν νομοσχέδιο του Υπουργείου Κλιματικής Κρίσης και Πολιτικής Προστασίας.

Τέλος, όπως έχει επανειλημμένα τονιστεί και από τον κύριο Πρωθυπουργό και από πολλούς Υπουργούς της παρούσας Κυβέρνησης, αλλά και μόλις εχθές από τον Διοικητή της Τράπεζας της Ελλάδος, τον κ. Στουρνάρα, το Ταμείο Ανάκαμψης και Ανθεκτικότητας είναι μια μεγάλη ευκαιρία, μια μοναδική ευκαιρία για τη χώρα μας που πρόκειται να λάβει περίπου 70 δισεκατομμύρια ευρώ τα επόμενα έτη.

Αυτές οι ιδιαίτερες περιστάσεις που περιέγραψα, πλέον των παλαιότερων όπως η διεθνής ενεργειακή κρίση, αλλά και η υγειονομική κρίση του COVID-19 έχουν ληφθεί υπ’ όψιν στον προκείμενο προϋπολογισμό και γι’ αυτόν τον λόγο προανέφερα ότι αντικατοπτρίζει τη συνολική πολιτική της Κυβέρνησης.

Αναφέρω ένα παράδειγμα επ’ αυτού για να τονίσω την ανταπόκριση της Κυβέρνησης στις τρέχουσες περιστάσεις, ένα παράδειγμα που θεωρώ ότι αφορά στους πολίτες περισσότερο άμεσα και ευθέως. Επειδή η σημαντικότερη παράμετρος για την επίτευξη των μακροοικονομικών στόχων είναι η γρήγορη αποκατάσταση της παραγωγικής δραστηριότητας που επλήγη από τα ακραία καιρικά φαινόμενα, αλλά και η πρόβλεψη έναντι αντίστοιχων μελλοντικών -δεδομένου ότι η κλιματική αλλαγή δεν αποτελεί ένα παροδικό φαινόμενο-, η Κυβέρνηση έχει λάβει πρόσθετα μέτρα και πραγματοποιεί σημαντικές επενδύσεις μέσω εθνικών και συγχρηματοδοτούμενων πόρων σε τέσσερα επίπεδα, δηλαδή στην κλιματική μετάβαση, στην ανάπτυξη υποδομών ανθεκτικών σε ακραία καιρικά φαινόμενα, στη σημαντική ενίσχυση της πολιτικής προστασίας και της πρόληψης -όπως προανέφερα- και επίσης, στη θωράκιση της εθνικής οικονομίας από τις συνέπειες φυσικών καταστροφών.

Αυτό το τελευταίο επιτυγχάνεται μέσω της πρόβλεψης σχετικών μόνιμων κονδυλίων στον προϋπολογισμό, την ενίσχυση της ασφάλισης, καθώς και της ταχύτητας και αποτελεσματικότητας της κρατικής αρωγής.

Ταυτόχρονα, βέβαια, υπάρχουν και οι διαχρονικές ανάγκες ιδίως στους τομείς που είναι σημαντικότεροι για την κοινωνία μας. Το Υπουργείο Εθνικής Οικονομίας και Οικονομικών επικεντρώνεται σε εξορθολογισμό δαπανών μέσα από μεταρρυθμίσεις, ώστε να δημιουργηθεί δημοσιονομικός χώρος και να διοχετευτούν πόροι στους κρίσιμους για την κοινωνία τομείς της παιδείας και της υγείας.

Στο Υπουργείο Παιδείας, Θρησκευμάτων και Αθλητισμού διοχετεύονται 225 εκατομμύρια ευρώ περισσότερα, ποσό που θα διαμορφώσει εν τέλει μια αύξηση δαπανών από το έτος 2019 μέχρι το 2024 ποσοστού 15,7%.

Ακόμα πιο αυξημένες είναι οι δαπάνες για την υγεία. Η προβλεπόμενη αύξηση κατά ποσοστό 20% της επιχορήγησης στα νοσοκομεία ανεβάζει το ποσοστό της αύξησης δαπανών στον τομέα της υγείας από το 2019 μέχρι το 2024 συνολικά 46,50%, ενώ το ποσοστό αυτό εκτοξεύεται στο 97,90% ειδικά για τα νοσοκομεία και την πρωτοβάθμια φροντίδα υγείας.

Κυρίες και κύριοι, κλείνοντας, επιτρέψτε μου να αναφερθώ πολύ συνοπτικά σε δύο επιμέρους θέματα, που είναι, όμως, ζωτικής σημασίας για τους συμπολίτες μου στη Θήβα και όλη τη Βοιωτία, κυρίως τους αγρότες και τους κτηνοτρόφους, για την κρατική αρωγή, την πρόσθετη δηλαδή, άμεση και γρήγορη διαδικασία αποζημίωσης, που υπολογίζονται από το 2024 και εφεξής, πόροι ύψους 600 εκατομμυρίων ευρώ στο Εθνικό Πρόγραμμα Δημοσίων Επενδύσεων, ώστε να καλυφθούν τόσο οι υπόλοιπες αποζημιώσεις της τρέχουσας καταστροφής, αλλά και οι ενδεχόμενες μελλοντικές καταστροφές των επόμενων ετών, αυξάνοντας με τον τρόπο αυτό το ύψος των διαθέσιμων πιστώσεων κατά 900 εκατομμύρια ευρώ.

Επιπρόσθετα, προϋπολογίζονται για το έτος 2024 πόροι ύψους 110 εκατομμυρίων ευρώ στις πιστώσεις του τακτικού προϋπολογισμού, προκειμένου να αξιοποιηθούν για την καταβολή αποζημιώσεων λόγω φυσικών καταστροφών σε αγρότες μέσω του ΕΛΓΑ, ενώ επιπλέον 150 εκατομμύρια ευρώ μεταφέρθηκαν εντός του έτους 2023 από τον ΕΛΓΑ για την προκαταβολή των αποζημιώσεων.

Κυρίες και κύριοι, οι αριθμοί και οι δείκτες της οικονομίας δείχνουν ότι ο ορίζοντας είναι πραγματικά ευοίωνος, για πρώτη φορά, μάλιστα, εν συγκρίσει και με την Ευρωζώνη, όπως ανέφερε και ο φιοικητής της Τράπεζας της Ελλάδος εχθές. Ο προϋπολογισμός αυτός έχει ως στόχο να απολαύσουν οι πολίτες την ευημερία που αποτυπώνεται στους δείκτες και στα οικονομικά στοιχεία.

Σας ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε, για την τήρηση του χρόνου.

Τον λόγο τώρα έχει ο Υφυπουργός Πολιτισμού, ο κ. Χρίστος Δήμας.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Ευχαριστώ πολύ, κύριε Πρόεδρε,

Κυρίες και κύριοι Βουλευτές, συζητάμε σήμερα τον προϋπολογισμό του έτους 2024 και κανείς από την κυβερνητική πλειοψηφία δεν ισχυρίζεται ότι κάνουμε θαύματα. Όμως, σε μια εποχή με αλλεπάλληλες κρίσεις, ναι, ισχυριζόμαστε ότι γίνονται πολύ σημαντικά βήματα προς τα εμπρός. Και θέλω να αναφέρω τέσσερα πολύ σημαντικά, κατά την άποψή μου, στοιχεία της οικονομίας που το αποδεικνύουν αυτό.

Το πρώτο έχει να κάνει με τον δείκτη της ανεργίας. Και μάλιστα, άκουσα με πολύ μεγάλη έκπληξη απαξιωτικά έναν από τους Βουλευτές πριν από λίγο να αναφέρεται στη μείωση της ανεργίας. Για εμάς στην Κυβέρνηση είναι ξεκάθαρα ένας πολύ κεντρικός στόχος να μειώσουμε την ανεργία ακόμα περισσότερο. Το γεγονός, όμως, ότι έχει φτάσει μετά από δεκατρία χρόνια η ανεργία να είναι σε μονοψήφιο ποσοστό είναι μια πολύ σημαντική επιτυχία. Και ναι, βεβαίως, είναι πολύ υψηλό ακόμη το ποσοστό της ανεργίας και δουλεύουμε για να δούμε πώς μπορούμε να το μειώσουμε. Όπως, επίσης και στην ανεργία των νέων έχουμε πάρα πολύ σημαντική μείωση και δουλεύουμε για να δούμε πώς μπορούμε να μειώσουμε και την ανεργία των νέων.

Το δεύτερο στοιχείο είναι το δημόσιο χρέος. Πάλι άκουσα απαξιωτικά σχόλια-επισημάνσεις από Βουλευτές για τη μείωση στο δημόσιο χρέος. Θα σας πω ότι είχαμε το υψηλότερο δημόσιο χρέος, έχουμε, όμως και την υψηλότερη, την ταχύτερη αποκλιμάκωση του δημοσίου χρέους από οποιαδήποτε άλλη ευρωπαϊκή χώρα. Και αυτό είναι κάτι το οποίο πρέπει να το λέμε, πρέπει να το θυμίζουμε και είναι σημαντική επιτυχία της Κυβέρνησης.

Το τρίτο στοιχείο στο οποίο θέλω να κάνω αναφορά είναι οι άμεσες ξένες επενδύσεις. Εδώ θέλω να σταθώ λέγοντας ότι τα δύο προηγούμενα χρόνια είχαμε ρεκόρ άμεσων ξένων επενδύσεων στη χώρα. Αντιλαμβάνεστε όλοι πόσο σημαντικό είναι αυτό και για την πορεία της οικονομίας και για τη μείωση της ανεργίας και για τη δημιουργία νέων καλών θέσεων εργασίας.

Το τέταρτο στοιχείο της οικονομίας έχει να κάνει με την ανάπτυξη, που τον τελευταίο χρόνο έχουμε τον τρίτο υψηλότερο ρυθμό ανάπτυξης στην Ευρωπαϊκή Ένωση. Άρα, έχουμε πραγματικά στοιχεία τα οποία αποδεικνύουν ότι η Κυβέρνηση, παρά το γεγονός ότι υπάρχουν αντικειμενικές δυσκολίες, έχει καταφέρει πολύ σημαντικά βήματα.

Πάμε τώρα, όμως, στα ζητήματα του πολιτισμού και θέλω να πω ότι ο πολιτισμός αφορά στο σύνολο της κοινωνίας, ανεξαρτήτως πολιτικών πεποιθήσεων. Ο πολιτισμός και οι τέχνες, συνεπώς, δεν φέρουν κομματικό ή πολιτικό πρόσημο.

Η Ελλάδα είναι μια παγκόσμια υπερδύναμη στον τομέα του πολιτισμού, όμως, μας γνωρίζουν κυρίως για τον αρχαίο ελληνικό πολιτισμό, τα πολύ σημαντικά μας μνημεία και την πολιτιστική μας κληρονομιά. Μια από τις βασικές μας προτεραιότητες είναι, συνεπώς, να αξιοποιήσουμε την πολιτιστική διπλωματία ως ένα εργαλείο που θα έχει πολλαπλά οφέλη για τον πολιτισμό, την οικονομία, τον τουρισμό και ευρύτερα, την κοινωνία.

Πρωταρχικός στόχος που έχουμε θέσει είναι η αύξηση της εξωστρέφειας του σύγχρονου ελληνικού πολιτισμού. Γι’ αυτό και υπάρχουν πολλές δράσεις στις οποίες προχωράμε, με στόχο την ενίσχυση του αποτυπώματος του σύγχρονου πολιτισμού για την εξωστρέφειά του.

Για το βιβλίο σύντομα θα έχουμε νέο φορέα που θα χαράζει ουσιαστικές πολιτικές και στόχος μας είναι το βιβλίο να μπει στην καθημερινότητα όλων μας. Θέλουμε να διαδώσουμε τη φιλαναγνωσία σε μεγαλύτερο βαθμό στην ελληνική κοινωνία, αναγνωρίζοντας και τις νέες δυνατότητες της τεχνολογίας που είναι πλέον πραγματικότητα, όπως τα audiobooks, τα ψηφιακά βιβλία.

Χρηματοδοτούμε τη συμμετοχή της Ελλάδας στις σημαντικότερες διεθνείς εκθέσεις βιβλίου, που είναι μια επιπλέον ευκαιρία ανάδειξης και προβολής του ελληνικού βιβλίου στο εξωτερικό. Ο στόχος της παρουσίας μας στις διεθνείς εκθέσεις βιβλίου είναι να προωθήσουμε ακόμα πιο πολύ το ελληνικό βιβλίο ευρύτερα και ειδικότερα τους Έλληνες συγγραφείς, λογοτέχνες, ποιητές και πεζογράφους. Γι’ αυτόν τον λόγο, την ίδια στιγμή, υλοποιούμε ήδη το μεταφραστικό πρόγραμμα «Greeklit» και μεταφράζουμε βραβευμένους Έλληνες λογοτέχνες σε πολλές ξένες γλώσσες.

Δημιουργούμε ψηφιακή πλατφόρμα σύγχρονου πολιτισμού στην οποία σκοπεύουμε να ανεβάσουμε ψηφιακό υλικό από τους φορείς που εποπτεύει το Υπουργείο Πολιτισμού, όπως τα μουσεία, τα φεστιβάλ, την Εθνική Πινακοθήκη, τη Εθνική Λυρική Σκηνή και άλλους φορείς, για να μπορούμε να προβάλλουμε τον σύγχρονο ελληνικό πολιτισμό, αλλά και για τις εκδηλώσεις που θα πραγματοποιούνται από τους φορείς μέσω της πλατφόρμας σε αρκετές ξένες γλώσσες, ώστε να μπορέσουμε να αποκομίσουμε περισσότερα οφέλη. Είναι ένα σημαντικό εργαλείο ήπιας διπλωματίας, αλλά και τουριστικής προσέλκυσης.

Ενισχύουμε τον δημιουργικό οπτικοακουστικό και κινηματογραφικό τομέα στην Ελλάδα τόσο ως προς τον εκσυγχρονισμό του συστήματος διακυβέρνησής του όσο και ως προς τον εξορθολογισμό του βασικού χρηματοδοτικού εργαλείου στήριξης και προσέλκυσης επενδύσεων στον χώρο.

Η συγκρότηση μιας τέτοιας εθνικής πολιτικής έχει δύο στόχους: αφ’ ενός να προστατευθεί, εκσυγχρονιστεί και αναδειχθεί ενιαία η πολιτιστική ταυτότητα της χώρας, ιδίως με τη χρήση των νέων τεχνολογιών και καινοτόμων μέσων, αφ’ ετέρου να στηριχθούν ο πολιτιστικός και δημιουργικός τομέας και οι επιμέρους κλάδοι, προκειμένου να προσαρμόζονται συνεχώς στις εξελίξεις και να συμβάλουν στην οικονομική και κοινωνική ανάπτυξη της χώρας ευρύτερα.

Σε αυτό το παγκόσμιο περιβάλλον η Ελλάδα συγκεντρώνει τα τελευταία χρόνια το ενδιαφέρον εγχώριων και ξένων επενδυτών, ειδικά στους τομείς του κινηματογράφου, της παραγωγής σειρών για την τηλεόραση, αλλά και σε πιο σύγχρονα αντικείμενα του κλάδου, όπως είναι τα κινούμενα σχέδια, το animation δηλαδή ή τα ψηφιακά παιχνίδια, τα videogames.

Η αύξηση του επενδυτικού ενδιαφέροντος έχει πολλαπλά οφέλη για τη χώρα τόσο στο επίπεδο του τουρισμού όσο και στη δημιουργία νέων θέσεων εργασίας στον κλάδο και βέβαια, συνδυάζεται με αύξηση του ενδιαφέροντος και σε άλλες μορφές επενδύσεων, όπως η δημιουργία υποδομών, τα λεγόμενα τηλεοπτικά στούντιο, τα οποία πλέον έχουν ενταχθεί στα κίνητρα του νέου αναπτυξιακού νόμου.

Στα οπτικοακουστικά, όμως, η καταπολέμηση της πειρατείας μέσω διαδικτύου αποτελεί πρώτιστο στόχο για την προστασία των πνευματικών, συγγενικών και πάσης φύσεως δικαιωμάτων που οι δικαιούχοι έχουν επ’ αυτών.

Το παράνομο αυτό φαινόμενο, το οποίο έχει αποκτήσει τη μορφή οργανωμένου εγκλήματος σε διεθνή κλίμακα με έσοδα δισεκατομμυρίων ευρώ, εξελίσσεται και αναπτύσσεται διαρκώς με χιλιάδες χρηστών να αποκτούν παράνομη πρόσβαση σε περιεχόμενο, χωρίς την άδεια των δικαιούχων. Η κατάσταση αυτή εξακολουθεί να προκαλεί την απώλεια σημαντικότατων εσόδων για το δημόσιο, αλλά και για τους δικαιούχους, τους δημιουργούς και συντελεστές των οπτικοακουστικών έργων.

Συνεπώς, πολύ σύντομα διευρύνεται, επικαιροποιείται και εκσυγχρονίζεται το υφιστάμενο νομοθετικό καθεστώς, ώστε να ανταποκρίνεται στις σύγχρονες και συνεχώς εξελισσόμενες μορφές πειρατείας και να καταστεί ακόμα περισσότερο λειτουργικό και ταχύτερα αποτελεσματικό.

Η δημιουργία ανώτατης σχολής παραστατικών τεχνών είναι πράγματι ένα αίτημα που υπάρχει εδώ και καιρό και είναι απολύτως απαραίτητο να υλοποιηθεί. Προχωράμε με γρήγορους ρυθμούς προς τη δημιουργία της, όπως έχει δεσμευτεί ο Πρωθυπουργός της χώρας και στόχος μας είναι το 2025 να ξεκινήσει η λειτουργία της σχολής, έτσι ώστε να λαμβάνουν πτυχία τριτοβάθμιας εκπαίδευσης οι απόφοιτοι της, αλλά παράλληλα να αντιμετωπίσουμε και το ζήτημα της διαβάθμισης.

Το «Ακροπόλ», το οποίο αποτελεί ένα μεγάλο στοίχημα για την ελληνική πολιτεία και το Υπουργείο Πολιτισμού, το ιστορικό κτήριο αυτό έχει ανακαινιστεί πλήρως και αναμένεται να μετατραπεί σε έναν χώρο δημιουργίας που θα συνδυάζει τις παραστατικές τέχνες και τον σύγχρονο πολιτισμό με την τεχνολογία και την καινοτομία.

Ο πολιτισμός, όμως, όχι μόνο αποτελεί αναπόσπαστο κομμάτι της κοινωνίας και της οικονομίας μας, αλλά λειτουργεί και ως μοχλός ανάπτυξης της χώρας μας. Ανακοινώσαμε εχθές το πλαίσιο με το οποίο χρηματοδοτούμε τις πολιτιστικές εκδηλώσεις και βάζουμε κανόνες που ενισχύουν τη διαφάνεια και την αξιοκρατία. Η δράση «Δημιουργική Ελλάδα - Επιχορηγήσεις Σύγχρονου Πολιτισμού», η οποία ενισχύει νομικά πρόσωπα ιδιωτικού δικαίου ή δημοσίου δικαίου μη κερδοσκοπικού χαρακτήρα με πολιτιστικούς ή κοινωφελείς σκοπούς για υποβολή αιτημάτων επιχορήγησης ή και παροχή αιγίδας για πολιτιστικές δράσεις που θα πραγματοποιηθούν το 2024 και υπάρχουν προσκλήσεις για την καθολική προσβασιμότητα ατόμων με αναπηρία στον πολιτισμό για πολιτιστικές δράσεις και προγράμματα για παιδιά και εφήβους, για το βιβλίο, τα γράμματα, τη φιλαναγνωσία, τα εικαστικά, τις τέχνες, την αρχιτεκτονική, τη φωτογραφία, το σχέδιο, τα μουσεία, τις πινακοθήκες, τις συλλογές, τα πολυθεματικά φεστιβάλ και δράσεις, ψηφιακές δράσεις πολιτισμού, επαγγελματικά σχήματα θεάτρου με σκοπό την υλοποίηση θεατρικών παραγωγών, φεστιβάλ, περιοδειών, εκδηλώσεων θεάτρου, κινηματογραφικές και οπτικοακουστικές δράσεις και κινηματογραφικά φεστιβάλ, μουσικές παραστάσεις, φιλαρμονικές, φεστιβάλ, μουσική, περιοδεία, εκδηλώσεις μουσικής, ομάδες κλασικού και σύγχρονου χορού. Άρα, είναι όλο το φάσμα του σύγχρονου πολιτισμού.

Παράλληλα, μονιμοποιήσαμε τον υπερμειωμένου συντελεστή ΦΠΑ 6% για εισιτήρια κινηματογράφου και τον χαμηλό συντελεστή ΦΠΑ 13% για σχολές χορού και έργα τέχνης. Δώσαμε παράταση των μισθώσεων χειμερινών και θερινών κινηματογράφων και θεάτρων διατηρητέων και μη, χωρίς να υπάρχει μεταβολή της μίσθωσης. Ρυθμίσαμε το ωρομίσθιο του διδακτικού προσωπικού των δημοτικών περιφερειακών θεάτρων, ώστε το καλλιτεχνικό προσωπικό να αμείβεται όπως και στις άλλες εθνικές σκηνές. Αυξήσαμε τις ετήσιες τιμητικές συντάξεις καλλιτεχνών σε τριάντα. Και σύμφωνα με μελέτη που έχει εκπονηθεί από την ειδική υπηρεσία του Υπουργείου για τη διαχείριση των κοινοτικών πόρων, η επένδυση 1 ευρώ σε έργο πολιτισμού στη φάση κατασκευής του, αποφέρει έως και υπερτριπλάσια απόδοση σε βάθος πενταετίας.

Επιπλέον, για τα έργα πολιτισμού -καθώς οι φορείς του Υπουργείου απασχολούν στα έργα έναν πολύ σημαντικό αριθμό ανθρώπινου δυναμικού- δημιουργούνται χιλιάδες θέσεις εργασίας.

Κλείνοντας, θέλω να πω ότι αξιοποιούμε και το Ταμείο Ανάκαμψης, έχοντας συνολικά σε εξήντα επτά δράσεις, οι οποίες έχουν ενταχθεί, πάνω από 153 εκατομμύρια ευρώ, ώστε να μπορέσουμε να κάνουμε χρήση αυτού του πολύ σημαντικού χρηματοδοτικού εργαλείου προς όφελος του σύγχρονου πολιτισμού, προς όφελος της δημιουργικής Ελλάδας.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και πέντε εκπαιδευτικοί συνοδοί τους από το 8ο Δημοτικό Σχολείο Σερρών.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η Υπουργός Τουρισμού, η κ. Όλγα Κεφαλογιάννη.

Παρακαλώ, κυρία Υπουργέ, έχετε τον λόγο.

**ΟΛΓΑ ΚΕΦΑΛΟΓΙΑΝΝΗ (Υπουργός Τουρισμού):** Ευχαριστώ, κύριε Πρόεδρε.

Κυρίες και κύριοι συνάδελφοι, σε μια περίοδο αυξημένων διεθνών προκλήσεων και υψηλής αβεβαιότητας ο προϋπολογισμός που συζητάμε σήμερα είναι ένας προϋπολογισμός που εκφράζει τη συνέπεια λόγων και έργων της Κυβέρνησης και του Πρωθυπουργού Κυριάκου Μητσοτάκη. Εκφράζει, επίσης, την πολιτική και οικονομική σταθερότητα που έχουμε επιτύχει.

Η ελληνική οικονομία όχι μόνο επιδεικνύει ισχυρές αντοχές, αλλά εμφανίζει μια αξιοσημείωτη δυναμική και θετικές προοπτικές. Η Κυβέρνηση σχεδιάζει και εφαρμόζει μια πολιτική που παράγει αποτελέσματα για την οικονομία και οφέλη για την κοινωνία, αποτελέσματα τα οποία λαμβάνουν, μάλιστα, θετικές κρίσεις από διεθνείς οργανισμούς και φορείς. Για το 2023 η ελληνική οικονομία εκτιμάται ότι θα επιτύχει τριπλάσιο ρυθμό ανάπτυξης σε σχέση με το σύνολο της Ευρωζώνης.

Στο δημόσιο χρέος έχουμε πετύχει την ταχύτερη αποκλιμάκωση, ενώ η ανεργία κινήθηκε μετά από πολλά χρόνια κάτω από 10% για τον Οκτώβριο. Σημειώσαμε ρεκόρ εικοσαετίας στις άμεσες ξένες επενδύσεις, όπως και ρεκόρ όσον αφορά στις εξαγωγές. Χάρη στους υψηλούς ρυθμούς ανάπτυξης της ελληνικής οικονομίας τη χρονιά που φτάνει στο τέλος της, πετύχαμε ακόμα σημαντική αύξηση των φορολογικών εσόδων σε σχέση με το προηγούμενο έτος και μάλιστα, χωρίς να αυξηθούν οι φόροι. Ταυτόχρονα, η οικονομική πρόοδος και η ορθολογική διαχείριση μας επέτρεψαν να επιτύχουμε χρηματοπιστωτική σταθερότητα, η οποία οδήγησε σε διαδοχικές αναβαθμίσεις της πιστοληπτικής ικανότητας από τους διεθνείς οίκους αξιολόγησης. Μετά από δεκατρία χρόνια ο προϋπολογισμός του 2024 είναι ο πρώτος που καταρτίζεται με το αξιόχρεο της χώρας να έχει ανακτήσει την επενδυτική του βαθμίδα.

Όλα αυτά, λοιπόν, αποτελούν επιτεύγματα που οφείλονται, βεβαίως, στη σκληρή προσπάθεια της ελληνικής κοινωνίας, αλλά και στην αποτελεσματική δημοσιονομική πολιτική της Κυβέρνησης, την πολιτική σταθερότητα, την επιτυχή αντιμετώπιση μιας ακολουθίας σοβαρών και παγκόσμιων κρίσεων. Βεβαίως, η συμβολή του τουρισμού στα αποτελέσματα αυτά είναι δεδομένη και σημαντική, μια συμβολή που δεν περιορίζεται μόνο στα οικονομικά αποτελέσματα, αλλά έχει και ισχυρό κοινωνικό πρόσημο και ασφαλώς, για να μεγιστοποιήσουμε τα οφέλη από την τουριστική ανάπτυξη, αλλά και να διασφαλίσουμε τα οφέλη αυτά και για τις επόμενες γενιές, πρέπει να στοχεύσουμε μακροπρόθεσμα και να διαμορφώσουμε τις προϋποθέσεις για ένα βιώσιμο μέλλον για τον ελληνικό τουρισμό.

Κυρίες και κύριοι συνάδελφοι, ο ελληνικός τουρισμός αντιμετώπισε κατά την πρόσφατη περίοδο πρωτόγνωρες και αλλεπάλληλες κρίσεις. Το 2023 οι επιπτώσεις της κλιματικής αλλαγής έπληξαν και τον τουρισμό. Η Κυβέρνηση συνολικά καταβάλλει κάθε δυνατή προσπάθεια για την ταχύτερη αντιμετώπιση όλων των προβλημάτων. Για την έμπρακτη στήριξη των περιοχών που επλήγησαν ο Πρωθυπουργός, τα συναρμόδια Υπουργεία, η τοπική αυτοδιοίκηση, βρίσκονται σε συνεχή συνεργασία. Και το Υπουργείο Τουρισμού είναι από την πρώτη στιγμή κοντά τους για να διαχειρίζεται κρίσεις και να δίνει λύσεις. Παράλληλα, εργαζόμαστε για την ταχύτερη εφαρμογή ειδικού πλαισίου κινήτρων για την τόνωση του τουρισμού στις πληγείσες περιοχές.

Ωστόσο, παρά τις σοβαρές προκλήσεις που αντιμετωπίσαμε, τα αποτελέσματα για τη χρονιά που διανύουμε επιβεβαιώνουν την ανθεκτικότητα και την προσαρμοστικότητα του ελληνικού τουρισμού. Όλες οι ενδείξεις συντείνουν στο ότι το 2023 θα κλείσει με εξαιρετικά αποτελέσματα για τον ελληνικό τουρισμό. Σύμφωνα με τα μέχρι σήμερα διαθέσιμα στοιχεία σημειώνεται σημαντική αύξηση ως προς τις αφίξεις και τα έσοδα, που όπως φαίνεται θα ξεπεράσουν αυτά του 2019, που είναι έως σήμερα χρονιά-ορόσημο για τον ελληνικό τουρισμό, ενώ και οι εκτιμήσεις για το 2024 μάς επιτρέπουν να είμαστε αισιόδοξοι.

Η Κυβέρνηση του Κυριάκου Μητσοτάκη έχει άλλωστε θέσει εξαρχής την ανάπτυξη του τουρισμού ως βασικού πυλώνα στην προσπάθεια ανάταξης της οικονομίας και στήριξης της κοινωνικής συνοχής. Το Υπουργείο Τουρισμού, σε συνεργασία με τα συναρμόδια Υπουργεία, εργάζεται εντατικά για να θέσει ισχυρά θεμέλια για το αύριο του ελληνικού τουρισμού.

Μέσα από ένα πλέγμα δράσεων και πολιτικών δημιουργούμε τις συνθήκες για μια νέα αρχή για τον ελληνικό τουρισμό, με όραμα και στόχο τη βιωσιμότητα των προορισμών και του τουριστικού προϊόντος και με γνώμονα το μέτρο και την ισορροπία, τον σεβασμό στον άνθρωπο, στις τοπικές κοινωνίες, στο φυσικό και πολιτιστικό περιβάλλον.

Η στρατηγική μας για τον ελληνικό τουρισμό περιλαμβάνει ένα λεπτομερές σχέδιο δράσης που απαντά σε τέσσερις βασικούς στόχους: Πρώτον, στην προώθηση της βιωσιμότητας των προορισμών μας, δεύτερον, στη βελτίωση της ανταγωνιστικότητας και τη διαφοροποίηση του ελληνικού τουριστικού προϊόντος, τρίτον, στην αναβάθμιση της τουριστικής εκπαίδευσης και κατάρτισης, τέταρτον, στην ενίσχυση της προώθησης και προβολής του ελληνικού τουριστικού προϊόντος.

Παράλληλα, η προώθηση της προσβασιμότητας είναι ένας πρόσθετος βασικός στόχος που διατρέχει οριζόντια όλες τις πολιτικές και τις πρωτοβουλίες μας. Πιστεύουμε ότι πρέπει όλοι να μπορούν να απολαύσουν τις μοναδικές ταξιδιωτικές εμπειρίες που έχει να προσφέρει η χώρα μας, ισότιμα, χωρίς διακρίσεις και βεβαίως, χωρίς αποκλεισμούς.

Με βάση τις αρχές αυτές και σε ευθυγράμμιση με τους κεντρικούς στόχους για το αύριο του ελληνικού τουρισμού προχωρούμε και στην αξιοποίηση μιας μοναδικής ευκαιρίας που παρουσιάζεται με τους πόρους που διατίθενται από το Ταμείο Ανάκαμψης και Ανθεκτικότητας για το Υπουργείο Τουρισμού συνολικού ύψους περί τα 387 εκατομμύρια ευρώ.

Τα έργα, λοιπόν, που έχουν προγραμματιστεί και υλοποιούνται διαρθρώνονται σε τέσσερις δράσεις: Πρώτον, δράση για την τουριστική ανάπτυξη συνολικού προϋπολογισμού περί τα 321 εκατομμύρια ευρώ, που περιλαμβάνει έργα με στόχο τη διαφοροποίηση του τουριστικού προϊόντος και την επιμήκυνση της τουριστικής περιόδου, όπως επίσης και την ενθάρρυνση της ανάπτυξης νέων υποδομών, αλλά και την εισαγωγή νέων προτύπων και σχημάτων διακυβέρνησης για τον τουρισμό.

Σε αυτό το πλαίσιο υλοποιείται έργο που αφορά στη διαχείριση προορισμών, με το οποίο επιδιώκεται η αποτελεσματικότερη και πιο ολοκληρωμένη διαχείριση και προβολή των επιμέρους προορισμών της χώρας. Ήδη βρίσκεται σε εξέλιξη η διαγωνιστική διαδικασία για την πρώτη σύμβαση του έργου, που αποσκοπεί στην εκπόνηση των μελετών για τη σύσταση οργανισμών διαχείρισης και προώθησης προορισμών ανά την επικράτεια.

Επιπλέον, επενδύουμε στον εκσυγχρονισμό των τουριστικών υποδομών με γνώμονα την περαιτέρω ανάδειξη του φυσικού πλούτου της χώρας μας, αλλά και την επέκταση της τουριστικής δραστηριότητας πέραν των μηνών τουριστικής αιχμής και τέλος, στην προώθηση της προσβασιμότητας. Συγκεκριμένα, έχουν ήδη δημοσιευθεί τέσσερις προσκλήσεις εκδήλωσης ενδιαφέροντος από δυνητικούς δικαιούχους για έργα που κινητοποιούν πόρους ύψους, περίπου, 210 εκατομμυρίων ευρώ, έργα που αφορούν στην αναβάθμιση των υφιστάμενων χιονοδρομικών κέντρων και ορειβατικών καταφυγίων, την αναβάθμιση των τουριστικών λιμένων, αλλά και τη βελτίωση της προσβασιμότητας στις ελληνικές παραλίες.

Επιπλέον, στις αρχές του επόμενου έτους, θα ξεκινήσει η υλοποίηση ενός επιπρόσθετου έργου που αφορά στην προώθηση του τουρισμού υγείας και ευεξίας μέσω δράσεων ενισχύσεων για την αναβάθμιση υφιστάμενων και τη δημιουργία νέων εγκαταστάσεων ιαματικού τουρισμού. Ταυτόχρονα, έχουν προγραμματιστεί έργα για την προώθηση του καταδυτικού τουρισμού και του αγροτουρισμού.

Η δεύτερη, τώρα, δράση αφορά στην τουριστική εκπαίδευση. Περιλαμβάνει έργα για την αναβάθμιση δεξιοτήτων και την επανειδίκευση χιλιάδων εποχιακά εργαζόμενων, μακροχρόνια ανέργων, καθώς και των εργαζόμενων στον τομέα του τουρισμού.

Η τρίτη δράση αφορά στον ψηφιακό μετασχηματισμό Μητρώου Τουριστικών Επιχειρήσεων με έργα που αποσκοπούν στο να επιταχύνουν τον ψηφιακό μετασχηματισμό των μονάδων του Υπουργείου Τουρισμού και κυρίως, να βελτιώσουν τις παρεχόμενες υπηρεσίες προς τους πολίτες και τις τουριστικές επιχειρήσεις.

Τέλος, η δράση για τον ψηφιακό μετασχηματισμό του Ελληνικού Οργανισμού Τουρισμού περιλαμβάνει έργα τα οποία στοχεύουν στην ακόμα πιο ποιοτική και με σύγχρονους επικοινωνιακά όρους πληροφόρηση των επισκεπτών μας.

Τώρα, για την υλοποίηση των στρατηγικών στόχων που έχουμε θέσει όπου χρειάζεται προχωρούμε και σε προσαρμογές της νομοθεσίας. Με τον πρόσφατο νόμο, τον ν.5061/2023, κάναμε ένα πρώτο, αλλά απαραίτητο βήμα για τη θεσμοθέτηση συμβουλευτικών οργάνων για τον τουρισμό, οργάνων όπως το περιφερειακό συμβούλιο τουρισμού, το οποίο συγκαλείται από τον Υπουργό Τουρισμού και συμμετέχουν οι δεκατρείς περιφερειάρχες της χώρας, αλλά και το παρατηρητήριο για τον παράκτιο και θαλάσσιο τουρισμό στη Μεσόγειο.

Στοχεύουμε με τις παρεμβάσεις αυτές στην πιο συστηματική καταγραφή δεδομένων και στην επίλυση προβλημάτων, με στόχο, βεβαίως, τη χάραξη πολιτικής για τη βιωσιμότητα του ελληνικού τουρισμού.

Στην κατεύθυνση, επίσης, των παρεμβάσεων για δίκαιη και ορθολογική τουριστική ανάπτυξη εντάσσεται και η πρόσφατη πρωτοβουλία της Κυβέρνησης για τη ρύθμιση του πλαισίου για τις βραχυχρόνιες μισθώσεις ακινήτων. Η θέση του Υπουργείου Τουρισμού εκφράστηκε και με το πρόσφατο φορολογικό νομοσχέδιο του Υπουργείου Εθνικής Οικονομίας και Οικονομικών, ήδη νόμο του κράτους. Οι φορολογικής φύσεως ρυθμίσεις που εισήχθησαν με τον νόμο αυτό θέτουν ένα σημαντικό ρυθμιστικό πλαίσιο, ένα πλαίσιο το οποίο θα αποτρέπει καταστάσεις αθέμιτου ανταγωνισμού στον κλάδο της φιλοξενίας με τον καθορισμό της φορολογικής αντιμετώπισης ακινήτων που χρησιμοποιούνται για βραχυχρόνιες μισθώσεις.

Επίσης, το 2023 και πάλι με τον ν.5061 διασφαλίσαμε τη σταθερή ροή της χρηματοδότησης του προγράμματος «Τουρισμός για Όλους 2022-2025» μέχρι τη λήξη του. Με την πρόσφατη προγραμματική συμφωνία που υπογράψαμε μπαίνει σε τροχιά υλοποίησης ο δεύτερος κύκλος του προγράμματος. Ο κύκλος αυτός που θα υλοποιηθεί το 2024 αξιοποιεί αυξημένους πόρους, καθώς τα αδιάθετα κονδύλια του προηγούμενου κύκλου θα προστεθούν στο νέο πρόγραμμα. Θα αφορά, λοιπόν, περισσότερους δυνητικούς δικαιούχους, καθώς διευρύνονται και τα εισοδηματικά κριτήρια. Ταυτόχρονα, για τους κληρωθέντες του προγράμματος, όπως είναι άτομα με αναπηρία ή πολύτεκνοι, προβλέπεται αυξημένη επιδότηση με ποσό διπλάσιο της βασικής επιδότησης. Θέλουμε έτσι να στηρίξουμε πολύ περισσότερους Έλληνες πολίτες και ακόμα περισσότερο εκείνους που το έχουν περισσότερο ανάγκη, ενώ ταυτόχρονα κάνουμε πράξη την πολιτική ενίσχυσης του εσωτερικού τουρισμού, αλλά και της χωρικής και χρονικής επέκτασης της τουριστικής δραστηριότητας.

Οι θεσμικές παρεμβάσεις, φυσικά, θα έχουν συνέχεια. Το Υπουργείο Τουρισμού ήδη επεξεργάζεται την εισαγωγή νέου πλαισίου για την απλοποίηση των διαδικασιών που αφορούν στην αδειοδότηση των τουριστικών υποδομών της χώρας, υποδομών όπως οι τουριστικοί λιμένες, οι ιαματικές πηγές, για τις οποίες θα ακολουθηθεί η λογική με βάση την οποία απλοποιήθηκαν το 2013-2014 οι διαδικασίες αδειοδότησης όλων των τουριστικών καταλυμάτων.

Να αναφέρω εδώ ότι στα έργα αναβάθμισης των τουριστικών υποδομών συνολικά έρχονται να συμβάλουν και οι κατευθύνσεις του ειδικού χωροταξικού πλαισίου για τον Τουρισμό που θα τεθεί άμεσα σε δημόσια διαβούλευση, ώστε να προχωρήσουν κατόπιν στην υπογραφή μαζί με το συναρμόδιο Υπουργείο της σχετικής Κοινής Υπουργικής Απόφασης. Θα έχουμε, λοιπόν, σύντομα ένα σημαντικό κείμενο που έρχεται να δώσει κατευθύνσεις και να θέσει κανόνες για τη χρήση γης στην τουριστική δραστηριότητα, ένα πλαίσιο καθοριστικής σημασίας για την πολιτεία, την τοπική αυτοδιοίκηση και κυρίως, την τουριστική αγορά και το επενδυτικό κεφάλαιο.

Στην κατεύθυνση αυτή, επίσης, της διασφάλισης της βιώσιμης ανάπτυξης των προορισμών έχει δρομολογηθεί και η εξειδίκευση του θεσμικού πλαισίου λειτουργίας των οργανισμών διαχείρισης και προώθησης προορισμών. Επιδιώκουμε έτσι να δημιουργήσουμε και να οριοθετήσουμε ένα νέο μοντέλο διακυβέρνησης στον τουρισμό, στο οποίο θα εμπλέκονται και θα συνεργάζονται ο ιδιωτικός τομέας, η κεντρική κυβέρνηση και η τοπική αυτοδιοίκηση.

Τέλος, στοχεύουμε στην ενίσχυση της ανθεκτικότητας και την αναβάθμιση της εικόνας και της ταυτότητας της Ελλάδας ως κορυφαίου ποιοτικού τουριστικού προορισμού παγκόσμιας απήχησης. Ο σχεδιασμός μας για την προώθηση και προβολή του τουριστικού προϊόντος λαμβάνει υπ’ όψιν τις τάσεις στη διεθνή τουριστική ζήτηση, τις δημογραφικές εξελίξεις, τα νέα καταναλωτικά προϊόντα, αλλά και τη δυναμική των νέων αγορών. Βάσει μιας νέας προσέγγισης και με νέα εργαλεία θα αναδείξουμε με σύγχρονο επικοινωνιακά τρόπο τα χαρακτηριστικά διαφοροποίησης της τουριστικής προσφοράς της χώρας για τα επόμενα χρόνια.

Κυρίες και κύριοι συνάδελφοι, με τις πολιτικές και τις πρωτοβουλίες αυτές στοχεύουμε, τελικά, στο να συνθέσουμε ένα τουριστικό προϊόν-πρότυπο βιώσιμης ανάπτυξης και συνάμα ελκυστικό και ανταγωνιστικό στο διεθνές περιβάλλον.

Ο προϋπολογισμός αυτός στηρίζει τον σχεδιασμό και τις επιδιώξεις του Υπουργείου Τουρισμού για το 2024, έναν σχεδιασμό ο οποίος έχουμε την πεποίθηση ότι θα μας βοηθήσει να πετύχουμε τους στόχους μας και θα ανταποκριθεί στις ελπίδες και τις προσδοκίες της τουριστικής οικονομίας, της κοινωνίας, των ανθρώπων που επιχειρούν και απασχολούνται στον τουρισμό και βλέπουν προοπτική για πρόοδο και ευημερία.

Ο προϋπολογισμός του 2024 θα καλύψει τις δραστηριότητές μας που θα αναβαθμίσουν την τουριστική προσφορά της χώρας, τις ανάγκες για καλύτερη ποιότητα τουριστικής εκπαίδευσης και κατάρτισης, θα καλύψει τις δράσεις για την αποτελεσματικότερη και ανταποδοτικότερη προώθηση και προβολή της εικόνας και της ταυτότητας του ελληνικού τουριστικού προϊόντος στις διεθνείς αγορές, θα καλύψει τα έργα που έχουμε δρομολογήσει για αξιοποίηση των πόρων του Ταμείου Ανάκαμψης και Ανθεκτικότητας.

Με την ουσιαστική συμβολή του τουρισμού στο εισόδημα και την απασχόληση, την επενδυτική δραστηριότητα και συνολικά, στην ευημερία και στην κοινωνική και οικονομική πρόοδο η χώρα μας θα βαδίσει στη νέα χρονιά με μια ισχυρή ανάπτυξη.

Συνεχίζουμε, λοιπόν, τη σκληρή δουλειά βάσει του κυβερνητικού σχεδίου με αίσθημα ευθύνης, με ουσιαστικές μεταρρυθμίσεις, για να διασφαλίσουμε ευημερία, καλύτερες προοπτικές για ολόκληρη την ελληνική κοινωνία.

Για όλους αυτούς τους λόγους, κυρίες και κύριοι συνάδελφοι, σας καλώ να υπερψηφίσετε τον προϋπολογισμό του κράτους για το 2024.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, θα δοθεί ο λόγος τώρα σε πέντε ομιλητές και στη συνέχεια θα ακολουθήσει ο Αναπληρωτής Υπουργός Εσωτερικών, ο κ. Λιβάνιος.

Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ξεκίνησε εχθές η κορυφαία κοινοβουλευτική διαδικασία, η οποία θα ολοκληρωθεί την Κυριακή, για την ψήφιση ενός προϋπολογισμού ο οποίος προβλέπει αύξηση στους φόρους. Δεν προβλέπει, όμως, μείωση στις ανισότητες, δεν προβλέπει ελάφρυνση στα νοικοκυριά, δεν προβλέπει ουσιαστική βοήθεια στους δανειολήπτες, ενώ μπορούσε, δεν προβλέπει μέτρα αντιμετώπισης της στεγαστικής κρίσης και δεν προβλέπει, βέβαια και αγροτικό πετρέλαιο για τους αγρότες.

Πρωτογενής τομέας: Έχουμε ακούσει και είναι πλέον κοινότυπο και καινότυπο ότι η χώρα μας έχει δύο μεγάλα όπλα, τον τουρισμό και τον πρωτογενή τομέα. Κάποια πράγματα πρέπει να λέγονται με το όνομά τους και σε κάποια θέματα, όπως στα θέματα του πρωτογενούς τομέα, δεν χωρούν ιδιαίτερες κομματικές αντιδικίες, χωρούν αλήθειες και παραδοχές της ωμής πραγματικότητας.

Ξέρετε, πολύ δύσκολα -μάλλον αδύνατον- να βρούμε τον κ. Αυγενάκη εδώ, που είναι θεσμικά ο ρόλος του στο θέμα της ΚΑΠ και των επιδοτήσεων. Επιμελώς κρύβεται. Επιμελώς αποφεύγει να απαντήσει για το νέο στρατηγικό σχέδιο της χώρας μας και για ποιον λόγο οι επιδοτήσεις ήταν μειωμένες, ενώ επανειλημμένως έχουμε κάνει ερωτήσεις, αλλά και τον περιμένουμε στην Επιτροπή Παραγωγής και Εμπορίου, όπου έχουμε καταθέσει σχετικό αίτημα.

Αντί, λοιπόν, για τον θεσμικό του ρόλο και εδώ στη Βουλή, προτιμά συνεντεύξεις σε συνέδρια χωρίς αντίλογο και γενικά συνεντεύξεις και από εκεί μαθαίνουμε ποιες είναι οι προτεραιότητες του Υπουργείου Αγροτικής Ανάπτυξης. Είπε πρόσφατα ότι οι προτεραιότητες είναι η διαχείριση των υδάτων, ο κανονισμός του ΕΛΓΑ και ένας δίκαιος και διαφανής ΟΠΕΚΕΠΕ.

Το 2020 και το 2021 είχε μια χρυσή ευκαιρία η χώρα μας λόγω της νέας ΚΑΠ -τότε διαπραγματευτήκαμε τη νέα Κοινή Αγροτική Πολιτική- να αλλάξει το μοντέλο της αγροτικής παραγωγής και να το προσαρμόσει στη νέα εποχή. Δυστυχώς, αυτή η ευκαιρία χάθηκε με αποτέλεσμα φέτος στα τέλη Οκτωβρίου να έχουμε μειωμένες ενισχύσεις στους αγρότες.

Η πρώτη αντίδραση του κ. Αυγενάκη ήταν από τούτο εδώ το Βήμα ότι πράγματι, δεδομένων των λαθών των οποίων έγιναν που είναι αδικαιολόγητα, ζήτησε την παραίτηση της διοίκησης σήμερα το μεσημέρι, καθώς φταίει η διοίκηση του ΟΠΕΚΕΠΕ. Μετά από λίγες ημέρες άλλαξε η επιχειρηματολογία και σε ερώτηση πάντα δημοσιογράφου, αναφέρει τα εξής: Ερώτηση: Οι προκαταβολές βασικής ενίσχυσης φέτος γιατί ήταν μικρότερες; Απάντηση: Η μείωση κατά περίπου 20% στην καταβολή της βασικής ενίσχυσης στη νέα ΚΑΠ είναι προϊόν διαπραγμάτευσης της ηγεσίας του ΥΠΑΑΤ την περίοδο του 2021. Το 2021 ήταν η Κυβέρνηση της Νέας Δημοκρατίας.

Ειλικρινά, μέσα σας, τουλάχιστον, δεν αισθάνεστε μια ντροπή, μια πολιτική ντροπή; Διαπραγματευτήκαμε και έρχεστε τώρα και λέτε ότι φταίνε οι προηγούμενοι. Μόνο που οι προηγούμενοι είστε εσείς οι ίδιοι. Και λέτε εμάς τοξικούς γιατί σας περιμένουμε στην Επιτροπή Παραγωγής και Εμπορίου και προτείνουμε συγκεκριμένα πράγματα και έχουμε συγκεκριμένες προτάσεις για τους αγρότες και για τους κτηνοτρόφους. Μας λέτε τοξικούς γιατί φωνάζουμε για την ερημοποίηση. Μας λέτε τοξικούς γιατί ενώ προτείνετε φορέα διαχείρισης υδάτων -και καλά κάνετε- σας προτείνουμε φορέα εδαφοϋδατικών πόρων. Χωρίς το νερό, είπε ο κ. Αυγενάκης, δεν μπορεί να υπάρχει παραγωγή. Συμφωνούμε. Ξεχνάει, όμως, ακόμα έναν φυσικό πόρο, το έδαφος. Φορέα εδαφοϋδατικών πόρων, λοιπόν, προτείνουμε. Το αγνοείτε. Για να δούμε πώς θα πάει αυτός ο φορέας.

Η νέα ΚΑΠ δίνει ευχέρεια στα κράτη-μέλη να διαμορφώσουν πολιτική. Πρέπει στη χώρα μας να ξεκαθαρίσουμε και να πούμε πώς θέλουμε τον αγρότη και τον κτηνοτρόφο το 2030, τι είδους αγρότη θέλουμε. Το γεγονός ότι ο Πρωθυπουργός, ο Έλληνας Πρωθυπουργός, δηλώνει βοσκοτόπο -δεν ξέρουμε αν έχει- είναι αυτό σωστό; Σαν τον Έλληνα Πρωθυπουργό υπάρχουν χιλιάδες. Δεν είναι, όμως, κτηνοτρόφοι. Γιατί να κρύβουμε το πρόβλημα κάτω από το χαλί; Για ποιον λόγο;

Μπορεί ο αγρότης να ανταπεξέλθει σήμερα μόνος του; Όχι. Δεν χρειάζεται μια αλλαγή μοντέλου; Χρειάζεται. Τι κάνατε τέσσερα χρόνια; Να πείτε ότι ο νέος ο αγρότης δεν έχει ανάγκη μόνο από τις 35.000 ευρώ για να μπει στο πρόγραμμα, γιατί χωρίς γη πώς θα μπει στο πρόγραμμα; Κάποιος θέλει να γίνει αγρότης. Πού είναι το κίνητρο για να αγοράσει χωράφι; Το μοναδικό δάνειο που δεν δίνουν οι τράπεζες είναι για τη γη. Είναι τυχαίο;

Όσον αφορά στα φορολογικά κίνητρα, εμείς προτείνουμε ένα μοντέλο βάσει μιας ενιαίας εθνικής αγροτικής πολιτικής που στηρίζεται σε τρεις λέξεις: Πρώτον, οργάνωση. Να φτιαχτούν, επιτέλους, υγιείς συνεταιρισμοί. Οι αγρότες μόνοι τους δεν μπορούν ούτε να διαπραγματευτούν απέναντι στον έμπορο, αλλά ούτε και να ανταπεξέλθουν στο κόστος παραγωγής. Η δεύτερη λέξη είναι η εκπαίδευση. Δεν εκπαιδεύονται οι αγρότες μας. Και η τρίτη είναι η πιστοποίηση. Είναι το μοναδικό επάγγελμα το οποίο δεν πιστοποιείται. Ο καθένας μας από εδώ μπορεί να κάνει τον αγρότη. Ο αγρότης μπορεί να κάνει τον δικηγόρο; Όχι. Δεν πρέπει στη χώρα μας, επιτέλους, να πούμε τι μοντέλο αγρότη θέλουμε για το 2030; Αυτό πώς θα γίνει; Μέσα και από τη νέα ΚΑΠ έχουμε συγκεκριμένες προτάσεις να στηριχθεί ο ενεργός αγρότης, να διευρυνθούν τα κριτήρια, ένα οργανωμένο σχέδιο για την κτηνοτροφία, η οποία έχει πληγεί από τη διαπραγμάτευση που έκανε αυτή η Κυβέρνηση το 2020 και το 2021, το οποίο το παραδέχθηκε ο κ. Αυγενάκης τρέχοντας πίσω από το πρόβλημα. Ουσιαστικά αυτό κάνετε και απαιτείτε να σας χειροκροτούν επειδή βάζετε μισές αποζημιώσεις; Αυτό είναι κατάντια.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Σήμερα ο πρωτογενής τομέας θέλει στόχευση, θέλει όραμα, θέλει σχέδιο. Τέτοιο σχέδιο δεν έχουμε δει.

Και κλείνω, κύριε Πρόεδρε, με μια αναφορά στη Θεσσαλία. Ακούστε: Ό,τι καλό έχει εξαγγελθεί, θα είμαστε υπέρ. Το είπα με τις πρώτες εξαγγελίες. Η αντικατάσταση του ζωικού κεφαλαίου είναι σε θετική κατεύθυνση, αλλά το να απαιτήσει κάποιος μετά από τέτοια καταστροφή να υπάρχει συγκεκριμένο σχέδιο, το οποίο να έχει υλοποιηθεί, θα είναι υπερβολικός. Τι απαιτεί ο κόσμος στη Θεσσαλία; Τουλάχιστον μια κατεύθυνση. Τα νερά, που έχουν πλημμυρίσει επιπλέον εκατόν τριάντα χιλιάδες στρέμματα, θα φύγουν; Πότε; Πώς;

Όσον αφορά στην κρατική αρωγή, υπάρχουν αδικίες. Στα μισά χωριά έχουν καταβληθεί, στα αλλά όχι. Όσον αφορά στην ιατροφαρμακευτική περίθαλψη, εξαγγείλατε ότι εξαιρούνται οι πλημμυροπαθείς και, όμως, πληρώνουν. Όσον αφορά στο φορολογικό νομοσχέδιο -πρόσφατα κάναμε και σχετική ερώτηση- τα επιμελητήρια της Θεσσαλίας ζητούν -και επαναφέρω πάλι αυτό το αίτημα- την αναστολή του φορολογικού νομοσχεδίου. Το φορολογικό νομοσχέδιο, το οποίο ψηφίσατε, προβλέπει με το ζόρι κέρδη. Δεν δικαιούται κάποιος να έχει ζημίες. Πού να βρουν τα κέρδη οι επιχειρήσεις στη Θεσσαλία; Πού;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ ολοκληρώστε.

**ΒΑΣΙΛΕΙΟΣ ΚΟΚΚΑΛΗΣ:** Τελειώνω, κύριε Πρόεδρε.

Γι’ αυτό και αυτός ο προϋπολογισμός δεν είναι αναπτυξιακός και για αυτό τον καταψηφίζουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νέα Δημοκρατία ο κ. Χριστόδουλος Στεφανάδης.

Παρακαλώ, κύριε συνάδελφε, έχετε τον λόγο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, η συζήτηση και η ψήφιση του προϋπολογισμού είναι αυτονόητο ότι αποτελεί μια κορυφαία διαδικασία της κοινοβουλευτικής δημοκρατίας μας. Το 2004 είναι ένα πολύ σημαντικό έτος, καθώς για πρώτη φορά μετά από δεκατρία χρόνια το αξιόχρεο της χώρας μας έχει ανακτήσει την επενδυτική βαθμίδα. Βλέπουμε, επομένως, στην πράξη ότι η ελληνική οικονομία βελτιώνεται. Είναι ένα επίτευγμα της Κυβέρνησης της Νέας Δημοκρατίας, του Πρωθυπουργού Κυριάκου Μητσοτάκη και, βέβαια, του ελληνικού λαού, που με πολλές θυσίες το επέτυχε.

Ο κ. Σκυλακάκης, ο Υπουργός, έδωσε στοιχεία αναλυτικά και πειστικά για την αναβάθμιση με αριθμούς της οικονομίας μας και το ευνοϊκό προσδοκώμενο μέλλον. Θεωρώ ότι δεν υπάρχει αμφιβολία ότι η δημοσιονομική πολιτική τον τελευταίο χρόνο υπήρξε αποτελεσματική. Αυτό προκύπτει αβίαστα από τους αριθμούς, όπως είπα. Χαρακτηριστικά ο ρυθμός ανάπτυξης της Ελλάδας είναι ο τρίτος υψηλότερος στην Ευρωπαϊκή Ένωση και ακόμα καταγράφηκε ρεκόρ ξένων επενδύσεων στη χώρα. Αυτή η αύξηση προβλέπεται να συνεχιστεί και με σημαντική ώθηση από το Ταμείο Ανάκαμψης και Ανθεκτικότητας. Είναι ακόμα πιο σημαντικό αυτό το αποτέλεσμα, εάν αναλογιστούμε τις διαδοχικές κρίσεις που αντιμετώπισε η χώρα μας, αλλά και όλη η Ευρώπη και ο πλανήτης.

Η οικονομική κρίση, οι πόλεμοι, η κλιματική αλλαγή και η πανδημία έχουν επιβαρύνει σημαντικά όλες τις οικονομίες και ακόμα περισσότερο οικονομίες όπως είναι η δική μας, που βρίσκεται σε μία εκθετική ανάπτυξη. Ωστόσο, οφείλουμε να είμαστε ρεαλιστές. Δυστυχώς, το προηγούμενο διάστημα γίναμε μάρτυρες ακραίων καιρικών φαινομένων, γεγονός που είχε ως αποτέλεσμα τεράστιες, βιβλικές, θα έλεγα, καταστροφές.

Είναι αναμενόμενο, λοιπόν, ότι η πρόληψη έχει μπει στο επίκεντρο για αποφυγή τέτοιων νέων καταστάσεων. Η δημιουργία ανθεκτικών υποδομών, η ενίσχυση της πολιτικής προστασίας και της πρόληψης μπαίνουν στο επίκεντρο σε αυτόν τον προϋπολογισμό του 2024.

Παράλληλα, ένα μεγάλο θέμα που ταλανίζει την ελληνική κοινωνία είναι η ακρίβεια και ο υψηλός πληθωρισμός σε βασικά είδη διατροφής. Σημαντικό για το 2024 είναι να διατηρήσουμε τη δημοσιονομική σταθερότητα. Είναι πολύ θετικό ότι επιτεύχθηκε η μείωση της ανεργίας στα προ της κρίσεως επίπεδα -πάλι έδωσε στοιχεία ο Υπουργός-, ενώ μειώθηκε το δημόσιο χρέος ως προς ποσοστό του ΑΕΠ. Παράλληλα, σημαντικός ο ρόλος των εξαγωγών που συνεισφέρουν και αυτές στο ΑΕΠ, επισημαίνοντας την αύξηση της ανταγωνιστικότητας της ελληνικής οικονομίας.

Η κοινωνική πολιτική, κυρίες και κύριοι Βουλευτές, έχει πρωταγωνιστικό ρόλο σε κύριους πυλώνες, όπως είναι οι εισοδηματικές αυξήσεις, η υγεία και η παιδεία. Όσον αφορά στον τομέα της υγείας, οι διαχρονικές ελλείψεις σε στελεχιακό δυναμικό και σε εξοπλισμό των μονάδων υγείας αποτελούν ένα αντικειμενικό πρόβλημα. Το πρόβλημα αυτό είναι άρρηκτα συνδεδεμένο και με τη χρηματοδότηση του συστήματος υγείας. Τα νοσοκομεία μας, οι κεντρικοί πυλώνες του υγειονομικού συστήματος της χώρας, επωφελούνται από την αύξηση της επιχορήγησης κατά 20% σε αυτόν τον προϋπολογισμό. Χαρακτηριστικά, η επιχορήγηση θα αυξηθεί κατά 481 εκατομμύρια ευρώ. Το επιπλέον αυτό ποσό θα ενισχύσει σημαντικά τις δομές υγείας, όσον αφορά στη στελέχωση και τον εκσυγχρονισμό του εξοπλισμού.

Παράλληλα, προβλέπεται η ολοκλήρωση έργων του ΕΟΠΥΥ, η αναμόρφωση του μισθολογίου των γιατρών του ΕΣΥ, ενώ από το Ταμείο Ανάκαμψης θα δοθούν 101 εκατομμύρια ευρώ για τα προγράμματα πρόληψης των καρδιαγγειακών νοσημάτων. Υπενθυμίζω εδώ, επισημαίνω ότι τα καρδιαγγειακά νοσήματα αποτελούν την πρώτη αιτία νοσηρότητας και θνητότητας στον δυτικό κόσμο.

Επίσης, δίνεται έμφαση στις «πράσινες» επισκοπήσεις που προωθούν τις παρεμβάσεις με θετικό αποτύπωμα στο περιβάλλον και επικεντρώνονται σε δράσεις ορθολογισμού της ενεργειακής κατανάλωσης και δαπάνης. Ακούσαμε πάλι τον κ. Σκυλακάκη να μιλάει για την αιολική ενέργεια από offshore, από υπεράκτιες ανεμογεννήτριες. Πράγματι φαίνεται, κυρίες και κύριοι συνάδελφοι, ότι το ανεμοδαρμένο Αιγαίο ίσως αποτελέσει μια κάποια λύση, μια «πράσινη» λύση στο ενεργειακό πρόβλημα της χώρας.

Η παιδεία βρίσκεται, επίσης, στις πρώτες προτεραιότητες της Κυβέρνησής μας. Είναι γνωστό ότι από την αρχαιότητα η ελληνική παιδεία αποτέλεσε συνεκτικό κρίκο του ελληνισμού. Η σημασία που δινόταν στην παιδεία αποτυπώνεται με λίγες λέξεις στον Ισοκράτη «Έλληνες εισίν όσοι μετέχουν της ημετέρας παιδείας». Και στην προηγούμενη Κυβέρνηση της Νέας Δημοκρατίας, αλλά και τώρα με διαδοχικά νομοθετήματα επιχειρείται η βελτίωση σε όλα τα επίπεδα, δηλαδή στην πρωτοβάθμια, στη δευτεροβάθμια και στην τριτοβάθμια εκπαίδευση.

Εκτός από τις αδάπανες θεσμικές αλλαγές, απαιτείται, όπως αντιλαμβάνεστε, και γενναία χρηματοδότηση. Για τον λόγο αυτό, στον παρόντα προϋπολογισμό προβλέπεται αύξηση των δαπανών και αύξηση του τακτικού προϋπολογισμού του Υπουργείου Παιδείας κατά 255 εκατομμύρια ευρώ. Σε αυτό το πλαίσιο, επιχειρείται με στόχο την αύξηση των εσόδων του κράτους η ριζική και δίκαιη αναδιάρθρωση του συστήματος φορολόγησης, βάσει του νομοθετήματος που ψηφίσαμε πρόσφατα. Υπολογίζεται ότι με το νέο σύστημα θα προκύψουν πρόσθετα έσοδα για το κράτος της τάξης του μισού δισεκατομμυρίου ευρώ. Το ποσό αυτό θα διατεθεί κατά προτεραιότητα στην υγεία και στην παιδεία.

Παράλληλα, με το νέο φορολογικό σύστημα αυξάνεται το αφορολόγητο για οικογένειες με παιδιά, καταργείται η παρακράτηση του 30% στους εργαζόμενους-συνταξιούχους και μειώνεται ο φόρος συγκέντρωσης κεφαλαίων. Ακόμα, προβλέπονται μέτρα ενίσχυσης του εισοδήματος με αύξηση των μισθών του δημοσίου τομέα, αύξηση των συντάξεων κατά 3% και άλλα ευεργετικά μέτρα.

Με την αύξηση εσόδων του κράτους που προβλέπεται από αυτόν τον προϋπολογισμό είναι επόμενο να ενισχυθεί και η ελληνική περιφέρεια και ειδικότερα τα ακριτικά νησιά και ακόμα πιο ειδικά το Βορειοανατολικό Αιγαίο και η Σάμος, που έχω την τιμή να εκπροσωπώ. Πρόκειται για ενίσχυση που περιλαμβάνει έργα υποδομής, αναβάθμισης των μονάδων υγείας και παιδείας, όπως, βέβαια και του τουρισμού. Και βέβαια, εδώ πρέπει να θυμίσω ότι η Σάμος αποτελεί για πολλούς λόγους τη ναυαρχίδα, την αιχμή του τουρισμού για το βορειοανατολικό Αιγαίο.

Κυρίες και κύριοι συνάδελφοι, η Κυβέρνηση της Νέας Δημοκρατίας, συνεπής στις προεκλογικές της δεσμεύσεις καταθέτει, έναν προϋπολογισμό αναπτυξιακό, έναν προϋπολογισμό με έντονο κοινωνικό χαρακτήρα και εξωστρέφεια. Σας καλώ να τον ψηφίσουμε επ’ αγαθώ του ελληνικού λαού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει τώρα ο κ. Αναστάσιος Νικολαΐδης από το ΠΑΣΟΚ.

Παρακαλώ, κύριε συνάδελφε, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση που διεξάγεται αυτές τις ημέρες στη Βουλή για την κύρωση του κρατικού προϋπολογισμού είναι η πρώτη στην οποία συμμετέχω ως εκπρόσωπος των πολιτών του Νομού Δράμας στο Ελληνικό Κοινοβούλιο. Αν με ρωτήσουν οι συμπολίτες μου στη Δράμα τι θετικό έχουν να περιμένουν τη νέα χρονιά, πραγματικά δεν μπορώ να βρω κάποιον ουσιαστικό λόγο αισιοδοξίας. Στον προϋπολογισμό αποτυπώνεται ξεκάθαρα το αντιλαϊκό στίγμα της πολιτικής της Νέας Δημοκρατίας, μιας πολιτικής που υπερφορολογεί τους πιο αδύναμους συμπολίτες μας, χαϊδεύει τον μεγάλο πλούτο και τα μεγάλα εισοδήματα και έρχεται ως συνέχεια του φορολογικού νομοσχεδίου που έκλεισε το μάτι στη μεγάλη φοροδιαφυγή.

Με λίγα λόγια, πρόκειται για έναν προϋπολογισμό που αυξάνει τις ανισότητες, που κάνει τους φτωχούς φτωχότερους και τους πλούσιους πλουσιότερους. Η ακρίβεια καλπάζει, τα έξοδα για τρόφιμα γιγαντώνονται, τα ενοίκια βρίσκονται στα ύψη, το κόστος του ρεύματος τρομάζει. Οι μισθοί δεν φτάνουν να βγει το ενοίκιο και το μέσο νοικοκυριό στενάζει. Για όλους αυτούς ο προϋπολογισμός του 2024 προβλέπει περισσότερα βάρη 1,5 δισεκατομμυρίου ευρώ από τον ΦΠΑ και τον ειδικό φόρο κατανάλωσης. Είναι ο απλός λαός, οι μισθωτοί του δημοσίου και ιδιωτικοί υπάλληλοι, καθώς και οι συνταξιούχοι που πληρώνουν αυτούς τους φόρους στο ταμείο του σουπερμάρκετ, στο βενζινάδικο, στον φούρνο. Οι ίδιοι πολίτες χρηματοδοτούν στην ουσία τα pass που τους πασάρετε για να λύσουν τα προβλήματά τους.

Δεν ήμουν μέλος της Βουλής, αλλά θυμάμαι τι λέγατε στους τηλεοπτικούς σταθμούς, κύριοι της Νέας Δημοκρατίας, για τα επιδόματα του ΣΥΡΙΖΑ και τώρα κάνετε ακριβώς τα ίδια. Συνοπτικά και με μία φράση ο προϋπολογισμός έχει κερδισμένους και χαμένους και στους χαμένους βρίσκεται η συντριπτική πλειοψηφία των πολιτών.

Επιτρέψτε μου, μια αναφορά και στον τομέα ευθύνης μου στην Κοινοβουλευτική Ομάδα του ΠΑΣΟΚ, τον αθλητισμό, ο οποίος έχει φθίνουσα πορεία. Οι αθλητικές εγκαταστάσεις σε όλη τη χώρα καταρρέουν χωρίς πιστοποίηση καταλληλότητας και ασφάλειας. Αν δεν ανήκαν στο δημόσιο, το πιθανότερο θα ήταν να είχε μπει λουκέτο. Η «Ακρόπολη» του ελληνικού αθλητισμού, το ΟΑΚΑ, είναι κλειστό. Η συντήρηση των περισσότερων αθλητικών εγκαταστάσεων είναι ευθύνη των δήμων, αλλά αυτοί δεν έχουν τους κατάλληλους και απαραίτητους πόρους.

Η προηγούμενη Κυβέρνηση της Νέας Δημοκρατίας προσπάθησε να εφαρμόσει το πρόγραμμα «ΠΕΛΟΠΑΣ» για την καταγραφή όλων των αθλητικών εγκαταστάσεων. Και αυτή η Κυβέρνηση παραδέχεται, κύριοι Υπουργοί, ότι απέτυχε και τώρα εξαγγέλλει ένα νέο αντίστοιχο πρόγραμμα, το οποίο θα εφαρμοστεί τη νέα χρονιά.

Στον ερασιτεχνικό αθλητισμό οι χρηματοδοτήσεις δεν επαρκούν για να καλύψουν τις αυξημένες ανάγκες. Η χρηματοδότηση των ομοσπονδιών γνωρίζουμε όλοι ότι χρησιμοποιείται ως εργαλείο. Πλήθος πρωταθλητών μας φέρνουν μετάλλια και διακρίσεις στη χώρα μας χάρη στη στήριξη των χορηγών τους. Η προηγούμενη κυβέρνηση της Νέας Δημοκρατίας κατήργησε το πρόγραμμα «Αθλητισμός για Όλους» και αυτή η Κυβέρνηση τον επαναφέρει δίχως ίχνος αυτοκριτικής. Την ίδια ώρα, η Ελλάδα κατέχει μία από τις τελευταίες θέσεις στην άσκηση των πολιτών και μία από τις πρώτες στην παιδική παχυσαρκία σε όλη την Ευρώπη.

Όσον αφορά στον επαγγελματικό αθλητισμό και στο ποδόσφαιρο, θα μπορούσαμε να μιλάμε για ώρες για τη συνεχή εξαγγελία των ίδιων μέτρων κάθε φορά που αναδεικνύεται με τραγικό τρόπο το θέμα της βίας στον αθλητισμό, γεγονός που δείχνει την ανεπάρκεια και την ανικανότητα της Κυβέρνησης. Αυτή η κουβέντα αργά ή γρήγορα θα γίνει, όταν διαπιστώσετε, κύριοι της Κυβέρνησης, ότι το ζήτημα είναι εθνικό και απαιτείται μέγιστη δυνατή διακομματική συναίνεση για να αντιμετωπιστεί. Απλά θέλω κι από αυτό το Βήμα να εκφράσω τις ευχές μου στον βαριά τραυματισμένο αστυνομικό, να ξεπεράσει άμεσα κάθε κίνδυνο για τη ζωή του. Η σκέψη όλων μας είναι μαζί του.

Κυρίες και κύριοι συνάδελφοι, τέλος λίγα λόγια για την εκλογική μου περιφέρεια, τη Δράμα. Το μεγάλο πρόβλημα της αύξησης της οδικής απομόνωσης παραμένει. Χρειάστηκε μια ολόκληρη κυβερνητική θητεία για να προχωρήσει ο διαγωνισμός για τον οδικό άξονα Δράμα - Αμφίπολη και ακόμη δεν ξέρουμε επίσημα πότε θα ανακηρυχθεί ο ανάδοχος και ποιο είναι το χρονοδιάγραμμα των εργασιών.

Το Νοσοκομείο της Δράμας καταρρέει. Κρατιέται όρθιο χάρη στο φιλότιμο και την αυταπάρνηση των εργαζομένων. Οι μέχρι τώρα παρεμβάσεις από πλευράς Κυβέρνησης αφορούν «μπαλώματα» και μετακινήσεις γιατρών. Άμεσα πρέπει να υπάρξουν σοβαρά κίνητρα για να επιλυθεί το πρόβλημα της υποστελέχωσης από ιατρικό προσωπικό. Τέτοια, κύριοι Υπουργοί, θα μπορούσε να είναι ακόμα ο διπλασιασμός των μισθών των γιατρών του ΕΣΥ, το επίδομα βαρέων και ανθυγιεινών σε όλους τους εργαζόμενους, η κρατική μέριμνα για διάθεση κατοικιών με χαμηλό κόστος σε γιατρούς, αλλά και εκπαιδευτικούς σε ακριτικές περιοχές της χώρας, κύριε Υπουργέ.

Στην παιδεία τα σχολεία αντιμετωπίζουν πολλά κτηριακά προβλήματα και δεν υπάρχουν σχετικές πρωτοβουλίες της πολιτείας. Για ένα ακόμα θέμα η ευθύνη έχει περάσει στους δήμους, χωρίς την απαιτούμενη χρηματοδότηση. Χρειάζεται άμεσα βελτίωση των εγκαταστάσεων ακόμα και στο πιο απομακρυσμένο σχολείο και κυρίως, ανάπτυξη των νέων τεχνολογιών.

Για την ενίσχυση της τοπικής κοινωνίας απαιτούνται δραστικά και καινοτόμα μέτρα, όπως η πιλοτική εφαρμογή ενός ειδικού οικονομικού φορολογικού καθεστώτος με μείωση του ΦΠΑ και της φορολογίας. Ειδικά κίνητρα για τη δημιουργία και διατήρηση επιχειρήσεων. Θέσπιση επιδόματος παραμεθορίου και η αυτοματοποιημένη πληρωμή φόρων με την εξόφληση κάθε τιμολογίου.

Κυρίες και κύριοι συνάδελφοι, κάθε περιοχή της Ελλάδας δεν είναι η ίδια. Δεν μπορεί να εξομοιώνονται περιοχές όπως η Δράμα με την πρωτεύουσα Αθήνα ή με τουριστικές περιοχές της χώρας. Δεν μπορεί η Ελλάδα να αντιμετωπίζεται με τον ίδιο τρόπο. Κι όμως, αυτό κάνει η Κυβέρνηση, δίχως ίχνος δικαιοσύνης. Τον λογαριασμό της πολιτικής σας, που καλούνται να πληρώσουν οι πολίτες, να είστε βέβαιοι, κύριοι Υπουργοί, ότι θα σας το επιστρέψουν στο τέλος αυτής της θητείας.

Σας ευχαριστώ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, για την τήρηση του χρόνου.

Τον λόγο τώρα έχει από τη Νέα Δημοκρατία η κ. Αικατερίνη Παπακώστα – Παλιούρα. Περνάμε με την κυρία συνάδελφο στον πέμπτο κύκλο των ομιλητών.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Αξιότιμε κύριε Πρόεδρε, κυρία και κύριοι Υπουργοί και Υφυπουργοί, αγαπητοί συνάδελφοι, η συζήτηση του κρατικού προϋπολογισμού διαχρονικά αποτελεί την κορυφαία κοινοβουλευτική διαδικασία, καθώς είναι μια εξαιρετική ευκαιρία να αναμετρηθούμε μεταξύ μας, αλλά και με τη ζώσα πραγματικότητα. Είναι μια ευκαιρία αποτίμησης της προόδου που έκανε η χώρα, αλλά και της ανάλυσης του οδικού χάρτη για το επόμενο έτος. Η πολιτική, άλλωστε, δεν εξαντλείται και δεν πρέπει να εξαντλείται μόνο σε εξαγγελίες και νομοθετήματα, αλλά και στη σχεδίαση μιας μακρόπνοης, οραματικής, αλλά και ρεαλιστικής, ταυτόχρονα, πολιτικής για τη χώρα.

Ο υπό συζήτηση προϋπολογισμός συγκροτείται από απτά και εφαρμόσιμα στοιχεία και αποτελεί μια εξαιρετική ευκαιρία για όλους μας να αναλύσουμε με ξεκάθαρη, αλλά και ολοκληρωμένη άποψη όλα αυτά τα εύκολα, αλλά και τα δύσκολα, τα μικρά, αλλά και τα μεγάλα βήματα που έκανε η χώρα μας παρά τις δυσκολίες που βίωσε, αλλά, κυρίως, με τις αντοχές που επέδειξε, τους στόχους που έθεσε και τις προοπτικές που επιδιώκει.

Η ακλόνητη προσήλωσή μας σε τομές που αλλάζουν καθημερινά την παραγωγική βάση της χώρας παρουσιάζεται σήμερα ως απότοκος της αποτελεσματικότητας μιας συνολικής πολιτικής που εξελίσσεται με σχέδιο στον χρόνο. Είναι εμφανές πια σε όσους δεν φορούν μικροκομματικές παρωπίδες ότι δημιουργούμε επιτέλους μια νέα Ελλάδα, την Ελλάδα της συνέπειας, της εργατικότητας, της αποτελεσματικότητας, των έργων, αλλά και των δράσεων. Σπάζοντας το κατεστημένο της οπισθοδρόμησης, κάνουμε γενναίες μεταρρυθμίσεις, αφήνοντας πίσω ό,τι μας στέρησε την πρόοδο και την ευημερία.

Κι αν ο προϋπολογισμός του 2023 ήταν ιστορικός για την Ελλάδα ύστερα από μια μακρά περίοδο δώδεκα ετών, με την Ελλάδα εκτός μνημονίων και με την επιστροφή της στην ευρωπαϊκή κανονικότητα, μετά και την άρση των κεφαλαιακών περιορισμών που επέβαλε η προηγούμενη κυβέρνηση, την πρόωρη εξόφληση του Διεθνούς Νομισματικού Ταμείου και το τέλος της ενισχυμένης εποπτείας, ο προϋπολογισμός που παρουσιάζουμε σήμερα είναι σύγχρονος, παραγωγικός ανταγωνιστικός, εξωστρεφής και σίγουρα βιώσιμος. Με μια οικονομία ταχέως αναπτυσσόμενη, με νοικοκυρεμένα και ευσταθή δημόσια οικονομικά, ανθεκτική και ισχυρή και μία Ελλάδα που αποπνέει αυτοπεποίθηση αξιοπιστία και εμπιστοσύνη παντού, θέτουμε τον πήχη ακόμη πιο ψηλά.

Ο προϋπολογισμός, λοιπόν, του 2024 καταγράφει και προωθεί εις ολόκληρον την αποτελεσματική ανταπόκριση στις ανάγκες της εποχής μας για στήριξη της κοινωνίας με όρους δημοσιονομικής σταθερότητας και υπευθυνότητας την ταυτόχρονη αλλά απαραίτητη παραγωγική ανασυγκρότηση της πατρίδας, την αναπτυξιακή δυναμική της οικονομίας, την πλήρη στοχευμένη, υλοποιήσιμη και εφαρμόσιμη μεταρρυθμιστική πολιτική της Κυβέρνησης, αλλά και την ισχυροποίηση της Ελλάδας.

Προφανώς, βέβαια, και δεν αποτελεί έκπληξη το γεγονός ότι σχεδόν το σύνολο της Αντιπολίτευσης κατηγορεί, κατά την προσφιλή της τακτική, την Κυβέρνηση περί αναλγησίας και περί μη εφαρμόσιμων, μη φιλολαϊκών μέτρων. Μηδενιστική κριτική, ακατάληπτη επιχειρηματολογία, οικονομικοί τυχοδιωκτισμοί, και τοποθετήσεις μικροπολιτικών σκοπιμοτήτων και συμφερόντων.

Με την ελληνική οικονομία, ωστόσο, σήμερα να αποδεικνύεται όχι μόνο ανθεκτική, αλλά, κυρίως, να ενδυναμώνεται καθημερινά παρά τις απρόβλεπτες κρίσεις, ποιος μπορούσε να φανταστεί άραγε πριν περίπου πέντε χρόνια ότι η οικονομία της Ελλάδας, αυτή που κάποιοι θεωρούσαν ξοφλημένη, τελειωμένη, θα λάμβανε θετικές αξιολογήσεις, ανακτώντας την επενδυτική βαθμίδα από μια σειρά διεθνών οίκων, σημειώνοντας μάλιστα τον τρίτο υψηλότερο βαθμό ανάπτυξης στην Ευρωπαϊκή Ένωση;

Καταφέραμε να μειώσουμε την ανεργία στα προ κρίσης επίπεδα, επιτυγχάνοντας ταυτόχρονα ένα πρωτογενές πλεόνασμα που ξεπέρασε ακόμα και τις προβλέψεις του μεσοπρόθεσμου προγράμματος. Σημειώσαμε σημαντική μείωση στο δημόσιο χρέος και ως προς το ποσοστό του ΑΕΠ. Μειώσαμε τους φόρους αλλά και ταυτόχρονα καταφέραμε να αυξήσουμε τα έσοδα του κράτους κατά 9,1%.

Έτσι και το 2024, προχωράμε με τον ίδιο βηματισμό, με την ίδια πολιτική στόχευση, συνδυάζοντας τη δημοσιονομική σταθερότητα με δίκαιες αναπτυξιακές πολιτικές, με ρυθμούς ανάπτυξης υψηλότερους από ότι το 2023, με χαμηλότερο πληθωρισμό, με μεγάλη μείωση του δημοσίου χρέους και φυσικά με υψηλότερα ποσοστά απασχόλησης. Ιδιαίτερα δε η σημαντική αύξηση των επενδύσεων το 2023 κατά 7,1% θα συνεχιστεί, με την πρόβλεψη το 2024 να έχουμε αύξηση κατά 15,1%.

Βεβαίως, κυρίες και κύριοι συνάδελφοι, όλα αυτά δεν θα ήταν εφικτά αν οι ίδιοι οι πολίτες δεν αντιλαμβάνονταν την ανάγκη να δημιουργηθεί μια οικονομία ισχυρή και υπολογίσιμη. Και χρειάστηκε, είναι η αλήθεια, να βάλουν οι ίδιοι πλάτη, να κάνουν πολλές θυσίες για πολλά χρόνια, οι οποίες όμως σήμερα πιάνουν τόπο, καθώς η κυκλική μας οικονομία επιβραβεύει πια τους πολίτες μέσω των μόνιμων φοροελαφρύνσεων με εφτά διαφορετικούς τρόπους.

Δεν τρέφουμε αυταπάτες. Ωστόσο, προφανώς και πρέπει να γίνουν πολλά ακόμη. Πιστεύουμε ακράδαντα, όμως, στη δύναμη του κάθε Έλληνα και της κάθε Ελληνίδας, όπως και στο δίκαιο κοινωνικό κράτος για όλους. Αυτονόητα, λοιπόν, και πέρα από κάθε κριτική, βασική προτεραιότητα της Κυβέρνησής μας είναι η άσκηση μιας ουσιαστικής κοινωνικής πολιτικής. Προς αυτή την κατεύθυνση προβλέπονται, μεταξύ πολλών άλλων, αυξήσεις των μισθών των δημοσίων υπαλλήλων μετά από δεκατέσσερα ολόκληρα χρόνια, νέα αύξηση των συντάξεων, αύξηση του αφορολόγητου για οικογένειες με παιδιά, καθώς και αύξηση των αναπηρικών επιδομάτων και του κοινωνικού επιδόματος αλληλεγγύης.

Η πρόβλεψη δε για αύξηση δαπανών για την παιδεία κατά 255 εκατομμύρια ευρώ και κατά 481 εκατομμύρια για την υγεία αποδεικνύει ότι βρισκόμαστε στον σωστό δρόμο. Και όσον αφορά εμάς τους Θεσσαλούς η αλήθεια είναι ότι φέτος δοκιμάστηκαν σφόδρα οι αντοχές μας, καθώς βρεθήκαμε αντιμέτωποι με τεράστιες φυσικές καταστροφές.

Γι’ αυτόν τον λόγο χαιρετίζουμε τις προβλεπόμενες παρεμβάσεις για την αντιμετώπιση των φυσικών καταστροφών, με την αξιοποίηση πόρων του ΕΣΠΑ 2014 - 2020, του Ταμείου Ανάκαμψης αλλά και του νέου ΕΣΠΑ 2021 - 2027 για την αποκατάσταση των υποδομών αλλά και τον διπλασιασμό από 300 σε 600 εκατομμύρια των πόρων του Προγράμματος Δημοσίων Επενδύσεων για την κάλυψη των δαπανών κρατικής αρωγής έναντι φυσικών καταστροφών.

Ολοκληρώνοντας, κυρίες και κύριοι συνάδελφοι, ζούμε σήμερα σε μια Ελλάδα πολύ διαφορετική από εκείνη του χθες. Είναι εμφανές πια ότι έχει αναπτυχθεί μια ιδιαίτερη δυναμική, έχει ανάψει ένα φυτίλι μιας ουσιαστικής και αποτελεσματικής επανεκκίνησης. Μετατρέποντας τις δυσκολίες σε ευκαιρίες, τις σκέψεις σε δράσεις, αναγνωρίζοντας τα λάθη μας με θάρρος, κάνοντας την αυτοκριτική μας, συνεχίζουμε μόνο μπροστά, με συνέπεια και σταθερότητα, με συνέχεια και αφοσίωση στον μεγάλο μας στόχο, να συγκροτήσουμε μια Ελλάδα πιο δυνατή, πιο ισχυρή, πιο αξιόπιστη και πιο κοινωνικά δίκαιη.

Το «όχι σε όλα» και το «ναι στο τίποτα» να γίνει «ναι» στη συνεννόηση, στις μεγάλες δομικές αλλαγές και στις μεταρρυθμίσεις. Το οφείλουμε όλοι μας στον ελληνικό λαό, αυτός ο νέος ελπιδοφόρος πρόλογος του οδικού χάρτη της χώρας μας να μη γίνει ο θλιβερός επίλογος στην ευημερία της κοινωνίας των πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τον ΣΥΡΙΖΑ ο κ. Αλέξανδρος - Χρήστος Αυλωνίτης.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Τόσες ώρες εδώ μέσα στην Αίθουσα διαπίστωσα ότι από αυτή την πλευρά όλα καλά και όλα ανθηρά τα βλέπετε. Αν ζούσε ο συγχωρεμένος ο Κώστας Βουτσάς αυτό θα έλεγε.

Επιτρέψτε μου όμως να πω, πριν αναφερθώ σε ζητήματα που αφορούν έναν τομέα που έχω αναλάβει, τη νησιωτική πολιτική και τη ναυτιλία, ότι ο προϋπολογισμός σας αποτυπώνει πόσο σκόπιμα μακριά βρίσκεται η Κυβέρνηση από τις ανάγκες της κοινωνίας και το κάνει με ψευτιές και κούφιες υποσχέσεις και διαπιστώσεις. Έχετε πάρει proficiency σε αυτό. Το μαύρο άσπρο, μπράβο σας, εκεί σας βγάζουμε το καπέλο.

Επιχειρείτε να κρύψετε πίσω από το δάχτυλό σας και πίσω από τις καθοδηγούμενες ομιλίες των Βουλευτών σας το αρνητικό ρεκόρ φόρων που επιβάλλετε πάνω στους Έλληνες, τις αρνητικές πρωτιές στην Ευρώπη και στον κόσμο, την έλλειψη στήριξης των κατοίκων αυτής της χώρας για μια στοιχειώδη στέγη, την ακρίβεια που πνίγει την ελληνική οικογένεια, την απίστευτη έλλειψη ενίσχυσης της νησιωτικότητας. Θα αναφερθώ και παρακάτω. Και πόση ώρα θα μπορούσα να μιλάω γι’ αυτό, αλλά θα περάσει η ώρα.

Έτσι, για να μην παραλείψω να αναφέρω κι εγώ μερικούς αριθμούς -εξάλλου τους έχουν αναφέρει οι εισηγητές μας αλλά και οι συνάδελφοί μου- για να στηρίξω όσα πριν λίγο σας είπα. Να σας θυμίσω: Μαζί με τις εισφορές οι φόροι έφτασαν στο 32% του ΑΕΠ. Οι έμμεσοι που είναι και οι πιο άδικοι το 65%. Ψέμα; Όχι.

Τα έσοδα από ΦΠΑ εκτοξεύτηκαν κατά 40%. Το ιδιωτικό χρέος αυξήθηκε τα τελευταία χρόνια κατά 20 δισ. και αναμένονται ακόμη διακόσιες πενήντα χιλιάδες πλειστηριασμοί μέχρι το 2026. Οι τράπεζες φυσικά, οι εταιρείες ενέργειας κ.λπ., αποκερδαίνουν λεφτά.

Και έχουμε και πρωτιές να σας θυμίσω: Είμαστε πρώτοι στην Ευρωπαϊκή Ένωση στο δημόσιο χρέος με 166,5% του ΑΕΠ. Είμαστε πρωταθλητές στην ακρίβεια, με 10,3% στον πληθωρισμό τροφίμων για τον Οκτώβριο, την ακριβότερη βενζίνη με όρους αγοραστικής δύναμης, το 40% του εισοδήματος των νοικοκυριών πηγαίνει σε έξοδα στέγασης. Ψέματα;

Κι όλα αυτά τα ξορκίζετε με επενδύσεις. Ποιες επενδύσεις; Αυτές που προβλέπατε στο 15,5% στον προϋπολογισμό του 2023. Το θυμάστε; Και πέσατε έξω κατά πολύ, αφού αναμένεται να κινηθούν στο 7,1%. Ή αυτές που με την ίδια υπεραισιοδοξία εκτιμάτε στο 15,1% για το 2024, και η Κομισιόν σάς προσγειώνει στο 7%, άντε 7,5%; Αυτό είναι ψέμα;

Η άποψή μας είναι ότι γονατίσατε την κοινωνία. Δίνετε τα χρήματα του λαού στους μεγάλους και στις τράπεζες. Αυτό θυμηθείτε το, θα το πληρώσετε. Είναι η τρίτη φορά, που μέσα σε δυο-τρεις εβδομάδες που μου δόθηκε η ευκαιρία να μιλήσω τα επαναλαμβάνω μονότονα.

Τούτων δοθέντων, λοιπόν, ούτε η ενίσχυση της νησιωτικότητας σε μια χώρα κατ’ εξοχήν νησιωτική δεν βρίσκεται στις προτεραιότητές σας και ως εκ τούτου δεν αποτυπώνεται καν στον προϋπολογισμό, ενισχύοντας και σε αυτό το πεδίο τις κοινωνικές ανισότητες.

Μεταφορικό ισοδύναμο: Στον προϋπολογισμό σας για τη Γενική Γραμματεία Αιγαίου και Νησιωτικής Πολιτικής προβλέπεται ποσό 68 εκατομμυρίων ευρώ έναντι 30,8 εκατομμυρίων ευρώ το 2023. Μόλις το διαβάσεις, αμέσως λες «Ω, θεέ μου». Πάνω από 100% αύξηση.

Υπενθυμίζω όμως ότι το 2023 δεν πληρώσατε ούτε 1 ευρώ στους δικαιούχους του μεταφορικού ισοδυνάμου και μόλις μετά βίας προσπαθείτε να πληρώσετε αυτές τις μέρες τον Οκτώβριο και τον Νοέμβριο του 2022. Του 2022! Μεταφέρετε, δηλαδή, πολύ απλά τα χρήματα που δεν χρησιμοποιήσατε φέτος για το 2024, και εμπαίζετε συστηματικά πλέον τους νησιώτες για τις πληρωμές που δικαιούνται από το μεταφορικό ισοδύναμο.

Πού είναι τα 90 και πλέον εκατομμύρια ευρώ, που είχε απαντήσει σε ερώτησή μου στη Βουλή ο Υφυπουργός κ. Παππάς για το μεταφορικό ισοδύναμο; Πριν από δεκαπέντε-είκοσι μέρες. Να σας τα δώσω γραπτά; Πού είναι; Παραδεχτείτε το, λοιπόν, ότι το μεταφορικό ισοδύναμο που φέρει τη σφραγίδα της κυβέρνησης ΣΥΡΙΖΑ και του αείμνηστου συντρόφου, του Νεκτάριου Σαντορινιού, και παντοτινού φίλου είναι ξένο σώμα για εσάς. Δεν έχετε κανένα δισταγμό να το ακυρώσετε. Δεν αντιλαμβάνεστε τι σημαίνει για εμάς τους νησιώτες στο Αιγαίο και στο Ιόνιο η ενίσχυση μέρους των δαπανών εισιτηρίων μεταφοράς αγαθών και καυσίμων. Και δεν σας ενδιαφέρει. Όλα καλά, όλα ανθηρά.

Καταθέτουμε, λοιπόν, την πλήρη διαμαρτυρία μας για την επαπειλούμενη, μετ’ αποδείξεως πλέον, παύση του μέτρου και προειδοποιούμε ότι τα προβλήματα που θα προκύψουν θα είναι τεράστια για τα νησιά μας και θα έχετε την αποκλειστική ευθύνη. Σας θυμίζω ότι υπάρχει ένα άρθρο μέσα στο Σύνταγμα για τη νησιωτικότητα. Για ελάτε στα νησιά του Ιονίου, για πηγαίνετε στο Αιγαίο, στις Κυκλάδες.

Χαμηλή είναι η πρόβλεψη για μόνο 5 εκατομμύρια επιδότηση του Υπουργείου από το Ταμείο Ανάκαμψης και ισχνές οι αυξήσεις για τη Γενική Γραμματεία Λιμένων και Ναυτιλιακών Επενδύσεων. Για το 2024, προβλέπεται αύξηση μόλις 1,7 εκατομμύρια ευρώ, 6,7 εκατομμύρια από 5 εκατομμύρια του 2023, όταν εμείς προϋπολογίζαμε, εν μέσω ασφυκτικών δημοσιονομικών συνθηκών, 6 εκατομμύρια ευρώ μόνο για λιμενικά έργα.

Είναι φανερή η έλλειψη πολιτικής βούλησης για τη στήριξη βασικών τομέων, όπως αυτών της ναυτικής εκπαίδευσης, των μικρών λιμανιών και λιμενικών έργων, που έχουν ανάγκη τα νησιά. Να σας ενημερώσω, λοιπόν, τι αποκαλύφθηκε μέσω της ερώτησης που κατέθεσα στη Βουλή για τα αντισταθμιστικά τέλη των λιμένων. Πρέπει να πληρώνουν αντισταθμιστικά τέλη προς τους δήμους επί τρία χρόνια. Στερήσατε πολύτιμους πόρους από τους νησιωτικούς και παραλυμένους δήμους, γιατί; Δεν κατορθώσατε να βγάλετε, να εκδώσετε τις κοινές υπουργικές αποφάσεις για τον καθορισμό των ποσών που έπρεπε να καταβληθούν στην τοπική αυτοδιοίκηση, επικαλούμενοι στην απάντησή σας την πανδημία, τρία χρόνια ολόκληρα. Τα λεφτά αυτά πού είναι; Γιατί δεν τα δώσατε στην τοπική αυτοδιοίκηση;

Αντέχει αυτή η απάντηση σε κριτική, που πριν από λίγο σας την είπα; Γραπτή είναι αυτή η απάντηση. Την ώρα που υπογράφατε σωρηδόν απευθείας αναθέσεις, δεν βρήκατε μία ώρα, μία μέρα να εκδώσετε τις απαραίτητες κοινές υπουργικές αποφάσεις στερώντας από τους ΟΤΑ έσοδα για έργα που έχουν ανάγκη οι τόποι μας.

Τέλος, παρά τις διαβεβαιώσεις για πράσινη μετάβαση στη ναυτιλία, ο προϋπολογισμός καταγράφει αρνητικό αποτύπωμα στην περιβαλλοντική διάσταση ως προς το σκέλος της ναυτιλιακής πολιτικής.

Όμως, μέχρι το 2030 θα πρέπει να πραγματοποιηθούν επενδύσεις 3 δισεκατομμυρίων ευρώ από τις ακτοπλοϊκές εταιρείες, προκειμένου να ανανεωθεί ο στόλος και να γίνει φιλικός στο περιβάλλον. Στην Ιταλία δίνουν 500 εκατομμύρια ευρώ για την ανανέωση του ακτοπλοϊκού στόλου. Και εμείς βλέπουμε καθημερινά στο Αιγίου και στο Ιόνιο –να θυμίσω ότι είμαι από την Κέρκυρα- πλοία που ταξιδεύουν ακόμη από τη δεκαετία του ’70, με ό,τι αυτό συνεπάγεται. Για ελάτε να πάμε από την Κέρκυρα στην Ηγουμενίτσα και αντιθέτως για να δείτε τα πλοία που είναι στη γραμμή. Τι έχει συμβεί με τη χρηματοδότηση, που μας λέγατε ότι το 2023 έχει εξασφαλιστεί το πρόγραμμα «ΜΕΤΑΦΟΡΕΣ 2021 - 2027», ύψους 600 εκατομμυρίων ευρώ για την πράσινη μετάβαση στον λιμένα και τη χρήση «πράσινων» πλοίων;

Επαναλαμβάνω εμφατικά ότι κάτι νέο γεννιέται στην κοινωνία και οι πράξεις σας δεν θα μείνουν ατιμώρητες. Η κοροϊδία σε βάρος του ελληνικού λαού, η φοροληστρική επιδρομή στα πενιχρά εισοδήματα, η διεύρυνση των κοινωνικών ανισοτήτων, η προστασία των υψηλών βαλαντίων και η προσπάθεια εξαφάνισης της μεσαίας τάξης δημιουργούν θυμό και οργή στους πολίτες. Βεβαίως οφείλουμε να καταψηφίσουμε τον προϋπολογισμό σας.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο Αναπληρωτής Υπουργός Εσωτερικών, ο κ. Θεόδωρος Λιβάνιος.

Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Η συζήτηση για την κύρωση του κρατικού προϋπολογισμού είναι η κορυφαία στιγμή της ετήσιας Συνόδου της Βουλής. Κυρίες και κύριοι Βουλευτές, καλείστε σήμερα και ως την Κυριακή να αποφασίσετε τον οδικό χάρτη για το έτος που αρχίζει σε λίγες ημέρες, το πώς δηλαδή θα πορευτούμε. Η χώρα μας τα τελευταία τέσσερα χρόνια μπήκε σε μια σταθερή πορεία. Στηριζόμενοι στο τετράπτυχο «ανάπτυξη, επενδύσεις, κοινωνική συνοχή και δικαιοσύνη», μπορούμε να κοιτάζουμε το μέλλον με μεγαλύτερη αισιοδοξία, με μια Ελλάδα ισχυρή, με μια χώρα που ενισχύει τη θέση στο διεθνές στερέωμα αλλά ταυτόχρονα ενισχύει και την αποτρεπτική ικανότητα.

Στο ιστορικό δίλημμα των αρχών του 20ου αιώνα «βούτυρο ή κανόνια;» η απάντηση της Κυβέρνησης ήταν, είναι και θα είναι: και βούτυρο και κανόνια. Και θα ενισχύσουμε την κοινωνία και ιδίως αυτούς που το έχουν περισσότερο ανάγκη, αλλά θα έχουμε και μια Ελλάδα ισχυρή. Τίθεται ενώπιόν σας ένας προϋπολογισμός σε μια χώρα η οποία ανέκτησε την επενδυτική της βαθμίδα, που προσελκύει επενδύσεις μεγάλων πολυεθνικών εταιρειών, σε μια χώρα που βελτιώνει τους μισθούς της, μειώνει τους φόρους, μειώνει την ανεργία και δίνει πραγματικά κίνητρα για τη δημιουργία νέων και καλά πληρωμένων θέσεων εργασίας, με έναν δημόσιο τομέα που αρχίζει και σέβεται τον πολίτη, που λειτουργεί στην υπηρεσία του και ένα κεντρικό κράτος που ψηφιοποιείται, που συνεργάζεται και που ακούει ,είτε την αυτοδιοίκηση είτε τις τοπικές κοινωνίες.

Ασφαλώς δεν είναι όλα ρόδινα και υπάρχουν πολλά προβλήματα μπροστά μας. Η ακρίβεια, το ασταθές διεθνές περιβάλλον, η ανάγκη για ακόμα καλύτερη δημόσια υγεία, για καλύτερη δημόσια παιδεία είναι οι μεγάλες προκλήσεις. Και σε αυτές τις προκλήσεις πρέπει να απαντήσουμε με έργο, σχέδιο και όραμα. Και αυτό ακριβώς κάνουμε στο Υπουργείο Εσωτερικών. Αντιμετωπίζουμε τα προβλήματα ως προκλήσεις. Συνεργαζόμαστε στενά με όλους τους αιρετούς άρχοντες των δήμων και των περιφερειών, με στόχο τη βελτίωση της ποιότητας ζωής των κατοίκων της χώρας, δίχως διακρίσεις και με ειλικρίνεια και ευθύτητα.

Ξεκινάω με τους βασικούς στόχους του νέου έτους. Πρώτος στόχος είναι η ριζική αναμόρφωση του νομοθετικού πλαισίου που διέπει την αυτοδιοίκηση, από το πώς διοικούνται οι δήμοι και οι περιφέρειες, έως το πώς γίνεται η οικονομική τους διαχείριση, από το πώς το κράτος ελέγχει τη νομιμότητα των πράξεών τους, μέχρι ποιες ακριβώς αρμοδιότητες ασκούνται από τους δήμους και τις περιφέρειες. Ήδη έχουμε ξεκινήσει και ένα πρώτο τμήμα σύντομα ολοκληρώνεται. Ποιος είναι ο στόχος; Ο στόχος είναι η απλοποίηση των διαδικασιών, η μεγαλύτερη διαφάνεια, η πληρέστερη λογοδοσία και κυρίως η πραγματική ανεξαρτησία της αυτοδιοίκησης να έχει όλα τα απαραίτητα εργαλεία για να μπορεί να προσφέρει στην τοπική κοινωνία, ιεραρχώντας τα προβλήματα και θέτοντας τις δικές της πολιτικές προτεραιότητες.

Δεύτερος στόχος είναι η ισόρροπη και η δίκαιη ανάπτυξη των τοπικών κοινωνιών. Το 2024 φέρνει μια μεγάλη αλλαγή. Ο τρόπος κατανομής των κεντρικών αυτοτελών πόρων αλλάζει. Έως σήμερα ο πληθυσμός είναι το βασικότερο, σχεδόν απόλυτο, κριτήριο για την κατανομή της κρατικής χρηματοδότησης στους δήμους. Πόσο άδικος ήταν ο τρόπος κατανομής; Πάρα πολύ, ιδίως για τους δήμους της ελληνικής περιφέρειας και ιδίως για τους ορεινούς και τους νησιωτικούς δήμους. Για ποιον λόγο; Επειδή αυτοί οι δήμοι, εν αντιθέσει με δήμους των αστικών κέντρων όπως της Αθήνας και της Θεσσαλονίκης, έχουν περισσότερες υποχρεώσεις, όπως είναι η αγροτική οδοποιία, πολλά χιλιόμετρα οδικού δικτύου, μεγάλη έκταση διαχείρισης νερού και αποχέτευσης. Σε συμφωνία με την Κεντρική Ένωση Δήμων Ελλάδας και σε συνέχεια των αποφάσεων του συνεδρίου του Βόλου του 2022, η αύξηση των κεντρικών αυτοτελών πόρων για το 2024 διοχετεύεται αποκλειστικά σε αυτούς τους δήμους.

Έτσι, για παράδειγμα, ενδεικτικά να αναφέρω ο Δήμος Παρανεστίου της Δράμας αντί για 1,3 εκατομμύριο ευρώ που έλαβε το 2023 ως τακτική χρηματοδότηση, θα λάβει 2,3 εκατομμύρια ευρώ το 2024, με αύξηση 80% της χρηματοδότησης. Άλλος ένας μικρός δήμος, ο Δήμος Πρεσπών στη Φλώρινα από 810.000 ευρώ το 2023 πάει στο 1,6 εκατομμύριο το 2024, σχεδόν διπλάσιο ποσοστό. Και χωρίς κανένας δήμος της χώρας, κανένας από τους τριακόσιους τριάντα δύο δήμους της χώρας, να μην πάρει λιγότερα χρήματα από όσα πήρε το 2023. Αυτή είναι μια πραγματική ρεαλιστική πολιτική για την ελληνική περιφέρεια. Δίνουμε περισσότερους πόρους εκεί που τους έχουν μεγαλύτερη ανάγκη.

Και μια που μιλάμε για τους κεντρικούς αυτοτελείς πόρους, επειδή άκουσα να θέτεται και να τίθεται θέμα χρηματοδότησης να υπενθυμίσω δύο νούμερα: Κεντρικοί αυτοτελείς πόροι το 2019 για τους δήμους 1,78 δισεκατομμύριο ευρώ. Κεντρικοί αυτοτελείς πόροι που γράφονται στον προϋπολογισμό του 2024, 2.386.000.000 ευρώ. Μέσα σε πέντε χρόνια η αύξηση είναι 34%. Αρχίζουμε και προσεγγίζουμε τα επίπεδα προ κρίσης. Και στα ποσά αυτά δεν υπολογίζονται τα περίπου 3 δισεκατομμύρια ευρώ που έχουν πέσει σε όλους τους δήμους της χώρας από τα αναπτυξιακά προγράμματα, το πρόγραμμα «ΑΝΤΩΝΗΣ ΤΡΙΤΣΗΣ» και τις επιδοτήσεις που έχουν δοθεί, είτε για το ενεργειακό κόστος είτε για την πανδημία. Και αυτό είναι, πραγματικά, ζεστό χρήμα που έχει πάει στους δήμους, και έχει πάει για την ανάπτυξη και τη δημιουργία των υποδομών που έχουν ανάγκη.

Τρίτος στόχος, είναι η δημόσια λογοδοσία και η αξιολόγηση. Τον Οκτώβρη του 2023, ψηφίσαμε το νομοσχέδιο που εισάγει τους δείκτες ποιότητας. Εκδόθηκε και υπογράφτηκε η υπουργική απόφαση που καθορίζει τους δείκτες, και ως το πρώτο εξάμηνο του νέου έτους θα υλοποιείται πλήρως. Υπενθυμίζω: δημόσια δεδομένα, δημόσια λογοδοσία, σχεδόν στο σύνολο των αρμοδιοτήτων των δήμων. Έτσι, λοιπόν, θα έχουμε τη δυνατότητα να επιβραβεύει το κράτος και τους καλύτερους, όπως αυτόν που ανακυκλώνει περισσότερο, αυτόν που διαχειρίζεται καλύτερα τον κοινόχρηστο χώρο, αυτόν που έχει περισσότερες παιδικές χαρές, αυτόν ο οποίος υλοποιεί τα έργα τα οποία έχει εντάξει στο πρόγραμμά του. Και θα είναι δημόσια, επαναλαμβάνω, και ανοικτά δεδομένα στη διάθεση του κάθε πολίτη και του κάθε ενδιαφερόμενου.

Τέταρτος στόχος, τον οποίο θα έχουμε την ευκαιρία να τον συζητήσουμε αναλυτικά στις αρχές του νέου έτους και στην Επιτροπή Δημόσιας Διοίκησης, αλλά και στην Ολομέλεια, είναι η ομαλή και πλήρης και άρτια διεξαγωγή των ευρωεκλογών. Η πρωτοβουλία του Πρωθυπουργού ανακοινώθηκε. Ήδη είμαστε σε κουβέντες με τα κόμματα. Τις επόμενες ημέρες το νομοσχέδιο θα βγει σε δημόσια διαβούλευση. Και στις ευρωεκλογές τις προσεχείς, όπως και σε αντίστοιχες εκλογές της ίδιας τάξης, θα υπάρχει η δυνατότητα άσκησης του εκλογικού δικαιώματος με επιστολική ψήφο. Δεν θέλω να πω περισσότερα σε αυτό. Θα έχουμε την ευκαιρία να τα πούμε άλλωστε σε λίγες ημέρες. Αλλά σημασία έχει ότι η πολιτεία εξαντλεί όλα τα θεσμικά όπλα που διαθέτει για να ενισχύσει τη συμμετοχή. Και πρέπει να το κάνει αυτό. Και νομίζω ότι είναι ένα σημαντικό βήμα η πρωτοβουλία η οποία έρχεται σε λίγες ημέρες στη Βουλή.

Κλείνω με δύο άλλα σημαντικά και ορόσημα για το νέο έτος. Τις επόμενες ημέρες αρχίζει η παραγωγική λειτουργία του Εθνικού Μητρώου Ζώων Συντροφιάς. Πρόκειται για τη μεγαλύτερη προσπάθεια που έχει γίνει για να συγκεντρωθούν, να ομαδοποιηθούν, να περιγραφούν, να ψηφιοποιηθούν όλες οι διαδικασίες κάτω από μία ψηφιακή πλατφόρμα, σε συνεργασία με το Υπουργείο Ψηφιακής Διακυβέρνησης, που αφορούν τη διαχείριση των ζώων συντροφιάς, που αφορά από τον απλό ιδιοκτήτη ζώου, μέχρι τους δήμους, τις φιλοζωικές οργανώσεις, τα καταφύγια. Και να ξεκαθαρίσω κάτι στο σημείο αυτό. Η νοοτροπία δεν θα αλλάξει σε μία ημέρα. Γίνονται βήματα. Κάποια είναι σημαντικά. Υπολείπονται κάποια άλλα.

Και για να είμαστε ξεκάθαροι και να λέμε την αλήθεια, τίποτα απ’ ό,τι έχει σχεδιαστεί δεν θα υλοποιηθεί εάν δεν υπάρχει ενεργός συμμετοχή, στήριξη και υποστήριξη των δήμων της χώρας. Και για να εξασφαλιστούν οι απαραίτητοι πόροι, έχει εκδοθεί ήδη πρόσκληση χρηματοδότησης για στειρώσεις αδέσποτων ζώων σε όλους τους δήμους της χώρας, συνολικού ύψους 15 εκατομμυρίων ευρώ.

Είναι στη διάθεσή τους προκειμένου να προχωρήσουν σε ένα μεγάλο έργο στείρωσης, το οποίο θα μπορέσουν να ελέγξουν και να σημάνουν και να στειρώσουν αδέσποτα ζώα που βρίσκονται στα όρια της επικράτειάς τους. Ποτέ στην Ελλάδα τα χρήματα που έχουν δοθεί για τον συγκεκριμένο σκοπό δεν έχουν ξαναδοθεί και επισημαίνω ότι γι’ αυτά τα χρήματα όλοι οι δήμοι είναι υπόλογοι να τα αξιοποιήσουν.

Και ένα τελευταίο. Σε συνεργασία και με το ΤΑΙΠΕΔ ξεκινάει και το μεγαλύτερο πρόγραμμα αναβάθμισης των χερσαίων συνοριακών σταθμών της χώρας. Η εικόνα που αντιμετωπίζουν -και το ξέρουν ιδίως οι κυρίες και κύριοι Βουλευτές της βόρειας Ελλάδας- οι επισκέπτες που εισέρχονται στη χώρα μέσω χερσαίων δρόμων, δεν είναι αυτή που αξίζει σε μια ευρωπαϊκή χώρα και, κυρίως, σε μια χώρα η οποία έχει μεγάλο κομμάτι και βαριά βιομηχανία τουρισμού, προσελκύει δεκάδες τουρίστες, είναι κόμβος διέλευσης χερσαίων μεταφορών.

Ξεκινάμε από τους Κήπους του Έβρου, όπου ήδη ολοκληρώνεται η διαδικασία της προγραμματικής σύμβασης με το ΤΑΙΠΕΔ για την ανακατασκευή του χερσαίου συνοριακού σταθμού. Προχωράμε στις Καστανιές και συνεχίζουμε σε όλους τους υπόλοιπους συνοριακούς σταθμούς, έχοντας κατά προτεραιότητα τη Νίκη της Φλώρινας, την Κρυσταλλοπηγή, την Κακαβιά και ταυτόχρονα σε συνεργασία και με την Περιφέρεια της Ανατολικής Μακεδονίας και Θράκης, εκεί όπου θα κατασκευαστεί νέα διασυνοριακή γέφυρα στον Έβρο, θα κατασκευαστεί ο νέος χερσαίος συνοριακός σταθμός στον Έβρο, ώστε να συνδεθεί και με τη νέα οδική αρτηρία που φτιάχνεται.

Κυρίες και κύριοι Βουλευτές, η χώρα μας έχει υποχρέωση να προχωρήσει μπροστά, να υλοποιήσει τις μεταρρυθμίσεις για μια πιο δίκαιη κοινωνία, με ίσες ευκαιρίες και πραγματική πρόοδο. Και γι’ αυτόν το λόγο σας καλώ να υπερψηφίσετε τον προϋπολογισμό του 2024.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και τέσσερις συνοδοί εκπαιδευτικοί από το 2ο Γυμνάσιο Διαπολιτισμικής Εκπαίδευσης Ιωαννίνων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δοθεί τώρα ο λόγος σε τέσσερις συναδέλφους από τον κατάλογο και μετά θα μιλήσει ο Υπουργός Ψηφιακής Διακυβέρνησης.

Τον λόγο έχει η κ. Ασημίνα Σκόνδρα από τη Νέα Δημοκρατία.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, με την Κυβέρνηση Μητσοτάκη να κερδίζει αποδεδειγμένα για άλλη μια χρονιά το στοίχημα της οικονομικής ανάκαμψης και της δημοσιονομικής σταθερότητας της χώρας, φτάσαμε αισίως στην ψήφιση του προϋπολογισμού για το 2024.

Ο προϋπολογισμός, λοιπόν, αυτός είναι ο πρώτος που καταρτίζεται μετά από δεκατέσσερα χρόνια και μας βρίσκει υπό κανονικές συνθήκες στις διεθνείς αγορές. Η ανάκτηση της επενδυτικής βαθμίδας αποτελεί ένα ορόσημο για την εθνική οικονομία και τη μεσομακροπρόθεσμη εξέλιξή της.

Το επίτευγμα αυτό είναι για τους περισσότερους συμπολίτες μας μια έννοια περίπλοκη και φαινομενικά ασύνδετη με τα οικονομικά τους στην καθημερινότητα. Ωστόσο, θα περίμενε κανείς από εσάς, κυρίες και κύριοι της Αντιπολίτευσης, που γνωρίζετε τι πραγματικά σημαίνει, να αφήσετε την μικροψυχία, να αναγνωρίσετε, ακόμα και να επιβραβεύσετε την Κυβέρνηση, γιατί η ανάκτηση της επενδυτικής βαθμίδας θα φέρει θετικές και πραγματικές αλλαγές στα οικονομικά νοικοκυριών και επιχειρήσεων για τα οποία υποτίθεται ότι και εσείς κόπτεστε.

Την τελευταία τετραετία έγινε σοβαρή και υπεύθυνη προσπάθεια από την Κυβέρνηση για να φτάσουμε, μετά από τόσα χρόνια σκληρής μνημονιακής πολιτικής, εδώ που είμαστε σήμερα, για να μπει οριστικό τέλος στην «οδύσσεια» φοροεπιδρομών και ληστρικής αφαίμαξης που υπέστησαν οι πολίτες κατά τη διακυβέρνηση ΣΥΡΙΖΑ.

Η επίτευξη και η υπεραπόδοση των στόχων του 2023 σε συνδυασμό με την πρόσφατη ανανέωση της εμπιστοσύνης των πολιτών στη Νέα Δημοκρατία, όχι μία αλλά δύο φορές εκτόξευσε τη διαπραγματευτική δύναμη της Κυβέρνησης Μητσοτάκη διεθνώς και έστειλε σαφές μήνυμα ότι η χώρα μας έχει μια σταθερή Κυβέρνηση, με μακρόπνοο και στιβαρό σχεδιασμό, που εγγυάται δημοσιονομική σταθερότητα.

Κυρίες και κύριοι συνάδελφοι, τίποτα από όλα αυτά δεν έγινε τυχαία. Αν κάτι χαρακτηρίζει την Κυβέρνησή μας, είναι τα γρήγορα αντανακλαστικά της και η προσήλωση στο αποτέλεσμα. Ανεξαρτήτως των εξωγενών παραγόντων, ακολουθούμε για κάθε τομέα συγκεκριμένη στρατηγική, κάθε φορά προσαρμοσμένη στις χρονικές περιστάσεις και στις δημοσιονομικές μας δυνατότητες.

Τρανή απόδειξη της επιμονής αυτής είναι ότι παρ’ όλες τις αντιξοότητες που διήλθαμε την προηγούμενη τετραετία, σήμερα στεκόμαστε απέναντι στον ελληνικό λαό νομοθετώντας για αυτόν και όχι για τις όποιες εποπτικές αρχές.

Η Νέα Δημοκρατία, άσκησε και ασκεί παραγωγική πολιτική, βασισμένη στους άξονες της ανάπτυξης και της κοινωνικής δικαιοσύνης. Όλη μας η νομοθέτηση διέπεται από αυτές τις αρχές. Έτσι επιτεύχθηκε το δύσκολο αλλά εθνικά επωφελές αποτέλεσμα. Καταφέραμε, ουσιαστικά, να ελευθερώσουμε την εθνική μας οικονομία από τα δεσμά του δανεισμού και να επανέλθουμε σε αναπτυξιακή τροχιά.

Επί του προϋπολογισμού τώρα, κυρίες και κύριοι συνάδελφοι, που αγγίζει όλους τους συμπολίτες μας και ειδικότερα τις περιοχές που επλήγησαν από τις φυσικές καταστροφές, εκεί που οι ανάγκες είναι σοβαρές και μεγάλες, όπως στην περιφέρειά μου, την Καρδίτσα, που προσπαθούμε να επουλώσουμε τις πληγές μας, τα κλιματικά αυτά φαινόμενα επηρέασαν την κατάρτιση του παρόντος προϋπολογισμού και δημιούργησαν τη συνθήκη, ώστε να προβλεφθεί μεγάλο μέρος κονδυλίων για τη θωράκιση της χώρας απέναντι σε ακραία φαινόμενα, την ενίσχυση της πολιτικής προστασίας και της πρόληψης. Μέσω της αναθεώρησης του Ταμείου Ανάκαμψης εντάχθηκαν προγράμματα ύψους 686 εκατομμυρίων ευρώ για την ανασυγκρότηση των πληγεισών περιοχών.

Συνοπτικά ο «Ντάνιελ» κόστισε πολλά στους Θεσσαλούς, τόσο ψυχικά όσο και υλικά. Όμως η Κυβέρνηση ήταν και είναι εκεί, παρούσα, με τη συνολική δαπάνη αρωγής και αποκατάστασης να αγγίζει ήδη τα 3,3 δισεκατομμύρια ευρώ.

Κυρίες και κύριοι συνάδελφοι, ο προϋπολογισμός για το 2024 είναι αισιόδοξος αλλά ρεαλιστικός, προστατευτικός αλλά όχι φοβικός με στόχους αναπτυξιακούς και εφαρμόσιμους, αλλά κυρίως αποτελεί ένα από τα σημαντικότερα εργαλεία για την επίτευξη των δημοσιονομικών μας στόχων σε ένα δύσκολο διεθνές οικονομικό περιβάλλον.

Η εθνική μας οικονομία αποδεικνύεται ανθεκτική, με σταθερή άνοδο στους δημοσιονομικούς δείκτες και πρόβλεψη για αύξηση του ΑΕΠ κατά 34 δισ. ευρώ. Έχετε να αντιτάξετε κάτι σε αυτό; Αμφισβητείτε ότι η ανεργία είναι πλέον στα επίπεδα προ της κρίσης του 2009; Παραδέχεστε ότι έχουμε τον τρίτο υψηλότερο ρυθμό ανάπτυξης στην Ευρωζώνη;

Επίσης, είμαστε τρίτοι στην Ευρωπαϊκή Ένωση στην αύξηση των επενδύσεων, με πρόβλεψη για αύξηση 15% το 2024. Ως προς τις άμεσες ξένες επενδύσεις έχουμε ρεκόρ εικοσαετίας και είναι θετικό που για πρώτη φορά ένας Αριστερός πρώην Υπουργός Οικονομίας το αναγνώρισε αβίαστα. Φαίνεται ότι τα ξεκαθαρίσματα στον ΣΥΡΙΖΑ αρχίζουν να ξεκαθαρίζουν και τη σκέψη ορισμένων.

Παρακάτω, έχουμε ρεκόρ για τις εξαγωγές 49% του ΑΕΠ και συνεχίζουμε ανοδικά. Δεν ξέρω αν σας βολεύει αλλά έχουμε την ταχύτερη και συνεχή αποκλιμάκωση στο δημόσιο χρέος, όπως επίσης και στο ιδιωτικό, που από το 2019 μέχρι σήμερα έφτασε από το 48% στο 7,9%.

Κυρίες και κύριοι συνάδελφοι, ο προϋπολογισμός περιλαμβάνει μόνιμα μέτρα στήριξης του εισοδήματος των συμπολιτών μας, ύψους 1,6 δισ. ευρώ, αύξηση μισθών δημοσίων υπαλλήλων, άρση του παγώματος των τριετιών στους μισθωτούς, αύξηση αφορολόγητου για οικογένειες με παιδιά, αύξηση του ελάχιστου εγγυημένου εισοδήματος, κατάργηση του 30% για τους συνταξιούχους που εργάζονται, επέκταση επιδόματος μητρότητας σε ελεύθερους επαγγελματίες και αγρότισσες, μείωση του ΕΝΦΙΑ σε ασφαλισμένες κατοικίες, μόνιμη απαλλαγή συμμετοχής στη φαρμακευτική δαπάνη για πρώην δικαιούχους του ΕΚΑΣ. Τα βρίσκετε θετικά ή αρνητικά τα παραπάνω μέτρα, αγαπητοί συνάδελφοι της Αντιπολίτευσης;

Κλείνοντας θέλω να τονίσω ότι σε αυτή την προσπάθεια η Κυβέρνηση Μητσοτάκη έχει μοναδικό της σύμμαχο τους πολίτες. Τίποτα από τα παραπάνω δεν θα είχε υλοποιηθεί αν οι Ελληνίδες και οι Έλληνες δεν κατέβαλαν αιματηρές προσπάθειες, ούτε βεβαίως εάν η χώρα δεν είχε μια στιβαρή και σοβαρή Κυβέρνηση ισχυρή απέναντι σε κλυδωνισμούς και αντιπολιτευτικές κραυγές.

Το εξαιρετικά ελπιδοφόρο μήνυμα είναι ότι υπάρχει μια παράταξη που κρατά γερά το τιμόνι και ασκεί καθολική πολιτική με γνώμονα την οικονομική εξυγίανση και αυτό οι πολίτες το αναγνωρίζουν. Ούτε ο αρνητισμός ούτε ο λαϊκισμός ούτε τα ψέματα και οι προκαταλήψεις της Αντιπολίτευσης πρόκειται να μας αποπροσανατολίσουν. Το έργο μας είναι κοπιώδες αλλά αποδίδει.

Γι’ αυτό, αγαπητοί συνάδελφοι, υπερψηφίζω τον κρατικό προϋπολογισμό για το 2024 για να συνεχίσουμε στον ίδιο δρόμο της συνέπειας και της σταθερότητας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από το ΠΑΣΟΚ η κ. Χριστίνα Σταρακά.

**ΧΡΙΣΤΙΝΑ ΣΤΑΡΑΚΑ:** Σας ευχαριστώ, κύριε Πρόεδρε.

Κυρίες και κύριοι συνάδελφοι. Ο προϋπολογισμός του 2024 ως φυσική συνέχεια των τεσσάρων προηγούμενων της Νέας Δημοκρατίας επιδιώκει να επιβάλλει ως κανονικότητα την αναδιανομή πλούτου υπέρ ενός τρίπτυχου της οικονομικής ολιγαρχίας της χώρας, του μεταπρατικού δικτύου αισχροκέρδειας, αλλά και υπέρ των πολυεθνικών.

Βασίζεται σε ένα αναπτυξιακό υπόδειγμα της Νέας Δημοκρατίας που οδηγεί στην κυριολεξία στον σταθερό αφελληνισμό των κρίσιμων παραγωγικών δομών της οικονομίας προς όφελος υποτιθέμενων επενδυτών, που παίρνουν τα στρατηγικά περιουσιακά στοιχεία μας υποκοστολογημένα, αλλά και σε ορισμένες περιπτώσεις αγορασμένα με δανεικούς πόρους από το εγχώριο τραπεζικό σύστημα.

Χαρακτηριστικά πρόσφατα παραδείγματα είναι τρόπος πώλησης της συμμετοχής του Ταμείου Χρηματοπιστωτικής Σταθερότητας στην Alpha Bank και της συμμετοχής του ΤΑΙΠΕΔ στα «Ελληνικά Πετρέλαια», για την οποία με τροπολογία αφαιρέσατε τον προληπτικό έλεγχο του Ελεγκτικού Συνεδρίου.

Είναι, επίσης, αναπτυξιακό υπόδειγμα τύπου Golden Visa και βραχυχρόνιας μίσθωσης αλλά και των πλειστηριασμών των funds, ενώ η ιδιοκατοίκηση στην Ελλάδα σημείωσε την τρίτη μεγαλύτερη μείωση στην Ευρώπη από το 2019 σύμφωνα με στοιχεία της EUROSTAT.

Κανονικότητα ονομάζει η Νέα Δημοκρατία να μοιράζονται οι τραπεζίτες μπόνους εκατομμυρίων, ενώ το ρεκόρ υπερκερδών των τραπεζών τη διετία 2022 -2023 οφείλεται στη γενναία κρατική στήριξη αλλά και στη ρευστότητα από το Ταμείο Ανάκαμψης και Ανθεκτικότητας, αλλά και στο ότι χορηγούν στην κυριολεξία μηδενικά επιτόκια για τους καταθέτες και πολύ υψηλά επιτόκια δανείων και ληστρικές προμήθειες συναλλαγών.

Επίσης, η Νέα Δημοκρατία λέει κανονικότατα το πιο άδικο φορολογικό σύστημα που έχει συμβεί ποτέ στην Ευρώπη με τα δεύτερα υψηλότερα έσοδα από φόρους κατανάλωσης που πληρώνονται, κυρίως, από μικρομεσαία αλλά και ευάλωτα νοικοκυριά αλλά και το ότι είμαστε τρίτοι από το τέλος σε φορολογικά έσοδα από επιχειρήσεις στην Ευρώπη τη στιγμή που οι μεγάλες επιχειρήσεις και όμιλοι σημειώνουν καθαρά κέρδη μαμούθ.

Λέτε ότι μειώσετε τους φόρους του ΣΥΡΙΖΑ, αλλά οι φόροι στην πενταετία σας θα είναι αυξημένοι κατά 23% και συγκεκριμένα κατά 11,8 δισεκατομμύρια. Και τα έσοδα ειδικά από τον ΦΠΑ να είναι αυξημένα κατά 37,9%, δηλαδή για 6,7 δισεκατομμύρια, όταν η αύξηση του πραγματικού ΑΕΠ είναι μόλις 9,3%. Κύριοι της Κυβέρνησης, είστε με διαφορά οι μεγαλύτεροι φορομπήχτες της τελευταίας εικοσαετίας.

Αλλά κάτι που, πραγματικά, είναι άνω ποταμών και αγγίζει τα όρια του θράσους ,είναι όταν μιλάτε για πράσινο προϋπολογισμό. Σοβαρά μιλάτε; Ποιον τομέα πλήττει περισσότερο απ’ όλα η κλιματική κρίση; Τον αγροδιατροφικό τομέα. Ποιος είναι ο μεγαλύτερος χαμένος στον προϋπολογισμό του 2024; Ο αγροδιατροφικός τομέας. Προβλέπει, κυριολεκτικά, πετσόκομμα πόρων το Υπουργείο Αγροτικής Ανάπτυξης και Τροφίμων. Και για να μιλάμε και με αριθμούς, συγκεκριμένα από τους πόρους Βιώσιμη Αγροτική Ανάπτυξη αφαιρέθηκαν 355 εκατομμύρια ευρώ σε σύγκριση με τις προβλέψεις του 2023. Και για τη φυτική και ζωική παραγωγή οι προβλεπόμενες δαπάνες μειώνονται κατά 20 εκατομμύρια ευρώ.

Κατά τα λοιπά όμως δεν κρύβουμε ότι βρέθηκαν εφτά επιπρόσθετα εκατομμύρια ευρώ για τις δήθεν επιτελικές δαπάνες του Υπουργείου. Ελάτε αυτά να τα ανακοινώσετε στους αγρότες και στην ιδιαίτερη πατρίδα μου την Αιτωλοακαρνανία, που κυριολεκτικά ζει από το αγροτικό εισόδημα. Έτσι θα αντιμετωπιστεί ο πράσινος προϋπολογισμός σας; Με τα προβλήματα της κλιματικής κρίσης, της ακαρπίας, της μείωσης των υδάτινων πόρων, της μείωσης των καλλιεργήσιμων εδαφών από τους αγρότες και τους κτηνοτρόφους, την έλλειψη επαρκούς χρηματοδότησης από τον ΕΛΓΑ, την αύξηση του συνολικού κόστους παραγωγής και την έλλειψη εργατών γης;

Εδώ σε αυτό το σημείο ειδικά για τους εργάτες γης ενδεχομένως να κρύβει ο προϋπολογισμός σας και κρυφά βάρη στον αγροτικό κόσμο. Ήδη με δύο εγκυκλίους του ΕΦΚΑ στρώνετε το δρόμο για την κατάργηση του εργόσημου για τους εργάτες γης. Αυτό, κυρίες και κύριοι συνάδελφοι, ήταν έργο του ΠΑΣΟΚ που μείωσε την εισφοροδιαφυγή και, πραγματικά, βοήθησε την αγροτική παραγωγή. Εσείς όμως δρομολογείτε διοικητικά την κατάργηση του νόμου, που μπορεί να σημάνει τεράστια αύξηση για τις ασφαλιστικές εισφορές για τους αγρότες μας.

Και αναρωτιέμαι: Ο Υπουργός Αγροτικής Ανάπτυξης -είπε ο συνάδελφος πριν ότι, πραγματικά, είναι εξαφανισμένος από τα έδρανα της Βουλής, δεν τον έχουμε δει ποτέ- το έχει συζητήσει με τον συνάδελφό του στο Υπουργείο Εργασίας αυτό το ζήτημα ή δεν είχε χρόνο για να ασχολείται με το να ακρωτηριάζει τους πόρους της αγροτικής ανάπτυξης του Υπουργείου και να ανταλλάσσει λεκτικά βέλη με τη διορισμένη από τη Νέα Δημοκρατία διοίκηση του ΟΠΕΚΕΠΕ για την ευθύνη της μειωμένης κατά 30% -να το τονίζουμε, 30%!- καταβολής ποσών της βασικής ενίσχυσης για το 2023;

Μίλησε προχθές δημόσια ο Υπουργός και είπε για δυσοσμία, καμαρίλα και σαπίλα στη διοίκηση του ΟΠΕΚΕΠΕ. Και ενώ έχει ανακοινώσει την απομάκρυνση της διοίκησης ένα μήνα τώρα, κάνει μόνο τον σχολιαστή στην τηλεόραση.

Κοιτάξτε, κυρίες και κύριοι της Νέας Δημοκρατίας, και εμάς αλλά ιδίως τους αγρότες ποσώς τους ενδιαφέρουν τα εσωκομματικά σας προβλήματα. Τους αγρότες δεν τους απασχολεί καθόλου αυτό. Να λύσετε μόνοι σας αυτά τα προβλήματα. Τους ενδιαφέρει όμως ότι το επιτελικό κράτος απέτυχε με τόσο παταγώδη τρόπο στην εκτέλεση του προϋπολογισμού του 2023, ενώ, ταυτόχρονα, μείωσε τον αγροτικό προϋπολογισμό του 2024. Γι’ αυτό και τα πράγματα στην αγροδιατροφή είναι δυσοίωνα και για το 2024. Και φυσικά, βέβαια, η χώρα μας θα συνεχίσει να έχει τον υψηλότερο πληθωρισμό τροφίμων στην Ευρωπαϊκή Ένωση.

Αλλά εκεί που ρίχνετε περισσότερους πόρους τα πράγματα είναι πολύ σκοτεινά. Πίσω από τις κορδέλες των ηλεκτρονικών πιστοποιητικών και των επιδομάτων που μετονομάστηκαν σε «pass», τελικά υπήρχε το σύστημα τηλεδιοίκησης φάντασμα που ήταν το φονικό όπλο στο έγκλημα των Τεμπών, αλλά υπήρχε ακόμα και το βαφτιζόμενο ως έργο πληροφορικής που κάλυπτε τη χρήση του predator από το παρακράτος.

Και για το 2024, το ψηφιακό κράτος σας απέναντι στη φοροδιαφυγή, αντί να επιστρατεύσει σοβαρά ψηφιακά εργαλεία, τελικά έφερε τον οριζόντιο φόρο επί δικαίων και αδίκων.

Για όλα αυτά, αλλά και για άλλα πολλά εμείς, λοιπόν, καταψηφίζουμε τον προϋπολογισμό του 2024. Και να το ξέρετε ότι πολύ πιο σύντομα από ό,τι φαντάζεστε, η απόρριψη αυτής της νοσηρής κανονικότητας, που εσείς θέλετε να λέτε, θα γίνει το κυρίαρχο αίτημα της ελληνικής κοινωνίας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο κ. Ιωάννης Πασχαλίδης από τη Νέα Δημοκρατία.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητείται σήμερα ο προϋπολογισμός του 2024, ο τέταρτος, δηλαδή, προϋπολογισμός που καταρτίζει η Κυβέρνηση της Νέας Δημοκρατίας σε συνθήκες συνεχιζόμενης παγκόσμιας κρίσης. Ωστόσο, μέσα σε αυτό το ρευστό διεθνές περιβάλλον που χαρακτηρίζεται από τους πολέμους σε γειτονικές μας περιοχές, από τη συνέχιση των πληθωριστικών πιέσεων που δημιουργεί η ενεργειακή κρίση, αλλά και από τις συνεχείς φυσικές καταστροφές που προκαλεί η κλιματική αλλαγή, η ελληνική οικονομία παραμένει σταθερά σε ρυθμούς ανάπτυξης και προόδου. Πρόκειται για έναν προϋπολογισμό κομβικό και αναπτυξιακό και συγχρόνως απόλυτα προσαρμοσμένο στις ανάγκες μιας πραγματικότητας, που διαμορφώνεται μέσα στη διεθνή αστάθεια, με προεξέχουσα την ανάγκη για μια πιο ανθεκτική οικονομία, με τη ματιά, ωστόσο, πάντα στη στήριξη της κοινωνίας.

Ο προϋπολογισμός του 2024, είναι ένας προϋπολογισμός βιώσιμης ανάπτυξης και κοινωνικής συνοχής στον οποίο μάλιστα έχουν συμπεριληφθεί όλα τα μέτρα που έχουν εξαγγελθεί προεκλογικά το 2023 και όλα τα μέτρα που εξαγγέλθηκαν στη Διεθνή Έκθεση Θεσσαλονίκης.

Η ελληνική οικονομία έχει αποδειχθεί ιδιαίτερα θετική τα τελευταία χρόνια, παρά τις αλλεπάλληλες κρίσεις, ξεπερνώντας πολλές φορές και προβλέψεις υπό την υπεύθυνη σοβαρή και συνετή δημοσιονομική διαχείριση της Κυβέρνησης του Κυριάκου Μητσοτάκη. Πράγματι, το 2023 η Ελλάδα απέκτησε την επενδυτική βαθμίδα από μια σειρά διεθνών οίκων αξιολόγησης, σημείωσε τον τρίτο υψηλότερο ρυθμό ανάπτυξης 2,4% στην Ευρωπαϊκή Ένωση και πέτυχε ένα πρωτογενές πλεόνασμα που ξεπέρασε τις προβλέψεις του μεσοπρόθεσμου προγράμματος. Βασική επιδίωξη της Κυβέρνησης και για το 2024, είναι η άσκηση μιας αναπτυξιακής και παράλληλα ουσιαστικής κοινωνικής πολιτικής.

Πρώτον, με αυξήσεις στους μισθούς των δημοσίων υπαλλήλων. Δεύτερον, με άρση του παγώματος των τριετιών στους μισθωτούς. Τρίτον, με αύξηση του αφορολόγητου για οικογένειες με παιδιά. Τέταρτον, με αύξηση 8% του ελάχιστου εγγυημένου εισοδήματος από τον Δεκέμβριο του 2023, και πέμπτον, με νέα αύξηση 3% των συντάξεων από 1-1-2024.

Γίνεται, επομένως, φανερό από τα ανωτέρω ότι η ανάκτηση της επενδυτικής βαθμίδας δεν είναι απλώς ένας οικονομικός όρος. Δεν είναι μόνο αριθμοί αλλά έχει αντίκτυπο σε κάθε Έλληνα και κάθε Ελληνίδα. Μας αφορά όλους μας άμεσα ή έμμεσα, καθώς φέρνει περισσότερες επενδύσεις, νέες καλά αμειβόμενες θέσεις εργασίας και υψηλότερους μισθούς σε όλο το φάσμα της οικονομίας.

Η οικονομική ανάπτυξη στην Ελλάδα αναμένεται στο 2,4% φέτος και στο 2,9% το 2024, δηλαδή τετραπλάσια φέτος και υπερδιπλάσια του χρόνου σε σχέση με το σύνολο της Ευρωζώνης που εκτιμάται στο 0,6 % και 1,2% αντιστοίχως, σύμφωνα με τις πρόσφατες φθινοπωρινές προβλέψεις της Ευρωπαϊκής Επιτροπής. Αλλά και μεσομακροπρόθεσμα η ελληνική οικονομία αναμένεται να αναπτύσσεται ταχύτερα από τον μέσο όρο των εταίρων μας στην Ευρωζώνη και στην Ευρωπαϊκή Ένωση καλύπτοντας έτσι συστηματικά το χαμένο έδαφος της προηγούμενης δεκαετίας.

Σε αυτό το σημείο θα ήταν πολύ χρήσιμο να αναφερθούμε στην πλήρη αποπληρωμή των δανείων του ΔΝΤ τον Απρίλιο του 2022, την πρόωρη αποπληρωμή μέρους των ευρωπαϊκών δανείων της ελληνικής δανειακής διευκόλυνσης ύψους 2,6 δισεκατομμυρίων ευρώ τον Δεκέμβριο του 2022, ενώ έχει ήδη ξεκινήσει η διαδικασία με τα κράτη-μέλη της Ευρωζώνης για την περαιτέρω πρόωρη αποπληρωμή δανείων ύψους 5,3 δισεκατομμυρίων ευρώ που λήγουν το 2024 και το 2025, το τέλος του τρέχοντος έτους.

Τίποτα δεν είναι τυχαίο. Με μια Κυβέρνηση υπεύθυνη και σοβαρή τα καταφέραμε και αντιμετωπίσαμε αποτελεσματικά τις προκλήσεις και χτίσαμε ισχυρά θεμέλια, γεγονός που αναγνωρίζεται από το σύνολο της παγκόσμιας οικονομικής και επενδυτικής κοινότητας.

Συγχρόνως το δημόσιο χρέος ως ποσοστό του ΑΕΠ βρίσκεται σε απότομη καθοδική τροχιά, καθώς παρουσίασε μείωση στα 172,6% του ΑΕΠ το 2022, αναμένεται να κλείσει στο 160,3% του ΑΕΠ φέτος και στο 152,3% του ΑΕΠ το 2024. Δηλαδή θα έχουμε πάνω από είκοσι ποσοστιαίες μονάδες περαιτέρω μείωση του δημόσιου χρέους ως ποσοστό του ΑΕΠ τη διετία 2023 - 2024, την ταχύτερη μείωση χρέους στην Ευρωζώνη και στην Ευρωπαϊκή Ένωση. Οι επενδύσεις αναμένεται να αυξηθούν κατά 7,1 δισεκατομμύρια κατά το τρέχον έτος και ακόμη περισσότερο 15,1 δισεκατομμύρια για το 2024, ενώ η ανεργία αναμένεται να μειωθεί και άλλο από 11,2% το 2023 στο 10,6% το 2024. Το Ακαθάριστο Εθνικό Προϊόν σε ονομαστικούς όρους αναμένεται να αυξηθεί από 206,6 δισεκατομμύρια ευρώ το 2022 σε 222,8 δισεκατομμύρια το 2023 και 233,8 δισεκατομμύρια ευρώ το 2024.

Ο κρατικός προϋπολογισμός του 2024 συμπεριλαμβάνει, επίσης, δημοσιονομικές παρεμβάσεις ύψους 2,5 δισεκατομμυρίων ευρώ που ενισχύουν το εισόδημα ιδίως των χαμηλόμισθων και των χαμηλοσυνταξιούχων και συμβάλλουν στην άμβλυνση των κοινωνικών ανισοτήτων και τη μείωση του κινδύνου φτώχειας, ενώ συγχρόνως προβλέπεται σημαντική αύξηση των δαπανών για την παιδεία και την υγεία προς την κατεύθυνση μιας ουσιαστικής κοινωνικής πολιτικής. Συγκεκριμένα για την υγεία θα υπάρξει μια αύξηση κατά 20% της χρηματοδότησης των νοσοκομείων, συνολικού ύψους 481 εκατομμυρίων ευρώ, καθώς επίσης και μια αύξηση των δαπανών για την παιδεία της τάξεως των 255 εκατομμυρίων ευρώ.

Συνοψίζοντας, ο προϋπολογισμός του 2024 προβλέπει υψηλότερους ρυθμούς ανάπτυξης σε σχέση με τη φετινή χρονιά, χαμηλότερο πληθωρισμό, ακόμη μεγαλύτερη μείωση του δημόσιου χρέους και πιο υψηλά ποσοστά απασχόλησης. Μέσα από μακροχρόνιες δυσκολίες η Κυβέρνηση της Νέας Δημοκρατίας και ο Πρωθυπουργός Κυριάκος Μητσοτάκης λαμβάνουν όλα τα απαραίτητα μέτρα για τη στήριξη όλων όσων έχουν ανάγκη, προχωρώντας ταυτόχρονα σε θεσμικές παρεμβάσεις που ισχυροποιούν την ελληνική οικονομία και διασφαλίζουν την αναπτυξιακή δυναμική της χώρας μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο κ. Χρήστος Τσοκάνης από το Κομμουνιστικό Κόμμα Ελλάδας.

Ορίστε, κύριε συνάδελφε, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Μηδενίστε, αν θέλετε, το χρονόμετρο, κύριε Πρόεδρε. Φοβάμαι τον χρόνο! Ο χρόνος, λένε, είναι ασταμάτητος.

Καλησπέρα, λοιπόν, σε όλους και όλες. Να σας μεταφέρω τι σιγοψιθυρίζεται στις γειτονιές της πατρίδας μας: «Θα σου δώσω μια να σπάσεις, αχ βρε κόσμε γυάλινε, και θα φτιάξω μια καινούργια κοινωνία άλληνε». Εκφράζει την οργή, τον θυμό, την αγανάκτηση αλλά και την ελπίδα του λαού μας.

Ο φετινός προϋπολογισμός κατατίθεται σε μια περίοδο που η Κυβέρνηση έχει στραφεί στοχευμένα ενάντια στη μεγάλη πλειοψηφία των αυτοαπασχολούμενων. Τη στιγμή που με μια σειρά νομοσχεδίων στρώνει το χαλί στην κερδοφορία του μεγάλου κεφαλαίου, η κατά μέτωπο επίθεση στους πιο ευάλωτους οικονομικά επαγγελματίες και στις πιο μικρές των ατομικών επιχειρήσεων δείχνει τον άδικο και ταξικό χαρακτήρα της πολιτικής της.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Η Κυβέρνηση της Νέας Δημοκρατίας, όπως και να βαφτίσει αυτά τα μέτρα που παίρνει, έχουν για πυξίδα τις αντοχές της οικονομίας, τους δημοσιονομικούς και άλλους αντιλαϊκούς περιορισμούς, την εμπορευματοποίηση των λαϊκών αναγκών, έχουν για προαπαιτούμενο την κλιμάκωση της αντιλαϊκής πολιτικής που στηρίζουν και τα άλλα κόμματα που υποκλίνονται στις επιταγές της Ευρωπαϊκής Ένωσης.

Σήμερα η πλειοψηφία των αυτοαπασχολουμένων αντιμετωπίζει οξυμένα προβλήματα και παρά τους αισιόδοξους δείκτες ανάπτυξης της οικονομίας, για τους οποίους πανηγυρίζει η Κυβέρνηση, η ακρίβεια που τσακίζει κόκαλα παίρνει μόνιμο πλέον χαρακτήρα.

Παρά τα μονοψήφια νούμερα του πληθωρισμού, η πραγματικότητα των επιχειρήσεων δείχνει ακριβώς το αντίθετο. Το κόστος ενέργειας αυξήθηκε κατά 21% το πρώτο εξάμηνο του 2023. Το ίδιο διάστημα το κόστος πρώτων υλών και εμπορευμάτων αυξήθηκε κατά 20%, ενώ το κόστος καυσίμων οχημάτων για τις μετακινήσεις αυξήθηκε 18%. Μέσα σε αυτή την άνευ προηγουμένου επιδρομή ακρίβειας ο τζίρος των μικρών επιχειρήσεων ακολούθησε πτωτική πορεία για το 33%, ενώ για το 35% παρέμεινε ο ίδιος. Τα συσσωρευμένα χρέη από τη δεκαετή καπιταλιστική κρίση, την υγειονομική κρίση της πανδημίας και τα μνημόνια που μαζί ψήφισαν Νέα Δημοκρατία, ΠΑΣΟΚ, ΣΥΡΙΖΑ 1 και 2 παραμένουν υψηλά. Δύο στις τρεις επιχειρήσεις έχει οφειλές σε ασφαλιστικά ταμεία και εφορίες, μία στις δύο οφείλει στις τράπεζες, ενώ το 16% οφείλει σήμερα σε προμηθευτές, παρόχους ενέργειας και στους δήμους. Την ίδια στιγμή το 25% των μικρών επιχειρήσεων έχουν μηδενικά ρευστά διαθέσιμα, ενώ στο 20% τα διαθέσιμα επαρκούν για ένα μόλις μήνα.

Ταυτόχρονα με την καλπάζουσα ακρίβεια οι πλειστηριασμοί πολλαπλασιάζονται παρουσιάζοντας το 2022 ρεκόρ δεκαετίας με πέντε χιλιάδες επτακόσιους εξήντα πλειστηριασμούς, ενώ το 2023, οι ρυθμοί επιταχύνθηκαν τρομερά και επικίνδυνα.

Το 2024, θα καλπάζει η αύξηση των εισφορών των αυτοαπασχολουμένων και η μεγάλη φοροεπιδρομή, αποτέλεσμα του τελευταίου νόμου-έκτρωμα που η Κυβέρνηση είχε το θράσος να ψηφίσει το Κοινοβούλιο. Αφού για μήνες διέσυρε τους μικρούς επαγγελματίες με στοχευμένα δημοσιεύματα χαρακτηρίζοντας τους φοροφυγάδες, και αφού περίμενε να ολοκληρωθούν οι αλλεπάλληλες εκλογικές αναμετρήσεις, εξαπέλυσε μια πρωτοφανή φορολογική επίθεση σε βάρος τους. Τα νέα μέτρα της Κυβέρνησης επιβάλλουν έναν απαράδεκτο τρόπο φορολόγησης που σκοπό έχει τον οικονομικό στραγγαλισμό των μικρών επαγγελματιών και την επιβολή ενός ατελείωτου ψηφιακού λαβύρινθου, που θα οδηγήσει τους επαγγελματίες σε τεράστια οικονομικά αδιέξοδα, «λουκέτα» και βίαιη ένταξη στη μισθωτή εργασία.

Το κυβερνητικό επιτελείο υλοποιεί στεγνά τις παραινέσεις του ΣΕΒ, τις προβλέψεις της έκθεσης Πισσαρίδη, τις προτροπές του Διοικητή της Τράπεζας της Ελλάδος και της Ευρωπαϊκής Ένωσης που σκόπιμα κρύβουν όλα τα υπόλοιπα κόμματα του ευρωμονόδρομου για να λύσουν, τάχα μου, το διαρθρωτικό πρόβλημα της ελληνικής οικονομίας που είναι η ύπαρξη μεγάλου αριθμού μικροαυτοαπασχολούμενων.

Σήμερα ο κρατικός προϋπολογισμός είναι κομμένος και ραμμένος στη φιλομονοπωλιακή πολιτική της Κυβέρνησης. Επιβάλλει 6,2 δισεκατομμύρια περισσότερους φόρους με στόχο, μάλιστα, την υπεραπόδοση αυτών μέσα στο έτος, εκτινάσσει τα έσοδα από τον ΦΠΑ σε 24 δισεκατομμύρια από 22. Οι άμεσοι φόροι αυξάνονται, όπως οι φόροι εισοδήματος φυσικών προσώπων που προβλέπεται να φτάσουν τα 13 δισεκατομμύρια, 1,7 δισεκατομμύριο περισσότερα από φέτος. Μέσα σε αυτούς βρίσκονται και τα έσοδα των 600 εκατομμυρίων που θα αποφέρει η φοροεπιδρομή σε βάρος των αυτοαπασχολουμένων, ενώ άλλα 100 εκατομμύρια θα περισσέψουν από την περικοπή επιδομάτων λόγω των νέων μέτρων, δηλαδή επιδόματα ενοικίου, παιδιών κ.τ.λ..

Για να μη ζορίσει οικονομικά το κεφάλαιο τις πολυεθνικές και τα μονοπώλια, η Κυβέρνηση μειώνει τον φόρο συγκέντρωσης κεφαλαίου από το 0,5 στο 0,2, μειώνει 50% τον φόρο χρηματιστηριακών συναλλαγών, καταργεί τον φόρο τόκων ομολόγων σε κρατικά και επιχειρηματικά ομόλογα, ενώ την ίδια στιγμή διατηρούνται οι φοροαπαλλαγές των εφοπλιστών, ο αναβαλλόμενος φόρος των τραπεζών, οι φοροαπαλλαγές και οι διευκολύνσεις των στρατηγικών επενδυτών που εντάχθηκαν στους αναπτυξιακούς νόμους του ΣΥΡΙΖΑ και της Νέας Δημοκρατίας, οι offshore εταιρείες με τους φορολογικούς παραδείσους και τις τριγωνικές συναλλαγές, ενώ η Κυβέρνηση κάνει τα στραβά μάτια την ίδια στιγμή για τα 85 δισεκατομμύρια που χρωστούν δέκα χιλιάδες επιχειρηματικοί όμιλοι, τα οποία τα θεωρεί ανείσπρακτα.

Σήμερα, όμως, ο λαός μας δεν έχει πει την τελευταία του κουβέντα. Στη δυτική Αττική σήμερα όπου είναι ένα εμβληματικό παράδειγμα του λαού που ζει τις μεγάλες αντιφάσεις ενός συστήματος που δεν παίρνει βελτιώσεις και μερεμέτια παρά μόνο ανατροπή, χρειάζεται να βάλουμε κάποια ζητήματα.

Τη στιγμή που ο κρατικός προϋπολογισμός «μπουκώνει» με ζεστό χρήμα ομίλους και πολυεθνικές, χιλιάδες εργαζόμενοι στη δυτική Αττική δουλεύουν με τσακισμένα δικαιώματα, με μισθούς που δεν καλύπτουν ούτε τα αναγκαία για να βγει ο μήνας, με ρυθμούς εντατικοποίησης και εξάντλησης, με ελλιπή έως ανύπαρκτα μέτρα υγιεινής και ασφάλειας στους χώρους δουλειάς. Από τη μια έχουμε τα υπερκέρδη που ανακοινώνουν οι μονοπωλιακοί όμιλοι που δραστηριοποιούνται στην περιοχή του Θριασίου, και από την άλλη λαϊκές οικογένειες που μένουν χωρίς θέρμανση τον χειμώνα, απειλούνται από τα κοράκια της ενέργειας να μείνουν χωρίς ρεύμα, απειλούνται με πλειστηριασμούς επειδή δεν μπόρεσαν να ανταποκριθούν στα χρέη τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα λίγο την ανοχή σας, κύριε Πρόεδρε.

Από τη μια πλευρά, έχουμε τα σαλόνια των αναπτυξιακών συνεδρίων, τις φιέστες με τους κάθε φορά ευεργέτες επενδυτές, και από την άλλη ο λαός της δυτικής Αττικής να τρέχει να γλιτώσει από τις φωτιές και τις πλημμύρες.

Και τι κάνει ο κρατικός προϋπολογισμός για την αντιπλημμυρική και αντιπυρική θωράκιση της περιοχής; Τίποτα. Ασυντήρητα ρέματα, κανένα έργο ανάσχεσης υδάτων και αντιπλημμυρικής προστασίας, μηδέν δασάρχες και δασοφύλακες, μηδέν μέτρα αντιπυρικής προστασίας της περιοχής.

Από τη μια, έχουμε το ξεπούλημα και την εκχώρηση της δημόσιας γης και κρίσιμων υποδομών στο μεγάλο κεφάλαιο, και από την άλλη οι κάτοικοι και οι εργαζόμενοι κινδυνεύουν από τη βιομηχανική ατμοσφαιρική ρύπανση, από τα επικίνδυνα απόβλητα, από τους τοξικούς ρύπους, κινδυνεύουν από ένα βιομηχανικό ατύχημα μεγάλης έκτασης λόγω της γειτνίασης επικίνδυνων εγκαταστάσεων, όπως διυλιστήρια, εγκαταστάσεις υγραερίου, χημικές βιομηχανίες, κέντρα ανακύκλωσης τοξικών αποβλήτων και σκραπ.

ΣΥΡΙΖΑ, ΠΑΣΟΚ και Νέα Δημοκρατία, ακολούθησαν και ακολουθούν εγκληματική πολιτική σε βάρος του λαού της δυτικής Αττικής. Θυσίασαν και θυσιάζουν την υγεία του λαού και το περιβάλλον στον βωμό της κερδοφορίας του κεφαλαίου. Με την επέκταση και την εγκληματική λειτουργία της χωματερής ποτίζουν καρκίνο και θάνατο τους κατοίκους των γύρω περιοχών, προωθούν την καρκινογόνο καύση των απορριμμάτων με τη δημιουργία εργοστασίου καύσης αδιαφορώντας για τους υψηλούς ρυθμούς αύξησης των νεοπλασιών στην περιοχή.

Και πού πάνε τα δισεκατομμύρια του προϋπολογισμού που αφορούν τη δυτική Αττική; Πάντως δεν πάνε στην παιδεία, αφού οι μαθητές στοιβάζονται σαν σαρδέλες κάνοντας μαθήματα σε κοντέινερ, σε σχολεία χωρίς αντισεισμική θωράκιση, με τρομερές ελλείψεις σε εκπαιδευτικούς και υλικοτεχνική υποδομή, σε μικρές αίθουσες δίπλα σε μεγάλες βιομηχανίες και εμπορικά μεγαθήρια, τρέχοντας να γλιτώσουν στις διαβάσεις από τις νταλίκες και τα φορτηγά σε μια περιοχή που θυμίζει κυριολεκτικά θάλαμο αερίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, κύριε συνάδελφε.

**ΧΡΗΣΤΟΣ ΤΣΟΚΑΝΗΣ:** Ολοκληρώνω, κύριε Πρόεδρε, και ευχαριστώ πολύ για την ανοχή σας.

Προσκαλούμε όλη την Κυβέρνηση να τους κάνουμε εκεί το τραπέζι για να δει πώς ζουν εκεί οι κάτοικοι.

Τα δισεκατομμύρια, όμως, δεν πάνε ούτε στις υποδομές υγείας των κατοίκων της. Σε μια περιοχή με τα περισσότερα εργοδοτικά εγκλήματα και δυστυχήματα στους δρόμους της, τα Κέντρα Υγείας υπολειτουργούν υποστελεχωμένα στους Δήμους Ελευσίνας και Μεγάρων, ανύπαρκτα στον Δήμο Μάνδρας, ενώ στον Ασπρόπυργο και Λιόσια η κατάσταση είναι απελπιστικά επικίνδυνη από τις ελλείψεις ιατρών και νοσηλευτικού προσωπικού. Το μοναδικό σε μια περιοχή όπου παράγεται το 40% του Ακαθάριστου Εθνικού Προϊόντος με τις βιομηχανικές ζώνες, τις χωματερές, με τη μεγάλη ρύπανση και τη δεδομένη επιβάρυνση της υγείας του λαού, το Θριάσιο Νοσοκομείο παραμένει και αυτό υποστελεχωμένο με διακόσιες και πλέον κενές θέσεις μόνιμου προσωπικού.

Ολοκληρώνω, κύριε Πρόεδρε.

Με τριακόσιους συμβασιούχους που βρίσκονται σε αυτό…

**ΠΡΟΕΔΡΕΥΩΝ (Αθανάσιος Μπούρας):** Θα κατηγορηθώ για μεροληψία λόγω Δυτικής Αττικής!

**ΧΡΗΣΤΟΣ ΤΣΟΚΑΝΗΣ:** Όχι, κύριε Πρόεδρε. Είμαι ο τελευταίος ομιλητής και είναι κάποια στοιχεία τα πρέπει να ξέρει η Βουλή, για να πάρει και κάποια μέτρα.

Συνεχίζω, λοιπόν. Με μόνο έξι από τις δεκατρείς αίθουσες χειρουργείων σε λειτουργία και με πολύμηνη αναμονή χιλιάδων ασθενών. Μέσα σε αυτό το τοπίο της υποβάθμισης της ζωής των κατοίκων και των μηδαμινών υποδομών υγείας προβλέπεται η μετεγκατάσταση -αυτά είναι τα πιο σημαντικά, βέβαια- έως το 2025 όλων των μεταφορικών από τον Ελαιώνα.

Και το τραγικό, το κερασάκι στην τούρτα -και όποιος έχει βάλει την υπογραφή του, θα το πληρώσει από τον λαό- είναι η επαναλειτουργία της γραμμής τρένου Λιόσια - Μέγαρα για τις ανάγκες των διυλιστηρίων και η παράλληλη μεταφορά μέσω υπογείων αγωγών κηροζίνης, ναύθας, βενζίνης και άλλων καύσιμων υλικών μέσα σε κατοικημένες περιοχές, μέσα από δρόμους πυκνής κυκλοφοριακής συμφόρησης οχημάτων και κατοίκων.

**ΠΡΟΕΔΡΕΥΩΝ (Αθανάσιος Μπούρας):** Τώρα τελεία, κύριε Τσοκάνη. Σας παρακαλώ, τελεία!

**ΧΡΗΣΤΟΣ ΤΣΟΚΑΝΗΣ:** Και ολοκληρώνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Έχει περάσει ώρα που το ξανάκουσα αυτό, κύριε Τσοκάνη!

**ΧΡΗΣΤΟΣ ΤΣΟΚΑΝΗΣ:** Η Κυβέρνηση και τα κόμματα του αστικού τόξου αυτή τη ζωή σχεδιάζουν για τους εργαζόμενους, τον λαό και τη νεολαία, τη λαϊκή πλειοψηφία που πληρώνει μια ζωή τα σπασμένα της ανάπτυξή τους.

Γι’ αυτό, λοιπόν, ολοκληρώνοντας λέμε ότι ο νέος προϋπολογισμός είναι κομμένος και ραμμένος στα μέτρα του κεφαλαίου και των μονοπωλίων. Γι’ αυτό, λοιπόν, ο λαός πρέπει και μπορεί να δείξει το ανάστημά του, να ξεσηκωθεί μέσα από ένα μέτωπο πάλης της εργατικής τάξης, των μικρών αυτοαπασχολούμενων, των βιοπαλαιστών της υπαίθρου για τη μεγάλη ανατροπή, για να γίνει πραγματικός νοικοκύρης στον τόπο του. Διότι για να σωθεί ο λαός, πρέπει να χάσουν αυτοί που για χρόνια κερδίζουν, το κεφάλαιο.

**ΠΡΟΕΔΡΕΥΩΝ (Αθανάσιος Μπούρας):** Έγινε, εντάξει.

Κύριε Τσοκάνη, σας παρακαλώ!

**ΧΡΗΣΤΟΣ ΤΣΟΚΑΝΗΣ:** Και ολοκληρώνω, κύριε Πρόεδρε, με το εξής: Το σύνθημα «σοσιαλισμός ή βαρβαρότητα» είναι σήμερα επίκαιρο όσο ποτέ άλλοτε.

Ευχαριστώ και για την ανοχή σας, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν υπάρχει ευχαριστία, γιατί αυτή τη στιγμή εγώ δεν κατευθύνω καλά την κουβέντα. Αλίμονο!

**ΧΡΗΣΤΟΣ ΤΣΟΚΑΝΗΣ:** Ήρθατε σε δύσκολη θέση. Το καταλαβαίνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Είπαμε ότι θα υπάρχει μια ανοχή, αλλά όχι τόση.

**ΧΡΗΣΤΟΣ ΤΣΟΚΑΝΗΣ:** Είναι και προβλήματα της περιφέρειάς μας, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ναι, σας είπα ότι μπορεί να κατηγορηθώ, γιατί είμαι κι εγώ Βουλευτής στη δυτική Αττική, χωρίς βέβαια αυτό να σημαίνει ότι συμφωνώ με όσα είπατε, έτσι;

**ΧΡΗΣΤΟΣ ΤΣΟΚΑΝΗΣ:** Το καταλαβαίνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο Υπουργός Ψηφιακής Διακυβέρνησης κ. Παπαστεργίου.

Ορίστε, κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι Βουλευτές, συζητάμε σήμερα για τον προϋπολογισμό του 2024 σε ένα εντελώς διαφορετικό σκηνικό από εκείνο που θα βλέπαμε πριν από δύο, τρία ή τέσσερα χρόνια. Η εποχή που ζούμε μας επιφυλάσσει σίγουρα πολλές εκπλήξεις. Παράλληλα, όμως, βλέπουμε και διαρκώς αναδυόμενες νέες προκλήσεις. Ποιος θα μπορούσε κατά τη συζήτηση του προϋπολογισμού του 2019, να προβλέψει αυτά τα οποία θα ερχόντουσαν λίγο αργότερα, το 2020, με την πανδημία; Όμως, και ποιος θα μπορούσε σε δύο, τρία χρόνια πίσω να είχε δει την εκθετική αύξηση των ψηφιακών συναλλαγών των Ελλήνων πολιτών με το κράτος, να έχει προβλέψει αυτή την τεράστια αλλαγή στη νοοτροπία και την αντίληψη που συντελέστηκε με την καλλιέργεια μιας νέας σχέσης εμπιστοσύνης ανάμεσα σε πολίτη και κράτος;

Ο ψηφιακός μετασχηματισμός έγινε μέρος της ζωής τους, άλλαξε στην κυριολεξία την καθημερινότητά τους με τη δυνατότητα που δόθηκε να μπορούν πλέον να αλληλεπιδρούν με το κράτος, να κάνουν συναλλαγές, να εκδίδουν πιστοποιητικά, να ολοκληρώνουν ολόκληρες διαδικασίες από το κινητό, το τάμπλετ ή τον υπολογιστή τους.

Και αυτό το μικρό ή μεγάλο ψηφιακό θαύμα της Ελλάδας -τεράστιο, κατά την άποψή μου- δεν ήταν κάτι μεμονωμένο αλλά ήταν ένα κομμάτι από την επανεκκίνηση της Ελλάδας σε πολλούς τομείς, αυτούς που βλέπουμε τα τελευταία χρόνια. Αυτό που βλέπουμε είναι ότι η οικονομία άντεξε σε αλλεπάλληλες κρίσεις. Το 2023, ανέκτησε μετά από δεκατρία χρόνια την επενδυτική βαθμίδα από τους πλέον σημαντικούς οίκους αξιολόγησης του εξωτερικού, η Ελλάδα σημείωσε τον τρίτο υψηλότερο ρυθμό ανάπτυξης στην Ευρωπαϊκή Ένωση, η Ελλάδα μείωσε την ανεργία στα προ κρίσης επίπεδα, οι προβλέψεις για το πρωτογενές πλεόνασμα ξεπερνούν τις προβλέψεις του μεσοπρόθεσμου, ενώ το δημόσιο χρέος μειώθηκε σημαντικά ως ποσοστό του ΑΕΠ. Παράλληλα, σε διεθνές επίπεδο βλέπουμε την Ελλάδα να ισχυροποιείται, να εδραιώνει τη θέση της, να προχωρά σε πρωτοβουλίες σε μια εποχή προκλήσεων χωρίς σύνορα, όπως είναι η πανδημία, ο πόλεμος στην καρδιά της Ευρώπης, η κλιματική κρίση, οι περιφερειακές συγκρούσεις στην ευρύτερη περιοχή.

Τα αποτελέσματα όλων αυτών τα βλέπουμε και είναι σε πολύ μεγάλο βαθμό απόρροια όλων των παραπάνω, στην ενέργεια, στην καθημερινότητα. Κι όμως, η Ελλάδα άντεξε, έδειξε απίστευτα αντανακλαστικά πολύ μεγάλη προσαρμοστικότητα και χάρη στην ηγεσία του Κυριάκου Μητσοτάκη προχωράει μπροστά σε μια ανταγωνιστική, ασφαλή, δυνατή και παράδειγμα προς μίμηση Ευρώπη.

Από τον περασμένο Ιούνιο, όταν και διαδέχτηκα τον Κυριάκο Πιερρακάκη στο Υπουργείο Ψηφιακής Διακυβέρνησης, βάλαμε εξίσου υψηλούς στόχους για την επόμενη μέρα. Αυτοί οι στόχοι ήταν να προχωρήσουμε ακόμα πιο αποφασιστικά, ακόμη πιο ουσιαστικά τον ψηφιακό μετασχηματισμό, να περάσουμε το «gov.gr» σε μία νέα ημέρα, να είναι η χώρα μας από τις πρώτες στην Ευρώπη που θα εισάγει την τεχνητή νοημοσύνη στη δημόσια διοίκηση, να τρέξουμε χωρίς καθυστερήσεις και παρεκκλίσεις τα μεγάλα έργα του Ταμείου Ανάκαμψης και του ΕΣΠΑ, να βάλουμε τις τηλεπικοινωνίες σε μία νέα εποχή, να συνεχίσει το Υπουργείο Ψηφιακής Διακυβέρνησης να είναι αρωγός και τεχνικός σύμβουλος και σε άλλα Υπουργεία, βρίσκοντας ψηφιακές λύσεις στα προβλήματα που προκύπτουν στο κράτος από τη διαχείριση των εξαιρετικά χρήσιμων και στοχευμένων pass ως τις όποιες πλατφόρμες έπρεπε να δημιουργήσουμε για να ανακουφίσουμε τους πλημμυροπαθείς. Το επόμενο διάστημα δε προχωράμε και στην ανάπτυξη εφαρμογών για τη διασφάλιση της ταυτοπροσωπίας στα γήπεδα, παραδίδοντας πάντα εφαρμογές ή άλλες τεχνολογικές λύσεις υψηλής ποιότητας συνήθως σε εξαιρετικά χαμηλούς χρόνους.

Ακόμα μπαίνουμε πλέον στην εποχή των μεγάλων αλλαγών αυτών που η τεχνητή νοημοσύνη φέρνει στη ζωή μας. Έτσι, από προχθές Τρίτη παρουσιάσαμε τον πρώτο ψηφιακό βοηθό, βασισμένο σε τεχνολογία τεχνητής νοημοσύνης για το ελληνικό δημόσιο, επεμβαίνοντας πάλι στη δημόσια ζωή, μειώνοντας διαδικασίες και φέρνοντας πάλι το ελληνικό κράτος μπροστά ακόμα και από τον ιδιωτικό τομέα σε τέτοιου είδους τεχνικές εξελίξεις.

Πρόκειται για έναν ψηφιακό βοηθό ο οποίος στην ουσία βοηθά στην καθημερινότητά του τον Έλληνα πολίτη αντλώντας πληροφόρηση από επίσημες και μόνο τέτοιες πηγές του ελληνικού κράτους, δηλαδή από το «gov.gr», το «MITO», το Μητρώο Διοικητικών Διαδικασιών και σελίδες Υπουργείων. Όμως, δεν είναι μόνο αυτό που έχουμε υλοποιήσει τους τελευταίους μήνες. Την επόμενη εβδομάδα ολοκληρώνουμε και παραδίδουμε μαζί με το Υπουργείο Εσωτερικών την πλατφόρμα για τα ζώα συντροφιάς, έναν ολοκληρωμένο πλέον τόπο, μια ολοκληρωμένη βάση δεδομένων όπου όλοι όσοι εμπλέκονται στη διαχείριση των ζώων συντροφιάς θα μπορούν πλέον να έχουν αναφορά. Και μιλάμε για δήμους, φιλοζωικές, ιδιοκτήτες ζώων συντροφιάς, κτηνιάτρους και όλο το υπόλοιπο οικοσύστημα.

Και συνεχίζουμε στο Υπουργείο Ψηφιακής Διακυβέρνησης για τις απλές καθημερινές και τόσο ουσιαστικές αλληλεπιδράσεις με το δημόσιο και τον πολίτη. Βγάλαμε τη νέα έκδοση του «wallet» πριν από περίπου δύο εβδομάδες μαζί με την κάρτα δακτυλίου, τη βεβαίωση της ΔΥΠΑ και τη βεβαίωση της κάρτας ή την κάρτα αναπηρίας. Τις επόμενες μέρες φέρνουμε την κάρτα αιμοδότη και όλο το πακέτο των πληροφοριών για το αυτοκίνητο, δηλαδή άδειες, ΚΤΕΟ, τέλη κυκλοφορίας κ.λπ..

Επίσης, ετοιμάζουμε την επόμενη μεγάλη αλλαγή, η οποία, πραγματικά, θεωρώ πως είναι μια εξαιρετική αλλαγή, η οποία αλλάζει τα δεδομένα και αφορά στον τρόπο που πλέον διακινούμε πιστοποιητικά στο «gov.gr». Σταματάμε πλέον ακόμα και την ψηφιακή γραφειοκρατία και ξεκινάμε πλέον να διακινούμε δεδομένα, από τη διακίνηση πιστοποιητικών, έστω και σε pdf, σε ψηφιακή μορφή σε διακίνηση δεδομένων πάντα με την άδεια του πολίτη ο οποίος θέλει να εξυπηρετηθεί, ξέρει πως τα δεδομένα του είναι κάπου και, πραγματικά, πολλές φορές διερωτάται γιατί πρέπει να τα εκδώσει πάλι και να τα δώσει στον φορέα του ΥΠΕΣΔΑ. Αυτή, λοιπόν, είναι μια καθημερινή μάχη, μια καθημερινή μάχη με τη γραφειοκρατία, την οποία και θα δίνουμε με σθένος στο Υπουργείο.

Επιπλέον, καθιερώνουμε τον προσωπικό αριθμό. Ήδη την ερχόμενη Τρίτη περνάμε ακρόαση από την Αρχή Προστασίας Δεδομένων Προσωπικού Χαρακτήρα, προκειμένου αυτός ο ένας πλέον μοναδικός αριθμός να διέπει οριζόντια τα τέσσερα μητρώα του κράτους, και με αυτόν τον αριθμό ο Έλληνας πολίτης να μπορεί να εξυπηρετηθεί σε όλο τον δημόσιο τομέα. Για μας είναι πάρα πολύ σημαντικό όχι μόνο να βρίσκουμε λύσεις τεχνολογίας, αλλά στην ουσία να εξυπηρετούμε τους πολίτες οι οποίοι βλέποντας αυτή την αλλαγή, είμαστε βέβαιοι πως θα συνεχίσουν να εμπιστεύονται το «gov.gr», το οποίο μάλιστα βραβεύτηκε και ως ένας από τους πιο συνεπείς τόπους, μια από τις πιο συνεπείς, αν θέλετε, «φίρμες» στην Ελλάδα σε σχέση με τον βαθμό εξυπηρέτησής τους.

Και προχωράμε και σε άλλα πάρα πολύ εμβληματικά, σημαντικά για τη δημόσια ζωή έργα όπως είναι το Κτηματολόγιο, για το οποίο προχθές περάσαμε και τον σχετικό νόμο. Γνωρίζουμε τα προβλήματα και πάμε πλέον να δώσουμε στοχευμένες λύσεις. Έτσι, καταργήσαμε την υποχρέωση υποβολής του ΤΑΠ πριν την ολοκλήρωση της συνδιαλλαγής, καταργήσαμε την πολλαπλή προσκόμιση αποσπασμάτων κτηματολογικού διαγράμματος, την υποβολή αποκλειστικά ψηφιακών αντιγράφων για τις συμβολαιογραφικές πράξεις χωρίς χειρόγραφες σημειώσεις σε μία απλή μορφή ψηφιακού αρχείου και ενισχύουμε την επιχειρησιακή λειτουργία του Κτηματολογίου μέσω θέσπισης μπόνους αποδοτικότητας στο προσωπικό, μετά την επίτευξη απολύτως μετρήσιμων στόχων και με έμφαση στην ταχεία διεκπεραίωση όλων των εκκρεμουσών υποθέσεων. Υπάρχει μια τεράστια εκκρεμότητα στο Κτηματολόγιο, αλλά θεωρούμε πως πλέον με τις παρεμβάσεις αυτό επιταχύνεται.

Αξιοποιούμε ευρωπαϊκούς πόρους για έργα που θα αλλάξουν την εικόνα της χώρας και τα νούμερα που έχουμε πετύχει στα επιχειρησιακά προγράμματα της μεταρρύθμισης του δημοσίου τομέα, του ΕΠΑνΕΚ και του ΠΑΑ, νομίζω πως είναι εντυπωσιακά. Πάνω από ενενήντα έργα με προϋπολογισμό 700 εκατομμύρια ευρώ εντάχθηκαν από το 2020 και στην προγραμματική περίοδο 2020 – 2021, υπάρχει ξανά ένα πρόγραμμα αποκλειστικά για τεχνολογίες πληροφορικής και επικοινωνιών, το Πρόγραμμα Ψηφιακός Μετασχηματισμός, με προϋπολογισμό 943 εκατομμύρια ευρώ.

Για την περίοδο διαχείρισης του ΕΣΠΑ 2014 - 2020 έγινε μεθοδική προετοιμασία ώστε να υπάρχουν ώριμα έργα, επιτρέποντας να εκκινήσει δυναμικά το πρόγραμμα του Ψηφιακού Μετασχηματισμού για τη νέα προγραμματική περίοδο και να υπάρχει επαρκής χρόνος υλοποίησης για έργα τα οποία όχι απλά δεν περίσσεψαν, δεν ήρθαν ως γέμισμα, αλλά ήρθαν ως ώριμα έργα για την επόμενη περίοδο. Αξίζει να αναφερθεί ότι η ενεργοποίηση του προγράμματος του ψηφιακού μερίσματος σε επίπεδο προσκλήσεων προσεγγίζει το 80%, και οι εντάξεις στο πρώτο εξάμηνο του 2024 θα ξεπεράσουν το 50% του προϋπολογισμού.

Στόχος μας είναι να προχωρήσουμε την υλοποίηση με γοργά βήματα και να διεκδικήσουμε για πρώτη φορά για πρόγραμμα τεχνολογίας, πληροφορικής και επικοινωνιών αύξηση των πόρων για την αναθεώρηση του ΕΣΠΑ.

Προχωράμε σε σημαντικά έργα ευρυζωνικότητας στα οποία οφείλουμε να τρέξουμε ακόμη πιο γρήγορα. Είναι το Ultra-Fast Broadband, το οποίο, πραγματικά, αξίζει ειδικής μνείας, γιατί καλύπτει πλέον μεγάλο κομμάτι της χώρας όχι μόνο σε αστικά αλλά και περιαστικά μέρη της χώρας, ενώ την ώρα αυτή ήδη υλοποιείται το «Smart Readiness», ένα πρόγραμμα για δομημένη καλωδίωση, για οπτικές ίνες μέσα σε κτήρια και έρχεται το Gigabit Voucher για να ενισχύσουμε τις συνδρομές ευρυζωνικότητας στα σπίτια, το «Wi-Fi for GR», αλλά και πολλά άλλα έργα, κυρίως ευρυζωνικότητας και καλωδίων υπέργειων αλλά και υποθαλάσσιων.

Το πρόγραμμα των μικροδορυφόρων, έργο 200 εκατομμυρίων ευρώ από το Ταμείο Ανάκαμψης το οποίο πλέον έρχεται να κουμπώσει σε όλα τα παραπάνω και να φέρει πολύ καλύτερη ενημέρωση, πληροφόρηση και πολύ πιο άμεσες φωτογραφίες και υλικό για την πολιτική προστασία, τη μετεωρολογία, αλλά και την κλιματική κρίση.

Σε λίγες μέρες έρχεται το νομοσχέδιο για τη νέα Εθνική Αρχή Κυβερνοασφάλειας. Σε έναν κόσμο που διασυνδέεται όλο και περισσότερο, η Ελλάδα έρχεται εγκαίρως, από τις αρχές 2024, να προετοιμαστεί για την ευρωπαϊκή οδηγία NIS2, η οποία πλέον απλώνει το δίχτυ την ομπρέλα προστασίας των εποπτευόμενων φορέων από εβδομήντα που είναι σήμερα σε δύο χιλιάδες.

Υλοποιούμε τον υπερυπολογιστή «Δαίδαλο», ένα μοναδικό εργαλείο για την έρευνα στην ακαδημαϊκή κοινότητα με χρήση της τεχνητής νοημοσύνης, ενώ βαθμίζουμε υποδομές και data centers σε όλη τη χώρα προκειμένου τα δεδομένα μας να είναι ασφαλή.

Χάρη στην ειδική επιτροπή που λειτουργεί συμβουλευτικά στην Προεδρία της Κυβέρνησης η τεχνητή νοημοσύνη μπαίνει στο δημόσιο, στην υγεία, στη δικαιοσύνη, πιθανόν στον έλεγχο της συνταγογράφησης, στον εξορθολογισμό του φορολογικού συστήματος, στην ακόμη ταχύτερη απονομή των συντάξεων, στην αυθαίρετη δόμηση, στην πολιτική προστασία, στην εκπόνηση μέτρων για την αποσυμφόρηση της κίνησης στους δρόμους, στην προστασία των καταναλωτών από απάτες, στον έλεγχο των fake news και σε πολλές άλλες εκφάνσεις της.

Όλα αυτά, λοιπόν, σημαίνουν και ανάπτυξη ψηφιακών δεξιοτήτων. Ήδη με προσκλήσεις 100 εκατομμυρίων ευρώ τόσο στελέχη του δημοσίου αλλά και του ιδιωτικού τομέα αναβαθμίζουν τις γνώσεις τους και αποκτούν νέες δεξιότητες προκειμένου να μπορούν να συμμετέχουν ενεργά και με αξιώσεις στην επόμενη ημέρα.

Η τεχνολογία, λοιπόν, είναι επιταχυντής και πολλαπλασιαστής για την οικονομία, και όλες αυτές οι αλλαγές, τα γρήγορα δίκτυα, η νέα ευρωπαϊκή νομοθεσία για την κυβερνοασφάλεια δημιουργεί νέα οικοσυστήματα τα οποία υποστηρίζουμε με πράξεις και όχι μόνο με λόγια.

Κυρίες και κύριοι, το 2024 η ελληνική οικονομία θα ανέβει ακόμα πιο ψηλά. Μένουμε στον δρόμο της ευθύνης, κάνοντας όλες εκείνες τις εκσυγχρονιστικές τομές που χρειάζεται η οικονομία μας, τέτοιες που αποβαίνουν προς όφελος ιδιαίτερα των κοινωνικά αδύναμων συμπολιτών μας.

Κλείνοντας, θέλω να τονίσω ότι στόχος μας δεν είναι να παράγουμε νέες τεχνολογίες ή εφαρμογές απλώς για να δείξουμε τι μπορεί να κάνει η τεχνολογία. Στόχος μας είναι, πραγματικά, η βελτίωση της καθημερινότητας και της ποιότητας ζωής συνολικά των πολιτών και, κυρίως, το πώς θα δείξουμε ότι συνεχίζουμε να αναδομούμε μέρα με τη μέρα σχέσεις εμπιστοσύνης με τους πολίτες. Όλα αυτά σε μια Ελλάδα δυνατή, ασφαλή, που αντεπεξέρχεται με επιτυχία σε όλες τις προκλήσεις. Μια Ελλάδα πρωτοπόρα από ουραγός στην τεχνολογία πλέον οδηγεί τις τεχνολογικές εξελίξεις στην Ευρώπη. Χρειάζεται πολλή δουλειά ακόμα, αλλά θεωρώ πως η επανεκκίνηση έχει ήδη συντελεστεί.

Σας καλώ να ψηφίσετε τον προϋπολογισμό για το 2024.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ κι εγώ, κύριε Υπουργέ.

Τον λόγο τώρα έχει ο Βουλευτής της Νέας Δημοκρατίας ο κ. Αλέξανδρος Μαρκογιαννάκης.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο κρατικός προϋπολογισμός αποτελεί στην ουσία μια συγκεντρωτική αποτύπωση σε νούμερα στη συνολική πορεία της χώρας. Οι κατηγορίες εσόδων και δαπανών δεν είναι τίποτα άλλο πέρα από μία καταγραφή των αναγκών και των προτεραιοτήτων του κράτους όπου τις αντιλαμβάνεται κάθε φορά η εκάστοτε κυβέρνηση. Η συζήτηση και η ψήφιση του προϋπολογισμού είναι μία από τις σημαντικότερες κοινοβουλευτικές διαδικασίες στην Ολομέλεια μας, και αποτελεί παράλληλα και μία μεγάλη ευκαιρία για μία συνολική συζήτηση και αποτίμηση της κατάστασης και της προοπτικής της εθνικής οικονομίας και κατ’ επέκταση της κοινωνίας και της χώρας.

Κάθε προϋπολογισμός έχει δύο στιγμές. Έχει τη στιγμή της σύνταξης και της κατάρτισης και έχει και τη στιγμή της εκτέλεσης. Η πρώτη αφορά απολογιστικά τις συνθήκες που επικρατούν κάθε φορά κατά τη σύνταξη, και η δεύτερη αφορά τις συνθήκες που προβλέπεται να επικρατήσουν κατά τη διάρκεια της εκτέλεσής του.

Ας δούμε αναλυτικότερα τα δύο αυτά σημεία ξεκινώντας από τα απολογιστικό. Ο προϋπολογισμός του 2024 είναι ο πέμπτος κατά σειρά που καταθέτει η Κυβέρνηση της Νέας Δημοκρατίας. Την ίδια στιγμή είναι ο πρώτος εδώ και δεκατρία χρόνια που έχει συνταχθεί με την Ελλάδα να βρίσκεται και πάλι σε θετική επενδυτική βαθμίδα. Είναι ο πρώτος από το 2009 που συντάσσεται με το δείκτη της ανεργίας να βρίσκεται πλέον κάτω από το 10%. Είναι ο τρίτος στη σειρά που συντάσσεται με ισάριθμες αυξήσεις στον βασικό μισθό, ο οποίος σήμερα βρίσκεται στα 780 ευρώ επί δεκατέσσερα, που σημαίνει σε δωδεκάμηνη βάση 910 ευρώ, για να μη γίνονται και ατυχείς συγκρίσεις, από τα 650 ευρώ που ήταν το 2019. Καταγράφει τον τρίτο υψηλότερο ρυθμό ανάπτυξης στην Ευρωζώνη με 2,4% έναντι 0,6% που είναι ο ευρωπαϊκός μέσος όρος, σύμφωνα με τη EUROSTAT. Καταγράφει τη σημαντικότερη μείωση του λόγου χρέους προς ΑΕΠ μέσα στην Ευρωπαϊκή Ένωση με μία μείωση κατά 16%, δηλαδή από το 172% στο 156%, πάλι σύμφωνα με τα στοιχεία της EUROSTAT.

Αυτά είναι τα βασικά μεγέθη που ορίζουν τις συνθήκες μέσα από τις οποίες συντάχθηκε ο φετινός προϋπολογισμός. Περιγράφουν μία οικονομία σε ανοδική τροχιά με ανάκαμψη τόσο σημαντική που σε πολλούς κρίσιμους δείκτες έχει σχεδόν καλύψει το χαμένο έδαφος σε σχέση με το 2009.

Επιπλέον, είναι σε θέση υπό αντίξοες συνθήκες, ενεργειακή κρίση και φυσικές καταστροφές, να διασφαλίζει πρωτογενές πλεόνασμα γενικής κυβέρνησης της τάξης του 1,1% και μάλιστα μεγαλύτερο από αυτό το οποίο είχε προβλεφθεί κατά τη σύνταξη του περσινού προϋπολογισμού. Πώς κατέστη αυτό δυνατό; Με τη συνετή δημοσιονομική διαχείριση της Κυβέρνησης όλα αυτά τα χρόνια, η οποία είχε ως προτεραιότητα την ασφάλεια των δημοσίων οικονομικών για να μην ξαναμπεί η χώρα σε περιπέτειες. Με την αποτελεσματική αναπτυξιακή πολιτική η οποία είχε ως συνέπεια την αύξηση του ΑΕΠ, την αύξηση των επενδύσεων, την αύξηση της απασχόλησης, την αύξηση των μισθών και των εισοδημάτων. Όλα αυτά μαζί επέφεραν την αύξηση των φορολογικών εσόδων κατά 9,1% χωρίς την αύξηση -και το τονίζω, χωρίς την αύξηση- των φορολογικών συντελεστών, όσο κι αν αυτό δεν φαίνεται να γίνεται κατανοητό από ορισμένους ή τουλάχιστον έτσι παριστάνουν όταν μιλάνε για αύξηση των φόρων.

Για όλα αυτά τα μεγέθη οι προβλέψεις του προϋπολογισμού του 2024 είναι ακόμα πιο θετικές. Το χρέος αναμένεται να μειωθεί κοντά στο 150%, η ανάπτυξη θα παραμείνει από τον ευρωπαϊκό μέσο όρο παραπάνω γύρω στο 2,4%, η ανεργία θα αποκλιμακωθεί ακόμα περισσότερο με όλο και περισσότερους νέους και νέες να βρίσκουν νέες καλές θέσεις εργασίας, ενώ διασφαλίζεται η επίτευξη του απαραίτητου πρωτογενούς πλεονάσματος στο ύψος του 2,1%.

Κυρίες και κύριοι συνάδελφοι, όπως ανέφερα και στην εισαγωγή μου στον κρατικό προϋπολογισμό αποτυπώνονται οι προτεραιότητες κάθε κυβέρνησης. Για την Κυβέρνηση της Νέας Δημοκρατίας, λοιπόν, οι προτεραιότητες για το 2024 είναι ξεκάθαρες: Η προστασία και η αύξηση των εισοδημάτων των πολιτών με μόνιμα μέτρα ύψους 1,6 δισεκατομμυρίου ευρώ, αύξηση μισθών στο δημόσιο, επαναφορά των τριετιών, δεύτερη συνεχόμενη αύξηση των συντάξεων, αύξηση του οικογενειακού αφορολόγητου κατά 1.000 ευρώ για τις οικογένειες με παιδιά.

Η ενίσχυση της παιδείας και της υγείας, με αύξηση των αντίστοιχων δαπανών. Αυξάνονται οι δαπάνες για την υγεία κατά 20%, όπου αυτό μεταφράζεται στις επιπλέον προσλήψεις προσωπικού, στη βελτίωση των υποδομών και στη διεύρυνση των υπηρεσιών. Το ίδιο και στην παιδεία, όπου η αύξηση του κονδυλίου σε βάθος πενταετίας προβλέπεται να ξεπεράσει το 15%.

Η δημοσιονομική ανθεκτικότητα, με την επίτευξη ισχυρού ρυθμού ανάπτυξης, διασφάλιση πρωτογενούς πλεονάσματος και περαιτέρω μείωση του χρέους με τα στοιχεία που έχω ήδη αναφέρει.

Η αντιμετώπιση της φοροδιαφυγής. Μια ολοκληρωμένη δέσμη μέτρων, που σέβεται τους φορολογούμενους και εξασφαλίζει τη δίκαιη αντιμετώπισή τους από τους φορολογικούς μηχανισμούς. Διότι η φοροδιαφυγή δεν είναι μόνο οικονομικά δεδομένα αλλά είναι και κοινωνικά αντιπαραγωγική και άδικη.

Η ενδυνάμωση της αναπτυξιακής πορείας της χώρας με την αύξηση των δημοσίων επενδύσεων και την προσέλκυση ακόμα περισσότερων διεθνών επενδυτικών κεφαλαίων, πάνω από 12 δισεκατομμύρια, θα είναι για το 2024 το άθροισμα του Προγράμματος Δημοσίων Επενδύσεων μαζί με το Ταμείο Ανάκαμψης, πράγμα το οποίο το καθιστά υπερδιπλάσιο των επενδύσεων του 2019.

Κυρίες και κύριοι Βουλευτές, ο προϋπολογισμός του 2024 είναι ένας προϋπολογισμός δημοσιονομικής ασφάλειας, οικονομικής ανάπτυξης και προστασίας του εισοδήματος και του βιοτικού επιπέδου των Ελλήνων και των Ελληνίδων. Με εχέγγυο αξιοπιστίας για την πρόοδο και τα επιτεύγματα των τελευταίων πέντε ετών, μέσα από απρόβλεπτες και αντίξοες συνθήκες, συνεχίζουμε να εργαζόμαστε για να αυξήσουμε την ευημερία των πολιτών χωρίς να υπονομεύουμε το μέλλον των ερχόμενων γενεών. Έχουμε εμπεδώσει τα διδάγματα του πρόσφατου παρελθόντος και δεν θα επαναλάβουμε σφάλματα που έκαναν λίγο-πολύ όλες οι κυβερνήσεις που προηγήθηκαν της κρίσης.

Τον Ιούνιο του 2023, οι πολίτες ζήτησαν από τη Νέα Δημοκρατία και τον Κυριάκο Μητσοτάκη όχι απλά να συνεχιστεί η θετική πορεία ανάκαμψης της εθνικής οικονομίας και των εισοδημάτων τους αλλά ακόμη περισσότερο να εξασφαλιστεί ότι αυτή η ανάκαμψη θα είναι σταθερή και όχι συγκυριακή.

Με τον παρόντα προϋπολογισμό η Κυβέρνηση αποδεικνύει ότι κινείται ακριβώς σε αυτή την κατεύθυνση. Ευθυγραμμίζεται με την εντολή που έλαβε. Μπαίνουμε στο 2024 ισχυρότεροι και ασφαλέστεροι από πλευράς δημοσίων οικονομικών, και μπορούμε πλέον να επενδύουμε σε σταθερά εργαλεία για την αύξηση των εισοδημάτων των πολιτών.

Ο προϋπολογισμός του 2024, μπορεί να περιγραφεί ως ο πρώτος προϋπολογισμός που όχι μόνο αποτυπώνει ότι ξεπεράσαμε τις υπερδεκαετείς κρίσεις αλλά ότι βαδίζουμε με συνέπεια και διάρκεια στην οδό της οικονομικής ασφάλειας και ανάπτυξης με στόχο την ευημερία της κοινωνίας.

Ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για τη συνέπεια στον χρόνο.

Τον λόγο τώρα έχει ο Βουλευτής της Ελληνικής Λύσης κ. Παράσχος Παπαδάκης.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ, κύριε Πρόεδρε.

Η Τουρκία χτίστηκε στα χώματα των γενοκτονημένων της Ανατολικής Θράκης, του Πόντου και της Μικράς Ασίας. Τετρακόσια χρόνια σκλαβωμένοι κάτω από τον τουρκικό ζυγό μέχρι να φτάσουν μια χούφτα «τρελοί» να σηκώσουν ανάστημα και να ζούμε σήμερα εμείς ελεύθεροι.

Η Τουρκία σήμερα διεκδικεί Θράκη, Κύπρο, Αιγαίο. Και στη συνάντηση που έγινε πριν λίγο χρονικό διάστημα ο Πρωθυπουργός μάς μίλησε για θετική ατζέντα, αλλά κανένα μέσο μαζικής ενημέρωσης -ξέρετε, από αυτά τα πληρωμένα- δεν ανέφερε τι έκανε ο Τούρκος Πρόεδρος κ. Ερντογάν μέσα στην τουρκική Πρεσβεία, που είχε κλειστεί για τέσσερις και πέντε ώρες και είχε συνομιλίες με την Τουρκική Ένωση Ξάνθης -η οποία Τουρκική Ένωση Ξάνθης είναι γνωστή για τις σχέσεις της με τους Γκρίζους Λύκους, οι οποίοι ζητούν την επαναδιαπραγμάτευση της Συνθήκης της Λωζάννης- συναντήσεις με μέλη του Κοινοβουλίου μας και τους ψευτομουφτήδες. Θα ήταν ωφέλιμο να ξέρουμε τι ελέχθη εκεί μέσα, για να δούμε και τη θετική ατζέντα.

Σε αυτόν λοιπόν τον αρχηγό κράτους, ποιος; Ο Υπουργός Εξωτερικών κ. Γεραπετρίτης, εκπροσωπώντας ένα κράτος, το οποίο έχει δώσει τα φώτα στην οικουμένη, έχει μάθει τα γράμματα και το αλφαβητάριο σε όλο τον κόσμο, έχει δώσει τις επιστήμες, με μεγάλη οσφυοκαμψία υποκλίθηκε ενώπιόν του, προσβάλλοντας τον ελληνικό λαό. Και να είστε σίγουροι, κύριοι της Κυβέρνησης, ότι ο οποιοσδήποτε νεοδημοκράτης βαθύς, και ο πιο βολεμένος, σίγουρα δεν ένιωσε υπερηφάνεια με αυτή την κίνηση.

Προϋπολογισμός. Η Κυβέρνηση Μητσοτάκη δίνει για επικοινωνία και ενημέρωση -ακούστε καλά- 211 εκατομμύρια ευρώ, όπου απασχολούνται σε αυτή την «επένδυση» δύο χιλιάδες διακόσια σαράντα εννέα άτομα. Αυτά τα χρήματα λοιπόν πάνε στο TikTok του κ. Μητσοτάκη, πάνε στους φίλους τους, τους καναλάρχες, στα μέσα μαζικής ενημέρωσης, όπου δείχνουν, μεσούσης της καταστροφικής πυρκαγιάς στον Έβρο, τον κ. Κασσελάκη με τον σύντροφό του να παίρνει καφέ και να πηγαίνει γυμναστήριο και μας λένε τα μέσα μαζικής ενημέρωσης σε ποιο γυμναστήριο πάει και τι καφέ πίνει. Να καταστρέφεται η Θεσσαλία και η ΕΡΤ να παίζει το μικρό σπίτι στο λιβάδι! Να μπαζώνονται τα Τέμπη, αλλοιώνοντας κρίσιμα στοιχεία αποδεικτικά!

Οι χειροκροτητές της Νέας Δημοκρατίας όταν χειροκροτούσαν εδώ κάτω τον κ. Καραμανλή για την προανακριτική επιτροπή εξαίρεσαν μέλος της εξεταστικής επιτροπής των Τεμπών με τη δικαιολογία ότι δεν θα είναι αντικειμενική διότι εκπροσωπεί οικογένεια θύματος, ενώ αυτοί, οι αντικειμενικοί υποτίθεται, ήταν κάτω και χειροκροτούσαν στην προανακριτική επιτροπή τον κ. Καραμανλή! Και αυτοί θα τον κρίνουν! Αυτοί είναι αντικειμενικοί. Αυτά είναι τα θέματα δημοκρατίας που έπρεπε να παίζουν από το πρωί μέχρι το βράδυ στα μέσα μαζικής ενημέρωσης, αλλά εκείνα επέλεξαν να παίζουν κάποιες ταινίες με αντικείμενο λίγο κρασί, λίγο θάλασσα και το αγόρι μου.

Κι ενώ οι Έλληνες μέσω του Υπουργείου Υγείας δίνουν 75 εκατομμύρια ευρώ για την αντιμετώπιση των εξαρτήσεων, ένα μείζον σοβαρό πρόβλημα για τους νέους και τις νέες στην Ελλάδα -όπως είδαμε και πρόσφατα ένα δεκαεξάχρονο κορίτσι έχασε τη ζωή της από τα ναρκωτικά- και ενώ το Υπουργείο Αγροτικής Ανάπτυξης δίνει 89 εκατομμύρια στην αλιεία και 88 εκατομμύρια στη φυτική και ζωική παραγωγή, και ενώ το Υπουργείο Παιδείας και Θρησκευμάτων δίνει 4 εκατομμύρια μόνο στη θρησκευτική εκπαίδευση των νέων -τόσα είναι- και ενώ το Υπουργείο Ανάπτυξης δίνει 276 εκατομμύρια σε προσέλκυση ιδιωτικών επενδύσεων και 4 εκατομμύρια για την προστασία των καταναλωτών -4 εκατομμύρια για την προστασία των καταναλωτών, αυτοί οι οποίοι χρωστούν για 10-20 χιλιάρικα και έρχονται τα κοράκια και παίρνουν τα σπίτια πρώτης κατοικίας- κι ενώ το Υπουργείο Μετανάστευσης και Ασύλου λοιπόν, πρωταθλητής, δίνει 473.304.000 ευρώ, εκ των οποίων τα 320 εκατομμύρια πάνε στην υποδοχή και ταυτοποίηση προσφυγικών ροών, στην παράνομη δηλαδή μετανάστευση, και 25 εκατομμύρια πάνε στη νόμιμη μετανάστευση. Αν προσθέσετε όλα αυτά που είπα στα Υπουργεία, τόσο δεν βγαίνουν. Κι όμως, η Κυβέρνηση επιλέγει να τα δίνει εκεί.

Και όλα αυτά λαμβανομένου υπ’ όψιν ότι δεν είναι μόνο τα χρήματα του Υπουργείου Μετανάστευσης και Ασύλου, που πάνε σε αυτόν τον λόγο, αλλά υπάρχουν κι άλλα υπουργεία που επιβαρύνονται γι’ αυτόν τον λόγο, όπως το Υπουργείο Προστασίας του Πολίτη, που ταΐζει και ποτίζει όλους τους λαθρομετανάστες που βρίσκονται στη φυλακή τελώντας κακουργήματα που φτάνουν μέχρι το 40% και 50%. Κάθε παράνομος μετανάστης λαμβάνει 150 ευρώ για ένα άτομο, 270 για δύο, 320 για τρία, 420 για τέσσερα άτομα. Δικαιούνται επίδομα ενοικίου, παιδιού, γέννησης, ΚΕΑ, ιατροφαρμακευτική περίθαλψη.

Κι ο πατέρας μου, που την Τρίτη θα ξεκινήσει χημειοθεραπεία, επειδή είναι ανασφάλιστος επειδή χρωστάει στα ασφαλιστικά ταμεία διότι έπεσε έξω από μια επιχείρηση που είχε, κλήθηκε και πλήρωσε 800 ευρώ για να κάνει τις εξετάσεις που έπρεπε να κάνει για να ξεκινήσει χημειοθεραπεία. Αυτή είναι η Ελλάδα.

Όλα αυτά τα χρήματα λοιπόν, τα 400 και εκατομμύρια ευρώ, θα έπρεπε να πηγαίνουν στους Έλληνες, να μείνουν εδώ τα παιδιά μας για να μην μεταναστεύουν στο εξωτερικό, στη νέα επιχειρηματικότητα, στον πρωτογενή τομέα, στην επιδότηση εργατικού κόστους, σε δραστηριότητες παραγωγής πλούτου, έτσι ώστε να γίνουμε ένα αυτεξούσιο κράτος και όχι να κρινόμαστε και να εξαρτόμαστε από τρίτους. Με πραγματική βούληση οχύρωσης των συνόρων, μη σκεπτόμενοι μόνο το χρήμα και τους φίλους μας, δεν θα είχαμε αυτές τις ροές. Δεν θα χρειαζόταν να δαπανηθούν τόσα χρήματα.

Το 99% των λαθρομεταναστών, που εισέρχονται στη χώρα προέρχονται από χώρες, όπως Σομαλία, Μπαγκλαντές, Πακιστάν, Συρία και γι’ αυτές τις χώρες, σύμφωνα με υπουργική απόφαση του 2021 που εσείς ψηφίσατε, η 458568/2021, γι’ αυτούς τους ανθρώπους πρώτη ασφαλής χώρα είναι η Τουρκία.

Άρα, εκεί θα έπρεπε να αιτούνται ασύλου. Δεν έχουν προσφυγικό προφίλ και δεν θα έπρεπε καν να κινείται η διαδικασία στην Ελλάδα. Θα έπρεπε άμεσα, με «pushback», όπως έχει νομοθετήσει η Ουγγαρία, η Εσθονία, η Πολωνία, ευρωπαϊκές χώρες, να πάνε από εκεί που ήρθαν. Αλλά εμείς τους ταυτοποιούμε και τους δίνουμε χρήματα για ψυχολογική υποστήριξη ευάλωτων, όπως τους λέτε τώρα. Και φυσικά δεν δίνονται αυτά τα χρήματα στον ελληνικό λαό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η Μελόνι στην Ιταλία, που θέλει πραγματικά να πατάξει τη μετανάστευση, κλείνει συμφωνίες με χώρες της Αφρικής, έτσι ώστε οι παράνομοι μετανάστες να φυλάσσονται εκεί και το κόστος να είναι πολύ μικρότερο από το να τους δίνει επιδόματα στην Ιταλία. Εμείς τι κάνουμε; Ο κ. Καιρίδης, και ο προκάτοχός του, πήγαιναν στο Πακιστάν, στην Ινδία και έκλειναν συμφωνίες να κάνουμε το αντίθετο, να φέρουμε δηλαδή τους ανθρώπους αυτούς και να τους αντικαταστήσουμε με τον ελληνικό πληθυσμό.

Έχουμε φτάσει -και λυπάμαι που το λέω- στο ελληνικό Κοινοβούλιο, στην ίδια μας τη χώρα να μιλάμε για Ελλάδα, να σηκώνουμε σημαία και να μας λένε ότι είμαστε φασίστες. Φοβόμαστε πλέον να μιλάμε για θρησκεία και να λέμε ότι πιστεύουμε στη θρησκεία, στον Χριστιανισμό, διότι θα μας πουν οπισθοδρομικούς. Δεν μπορούμε να μιλήσουμε και να πούμε ότι είμαστε αντίθετοι στον γάμο των ομοφυλοφίλων ή στην τεκνοθεσία γιατί θα μας πουν ότι είμαστε ομοφοβικοί.

Για να δούμε και για τον Έβρο. Πληρώστε επιτέλους τα βραδινά που οφείλετε στους στρατιωτικούς στον Έβρο, που φυλάνε Θερμοπύλες και είναι στο ποτάμι από το πρωί μέχρι το βράδυ, οι οποίοι εξαναγκάζονται, επειδή δεν τους πληρώνετε, να πηγαίνουν στα διοικητικά δικαστήρια για να τους πληρώσετε. Και ασκεί έφεση το δημόσιο για να καθυστερεί τις πληρωμές. Γιατί πάλι θα μας έρθετε στην Αλεξανδρούπολη και στους Κήπους, στο Τελωνείο, και θα σας λένε τα κάλαντα, αλλά επί της ουσίας δεν θα τους πληρώνετε αυτούς τους ανθρώπους.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Όταν, λοιπόν, θα έρθει η Ελληνική Λύση -και κλείνω- στα πράγματα και θα σηκωθείτε από τις καρέκλες που κάθεστε, με πρωθυπουργό τον Κυριάκο Βελόπουλο, όλα αυτά τα χρήματα θα διοχετεύονται στον ελληνικό λαό, από όπου προέρχονται, και όχι σε παράνομους μετανάστες, κάτι που θα έπρεπε άμεσα και με βούληση σοβαρή να παταχθεί, και μπορεί να γίνει χθες. Διότι η Ελληνική Λύση είναι η μόνη εθνική λαϊκή πατριωτική δημοκρατική παράταξη, που διασφαλίζει την πρόοδο της Ελλάδος και των Ελλήνων.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Κύριε Πρόεδρε, μπορώ να έχω τον λόγο; Θέλω να κάνω μια διευκρίνιση.

**ΠΡΟΕΔΡΕΥΩΝ (Αθανάσιος Μπούρας):** Ναι, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε Πρόεδρε, θέλω να κάνω μία διευκρίνιση γιατί ειπώθηκε κάτι για επικοινωνία και ενημέρωση. Το ποσό των 211 εκατομμυρίων ευρώ, στη σελίδα 91, είναι ο λειτουργικός προϋπολογισμός της ΕΡΤ, για μισθοδοσία και λειτουργικά. Το διευκρινίζω για να μην ακούμε πράγματα που δεν ισχύουν.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Τον λόγο έχει ο Βουλευτής της Νέας Δημοκρατίας, ο κ. Κωνσταντίνος Κεφαλογιάννης.

Ορίστε, κύριε Κεφαλογιάννη, έχετε τον λόγο.

**ΚΩΝΣΤΑΝΤΙΝΟΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, βρισκόμαστε εδώ σήμερα, όχι μόνο για να μιλήσουμε για την πρόοδο που έχει σημειώσει η ελληνική οικονομία, αλλά και για τις προοπτικές που ανοίγονται μπροστά μας. Αντιμετωπίσαμε πολλές δυσκολίες και κρίσεις τα τελευταία χρόνια, αλλά η Ελλάδα απέδειξε ανθεκτικότητα και κατάφερε να ανακτήσει την εμπιστοσύνη των διεθνών οίκων αξιολόγησης. Κατά τη διάρκεια του 2023 η Ελλάδα κατάφερε να ανακτήσει την επενδυτική βαθμίδα και να σημειώσει τον τρίτο υψηλότερο ρυθμό ανάπτυξης στην Ευρωπαϊκή Ένωση, 2,4%, με ταυτόχρονη μείωση της ανεργίας, η οποία για τον μήνα Οκτώβριο ήταν στο 9,6%. Πετύχαμε πρωτογενές πλεόνασμα που ξεπέρασε τις προβλέψεις. Μειώσαμε το δημόσιο χρέος ως προς το ΑΕΠ. Και αυξήσαμε κατά 9% τα έσοδα, χωρίς όμως να αυξήσουμε κανέναν φόρο.

Κυρίες και κύριοι συνάδελφοι, όλα αυτά τα επιτεύγματα είναι απτά αποτελέσματα της δημοσιονομικής πολιτικής και της δέσμευσής μας για κοινωνική ευημερία. Και για το 2024 η κατεύθυνσή μας θα είναι ίδια. Θα επικεντρωθούμε στη δημοσιονομική σταθερότητα και στις αναπτυξιακές πολιτικές. Ο προϋπολογισμός για το 2024 προβλέπει υψηλότερους ρυθμούς ανάπτυξης, χαμηλότερο πληθωρισμό, μείωση του δημοσίου χρέους και αυξημένα ποσοστά απασχόλησης. Τι κοινό έχουν όλα αυτά, συνάδελφοι; Ήταν όλα αυτά που έταζε ο ΣΥΡΙΖΑ από το 2003, αλλά ξέχασε να τα υλοποιήσει την τετραετία που κυβέρνησε. Και ναι, θα μου πείτε ότι οι άνθρωποι κάνουν λάθη. Ναι, αλλά μόνο οι σοφοί άνθρωποι παραδέχονται τα λάθη τους και μαθαίνουν από αυτά. Και λυπάμαι πολύ που το λέω, αλλά στον ΣΥΡΙΖΑ σίγουρα δεν ανήκετε σε αυτή την κατηγορία.

Το τελευταίο διάστημα βιώνουμε αλλεπάλληλες κρίσεις σε παγκόσμιο επίπεδο. Η δική μας παρουσία, όμως, εδώ, έχει να κάνει με την ουσιώδη ανάγκη κύρωσης του προϋπολογισμού για το 2024. Αυτός ο προϋπολογισμός αντικατοπτρίζει τις ανάγκες και τις προτεραιότητές μας, και καταδεικνύει τη σοβαρότητα και τον επαγγελματισμό που χαρακτηρίζει τη συγκεκριμένη Κυβέρνηση.

Ο προϋπολογισμός του 2024 δίνει έμφαση στις ανάγκες και στις προτεραιότητες του ελληνικού λαού. Προβλέπει μειώσεις φόρων και ελαφρύνσεις που θα ευνοήσουν τις οικογένειες, τους εργαζόμενους και τις μικρομεσαίες επιχειρήσεις.

Παράλληλα η προώθηση των επενδύσεων και η δημιουργία νέων θέσεων εργασίας αποτελούν κεντρικούς άξονες του προϋπολογισμού, με επενδύσεις σε τομείς, όπως η υγεία, όπως η παιδεία, η έρευνα και η καινοτομία. Με αυτόν τον τρόπο θα δημιουργήσουμε θέσεις εργασίας, βελτιώνοντας παράλληλα την ποιότητα ζωής των συμπολιτών μας. Είμαστε αποφασισμένοι να διασφαλίσουμε την επιτυχή υλοποίηση του προϋπολογισμού, χρησιμοποιώντας προηγμένα μέσα παρακολούθησης και αξιολόγησης των δαπανών. Ο ρόλος άλλωστε της Κυβέρνησης είναι να διασφαλίσει την αποτελεσματική χρήση των κονδυλίων και ταυτόχρονα να υλοποιήσει τους στόχους που έχει θέσει. Θα αρχίσουμε, λοιπόν, την προσπάθεια για την επιτυχή υλοποίηση του προϋπολογισμού, μέσω συστημάτων παρακολούθησης και αξιολόγησης των δαπανών. Επιπλέον, ενθαρρύνουμε τη διαφάνεια στη δαπάνη των δημοσίων πόρων.

Κρίσιμο σημείο του προϋπολογισμού είναι η αύξηση των δαπανών για την υγεία και για την παιδεία. Υποστηρίζουμε την ενίσχυση των νοσοκομείων με αύξηση της χρηματοδότησής τους, ενώ παρέχουμε βέλτιστες υπηρεσίες υγείας στους πολίτες. Επίσης, αυξάνουμε τις δαπάνες για την παιδεία, με σκοπό τη βελτίωση των εκπαιδευτικών δομών και την ενίσχυση της ποιότητας εκπαίδευσης στη χώρα μας.

Ο προϋπολογισμός του 2024 προάγει μια ισορροπημένη προσέγγιση, που συνδυάζει τη δημοσιονομική πειθαρχία με την κοινωνική δικαιοσύνη. Ο δρόμος που έχουμε επιλέξει είναι ο δρόμος της ευθύνης. Και σε αυτό το μονοπάτι θα συνεχίζουμε να πορευόμαστε. Καθυστερήσεις στην ψήφιση του προϋπολογισμού θα αποτελέσουν έναν κίνδυνο για τη σταθερότητα της χώρας.

Καλώ, λοιπόν, όλα τα μέλη της Βουλής να υπερψηφίσουν τον προϋπολογισμό και να τοποθετηθούν υπέρ της ουσιαστικής προόδου της πατρίδας μας. Η κύρωσή του είναι απαραίτητη για να διασφαλίσουμε την ομαλή λειτουργία των δημοσίων υπηρεσιών, την υγιή ανάπτυξη των επιχειρήσεων, καθώς και την προστασία των πιο ευάλωτων νοικοκυριών. Ο προϋπολογισμός αποτελεί το βασικό εργαλείο για να ανταποκριθούμε στις προκλήσεις και να προωθήσουμε την ανάπτυξη και την κοινωνική ευημερία. Με ευθύνη και αποφασιστικότητα μπορούμε να ξεπεράσουμε τις προκλήσεις και να προχωρήσουμε προς ένα ακόμη καλύτερο μέλλον για την πατρίδα μας, με συνείδηση πάντα της κοινής μας ευθύνης. Στο τέλος θα μετρηθούμε με την ιστορία για όλα αυτά που παραλάβαμε και για όλα αυτά που καταφέραμε, γιατί πιο σημαντικό από το τι λέμε, είναι το τι πράττουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Κεφαλογιάννη, και για την οικονομία του χρόνου.

Τον λόγο έχει ο Βουλευτής της Νέας Αριστεράς, ο κ. Οζγκιούρ Φερχάτ.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το δημόσιο χρέος στα ουράνια και με τη διόγκωση του ιδιωτικού χρέους να οδηγεί εκατομμύρια ΑΦΜ στα πρόθυρα μέτρων αναγκαστικής είσπραξης, το καράβι γέρνει επικίνδυνα.

Όμως ο δεξιός καπετάνιος του ελληνικού «Τιτανικού», όπως προεκλογικά εξαπάτησε τους πολίτες χωρίς να αναφέρει τίποτα για τη φορολογική τους επιβάρυνση, έτσι και στη συζήτηση για τον προϋπολογισμό του 2024 εξαπατά και επιχαίρει για την επίτευξη δημοσιονομικών στόχων. Αγνοεί τον εκμηδενισμό της αγοραστικής δύναμης των πολιτών, την απόλυτη χρεοκοπία της μεσαίας τάξης της χώρας, την εξαθλίωση των λαϊκών στρωμάτων, την τεράστια αναδιανομή και συγκέντρωση του πλούτου στα χέρια λίγων και ισχυρών.

Συζήτηση για τον προϋπολογισμό δεν νοείται χωρίς να γίνει συζήτηση για το αναπτυξιακό μοντέλο της χώρας, το οποίο στο πρόγραμμα της νεοφιλελεύθερης Κυβέρνησης της Νέας Δημοκρατίας είναι ανύπαρκτο. Απουσιάζουν οι ουσιαστικές αναπτυξιακές πολιτικές. Στον κατατιθέντα προϋπολογισμό μιλούν για ανάπτυξη που στηρίζεται στην ιδιωτική κατανάλωση, στο real estate και στην ανάκαμψη του τουρισμού. Καμμία αναφορά, κανένας μακροπρόθεσμος σχεδιασμός για την παραγωγική και οικονομική ανασυγκρότηση της χώρας.

Με την ίδια ακριβώς μορφή που πρωθυπουργικά και υπουργικά χείλη εκτοξεύουν την απάντηση 41% σε ό,τι ερώτημα τούς τεθεί για την παράνομη και αδιέξοδη πολιτική τους, με την ίδια ακριβώς μέθοδο η απάντηση για την επενδυτική βαθμίδα. Θεωρούν πως έρχεται να καλύψει την ανεπάρκεια και την εμμονή τους στην ίδια αδιέξοδη οικονομική πολιτική της Νέας Δημοκρατίας.

Όμως, στα προβλήματα επιβίωσης που αντιμετωπίζει η ελληνική κοινωνία λόγω της αισχροκέρδειας, της ακρίβειας, της αύξησης των τιμών στην ενέργεια και στα βασικά αγαθά, το να έχεις ή να μην έχεις την επενδυτική βαθμίδα, κύριε Υπουργέ, ποιον αφορά; Αυτόν που χάνει το σπίτι του λόγω πλειστηριασμών; Αυτόν που βλέπει την αγοραστική του δύναμη να μειώνεται συνεχώς τα τελευταία χρόνια και κάθε του επίσκεψη στο σουπερμάρκετ, με την άνοδο των τιμών, την ακρίβεια, να του επιφυλάσσει ένα νέο εγκεφαλικό ή τον αυτοαπασχολούμενο ελεύθερο επαγγελματία που φροντίσατε μόλις την περασμένη εβδομάδα και αφού τον εξαπατήσατε φριχτά προεκλογικά, όχι μόνο με τη σιωπή σας, αλλά και με τις φωνές σας για δηλώσεις Κατρούγκαλου κ.λπ., να τον διαπομπεύσετε αρχικά σαν φοροφυγά και τελικά να τον επιβαρύνετε φορολογικά;

Απέναντι στα διαχρονικά προβλήματα, που υπάρχουν στην ελληνική οικονομία, απέναντι στη δύσκολη καθημερινότητα εργαζομένων, αγροτών, συνταξιούχων, τι έχετε να αντιπαραβάλετε; Την επενδυτική βαθμίδα μόνο; Αυτή εξάλλου δεν προέκυψε μόνη της στα ξαφνικά, αλλά ούτε και μόνο από τη δικιά σας διακυβέρνηση. Αναλογιστείτε τη ρύθμιση του δημόσιου χρέους και το αποθεματικό 37 δισ. στα ταμεία της χώρας. Η πιστοληπτική αξιολόγηση της χώρας πρέπει να έχει και θετική αντανάκλαση πάνω στα απλά νοικοκυριά και τις μικρομεσαίες επιχειρήσεις της. Το βλέπετε να συμβαίνει;

Καμμία πρόσβαση δεκάδων χιλιάδων μικρών και μεσαίων επιχειρήσεων σε χρηματοδότηση. Τις αποκλείουν οι τράπεζες. Φωνάζουν οι παραγωγικοί φορείς, φωνάζουν οι μικρές και πολύ μικρές επιχειρήσεις που βρίσκονται έξω από το Ταμείο Ανάκαμψης και Ανθεκτικότητας και που, χωρίς πρόσβαση στο τραπεζικό σύστημα, όχι μόνο δεν έχουν ρευστότητα, αλλά ούτε τη δυνατότητα ένταξης σε κάποιο πρόγραμμα ΕΣΠΑ. Τις λαμβάνει υπ’ όψιν του το σχέδιο προϋπολογισμού; Μπορεί να υπάρξει ανάπτυξη χωρίς να τεθεί στο επίκεντρο της αναπτυξιακής πολιτικής η στήριξη των μικρομεσαίων επιχειρήσεων;

Και έτσι αποκαλύπτεται η κρυφή σας ατζέντα, με χτυπήματα κάτω από τη ζώνη, με φορολογικά νομοσχέδια αφανισμού των ελεύθερων επαγγελματιών, με τη νομοθέτηση οριζόντιων φόρων για την εξαφάνιση των πιο αδύναμων ελεύθερων επαγγελματιών και αυτοαπασχολούμενων. Νομοθετείτε εν τέλει για να κλείσει μεγάλο μέρος μικρών επιχειρήσεων και ελεύθερων επαγγελματιών, με φοροεισπρακτικά μέτρα, χωρίς να χτυπηθεί η φοροδιαφυγή και η παραοικονομία.

Καμμία κουβέντα για τα υπερκέρδη, για δίκαιη φορολογία, για τον τρόπο αντιμετώπισης της αισχροκέρδειας μεγάλων επιχειρηματικών ομίλων, για εκσυγχρονισμό. Ξεζούμισμα μόνο των αδύνατων και των λαϊκών στρωμάτων, η απόλυτα ταξική πολιτική της Νέας Δημοκρατίας.

Οι γενικευμένες αντιδράσεις των φορέων των ελευθέρων επαγγελματιών, οι απεργιακές κινητοποιήσεις τους, οι συγκεντρώσεις και οι πορείες κατέδειξαν την αντίθεση στις κυβερνητικές πολιτικές και είναι ένα δείγμα γιατί αποτελεί πρόταγμα για τις δυνάμεις της Νέας Αριστεράς η γείωσή τους με την κοινωνία και τα κινήματα, η πάλη τους ενάντια στη Δεξιά, η μάχη μέσα και έξω από τη Βουλή για τη δημιουργία μιας νέας προοδευτικής πλειοψηφίας.

Στην πατρίδα μου, τη Ροδόπη, μόλις το περασμένο Σάββατο με μια μεγαλειώδη κινητοποίηση και μηχανοκίνητη πορεία με τρακτέρ, οι αγρότες του νομού κατέκλυσαν την Κομοτηνή. Διαμαρτύρονται με όλο τους το δίκιο για τις σημαντικές μειώσεις στις επιδοτήσεις, για το αλαλούμ ερμηνειών μεταξύ αρμόδιου Υπουργείου και ΟΠΕΚΕΠΕ, για τις διατάξεις της νέας ΚΑΠ που καταλήγει στο να μη γνωρίζουν τι θα σπείρουν και πώς, ώστε να μην έχουν απώλεια εισοδήματος -κι έχουμε φτάσει στο Δεκέμβρη- για τις αυξήσεις των τιμών και το δυσθεώρητο κόστος παραγωγής, για την επαναφορά και τη θεσμοθέτηση του μέτρου επιστροφής του ειδικού φόρου κατανάλωσης στο αγροτικό πετρέλαιο και όχι για τα καθρεφτάκια για τους ιθαγενείς, με την επιστροφή μέρους του λίγο πριν τις γιορτές, με πολλούς παραγωγούς να λαμβάνουν λιγότερα από τα αναμενόμενα, ενώ στον προϋπολογισμό του 2024 δεν υπάρχει κανένα σχετικό κονδύλι για νέα πληρωμή επιστροφής φόρου κατανάλωσης στο αγροτικό πετρέλαιο.

Διαμαρτύρονται για το αγροτικό ρεύμα με την τιμή κιλοβατώρας να έχει σχεδόν διπλασιαστεί σε σχέση με την τιμή της πριν από τρία χρόνια και με αναμενόμενες νέες ανατιμήσεις στη νέα χρονιά, για την έλλειψη αναδασμών στην περιοχή της Ροδόπης, για την έλλειψη φραγμάτων, για την ανυπαρξία διαχείρισης μεγάλων ποσοτήτων υδάτων από χείμαρρους, που καταλήγουν αναξιοποίητες στη θάλασσα και για μία σειρά προβλημάτων που αποδιαρθρώνουν την καπνοκαλλιέργεια, τη βαμβακοπαραγωγή και την κτηνοτροφία, την πραγματική οικονομία της Ροδόπης.

Η γενικότερη κατάσταση της οικονομίας, τα συνεχή πλήγματα στην εργατική και αγροτική λαϊκή οικογένεια, η άγνοια του πώς θα μοιραστούν τα χρήματα των επιδοτήσεων, σύμφωνα με τη νέα ΚΑΠ, δεν επιφέρουν μόνο ανησυχία στους παραγωγούς της περιοχής μου, αλλά έχουν άμεσο αντίκτυπο και στην κοινωνική συνοχή.

Το διαθέσιμο εισόδημα εξανεμίζεται. Ο πολίτης βάζει βαθιά το χέρι στην τσέπη για να έχει πρόσβαση σε υπηρεσίες υγείας, απροστάτευτος στις φωτιές, στις πλημμύρες, τις συνέπειες της κλιματικής αλλαγής. Δουλεύει περισσότερο από όλους στην Ευρώπη, ενώ αμείβεται με τον χαμηλότερο μισθό σχεδόν σε όλη την Ευρώπη.

Η εγκατάλειψη της Ροδόπης, παρά τα παχιά λόγια του ίδιου του Πρωθυπουργού για άμεσα αντιδιαβρωτικά και αντιπλημμυρικά έργα για τις περιοχές που επλήγησαν από τις πυρκαγιές, είναι ολοφάνερη. Τέσσερις μήνες από τις πυρκαγιές και οι κάτοικοι των οικισμών που έχασαν σπίτια, αποθήκες, μαντριά, αγροτικό εξοπλισμό, εκατοντάδες στρέμματα καλλιεργούμενων εκτάσεων, χιλιάδες ελαιόδεντρα, κερασιές, καρυδιές, αμπέλια και δεκάδες μελισσοσμήνη συνεχίζουν να μετρούν τις πληγές τους, με τις χειμωνιάτικες δυσμενείς καιρικές συνθήκες να τους επιφυλάσσουν νέα προβλήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας, κύριε Πρόεδρε.

Καμμία αποζημίωση, καμμία ενέργεια για την προστασία των πληγεισών περιοχών από ενδεχόμενα πλημμυρικά φαινόμενα. Κανένα μέτρο αποκατάστασης και προστασίας του περιβάλλοντος. Για ποια ανάπτυξη και ποιο θετικό προϋπολογισμό μιλάτε και σε ποιους απευθύνεστε τελικά; Απευθύνεστε στο σύνολο της ελληνικής κοινωνίας;

Κανένας σοβαρός σχεδιασμός, καμμία αναπτυξιακή πολιτική για τη Ροδόπη και τη Θράκη γενικότερα, μια περιφέρεια με τεράστιο δημογραφικό πρόβλημα, χωρίς ενίσχυση του αγροτικού κόσμου, χωρίς ρύθμιση των αγροτικών χρεών, χωρίς την έγκαιρη καταβολή αποζημιώσεων για καλλιέργειες που επλήγησαν, χωρίς την προστασία της πρώτης κατοικίας και της αγροτικής γης από πλειστηριασμούς, χωρίς επιδότηση στα λιπάσματα, χωρίς σιδηροδρομικό δίκτυο, χωρίς χορήγηση μικροπιστώσεων, χωρίς αξιοποίηση της διασυνοριακότητάς της, χωρίς την αναβάθμιση των τουριστικών της προορισμών, με τις κλειστές επιχειρήσεις, την κάποτε ακμάζουσα βιομηχανική περιοχή της Κομοτηνής, να καλύπτουν τη μεγαλύτερη έκταση του χώρου.

Αναφορικά με τη μειονότητα δεν έχετε τηρήσει καμμία δέσμευσή σας, ούτε τις θεσμικές, ούτε τις κοινωνικές, αλλά ούτε και τις αναπτυξιακές. Όλη η δήθεν αγωνία για ενσυναίσθηση και η πολιτική παρέμβασή σας δεν ήταν τίποτα περισσότερο από ένα προεκλογικό πυροτέχνημα, που εξαντλήθηκε στα όρια του διχασμού και της τοξικότητας που προκαλέσατε. Βλάπτουν σοβαρά τη δημοκρατία, την πολυπολιτισμικότητα, την κοινωνική συνοχή και εντέλει τη θετική εικόνα της περιοχής στο πανελλήνιο και όχι μόνο.

Σε τι να ελπίζουμε για ενίσχυση των εισοδημάτων μας και τόνωση της οικονομίας μας, πέρα από τον πρωτογενή τομέα, τη στιγμή που δεν υπάρχει μια πραγματική αναπτυξιακή πολιτική για τη Θράκη και τους Θρακιώτες;

Απέναντι στην υλοποίηση πολιτικών που αγνοούν τα πραγματικά προβλήματα του κόσμου, που πλήττουν ευθέως τα λαϊκά στρώματα, τον κόσμο της εργασίας και της αγροτιάς, αλλά και τους δημοκρατικούς θεσμούς και το κράτος δικαίου, κρυφακούγοντας πολιτικούς, στρατιωτικούς, δημοσιογράφους, παρεμβαίνοντας στη λειτουργία των ανεξάρτητων αρχών, υποτάσσοντας την επιστημονική έρευνα κάτω από την κηδεμονία Υπουργείου και Υπουργών, εμείς ως Νέα Αριστερά και με τη συμπόρευση αριστερών και προοδευτικών δυνάμεων θα παλέψουμε για να ξαναχτιστεί η ελπίδα για ένα καλύτερο μέλλον του τόπου και των πολιτών του.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει η Βουλευτής της Νέας Δημοκρατίας, η κ, Μαρία Ελένη Σούκουλη.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, βρισκόμαστε στο τέλος μιας χρονιάς που χαρακτηρίζεται από την έντονη γεωπολιτική ρευστότητα στην περιοχή μας, από την επαπειλούμενη επιβράδυνση της παγκόσμιας οικονομίας, καθώς και από την συχνότερη πια εκδήλωση ακραίων κλιματολογικών φαινομένων, που φυσικά χτύπησαν και τη χώρα μας.

Είναι μια χρονιά όμως που η χώρα συνεχίζει να κάνει βήματα σταθερά, ανοδικά και πάντα μπροστά, γεγονός που επιβραβεύτηκε έμπρακτα τόσο στο εσωτερικό, στις πρόσφατες εθνικές εκλογές, με την αμέριστη εμπιστοσύνη της ελληνικής κοινωνίας στην Κυβέρνηση και στον Πρωθυπουργό Κυριάκο Μητσοτάκη, όσο και στο εξωτερικό, από τη διεθνή κοινότητα, αλλά και τους διεθνείς οίκους αξιολόγησης με την αναβάθμιση της ελληνικής οικονομίας: επενδυτική βαθμίδα.

Η Ελλάδα σήμερα διαθέτει μια ανθεκτική οικονομία, που μεγεθύνεται με υψηλούς ρυθμούς ανάπτυξης, που μειώνει την ανεργία, που αυξάνει τις επενδύσεις, που στηρίζει τα πιο ευάλωτα κοινωνικά στρώματα, που δυναμώνει την αμυντική αποτρεπτική της ικανότητα, που προχωράει στις απαραίτητες μεταρρυθμίσεις σε πολλούς τομείς εφαρμοσμένης πολιτικής. Και όλα αυτά μέσα σε ένα πλαίσιο δημοσιονομικής ισορροπίας, που αποδεικνύει ότι έχουμε πάρει τα μαθήματα του παρελθόντος και κινούμαστε αταλάντευτα στην ευόδωση του στρατηγικού μας στόχου, που δεν είναι άλλος από την απελευθέρωση των αναπτυξιακών δυνατοτήτων της χώρας μας.

Στην Ελλάδα του σήμερα η Κυβέρνησή μας είναι προσηλωμένη στην παραγωγή αποτελεσματικών απαντήσεων στα πραγματικά προβλήματα των πολιτών, χωρίς να μας εφησυχάζει το γεγονός ότι έχουμε απέναντί μας μια Αντιπολίτευση που το μόνο που καταφέρνει να παράγει είναι πολιτική ανευθυνότητα και έλλειψη σοβαρότητας έναντι του θεσμικού της ρόλου.

Κυρίες και κύριοι συνάδελφοι, παρά τα θετικά βήματα που έχουμε κάνει, εμείς δεν έχουμε αυταπάτες. Έχουμε απόλυτη συναίσθηση ότι οφείλουμε να προχωρήσουμε ακόμα πιο δυναμικά, ακόμα πιο γρήγορα ώστε να ισχυροποιήσουμε την ελληνική οικονομία. Διότι η ισχυρή οικονομία αποτελεί το κλειδί για να αυξήσουμε το διαθέσιμο εισόδημα των πολιτών, που δοκιμάζονται από την ακρίβεια. Διότι ισχυρή οικονομία σημαίνει καλύτερες υπηρεσίες υγείας, σημαίνει ποιοτικότερη παιδεία για όλους. Διότι ισχυρή οικονομία σημαίνει δημιουργία και ενδυνάμωση μιας συνεκτικής κοινωνικής πολιτικής που προστατεύει την κοινωνική συνοχή. Ισχυρή οικονομία σημαίνει περισσότερα εφόδια για να αντιμετωπίσουμε τις συνέπειες της κλιματικής κρίσης αλλά και τις ραγδαίες τεχνολογικές εξελίξεις.

Βήμα, βήμα αλλάζουμε την Ελλάδα και δημιουργούμε με σκληρή εργασία μια νέα ελπιδοφόρα προοπτική για όλους τους πολίτες και ιδιαίτερα τις νέες και τους νέους μας. Αυτή ακριβώς την πολιτική φιλοσοφία αντικατοπτρίζει και ο προϋπολογισμός του 2024. Ένας προϋπολογισμός τεκμηριωμένης αυτοπεποίθησης και αισιοδοξίας ότι η Ελλάδα θα συνεχίσει να κινείται σε σταθερή πορεία προόδου. Η ανάπτυξη θα συνεχίσει να είναι διπλάσια από τον ευρωπαϊκό μέσο όρο. Το δημόσιο χρέος ως ποσοστό του ΑΕΠ θα αποκλιμακώνεται και αναμένεται να κλείσει στο 152% το 2024. Η ανεργία θα κινηθεί στα χαμηλότερα επίπεδα από το 2009, ενώ και η επενδυτική βαθμίδα θα συνεισφέρει στη μεγαλύτερη προσέλκυση επενδύσεων κατά 15%.

Παράλληλα μόνο από το Ταμείο Ανάκαμψης, το νέο ΕΣΠΑ και το Εθνικό Πρόγραμμα Ανάπτυξης αναμένεται να εισρεύσουν στην ελληνική οικονομία εντός του 2024 επενδυτικοί πόροι ύψους 12,2 δισεκατομμυρίων ευρώ. Και καλό είναι εδώ να σημειώσουμε αυτό που ήδη στην επιτροπή ανέφερε ο Υπουργός κ. Παπαθανάσης, ότι μέχρι σήμερα έχουν υπογραφεί διακόσια σαράντα οκτώ επενδυτικά σχέδια προϋπολογισμού 9,5 δισεκατομμυρίων ευρώ, εκ των οποίων το 47%, δηλαδή, τα εκατόν δεκαέξι αφορούν μικρομεσαίες επιχειρήσεις.

Κυρίες και κύριοι συνάδελφοι, η μεγέθυνση της ελληνικής οικονομίας αποδίδει οφέλη, που κύριο μέλημα της Κυβέρνησής μας είναι να διαχέονται και να επιστρέφουν στην ελληνική κοινωνία με τρόπο δίκαιο και αποτελεσματικό. Η μεγέθυνση του ΑΕΠ σημαίνει αύξηση δυνατοτήτων παρέμβασης σε κρίσιμους τομείς του κυβερνητικού μας σχεδιασμού. Πιο συγκεκριμένα σημαίνει ενίσχυση του τομέα της υγείας με αύξηση των πιστώσεων κατά 900 περίπου εκατομμύρια ευρώ και ειδικά στις επιχορηγήσεις των νοσοκομείων αύξηση κατά 481 εκατομμύρια ευρώ, περίπου 20%.

Σημαίνει αύξηση των πιστώσεων στον τομέα της παιδείας κατά 421 εκατομμύρια ευρώ. Σημαίνει δημοσιονομικές παρεμβάσεις ύψους 2,5 δισεκατομμυρίων ευρώ που ενισχύουν το εισόδημα, κυρίως, των χαμηλοσυνταξιούχων και των χαμηλόμισθων. Σημαίνει ότι επανέρχονται οι παγωμένες από το 2012 τριετίες των μισθωτών. Σημαίνει αυξήσεις στους μισθούς των δημοσίων υπαλλήλων, αυξήσεις στο αφορολόγητο για οικογένειες με παιδιά, αυξήσεις στο ελάχιστο εγγυημένο εισόδημα, αλλά και οικονομική δυνατότητα για έκτακτα μέτρα που αντιμετωπίζουν έκτακτες προκλήσεις.

Κυρίες και κύριοι συνάδελφοι, ο Πρωθυπουργός Κυριάκος Μητσοτάκης, η ελληνική Κυβέρνηση αλλά και όλοι εμείς, η κοινοβουλευτική ομάδα της Νέας Δημοκρατίας, παραμένουμε προσηλωμένοι στην ενδυνάμωση της ελληνικής οικονομίας μέσα σε ένα πραγματικά αντίξοο διεθνές περιβάλλον. Μιλώντας πάντα την γλώσσα της αλήθειας, χωρίς συμβιβασμούς στο μεταρρυθμιστικό μας έργο ακόμα και αν αυτό συνεπάγεται πολιτικό κόστος, με θάρρος να διορθώνουμε και τις παραλείψεις μας και τα λάθη μας και κυρίως με την ενσυναίσθηση ότι απομένουν ακόμα πολλά να γίνουν για την Ελλάδα που οραματιζόμαστε.

Αλλά κυρίες και κύριοι συνάδελφοι, η πίστη μας στις δυνατότητες της πατρίδας και των συμπολιτών μας είναι ριζωμένη βαθιά σε όλες τις πολιτικές μας, πολιτικές που αφορούν το σύνολο της ελληνικής κοινωνίας χωρίς αποκλεισμούς, με όρους ισότητας και αλληλεγγύης. Και θα τα καταφέρουμε. Με την στήριξη της ελληνικής κοινωνίας θα καταφέρουμε να φέρουμε την Ελλάδα στη θέση που της αξίζει, στην κορυφή.

Και η σημερινή οικονομική κατάσταση, όπως απεικονίζεται στον προϋπολογισμό, στέλνει ένα καθαρό, πολύ καθαρό μήνυμα τόσο στο εσωτερικό όσο και στο εξωτερικό ότι η Ελλάδα κάθε χρόνο γίνεται πιο δυνατή πιο ισχυρή. Γιατί κυρίες και κύριοι συνάδελφοι, ισχυρή οικονομία σημαίνει ισχυρή Ελλάδα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ την κ. Σούκουλη για την οικονομία στο χρόνο.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, κ. Γιώργος Καραμέρος.

**ΓΕΩΡΓΙΟΣ ΚΑΡΑΜΕΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο προϋπολογισμός του 2024 είναι ένας προϋπολογισμός σαφάρι για τους μικρομεσαίους, τους ελεύθερους επαγγελματίες και γενικά τη μεσαία τάξη. Η Κυβέρνηση της Νέας Δημοκρατίας κυνηγά οριζόντια κάθε μορφή εισοδήματος. Προβλέπεται εκτόξευση των εσόδων από τους έμμεσους φόρους στα 29 δισεκατομμύρια ευρώ με όπλο την ακρίβεια και τον πληθωρισμό της απληστίας που αυξάνεται υπερκέρδη των λίγων αλλά και τα έσοδα από τους έμμεσους φόρους.

Είστε η Κυβέρνηση -και το είδαμε τις τελευταίες ημέρες ανάγλυφα- που εξυπηρετεί και διαφημίζει συγκεκριμένα σουπερμάρκετ, γράφει κατά παραγγελία των funds και των τραπεζών τους νόμους, εξυπηρετεί τους παρόχους, τους παραγωγούς ενέργειας και τα διυλιστήρια και αυτοί με τη σειρά τους σας εξασφαλίζουν επικοινωνιακή ασυλία παρουσιάζοντας τους πολίτες μέσα από τα μέσα που ενισχύουν μια φιλοκυβερνητική πραγματικότητα.

Και μια που μιλάμε για ενέργεια, αυτές τις γιορτές στην αρχή του χρόνου οι υπόλοιποι θα συζητούν σε ποιο τιμολόγιο θα διαλέξουν να υπαχθούν, το πράσινο, το κόκκινο, το μπλε. Όλα αυτά την ώρα που σήμερα συνεδρίαζε το διοικητικό συμβούλιο της ΔΕΗ -και καλό είναι να το μάθουν οι πολίτες- και τα μη εκτελεστικά μέλη του διοικητικού συμβουλίου αποφάσισαν να δώσουν στον εαυτό τους 35.000 ευρώ μπόνους το χρόνο συν 1.000 ευρώ για κάθε συνεδρίαση ευρώ με όριο τις είκοσι συνεδριάσεις το χρόνο. Δηλαδή με είκοσι συνεδριάσεις έχουμε 20.000 ευρώ και 35.000 ευρώ μπόνους το χρόνο, μας κάνει 55.000 ευρώ.

Και επειδή προηγήθηκε μια χρονιά -γιατί έκανε ο κ. Σκυλακάκης μια αναδρομή, έφυγε ο κ. Χατζηδάκης, όταν ήταν Υπουργός ο κ. Χατζηδάκης ξεκίνησε όλο αυτό- με τα υπερκέρδη του 1,3 δισ. τουλάχιστον, η ΔΕΗ μπόρεσε να επενδύσει αγοράζοντας τη ρουμανική ΔΕΗ, την ENEL, ή τον «ΚΩΤΣΟΒΟΛΟ» ή διάφορες άλλες επενδύσεις όχι από το υστέρημα του ελληνικού λαού, αλλά από αυτόν τον πληθωρισμό της απληστίας που στην προκειμένη περίπτωση σε ό,τι αφορά την ενέργεια είναι μια ληστρική επιδρομή στο εισόδημα κάθε νοικοκυριού.

Γενικό συμπέρασμα; Ανάπτυξη και πλούτος για λίγους, ξεροκόμματα και φρούδες ελπίδες για τους πολλούς. Το 0,7% των πολιτών έχει το 46% των τραπεζικών καταθέσεων. Επαναλαμβάνω το 0,7% των πολιτών έχουν το 46% των τραπεζικών καταθέσεων!

Ο προϋπολογισμός παράγει ανισότητες. Κάνετε τις χαμηλότερες κατά κεφαλήν δαπάνες για την υγεία, 40% κάτω από τον ευρωπαϊκό μέσο όρο.

Και θα μιλήσω για την ανατολική Αττική. Έλεγε ο κ. Μητσοτάκης τον περασμένο Μάιο: «Ξέρω ότι κάπου στην ανατολική Αττική χρωστάμε ένα νοσοκομείο». Στο Λαύριο το έλεγε, για να βγάλει την υποχρέωση, ενώ δεν προγραμματίζει ο κ. Μητσοτάκης τίποτα γι’ αυτό. Την ίδια ώρα τα κέντρα υγείας, όχι μόνο παραμένουν υποστελεχωμένα, αλλά αποψιλώνονται κιόλας, για να καλύψουν τρύπες στα νοσοκομεία. Στην ανατολική Αττική ζούμε και εργαζόμαστε πάνω από ένα εκατομμύριο άνθρωποι και σε πολλές περιοχές αναγκαζόμαστε να διανύσουμε σαράντα και πενήντα χιλιόμετρα για να λάβουμε ιατρική φροντίδα.

Ενισχύετε, επίσης, την κρίση στέγης. Πάνω από το 40% του εισοδήματος των νοικοκυριών απαιτούν τα έξοδα στέγασης. Το 85% των ηλικιών μεταξύ δεκαοκτώ έως είκοσι εννέα ετών ζει με τους γονείς του. Εσείς, όμως, προβλέπετε στον προϋπολογισμό, από το Ταμείο Ανάκαμψης για τα προγράμματα στέγασης, μόνο 1,3 εκατομμύριο ευρώ, την ώρα που η Πορτογαλία διαθέτει, αντλεί 2,7 δισεκατομμύρια και η Ισπανία 1 δισεκατομμύριο.

Φέρνω πάλι παράδειγμα την περιφέρεια, τους πολίτες της οποίας έχω την τιμή να εκπροσωπώ, την Ανατολική Αττική. Στις τουριστικές μας περιοχές οικογένειες με δύο παιδιά δεν μπορούν να βρουν σπίτι να νοικιάσουν. Ενοίκια και τιμές ακινήτων απλησίαστα για μια μέση ελληνική οικογένεια, χωρίς καμμία ουσιαστική στεγαστική πολιτική.

Θέλω σύντομα να αναφερθώ, λόγω αρμοδιότητας κοινοβουλευτικού τομέα και στον προϋπολογισμό του Υπουργείου Ψηφιακής Διακυβέρνησης, ο οποίος αποτυπώνει σοβαρά κενά σχεδιασμού της προηγούμενης τετραετίας, αλλά και μια σημερινή έλλειψη ολοκληρωμένης στρατηγικής. Άκουσα προσεκτικά τον Υπουργό κ. Παπαστεργίου να απαριθμεί έργα και αυτό είναι ουσιαστικά που συνοδεύει την εικόνα της Κυβέρνησης σε αυτόν τον τομέα. Δημοπρατεί έργα -που έχουν προβλήματα βέβαια, και θα τα πούμε στη συνέχεια- και αποσπασματικά, όπως σε όλες τις δημόσιες πολιτικές, προβάλλει τον gov.gr ως το ήμισυ της ψηφιακής μετάβασης της χώρας, μία θετική εξέλιξη του front desk, με σοβαρές ελλείψεις, όμως, στο back office και τις υποδομές.

Είμαστε πολύ πίσω και πρέπει να είμαστε ειλικρινείς με τους πολίτες. Η πρόσφατη έκθεση της Ευρωπαϊκής Επιτροπής αποδεικνύει ότι είμαστε ουραγοί στις ψηφιακές υποδομές, στον μετασχηματισμό των επιχειρήσεων και στην ψηφιοποίηση των δημοσίων υπηρεσιών, όπως και η τελευταία σχετική έκθεση του ΟΟΣΑ είναι αποκαρδιωτική. Τα ίδια αποτυπώνονται και στον δείκτη ψηφιακής οικονομίας και κοινωνίας για το 2022, όπου βρισκόμαστε τρίτοι από το τέλος πριν τη Βουλγαρία και τη Ρουμανία.

Το Εθνικό Σχέδιο Ανάκαμψης και Ανθεκτικότητας προβλέπει 7 δισεκατομμύρια ευρώ έργα ψηφιακού μετασχηματισμού. Η απορροφητικότητα που έχετε να επιδείξετε είναι εξαιρετικά χαμηλή. Ακόμα και οι εννέα εταιρείες στις οποίες, κύριε Υπουργέ, καταλήγει το 75% των πόρων παραπονιούνται για την αναποτελεσματικότητα της Κυβέρνησης. Μνημείο καθυστερήσεων η ειδική υπηρεσία συντονισμού του Ταμείου Ανάκαμψης, που έχετε συστήσει στο Υπουργείο Εθνικής Οικονομίας και Οικονομικών, η ΕΥΣΤΑ, όπου προσθέτει επιπλέον γραφειοκρατία στα έργα, σε ένα πραγματικό βασίλειο της γραφειοκρατίας που έχει δημιουργηθεί, με τα έργα να μην προχωρούν και τον κίνδυνο, ρεαλιστικός πια, να χαθούν πόροι, γιατί τα έργα θα προχωρήσουν, αλλά θα χαθούν πόροι από το Ταμείο Ανάκαμψης αν δεν τηρηθούν τα ορόσημα, με αποτέλεσμα να επιβαρυνθεί μεσοπρόθεσμα το Πρόγραμμα Δημοσίων Επενδύσεων, το Εθνικό Ταμείο.

Κυβερνοασφάλεια, βασική προϋπόθεση στον ψηφιακό μετασχηματισμό. Την περιμένουμε. Από τον Δεκέμβριο του 2020 που ανακοινώσατε την εθνική στρατηγική κυβερνοασφάλειας ελάχιστα έχουν γίνει, οι κυβερνοεπιθέσεις συνεχίζονται. Τα κονδύλια είναι λίγα, συγκριτικά με την πρόκληση των κινδύνων και των απωλειών ευαίσθητων δεδομένων, όπως και το ανθρώπινο δυναμικό της αντίστοιχης διεύθυνσης του Υπουργείου. Κρίσιμα έργα όπως το «ΣΥΖΕΥΞΙΣ ΙΙ», το σύστημα ηλεκτρονικής διακίνησης εγγράφων, οι υποδομές υπερυψηλής ευρυζωνικότητας, που βρίσκονται στους στόχους της ψηφιακής πυξίδας 2030 και στους σχετικούς δείκτες αξιολόγησης της Ελλάδας καθυστερούν, γιατί εσείς το μόνο που κάνετε είναι να κλωνοποιείτε τις πλατφόρμες και αυτό το παρουσιάζετε σαν επανάσταση.

Ομνύετε στην επιχειρηματική ανταγωνιστικότητα, αλλά με έναν τρόπο την υπονομεύετε. Πώς να ακολουθήσουν -για να γυρίσω στη μεγάλη εικόνα- οι μικρές και μεσαίες επιχειρήσεις με ένα από τα πιο υψηλά κόστη υπηρεσιών ευρυζωνικότητας και τηλεπικοινωνιών στη χώρα μας; Και όλοι όσοι μας βλέπουν από το σπίτι αυτή την ώρα, το κινητό τους, το κινητό μας, ακόμη και η χρήση αυτού του κινητού κοστίζει 65% ακριβότερα από τον μέσο όρο της Ευρωπαϊκής Ένωσης.

Είναι ηχηρή, επίσης, η απουσία πόρων από τον προϋπολογισμό για την τεχνητή νοημοσύνη, όπως ηχηρή είναι και η απουσία σας από κάθε διεθνή εξέλιξη τόσο για την τεχνητή νοημοσύνη όσο και για την κλιματική κρίση, για την οποία πάρθηκαν δειλές, αλλά σημαντικές αποφάσεις, στην πρόσφατη COP στα Ηνωμένα Αραβικά Εμιράτα. Και εσείς περιοριστήκατε σε ρόλο θεατή. Όπως απούσα ήταν η Ελλάδα, κύριε Υπουργέ, και στο Μπλέτσλεϊ της Αγγλίας πριν λίγες εβδομάδες στην πρώτη διακήρυξη των κρατών για το θεσμικό πλαίσιο που πρέπει να διέπει την τεχνητή νοημοσύνη.

Ακούστηκαν και για την ΕΡΤ. Η αλήθεια είναι ότι γνωρίζει δόξες. Οφείλουμε να το παραδεχτούμε, κύριε Υπουργέ, που αναφερθήκατε στους πόρους, καθώς κάνετε προσλήψεις και αναθέσεις σε ρυθμούς δεκαετίας 1980 και 1990. Εσείς που την είχατε κλείσει, εσείς που λέγατε να κοπεί το τέλος που πληρώνουν οι πολίτες, έχετε ξαναρχίσει το πάρτι. Αυτή είναι η πραγματικότητα και για την ΕΡΤ.

Κυρίες και κύριοι συνάδελφοι, ο προϋπολογισμός στη γενική του κατεύθυνση δεν δείχνει πως μπορεί να στηρίξει την κοινωνική συνοχή, να διορθώσει αδικίες και να στηρίξει την υγιή και βιώσιμη ανάπτυξη. Για όλους τους παραπάνω λόγους τον καταψηφίζουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Καραμέρο.

Τον λόγο τώρα έχει ο Βουλευτής της Νέας Δημοκρατίας κ. Αθανάσιος Ζεμπίλης.

Ορίστε, κύριε Ζεμπίλη, έχετε τον λόγο.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο προϋπολογισμός του 2024 αναμένεται να εκτελεστεί σε ένα δυσμενές διεθνές περιβάλλον, καθώς η παγκόσμια οικονομία από τις αρχές του 2020 δέχεται το ένα πλήγμα μετά το άλλο. Η πανδημία του κορωνοϊού,η αναζωπύρωση του πληθωρισμού, οι πόλεμοι σε Ευρώπη και Μέση Ανατολή, τα υψηλά επιτόκια, η ενεργειακή και κλιματική κρίση συνθέτουν την τέλεια «καταιγίδα». Μια «καταιγίδα» που βυθίζει σε ύφεση την παγκόσμια οικονομία και σε περιδίνηση κραταιές οικονομίες -όπως της Γερμανίας- που αδυνατεί έγκαιρα να ψηφίσει τον προϋπολογισμό του 2024.

Την ίδια στιγμή βλέπουμε τους διεθνείς οίκους αξιολόγησης, ακόμα και τους πιο αυστηρούς, να αναβαθμίζουν ο ένας μετά τον άλλον την αξιοπιστία της χώρας και να επιβραβεύουν την οικονομική πολιτική της Κυβέρνησης, μια πολιτική διαρθρωτικών μεταρρυθμίσεων, που συνδυάζει την κοινωνική ευαισθησία και τη δημοσιονομική ευθύνη. Αποδεικνύεται έτσι ότι η Κυβέρνηση του Κυριάκου Μητσοτάκη έθεσε τις βάσεις για μια ισχυρή, ακμάζουσα και ανθεκτική σε μελλοντικούς κινδύνους οικονομία.

Έτσι, παρά τη διεθνή ύφεση, ο ρυθμός ανάπτυξης στη χώρα μας για το 2024 θα είναι υψηλότερος κατά τουλάχιστον 1,7 ποσοστιαίες μονάδες σε σύγκριση με τον μέσο όρο της Ευρωζώνης. Βάσει αυτής, το πραγματικό ΑΕΠ του 2024 αναμένεται να ανέλθει στο μεγαλύτερο ύψος της περιόδου μετά το 2010. Σημαντική συμβολή σε αυτό έχουν οι επενδύσεις, που αναμένεται να αυξηθούν κατά 7,1 κατά το τρέχον έτος και ακόμα περισσότερο κατά 15,1 το 2024. Αυτό θα επιτευχθεί με έναν συνδυασμό ιδιωτικών και δημόσιων επενδύσεων, συμπεριλαμβανομένων των αυξημένων κονδυλίων από το ΕΣΠΑ και το Ταμείο Ανάκαμψης.

Είναι γεγονός ότι οι δημόσιες επενδύσεις αποτελούν ένα από τα σημαντικότερα εργαλεία άσκησης αναπτυξιακής πολιτικής μιας κυβέρνησης. Είναι σημαντικό, λοιπόν, ότι εντός του 2024 αναμένεται να εισρεύσουν επενδυτικοί πόροι ύψους 12,2 δισεκατομμυρίων ευρώ, δηλαδή 8,6 δισεκατομμύρια από το ΕΣΠΑ και το ΠΔΕ και 3,6 δισεκατομμύρια από το Ταμείο Ανάκαμψης και Ανθεκτικότητας.

Ιδιαίτερη αξία έχει, μάλιστα, ότι στο ΕΣΠΑ 2021-2027 ενισχύονται οι περιφέρειες της χώρας με 8,1 δισεκατομμύρια, έναντι 5,9 δισεκατομμυρίων της προηγούμενης προγραμματικής περιόδου. Έχουμε, δηλαδή, μια γενναία αύξηση της περιφερειακής στήριξης κατά 37%. Μάλιστα, στην Περιφέρεια Στερεάς Ελλάδας έχουμε ακόμη μεγαλύτερη αύξηση της τάξης του 108,8%, δηλαδή από τα 210 εκατομμύρια ευρώ πάμε στα 403 εκατομμύρια ευρώ.

Αντίστοιχα, στο Πρόγραμμα Δημοσίων Επενδύσεων, στο Περιφερειακό Πρόγραμμα Δημοσίων Επενδύσεων, θα δαπανηθούν πόροι κατά 80% υψηλότεροι σε σχέση με το 2017-2019 και συνολικά στο ΠΔΕ 2023-2025 έχει προϋπολογιστεί να δαπανηθούν πόροι αυξημένοι σε ποσοστό 100% σε σχέση με την προαναφερθείσα περίοδο, μια περίοδο όπου, δυστυχώς, αποτελούσε στρατηγική επιλογή της τότε Κυβέρνησης ή υποεκτέλεση του Προγράμματος Δημοσίων Επενδύσεων, προκειμένου να διευρύνονται τα υπερπλεονάσματα και αυτός ήταν ο πιο βαρύς φόρος που πλήρωσε επί ΣΥΡΙΖΑ η ελληνική κοινωνία, ο φόρος από τα έργα που δεν έγιναν ποτέ, ο φόρος της ανάπτυξης.

Έτσι το 2024 θα έχουμε και νέες μεγάλες επενδύσεις για τον εκσυγχρονισμό του κράτους, τον ψηφιακό μετασχηματισμό, την πράσινη μετάβαση, τη δίκαιη και ισόρροπη περιφερειακή ανάπτυξη, ένα ολιστικό πρότζεκτ που μεταβάλλει την εικόνα της εγκατάλειψης, ιδιαίτερα στις πιο αδικημένες και μειονεκτικές περιοχές.

Στο πλαίσιο αυτό και η Εύβοια, ο τόπος μου, βγαίνει από την ιδιότυπη απομόνωση στην οποία είχε καταδικαστεί από την έλλειψη υποδομών προσβασιμότητας. Το έργο της παράκαμψης Χαλκίδας - Ψαχνών προϋπολογισμού 210 εκατομμυρίων ευρώ, ένα όνειρο δεκαετιών, επιτέλους παίρνει σάρκα και οστά. Οι μπουλντόζες ήδη ζεσταίνουν τις μηχανές τους για να ξεκινήσουν να υλοποιούν από τις αρχές του 2024 το μεγαλύτερο έργο που εκτελέστηκε ποτέ στον νομό μας. Έτσι αναμένεται να παραδώσουμε στις επόμενες γενιές ένα εμβληματικής σημασίας και σπουδαιότητας έργο, ένα έργο που θα βελτιώσει την οδική ασφάλεια και την ποιότητα ζωής των κατοίκων διανοίγοντας νέες προοπτικές ανάπτυξης.

Βλέπουμε έτσι ότι στα έργα, όχι στα λόγια, πυλώνας της κυβερνητικής πολιτικής είναι η ενίσχυση της υπαίθρου, η άρση των γεωγραφικών ανισοτήτων και η διάχυση του πλούτου.

Κυρίες και κύριοι συνάδελφοι, ο παρών προϋπολογισμός είναι εμβληματικός όχι μόνο γιατί είναι ο πρώτος μετά από δεκατέσσερα χρόνια με αναβαθμισμένο το αξιόχρεο της χώρας όσο κυρίως γιατί συμβάλλει στην προσαρμογή της οικονομίας, στις μεγάλες προκλήσεις ενός αβέβαιου μέλλοντος, όπως η κλιματική κρίση, αλλά και οι δυσμενείς δημογραφικές εξελίξεις.

Είναι γνωστό ότι σε λιγότερο από δέκα χρόνια, το 2030, η χώρα μας θα είναι η γηραιότερη στην Ευρώπη. Η EUROSTAT εκτιμά ότι ο πληθυσμός της χώρας θα μειωθεί σχεδόν κατά ένα εκατομμύριο μέχρι το 2050 και κατά δύο εκατομμύρια μέχρι το 2070. Ωστόσο, οι επιπτώσεις του δημογραφικού είναι ήδη ορατές. Είναι ορατές στην ερήμωση της υπαίθρου, στην απασχόληση, την παραγωγικότητα, τη βιωσιμότητα του ασφαλιστικού συστήματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Σήμερα ακόμα και διεθνείς οίκοι, όπως η «MOODY’S», αναδεικνύουν ως έναν από τους κορυφαίους περιορισμούς-κλειδιά για την αξιολόγηση της Ελλάδας το δημογραφικό της προφίλ. Δεν υπάρχει αμφιβολία ότι οι χώρες που θα ξεπεράσουν το πρόβλημα της γήρανσης και της υπογεννητικότητας θα αναδειχθούν και με τη βοήθεια της τεχνολογίας σε κυρίαρχες δυνάμεις του πλανήτη. Διαφορετικά κινδυνεύουν να μετατραπούν σε παρίες και να κυριαρχηθούν από ισχυρότερους γείτονες.

Οι επιπτώσεις του δημογραφικού συνεπώς είναι άμεσες στην εθνική μας υπόσταση και κυριαρχία, στη δημιουργία πλούτου, στην ευημερία των μελλοντικών, αλλά και των σημερινών συνταξιούχων και σίγουρα στην ανάπτυξη και την πρόοδο της χώρας. Υπό την έννοια αυτή, η αντιμετώπιση του δημογραφικού αποτελεί ένα εθνικό πρόταγμα, ένα υπαρξιακό στοίχημα για το μέλλον του μείζονος ελληνισμού και ως ένα τέτοιο κορυφαίο διακύβευμα θα πρέπει άμεσα να απαντηθεί.

Υπερψηφίζουμε τον προϋπολογισμό του 2024 ως έναν προϋπολογισμό ελπίδας, στον οποίο προσβλέπουν όλες οι κοινωνικές ομάδες και ιδιαίτερα οι πιο ευάλωτοι συμπολίτες μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ και κλείνουμε τον πέμπτο κύκλο με τον Βουλευτή του ΠΑΣΟΚ - Κινήματος Αλλαγής, τον κ. Απόστολο Πάνα, ενώ στη συνέχεια τον λόγο θα πάρει ο Υφυπουργός Κλιματικής Κρίσης και Πολιτικής Προστασίας, ο κ. Τριαντόπουλος.

Ορίστε, κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, το 2024 προβλέπεται να είναι ακόμα μια δύσκολη χρονιά τόσο για τους πολίτες όσο και για τις επιχειρήσεις, αφού οι υψηλές τιμές ενέργειας, ο πληθωρισμός, η υπερφορολόγηση, η γεωπολιτική αστάθεια, η μείωση της αγοραστικής δύναμης των καταναλωτών αναμένεται να επιβραδύνουν ακόμα περισσότερο την πραγματική ανάπτυξη της οικονομίας.

Και παρ’ ότι η Κυβέρνηση επικαλείται πάντα εξωγενείς παράγοντες ως μόνιμη αιτία επιβάρυνσης των οικογενειακών προϋπολογισμών θεωρώντας πάντα από τη μεριά της την ακρίβεια ως αποτέλεσμα εισαγόμενων κρίσεων, η πραγματική αιτία αυτής της κατάστασης που βιώνουμε είναι η απραξία, η αναλγητικότητα, η απροθυμία για λύσεις ουσίας, οι οποίες θα φέρουν αποτελέσματα για την πλειοψηφία της ελληνικής κοινωνίας.

Πριν ακριβώς από ένα χρόνο κατά τη συζήτηση του προϋπολογισμού του 2023 οι προβλέψεις ότι ο πληθωρισμός αναμένεται να παραμείνει υψηλός, ακόμα και πάνω από 7%, δυστυχώς επιβεβαιώθηκαν με τον χειρότερο τρόπο. Οι άστοχες και πειραματικές πρακτικές της Κυβέρνησης με όλες τις ευρηματικές μορφές των pass αποδείχτηκαν, όπως επανειλημμένα προβλέπαμε και τονίζαμε, άκαρπες και ανίκανες να ισοσκελίσουν είτε να μειώσουν δραστικά τις απώλειες των εισοδημάτων των νοικοκυριών και των επιχειρήσεων. Αυτή τη στιγμή τόσο τα νοικοκυριά όσο και οι επιχειρήσεις βιώνουν έναν οικονομικό γολγοθά.

Ας δούμε, όμως, πραγματικά το τι συμβαίνει στην ελληνική κοινωνία με αριθμούς. Οι Έλληνες έκλεισαν το 2022 με αγοραστική δύναμη κατά 18,2% χαμηλότερη από το 2000 μπροστά μόνο από την Ιταλία και την Ισπανία. Όλες οι άλλες χώρες είχαν θετικό πρόσημο. Ο πληθωρισμός τροφίμων συνεχίζει να είναι σταθερά πάνω από 10% και ο δεύτερος υψηλότερος στην Ευρώπη. Το ποσοστό αποταμίευσης των Ελλήνων το 2022 ήταν αρνητικό έναντι αποταμίευσης 12,7 κατά μέσο όρο στην Ευρωπαϊκή Ένωση. Η ελληνική αγορά ηλεκτρισμού το 2023 είναι η τέταρτη ακριβότερη στην Ευρώπη, σύμφωνα με τα τελευταία διαθέσιμα στοιχεία. Οι Έλληνες συνεχίζουν να καταβάλουν στον κρατικό προϋπολογισμό τους δεύτερους πιο υψηλούς φόρους κατανάλωσης του ΑΕΠ στην Ευρωπαϊκή Ένωση των είκοσι επτά, ενώ έχουμε τη δεύτερη χειρότερη επίδοση μετά τη Βουλγαρία ως προς τον κίνδυνο φτώχειας ή κοινωνικού αποκλεισμού με το 26,3% του πληθυσμού της χώρας να κινδυνεύει με φτωχοποίηση. Στην ουσία, δηλαδή, κινδυνεύει ένας στους τέσσερις Έλληνες.

Σε όλα αυτά έρχονται να προστεθούν και τα φορολογικά έσοδα όπου είναι το σφράγισμα της κυβερνητικής επιτυχίας. Ήρθε, λοιπόν, με την ψήφιση ενός νέου φορολογικού νομοσχεδίου, που θα εφαρμοστεί το 2024 ως παγκόσμια πρωτοτυπία αναδρομικά για το 2023 αγνοώντας και αυτό τις πραγματικές ανάγκες της βιώσιμης οικονομίας.

Κυρίες και κύριοι συνάδελφοι, η χώρα μας έλαβε συγχρόνως σημαντική βοήθεια από την Ευρωπαϊκή Ένωση και την Ευρωζώνη, τα κεφάλαια από το Ταμείο Ανάκαμψης και άλλες ευρωπαϊκές χρηματοδοτικές πηγές, ενώ οι τράπεζες λόγω των προγραμμάτων ποσοτικής χαλάρωσης από την Ευρωπαϊκή Κεντρική Τράπεζα βρέθηκαν με άπλετη και φθηνή ρευστότητα, η οποία, όμως, δεν κατέληξε ομοιόμορφα στην ελληνική αγορά και στις μικρομεσαίες επιχειρήσεις. Έτσι, το 2024 που συζητάτε τώρα στις Βρυξέλλες και με την επαναφορά του Συμφώνου Σταθερότητας, οι έκτακτες εξωτερικές πηγές χρηματοδότησης θα στερέψουν σταδιακά, ενώ ο πρόσθετος εσωτερικός δανεισμός θα προσεγγίσει τα όριά του.

Παρ’ ότι, λοιπόν, η Κυβέρνηση έχει στη διάθεσή της το μεγαλύτερο χρηματοδοτικό πακέτο με τους πόρους του Ταμείου Ανάκαμψης και του ΕΣΠΑ, δυστυχώς τους διαχειρίζεται σε όφελος συγκεκριμένων συμφερόντων και όχι των πραγματικών αναγκών και της οικονομίας.

Το ερώτημα, λοιπόν, που τίθεται είναι: Πώς το Ταμείο Ανάκαμψης καταλήγει σε ταμείο ενίσχυσης μεγαλοεπιχειρηματιών με εγγυητές του δημοσίου;

Ως τομεάρχης τώρα Υποδομών και Μεταφορών του ΠΑΣΟΚ, θεωρώ ότι οι μεγάλες ανάγκες για βασικές υποδομές στη χώρα μας μετατίθενται για άγνωστους λόγους και αιτίες σε απροσδιόριστο χρονικό ορίζοντα. Ακόμα και στις πληγείσες περιοχές της Θεσσαλίας και των Τρικάλων που βρέθηκε όλη η Κοινοβουλευτική Ομάδα την προηγούμενη εβδομάδα διαπιστώσαμε ότι δεν υφίσταται κάποιος συγκεκριμένος σχεδιασμός, ενώ έχουν περάσει αρκετοί μήνες από τη μεγάλη αυτή καταστροφή.

Παράλληλα, οι κρίσιμες υποδομές, όπως είναι τα αντιπλημμυρικά έργα που απαιτούνται, φαίνεται ότι το προηγούμενο χρονικό διάστημα δεν είχαν υλοποιηθεί, όπως έπρεπε, ενώ γενικότερα οι υποδομές φαίνεται να μην έχουν ένα συγκεκριμένο εθνικό σχεδιασμό. Όσον αφορά τώρα τα έργα που γίνονται, όπως το «flyover» στη Θεσσαλονίκη, φαίνεται ότι δεν έχει επιμερίσει ή δεν έχει εστιάσει, όπως πρέπει τα κυκλοφοριακά δεδομένα και φαίνεται να είναι ένα έργο βεβιασμένο που αυτή τη στιγμή δημιουργεί στην πόλη περισσότερα προβλήματα από αυτά τα οποία έχει να λύσει.

Η έλλειψη, λοιπόν, περιφερειακού σχεδιασμού, η απουσία ένταξης σοβαρών μεγάλων παραγωγικών αναπτυξιακών έργων στο Ταμείο Ανάπτυξης αποτυπώνεται και στην εκλογική μου περιφέρεια, στη Χαλκιδική. Δύο μεγάλα έργα, το φράγμα της Τρίγλιας και το φράγμα του Χαβρία, που εγώ προσωπικά υποστήριξα από αυτό το Βήμα είναι στάσιμα, χωρίς να γνωρίζουμε αυτή τη στιγμή τον λόγο, ενώ υπάρχει χρηματοδότηση. Επιπλέον, προγραμματικό πλαίσιο για τους λιμένες της Χαλκιδικής δεν υφίσταται, η δε σύνδεση της βόρειας Χαλκιδικής με την Εγνατία Οδό αποτελεί ακόμη ζητούμενο, ενώ όσον αφορά το Σπήλαιο των Πετραλώνων, η Κυβέρνηση μεταθέτει την επαναλειτουργία τους από χρόνο σε χρόνο.

Στον πρωτογενή τομέα οι παραγωγοί και οι κτηνοτρόφοι δεν μπορούν να τα φέρουν πέρα με τον υπερδιπλασιασμό του κόστους παραγωγής χωρίς ουσιαστική ενίσχυση, ενώ ο πραγματικός εμπαιγμός για τους ελαιοπαραγωγούς της Χαλκιδικής έγινε ακόμη μια φορά το φετινό έτος με την ακαρπία του 2023, όπου το Υπουργείο Αγροτικής Ανάπτυξης δεν έκανε καν προσπάθεια χρηματοδότησης από την Ευρωπαϊκή Ένωση παρ’ όλες τις υποσχέσεις που έδωσαν προεκλογικά τα στελέχη σας.

Τέλος, στην υγεία οι μεγάλες ανάγκες σε υγειονομικό προσωπικό και υποδομές κρύβονται κάτω από το χαλί στέλνοντας τους πολίτες στον ιδιωτικό τομέα, ενώ οι υπόλοιποι που δεν μπορούν να τα φέρουν βόλτα και να πληρώσουν συστεγάζονται στις κρατικές δομές χωρίς να μπορούν να βρουν μια λύση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι, αποκωδικοποιώντας τη γενικότερη φιλοσοφία του σχεδίου προϋπολογισμού, πρέπει να πω ότι έχουμε τα εξής συμπεράσματα: Η βιωσιμότητα του δημόσιου χρέους εξασφαλίζεται εις βάρος της αγοραστικής δύναμης των ελληνικών νοικοκυριών, η ανάπτυξη της ελληνικής οικονομίας οφείλεται στην ιδιωτική κατανάλωση, στην ανάπτυξη του τουρισμού, ο πιο άδικος φόρος της Νέας Δημοκρατίας είναι ο φόρος του πληθωρισμού που πληρώνεται ειδικά μετά το 2022 και ο προϋπολογισμός παίρνει περισσότερα απ’ όσα επιστρέφει στα μικρομεσαία νοικοκυριά.

Γι’ αυτό, λοιπόν, το ΠΑΣΟΚ, το Κίνημα Αλλαγής καταψηφίζει τον προϋπολογισμό αυτό με μια συγκεκριμένη πρόταση την οποία έχει καταθέσει όλο αυτό το χρονικό διάστημα και αφορά τη διαφορετική κατανομή των διαθέσιμων πόρων, την αναθεώρηση του ελληνικού σχεδίου του Ταμείου Ανάκαμψης και Ανθεκτικότητας, τη σωστή και ισορροπημένη κατανομή, που αφορά τον περιφερειακό σχεδιασμό της ανάπτυξης, την αναδιοργάνωση του κοινωνικού κράτους και την προτεραιότητα στην ενεργειακή ασφάλεια και την αντιμετώπιση της κλιματικής αλλαγής.

Κυρίες και κύριοι, η χώρα μας δεν μπορεί πλέον να μείνει στάσιμη. Χρειάζεται ένα σύγχρονο, αξιόπιστο κράτος που θα λειτουργεί ως μοχλός ανάπτυξης, ενώ ταυτόχρονα θα παρεμβαίνει και θα μετασχηματίζει τις κοινωνικές ανισότητες έχοντας ως στόχο να γίνει η οικονομία πιο ανθεκτική και πιο δυναμική, για να υπάρξει πλέον η πραγματική ανάπτυξη της αγοράς, ώστε να προστατεύονται συγχρόνως και οι πιο ευάλωτοι.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Πάνα.

Τον λόγο έχει τώρα ο Υφυπουργός Κλιματικής Κρίσης και Πολιτικής Προστασίας κ. Τριαντόπουλος.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση επί του κρατικού προϋπολογισμού είναι διαχρονικά μία από τις πιο ενδιαφέρουσες, αλλά και τις πιο ουσιαστικές στιγμές της Κυβέρνησης. Είναι μία συζήτηση, που εστιάζει στα επιτεύγματα της τρέχουσας χρονιάς, αλλά και κυρίως στον σχεδιασμό της επόμενης.

Το 2023, λοιπόν, ένα έτος τεσσάρων εκλογικών Κυριακών, η οικονομία συνέχισε αταλάντευτα την πορεία που είχε χαραχθεί, κάτι που κατάφερε παρά τη δύσκολη συγκυρία, παρά τις κρίσεις και παρά τις φυσικές καταστροφές στο πλαίσιο της κλιματικής κρίσης.

Κυρίες και κύριοι, η κλιματική κρίση είναι η νέα δυσμενής πραγματικότητα. Η Ελλάδα είναι στον πυρήνα αυτής της νέας κλιματικής πραγματικότητας βιώνοντας συνεχώς τις αρνητικές της επιπτώσεις, όπως είναι τα ακραία καιρικά φαινόμενα και οι φυσικές καταστροφές που γίνονται όλο και πιο σφοδρές, όλο και πιο τακτικές, όλο και πιο εκτεταμένες.

Σε αυτή τη νέα πραγματικότητα η Κυβέρνηση ακολουθεί μία στρατηγική πάνω σε τέσσερις πυλώνες: την εμπροσθοβαρή προώθηση της πράσινης ανάπτυξης ως πρώτο πυλώνα, τη δημιουργία επί της ουσίας της πολιτικής προστασίας, την προώθηση της διάστασης της ανθεκτικότητας στα έργα και τη δημιουργία του πλαισίου της κρατικής αρωγής.

Το πλαίσιο της κρατικής αρωγής είναι το νέο θεσμικό υπόβαθρο για την αποκατάσταση και στήριξη των περιοχών, που πλήττονται από φυσικές καταστροφές και πλέον έχει ενσωματωθεί στο Υπουργείο Κλιματικής Κρίσης και Πολιτικής Προστασίας.

Η βασική μας φιλοσοφία είναι η αρωγή του κράτους να φτάνει σε όσους τη δικαιούνται όσο πιο γρήγορα γίνεται. Και έχουμε πετύχει αρκετά αυτά τα χρόνια. Φυσικά νομίζω πως όλοι θα θέλαμε να υπήρχε ένας μαγικός τρόπος, ώστε όσοι έχουν πληγεί από μία φυσική καταστροφή να λάβουν άμεσα την αρωγή που δικαιούνται. Δυστυχώς, όμως, αυτός ο στιγμιαίος, ο μαγικός τρόπος δεν υπάρχει. Το μόνο που υπάρχει είναι η επίμονη και συνεχής δουλειά για να επιταχύνεις τις διαδικασίες, χωρίς όμως εκπτώσεις ούτε στο σκέλος της αποτελεσματικότητας, αλλά ούτε και στο σκέλος της δικαιοσύνης. Συνεχής δουλειά, αλλά και συνεχής προσπάθεια βελτίωσης του πλαισίου.

Πλέον υπάρχει η κρατική αρωγή, υπάρχει η πρώτη αρωγή, όταν πριν από λίγα χρόνια, υπήρχε απλώς ένα κενό. Και αναφέρομαι σε κάθε διάσταση της κρατικής αρωγής. Για παράδειγμα, προς τις επιχειρήσεις, όπου η επιχορήγηση ήταν στο 30% της εκτιμηθείσας ζημιάς με χρόνο ανταπόκρισης τα τρία, τέσσερα, ακόμα και πέντε χρόνια μετά το φαινόμενο, αλλά και με μέσο όρο διεκπεραίωσης τις εκατόν εβδομήντα πέντε επιχειρήσεις για την περίοδο 2016-2019. Η κρατική αρωγή πλέον φτάνει στο 70% της εκτιμηθείσας ζημιάς με χρόνο χορήγησης της προκαταβολής τις λίγες, κάποιες εβδομάδες και ολοκλήρωση τους επόμενους μήνες και με ρυθμό διεκπεραίωσης που απέχει παρασάγγας από ό,τι στο παρελθόν. Το 2022 ανήλθε στις τεσσερισήμισι χιλιάδες επιχειρήσεις από τις εκατόν εβδομήντα πέντε που σας ανέφερα πριν.

Άλλο παράδειγμα της κρατικής αρωγής είναι προς τις αγροτικές εκμεταλλεύσεις, όπου η κρατική αρωγή απορρόφησε μεγάλο μέρος των ζημιών που είτε καλύπτονταν από τα παρωχημένα ΚΟΕ, τα παλιά ΠΣΕΑ, είτε δεν καλύπτονταν καθόλου.

Άλλο παράδειγμα είναι προς τις κατοικίες, όπου η κρατική αρωγή από το 60% της στεγαστικής συνδρομής το 2019, έχει πλέον κατασταλάξει στο 80% και σε ορισμένες περιπτώσεις στο 100%.

Άλλο παράδειγμα είναι προς τα νοικοκυριά για την κάλυψη της οικοσκευής, όπου παραλάβαμε ένα περιορισμένο σχήμα μόνο για την κύρια κατοικία με εισοδηματικά κριτήρια και με χορήγηση μέσω των δήμων μετά από μήνες. Πλέον καλύπτεται και η δεύτερη κατοικία, χωρίς να πιέζεται από τα εισοδηματικά κριτήρια και μάλιστα χορηγείται σε λίγες ημέρες, καθώς εντάχθηκε και αυτό στο σχήμα της πρώτης αρωγής.

Το σχήμα της πρώτης αρωγής ενεργοποιήθηκε άμεσα και στη Θεσσαλία. Επιλέξαμε να μην αφήσουμε την υλοποίηση του μέτρου της κάλυψης των ζημιών για την οικοσκευή στους δήμους. Επιλέξαμε να την αναλάβει το κεντρικό κράτος μέσα από την πλατφόρμα της πρώτης αρωγής, αλλά και με την πραγματοποίηση αυτοψιών. Άνοιξε άμεσα η πλατφόρμα και μέσα σε μία εβδομάδα από την εκδήλωση του ακραίου φαινομένου, περίπου τεσσερισήμισι χιλιάδες νοικοκυριά έλαβαν περίπου 25 εκατομμύρια ευρώ.

Στην πρώτη αρωγή εντάχθηκαν, επίσης, και η στεγαστική συνδρομή και η επιχορήγηση για επιχειρήσεις, κτηνοτροφικές μονάδες και αγροτικές εκμεταλλεύσεις.

Σε όλες τις περιπτώσεις οι καταβολές προχώρησαν και προχωρούν μετά από ελέγχους, δηλώσεις ζημιάς, διασταυρώσεις και αυτοψίες. Μέχρι τώρα έχουν πραγματοποιηθεί περίπου τριάντα οκτώ χιλιάδες αυτοψίες και έλεγχοι. Έτσι, μέχρι σήμερα έχουν καταβληθεί 133 εκατομμύρια ευρώ προς περισσότερους από τριάντα οκτώ χιλιάδες πλημμυροπαθείς.

Και φυσικά το έργο συνεχίζεται και μάλιστα συνεχίζεται σε συνεργασία με όλα τα εμπλεκόμενα Υπουργεία. Έτσι, μέχρι το τέλος του έτους, του 2023, εάν συνυπολογίσουμε τις αγροτικές αποζημιώσεις, τις επιχορηγήσεις προς τους εργαζόμενους, αλλά και τις επιχειρήσεις που ακολουθούν, εκτιμάται ότι η άμεση ενίσχυση θα ξεπεράσει κατά πολύ τα 300 εκατομμύρια ευρώ. Μιλάμε για περισσότερα από 300 εκατομμύρια ευρώ προς δεκάδες χιλιάδες νοικοκυριά, επιχειρήσεις και αγρότες μέσα σε περίπου τρεισήμισι μήνες.

Ιστορικά, δεν έχει πραγματοποιηθεί ξανά τέτοιο έργο άμεσης ενίσχυσης, το οποίο βέβαια και συνεχίζεται. Άλλωστε, και αυτή η φυσική καταστροφή, δυστυχώς, είναι η μεγαλύτερη που έχει ιστορικά καταγραφεί.

Κυρίες και κύριοι, στο πλαίσιο του έργου της Κυβερνητικής Επιτροπής Κρατικής Αρωγής δρομολογείται και η έκτακτη χρηματοδότηση προς τους Οργανισμούς Τοπικής Αυτοδιοίκησης για την αποκατάσταση των ζημιών. Η φιλοσοφία που ακολουθείται είναι η έμφαση στην ανθεκτικότητα, αλλά και στη λελογισμένη και χρηστή αξιοποίηση των διαθέσιμων δημοσιονομικών πόρων.

Προς αυτή την κατεύθυνση μέσα στο δεύτερο εξάμηνο του 2023 έχουν εγκριθεί πόροι ύψους 145 εκατομμυρίων ευρώ προς τους ΟΤΑ, ενώ στο πλαίσιο της κυβερνητικής επιτροπής δρομολογούνται πέραν των οριζόντιων και στοχευμένα μέτρα για κάποια περιοχή ή για κάποιον κλάδο όπου υπάρχει ανάγκη. Και φυσικά η κρατική αρωγή σε ορισμένες περιπτώσεις συνοδεύεται και από τον σχεδιασμό και την υλοποίηση ειδικών προγραμμάτων ανασυγκρότησης και ανάπτυξης, όπως γίνεται στη βόρεια Εύβοια, στον Έβρο και σε άλλες περιοχές. Δίνουμε έμφαση συνεπώς και στην επόμενη μέρα, στην ανάπτυξη της περιοχής την επόμενη μέρα.

Κυρίες και κύριοι, κλείνοντας θα ήθελα να σταθώ σε δύο σημεία. Το ένα σημείο αφορά τη χρηστή αξιοποίηση των διαθέσιμων δημοσιονομικών πόρων. Δηλαδή παρ’ όλο που οι ανάγκες αυξάνονται σε σχέση με το παρελθόν, παρ’ όλο που τα εργαλεία και τα μέσα κάλυψης διευρύνονται, η δημοσιονομική επίπτωση δεν διογκώνεται ανάλογα κι αυτό διότι οι πόροι διοχετεύονται εκεί που πρέπει, εκεί που υπάρχει ανάγκη. Φυσικά και οι απαιτούμενοι πόροι αυξάνονται, αλλά δεν αυξάνονται υπέρμετρα ή όσο οι τάσεις προηγουμένων ετών θα ήθελαν να αυξάνονται. Παράλληλα, αξιοποιούνται οργανωμένα χορηγίες από ιδιώτες και εξαντλείται κάθε μέσο ώστε οι ανάγκες να καλυφθούν από ευρωπαϊκούς πόρους. Κι εδώ η συνεισφορά του Πρωθυπουργού, του Κυριάκου Μητσοτάκη, ήταν καταλυτική ώστε να εξασφαλιστούν 2,2 δισεκατομμύρια ευρώ από την Ευρώπη για τη Θεσσαλία. Πρόκειται για ποσά στα οποία δεν μας έχει συνηθίσει η Ευρώπη. Το αποτέλεσμα ήταν μέχρι τώρα να επιβαρύνεται κυρίως μόνο ο ευρωπαϊκός προϋπολογισμός. Όσον αφορά, λοιπόν, το εθνικό σκέλος, οι πόροι που έχουν προϋπολογιστεί στο Πρόγραμμα Δημοσίων Επενδύσεων για το 2024 είναι διπλάσιοι από ότι φέτος και φτάνουν τα 600 εκατομμύρια ευρώ.

Το δεύτερο σημείο στο οποίο θέλω να σταθώ αφορά το πλαίσιο της κρατικής αρωγής, πλαίσιο που εξελίσσεται και βελτιώνεται. Προς αυτή την κατεύθυνση δρομολογούνται μία σειρά από παρεμβάσεις την επόμενη περίοδο. Η ψηφιακή αναβάθμιση της κρατικής αρωγής είναι το πρώτο. Το δεύτερο είναι η ολοκλήρωση της οργανωτικής ενοποίησης και αναβάθμιση των δομών. Το τρίτο είναι η διαμόρφωση των συνθηκών για την αξιοποίηση της ιδιωτικής ασφάλισης. Τέταρτον η επικαιροποίηση του πλαισίου της κρατικής αρωγής προς επιχειρήσεις, αλλά και αγροτικές εκμεταλλεύσεις. Και τέλος, το πέμπτο σημείο που επιδιώκουμε και στοχεύουμε είναι ο εκσυγχρονισμός του πλαισίου της στεγαστικής συνδρομής και της αρωγής προς τα νοικοκυριά. Όλα αυτά είναι που θα μας επιτρέψουν να φθάσουμε στα αποτελέσματα πιο κοντά στον μαγικό τρόπο που όλοι θέλουμε, που σας ανέφερα στην αρχή.

Συνεχίζουμε, λοιπόν, να εργαζόμαστε προσηλωμένοι στη φιλοσοφία μας. Η αρωγή του κράτους να φτάνει στους πολίτες που τη δικαιούνται όσο πιο γρήγορα γίνεται. Το 2024, λοιπόν, θα είναι ακόμη ένα έτος αλλαγών και μεταρρυθμίσεων, μεταρρυθμίσεων που έχει ανάγκη η πατρίδα μας, μεταρρυθμίσεων που περιλαμβάνονται στον προϋπολογισμό του 2024 τον οποίο και σας καλώ να υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Τριαντόπουλο.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Δεν έχετε άλλο δικαίωμα, κύριε Κατρίνη. Είμαι υποχρεωμένος να τηρήσω αυτό που ψηφίστηκε ομόφωνα όσον αφορά τη διαδικασία.

Μπαίνουμε στον έκτο κύκλο και τον λόγο τώρα έχει ο Βουλευτής της Νέας Δημοκρατίας, ο κ. Αθανάσιος Λιούτας.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η συζήτησή μας αυτές τις ημέρες για τον προϋπολογισμό του 2024 θεμελιώνεται πάνω σε συγκεκριμένα και αποφασιστικής σημασίας πολιτικά και οικονομικά ορόσημα που κατακτήσαμε.

Αρχικά, η ελληνική οικονομία έχοντας αποκτήσει επενδυτική βαθμίδα αλλάζει οριστικά σελίδα και βαδίζει με τη στρατηγική που χαράζουμε στον δρόμο της σταθερής προοπτικής και ανάπτυξης. Η ανάκτηση της επενδυτικής βαθμίδας εξηγεί με βεβαιότητα ότι η πολιτική της Κυβέρνησης του Κυριάκου Μητσοτάκη είναι μια πολιτική που σεβόμενη τις θυσίες της ελληνικής κοινωνίας τα χρόνια της οικονομικής κρίσης εργάζεται σκληρά και προχωρά με σύνεση και όραμα. Προχωρά προσελκύοντας επενδύσεις και στηρίζοντας κάθε πολίτη. Προχωρά μπροστά και η πορεία ανάπτυξης αναγνωρίζεται και επιβραβεύεται.

Επιπρόσθετα, σημαντικό ορόσημο, σαφέστατα, αποτελεί το γεγονός ότι η ελληνική οικονομία συνεχίζει να αποδεικνύεται ιδιαιτέρως ανθεκτική. Συγκεκριμένα, ο ρυθμός ανάπτυξης αναμένεται να ανέλθει σε 2,4% για το 2023 και σε 2,9% για το 2024. Η Ελλάδα συνεχίζει να πετυχαίνει από τους υψηλότερους ρυθμούς ανάπτυξης στην Ευρώπη και μάλιστα το 2023 κατέγραψε τον τρίτο καλύτερο ρυθμό ανάπτυξης. Επιπρόσθετα, η ανεργία αναμένεται να μειωθεί από το 11,2% το 2023 σε 10,6% το 2024.

Επιπλέον, εξαιρετικής σημασίας γεγονός είναι ότι συνεχίζει η αύξηση των φορολογικών εσόδων με τους φόρους να μην αυξάνονται, αλλά αντιθέτως να μειώνονται και οι υψηλοί ρυθμοί ανάπτυξης στην ελληνική οικονομία αποτελούν την εξήγηση. Συγκεκριμένα, καταγράφεται ότι το σύνολο των αμοιβών εξαρτημένης εργασίας παρουσιάζει αύξηση 7,6% το δεύτερο τρίμηνο του 2023 έναντι του αντίστοιχου τριμήνου του 2022.

Αυξάνονται οι μισθοί, χωρίς όμως να θίγεται η ανταγωνιστικότητα της ελληνικής οικονομίας. Αυτό πρόκειται για τρανταχτή απόδειξη των προσεκτικότερη και στοχευμένων βημάτων της οικονομικής μας πολιτικής.

Ασφαλώς εντυπωσιακότατο ορόσημο αποτελεί επιπλέον το ρεκόρ των άμεσων ξένων επενδύσεων, καθώς και το γεγονός πως ετησίως διαπιστώνεται αύξηση των εξαγωγών. Τα δεδομένα αυτά καθρεφτίζουν με τον πλέον ξεκάθαρο τρόπο την πραγματικότητα της ουσιαστικής ενίσχυσης της ανταγωνιστικότητας της ελληνικής οικονομίας.

Επίσης, εξαιρετικής σημασίας πολιτική, με καθοριστικό κοινωνικό αποτύπωμα, αποτελεί η δυναμική πολιτική μας πάνω στην αύξηση του εισοδήματος. Ειδικότερα, για το 2024 προβλέπονται η αύξηση των μισθών και των συντάξεων, η άρση του παγώματος των τριετιών στους μισθωτούς, η αύξηση του αφορολόγητου κατά 1.000 ευρώ για οικογένειες με παιδιά, η αύξηση του επιδόματος μητρότητας στους εννέα μήνες για ελεύθερες επαγγελματίες και αγρότισσες, η αύξηση του ελάχιστου εγγυημένου εισοδήματος, η μονιμοποίηση της απαλλαγής των πρώην δικαιούχων του ΕΚΑΣ από τη φαρμακευτική δαπάνη και η κατάργηση της μείωσης του 30% επί των συντάξεων για τους απασχολούμενους συνταξιούχους.

Ταυτόχρονα, προς την κατεύθυνση της ενίσχυσης του εισοδήματος μέσα σε ένα νοικοκυριό για τον Δεκέμβριο του 2023 προβλέπονται επίδομα κοινωνικής αλληλεγγύης σε 2,3 εκατομμύρια συμπολίτες μας με χαμηλά εισοδήματα. Ενίσχυση 100 έως 200 ευρώ για περίπου επτακόσιους σαράντα χιλιάδες συνταξιούχους μας με προσωπική διαφορά. Προκαταβολή επιδόματος θέρμανσης για 1,2 εκατομμύριο δικαιούχους. Διπλό Market Pass για τη Θεσσαλία και τον Έβρο. Και φυσικά το Youth Pass για νέους δεκαοκτώ και δεκαεννέα ετών.

Την ίδια στιγμή, πάντοτε η πολιτική μας είναι αρωγός στήριξης, ενίσχυσης και αναβάθμισης της δημόσιας υγείας και παιδείας.

Κυρίες και κύριοι συνάδελφοι, την ίδια στιγμή στεκόμαστε με τη δέουσα προσοχή και ενσυναίσθηση και διαχειριζόμαστε τις συνέπειες που αφήνουν στο πέρασμά τους τα ακραία κλιματολογικά φαινόμενα, όπως οι πλημμύρες του Σεπτεμβρίου και στον τόπο μου στη Θεσσαλία και στο Νομό Τρικάλων. Η χρηματοδότηση για τα σχήματα της πρώτης αρωγής για τις αγροτικές αποζημιώσεις, καθώς και για επισκευές ζημιών, διασφαλίστηκε για το 2023 με την ψήφιση συμπληρωματικού προϋπολογισμού συνολικού ύψους 600 εκατομμυρίων ευρώ. Καθώς η κλιματική κρίση γεννά φαινόμενα σκληρά, με απρόβλεπτες και ανεξέλεγκτες συνέπειες για τις τοπικές μας κοινωνίες και για την οικονομική ζωή ενός τόπου, προβλέπεται το εξής εξαιρετικά σημαντικό. Από το 2024 και εφεξής θα υπολογίζονται 600 εκατομμύρια ευρώ στο Εθνικό Πρόγραμμα Δημοσίων Επενδύσεων ώστε να καλύπτονται σε μόνιμη βάση οι δαπάνες κρατικής αρωγής έναντι φυσικών καταστροφών.

Ο αγώνας για την αποκατάσταση της Θεσσαλίας απαιτεί πολλές και μεγάλες δυνάμεις, αντοχές και επιμονή στον στόχο για το αποτέλεσμα. Από τη μία μέρα στην άλλη, σε ολόκληρες συνοικίες και κοινότητες στον τόπο μου, στη Θεσσαλία μας, χάθηκαν σπίτια, επιχειρήσεις και μέσα βιοπορισμού. Οι κτηνοτρόφοι και οι αγρότες μας έχασαν ζώα, καλλιέργειες και τα μέσα παραγωγής τους. Γενικότερα η ζωή στις πληγείσες περιοχές όπως τη γνωρίζαμε δυστυχώς άλλαξε απροσδόκητα.

Ο Πρωθυπουργός ήταν και είναι πάντα δίπλα μας και όλες οι διαδικασίες έτρεξαν άμεσα.

Ο αγώνας είναι μακρύς, αλλά για ακόμα μία φορά, από το Βήμα της Βουλής και απευθυνόμενος στους συμπολίτες μου, σε όσες και όσους επλήγησαν βαριά από τις θεομηνίες που μας σημάδεψαν, θα ήθελα να τονίσω ότι τον αγώνα αυτόν θα τον δώσουμε μαζί μέχρι το τέλος. Η ανασυγκρότηση της Θεσσαλίας είναι χρέος μας.

Κυρίες και κύριοι συνάδελφοι, και ο προϋπολογισμός του 2024 έρχεται και βεβαιώνει την ανάπτυξη και τη στήριξη, διαχέει τη ρεαλιστική αισιοδοξία και βεβαιώνει ότι η τροχιά της ελληνικής οικονομίας είναι τροχιά ανάπτυξης.

Τα ευρωπαϊκά δεδομένα είναι σαφή: Η ελληνική οικονομία πορεύεται με αξιώσεις και εμείς μπορούμε να στηρίζουμε ουσιαστικά ολόκληρη την ελληνική κοινωνία. Στηρίζουμε την οικογένεια, τη μητέρα, τους νέους, τους εργαζομένους, τους συνταξιούχους και όλες τις ευάλωτες κοινωνικές ομάδες.

Θέτουμε ως μείζονα στόχο την αντιμετώπιση της φοροδιαφυγής, με το βλέμμα στο όφελος που η πολιτική αυτή θα έχει σε πραγματικούς οικονομικούς όρους για την κοινωνία μας. Την ίδια στιγμή το κράτος, επί των ημερών μας, έχει αναπτύξει και συνεχώς βελτιώνει μηχανισμούς διαχείρισης πρωτοφανών κλιματολογικών συνθηκών και αντιμετώπισης των συνεπειών που αυτές προκαλούν και αφήνουν.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Συνεχίζουμε με γνώμονα την απόδοση, με γνώμονα την επίδοση, με στόχους την κοινωνική συνοχή και ευημερία, με στόχο τη διάχυση του οικονομικού οφέλους σε ολόκληρη την κοινωνία και ειδικότερα εκεί όπου υπάρχει ανάγκη και χρειάζεται άμεση παρέμβαση. Συνεχίζουμε αποδεικνύοντας ότι η Κυβέρνηση της Νέας Δημοκρατίας του Κυριάκου Μητσοτάκη, αξιόπιστα και δυναμικά, δίνει λύσεις απαντώντας σε όλα τα προβλήματα. Ο διάλογος με την κοινωνία, η ζωή μέσα στην κοινωνία είναι πάντοτε το βασικότερο κομμάτι της λύσης.

Σε αυτόν τον διάλογο είμαστε πάντοτε παρόντες, πάντοτε μαζί μέσα στην κοινωνία για λύσεις σε όλα τα προβλήματα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Συνεχίζουμε με τον κ. Ανδρέα Παναγιωτόπουλο από τον ΣΥΡΙΖΑ και μετά ακολουθεί ο κ. Παπασωτηρίου από τη Νέα Δημοκρατία.

Κύριε Παναγιωτόπουλε, έχετε τον λόγο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Συζήτηση του κρατικού προϋπολογισμού του 2024 και βέβαια δεν είναι η πρώτη, και είμαστε βέβαιοι, ούτε η τελευταία φορά που η Κυβέρνηση της Νέας Δημοκρατίας φέρνει προς ψήφιση έναν προϋπολογισμό ο οποίος είναι εκτός κοινωνικού αλλά και οικονομικού πλαισίου.

Η έλευση της πανδημίας και οι προκλήσεις για τη διαχείριση και αντιμετώπιση του νέου κορωνοϊού σε παγκόσμιο επίπεδο οδήγησαν και τους δυο άτεγκτους νεοφιλελεύθερους σε υπέρμαχους της λειτουργίας της ελεύθερης αγοράς, δίχως κρατικές παρεμβάσεις και ελέγχους, σε ειλικρινείς δηλώσεις παραδοχής και ομολογίας της αδήριτης ανάγκης για ένα ισχυρό, αποτελεσματικό και βιώσιμο δημόσιο σύστημα υγείας.

Εσείς τότε μηρυκάζατε εξ ανάγκης αυτές τις διακηρύξεις του Παγκόσμιου Οργανισμού Υγείας και των αξιωματούχων της Ευρωπαϊκής Ένωσης, αλλά στην πράξη αποδείξατε ότι όχι μόνο δεν τις ασπάζεστε, αλλά τις απορρίπτετε. Κοινώς δεν μάθατε απολύτως τίποτα από τα διδάγματα της πανδημίας, όχι επειδή είστε ανεπίδεκτοι μαθήσεως, αλλά διότι εμφορείστε από τη νεοφιλελεύθερη σχολή σκέψης. Πιστεύετε ότι η υγεία είναι απλώς ένα καταναλωτικό αγαθό, ένα προϊόν, ένα εμπόρευμα και ότι πρέπει να λειτουργεί και αυτή με κριτήρια ιδιωτικής οικονομίας, άρα κέρδους.

Αλλά τι να περιμένει κανείς από μια Κυβέρνηση, που η υγειονομική της ευαισθησία τελείωσε με τη λήξη του lockdown, παρ’ όλο που έχουμε επιδημικές και ενδημικές εμφανίσεις του κορωνοϊού;

Ωστόσο, σήμερα η ελληνική κοινωνία μαστίζεται από δύο νέους ιούς, οι οποίοι δεν είναι καθόλου άγνωστοι και καθόλου αόρατοι και σκοτεινοί. Αναφέρομαι στον ιό της ακρίβειας και του παρατεταμένου πληθωρισμού, του πληθωρισμού της αισχροκέρδειας, οι οποίοι εδώ και τουλάχιστον δύο χρόνια έχουν μειώσει πολύ αισθητά την αγοραστική δύναμη των Ελλήνων και των Ελληνίδων.

Δεν χρειάζεται να επικαλεστώ τα στοιχεία των ευρωπαϊκών και διεθνών φορέων, που δείχνουν την Ελλάδα πρωταθλήτρια της ακρίβειας και τους εγχώριους καταναλωτές στον πάτο της αγοραστικής δύναμης. Η Ελλάδα αριστεύει στην αισχροκέρδεια, στην καρτελοποίηση και στην ανυπαρξία ουσιαστικών μέτρων και ελέγχων για να αντιμετωπιστεί η ακρίβεια και ο πληθωρισμός.

Αυτή λοιπόν την παρατεταμένη κρίση εσείς την αγνοείτε εμμονικά και καταθέτετε έναν προϋπολογισμό, ο οποίος και γενικά αλλά και στο κομμάτι της υγείας είναι εκτός τόπου και χρόνου, εκτός ιστορικού πλαισίου. Δεν έχετε λάβει υπ’ όψιν σας κανέναν δείκτη κοινωνικής συνοχής, ανισότητας, φτώχειας και κοινωνικού αποκλεισμού, απλούστατα διότι δεν σας ενδιαφέρει.

Στα της υγείας λοιπόν, η αύξηση της δημόσιας δαπάνης σε αυτόν τον προϋπολογισμό για την υγεία του 2024 δεν είναι αρκετή. Παραμένει κάτω του μέσου όρου της Ευρωπαϊκής Ένωσης. Και όχι μόνο αυτή η αυξησούλα δεν πρόκειται να ανατάξει το υπό κατάρρευση ΕΣΥ, αλλά θα το παγιώσει σε μια λειτουργία ρελαντί, προορισμένη να ικανοποιεί τις απολύτως στοιχειώδεις ανάγκες υγείας των πολιτών, οι οποίοι θα ανακατευθύνονται άμεσα ή έμμεσα στον ολοένα αυξανόμενο και διογκούμενο ιδιωτικό τομέα, ο οποίος φυσικά ευνοείται από την αποδυνάμωση του ΕΣΥ.

Αυτό είναι το όνειρό σας, ένα ιδιωτικοποιημένο σύστημα υγείας και από κάτω του ένα δίχτυ ασφαλείας στηριγμένο σε ένα ΕΣΥ, που θα λειτουργεί με σβηστές μηχανές όταν το χρειαστεί κάποια κρίση. Η Ελλάδα αφιερώνει μόλις το 6,7% του ΑΕΠ της στη δημόσια δαπάνη για την υγεία, όταν ο μέσος όρος της Ευρωζώνης είναι 8,2%. Το ανέφερε την Τετάρτη και ο γενικός μας εισηγητής κ. Παππάς. Αλλά και όσον αφορά τους πόρους του Ταμείου Ανάκαμψης η Ελλάδα είναι δέκατη όγδοη στους είκοσι ένα του πίνακα της Κομισιόν σε ποσοστό δαπανών για την υγεία, 4,5% στα κονδύλια των εθνικών ταμείων στο Ταμείο Ανάκαμψης.

Και μετά περιμένει ο κ. Καραμέρος την υπόσχεση του Πρωθυπουργού να γίνει νοσοκομείο στην ανατολική Αττική. Από πού θα γίνει, κύριοι Υπουργοί, και ενώ η δημόσια δαπάνη είναι χαμηλή;

Αντιθέτως, η ιδιωτική δαπάνη για την υγεία, δηλαδή πόσα χρήματα δαπανούν τα νοικοκυριά για να καλύψουν τις ανάγκες υγείας τους, είναι πολύ πάνω από τον ευρωπαϊκό μέσο όρο. Συγκεκριμένα ανέρχεται σε ποσοστό 35% της συνολικής δαπάνης υγείας στην Ελλάδα, τη στιγμή που ο μέσος όρος στην Ευρωπαϊκή Ένωση είναι 15,4%. Είναι απολύτως φυσιολογικό να καταγράφεται κάτι τέτοιο, όταν οι πολίτες δεν έχουν πρόσβαση σε προσιτές και ποιοτικές υπηρεσίες υγείας του ΕΣΥ, είτε διότι οι υπηρεσίες δεν παρέχονται είτε διότι ο χρόνος αναμονής είναι πολύ μεγάλος.

Είναι μαθηματικά βέβαιο ότι η ιδιωτική δαπάνη για την υγεία στην Ελλάδα θα αυξηθεί. Αρκεί να ανοίξει κανείς τον τηλεοπτικό του δέκτη και θα κατακλυστεί από διαφημίσεις των ιδιωτικών ασφαλιστικών εταιρειών για προϊόντα υπηρεσιών υγείας -θυμάστε παλιότερα που απαγορευόταν- εσχάτως και ασφάλισης -βάλαμε και άλλο παράθυρο- της κατοικίας και όλων των υπαρχόντων. Σε κάθε κρίση βρίσκετε μια ευκαιρία και ανοίγετε ένα παράθυρο.

Όσο μαραζώνει και συρρικνώνεται το ΕΣΥ τόσο επεκτείνεται και μεγεθύνεται ο ιδιωτικός τομέας υγείας, στον οποίον υποχρεώνονται οι πολίτες να καταφεύγουν, όσοι φυσικά μπορούν. Διότι δεν είναι λίγοι αυτοί που αφήνουν ανικανοποίητες τις ανάγκες υγείας τους, με οδυνηρές ατομικές και κοινωνικές συνέπειες.

Για να μην μιλήσουμε για το άρθρο αποανθρωποποίησης στο ασφαλιστικό σύστημα με τον μη ενεργό ΑΜΚΑ. Και βέβαια θα αποκλείει τους σύγχρονους Αγιάννηδες από την ιατροφαρμακευτική περίθαλψη. Κι αν σήμερα λέτε ότι θα ναι κάποιοι του εξωτερικού και άλλοι, αύριο θα είναι οι άνεργοι, οι ανασφάλιστοι και έχει συνέχεια. Είναι οι λεγόμενες καταστροφικές δαπάνες, ο κίνδυνος ο οποίος εξαναγκάζει ολοένα και περισσότερους συμπολίτες μας να στερούνται σωστές υπηρεσίες υγείας, όταν και όπου τις χρειάζονται.

Ακόμη πιο ανησυχητικό είναι ότι σύμφωνα με πολύ πρόσφατη έκθεση της EUROSTAT, του 2022, το 16,7%, κύριε Πρόεδρε, των Ελλήνων και των Ελληνίδων δεν είναι σε θέση να προβεί στις απαραίτητες ιατρικές εξετάσεις. Είναι μια άλλη αρνητική πρωτιά της χώρας. Το 17% των Ελλήνων δεν έχει πρόσβαση σε ποιοτικές και προσιτές υπηρεσίες υγείας, όταν και όπου τις χρειάζεται, είτε για οικονομικούς λόγους, είτε λόγω μεγάλης απόστασης, είτε χρόνου αναμονής. Ο μέσος όρος πάλι της Ευρωπαϊκής Ένωσης είναι 3,3%.

Η ίδια έκθεση τονίζει ότι εξίσου ανησυχητικό και ενδεικτικό των συνεπειών των πολιτικών σας από τον Ιούλιο του 2019 ως σήμερα, είναι ότι το 28% του ελληνικού πληθυσμού βρίσκεται σε κίνδυνο φτωχοποίησης. Πάλι εδώ ο μέσος όρος της Ευρώπης είναι 6,1%. Εδώ και πέντε χρόνια καλλιεργείτε ανισότητα στην ελληνική κοινωνία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι της Κυβέρνησης, ξέρετε τις συνέπειες, αλλά αδιαφορείτε, και το κάνετε διότι τις θέλετε τις ανισότητες, τις θεωρείτε κίνητρο ανταγωνισμού. Αλλά η ιστορία δείχνει ότι τίποτε από όλα αυτά δεν είναι οι ανισότητες, παρά είναι παράγοντες διακινδύνευσης της κοινωνικής ευημερίας και συνοχής, στοιχεία διαλυτικά του κοινωνικού ιστού και του βιώσιμου μέλλοντος του λαού. Αλλά και αυτά σάς ακούγονται ξένα, διότι δεν πιστεύετε στο συλλογικό και το κοινωνικό. Αποθεώνετε το άτομο και τον ατομικισμό. Είστε γνήσιοι απόγονοι του θατσερισμού και του ρηγκανισμού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ολοκληρώνω, κύριε Πρόεδρε.

Ειλικρινά δεν σας ανησυχούν τα στοιχεία και οι δείκτες, όλοι προερχόμενοι από ευρωπαϊκές υπηρεσίες και φόρουμ; Δεν σας ανησυχεί ότι, παρά την ακρίβεια και τη συρρίκνωση του εισοδήματος στην Ελλάδα, οι Έλληνες είναι υποχρεωμένοι να βάλουν βαθιά το χέρι στην τσέπη για την υγεία τους; Δεν σας ανησυχεί ότι ολοένα και περισσότεροι συμπολίτες μας δεν έχουν πρόσβαση στις υπηρεσίες υγείας; Δεν ανησυχείτε όταν ακούτε αυτά τα δεδομένα, όταν εξαιτίας…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Σε ένα λεπτό ολοκληρώνω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, έχετε πάρει πολλά λεπτά. Και έχω αρχίσει να ανησυχώ.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Όσο πήραν όλοι, κύριε Πρόεδρε.

Αποσαρθρώνετε το ΕΣΥ και νομοθετείτε καθημερινά, δημιουργώντας και ευνοώντας διάφορες ανισότητες. Συντηρείτε τη νοσηρότητα. Και βέβαια δεν έχετε κανένα σχέδιο, ούτε για την πρωτοβάθμια, για να ανακουφίσετε το Εθνικό Σύστημα Υγείας. Διατηρείτε ένα νοσοκεντρικό σύστημα υγείας.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Θέλω ένα λεπτό για να ολοκληρώσω.

Και βέβαια να πούμε ότι και τις δαπάνες τις ληξιπρόθεσμες στην υγεία, τις φτάσατε σήμερα στο 1.400.000.000 ευρώ, όταν το 2018 πήρατε τα νοσοκομεία με 294 εκατομμύρια ευρώ. Αυτά είναι τα δεδομένα, κύριε Υπουργέ, και με αυτά πορεύεστε. Βέβαια θέλω να πω και κάτι ακόμα. Φροντίσατε σήμερα….

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε φτάσει στα έντεκα λεπτά.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Είναι σημαντικό, κύριε Πρόεδρε, διότι αυξάνονται οι μισθοί σήμερα των διοικητών των νοσοκομείων και των διοικητών των ΥΠΕ ,από τη σημερινή Κυβέρνηση με καινούργια υπουργική απόφαση, από 45% έως 74% -για όνομα του Θεού!- όταν φτωχοποιείται ο ελληνικός λαός. Και βεβαίως…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, είσαστε στα έντεκα λεπτά.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Και βεβαίως αυξάνεται και το κλίμα εκφοβισμού και τρομοκρατίας στο ένα νοσοκομείο μετά το άλλο από τις διορισμένες διοικήσεις της Κυβέρνησης.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο θα πάρει τώρα ο κ. Παπασωτηρίου από τη Νέα Δημοκρατία. Και αμέσως μετά θα μιλήσει η κ. Μιλένα Αποστολάκη από το ΠΑΣΟΚ. Σας παρακαλώ να τηρείτε τον χρόνο, διότι περνάει εύκολα και δεν το καταλαβαίνετε.

Κύριε Παπασωτηρίου, έχετε τον λόγο.

**ΣΤΑΥΡΟΣ ΠΑΠΑΣΩΤΗΡΙΟΥ:** Κύριε Πρόεδρε, κυρίες και κύριοι Υπουργοί, κυρίες και κύριοι συνάδελφοι, η Ελλάδα έχει μπει, μαζί με την Ευρώπη και τον κόσμο, σε μια νέα εποχή. Ζούμε από το 2020 μια καινούργια πραγματικότητα, όπου η χώρα μας δοκιμάστηκε από σειρά ιδιαίτερα μεγάλων κρίσεων, αλλά κατάφερε να αντέξει και να ανακάμψει. Ξεπεράσαμε μεγάλες, συχνά ταυτόχρονες, προκλήσεις, όπως η πανδημία, η επιθετικότητα της Τουρκίας, η ενεργειακή κρίση και ο πρόσφατος πόλεμος στην Ουκρανία. Πρόκειται για προκλήσεις που κλήθηκαν να διαχειριστούν διαδοχικές κυβερνήσεις της Νέας Δημοκρατίας και τις αντιμετώπισαν μέχρι τώρα απόλυτα επιτυχημένα, κρίσεις που, πέρα από τις προφανείς επιπτώσεις τους στους τομείς της ασφάλειας και της άμυνας, επηρέασαν βαθύτατα όλα τα οικονομικά μεγέθη της χώρας μας.

Ως οικονομολόγος θεωρώ πως η μεγαλύτερη επιτυχία της Νέας Δημοκρατίας, αυτή την τόσο ρευστή και μεταβατική περίοδο, ήταν ότι αντιμετώπισε όλες τις προκλήσεις με δημιουργικό τρόπο, κρατώντας ταυτόχρονα σταθερά το δημοσιονομικό τιμόνι της χώρας, γεγονός που αποδείχθηκε από την επιτυχημένη εκτέλεση όλων των προϋπολογισμών των Κυβερνήσεων του Κυριάκου Μητσοτάκη από το 2020 και εντεύθεν.

Κύριε Πρόεδρε, ο παρόν προϋπολογισμός αποτελεί συνέχεια της παραπάνω φιλοσοφίας της Νέας Δημοκρατίας, καθώς εξισορροπεί έκτακτες οικονομικές ενισχύσεις για την αντιμετώπιση κρίσεων και φυσικών καταστροφών, με μακροπρόθεσμα μέτρα ανάπτυξης της πατρίδας μας, όπως είναι η δημιουργία νέων υποδομών και οι μεταρρυθμίσεις στη δημόσια διοίκηση. Ταυτόχρονα το κοινωνικό κράτος, συνεχίζει την παράλληλη ενίσχυση της εθνικής μας άμυνας με νέα όπλα και τεχνολογικές δυνατότητες.

Θέλω εδώ, κύριε Πρόεδρε, να σταθώ λίγο περισσότερο στο θέμα της τεχνολογικής ανάπτυξης γιατί πιστεύω ότι έχει να κάνει, όχι μόνο με την αμυντική μας ικανότητα, αλλά και με την οικονομική μας πρόοδο ως χώρα, και ιδιαίτερα με την αναζωογόνηση της ελληνικής περιφέρειας. Εκπροσωπώ στη Βουλή τον Νομό Φλώρινας, που βρίσκεται και ο ίδιος σε μια διαδικασία μετάβασης, της απολιγνιτοποίησης, η οποία γίνεται με τις διεθνείς εξελίξεις που προανέφερα, με τις τεράστιες αλλαγές στον παγκόσμιο ενεργειακό χάρτη και στις διεθνείς αιφνιδιαστικές αλυσίδες, σε κρίσιμα τεχνολογικά αγαθά. Εδώ ακριβώς εστιάζεται το ενδιαφέρον για την πατρίδα μας, και ειδικά για την ελληνική περιφέρεια, γιατί, όπως μας δίδαξε η πανδημία, κάθε κρίση μπορεί να μετατραπεί, αν την αντιμετωπίσουμε δημιουργικά, σε μια ευκαιρία.

Όλοι θυμόμαστε το μεγάλο ψηφιακό άλμα το 2020 με τον Gov.gr, εν μέσω μιας εξαιρετικά δύσκολης κατάστασης για τη δημόσια υγεία. Το ίδιο μπορούμε και πρέπει να κάνουμε το 2024, εκμεταλλευόμενοι τις τεράστιες επενδυτικές πολιτικές που ανοίγει ο προϋπολογισμός, αλλά και τη διεθνή συγκυρία που φέρνει την πατρίδα μας σε μια εξαιρετικά πλεονεκτική θέση, γιατί ως χώρα διατηρούμε μια σταθερή και ισχυρή παρουσία στην ευρύτερη περιοχή, αποτελώντας έναν αξιόπιστο εταίρο μέσα σε μια ταραγμένη γειτονιά. Αυτή ακριβώς η ιδιαίτερη γεωγραφική και στρατηγική θέση της Ελλάδας, μπορεί να αποτελεί για εμάς ένα ακόμη συγκριτικό πλεονέκτημα στην προσέλκυση ξένων τεχνολογικών επενδύσεων, ιδιαίτερα στους τομείς της ενέργειας, της βιοτεχνολογίας και της πληροφορικής.

Χαρακτηριστικό παράδειγμα είναι το φιλόδοξο πρόγραμμα του Υπουργείου Ανάπτυξης για την εφαρμογή στη χώρα μας των ευρωπαϊκών σχεδίων ανάπτυξης μικροτσίπ και ενίσχυσης της εγχώριας φαρμακοβιομηχανίας. Για παράδειγμα, λιγνιτικές περιοχές όπως η Φλώρινα, η οποία είναι ήδη ενταγμένη στο καθεστώς της δίκαιης αναπτυξιακής μετάβασης, μπορεί να φιλοξενήσει στη Ζώνη Καινοτομίας Αμυνταίου Φλώρινας τέτοιες παραγωγικές δραστηριότητες. Σημειώνω εδώ ότι, μόνο για τη στήριξη του κλάδου των ημιαγωγών της χώρας μας, θα διαθέσει επιπλέον 100 εκατομμύρια ευρώ, πέραν όσων ήδη προβλέπονται, για την ανάπτυξη νέων τεχνολογιών, όπως είναι η πληροφορική ή η βιοτεχνολογία, για την ασφάλεια εφοδιασμού της Ευρωπαϊκής Ένωσης σε φάρμακα και ηλεκτρονικά και τα λοιπά.

Κυρίες και κύριοι συνάδελφοι, ο προϋπολογισμός βέβαια δεν είναι μόνο τα έργα, οι επενδύσεις και οι υποδομές. Αφορά και τις χρηματοδοτήσεις για τη στήριξη του κοινωνικού κράτους, με μέτρα όπως είναι: Η αύξηση των μισθών των δημοσίων υπαλλήλων από 1-1-2024. Η διαδοχική ενίσχυση των συντάξεων τις οποίες αυξάνουμε το 2024 κατά 3%, σε συνέχεια της αύξησης κατά 8% που δόθηκε στους συνταξιούχους στις αρχές του έτους. Τα νέα επιδόματα για γονείς και ειδικά για τις μητέρες. Η σταθερή αύξηση του κατώτατου και του μέσου μισθού στον ιδιωτικό τομέα με στόχο τα 1.500 ευρώ στο τέλος της τετραετίας. Η νέα ενίσχυση ήδη από αυτόν τον μήνα 8% του ελάχιστου εγγυημένου εισοδήματος. Η χορήγηση κοινωνικού μερίσματος πάνω από 350 εκατομμύρια ευρώ πριν το τέλος του έτους σε δικαιούχους του επιδόματος παιδιού, αναπηρικών επιδομάτων ή του ελάχιστου εγγυημένου εισοδήματος σε χαμηλοσυνταξιούχους και ανασφάλιστους υπερήλικες. Και η κατάργηση της παρακράτησης του 30% επί των συντάξεων για όλους τους απασχολούμενους συνταξιούχους.

Θα ήθελα, κλείνοντας, να κάνω μια σύντομη αναφορά στον χώρο της υγείας, που έχει μια ιδιαίτερη θέση, στον προϋπολογισμό για το 2024. Ειδικά λοιπόν στον χώρο αυτόν, υπήρξε μια έκρηξη κρατικής χρηματοδότησης την περίοδο του κορωνοϊού, η οποία διατηρείται και στον συζητούμενο προϋπολογισμό, που προβλέπει επιπλέον επιχορήγηση των δημοσίων νοσοκομείων ύψους 481 εκατομμυρίων ευρώ το 2024, σε σχέση με το 2023, ένα κονδύλι που ισοδυναμεί με αύξηση μόνο για το ΕΣΥ κατά 20% της κρατικής δαπάνης το 2024.

Άλλωστε η Νέα Δημοκρατία έχει θέσει ως κορυφαία προτεραιότητά της για τη δεύτερη τετραετία τη συνολική αναβάθμιση της δημόσιας υγείας και υπογραμμίζω εδώ τον εκσυγχρονισμό ογδόντα νοσοκομείων και εκατόν πενήντα έξι κέντρων υγείας με πόρους του Ταμείου Ανάκαμψης ύψους 700 εκατομμυρίων ευρώ, σε συνδυασμό με τη δημιουργία τριακοσίων δεκαπέντε μονάδων τηλεϊατρικής, που θα βγάλουν από την υγειονομική ανασφάλεια απομονωμένες και ακριτικές περιοχές της χώρας, ένα στόχο…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

…στον οποίο είμαι βέβαιος ότι όλοι τελικά συμφωνούμε και θα μπορούμε να στηρίξουμε ουσιαστικά πέρα από κομματικές γραμμές και αντιπαραθέσεις.

Γι’ αυτό, κυρίες και κύριοι συνάδελφοι της Αντιπολίτευσης, εμείς στη Νέα Δημοκρατία επιθυμούμε να σας έχουμε όλους δίπλα σε αυτή τη μεγάλη προσπάθεια, φυσικά με κριτική διάθεση που είναι απαραίτητη για να βελτιώνονται τα πράγματα, αλλά κυρίως με θετικές προτάσεις. Όπως απέδειξαν και οι πρόσφατες εκλογές, οι πολίτες μας παρακολουθούν όλους και μας κρίνουν αυστηρά, όχι τόσο για αυτά που λέμε, αλλά για αυτά που κάνουμε, για μια πατρίδα καλύτερη, με ισχυρότερη οικονομία και μια κοινωνία που θα αναπτύσσεται και θα προοδεύει.

Με δεδομένο ότι συμμερίζεστε αυτούς τους υψηλούς στόχους, εμείς θα είμαστε εδώ για να δουλέψουμε από κοινού για το καλό ολόκληρου του ελληνικού λαού. Υπερψηφίζουμε τον προϋπολογισμό, γιατί στηρίζεται στην ανάπτυξη και την πρόοδο της πατρίδας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κ. Μιλένα Αποστολάκη από το ΠΑΣΟΚ.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο ιστορικός του μέλλοντος θα καταγράψει την Κυβέρνηση της Νέας Δημοκρατίας ως μία Κυβέρνηση που δεν μπόρεσε να υλοποιήσει συγκροτημένα, επιστημονικά, αλλά κυρίως δίκαια καμμία από τις δομικές μεταρρυθμίσεις που είχε και εξακολουθεί να έχει ανάγκη η χώρα.

Με το βλέμμα πάντα στραμμένο στην επικοινωνιακή διαχείριση της στιγμής, στη χειραγώγηση της κοινωνίας και την εκμετάλλευση του θυμικού της, η Κυβέρνηση νομοθετεί για να ποδηγετήσει και όχι για να εκσυγχρονίσει. Χαρακτηριστικό παράδειγμα, η πολιτική της στον τομέα της δικαιοσύνης.

Δεν θα σταθώ στην αδιανόητη τροποποίηση του Ποινικού Κώδικα από τον ΣΥΡΙΖΑ, αδιανόητη τόσο ως προς τμήμα του περιεχομένου της όσο και ως προς το χρονισμό της, μία εβδομάδα πριν κλείσει η Βουλή. Ο ΣΥΡΙΖΑ καταδικάστηκε ηχηρά από την ελληνική κοινωνία και δεν μπορεί να αποτελεί άλλοθι για την Κυβέρνηση σήμερα.

Θα σταθώ στην Κυβέρνηση και στο γεγονός ότι η Νέα Δημοκρατία από το 2019 έχει ήδη τροποποιήσει τον Ποινικό Κώδικα έξι φορές. Αισίως εισηγείται την έβδομη τροποποίηση των κωδίκων. Οι κώδικες, κυρίες και κύριοι συνάδελφοι, είναι πυλώνες του δικαιϊκού μας συστήματος. Είναι η βάση του νομικού μας πολιτισμού. Γι’ αυτό και προβλέπεται μια ειδική, μια εξαιρετική διαδικασία για την τροποποίησή τους.

Είπαμε όμως η Κυβέρνηση ποδηγετεί και δεν εκσυγχρονίζει και εν προκειμένω, υιοθετεί έναν επικίνδυνο ποινικό λαϊκισμό, με το να εμφανίζεται ως προστάτης της κοινωνίας, με την οποία μάλιστα, όπως μας είπε ο Υπουργός, βρίσκεται σε διάλογο.

Προσέξτε πολύ, γιατί αυτή η ποπουλίστικη αδιαμεσολάβητη επικοινωνία με την κοινωνία, την οποία πολλοί εσχάτως επικαλούνται, μπορεί να οδηγήσει σε πολύ επικίνδυνες ατραπούς, ειδικά όταν μιλάμε για την απονομή της ποινικής δικαιοσύνης και για την αντιεγκληματική πολιτική.

Ασφαλώς έχετε τη νομοθετική πρωτοβουλία, αλλά πού ακούστηκε μια τομή στην ποινική νομοθεσία να είναι αγνώστου προέλευσης, να μη γνωρίζει η κοινωνία, για την οποία τόσο κόπτεστε και τα μέλη της νομικής κοινότητας, τους εμπνευστές των αλλαγών; Οι τομές κάποτε σε αυτόν τον τόπο, στη δικαιοσύνη, είχαν τη σφραγίδα ενός Γεώργιου Αλέξανδρου Μαγκάκη, του Γεωργίου Κουμάντου, της Αλίκης Γιωτοπούλου Μαραγκοπούλου και του Μιχάλη Σταθόπουλου, αλλά προφανώς, αυτές οι ποιότητες σας ενοχλούν.

Η εκδίκαση υποθέσεων σοβαρών κακουργημάτων από μονομελή δικαστήρια, μία από τις -σε εισαγωγικά- «αλλαγές» που εισηγείστε συμβαίνει, κυρίες και κύριοι συνάδελφοι, μόνο στη Μάλτα από τις είκοσι επτά ευρωπαϊκές χώρες, που δεν νομίζω ότι διαθέτει κανένα προηγμένο σύστημα απονομής ποινικής δικαιοσύνης.

Όσο για την υποχρεωτική έκτιση των ποινών, θέλω να θυμίσω ότι η χώρα μας έχει επανειλημμένως καταδικαστεί για τις συνθήκες κράτησης στα σωφρονιστικά καταστήματα και ότι δεν είχε προηγηθεί όλα αυτά τα πέντε χρόνια καμμία πολιτική σε ό,τι αφορά τη δημιουργία πρόσθετων καταστημάτων ή τη βελτίωση των συνθηκών. Τα όσα λέει ο Υπουργός για σύντομη ολοκλήρωση είναι μάλλον ανέκδοτο, αν σκεφτούμε ότι οι εξαγγελίες της Κυβέρνησης για μεταφορά του Κορυδαλλού από το 2019 είναι στα χαρτιά και ότι η φυλακή της Δράμας αισίως, μετά από είκοσι χρόνια, πρόκειται τον άλλο μήνα να εγκαινιαστεί.

Αναφέρθηκε ο Υπουργός στην αναμόρφωση του δικαστικού χάρτη και μίλησε για μη δεσμευτική έκθεση. Να πούμε όμως ότι υπάρχει το πόρισμα της Παγκόσμιας Τράπεζας, στο οποίο πόρισμα υπάρχουν διαπιστωμένες κατά την Παγκόσμια Τράπεζα ανάγκες συγχωνεύσεων. Ούτε η νησιωτικότητα της χώρας ούτε οι ορεινοί όγκοι ούτε άλλες παράμετροι περιέχονται στο πόρισμα της Παγκόσμιας Τράπεζας και είναι πάρα πολύ πιθανό η Κυβέρνηση, με εκσυγχρονιστικό περιτύλιγμα, να θελήσει να περάσει με αυτό τον τρόπο την περικοπή των δαπανών.

Δεν θα απαντήσω στους στόχους για ψηφιοποίηση -ήταν πενιχρά τα αποτελέσματα τα τεσσεράμισι χρόνια- ούτε για την αναβάθμιση των κτηριακών υποδομών. Στις 23 και στις 30 Οκτωβρίου του 2023 είχαμε τραυματισμούς στο μεγαλύτερο πρωτοδικείο της χώρας, στο Πρωτοδικείο της Αθήνας, τον δε Ιανουάριο του 2021 ο Υφυπουργός Υποδομών ανακοίνωσε τη δημοπράτηση του νέου Δικαστικού Μεγάρου Ηρακλείου εντός του πρώτου τριμήνου του 2023. Φεύγει το 2023, δεν είχαμε δημοπράτηση, δεν συνεχίζω. Αποσπασματικές ρυθμίσεις, νόμοι που δεν εφαρμόζονται και μια αντιμεταρρύθμιση που επιχειρείται να σερβιριστεί στην κοινωνία ως το δόγμα «νόμος και τάξη» απέναντι στους κώδικες του ΣΥΡΙΖΑ.

Η δικαιοσύνη δεν προχωρά, όταν η επιστήμη εξοβελίζεται. Οι κώδικες του ΣΥΡΙΖΑ δεν μπορεί να αποτελούν το άλλοθι και το ΠΑΣΟΚ θα αγωνιστεί, ώστε ο επιστημονικός λόγος και η δίκαιη κρίση να κυριαρχήσουν απέναντι στη ρηχή, πρόχειρη και αντιεπιστημονική αντιμετώπιση ενός τόσο μείζονος για τη δημοκρατία ζητήματος.

Θα έρθω τώρα στη μεγάλη εικόνα της ελληνικής οικονομίας, η επιβράδυνση της οποίας αποτυπώνεται σε όλες τις παραμέτρους της οικονομικής ανάπτυξης, τη δημόσια και ιδιωτική κατανάλωση, τις επενδύσεις, τις εξαγωγές. Το τεράστιο επενδυτικό κενό που μας χωρίζει από την Ευρωπαϊκή Ένωση εξακολουθεί να υφίσταται, καθώς η αύξηση του πάγιου σχηματισμού κεφαλαίου υπολογίζεται στο 13,3%, όταν ο μέσος ευρωπαϊκός όρος είναι στο 22,5%. Οι επενδύσεις παραμένουν ως ποσοστό του ΑΕΠ στα επίπεδα του 2011, πριν ξεκινήσει η κρίση.

Η αναπτυξιακή δυναμική που έχει τόσο ανάγκη η χώρα μας για να βελτιώσει τους δείκτες της και να μπορέσει μέσω αυτής της επίτευξης να επαναπατρίσει μισό εκατομμύριο καταρτισμένους επιστήμονες, που εγκατέλειψαν τη χώρα και εξακολουθούν να την εγκαταλείπουν, στερώντας μας από την προστιθέμενη αξία τους, είναι προφανές ότι δεν μπορεί να στηριχθεί αποκλειστικά στον τουρισμό και το real estate, το οποίο μέσω της Golden Visa έχει χαρακτηριστικά παρασιτισμού και αφελληνισμού της οικονομίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Πρόσθετη απόδειξη ότι δεν διαθέτει η Κυβέρνηση αναπτυξιακό υπόδειγμα είναι το διευρυμένο έλλειμμα του εμπορικού ισοζυγίου και του ισοζυγίου τρεχουσών συναλλαγών, το οποίο αναδεικνύει τα δομικά προβλήματα της εθνικής οικονομίας.

Ο προϋπολογισμός, κυρίες και κύριοι συνάδελφοι, αγνοεί τη μεγάλη εικόνα, αυτή που έχει να κάνει με την πραγματική οικονομική κατάσταση των νοικοκυριών, τον πληθωρισμό της αισχροκέρδειας και της ακρίβειας που ανέχεστε, τη μείωση των αποταμιεύσεων, την υποβάθμιση των δημόσιων αγαθών και των υποδομών.

Στην υγεία είμαστε στην ομάδα των ανατολικών χωρών της Ευρωπαϊκής Ένωσης με τις χαμηλότερες δαπάνες και τις υψηλότερες ιδιωτικές. Κάνατε το 2019 την PISA σημαία σας και πέντε χρόνια μετά το ελληνικό δημόσιο σχολείο είναι ο τάφος της κοινωνικής κινητικότητας. Εγκλωβισμένα στην κοινωνική τους τάξη τα παιδιά των μεσαίων και χαμηλών στρωμάτων δεν έχουν καμμία τύχη να ξεφύγουν από τη μοίρα τους.

Χάνονται άνθρωποι γιατί δεν υπάρχουν ασθενοφόρα. Χάνονται άνθρωποι στα Τέμπη γιατί δεν υπάρχει τηλεδιοίκηση, στις πυρκαγιές, στις οπαδικές συρράξεις. Έπονται συσκέψεις. Ο Πρωθυπουργός μας είναι πάντα πολύ οργισμένος και ακολουθεί καταιγισμός αυστηροποίησης ποινών και νόμων.

Κυρίες και κύριοι συνάδελφοι, -και κλείνω- «οι νόμοι ακυρώθηκαν με την αυτοκατάργησή τους. Οι θεσμοί αντιστράφηκαν και άρχισε να εφαρμόζεται το εντελώς αντίθετό τους». Βλέπετε κάποια αναλογία; Το απόσπασμα είναι από το έργο του Δημήτρη Δημητριάδη «Πεθαίνω σαν χώρα».

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Λαμπρόπουλος από τη Νέα Δημοκρατία και αμέσως μετά ο κ. Δελής από το Κομμουνιστικό Κόμμα Ελλάδας.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, στη γειτονιά μας μαίνονται δύο σκληροί πόλεμοι. Εξακόσιες και πλέον ημέρες από την εισβολή του Πούτιν στην Ουκρανία και πάνω από εξήντα μέρες μετά την τρομοκρατική επίθεση της Χαμάς χύνεται άφθονο αίμα στην Ουκρανία και τη Μέση Ανατολή. Διεθνείς οργανισμοί και μεγάλες δυνάμεις δεν μπόρεσαν ή δεν θέλησαν να επιλύσουν τα προβλήματα, να αποτρέψουν ή να σταματήσουν την αιματοχυσία, τον πόνο, τη δυστυχία, την καταστροφή, τον τρόμο και τον θάνατο μικρών παιδιών και αμάχων.

Η εισβολή στην Ουκρανία έφερε μεγάλα προβλήματα στην ενέργεια, προκάλεσε ακρίβεια, πληθωρισμό και αβεβαιότητα. Η φωτιά που άναψε στη Μέση Ανατολή, δεν γνωρίζουμε αν θα επεκταθεί και τι συνέπειες θα έχει για την παγκόσμια ειρήνη και οικονομία. Σε αυτό το εξαιρετικά επικίνδυνο περιβάλλον η χώρα μας είναι παράγοντας σταθερότητας και ειρήνης. Τα τελευταία τέσσερα χρόνια αντιμετωπίσαμε με ψυχραιμία και αποφασιστικότητα τις προκλήσεις και τον αναθεωρητισμό της Τουρκίας.

Η Κυβέρνησή μας κινήθηκε γρήγορα, διεθνοποίησε το πρόβλημα, υπέγραψε στρατιωτικές συμφωνίες με ισχυρές χώρες όπως τη Γαλλία και τις Ηνωμένες Πολιτείες της Αμερικής αλλά και με άλλες γειτονικές όπως την Αίγυπτο, το Ισραήλ, τη Σαουδική Αραβία, τα Εμιράτα και παράλληλα προχώρησε στην ενίσχυση της αποτρεπτικής δύναμης των Ενόπλων Δυνάμεων της χώρας με προμήθειες ανταλλακτικών και νέων ισχυρών οπλικών συστημάτων.

Η Ελλάδα, όπως έπραξε και στους δύο Παγκόσμιους Πολέμους, που βρέθηκε και πολέμησε μαζί με τις δυνάμεις της ελευθερίας, έτσι και τώρα με καθαρές θέσεις έχει καταστεί για άλλη μια φορά ο σταθερός και έμπιστος σύμμαχος που υπερασπίζεται αρχές, αξίες, δημοκρατία, ελευθερία και το Διεθνές Δίκαιο.

Ποτέ η Ελλάδα δεν είχε χτίσει με την εξωτερική πολιτική που ακολούθησε τα τελευταία τέσσερα χρόνια, τέτοιες διμερείς σχέσεις, συμμαχίες, εμπιστοσύνη, κύρος και σοβαρότητα. Ποτέ άλλοτε η χώρα μας δεν είχε εξασφαλίσει τέτοια διεθνή στήριξη στα εθνικά της δίκαια. Θέλουμε ειρήνη και φιλία με όλους τους γείτονές μας. Απαιτούμε όμως σεβασμό στα κυριαρχικά μας δικαιώματα, τα οποία δεν διαπραγματευόμαστε.

Σαφώς συνομιλούμε με την Τουρκία αλλά δεν παραχωρούμε και φυσικά δεν εφησυχάζουμε. Προετοιμαζόμαστε. Ενισχύουμε τις Ένοπλες Δυνάμεις και σφυρηλατούμε την ενότητα του λαού μας για να έχουμε ειρήνη, προκοπή και ανάπτυξη.

Τα τελευταία χρόνια διακυβέρνησης της Νέας Δημοκρατίας έχουν γίνει πολλά για την ανάπτυξη της οικονομίας, τις μεταρρυθμίσεις, τον ψηφιακό μετασχηματισμό. Αλλά χρειάζονται ακόμα περισσότερα για τη συνέχιση των μεταρρυθμίσεων, την καταπολέμηση της γραφειοκρατίας, την αναβάθμιση της παιδείας, της υγείας, τον εκσυγχρονισμό της δημόσιας διοίκησης και της δικαιοσύνης, την ολοκλήρωση των βασικών υποδομών της χώρας με αποπεράτωση και προγραμματισμό σημαντικών οδικών έργων όπως για παράδειγμα του δυτικού οδικού άξονα στην Πελοπόννησο από την Τσακώνα μέχρι τον Πύργο και την Πάτρα.

Το πλέον σοβαρό για το έθνος μας θέμα είναι η ανατροπή της αρνητικής πορείας του δημογραφικού προβλήματος. Η τελευταία απογραφή και οι προβλέψεις για τις επόμενες δεκαετίες είναι ανησυχητικές. Και γι’ αυτό πρέπει άμεσα να υπάρξουν σοβαρές αποφάσεις και μέτρα στήριξης για τα νέα ζευγάρια για δεύτερο και τρίτο παιδί. Το 2022 καταγράφηκε περαιτέρω μείωση κατά 10,3% στις γεννήσεις στην Ελλάδα σε σχέση με το 2021. Σύμφωνα δε με την απογραφή του 2021 μειώθηκε ο πληθυσμός της Ελλάδας κατά 3,11%. Όλα δείχνουν ότι η μείωση θα συνεχιστεί με τον πληθυσμό της χώρας μας να κατρακυλά περίπου στα 9 εκατομμύρια μέχρι το 2050.

Η ερήμωση της υπαίθρου και των χωριών είναι ένα επίσης μεγάλο διαχρονικό πρόβλημα που πρέπει να αντιμετωπιστεί με τη στήριξη και ενθάρρυνση των νέων μας να μείνουν ή και να επιστρέψουν στην περιφέρεια για να ασχοληθούν με τη γεωργία και την κτηνοτροφία. Πρέπει να στηρίξουμε αποτελεσματικά τον πρωτογενή τομέα, την αγροτική παραγωγή, την κτηνοτροφία. Σύμφωνα με τα τελευταία επίσημα στοιχεία από 1-1-2023 έως 31-10-2023 για εισαγωγές κρεάτων στη χώρα μας δαπανήσαμε με 1.389.000.000 εκατομμύρια ευρώ, για εισαγωγές οπωροκηπευτικών 979 εκατομμύρια ευρώ και για εισαγωγές τυροκομικών και αβγών 1.089.000.000 εκατομμύρια ευρώ. Η Ελλάδα του ήλιου, των ήπιων καιρικών συνθηκών και όλες τις άριστες προϋποθέσεις, να εισάγει ντομάτες από την Πολωνία, κρεμμύδια από την Ολλανδία και τόσα άλλα κηπευτικά από τις βόρειες χώρες!

Για την αντιμετώπιση της λειψυδρίας λόγω της κλιματικής κρίσης θα πρέπει να ληφθούν άμεσα μέτρα όπως αναδιαρθρώσεις καλλιεργειών και δημιουργία μικρών και μεγάλων φραγμάτων για άρδευση. Η χρηματοδότηση των νέων αγροτών μέσω προγραμμάτων για προμήθεια μηχανικού εξοπλισμού είναι αναγκαία για τη συγκομιδή του ελαιοκάρπου, που λόγω έλλειψης εργατών γης κάθε χρόνο γίνεται όλο και μεγαλύτερο το πρόβλημα αφού σε λίγα χρόνια δεν θα είναι δυνατή η συγκομιδή.

Πρέπει να πείσουμε τους νέους με γενναία στήριξη της πολιτείας και της Ευρωπαϊκής Ένωσης να μπουν στην παραγωγή, τη δυναμική απασχόληση και να μην περιμένουν να ζήσουν με τα επιδόματα ανεργίας. Είναι αναγκαίο να υπάρξουν προϋποθέσεις και ευκαιρίες για αύξηση του αγροτικού κλήρου ώστε να οδηγηθούμε σε μεγαλύτερες και οργανωμένες καλλιέργειες. Ακόμη πρέπει να εξυγιανθούν και να οργανωθούν σε σωστή βάση οι αγροτικοί συνεταιρισμοί, που χρεοκόπησαν τις περασμένες δεκαετίες. Να αλλάξουν οι κανονισμοί του ΕΛΓΑ και η ασφαλιστική κάλυψη της αγροτικής μας παραγωγής, όπως η ακαρπία, ένεκα και της κλιματικής αλλαγής.

Δεν είναι καθόλου εύκολο να γίνουν όλα αυτά. Όμως με μεγάλη προσπάθεια, οργάνωση, οικονομική στήριξη και ισχυρή πολιτική βούληση μπορούμε να αντιστρέψουμε την κατάσταση. Η πολιτική σταθερότητα που επιβεβαιώθηκε με τις πρόσφατες βουλευτικές εκλογές, μας ανοίγει δρόμους για οικονομική ανάπτυξη και ευημερία. Η σημερινή Κυβέρνηση έχει όλες τις προϋποθέσεις να αλλάξει τη χώρα. Και θέλει και μπορεί. Έχει ισχυρή πλειοψηφία και κυρίως τη στήριξη της κοινωνίας. Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Δελής και θα ακολουθήσει η κ. Δεληκάρη από τη Νέα Δημοκρατία.

**ΙΩΑΝΝΗΣ ΔΕΛΗΣ:** Και ενώ, κυρίες και κύριοι, η Κυβέρνηση πανηγυρίζει για την επενδυτική βαθμίδα και ενώ καμαρώνει γιατί πιάνονται οι δημοσιονομικοί στόχοι από την αφαίμαξη του λαού και ενώ τρία χρόνια τώρα το ΑΕΠ, ο παραγόμενος δηλαδή πλούτος, ολοένα και αυξάνεται, τελικά -τι περίεργο!- από όλη αυτή την πίτα που πράγματι μεγαλώνει, ολοένα και μικραίνει εκείνο το κομμάτι του κράτους που πάει για τις στοιχειώδεις ανάγκες του λαού, όπως είναι η μόρφωση και η εκπαίδευση των παιδιών των λαϊκών οικογενειών.

Και ακριβώς γι’ αυτό, την ώρα που μικραίνει η κρατική χρηματοδότηση είναι που μεγαλώνει συνέχεια. Πάνω από 1,2 δισεκατομμύριο ευρώ έχει φτάσει το συνολικό ποσό που δίνουν οι λαϊκές οικογένειες για εξωσχολική υποστήριξη και δραστηριότητες. Οι αριθμοί είναι αμείλικτοι και είναι δικοί σας. Γιατί μπορεί να ήρθε εδώ το πρωί ο κύριος Υπουργός και να μίλησε για αύξηση 250 εκατομμυρίων –λέει- γενικά, ωστόσο για την πρωτοβάθμια και τη δευτεροβάθμια εκπαίδευση το συνολικό ποσό που θα δοθεί για το 2024 είναι μειωμένο κατά 135 εκατομμύρια ευρώ, όπως και πέρυσι. Και αυτό λέει πολλά. Πρώτα-πρώτα εξηγεί γιατί ενώ φτάνουν τα Χριστούγεννα, εξακολουθούν ακόμη να υπάρχουν κενά εκπαιδευτικών. Είναι χαρακτηριστικό ότι εκατοντάδες μαθητές με έγκριση για εκπαιδευτικό παράλληλης στήριξης ακόμα περιμένουν. Και εσείς τι τους απαντάτε; Δεν θα γίνουν –λέει- άλλες προσλήψεις και ας γίνουν κομμάτια όσοι προσλήφθηκαν και δουλεύουν, μόνο να μη φαίνονται τα κενά. Κόστος, λοιπόν, μεγάλο αποτελούν για την πολιτική σας οι βασικές μορφωτικές ανάγκες των μαθητών.

Το βλέπουμε, άλλωστε και στα ελληνικά σχολεία του εξωτερικού, που είτε τα αφήνετε χωρίς δασκάλους για καιρό, είτε τα κλείνετε το ένα μετά το άλλο, όπως τώρα στο Μόναχο με τους μετανάστες εκεί γονείς να ξεσηκώνονται. Κατά τα άλλα κάνετε πως ενδιαφέρεστε για τους απόδημους, αλλά μόνο για την ψήφο τους.

Άλλη μια βασική συνέπεια της υποχρηματοδότησης είναι και το πρόβλημα με τις μεταφορές των μαθητών στα σχολεία τους. Μόνο στον Νομό Θεσσαλονίκης -τώρα που μιλάμε- εξακόσιοι μαθητές συνεχίζουν να μην μεταφέρονται -με κρατική ευθύνη, βέβαια- από και προς τα μακρινά σχολεία τους και στην κεντρική Μακεδονία περίπου πεντακόσια παιδιά με αναπηρίες αποκλείονται από την εκπαιδευτική διαδικασία, καθώς ακόμα περιμένουν από την αρχή της χρονιάς το κράτος να αναλάβει τις ευθύνες του και να εξασφαλίσει τη μεταφορά τους στα ειδικά σχολεία. Άντε τώρα να πείτε σε όλα αυτά τα παιδιά και τις οικογένειές τους -με τον περίσσιο κυνισμό α λα Μαρία Αντουανέτα- ότι το περπάτημα κάνει καλό. Άντε να το πείτε.

Όμως, η υποχρηματοδότηση απειλεί και τα ίδια τα σχολικά κτήρια. Δεν είναι μόνο ότι ειδικά σχολεία στεγάζονται σε καταστήματα πολυκατοικίας χωρίς αυλή, όπως στο Κορδελιό ή σε πολυώροφα κτήρια -παρακαλώ, ειδικά σχολεία σε πολυώροφα κτήρια, αλλά χωρίς ασανσέρ- ή σε ενοικιαζόμενα ημιυπόγεια ή ακόμη και σε πρώην εργοστάσια που εμφανίζονται κατά καιρούς ποντίκια. Δεν είναι μόνο ότι παλιά και υποσυντηρημένα κτήρια συχνά με τις φθορές τους γίνονται επικίνδυνα για τα παιδιά. Είναι και το ότι ακόμα και εκείνος ο στοιχειώδης οπτικός πρωτοβάθμιος προσεισμικός έλεγχος δεν έχει καν ξεκινήσει ούτε γι’ αυτά τα εννιά χιλιάδες σχολικά κτήρια που χτίστηκαν από το 1960 μέχρι το 1985, τα οποία χτίστηκαν χωρίς αντισεισμικό κανονισμό.

Και ναι, καλοί είναι οι διαδραστικοί πίνακες και πράγματι μπορούν και πρέπει να αποτελέσουν ένα επιπλέον εργαλείο στα χέρια του εκπαιδευτικού για να εμπλουτίσει το μάθημα, να το κάνει πιο ενδιαφέρον, αλλά με ποιο δίκτυο ίντερνετ; Με αυτό που σέρνεται και δεν σηκώνει ούτε τις σημερινές βασικές λειτουργίες του σχολείου; Και πώς θα δουλέψουν αυτοί οι διαδραστικοί πίνακες, όταν είναι χιλιάδες τα προβλήματα στα ηλεκτρολογικά των σχολείων, λόγω της υποσυντήρησης; Πρώτα, λοιπόν, εξασφαλίζεις τη στατικότητα και την ασφάλεια ενός σχολείου και μετά το εξοπλίζεις με σύγχρονα μέσα.

Τα σχολεία όμως, ξέρετε, χρειάζονται και εκπαιδευτικούς μόνιμους και σταθερούς. Και τι έχετε καταφέρει εσείς και όλοι οι προηγούμενοι; Πάνω από πενήντα χιλιάδες να είναι φέτος οι εκπαιδευτικοί, δηλαδή το 40% σχεδόν οι αναπληρωτές συμβασιούχοι, στους οποίους όχι μόνο δεν αναγνωρίζετε τα ίδια δικαιώματα με αυτά των μονίμων συναδέλφων τους, αλλά φτάνετε να κόβετε ακόμα και τον μισθό τους και τα ένσημά τους αν τυχόν πάθουν ένα σοβαρό ατύχημα, παραδείγματος χάριν ένα κάταγμα.

Την ίδια στιγμή, για όλους τους εκπαιδευτικούς, από το νηπιαγωγείο μέχρι το λύκειο, εντείνεται μια απερίγραπτη γραφειοκρατική πίεση και με την Κυβέρνηση από πάνω να κουνάει και τον «μπαμπούλα» της αξιολόγησης -αυτό το εργαλείο της επιβολής της πολιτικής της- σπάζοντας, βέβαια, συνέχεια και αυτή τα μούτρα της, καθώς όχι μόνο οι εκπαιδευτικοί, αλλά όλο και περισσότεροι γονείς αντιδρούν συλλογικά στην αντιδραστική αξιολόγηση, που μέσα από την υποταγή και τη χειραγώγηση των εκπαιδευτικών στοχεύει στην εμπορευματοποίηση της μόρφωσης και του σχολείου, δηλαδή, στο ξεπαράδιασμα των γονιών.

Το θέμα, λοιπόν -και εδώ απαντάμε και σε αυτό που έλεγε το πρωί ο κύριος Υπουργός, καμαρώνοντας για τα πολλαπλά βιβλία- δεν είναι, ξέρετε, αν το σχολικό βιβλίο θα είναι πολλαπλό ή όχι. Το θέμα είναι το περιεχόμενο του βιβλίου, το τι γράφει αυτό το βιβλίο. Κι εδώ τα πράγματα είναι πολύ άσχημα, γιατί όταν εξαφανίζεις τη λογοτεχνία από τα σχολικά βιβλία, αυτό το κενό -ξέρετε- δεν το καλύπτεις με τα δύο λογοτεχνικά έργα που θα δώσεις στα παιδιά.

Την ίδια ακριβώς αντιμετώπιση έχει και ο πολιτισμός, που αντιμετωπίζεται συχνά -ανοιχτά πλέον και κυνικά- ως εμπόρευμα και μάλιστα όχι ως ένα σύνολο, αλλά ως κομμάτια άλλα περισσότερο και άλλα λιγότερο προσοδοφόρα για επενδύσεις καπιταλιστών και βεβαίως μια περιττή πολυτέλεια, ένα περιττό έξοδο, δηλαδή, πεταμένα λεφτά του κράτους. Αυτός είναι και ο λόγος που κάθε χρόνο σταθερά ο πολιτισμός αποτελεί το αποπαίδι του προϋπολογισμού.

Σε αυτόν τον εμπορευματικό υποβιβασμό του πολιτισμού έχει τη ρίζα της και η απαξίωση των καλλιτεχνικών σπουδών και η υποβάθμιση των καλλιτεχνών και η μεταφορά των πνευματικών δικαιωμάτων των δημιουργών στην ιδιοκτησία των πολιτιστικών βιομηχανιών και η μετατροπή των μουσείων σε επιχειρήσεις και η συγχώνευση του ΕΚΟΜΕ με το Ελληνικό Κέντρο Κινηματογράφου και τον Οργανισμό Πνευματικής Ιδιοκτησίας.

Ξέρετε, όλο αυτό το σχήμα πολιτισμός-εμπόρευμα περικλείεται σε μια μονάχα εγκύκλιο του Υπουργείου Πολιτισμού, όπου με την συγκεκριμένη εγκύκλιο δίνετε προτεραιότητα στους τουρίστες και τους μεγάλους τουριστικούς πράκτορες της κρουαζιέρας για επισκέψεις στην Ακρόπολη και περιορίζετε ασφυκτικά τις επισκέψεις των σχολείων στην Ακρόπολη στις πρωινές ζώνες. Δεν προλαβαίνουν, δεν μπορούν να πάνε, αν και όταν καταφέρουν να βρουν και εισιτήρια.

Κλείνοντας, να πω για την Αντιπολίτευση του ΣΥΡΙΖΑ και του ΠΑΣΟΚ: Άσφαιρη. Ψηφίζετε τα περισσότερα νομοσχέδια και τα παραπέμπετε όλα, βέβαια, στις επόμενες εκλογές, αφήνοντας ελεύθερο το πεδίο στη Νέα Δημοκρατία να αλωνίζει.

Τώρα με το ΚΚΕ, για να δυναμώσει ακόμα πιο πολύ αυτό το αγωνιστικό, διεκδικητικό λαϊκό ρεύμα, που αμφισβητεί στην πράξη την πολιτική της Νέας Δημοκρατίας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με την κ. Δεληκάρη και αμέσως μετά θα πάρει τον λόγο ο κ. Γαυγιωτάκης από το κόμμα Σπαρτιάτες.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, συζητάμε και καλούμαστε να υπερψηφίσουμε το βράδυ της Κυριακής τον προϋπολογισμό του έτους 2024, εγκρίνοντας, ουσιαστικά, τον οικονομικό προγραμματισμό της Κυβέρνησης, το σχέδιο με το οποίο θα ασκηθεί η κοινωνική και αναπτυξιακή πολιτική κατά το επόμενο έτος. Πρόκειται, όπως θα διαβάσατε, για έναν συνετό προϋπολογισμό -ή εάν προτιμάτε- νοικοκυρεμένο, ισορροπημένο, έναν προϋπολογισμό που στέλνει μήνυμα προς όλες τις κατευθύνσεις ότι η Ελλάδα και η ελληνική οικονομία άντεξαν και μάλιστα άντεξαν σε ένα δύσκολο και ευμετάβλητο διεθνές περιβάλλον, το οποίο έχουμε δει όλοι μας πως μπορεί να προκαλέσει σοβαρούς κλυδωνισμούς, ακόμη και σε χώρες της Ευρώπης που παραδοσιακά έχουν ισχυρό οικονομικό και αναπτυξιακό αποτύπωμα. Η Ελλάδα βρίσκεται πλέον σε τροχιά κανονικότητας, έχοντας αποκτήσει ισχυρά θεμέλια και αυτό ακριβώς το αίσθημα της ασφάλειας δημιουργεί ο προϋπολογισμός του έτους 2024.

Θα εστιάσω σε ορισμένα σημεία που θεωρώ πολύ σημαντικά.

Αναφέρομαι αρχικά στην αύξηση των δαπανών για τη δημόσια υγεία, για την ενίσχυση του Εθνικού Συστήματος Υγείας, η οποία φτάνει ένα ποσοστό της τάξης του 20%. Δηλαδή, από τα 2,04 δισεκατομμύρια ευρώ το 2022 ανήλθε στα 2,37 δισεκατομμύρια ευρώ το 2023 και θα φτάσει ακόμη υψηλότερα το ποσό στα 2,86 δισεκατομμύρια ευρώ.

Οι προσλήψεις που αναμένονται εντός του 2024, η προσπάθεια για πλήρωση των θέσεων που βγήκαν άγονες το 2023, η στοχευμένη στήριξη των νοσοκομείων τόσο του κέντρου όσο και της περιφέρειας με ανθρώπινο δυναμικό, αλλά και σε υλικοτεχνική υποδομή, όλα αυτά είναι ζητήματα που αντιμετωπίζει ο προϋπολογισμός του 2024.

Για τον πολίτη της περιφέρειας που ζει μακριά, όπως θεωρεί, από τα κέντρα αποφάσεων είναι σημαντικό να βλέπει ότι τα χρήματά του πιάνουν τόπο, ότι θα έχει σε μια ώρα ανάγκης -και ποια ανάγκη μπορεί να συγκριθεί με την υγεία;- ένα ισχυρό σύστημα υγείας με νοσοκομεία που θα εξυπηρετούν ταχύτερα και πιο αποτελεσματικά.

Στον προϋπολογισμό του 2024 προβλέπεται ενίσχυση του πραγματικού εισοδήματος των πολιτών που επιτυγχάνεται με μια δέσμη μέτρων, όπως, για παράδειγμα, το επίδομα μητρότητας, το οποίο επεκτείνεται και στις αγρότισσες, ένα μέτρο με σαφή κοινωνικό χαρακτήρα.

Προέρχομαι από ένα νομό, τον Νομό Καβάλας, με ακμαίο αγροτικό πληθυσμό για αυτό και ξέρω πόσο θα βοηθήσει. Η αύξηση των συντάξεων κατά 3%, το ξεπάγωμα των μισθών του δημοσίου τομέα, η άρση των τριετιών στους μισθωτούς, αλλά και η κατάργηση της μείωσης 30% επί των συντάξεων για τους απασχολούμενους συνταξιούχους, όλα αυτά είναι μέτρα που έρχονται για να τονώσουν την αγοραστική δύναμη των πολιτών, όχι στη θεωρία, αλλά στην πράξη. Επιπλέον, μονιμοποιείται η πλήρης απαλλαγή περίπου διακοσίων χιλιάδων πρώην δικαιούχων ΕΚΑΣ από τη συμμετοχή τους στη φαρμακευτική δαπάνη.

Στον προϋπολογισμό του 2024 έμφαση δίδεται και στον τομέα της παιδείας. Το Υπουργείο Παιδείας και ο Πρωθυπουργός μας, ο Κυριάκος Μητσοτάκης, μεριμνούν και επενδύουν στην αναβάθμιση συνολικά του εκπαιδευτικού συστήματος.

Ως εκπαιδευτικός και η ίδια γνωρίζοντας πολύ καλά τον χώρο των ΑΕΙ, τον οποίο υπηρετώ, πιστεύω ακράδαντα πως η παιδεία είναι βασικός πυλώνας για την ευημερία της χώρας. Τα ελληνικά πανεπιστήμια παράγουν εξαιρετικής ποιότητας αποφοίτους, πολλοί εκ των οποίων συνεχίζουν τις σπουδές τους σε μεταπτυχιακό και διδακτορικό επίπεδο. Θα ήθελα το σύστημα να βοηθά αυτούς τους ταλαντούχους και με δεξιότητες νέους ανθρώπους να αξιοποιούν τις γνώσεις τους στα αντικείμενα που σπούδασαν, προάγοντας παράλληλα την έρευνα, την καινοτομία, έχοντας διασύνδεση με τις ανάγκες της κοινωνίας και της οικονομίας. Η ενίσχυση, επομένως, του ερευνητικού προφίλ των ανωτάτων εκπαιδευτικών ιδρυμάτων θα πρέπει να αποτελεί μία από τις κύριες προτεραιότητες, ώστε να ανακοπεί και να αντιστραφεί το φαινόμενο του brain drain. Ναι στην προσέλκυση των Ελλήνων επιστημόνων του εξωτερικού, ναι και στην παροχή όλων των εχέγγυων για να παραμείνουν και να εξελιχθούν όσοι δεν έχουν ήδη επιλέξει το εξωτερικό.

Κύριοι συνάδελφοι, τα προηγούμενα χρόνια η οικονομία μας δοκιμάστηκε σοβαρά από μια σειρά κρίσεων, πανδημία, πόλεμος στην Ουκρανία, φυσικές καταστροφές. Δοκιμάστηκε, αλλά άντεξε και αυτό το επίτευγμα έχει αναγνωριστεί από τους διεθνείς οίκους που διακρίνουν τις εξαιρετικές προοπτικές που έχουμε μπροστά μας με τελευταία και πιο πρόσφατη την αναβάθμιση από τον οίκο «FITCH».

Η αύξηση του ΑΕΠ σε ονομαστικούς όρους, οι επενδύσεις, η μείωση της ανεργίας, όλα αυτά συνδέονται με τον ρυθμό ανάπτυξης, αποτέλεσμα της συνετής οικονομικής πολιτικής που η Κυβέρνηση της Νέας Δημοκρατίας και ο Κυριάκος Μητσοτάκης σχεδιάζουν και υλοποιούν με γνώμονα την πορεία της χώρας προς το μέλλον αξιοποιώντας στο έπακρο τις δυνατότητες που έχει αυτή την στιγμή η Ελλάδα, αντιμετωπίζοντας παράλληλα με επιτυχία τις προκλήσεις που ανακύπτουν, γιατί η χώρα μας δεν αντέχει άλλα πισωγυρίσματα. Ο ελληνικός λαός δεν έχει την πολυτέλεια των πειραματισμών και των αμφιταλαντεύσεων.

Με σταθερά βήματα, με τολμηρές μεταρρυθμίσεις και με το βλέμμα στραμμένο μπροστά και μόνο μπροστά προχωράμε για να φτιάξουμε το κράτος που θέλουμε, την Ελλάδα που αξίζει και στα παιδιά μας. Για όλους αυτούς τους λόγους πρέπει να υπερψηφιστεί ο προϋπολογισμός του έτους 2024.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και συνεχίζουμε τώρα με τον κ. Μιχαήλ Γαυγιωτάκη από το κόμμα Σπαρτιάτες και να ετοιμάζεται ο κ. Παπαδόπουλος από το κόμμα Νίκη.

Ορίστε, κύριε Γαυγιωτάκη, έχετε τον λόγο.

**ΜΙΧΑΗΛ ΓΑΥΓΙΩΤΑΚΗΣ:** Ευχαριστώ, κύριε Πρόεδρε.

Για ακόμα μια χρονιά η Κυβέρνηση δεν παίρνει επαρκή μέτρα για την αντιμετώπιση των δομικών προβλημάτων της ελληνικής οικονομίας καταθέτοντας ένα προϋπολογισμό ελλιποβαρή, ανεδαφικό και υπέρμετρα ελπιδοφόρο.

Η Κυβέρνηση προσπαθεί να μας πείσει ότι όλα πηγαίνουν καλά και ότι έχουν περάσει πλέον στην ανάπτυξη ξεχνώντας ότι το 2024 απενεργοποιείται η ρήτρα διαφυγής του Συμφώνου Σταθερότητας και Ανάπτυξης. Οι πληθωριστικές πιέσεις στην ελληνική οικονομία είναι πολύ έντονες που ασκούνται εξαιτίας της πανδημικής κρίσης, της ενεργειακής από τον πόλεμο στην Ουκρανία, αλλά και της νέας γεωπολιτικής κρίσης στη Μέση Ανατολή.

Οι Έλληνες πολίτες αντιμετωπίζουν τα υψηλότερα επίπεδα φτώχειας και ειδικότερα αυτοί των πολύτεκνων οικογενειών. Οι ανατιμήσεις στα βασικά προϊόντα κατανάλωσης είναι πλέον καθημερινότητα διευρύνοντας και τις κοινωνικές ανισότητες.

Τα μέτρα που λαμβάνει η Κυβέρνηση καλύπτουν πρόσκαιρα τις ανάγκες των πολιτών χωρίς να λύνουν δομικά τον πυρήνα τους μακροχρόνια. Χαρακτηριστικό είναι ότι δεν λαμβάνονται καθόλου μέτρα για την ενίσχυση του αγροτικού τομέα, που είναι και ο βασικός πυλώνας βιώσιμης ανάπτυξης της χώρας μας, και ειδικότερα του πρωτογενή τομέα.

Τώρα όσον αφορά τα ελπιδοφόρα μηνύματα που προείπα. Οι αυξήσεις εσόδων από τη φορολογία πού οφείλονται; Οφείλονται αφ’ ενός, λοιπόν, στο νεοεισερχόμενο φορολογικό νομοσχέδιο που αλλάζει ριζικά το τοπίο για τους ελεύθερους επαγγελματίες, αφού εντάσσει την έννοια του τεκμαρτού εισοδήματος, δηλαδή, ενός εισοδήματος που δεν αντιστοιχεί στο πραγματικό εισόδημα. Για παράδειγμα, τα παιδιά αποτελούν τεκμήριο διαβίωσης τιμωρώντας τους πολύτεκνους αντί να τους επιβραβεύει για τη συμβολή τους στο δημογραφικό. Και δεν είναι μόνο αυτό. Τους φορολογεί και το επίδομα το πολυτεκνικό με ένα τέλος 3,6%. Εάν αυτό είναι το πρόβλημα, διακόσιες χιλιάδες οικογένειες είναι οι πολύτεκνοι, να παραδώσουμε και τις πολυτεκνικές μας κάρτες, εγώ πρώτος. Ίσως σωθεί η πατρίδα από αυτό. Αφ’ ετέρου η αύξηση των εσόδων οφείλεται και στον πληθωρισμό, αφού τα έσοδα από έμμεσους φόρους, όπως ο ΦΠΑ, επηρεάζονται άμεσα από την άνοδο των τιμών. Ως εκ τούτου, η αύξηση των εσόδων από ΦΠΑ, η οποία αποδίδεται στην αύξηση της ιδιωτικής κατανάλωσης ουσιαστικά οφείλεται στην άνοδο των τιμών και όχι στην αύξηση της πραγματικής κατανάλωσης.

Αντίθετα, η πραγματική κατανάλωση των νοικοκυριών δείχνει να μειώνεται επηρεάζοντας και την ιδιωτική αποταμίευση. Η έκθεση άλλωστε της EUROSTAT στις 23-11-2023 κάνει λόγο για αρνητική αποταμίευση των Ελλήνων πολιτών. Αυτή είναι η πραγματική κατάσταση των ελληνικών νοικοκυριών.

Ένα άλλο ελπιδοφόρο μήνυμα είναι ότι ο ρυθμός ανάπτυξης 2,9% είναι από τους μεγαλύτερους στην Ευρωζώνη, όταν το ΔΝΤ και η Ευρωπαϊκή Επιτροπή θέτουν στόχους για μικρότερους 2,2 συνυπολογίζοντας, βεβαίως, και τη γεωπολιτική αστάθεια στη Νοτιοανατολική Μεσόγειο.

Άλλο ένα πολύ ελπιδοφόρο μήνυμα! Παρ’ όλο που οι εξαγωγές ενισχύονται έναντι των εισαγωγών, το εμπορικό ισοζύγιο εξακολουθεί να είναι ελλειμματικό. Αυτό σημαίνει μόνιμη εξάρτηση από τις εισαγωγές και άρα η χώρα μας ως οικονομία είναι εκτεθειμένη όχι μόνο σε μεγάλο εξωτερικό χρέος, αλλά και σε διεθνείς κρίσεις.

Όσον αφορά τώρα τους μισθούς, οι οριακές αυξήσεις των μισθών συνοδεύονται από τη φορολογική αφαίμαξη των εργαζομένων. Όλη σχεδόν η Αντιπολίτευση και το σύνολο των συναδέλφων ομιλητών στις τοποθετήσεις τους συνηγορούν στο ότι για να υπάρξει ανάπτυξη, χρειάζεται η χώρα έναν στρατηγικό στόχο, ένα όραμα για τη γεωργία και κυρίως για την ύπαιθρο. Όμως, ένας τέτοιος στρατηγικός στόχος πρέπει να στηρίζεται σε μία αντικειμενική αξιολόγηση του διεθνούς, του ευρωπαϊκού και του ελληνικού κοινωνικοοικονομικού περιβάλλοντος μέσα στο οποίο θα αναπτυχθεί η ελληνική γεωργία και η ύπαιθρος.

Το κόστος παραγωγής στον πρωτογενή τομέα της οικονομίας αυξάνεται δραματικά και το εισόδημα των παραγωγών συρρικνώνεται. Η Κυβέρνηση ανακοινώνει ελάχιστα μέτρα στήριξης ως προς το εύρος του προβλήματος. Η Κυβέρνηση Μητσοτάκη δεν ενδιαφέρεται καθόλου για την πρωτογενή παραγωγή. Σήμερα το 80% των προϊόντων που καταναλώνουμε τα εισάγουμε. Ενδεικτικά αναφέρω ότι εισάγουμε το 60% της φακής και το 60% του φασολιού, για να μην αναφέρω κι άλλα. Δίνουμε περίπου 8 δισεκατομμύρια γι’ αυτά που εισάγουμε και το μεγαλύτερο κονδύλι -ακούστε!- 1,5 δισεκατομμύριο το δίνουμε στο κρέας. Ακολουθούν βεβαίως το γάλα, τα τυροκομικά, τα φρούτα, τα έλαια και οι ζωοτροφές. Ρωτάω, λοιπόν, το εξής: Έχουμε μέλλον με αυτά τα δεδομένα; Δεν το βλέπουμε. Καμμία χώρα στον πλανήτη δεν πέτυχε ανάπτυξη εάν πρώτα δεν ανέπτυξε τον αγροτικό τομέα, με εξαίρεση δύο χώρες, τη Σιγκαπούρη και το Χονγκ Κονγκ.

Κυρίες και κύριοι συνάδελφοι, από το 1950 έως το 1980 ζήσαμε την προστατευόμενη γεωργία. Τι σημαίνει αυτό; Τιμές ασφαλείας και κρατικές συγκεντρώσεις. Από το 1980 μέχρι το 2000 ζήσαμε την επιδοτούμενη γεωργία με όλες τις παρενέργειες της εγκατάλειψης της παραγωγής. Σήμερα ζούμε την παγκοσμιοποιημένη γεωργία. Η παρέμβαση του Υπουργείου Αγροτικής Ανάπτυξης Τροφίμων περιορίζεται στο να μοιράζει τις επιδοτήσεις. Αδιαφορείτε για την παραγωγή και εξακολουθείτε την ίδια τακτική και σήμερα. Ακόμα και σήμερα λέμε ότι αν θέλουμε λάδι, θα φέρουμε από την Τυνησία, όσπρια από την Τουρκία, ντομάτες από τα Σκόπια, κρασί από τη Χιλή και λεμόνια από την Αργεντινή».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η αύξηση του κόστους των εισροών έχει οδηγήσει σε μείωση της παραγωγής και σε αύξηση των τιμών των τροφίμων στα λιπάσματα και στα γεωργικά μηχανήματα. Μόνο στα λιπάσματα έχουμε αυξήσεις του 50%. Αυτό έχει οδηγήσει σε αύξηση του κόστους παραγωγής για τους αγρότες, οι οποίοι βεβαίως πρέπει να πληρώσουν περισσότερα για να καλλιεργήσουν. Στην παραγωγή σιταριού έχουμε και μείωση γύρω στο 30% λόγω του κόστους στα λιπάσματα. Η καλλιεργητική χρονιά το 2021 υπέστη τεράστιο πλήγμα, λόγω της πανδημίας, καθώς η ζήτηση μειώθηκε δραστικά. Ένα μεγάλο μέρος της παραγωγής έμεινε στα χωράφια. Το 2022, επίσης, ο παγετός, ο καύσωνας του Ιουλίου και του Αυγούστου, αλλά και οι πλημμύρες έφεραν τους αγρότες σε οικονομικό αδιέξοδο.

Εμείς, λοιπόν, οι Σπαρτιάτες λέμε ότι χρειάζεται άμεσα ένας εθνικός στρατηγικός σχεδιασμός. Πρέπει να ξαναστείλουμε σχεδιασμένα παραγωγικά, οικονομικά και πολιτισμικά ένα μέρος του κόσμου στην ύπαιθρο. Χρειάζεται ένα μελετημένο θεσμικό πλαίσιο για την παραγωγική ανασυγκρότηση και την ανάπτυξη του αγροτικού τομέα. Έχουμε μαζέψει το 50% του πληθυσμού σε μία πόλη. Είμαστε παγκόσμιο φαινόμενο μαζί με το Μοντεβιδέο της Ουρουγουάης. Σε αυτόν τον εθνικό στρατηγικό σχεδιασμό πρέπει να συμπεριληφθεί και ένας εθνικός διατροφικός σχεδιασμός με βάση τη μεσογειακή διατροφή, αλλά και την κρητική διατροφή που αποδείχτηκαν πλήρως υγιεινές και μη καταναλωτικές. Με αυτά τα δύο στοιχεία μπορούμε να δημιουργήσουμε έναν νέο διατροφικό ευρωπαϊκό πολιτισμό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ, πρέπει να ολοκληρώσετε.

**ΜΙΧΑΗΛ ΓΑΥΓΙΩΤΑΚΗΣ:** Τελειώνω, κύριε Πρόεδρε.

Κυρίες και κύριοι συνάδελφοι, η αναμόρφωση του αγροτικού τομέα είναι επιτακτική ανάγκη, γιατί αποτελεί θέμα εθνικής ασφάλειας, αλλά και γιατί θα βελτιώσει το εισόδημα των Ελλήνων αγροτών και θα συνεισφέρει στην ανάπτυξη της ελληνικής οικονομίας.

Όσον αφορά τον προϋπολογισμό, τον κρίνουμε, όπως σας είπαμε, ανεδαφικό, ελλιποβαρή και όχι ελπιδοφόρο, αλλά απαισιόδοξο και γι’ αυτό και θα τον καταψηφίσουμε.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Παπαδόπουλος από το κόμμα Νίκη και αμέσως μετά ο κ. Γκίκας από τη Νέα Δημοκρατία.

Ορίστε, κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, κύριε Υπουργέ, άλλος ένας προϋπολογισμός αντιαναπτυξιακός, άλλος ένας προϋπολογισμός αντιπαραγωγικός, άλλος ένας προϋπολογισμός απληστίας που δεν λύνει κανένα πρόβλημα από τα μείζονα προβλήματα της χώρας και αντίθετα τα επιδεινώνει. Θα τον ψηφίσετε, κύριοι της Κυβέρνησης, γιατί ακριβώς ένας τέτοιος προϋπολογισμός συντηρεί το σαθρό οικονομικό περιβάλλον στη χώρα και εξασφαλίζει βέβαια τα αιματοβαμμένα πλεονάσματα, ώστε να σιγουρέψουμε ότι οι δανειστές μας θα πάρουν πίσω τα χρήματά τους εις βάρος ενός καθημαγμένου λαού. Ξεζουμίζουμε τον ελληνικό λαό για να ικανοποιήσουμε τους δανειστές.

Βαφτίζω, λοιπόν, τον προϋπολογισμό σας ως αντιαναπτυξιακό και αντιπαραγωγικό και ως προϋπολογισμό απληστίας. Και εξηγούμαι: Πρώτον, παρατηρούμε αύξηση της φορολογίας 14,8 δισεκατομμύρια, εκ των οποίων τα μισά θα προέλθουν από ΦΠΑ. Ποιοι πληρώνουν, αγαπητοί μου, τον ΦΠΑ; Ποιοι πονάνε από αυτό; Οι φτωχοί και οι πολύτεκνοι. Οι τιμές των αγαθών αυξάνουν και η Κυβέρνηση τρίβει τα χέρια της από τη χαρά, γιατί θα εισπράξει περισσότερο ΦΠΑ κατά 40% πάνω φέτος. Σαρώνονται τα νοικοκυριά από την ακρίβεια και γονατίζουν οι πολύτεκνες οικογένειες.

Καταστροφικός ο προϋπολογισμός σας και στο δημογραφικό πρόβλημα. Πέρυσι είχαμε πάνω από εκατόν σαράντα χιλιάδες θανάτους και εβδομήντα έξι χιλιάδες γεννήσεις. Οι Έλληνες πεθαίνουν, οι Έλληνες δεν μπορούν να κάνουν οικογένεια, οι Έλληνες δεν μπορούν να γεννήσουν, οι Έλληνες μεταναστεύουν για να βρουν στον ήλιο μοίρα, ενώ στην Ελλάδα οργανωμένα και συστηματικά αντικαθίσταται ο πληθυσμός της χώρας από αλλοδαπούς και μετανάστες. Η χώρα μας είναι η τέταρτη φτωχότερη χώρα από αυτές του ΟΑΣΑ, ενώ οι μισθοί είναι οι δεύτεροι χαμηλότεροι από τις χώρες του ΟΑΣΑ. Την ίδια στιγμή, οι Έλληνες φαίνεται να εργάζονται περισσότερες ώρες από όλους τους συναδέλφους τους στην Ευρώπη. Τεμπέληδες τους έλεγαν οι πρώην Πρωθυπουργοί. Φεύγουν, όμως, οι επιστήμονες, φεύγουν από τις απίστευτες ώρες δουλειάς, τους εξευτελιστικά μισθούς πείνας, την ακρίβεια και τη στεγαστική κρίση, αφού ένας μέσος μισθός δεν φτάνει για να καλύψει τα έξοδα της στέγασης. Συμπερασματικά, εφορία πληρώνουν οι φτωχοί, τα γνωστά υποζύγια, οι μισθωτοί και οι συνταξιούχοι, ενώ για τους ελεύθερους επαγγελματίες η φορολογική πολιτική είναι ληστρική και τους εξωθεί στη μετανάστευση.

Εδώ, αγαπητοί μου, θυμίζετε τους τελώνες της Αγίας Γραφής. Σας θυμίζω ότι οι τελώνες ήταν Ιουδαίοι πολίτες που τους έβαζαν οι κατακτητές Ρωμαίοι να εισπράττουν τους φόρους και να αφαιμάζουν τους υπόδουλους συμπατριώτες τους. Ο Ρωμαίος συγγραφέας Σενέκας της εποχής έλεγε για τους τελώνες ότι αν δεις σε ένα σταυροδρόμι, τελώνη, και στην άλλη μεριά δεις ένα άγριο πεινασμένο θηρίο, μια πεινασμένη τίγρη, ένα πεινασμένο λιοντάρι, να προτιμήσεις το πεινασμένο θηρίο. Από αυτό υπάρχει περίπτωση να γλιτώσεις, από τον τελώνη όχι.

Αντιαναπτυξιακός ο προϋπολογισμός σας, διότι τον βαραίνει ένα δυσβάστακτο δημόσιο χρέος, το μεγαλύτερο χρέος της Ευρώπης, 402 δισεκατομμύρια! Δημιουργήσατε παντού κρατισμό, ένα κράτος-Λεβιάθαν που παρεμβαίνει παντού στο σύστημα, δεν αφήνει τίποτα να ορθοποδήσει και έχει καταστρέψει την αξιοπρέπεια των Ελλήνων που θυσιάζουν τα ιερά και τα όσιά τους για ένα επίδομα, για ένα «pass». «Pass» εδώ, «pass» εκεί, πουθενά δεν πας με τα «pass» αυτής της Κυβέρνησης!

Το δημόσιο χρέος μετακυλίεται, βέβαια, στους ιδιώτες, ενώ ανακεφαλαιοποιήθηκαν με πολλά δισεκατομμύρια οι τράπεζες. Στα κόκκινα δάνεια επτακόσιες κατοικίες βγαίνουν σε πλειστηριασμό. Τουλάχιστον οι μισές είναι πρώτες κατοικίες. Το 30% των ιδιοκτησιών στη χώρα θα εκπλειστηριαστεί. Εθνική καταστροφή! Επτακόσιες χιλιάδες κατοικίες δόθηκαν βορά σε ξένα funds, μπορεί και σε εγχώρια. Τι είναι τα funds; Εταιρείες φαντάσματα τα λένε. Είναι εταιρείες χωρίς ουσιαστική υπόσταση. Έγιναν μόνο για να εκποιηθούν τα όνειρα κυρίως των νέων Ελλήνων πολιτών. Ήδη η ιδιοκατοίκηση στην Ελλάδα υποχωρεί δώδεκα μονάδες.

Δημιουργήσατε ένα εκρηκτικό κοκτέιλ που οδηγεί στη φυγή των νέων ανθρώπων από ανεργία, ακρίβεια, στεγαστική κρίση και υπερφορολόγηση. Οι δαπάνες για την υγεία και την παιδεία παρόμοιες με τα προηγούμενα έτη. Αν βάλουμε και τον πληθωρισμό, δηλαδή, δώσατε 5,3 δισεκατομμύρια το 2021 για την υγεία και 6 δισεκατομμύρια το 2024. Αν βάλετε και τους ανθρώπους από το ΕΣΥ που μαζικά φεύγουν και γερασμένο προσωπικό, θα βγάλετε τα συμπεράσματα μόνοι σας. Οι μισθοί πείνας στους γιατρούς, στους εκπαιδευτικούς, στους στρατιωτικούς, στους Έλληνες αξιωματικούς, ενώ οι επίλεκτοι ίκαροι, τα παιδιά μας που με τα φτερά τους προστατεύουν τη χώρα μας από παντός τύπου απειλή και τις οικογένειές μας λαμβάνουν σαν πρώτο μισθό 940 ευρώ. Ντροπή!

Στην αγροτική πολιτική της και την κτηνοτροφία. Ο αγροτικός πληθυσμός μειώνεται. Από το 2005 έως σήμερα έχουμε μείωση πάνω από 25%. Οι νέοι εγκαταλείπουν τη γη τους και οι αγρότες γηράσκουν. Ο κλάδος θα μπορούσε να γίνει με διάθεση λίγων μόνο πόρων ένας σημαντικός μοχλός ανάπτυξης στην οικονομία, μια ασφαλιστική δικλίδα δηλαδή επιβίωσης για το έθνος μας. Κάθε ευρώ που θα επενδύεται σήμερα στη χώρα στον πρωτογενή τομέα θα της επιστραφεί, τουλάχιστον, στο δεκαπλάσιο. Καμμία μέριμνα για τους αγρότες, καμμία βοήθεια. Ούτε καν φτηνό πετρέλαιο. Αντίθετα πολλές παγίδες. Η Ελλάδα μας είναι μια πεντακάθαρη χώρα. Θα μπορούσε να παραγάγει υψηλής ποιότητας αγροτικά προϊόντα που με την ακρίβεια στα τρόφιμα σε παγκόσμιο επίπεδο θα μπορούσε να συνεισφέρει τα μέγιστα στην οικονομία και στην επιβίωση της χώρας. Εάν ζει καλά ο αγρότης, ζει καλά και ο λαός της χώρας. Ο αγρότης πονάει τον τόπο του, αγαπάει τη γη του και σε περίπτωση ανάγκης θα διαθρέψει τους εμπερίστατους αστικούς πληθυσμούς της χώρας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Και τέλος, καλά θα μου πείτε όλοι δουλεύουν, όσοι δουλεύουν, μόνο να καταστροφολογείτε ξέρετε εσείς; Δεν έχουμε αποτέλεσμα; Δεν έχουμε κέρδος; Κέρδη έχουμε και υπερκέρδη. Είναι προϋπολογισμός όμως απληστίας. Οι τράπεζες μέσα στην κρίση παρουσιάζουν ρεκόρ κερδοφορίας 7,5 δισεκατομμύρια. Ενώ ο λαός μαστίζεται, ενώ ο λαός χάνει τα σπίτια του, οι τράπεζες ανακεφαλαιοποιούνται ξανά και ξανά. Οι «ελληνικές» τράπεζες παρουσιάζουν κέρδη που τράπεζες σε καμμία άλλη χώρα στην Ευρώπη δεν παρουσιάζουν. Κέρδη και υπερκέρδη έχουν τα διυλιστήρια 2,2 δισεκατομμύρια. Πληρώνει ο ελληνικός λαός τα πιο ακριβά καύσιμα στην Ευρώπη σε σχέση με τον βασικό τους μισθό. Η θέρμανση στα ελληνικά νοικοκυριά είδος πολυτελείας. Η μετακίνηση με τα ΙΧ επίσης είδος πολυτελείας.

Τρίτον, κέρδη και υπερκέρδη σημειώνουν και πάροχοι ενέργειας. Εδώ γίνεται το μεγάλο πάρτι. Ρεκόρ κερδοφορίας. Επίγειος παράδεισος κερδών 3,5 δισεκατομμυρίων παρακαλώ. Πόσοι τα νέμονται; Μετρημένοι στα δάχτυλα. Τι κερδίζει η οικονομία μας από αυτούς; Τίποτα! Αντιπαραγωγικός, αντιαναπτυξιακός και άπληστος ο προϋπολογισμός σας! Συνιστά την επιπλοκή του νεοφιλελεύθερου μοντέλου οικονομικής ανάπτυξης.

Παρ’ όλο που οι μισθοί διατηρούνται στα τάρταρα, ένα νεοφιλελεύθερο μοντέλο αν λειτουργούσε φυσιολογικά θα παρουσίαζε κέρδη τα οποία σε μια φυσιολογική οικονομία θα χρησιμοποιούνταν για επενδύσεις. Για να δούμε, όμως, τι γίνεται. Οι τράπεζες δεν χρηματοδοτούν την πραγματική οικονομία κι αν τη χρηματοδοτούν τη δίνουν με πολύ υψηλά, ακριβά δάνεια. Δεν αφήνουν καθόλου περιθώρια, καθόλου οξυγόνο στον Έλληνα πολίτη για να τις χρησιμοποιήσει ως εργαλείο για να επενδύσει, για να ζήσει δηλαδή, στον τόπο του.

Αντίθετα, τα αποταμιευτικά επιτόκια βρίσκονται στον πάτο. Δεν υφίστανται. Σε λίγο δεν τις πληρώνουμε κιόλας τις τράπεζες για να βάλουμε τα χρήματά μας. Στην ενέργεια η πολιτική κι εδώ εκδηλώθηκε ως επιπλοκή του νεοφιλελευθερισμού. Κι αντί το ολιγοπώλιο να λειτουργήσει, αν λειτουργούσε, φυσιολογικά θα εξασφάλιζε φτηνό ρεύμα στα ελληνικά νοικοκυριά, βλέπουμε μπροστά μας να δημιουργείται ένα καρτέλ ενέργειας, δηλαδή, οι πάροχοι ενέργειας να σηκώνουν πολύ ψηλά την τιμή της κιλοβατώρας κάνοντας ληστρική επίθεση στα νοικοκυριά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε. Φτάσαμε στα δέκα λεπτά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Και ρωτώ να μας πείτε: Τι επενδύσεις έκαναν οι φίλοι σας; Και να μας πείτε επίσης τι έξοδα λειτουργικά έχουν, αφού δεν έχουν επενδύσει σε τίποτα. Απλώς εκμεταλλεύονται τα δίκτυα και τις εγκαταστάσεις της πρώην ΔΕΗ και πλουτίζουν μαζεύοντας τα χρήματα του ελληνικού λαού.

Η Νίκη λοιπόν καταψηφίζει τον προϋπολογισμό σαν άκρως αντιπαραγωγικό. Η Νίκη καταψηφίζει τον προϋπολογισμό σαν άκρως αντιαναπτυξιακό. Η Νίκη καταψηφίζει τον προϋπολογισμό ως προϋπολογισμό απληστίας άκρας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Γκίκας, μετά ο κ. Μπαρτζώκας και κλείνουμε με τον κ. Ιλχάν Αχμέτ.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, ακούγοντας τον προλαλήσαντα συνάδελφο πραγματικά εκπλήσσομαι, γιατί τα στατιστικά στοιχεία τα οποία υπάρχουν και δεν αμφισβητούνται δείχνουν ότι η οικονομία πάει καλά. Πράγματι πάει καλά και αυτός ο προϋπολογισμός καταρτίζεται κάτω από θα έλεγα ευνοϊκές συνθήκες, αφού η χώρα έχει πετύχει να ανακτήσει την επενδυτική βαθμίδα που ήταν ένα όνειρο, θυμίζω, πολλών χρόνων. Η επενδυτική βαθμίδα αποδεικνύει πως η οικονομική πολιτική της Κυβέρνησης πράγματι, κινείται στη σωστή κατεύθυνση, παρά τους πολέμους, παρά τις εξωγενείς κρίσεις που αντιμετωπίσαμε όλο αυτό το χρονικό διάστημα.

Θα πω δυο-τρία στοιχεία για την οικονομία που θεωρώ πάρα πολύ σημαντικά. Το ένα είναι ότι η χώρα μας είναι τρίτη στην Ευρωπαϊκή Ένωση στην αύξηση των επενδύσεων και μάλιστα έχει καταγράψει ένα ρεκόρ εικοσαετίας στις άμεσες ξένες επενδύσεις. Επίσης, οι εξαγωγές κατέγραψαν φέτος ρεκόρ αγγίζοντας το 49% του ΑΕΠ και με τάση αύξησης για το 2024. Επίσης, η οικονομία αυξήθηκε κατά τριπλάσιο ρυθμό ανάπτυξης σε σχέση με την Ευρωζώνη. Υπολογίζαμε πέρυσι τέτοια εποχή ότι θα έχουμε ανάπτυξη 1,8%. Φτάσαμε αισίως στο 2,4% και οι προοπτικές για το 2024 είναι να αγγίξουμε το 3%. Η επίσημη πρόβλεψη είναι 2,9%.

Επίσης να πω ότι και η μεγέθυνση αυτή, βεβαίως, οφείλεται στην αύξηση των φορολογικών εσόδων της τάξεως του 9%. Αγγίξαμε τα 61 δισεκατομμύρια ευρώ και μάλιστα προβλέπουμε για το 2024 να φτάσουμε τα 63 δισεκατομμύρια. Κι αυτά με πρωτογενές πλεόνασμα για το έτος 2023 που πέρασε στο 1,1% του ΑΕΠ και με προοπτική το 2024 να ξεπεράσει το 2,1%.

Όσον αφορά στο δημόσιο χρέος της γενικής κυβέρνησης, αυτό βεβαίως έχει αποκλιμακωθεί. Ξεκίνησε από πολύ ψηλά, όμως έχει αποκλιμακωθεί, αφού από 172,6% το 2022 έπεσε στο 160,3% το 2023 και προβλέπεται να πέσει του χρόνου στο 152,3%. Είναι μια αξιοσημείωτη πράγματι μείωση.

Βεβαίως δεν θα μπορούσα να μην σταθώ και στη μείωση της ανεργίας. Η ανεργία πλέον είναι κάτω από το 10%, στο 9,3%. Φτάσαμε στα προ κρίσης επίπεδα, που αν σκεφτούμε ότι τον Ιούλιο του 2019 η ανεργία ήταν 17,4%, καταλαβαίνουμε όλοι την πορεία αυτών των τεσσάρων, τεσσεράμισι χρόνων πόσο καλά δηλαδή κινήθηκε η ελληνική οικονομία, παρά –επαναλαμβάνω- τις πολλές και διαρκείς κρίσεις.

Όμως ο προϋπολογισμός του 2024 περιλαμβάνει και μόνιμα δημοσιονομικά μέτρα, που φτάνουν τα 1,6 δισεκατομμύριο ευρώ και ενισχύουν βέβαια το εισόδημα των Ελλήνων πολιτών. Δεν θα κουραστώ να επαναλάβω κι εγώ ότι θα υπάρξει αύξηση στους μισθούς των δημοσίων υπαλλήλων πρώτη φορά μετά από δεκατέσσερα χρόνια, μικρή αύξηση -η αλήθεια είναι- στις συντάξεις, αύξηση για το αφορολόγητο 1.000 ευρώ για οικογένειες με παιδιά και επέκταση του επιδόματος μητρότητας σε γυναίκες ελεύθερους επαγγελματίες και αγρότες. Επίσης η μείωση του ΕΝΦΙΑ κατά 10% για τις κατοικίες που ασφαλίζονται και η κατάργηση της μείωσης 30% στους συνταξιούχους που εργάζονται. Αυτά είναι σημαντικά, γενναία μέτρα.

Επίσης προβλέπονται επενδύσεις της τάξεως των 12,1 δισεκατομμυρίων ευρώ, που προέρχονται από το Πρόγραμμα Δημοσίων Επενδύσεων και από το Ταμείο Ανάκαμψης, που σημαίνει 5,2% του ΑΕΠ σε επενδύσεις. Είναι πάρα πολύ σημαντική αυτή η πρόνοια του προϋπολογισμού, που θα έχει άμεσο αντίκτυπο στην ελληνική κοινωνία.

Επίσης να πω ότι, η αύξηση των δαπανών για την παιδεία κατά 255 εκατομμύρια αλλά και το +20% που δίνουμε στα νοσοκομεία ως αύξηση της επιχορήγησης, που αν συγκρίνουμε το 2019 με το 2024 ουσιαστικά σημαίνει αύξηση 100% στις επιχορηγήσεις των νοσοκομείων, δίνει το στίγμα αυτής της Κυβέρνησης.

Έρχομαι πολύ γρήγορα στην άμυνα, που είναι και ένας τομέας που έχω υπηρετήσει όλη μου τη ζωή, να πω ότι οι συνολικές δαπάνες του Υπουργείου Άμυνας ανέρχονται στα 6,1 δισεκατομμύρια. Από αυτά τα 2,5 περίπου δισεκατομμύρια είναι για εξοπλιστικά προγράμματα. Να θυμίσω εδώ ότι την περίοδο 2020-2023 δρομολογήσαμε, υπογράψαμε, προωθήσαμε εκατόν σαράντα συμβάσεις, που αγγίζουν τα 12 δισεκατομμύρια. Πρόκειται για σοβαρότατα εξοπλιστικά προγράμματα.

Είμαι πολύ ικανοποιημένος που βλέπω ότι αυτήν τη στιγμή υπάρχει μια έτοιμη επιχειρησιακή μοίρα «Ραφάλ», που πετάει στους ελληνικούς ουρανούς, ότι υπάρχει σχεδόν μία μοίρα F-16 αναβαθμισμένα σε «Βάιπερ» και που βεβαίως το 2024 περιμένουμε και τα άλλα έξι «Ραφάλ» και βεβαίως άλλα δέκα με δώδεκα αναβαθμισμένα F-16 σε «Βάιπερ», που θωρακίζουν τους ελληνικούς αιθέρες και βεβαίως αυξάνουν δραστικά την αποτρεπτική ικανότητα των ενόπλων δυνάμεων. Και δεν είναι μόνον βέβαια τα αεροπλάνα, είναι και οι τορπίλες των υποβρυχίων, είναι και τα κατευθυνόμενα βλήματα του Στρατού Ξηράς και ούτω καθεξής.

Να πω όμως ότι ακριβώς επειδή οι επιστήμες και οι νέες τεχνολογίες εξελίσσονται, πρέπει να εξελίσσονται και οι ένοπλες δυνάμεις. Χρειάζεται λοιπόν να γίνουν μεταρρυθμίσεις, ώστε να συμβαδίζουμε με την εξέλιξη της τεχνολογίας και βεβαίως με τις νέες απειλές πολέμου, όπως είναι ο κυβερνοπόλεμος, αλλά και με τον ψηφιακό μετασχηματισμό.

Εδώ, λοιπόν, με βρίσκει σύμφωνο η αναγγελθείσα νομοθετική πρωτοβουλία, μεταρρύθμιση θα έλεγα, του Υπουργού Εθνικής Άμυνας Νίκου Δένδια, για τη δημιουργία αμυντικού οικοσυστήματος καινοτομίας, για τη στήριξη ακριβώς της έρευνας και της τεχνολογίας. Είναι κάτι το οποίο έχουν κι άλλες χώρες. Νομίζω ότι πρέπει να καλύψουμε αυτό το μεγάλο κενό που έχουμε στην αμυντική βιομηχανία. Έχουμε το επιστημονικό υπόβαθρο, έχουμε τις δυνατότητες, την τεχνογνωσία, έχουμε τα επιστημονικά ιδρύματα, έχουμε τα κέντρα έρευνας και καινοτομίας. Πρέπει όλα αυτά να τα συνδυάσουμε επ’ ωφελεία των ενόπλων δυνάμεων.

Δεν είναι δηλαδή για παράδειγμα ανεκτό να αφήσουμε να φύγει αυτός ο χρόνος, αυτή η δυνατότητα που έχουμε. Δεν μπορούμε να βλέπουμε την Τουρκία, που πριν από είκοσι χρόνια κάλυπτε μόλις το 25% των αναγκών των ενόπλων της δυνάμεων από την εγχώρια τουρκική βιομηχανία, σήμερα να καλύπτει το 65% με 70% και εμείς να έχουμε μείνει ακόμα πολύ πίσω. Νομίζω ότι με τέτοιες πρωτοβουλίες, πράγματι, θα ακολουθήσουμε τη σωστή πορεία.

Άρα, λοιπόν, ο προϋπολογισμός είναι ένας φιλόδοξος προϋπολογισμός, ένας προϋπολογισμός που εγώ θα τον έλεγα αναπτυξιακό. Αποδίδει κοινωνική δικαιοσύνη και βεβαίως πάντοτε τηρεί τα δημοσιονομικά πλαίσια που έχουν τεθεί.

Γι’ αυτό και βεβαίως τον υπερψηφίζουμε. Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μπαρτζώκας από τη Νέα Δημοκρατία και κλείνουμε με τον κ. Ιλχάν Αχμέτ από το ΠΑΣΟΚ.

Κύριε Μπαρτζώκα, έχετε τον λόγο.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμε κύριε Υπουργέ, αγαπητοί συνάδελφοι, η συζήτηση του κρατικού προϋπολογισμού αποτελεί αναμφισβήτητα μια κορυφαία διαδικασία, όχι μόνο γιατί συζητάμε αναλυτικά τα οικονομικά μεγέθη της χώρας, αλλά κυρίως γιατί έχουμε τη δυνατότητα να ακούσουμε όλον τον σχεδιασμό της Κυβέρνησης για την επόμενη χρονιά και φυσικά να ακούσουμε κριτική και αντιπροτάσεις. Και εν τέλει ο ελληνικός λαός μπορεί να βγάλει τα δικά του συμπεράσματα για το πρόγραμμα και τις θέσεις κάθε πολιτικής παράταξης.

Βεβαίως ακούσαμε αναλυτικά τα νούμερα και τους αριθμούς του κρατικού προϋπολογισμού, που είναι πολύ χρήσιμα και αναγκαία. Όμως επειδή αυτά τα νούμερα είναι ο καθρέφτης για το επίπεδο της κοινωνικής και οικονομικής ζωής, που βιώνουμε όλοι μας, καλό είναι να δούμε και πέρα από τους αριθμούς.

Τι αντίκτυπο, λοιπόν, έχουν όλα αυτά στην κοινωνία; Τι αντίκτυπο έχουν στη χώρα μας; Στο όχι πολύ μακρινό παρελθόν, το 2016, η Ελλάδα βρισκόταν κυριολεκτικά στο χείλος του γκρεμού. Όλη η Ευρώπη παρακολουθούσε το θρίλερ που εκτυλισσόταν για το μέλλον της χώρας μας και οι πηχυαίοι τίτλοι ευρωπαϊκών εφημερίδων, όπως «Οδύσσεια χωρίς τέλος», δεν άφηναν πολλά περιθώρια αισιοδοξίας.

Και ερχόμαστε στο σήμερα, σήμερα που ολόκληρη η Ευρώπη αναγνωρίζει το ελληνικό απροσδόκητο φαινόμενο. Η Ελλάδα αναγνωρίζεται ως πρότυπο οικονομικής ανάκαμψης, έχοντας τον τρίτο υψηλότερο ρυθμό ανάπτυξης στην Ευρωζώνη, και επιπλέον χαρακτηρίζεται πρότυπο χώρας στην ψηφιοποίηση, δηλαδή, στη χρήση της τεχνολογίας αιχμής.

Αναγεννηθήκαμε λοιπόν από τις στάχτες μας ενάντια σε όλα τα προγνωστικά. Ήταν εύκολο; Καθόλου. Ήταν επίπονο; Σίγουρα πάρα πολύ, ιδίως για όλους τους πολίτες που στερήθηκαν και αντιμετώπισαν πρωτόγνωρες καταστάσεις. Όμως είμαστε περήφανοι στη Νέα Δημοκρατία που είμαστε μέρος αυτής της προσπάθειας και τεσσεράμισι χρόνια μετά τις εκλογές του 2019 βρισκόμαστε εδώ και συζητάμε επί ενός προϋπολογισμού που μόνο θετικά έχει να εισφέρει στην ελληνική οικονομία.

Η Ελλάδα ανέκτησε την επενδυτική βαθμίδα, γεγονός που συνιστά από μόνο του μια μεγάλη επιτυχία. Ταυτόχρονα, η χώρα μας καταγράφει ρεκόρ ξένων επενδύσεων, ενώ έχει τη μεγαλύτερη μείωση του δημοσίου χρέους στην Ευρώπη. Και βέβαια, καθόλου αμελητέα, η δραστική μείωση της ανεργίας στα επίπεδα προ κρίσεως, από το 17,4% το 2019 στο 9,6% σήμερα.

Φυσικά δεν θα πρέπει να ξεχνάμε την αύξηση του κατώτατου μισθού στα 780 ευρώ, μια αύξηση που μας κατατάσσει στη δεκάδα της Ευρωπαϊκής Ένωσης με τους υψηλότερους κατώτατους μισθούς. Τώρα, λοιπόν, που υπάρχει η ελευθερία να διαχειριστούμε κατά το δοκούν τα χρήματα που υπάρχουν διαθέσιμα, η Κυβέρνηση επιλέγει να στηρίξει την κοινωνία, να στηρίξει την κοινωνική πολιτική.

Ενισχύουμε έτσι τρεις βασικούς τομείς, που αφορούν όλους τους πολίτες, την υγεία, την παιδεία και τα εισοδήματα. Ξεκινώντας από την υγεία αυξάνεται κατά 20% η κρατική επιχορήγηση προς τα νοσοκομεία. Πρόκειται για ένα μεγάλο ποσοστό, που συνειδητά και στοχευμένα κατευθύνεται στο Εθνικό Σύστημα Υγείας, αφού ήδη ο Πρωθυπουργός είχε τονίσει πως προτεραιότητα της Κυβέρνησης για το 2024 είναι η αναδόμηση της δωρεάν δημόσιας υγείας.

Αυξάνονται οι πόροι για την παιδεία κατά 255 εκατομμύρια ευρώ, γιατί η δημόσια παιδεία είναι θεμέλιος λίθος για την κοινωνία που χτίζουμε, και είναι για όλους μας αναντίρρητα ένας τομέας πάρα πολύ σημαντικός. Ενισχύεται το εισόδημα για όλους τους πολίτες, με αύξηση των μισθών των δημοσίων υπαλλήλων για πρώτη φορά μετά από δεκατέσσερα χρόνια, με αύξηση στις συντάξεις και με άρση του παγώματος των τριετιών για τους εργαζόμενους. Σε αυτό το πλαίσιο μειώνονται μόνιμα εφτά επιπλέον φόροι. Ενώ αυξάνεται το αφορολόγητο για τις οικογένειες με παιδιά.

Ξεκάθαρα, λοιπόν, έχουμε μια οικονομική πολιτική με κοινωνικό προσανατολισμό που στοχεύει στον περιορισμό των κοινωνικών ανισοτήτων και στη βελτίωση του βιοτικού επιπέδου των πολιτών, ειδικά των πιο αδύναμων και των ευάλωτων. Μάλιστα, μόνο για τον μήνα Δεκέμβριο δίνονται 717 εκατομμύρια ευρώ για τις βασικές ανάγκες των πολιτών, όπως το επίδομα θέρμανσης. Επομένως, η συνολική κατάσταση της ελληνικής οικονομίας παρουσιάζει αξιοσημείωτη βελτίωση. Η οικονομία, λοιπόν, κινείται θετικά και έχει πλέον υγιή εικόνα, όπως, για παράδειγμα, σε σχέση με το ιδιωτικό χρέος και τα δάνεια, τα οποία πλέον εξυπηρετούνται, ενώ έχουν μειωθεί δραστικά τα κόκκινα δάνεια, που κάποτε ήταν ένα τεράστιο πρόβλημα για μεγάλο ποσοστό πολιτών.

Η Αντιπολίτευση επιχειρεί να αποδομήσει την τεράστια προσπάθεια που γίνεται και την προσπάθεια που έχει καταβληθεί τα τελευταία χρόνια και η οποία αποδίδει διαρκώς καρπούς, δυστυχώς, όμως, χωρίς να ακούμε προτάσεις, μόνο στείρα αντιπολίτευση και αντιπαράθεση, η οποία συνήθως γίνεται μόνο για την αντιπαράθεση. Ωστόσο η αλήθεια είναι μία και είναι εμφανής σε όλους. Η Ελλάδα είναι ένα σύγχρονο οικονομικό φαινόμενο, με μεγάλη αναπτυξιακή προοπτική, με τεράστια επενδυτική δυναμική, αλλά και με κοινωνική δικαιοσύνη για όλους.

Η Ελλάδα, λοιπόν, πάει μπροστά. Αυτό βεβαίως δεν σημαίνει πως έχουμε λύσει όλα μας τα προβλήματα, ούτε πως οι πολίτες δεν εξακολουθούν να αντιμετωπίζουν δυσκολίες. Αυτό το αναγνωρίζουμε όλοι μας και το βλέπουμε. Και φυσικά υπάρχουν ακόμα δυσκολίες. Αυτό σημαίνει, όμως, πως πρέπει να αναγνωρίσουμε τη μεγάλη επιτυχία αυτής της Κυβέρνησης συνολικά, και του Πρωθυπουργού Κυριάκου Μητσοτάκη, που τήρησε στο έπακρο τις προεκλογικές δεσμεύσεις και εφαρμόζει το πρόγραμμα που πολύ προσεκτικά έχει καταρτίσει.

Εδώ, λοιπόν, κλείνοντας, θέλω να διαβεβαιώσω -όπως το κάνουμε και όλοι μας- όλες τις Ελληνίδες και όλους τους Έλληνες ότι θα φανούμε αντάξιοι της εμπιστοσύνης που μας έδειξαν στις πρόσφατες βουλευτικές εκλογές, συνεχίζοντας να εργαζόμαστε σκληρά για την Ελλάδα που όλοι οραματιζόμαστε, για την Ελλάδα που έχουμε υποσχεθεί ότι θα παραδώσουμε στις επόμενες γενιές και στα παιδιά μας.

Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ολοκληρώνουμε με τον κ. Ιλχάν Αχμέτ από το ΠΑΣΟΚ.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, πριν αρχίσω την ομιλία μου θα ήθελα να εκφράσω τη βαθύτατη οδύνη μου για τον άδικο, απρόκλητο χαμό της Αϊσέ από την Ξάνθη, ένα νέο κορίτσι, σε ένα τροχαίο ατύχημα, από έναν αστυνομικό που την χτύπησε και έχασε τη ζωή της.

Βέβαια, θα ήθελα να δηλώσω και τα περαστικά μου στο νέο αυτό παιδί, τον αστυνομικό, που βρίσκεται σήμερα στα χέρια των εξαιρετικών ιατρών. Και εύχομαι ο Θεός να τον βοηθήσει αυτόν τον αστυνομικό και με την βοήθεια της επιστήμης να ξεπεράσει αυτό το κακό. Αυτή η βία, κύριε Υπουργέ, πρέπει να τελειώσει πια στην Ελλάδα, όσον αφορά και το πρωτάθλημα, αλλά βέβαια και τα τροχαία ατυχήματα, κάτι που μπορεί να γίνει με την αυστηροποίηση, ίσως, των ποινών. Πρέπει πρώτα να δούμε ξανά τον Κώδικα Κυκλοφορίας, παρά τα υπόλοιπα.

Κυρίες και κύριοι συνάδελφοι, παρά όλες τις αλλεπάλληλες κρίσεις που βίωσε η χώρα μας την προηγούμενη τετραετία, είτε λόγω της πανδημίας είτε λόγω των μνημονίων, η Κυβέρνησή σας έλαβε σημαντική βοήθεια από τους μηχανισμούς της Ευρωπαϊκής Ένωσης και της Ευρωζώνης, έλαβε και κεφάλαια από το Ταμείο Ανάκαμψης, καθώς και από άλλες ευρωπαϊκές χρηματοδοτικές πηγές. Τι απέγινε, όμως, όλη αυτή η τεράστια οικονομική ενίσχυση και ο μέσος Έλληνας γίνεται κάθε χρόνο φτωχότερος;

Οι πολίτες πληρώνουν σήμερα τη δεύτερη υψηλότερη φορολογία φόρων κατανάλωσης και την έκτη υψηλότερη φορολογία έμμεσων φόρων ως ποσοστό του ΑΕΠ ανάμεσα στις είκοσι επτά χώρες της Ευρωπαϊκής Ένωσης, με τους υπέρογκους αυτούς φόρους. Ένας μισθωτός δημοσίου και ιδιωτικού τομέα, μέσω των αγορών των βασικών αναγκών από το μάρκετ στην καθημερινότητά του, καθώς και την αγορά του καυσίμου για το ΙΧ του, πληρώνει και με τα διάφορα μπόνους και «pass», τα οποία μοιράζει έπειτα η Κυβέρνηση ως οικονομική ενίσχυση; Είναι ασύλληπτο ότι οι πολίτες θα καταβάλουν τις δεύτερες υψηλότερες ιδιωτικές δαπάνες για την υγεία τους στην Ευρωπαϊκή Ένωση, πίσω από τη Βουλγαρία.

Σήμερα ένας πολίτης σε ένα ιδιωτικό νοσοκομείο για μια απλή εγχείρηση χρειάζεται χιλιάδες ευρώ να δαπανήσει, ενώ για μεγάλες εγχειρήσεις χρειάζεται ίσως και δεκάδες χιλιάδες ευρώ. Είναι θλιβερό, επίσης, να σβήνουν ανθρώπινες ζωές πάνω σε αγροτικά οχήματα λόγω έλλειψης ασθενοφόρων σε επαρχίες της χώρας μας, όπως πρόσφατα πριν από δύο μέρες έγινε σε περιοχές της χώρας μας.

Τα νούμερα της EUROSTAT τώρα οργιάζουν, κατατάσσοντάς μας στη δεύτερη χειρότερη θέση σε επίπεδο φτώχειας και κοινωνικού αποκλεισμού στην Ευρώπη των είκοσι επτά. Και γίνεται φανερό πως και αυτός ο κρατικός προϋπολογισμός, δυστυχώς, που σχεδίασε η Νέα Δημοκρατία είναι ένας προϋπολογισμός για τον λαό αλλά χωρίς τον λαό.

Κυρίες και κύριοι συνάδελφοι, σε αυτό το σημείο της ομιλίας μου, θα ήθελα να κάνω μια πολιτική τοποθέτηση για διάφορα θέματα που συνέβησαν στη Θράκη κατά την προεκλογική περίοδο, και πριν όμως, ούτως ώστε το Σώμα, ο ναός της δημοκρατίας, η ελληνική Βουλή, να γνωρίζει τι ακριβώς έγινε από τον πρώτο άνθρωπο, με τον πρώτο λόγο, ούτως ώστε αυτά να αποτελέσουν ίσως και στοιχεία για τον ιστορικό του μέλλοντος για αύριο από τα Πρακτικά της Βουλής.

Κυρίες και κύριοι συνάδελφοι, η Θράκη δεν έχει μόνο πρόβλημα οικονομίας και οικονομικών δεικτών, ως μια από τις φτωχότερες περιφέρειες της Ελλάδας, κατά επέκταση του συνόλου της Ευρώπης. Η Θράκη τι έχει; Έχει πρωτίστως πρόβλημα δημοκρατικής ομαλότητας στη λειτουργία των θεσμών, που αντανακλάται ιδιαίτερα στο ταλαιπωρημένο σώμα της μειονοτικής κοινωνίας, και εννοώ την μουσουλμανική μειονότητα της Θράκης. Όταν ένας εκλεγμένος Βουλευτής, ο ομιλών, του ελληνικού Κοινοβουλίου, δεν έχει πρόσβαση σε μέσα ενημέρωσης της μειονότητας από τα οποία είναι σχεδόν καθολικά αποκλεισμένος, όχι εξαιτίας πράξεων και παραλείψεων δικών μου, αλλά εξαιτίας των ιδεών μου, τότε κύριοι συνάδελφοι, υπάρχει πρόβλημα. Και τι είναι αυτές οι ιδέες; Είναι ιδέες πολιτικές, είναι ιδέες που λένε ότι αγαπάω την πατρίδα μου, που λένε ότι υπερασπίζομαι την έννομη τάξη και ότι προσπαθώ να βρω λύσεις στα προβλήματα των μουσουλμάνων συμπολιτών μου. Είμαι υπέρ της λύσης. Αυτό ήταν το αμάρτημά μου.

Όταν διώκονται, απειλούνται και εξωθούνται σε κοινωνική απομόνωση εκείνοι οι πολίτες που θέλουν να σκέφτονται και να δρουν ελεύθερα, μέσα στο πλαίσιο της νομιμότητας στη χώρα μας, τότε υπάρχει πρόβλημα. Όταν υπάρχουν εξωτερικοί παράγοντες, διπλωμάτες, πρόξενοι, που θέλουν να επηρεάσουν τις εσωτερικές πολιτικές εξελίξεις και να επιβάλουν τις επιλογές τους στο εκλογικό σώμα, δηλαδή να εκλέγονται οι αρεστοί τους, τότε υπάρχει πρόβλημα. Και ποιο είναι το κριτήριο κατά αυτούς;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας, κύριε Πρόεδρε.

Το κριτήριο είναι να τους ακούνε. Όταν ένας Βουλευτής διώκεται από δημόσιες εκδηλώσεις που διοργανώνουν μειονοτικοί σύλλογοι κατά επιταγή και εντολή ξένων διπλωματών, τότε υπάρχει πρόβλημα.

Και δυστυχώς, όταν ήρθαμε εδώ με επίκαιρη ερώτηση του αγαπητού συναδέλφου και Προέδρου, δεν πήραμε μια πειστική απάντηση από τον Υπουργό Εξωτερικών. Διότι εδώ πάλι -σε εισαγωγικά- η «διπλωματία» κάνει το θαύμα της. Όταν εκτοξεύονται δημόσιες απειλές στα μέσα κοινωνικής δικτύωσης για την ασφάλεια του Βουλευτή και της οικογένειάς του, τότε υπάρχει πρόβλημα. Όταν απολύονται από την εργασία τους συγγενικά πρόσωπα συνεργατών του Βουλευτή, με την επίκληση και μόνο της σχέσης του με εκείνον, τότε υπάρχει πρόβλημα.

Όταν ο ίδιος ο Πρωθυπουργός, ο Κυριάκος Μητσοτάκης καταγγέλλει προεκλογικά με τον πιο επίσημο τρόπο αυτές τις παρεμβάσεις, τότε υπάρχει πρόβλημα, άσχετα αν στη συνέχεια σταματά να αναφέρεται στα ζητήματα αυτά. Όμως τα προβλήματα δεν έχουν εξαλειφθεί. Το ότι πέρασε ένα τρίμηνο, τετράμηνο, αυτό δεν σημαίνει ότι έχουν εξαλειφθεί τα προβλήματα.

Όταν επιχειρείται από τα μέσα μαζικής ενημέρωσης μονοθεματικά η δολοφονία χαρακτήρα ενός δημόσιου προσώπου, χωρίς να του δίνεται καν η δυνατότητα να απαντήσει, τότε υπάρχει πρόβλημα. Όταν ένας Βουλευτής στη μειονοτική κοινωνία με στρατευμένες αποφάσεις, που επιβάλλονταν άνωθεν και οι μειονοτικοί συνάδελφοί του Βουλευτές, ομόθρησκοί μου, σιωπούν, επειδή φοβούνται την ψήφο και την οργή των κέντρων, τότε υπάρχει πρόβλημα.

Στη Θράκη, αγαπητοί συνάδελφοι, έχει στηθεί ένα κοινωνικό και πολιτικό απαρτχάιντ, με στόχο να εμποδιστεί η πολιτική και κοινωνική χειραφέτηση της μειονότητας. Όταν όμως στο όνομα της πολιτικής και διπλωματικής προσέγγισης όλα αυτά τα ζητήματα μπαίνουν στο χρονοντούλαπο της ιστορίας, τότε χαμένος δεν είμαι εγώ ή κάποιοι άλλοι που λειτουργούν σαν και μένα, αλλά είναι χαμένη όλη η τοπική κοινωνία, είτε είναι χριστιανοί είτε είναι μουσουλμάνοι, γιατί η οικονομική ανάπτυξη που δεν συνδέεται με στέρεους δημοκρατικούς θεσμούς και ελεύθερη κοινωνία, είναι μια ελλειπτική διαδικασία, αγαπητοί συνάδελφοι, που δεν οδηγεί στην έξοδο από τη χρόνια οικονομική και κυρίως, κοινωνική υστέρηση.

Με άλλα λόγια αυτό που θέλω να πω, κύριοι συνάδελφοι, είναι ότι όσες επιτροπές διακομματικές και να κάνουμε, αν δεν επενδύσουμε στη Θράκη στην κοινωνική απελευθέρωση και χειραφέτηση της μειονότητας, τότε όσα λεφτά και να ρίξουμε στη Θράκη, όσες επιτροπές και να κάνουμε, δεν θα εγγυηθούν την συγκρότηση μιας συνεκτικής κοινωνίας, με συνοχή, ισότητα ευκαιριών και δικαιωμάτων. Άρα, πρέπει πρώτα να δούμε αυτό, τα θέματα τα θεσμικά.

Ήμουν και παραμένω πάντοτε υπέρ της ελληνοτουρκικής φιλίας. Ήμουν από εκείνους τους πρώτους κυβερνητικούς Βουλευτές το 2005, που υποδέχτηκα τον Πρωθυπουργό της Τουρκίας, τον Ρετζέπ Ταγίπ Ερντογάν, μαζί με τον συνάδελφό μου, τον Ευριπίδη Στυλιανίδη στην Κομοτηνή.

Και πάλι το 2022, τώρα, όντας Βουλευτής στην προηγούμενη θητεία μου, σε συνθήκες ακραίας πόλωσης που στις τηλεοράσεις υπήρχε η ρητορική του πολέμου, επισκέφθηκα την Άγκυρα και αναζήτησα προοδευτικούς Τούρκους Βουλευτές, προκειμένου να βοηθήσω να πέσουν οι τόνοι και η ρητορική του πολέμου.

Αυτό προσπάθησαν να το πληρώσω πολύ ακριβά, διότι δεν υπήρχε καμμία ανοχή τότε στις προοδευτικές δυνάμεις για να πέσουν οι τόνοι. Όμως σήμερα δικαιώνομαι. Δικαιώνεται και το ΠΑΣΟΚ και ο Γιώργος Παπανδρέου που, είτε ως Πρωθυπουργός είτε ως Υπουργός Εξωτερικών, προχώρησε σε μεγάλες τομές και μεταρρυθμίσεις που συνδέονται με τη μειονότητα και τις ελληνοτουρκικές σχέσεις.

Να είστε βέβαιοι όμως, κύριοι, ότι χάριν κάποιας σκοπιμότητας δεν θα υποστείλω τον αγώνα για μια Θράκη, που την κρατούν σε ομηρία και δέσμια αναχρονιστικές και αντιδραστικές αντιλήψεις και παρεμβάσεις, απ’ όπου κι αν προέρχονται. Γιατί η αγάπη μου για την Θράκη και για την Ελλάδα είναι πάνω και έξω από κάθε είδους πολιτικές σκοπιμότητες.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αυτό το πολιτικό όραμα θα το υπηρετήσω, κυρίες και κύριοι συνάδελφοι, μέχρι τέλους. Και θέλω οι νεότερες γενιές πολιτικών, νεότεροι από εμάς, που θα έρθουν στην ελληνική Βουλή, να υπηρετήσουν και αυτοί αυτό το όραμα και αυτές τις ιδέες.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 0.34΄ λύεται η συνεδρίαση για σήμερα, ημέρα Παρασκευή 15 Δεκεμβρίου 2023 και ώρα 9.00΄, με αντικείμενο εργασιών του Σώματος: νομοθετική εργασία, συνέχιση της συζήτησης επί του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Κρατικού Προϋπολογισμού οικονομικού έτους 2024».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**